
PREFAŢĂ 


Lucrarea de fata este rezultatul a două categorii de activități pe care 
le-am desfăşurat concomitent pe parcursul unei perioade de timp, care 
depăşeşte un sfert de veac. Este vorba despre activitatea de cercetare 
ştiinţifică pe care am realizat-o în cadrul Institutului de Sociologie al 
Academiei Române, în domeniul istoriei sociologiei româneşti şi universale 
şi despre cursul de istoria sociologiei universale pe care l-am predat la secția 
sociologie a Facultăţii de Filosofie a Universităţii Bucureşti şi la Facultatea 
de Sociologie-Psihologie a Universităţii Spiru Haret din Bucuresti. 

Atât activitatea de cercetare ştiinţifică, cât si cea didactică mi-au 
întărit în mod continuu convingerea că, deşi destul de multă vreme sociologii 
nu au acordat atenţia cuvenită istoriei sociologiei, aceasta constituie, alături 
de teoria şi metodologia sociologică, o componentă organică a corpus-ului 
esenţial al sociologiei ca ştiinţă, de egală importanţă cu celelalte două. 

Elaborată şi scrisă, în principal, pentru studenţii care optează pentru 
sociologie ca specializare profesională de bază, lucrarea are un caracter 
preponderent introductiv şi orientativ, în vastul şi complexul univers al 
istoriei sociologiei 

Date fiind aceste circumstanțe, atât conținutul, cât şi nivelul de 
aprofundare şi de tratare a problematicii abordate se limitează, în mod 
firesc, la aspirații teoretico-explicative şi interpretative modeste, în raport cu 
anvergura celor antrenate de lucrări de strictă şi înaltă specializare. 

De aceea, atât aria de cuprindere tematică, organizarea, sistema- 
tizarea materialului ideatic, cât şi construcția de ansamblu a lucrării sunt 
marcate de faptul că se adresează unor beneficiari care fac cunoştinţă pentru 
prima dată cu domeniul pe care îl tratează. 

În acest context, lucrarea îşi propune un set de obiective strict 
delimitate, menite, pe de o parte, să asigure eficienţa didactică scontată, iar 
pe de altă parte, să răspundă pertinent standardelor ştiinţifice fireşti ale 
oricăror lucrări de această factură. 

În vederea realizării acestor obiective am adoptat o schemă de analiză 
şi de prezentare a diferitelor orientări, curente, sisteme sau şcoli sociologice 
înscrisă pe următoarele considerente: 


- lucrarea nu va cuprinde şi trata etapele şi nivelurile primare ale 
proceselor genezei sociologiei, premergătoare constituirii sale ca ştiinţă de 
sine stătătoare, autonomă, cu un conţinut şi o configuraţie proprie; 

- ea va încerca să facă totuşi joncțiunea cu aceste etape, analizând şi 
prezentând cele mai semnificative poziţii, concepţii şi doctrine care au 
contribuit la conturarea punctului de vedere sociologic, a investigării 
societăţii ca întreg; 

- restricţiile rezultate din această modalitate de abordare a 
problematicii dezvoltării istorice a sociologiei ca ştiinţă fac ca lucrarea sa 
aibă o construcție simplificată, dar înscrisă în parametrii de bază ai 
actualelor modele de istoriografiere a sociologiei; 

- în consecință, pe parcursul întregii lucrări vor fi prezentate în 
fiecare caz în parte, elementele esenţiale ale contextului istoric, social şi 
cultural-stiintific în care o concepție, o doctrină, o orientare, un sistem sau o 
şcoală sociologică au apărut şi s-au constituit; principalii lor reprezentanţi 
(cu accent pe prezentarea datelor de bază ale principalului reprezentant, 
când este cazul); cele mai semnificative lucrări în care au fost elaborate 
tezele de bază şi substanţa lor ideatică; 

- în fiecare caz în parte, lucrarea va oferi date şi informaţii şi va 
cuprinde analize privitoare la locul, rolul şi contribuţia diferitelor concepții, 
teorii, paradigme şi a „agenților socioistorici ” ai „producerii ” sociologiei, 
la constituirea şi evoluţia acesteia, precum şi la impactul lor asupra unor 
concepții, idei şi sisteme de valori care pot fi regăsite şi astăzi în sociologie. 

În ultimă instanţă, cartea îşi propune să ofere o imagine generală 
asupra condițiilor şi modalitatilor in care au fost elaborate diferite scheme 
teoretice de analiză şi explicare a societății şi a vieţii sociale ca ,, întreg ” şi 
asupra relaţiilor în care se află unele cu altele. 

În acelaşi timp, ea urmăreşte să ofere câteva coordonate generale 
menite Să sprijine cititorii să se orienteze în marea diversitate de concepții, 
sisteme şi şcoli sociologice şi să descifreze, în acelaşi timp, relaţiile în care se 
află acestea cu acțiunea şi practica socială, pe care, într-un fel sau altul, 
şi-au propus să le ghideze şi să le sprijine, în vederea realizării diferitelor 
idealuri sociale pe care le-au promovat. 

Acestea sunt ratiunile care au făcut ca, în ansamblul său, lucrarea să 
se limiteze la analiza succintă a proceselor de emergenta şi de dezvoltare a 
sociologiei, ca o componentă a istoriei ştiinţelor sociale moderne, şi să se 
concentreze pe analiza sociologiei ca ştiinţă teoretică si empirică, ce s-a 
conturat, ca atare, sub forma unui imens şi variat număr de conceptualizari 
teoretice, printr-o permanentă elaborare de paradigme, prin intermediul 
unor continue controverse teoretice, în ultimele două secole şi, în special, în 
secolul al XX-lea. 

Autorul 

INTRODUCERE 


Actualitatea şi semnificaţia studiului 
istoric al sociologiei 


O lungă perioadă de timp, istoria sociologiei a fost considerată un 
domeniu minor al studiilor sociologice, acceptându-se punctul de vedere, 
potrivit căruia, astăzi, când trăim într-o lume, o epocă şi o civilizație 
marcate de presante probleme ale prezentului şi de necesități din ce în ce 
mai imperioase de promovare a prospectivismului, ce caută, ce speră şi ce 
ar trebui să caute istoricii ştiinţei atunci când investighează trecutul propriei 
lor discipline? Cu atât mai mult cu cât trecutul disciplinei de care ne 
ocupăm nici nu este prea îndepărtat. 

Interesul diminuat fata de istoria sociologiei a fost determinat şi de o 
problemă reală, care a fost pusă şi discutată multă vreme: la ce ar putea 
servi o istorie a sociologiei, cui i-ar fi necesară şi utilă? In legătură cu 
această situaţie nu puţini au fost cei ce şi-au pus întrebarea: „Oare de ce să 
studiem istoria unei ştiinţe, oricare ar fi aceasta? S-ar putea considera că 
cercetările în curs rețin din lucrările generaţiilor precedente tot ceea ce ne 
este încă util. Conceptele, metodele sau rezultatele abandonate nu valorează 
nici pe departe atât cât ni se pare nouă că ar valora. Atunci, pentru ce să ne 
întoarcem la autorii vechi şi să repetăm ideile lor demodate? Aceste 
vechituri n-ar putea fi lăsate în grija câtorva specialişti care le iubesc doar 
de dragul lor” ?!. 

O asemenea formulare a problemei are un evident caracter 
„provocator” şi poate fi stimulantă pentru generarea unor eforturi de 
abordare şi aprofundare mai sistematică şi mai coerentă a domeniului. 
Circumscriind demersul la cazul specific, concret, al sociologiei, vom 
observa că toate întrebările şi îndoielile de mai sus se pun şi se soluţionează 
în mod diferit de la un context socio-cultural şi ştiinţific, la altul. Factorii 
care au generat o asemenea stare de lucruri sunt multiplii. Unii sunt, însă 
esentiali şi ei derivă din evoluţiile şi transformările pe care le-a înregistrat 


' Joseph Schumpeter, History of Economic Analysis, Allen and Unvin, 
London, 1954, p. 4. 

sociologia la mijlocul secolului al XX-lea, între care: ascendenta 
empirismului american, goana după obţinerea de către sociologie a unui 
statut ştiinţific (inclusiv prin respingerea majorității operelor predecesorilor 
care nu îndeplineau standardele noi de „ştiințificitate” a disciplinei), 
progresul diviziunii muncii şi al specializării în sociologie etc., toți au 
acţionat în direcţia creării unui context în cadrul căruia clasicii sociologiei şi 
operele lor nu mai erau consideraţi direct utili cercetărilor valide din diferite 
ramuri specializate ale sociologiei, considerând superflue lucrările vechilor 
teoreticieni, întrucât nu coincid cu paradigmele comun admise, din zilele 
noastre. 

Cu toate acestea, pe parcurs au apărut şi poziţii favorabile promovării 
cercetărilor de istoria sociologiei, a căror validitate nu poate fi pusă la 
îndoială. Semnificativă sub acest raport a fost poziţia sociologului american 
Ernst Becker, adoptată şi de alti sociologi contemporani, potrivit căreia ,,...0 
sociologie lipsită în mod absolut de sensul propriei sale istorii se privează, 
dintr-o singură lovitură, de tot ceea ce reprezentanții săi iluştri au trait şi de 
concluziile la care au ajuns aceştia, înaintea sa. Este o sociologie care nu are 
nici o idee de propriile sale achiziţii, o sociologie a «credințelor total oarbe» 
ale fiecărei noi generaţii de ucenici cercetători. În ciuda pretențiilor sale 
metodologice, cu statut ştiinţific «pum, ea este nestiintifica” !. 

Evident, atitudinea adoptată față de actualitatea sau lipsa de 
actualitate a istoriei sociologiei este şi poate rămâne controversată, după 
cum controversată este însăşi sociologia şi vocaţia sa. Insă, de obicei, 
percepţia unei crize a sociologiei este, în mod obişnuit, însoţită de o 
anumită revenire la clasicii sociologiei şi la operele lor. Indiferent de 
interesul sau lipsa de interes față de cercetările de istoria sociologiei, o 
problemă esenţială rămâne de solutionat în mod adecvat: în fond, ce caută 
sau ar trebui să caute sociologii atunci când studiază trecutul propriei lor 
discipline? În eforturile de a da răspuns unei asemenea întrebări, o mare 
varietate de poziţii teoretice şi de practici ştiinţifice pot fi identificate. 
Astfel, unii consideră că istoria sociologiei ar trebui să fie un expozeu 
istoric al teoriilor sociologice, ca mijloc de explicare a „teoriei sociologice”, 
în general. Alţii susțin că istoria sociologiei ar echivala cu a distinge ceea ce 
este valid, valabil, durabil de ceea ce este fals sau nedovedit (Sorokin) în 
dezvoltarea istorică a sociologiei. O a treia poziţie argumentează că, de fapt, 
istoria sociologiei ar trebui să realizeze „sinteza cunoştinţelor dobândite”, a 
categoriilor şi tipurilor de cunoştinţe acumulate de-a lungul timpului, pentru 


| Apud Ronald Flechter, The Making of Sociology, London, Nelson, 1972, 
vol. I, p. VII. 

demonstrarea bogăției cunoştinţelor sociologice, care să poată pune la 
punct ultimele dileme şi problemele de actualitate, fără a pretinde a fi ajuns 
la un bilanţ lipsit de ambiguitate. 

In dezbaterile contemporane s-a conturat şi poziția potrivit căreia 
istoria disciplinei ar trebui să urmărească descoperirea în operele 
predecesorilor a unor argumente suplimentare, utilizabile în dezbaterile 
teoretice contemporane, prin demonstrarea superiorității „tradiţiei clasice” 
asupra „empirismului abstract” şi identificarea de „modele” ale acestei 
tradiții, care să ofere inspiratii pentru alimentarea reflecției teoretice. In 
sfârşit, istoria sociologiei este recomandată şi ca un mijloc de a înțelege mai 
bine statutul actual al sociologiei şi relațiile sale cu celelalte discipline 
ştiinţifice şi cu practica socială. 

Indiferent de modul de a concepe şi de a realiza istoria sociologiei, în 
investigarea acesteia sociologul îndeplineşte un dublu rol: de teoretician şi 
de istoric. Ca teoretician, el se interesează de trecut pentru a recupera 
elementele ce nu sunt perimate, prezentându-le, oricare ar fi contextul aflat 
la originea lor, ca un ansamblu de teorii, formând un sistem. Ca istoric, el 
acordă atenţie contextului original al unei teorii şi consideră modificările 
acestuia şi semnificaţiile sale. Teoreticianul vede orice gânditor ca un 
contemporan, istoricul îl consideră cu un anume recul. Acest dublu demers, 
pune la îndoială sentimentul că istoricul sociologiei are o identitate proprie. 
Ca teoretician îşi poate asigura o anumită poziţie în câmpul de investigație 
al sociologiei, însă, prin simplul fapt că studiază trecutul, cercetătorul 
încetează de a mai fi sociolog, regăsindu-se în tabăra numeroşilor 
practicieni ai istoriei intelectuale, ai ideilor sau ai istoriei ştiinţei, care nu 
sunt în mod necesar sociologi. 

Aşa se explică faptul că istoria sociologiei a oscilat permanent între 
aceşti doi poli. Ceea ce a făcut, potrivit lui R. Merton, ca sociologii să aibă 

..0 conceptie provincială asupra istoriei teoriei sociologice, plină de 
candoare şi de sentimente frumoase, care frizează imaginea lui Epinal. Ei o 
văd ca pe o colecţie de rezumate critice a teoriilor anterioare, care 
pigmentează scurte biografii ale marilor teoreticieni. Ceea ce explică, în 
parte, faptul că sociologii se cred toți calificaţi pentru a scrie istoria teoriei 
sociologice, în ciuda faptului că ei nu ştiu decât câte ceva despre operele 
clasice ale trecutului. Dacă e s-o spunem drept, o asemenea Te nu 
tine nici de istorie, nici de taxonomie, fiind un hibrid neîncheiat” 


' Lewis Coser, Masters of Sociological Thought. Ideas in historical and social 
context, Harcourt Brale Iovanovich, Inc. 1971, p. IX. 

Există posibilitatea altor perspective? Sigur că, da. Relativ recent, 
sociologi ca Lewis Coser şi Steven Lukes, susţin că, pentru a înţelege şi a 
explica apariția şi evoluţia diferitelor concepții, teorii sau doctrine 
sociologice este necesară şi utilă „replasarea gândirii sociologice în 
contextul său istoric şi social” în care a luat naştere. Iar pentru a investiga 
rolul diferiților teoreticieni ai sociologiei în structurile sociale cărora le-au 
aparținut este necesară utilizarea metodelor şi instrumentelor specifice ale 
sociologiei, care să nu rupă legăturile dintre istoria sociologiei şi teoria 
sociologiei. În această perspectivă, istoria sociologiei ar putea deveni un 
studiu de istorie intelectuală care să vizeze nu numai înțelegerea teoriilor şi 
ideilor sociologice într-o perspectivă istorică, ci şi îmbogățirea teoriei 
sociologice. 

Cu toate că o asemenea istorie a sociologiei nu furnizează criterii de 
validitate a teoriei, nici nu dă vreo indicație asupra a ceea ce ar trebui să fie 
teoria sociologică, ea arată ceea ce a putut fi aceasta şi care este evoluţia sa 
veritabilă. Prin aceasta, istoria sociologiei nu mai este o simplă enumerare a 
ideilor trecutului, enunțate pedant de către un sociolog contemporan, ea 
oferind cadrul pentru o interpretare istorică a teoriei, istoria sa devenind o 
veritabilă istorie sociologică. 

Această orientare nouă în istoria sociologiei presupune că nu este 
posibil a înțelege cu adevărat un anunţ sociologic decât prin „reconstituirea 
totului istoric căruia îi aparţine” ; că nu este profitabil a compara concepțiile 
anterioare cu cele contemporane şi a le judeca valoarea sub acest unghi şi 
că pentru investigarea concepțiilor sociologice este necesară abordarea lor 
ca fapte sociale, care pot şi trebuie să fie analizate cu metodele şi tehnicile 
de cercetare ale sociologiei înseşi, în cadrul unui studiu istoric. Aceasta 
reclamă elaborarea unei solide „sociologii a sociologiei” care să studieze 
disciplina nu numai ca teorie generală despre societate, ci şi ca un sistem 
complet de discipline sociologice specializate, ca metodologie, metode şi 
tehnici specifice de cercetare, ca cercetare empirică, ca instituţie socială în 
care cunoaşterea sociologică se cuplează cu acţiunea socială, realizându-se 
nu numai vocaţia sa epistemologică, ci şi cea practică, transformatoare a 
societății. 

Realizarea unui asemenea obiectiv nu este lipsită de dificultăți şi de 
obstacole, întrucât, pentru prezentarea unor panorame vaste şi 
comprehensive sunt necesare studii parțiale temeinice asupra producţiei 
sociologilor şi a reacţiilor pe care acestea le suscită, istorii valide asupra 
temelor, ideilor şi evoluţiei sociologiei, pe tari, epoci şi medii, asupra 
diversității „şcolilor” şi instituţiilor sociologice (de învățământ, cercetare 
ştiinţifică, publicațiilor specializate) etc. Or, asemenea studii şi instrumente 


16 


Universitatea SPIRU HARET 


de cercetare nu există decât în mod foarte dispersat şi punctual, realizarea 
lor rămânând şi astăzi o sarcină majoră a investigației ştiinţifice de 
specialitate. 

Cu toate acestea, o asemenea istorie „imposibilă” a sociologiei este 
necesară. In primul rand pentru studenți, care au nevoie de o introducere 
istorică în problemele disciplinei, fără de care nu vor putea asimila temeinic 
şi nici nu vor putea înţelege stadiul actual şi perspectivele de dezvoltare a 
sociologiei ca ştiinţă matură, pe deplin constituită. Ea este necesară, în al 
doilea rând, pentru sociologii înşişi, ei având nevoie de o viziune istorică 
asupra propriei lor discipline, pentru a evita pericolul real al 
particularismelor, al cantonării în cutare sau cutare „paradigmă”, doctrină 
sau „şcoală”, care îngustează automat orizonturile cercetării şi diminuează 
şansele promovării unor noi direcții de reflecţie şi de înnoire a teoriei, 
metodologiei şi avansului sociologiei, atât ca ştiinţă socială, cât şi ca 
instituție socială. 

Recunoaşterea legitimitatii cercetărilor şi a elaborării unor lucrări de 
istoria sociologiei ridică în faţa celor preocupați de acest domeniu o nouă şi 
complexă problematică: în ce mod poate şi trebuie să fie elaborată istoria 
disciplinei, date fiind, pe de o parte, caracterul sociologiei de „ştiinţă 
poliparadigmatică”, iar pe de altă parte, discuţiile neîncheiate încă în 
privința existenței sau inexistentei unei veritabile cumulativitati în 
cunoaşterea sociologică, dacă se ia în considerare vastitatea diversitatilor, 
divergenţelor, rivalitatilor, conflictelor, a dialogului sau „polifoniei” şi nu 
„concertul”, prezente în cadrul unei comunităţi ştiinţifice ale cărei rezultate 
nu sunt la unison. Într-o asemenea situaţie se ridică problema: cum să fie 
prezentate „achiziţiile” sociologiei ca ştiinţă: „homofonic”, respectiv, ca 
înscriindu-se pe o axă unică, progresivă, ca „momente” succesive ale unui 
fond progresiv de cunoaştere, care apare la „capătul” timpului? Sau, în mod 
„polifonic”, perspectivă în care istoria ideilor sociologice ia forma unui 
dialog fără sfârşit, în a cărui configuraţie nici un sistem, nici o „şcoală” sau 
orientare nu rezolvă enigma cunoaşterii depline a sistemelor sociale şi 
fiecare poate avea o descendență multiplă, diversă şi inedită? 

In practică, orice istoric al sociologiei postulează un anumit progres 
al cunoştinţelor în materie de societate şi de viata socială, exprimat in 
distinctiile ce se fac între diferitele etape şi niveluri ale evoluţiei sociologiei, 
dinspre „gândirea socială”, prin formularea „punctului de vedere 
sociologic” în studiul societăţii, al „sociografiei”, „sociologiei” şi, ulterior, 
al „analizei sociologice”. La care se adaugă acceptarea faptului că şi în 
sociologie avem de a face cu procese de „îmbogăţire” a cunoaşterii, de 

„amplificare”, „rafinare a analizei” şi de înregistrare chiar a unor „rezultate 
de vârf” în aprofundarea cunoaşterii etc. 

Pe acest fundal, cercetările de istoria sociologiei pot aduce contribuții 
majore în câmpul cunoaşterii sociologice, dintre care multe sunt indispen- 
sabile pentru devenirea viitoare a sociologiei ca ştiinţă: 


— modalitățile în care sociologia a fost configurată ca disciplină 
intelectuală; 

— modul cum s-a dezvoltat sociologia prin intermediul elaborării 
succesive şi al modificării, în timp, a diferitelor scheme teoretice de 
abordare şi studiere sistematică a societății ca un întreg, respectiv, procesele 
prin intermediul cărora sociologia s-a constituit ca un tip specific de 
cunoaştere; 

— furnizarea de date referitoare la permanenta unor puncte de ve- 
dere, idei, teorii, sisteme de valori, care pot fi regăsite în sociologie şi astăzi; 

— demonstrarea adevărului că orice abordare sociologică moderna 
are rădăcini (uneori departe) în trecut; că are predecesori nu numai imediati 
şi că, indiferent de ceea ce zic sau cred sociologii înşişi, ei rămân 
întotdeauna în sfera unei anumite „moşteniri” despre care sunt datori să ştie 
ceva, dacă nu vor să rămână ignoranti şi să „descopere” ceea ce au 
descoperit mai demult predecesorii lor, sau să se angajeze în dialoguri ori 
controverse cu alţii, pe teme, probleme, poziţii etc., care n-au existat 
niciodată; 

— reliefarea volumului imens de conceptualizări, acumularea unui 
corpus de cunoaştere prin continua elaborare de teorii, teze şi paradigme 
alternative şi evidențierea faptului că, în sociologie, coexistenta, pe durate 
lungi de timp, a unei multiplicităţi de paradigme, fără ca vreuna să devină, 
la un moment dat, clar predominantă, că în evoluţia acestei discipline nu s-a 
înregistrat o veritabilă „revoluţie”, că, deci, în câmpul ei, chiar atunci când 
intră în „comă”, nici o paradigmă nu „moare”, fiind întotdeauna capabilă să 
„reînvie” şi să determine noi evoluţii, greu de prevăzut. 

Prin aceste contribuţii şi prin altele ce ar mai putea fi menţionate, 
istoria sociologiei poate produce o mai bună înţelegere a propriei sale 
deveniri, o mai profundă comprehensiune a stadiului actual de dezvoltare a 
sociologiei ca ştiinţă, poate stimula noi direcţii de reflecţie, noi idei şi, deci, 
poate exprima mai clar sensul unei activităţi continue de cercetare, prin 
intermediul căreia să se realizeze „creşterea cunoaşterii”, şi sporirea 
eficacitatii în soluționarea problemelor sociale contemporane, pe baza 
reexaminării şi valorificării corecte a achizițiilor valide ale încercărilor 
anterioare, făcute de predecesorii noştri. 

Originea gândirii sociale 
şi geneza sociologiei 

Reflectiile asupra vieții sociale a omului sunt tot atât de vechi, cât de 
veche este şi reflectia în general, apărută o dată cu ivirea gândirii umane 
raționale. Această situație explică realitatea istorică evidentă că toate 
vechile societăţi şi civilizații au lăsat ca moştenire noilor societăți şi 
civilizații multiple imagini, viziuni, idei asupra vieții sociale a oamenilor. 

Acestea însă n-au dobândit consistenţa ştiinţifică necesară pentru a se 
constitui ca un domeniu sau sferă specializată, nu numai de reflecţie ci şi de 
investigaţie sistematică a societății şi a vieţii sociale a oamenilor. 

Factorii care au generat o asemenea situație sunt multipli şi 
complecsi, multi dintre ei avându-și sorgintea în însuşi specificul naturii 
societăţii şi vieţii sociale. Aceasta, deoarece viaţa şi activitățile de zi cu zi 
ale omului sunt marcate de două categorii de fapte: naturale şi sociale, pe 
care el a fost obligat să încerce să le cunoască, înțeleagă şi să le controleze, 
pentru a-şi putea asigura existenţa, bunăstarea şi dezvoltarea, toate acestea 
fiind dependente de cele două tipuri de fapte. 

Modalităţile de cunoaştere a faptelor naturale şi sociale au evoluat, 
trecând prin faze succesive, de la simple fantezii, imaginaţie şi speculaţii, la 
observarea şi investigarea sistematică şi riguroasă, până la analizele şi 
generalizările ştiinţifice de astăzi. 

De-a lungul vremii omul a reuşit să cunoască şi să înțeleagă mult mai 
de timpuriu şi mai complet procesele şi fenomenele naturale, decât pe cele 
ale mediului social în care el trăieşte. Aceasta, întrucât primele au un 
caracter impersonal, obiectiv, în timp ce componentele sociale ale vieţii 
umane sunt mai personalizate, mai apropiate, omul fiind el însuşi o parte 
componentă a societăţii, fără ca prin aceasta el să le poată descifra şi 
înțelege ca şi pe cele naturale, deoarece lumea socială este incomparabil 
mai complexă decât cea naturală, fiind o realitate calitativ deosebită de 
natură. 

Din aceste deosebiri esenţiale au rezultat şi discrepantele în 
dezvoltarea cunoaşterii ştiinţifice a acestor două medii distincte în care 
omul trăieşte. Fenomenele şi procesele naturale fiind obiective şi, în mod 
obişnuit, mai concrete decât cele sociale, au fost şi sunt şi în prezent mai 
uşor observabile, măsurabile şi controlabile, putând fi abordate mai detaşat, 
mai impersonal decât cele sociale, în care omul este foarte apropiat de 
obiectul de investigație, chiar implicat, ceea ce face mult mai dificilă 
asigurarea obiectivitatii investigării şi cunoaşterii, indispensabilă tuturor 
ştiinţelor. 

Cu toate acestea, omul s-a străduit să-şi apropie şi să înțeleagă mediul 
social din aceleaşi vechi timpuri. Insă, multă vreme, observaţiile şi analizele 
fenomenelor sociale au avut un caracter în întregime speculativ, iar 
rezultatele s-au concretizat în serii întregi de idei, nu de puţine ori, eronate 
sau în documente orale sau scrise, proverbe, scrieri sfinte sau cărți ale 
vechilor înţelepţi ai lumii. Toate acestea au avut cel mult caracterul unor 
reflecţii (nu de puţine ori profunde) sau observaţii înțelepte, conținând 
multe adevăruri, dar, în ansamblul lor nu s-au constituit în structuri demne 
de încredere pentru organizarea, desfăşurarea şi soluționarea complexelor 
probleme pe care le ridică viaţa socială a oamenilor. 

Aceasta a făcut ca emergenta uneia sau mai multor ştiinţe sociale 
centrate pe domenii sau faze specifice ale evoluţiei societăților umane să se 
realizeze în perioade lungi de timp. Cu atât mai mult, apariţia şi constituirea 
unei ştiinţe distincte, care să studieze fenomenele, procesele şi domeniile 
sociale şi interrelatiile, interdependentele în întregul lor a întârziat până în 
zilele noastre. Este vorba despre sociologie ca ştiinţă, care, desi a fost 
precedată de o serie lungă de reflecții raţionale asupra vieţii sociale, 
concretizate în multiple idei cu specific „sociologic”,nu s-a constituit decât 
sub forma unor seturi de viziuni asupra societăţii şi vieții sociale, nu ca 
sferă specializată de analiză şi de investigaţie sistematică a acestora. 

Eforturile făcute pentru înţelegerea naturii vieții sociale pot fi privite 
ca reprezentând contribuţii la pregătirea terenului pentru apariţia, 
constituirea şi dezvoltarea sociologiei ca disciplină consacrată studiului 
ştiinţific al societăţii ca societate. 

Ele s-au constituit în ceea ce numim astăzi, gândire socială, 
considerată atât ca o etapă cât şi ca un nivel al procesului general al genezei 
sociologiei ca ştiinţă. 

In mod obişnuit, se consideră că originile gândirii sociale pot fi 
identificate în gândirea socială antică greacă, întrucât aceasta a fost 
acceptabil sistematizata, iar problemele ordinii sociale au fost clar 
formulate. Ca puncte de reper sunt, general acceptate, lucrările lui Platon, 
Republica, Politica şi Legile şi cele ale lui Aristotel, Politica, Constituţia 
Atenei, Etica nicomahica în care ei analizează probleme majore, cum sunt: 
omul ca ființă socială, omul ca „animal politic”, diviziunea muncii şi 
specializarea, statul, dimensiunile sale şi poziția sa geografică, diviziunea şi 
structura socială, diferențierea bunăstării în societate şi apariția inegalitatilor 
sociale, orizonturile sociale ale statelor „cetate” etc. Toate acestea au 
acreditat ideea că gândirea socială greacă dovedeşte mult mai multă 
înclinare „sociologică” decât concepţiile sociale ulterioare. 

Cu toate acestea, gândirea socială elenă nu a resit să facă distincţia 
dintre stat şi societate şi nici să conceapă individul altfel decât ca membru 
al „polisului”, ca cetăţean, neajungând, decât prin stoici, la descoperirea 
„comunității supralocale”, a legii naturale a statului şi la separatia dintre 
etică şi politică. 

De aceea, contribuţiile gânditorilor greci în acest domeniu au rămas 
la stadiul de „reflecții profunde” asupra societăţii, în principal datorită 
faptului că ei au abordat şi tratat aceste probleme în mod preponderent, pe 
bază de deductii logice, iar obiectivele generale pe care le-au urmărit au 
fost realizarea unei ordini sociale şi a unui stat ideal al prevalentei justiției şi 
al păcii imperturbabile. 

Prin gândirea socială creştină s-a ajuns la conturarea unor intuifii 
sociologice, care au condus la idealizarea societăţii ca o „comunitate de 
valori”, având ca tel realizarea unităţii perfecte, prin renunțarea la bunurile 
materiale, care diferențiază membrii oricăror comunități sociale şi umane. 
Reprezentativă pe această linie de gândire este lucrarea Sfântului Augustin 
De civitate Dei („Cetatea lui Dumnezeu”). Prin lucrările lui Thomas 
d' Aquino teoria societății s-a pus de acord că noua ordine socială, instalată 
în Occident, după dispariţia Imperiului roman de Apus, şi avea ca esență 
conceperea societăţii ca o „comunitate” de „comunităţi”, în care ordinea era 
ierarhică, şi, fiecare om (individ) avea datoria de a servi comunitatea în 
funcție de locul funcţional pe care îl ocupa în această ordine. Prin natura 
lor, şi aceste reflecții aveau caracterul unor speculații metafizice, cu privire 
la locul omului pe pământ. 

Renaşterea a deschis noi orizonturi gândirii sociale, fiind puternic 
orientată valoric, radical critică faţă de lumea şi ordinea socială medievală, 
promovând esenţiale schimbări de atitudine faţă de lume. Contextul noii 
culturi a fost generat de tranziția de la o lume şi o civilizaţie predominant 
feudală şi ecleziastică în componentele sale sociale, politice şi spirituale, şi 
agrară din punct de vedere economic, la o nouă civilizație, predominant 
națională, urbană şi seculară, industrială şi comercială, reprezentând forța 
principală de dezvoltare capitalistă a lumii. In ordinea socială nouă, vechea 
ierarhie medievală rigidă este depăşită, locul şi rolul individului fiind 
determinate de eficiența şi valoarea activităţilor pe care le realizează într-o 
societate deschisă la competiție, în care politica şi autoritatea devin din ce 
în ce mai independente de principiile şi valorile religioase. O lume 
favorizând independenţa personală, individualismul şi eliberarea, însoțite 
însă de creşterea rivalitatii, insecurității şi nesigurantei. 

Aceste tendinţe din viata economică şi socială ale epocii au generat 
noi sisteme de gândire socială, care, depăşind concepțiile teocentrice asupra 

societății, au propus noi explicaţii ale vieţii sociale şi a principalelor sale 
componente, cum ar fi statul, organizarea şi structura socială, normele şi 
valorile politice, sociale şi morale etc. Acestea se regăsesc în lucrările lui 
Niccolo Machiaveli (1469-1527), Principele (1513), Discurs despre 
primele zece lucrări ale lui Titus Livius şi Istoria Franţei, sau în cele ale lui 
Jean Bodin (1530-1596), Methodus ad facilem historiorum cognitionem 
(1566), şi La Republique (1575). Aceştia au introdus în eforturile de 
explicare a societăţii dimensiunea istorică, conceptul de suveranitate în 
definirea statului, conceput ca un produs al activităţii umane, caracterizat 
prin autoritate şi lege. Ei s-au concentrat, în acelaşi timp, asupra analizei 
relaţiilor sociale, a familiei, considerată comunitate naturală, fundament al 
statului şi al tuturor celorlalte asociaţii şi instituții sociale, asupra 
determinării geografice a caracterului uman şi a guvernării etc. 

Ulterior, în secolul al XVIII-lea, gândirea socială europeană a 
înregistrat evoluţii care au condus la conturarea unora din cele mai 
importante teorii moderne asupra societății, întemeiate pe doctrina „legii 
naturale” a vieții sociale. Elementele de bază ale acestor teorii se regăsesc 
în principalele lucrări ale lui Thomas Hobbes (1588-1679), Hugo De Groot 
— Grotius (1583-1645), Samuel Puffendorf (1632-1694), Baruch Spinoza 
(1632-1677), John Locke (1632-1704) etc. 

Retinand, în mare măsură, orientarea secularizantă a gândirii sociale 
renascentiste, cu individualismul şi suveranitatea ca valori centrale, teoriile 
la care ne referim s-au distanțat de această viziune prin considerarea 
genezei ordnii sociale, în primul rând, ca produs al principiilor legii 
naturale, care este anterioară oricăror autorități şi dorințe şi nu ca produs al 
forței sau coerciției şi, elaborand pe această bază „...o teorie 
comprehensivă a societăţii întemeiată pe luarea în considerare a tuturor 
aspectelor şi activităților sale”. Ceea ce este esenţial în această viziune este 
faptul că teoreticienii „legii naturale” a statului au identificat o anumită 
sferă a relațiilor umane, care este constituită independent de instituţiile 
politice şi de legile pozitive şi care reprezintă, de fapt, fundamentul 
secularizat şi separat de „legea divină” al acestora. 

Principiile acestor categorii de teorii sunt aplicabile, în concepția 
autorilor lor, numai indivizilor ca atare nu şi societăţii ca un întreg, ceea ce 
face ca ele să reglementeze nemijlocit relațiile dintre membrii societăţii şi, 
numai indirect, funcţionarea întregului organism social. Pe această cale a fost 
deschisă posibilitatea apariției unor noi concepții, în primul rând a 
concepțiilor asupra contractului social, care au urmărit să explice în ce mod 
indivizii umani, independenți prin natura lor, ajung să constituie un singur 


22 


Universitatea SPIRU HARET 


corp social şi, în al doilea rând, în ce fel apar în societate ,,guvernanti” şi 
„guvernaţi”, din moment ce toți membrii societății sunt egali prin natura lor. 

In acest context au apărut şi preocupările pentru înțelegerea si 
explicarea vieții sociale pe baza analogiilor dintre natură şi societate, 
potrivit modelelor gnoseologice şi principiilor metodologice ale ştiinţelor 
naturii, în principal, ale matematicii şi fizicii. Aşa s-a ajuns ca în gândirea şi 
doctrinele sociale să se contureze tendinţele de utilizare a aceloraşi metode 
de expunere, de acordare a unui loc privilegiat deductiei, în raport cu 
descrierea faptelor şi de identificare a unor legi generale care să facă 
posibilă explicarea faptelor şi datelor concrete. 

O asemenea orientare a gândirii sociale a fost violent criticată de 
Giambattista Vico (1668-1744), profesor de retorică la Universitatea din 
Neapole, în lucrarea Principiile unei noi ştiinţe (1725), in care a analizat 
diferenţele calitative dintre ştiinţele naturii şi ştiinţele sociale. El a 
demonstrat că adepţii doctrinelor legii naturale a naţiunii şi statului o 
confundă pe aceasta cu legea naturală filozofică, identificată, printr-un 
proces de rationare asupra desfăşurării istorice concrete a vieţii sociale a 
oamenilor, ca un proces evolutionar organic, în cadrul cărora oamenii 
acționează aşa cum acţionează nu pentru că sunt indivizi umani 
independenți, ci tocmai pentru că sunt membri ai diferitelor grupări umane. 
lar sensul relaţiilor lor este determinat de necesităţile lor vitale de a-şi 
asigura mijloacele materiale ale vieţii (hrană, adăpost etc.), de dorinţele de a 
obţine autoritate, de a depăşi şi orice alte asemenea nevoi, care îi fac pe 
oameni să fie aşa cum sunt. Ceea ce face ca regularitatile care guvernează 
viata umană şi socială să fie mult mai reale decât „punctele”, „liniile” sau 
„planurile” din geometrie, deşi ele nu sunt total rationalizate şi sistematizate 
ca acelea care acționează în natură şi în ştiinţele naturale. Şi, de aceea, 
cunoaşterea lumii sociale trebuie să se concentreze nu pe ceea ce o face 
asemănătoare cu lumea naturală, ci pe acele elemente care o fac diferită de 
aceasta, datorită faptului că omul este, în mod natural, o ființă socială şi 
istorică. Deoarece nu există „natură umană”, deplină, dată o dată pentru 
totdeauna. Ea este un neîncetat proces de dezvoltare — fizică, intelectuală, 
morală, socială, politică, spirituală — a omului, în relaţiile sale cu lumea 
exterioară lui şi în relațiile sale cu ceilalți oameni. Proces care trece prin 
etape multiple, fiind guvernat de norme şi reguli specifice şi care se 
realizează ca o mişcare spirală într-un singur proces organic, având o 
anumită configurație generală, în cadrul diferitelor configurații specifice ale 
diferitelor naţiuni (societăţi), care însă se înscriu pe aceeaşi direcție generală 
de evoluţie. 

Între precursorii sociologiei pot fi situați şi Marie Jean Antoine 
Condorcet, care, în lucrarea Schita a unui tablou istoric al progresului 
spiritului uman a formulat o teorie a schimbării sociale care a avut un 
impact mare asupra teoriilor sociologice ulterioare ale schimbării sociale, şi 
Claude Henri Comte de Saint-Simon, inițial reformator utopic, care a 
insistat asupra faptului că o veritabilă reformă socială nu poate fi realizată 
decât dacă se bazează pe date „pozitive” sau ştiinţifice, colectate prin 
investigaţii ale realitatilor sociale. 

Deşi contribuţiile acestor autori se situează, în primul rând, în 
domeniul gândirii politice şi al filozofiei, ele pot fi considerate 
premergătoare constituirii sociologiei ca ştiinţă distinctă. 

Această introducere istorică la studiul istoriei sociologiei nu şi-a 
propus decât să prezinte, sintetic şi parțial, informaţii concrete asupra 
punctelor de vedere ale unor gânditori care pot fi consideraţi predecesori ai 
sociologiei, prin elaborarea unor modalități de gândire ce au devenit ulterior 
tipice în sociologie, prin diversitatea abordărilor şi dezbaterii problemelor; 
ei sunt reprezentativi pentru pluralitatea surselor reflectiei „sociologice”, 
opera lor demonstrând condiţiile ce s-au dovedit a fi necesare pentru geneza 
şi constituirea unei ştiinţe specializate a societății — sociologia. 

CAPITOLUL I 


MECANICISMUL, FIZICALISMUL 
ŞI ENERGETISMUL IN SOCIOLOGIE 


Apărute la începuturile epocii moderne, teoriile subordonate acestei 
direcţii de gândire se înscriu în seria celor ce reflectă profundele schimbări 
intervenite în procesele de transformare a societății feudale şi ale trecerii 
sale într-o nouă organizare socială. Aceste procese au adus în prim planul 
gândirii sociale înlocuirea viziunilor întemeiate pe ideea că lumea, în 
general, şi, cea socială, în special, sunt produse ale unor forte supranaturale, 
cu cele considerând că ele sunt produse naturale. Aşa s-a ajuns a se 
promova înlocuirea religiei cu ştiinţa, a „decretului” divin cu legea naturală 
şi a „clasei preotesti” cu cea a „filosofilor”. Totul pe o nouă bază, 
întemeiată pe „rațiune”, ghidată de experienţă, ca instrument al soluționării 
complexelor procese ale unei asemenea evoluţii, indiferent dacă acestea se 
desfăşoară în domeniile economic, social, politic sau chiar religios ale 
societății. 
omului şi a societăţii, a progresului social şi uman, în general. 

Cel mai mare impact asupra unei asemenea evoluţii l-a avut, însă, 
„revoluția ştiinţifică” marcată de propunerea unui nou sistem al lumii de 
către astronomul polonez Nicolae Copernic (1473-1543) în lucrarea sa 
Asupra revoluţiei orbitelor terestre (prima apariţie în 1543), la care s-a 
raliat şi fizicianul şi astronomul italian Galileo Galilei (1564—1642) autorul 
reputatei lucrări Dialog asupra celor două principale sisteme ale 
universului (1632) şi de descoperirea legilor atracției universale (1687) de 
către matematicianul, fizicianul, astronomul şi filosoful britanic Isac 
Newton, expuse în lucrarea sa Principiile matematicii. Realizări, care s-au 
constituit în etape hotărâtoare ale evoluţiei astronomiei şi a matematicii ca 
ştiinţe. La acestea s-au adăugat şi progresele realizate în dezvoltarea fizicii, 
chimiei şi, in general, a celorlalte ştiinţe ale naturii. 

Succesele ştiinţelor naturii s-au reflectat şi în domeniul ştiinţelor 
sociale, care, în eforturile lor de a descifra natura umană, comportamentul 
şi activitățile sociale ale oamenilor au început să se orienteze spre 
interpretarea fenomenelor sociale în maniera şi potrivit modelelor 

gnoseologice ale acestora, utilizând în analize conceptele şi terminologia 
ştiinţelor naturale. 

Pe acest traiect s-au conturat şi au dobândit consistență orientările 
sociologice mecaniciste, fizicaliste şi energetiste, ca prime momente şi 
etape în geneza şi constituirea sociologiei ca ştiinţă. 


1. Mecanicismul sociologic 


Perspectiva mecanicistă în abordarea problematicii sociale este 
veche, putând fi regăsită în concepțiile filosofice antice greceşti (Thales, 
Anaximene, Empedocle, Democrit), care considerau că esența tuturor 
lucrurilor este apa, aerul, focul, atomii etc., fenomenele fizice sau sociale 
existente în univers nefiind altceva decât variaţii ale fenomenelor materiale. 
Concepții similare au existat şi în vechile filosofii indiene şi chineze. 

Asemenea interpretări se regăsesc şi mai târziu în şcolile pitagoreice, 
stoice şi epicureene. 

Ele au devenit însă dominante, ca un tip specific de interpretare şi 
explicare a fenomenelor sociale în secolul al XVII-lea, în legătură cu 
progresul marcant al dezvoltării mecanicii, fizicii şi matematicii. 

Principalii reprezentanți ai  mecanicismului sociologic sunt 
considerați a fi: sociologul rus V. Voronov, matematicianul şi sociologul 
român Spiru Haret (1851-1912), spaniolul Antonio Portuondo y Barcelo, ş.a. 
Aceştia şi-au formulat şi expus concepţiile asupra societăţii şi vieţii sociale 
în lucrări precum: 

— Metoda matematică în sociologie şi economie, 1894, în „Revue 
socialista” şi Incercare asupra mecanicii sociale, publicată în „Revue 
Philosophique”, 1898 (L. Winiarski); 

— Fundamentele sociologiei, 1909, (V. Voronov); 

— Mecanica socială, Bucuresti, 1910, (Spiru Haret); 

— Precizări asupra mecanicii sociale, 1912 şi Încercare de 
mecanică socială, 1925, (A. Barcelo); 

— Elemente de biologie fizică, 1925, (A Lotka). 


Tezele de bază ale concepțiilor mecaniciste asupra societăţii pornesc 
de la următoarele premise: 

„corpul (social n.n.) al indivizilor umani, cu toate organele şi 
elementele sale materiale, formează un sistem care este supus legilor 
mecanicii fizice” (Barcelo), ca orice alt sistem material; 

„în ciuda dorinţei omului de a scăpa de legea gravitației şi de alte 
legi ale mecanicii, el nu va reuşi acest lucru” (Barcelo). Aceasta, deoarece 

legile dinamicii chimice ale unui sistem structural vor fi exact acele legi 
care guvernează evoluţia unui sistem format din organisme vii” |. 


Pornind de la asemenea premise, reprezentanții mecanicismului 
sociologic merg mai departe, afirmând că: „dacă principiile şi legile 
mecanicii sociale sunt aplicabile tuturor categoriilor de fapte, atunci este 
evident că ele sunt aplicabile şi omului şi acelor forte fizice care sunt 
considerate a fi sociale”. In acest sens, Voronov considera că asocierea şi 
cooperarea sunt „adunare şi multiplicare a forțelor”, conflictele sociale, 
războaiele reprezintă „substrageri de forţe”, organizarea socială, „echilibrul 
forţelor”, fenomenele şi legile juridice, ,,corelatia de forte” ? etc. Pe aceeași 
linie de analiză, L. Winiarski susținea că societatea este un agregat de 
indivizi supuşi acțiunii unor multiple forte, între care: necesităţile şi 
trebuintele economice, politice, juridice, intelectuale, morale etc. Aceste 
categorii de forte se află în relații organice, care constituie un întreg sistem 
de compensaţii. Atunci când între ele se stabilesc echilibre parțiale, 
ansamblul lor realizează echilibrul social general. 

O poziţie aparte în seria interpretărilor mecaniciste a vieţii sociale o 
are Spiru Haret, care elaborează o concepție mai complexă asupra lumii 
sociale, de factură pozitivist-evolutionista. 

Fascinat de rigoarea şi de eficiența metodelor ştiinţelor exacte în 
aprofundarea cunoaşterii „lumii” naturale, el a pledat cu pasiune pentru 
aplicarea „metodei ştiinţei” în studierea vieții sociale, deci nu neapărat a 
mecanicii. Justificarea unei asemenea abordări, o constituia pentru Spiru 
Haret continuitatea fenomenelor sociale, care are caracterul unei legi 
stabilite prin observaţie. 


Din această perspectivă, el considera că: 

— principala forță a societăţii omeneşti o reprezintă individul uman, 
„element ireductibil al vieţii şi creativității sociale” ; 

— societatea nu este, în ultimă instanță, decât un „corp social”, o 
reuniune de indivizi supusă, pe de o parte, acțiunilor reciproce, iar pe de 
altă parte, unor acţiuni exterioare. Individul este elementul constitutiv al 
corpului social, căci este indivizibil. El joacă pentru corpul social acelaşi rol 
pe care îl joacă atomul pentru un corp material”; 

— desi societatea nu reprezintă o realitate ontologică in sine şi 
pentru sine, ea se înscrie în ordinea universală ca o realitate comensurabilă 


' A. Lotka, Elements of Physical Biology, Baltimore, 1925, p. 16. 

? V, Voronov, Fundamentele sociologiei, 1909, passim. 

3 Spiru Haret, Mecanica socială, Bucureşti, Editura Ştiinţifică, 1969, p. 60. 

şi cognoscibilă, pe calea metodelor ştiinţelor exacte, concretizată in 
indivizii umani din care este compusă. 


Pornind de la aceste premise, Spiru Haret a ajuns la concluzia ca 
„aplicarea metodei matematic-mecaniciste în sociologie” poate da rezultate 
cel putin asemănătoare cu cele obținute prin utilizarea altor metode, 
considerate „neştiințifice” 1. Aceasta, datorită continuității fenomenelor 
sociale, care are caracterul unei legi ce poate fi stabilită prin observaţie. 

Din această perspectivă, starea socială poate fi identificată prin 
calitatea ei economică, intelectuală şi morală, rezultate, între altele, din 
existența in viata socială a inerției, concomitent cu mişcările sociale relative 
şi cu egalitatea acțiunii, cu reacția, într-un spaţiu social dat, în care pot fi 
identificate relații exacte între masa, viteza, forţa şi timpul în care un sistem 
social se mişcă. Forţele generative ale dinamicii sociale se desfăşoară pe 
cele trei coordonate ale stării sociale: economice, intelectuale şi morale, 
exprimând variabilitatea influențelor mediului extern în care societatea 
există şi evoluează. Dinamica societăţii este marcată şi de sensurile în care 
acționează diferitele forte sociale. Când sunt concurente sau opuse, corpul 
social slăbeşte (pierde energie). Când sunt convergente şi acționează în 
aceeaşi direcție, rezultanta lor va fi echilibrul social, care, în fazele 
superioare de evoluţie socială, va da naştere civilizației. O asemenea 
abordare a problematicii dinamicii sociale permite, considera Spiru Haret, 
identificarea unor „legi ale mişcării sociale”, cum ar fi: legea continuității 
fenomenelor sociale (care nu sunt decât evoluţii „neasemănătoare” ale 
uneia şi aceleiaşi „materii sociale”); legea creşterii geometrice a inteligenței 
medii a societăților, potrivit căreia în societate există două tipuri de 
inteligență: medie şi maximă. Primul tip exprimă „caracterul intelectual” al 
societăţii, care este continuu, dar lent, în timp ce inteligența maximă „poate 
determina o ridicare subită a stării intelectuale medii a societății şi a 
celorlalte condiţii ale sale” *. 

Din cele de mai sus rezultă că Spiru Haret a conceput o schemă 
metodologică superioară celei propuse de reprezentanții mecanicismului 
sociologic, elaborând, de fapt, o sociologie matematică şi nu una 
mecanicistă, aşa cum s-a considerat ulterior şi se mai consideră şi astăzi. 
Evaluarea semnificației europene a „mecanicii sociale” a lui Spiru Haret 
poate fi mai corect făcută, dacă este analizată comparativ cu concepția 
sociologică a italianului Vilfredo Pareto, care ca şi Haret pleda pentru 
aplicarea metodelor ştiinţei în sociologie, nu, neapărat, a mecanicii. 


' Idem, p. 145. 
* Ibidem, p. 157-158. 

Amândoi au fost seduşi de utilitatea rationamentelor analogice din ştiinţă, 
dar în cazul sociologiei, în principiu, ei nu aveau dreptate. 


2. Fizica socială 


În a doua jumătate a secolului al XIX-lea s-a afirmat o nouă variantă 
a sociologiei mecaniciste, sub forma „fizicii sociale”. Principalul 
reprezentant al acesteia a fost americanul H.C. Carrey (1793-1879), care a 
susţinut, de la început, în perspectiva unei concepţii mecanicist moniste că: 
„legile care guvernează materia, în toate formele sale, fie că e 
vorba de cărbune, argilă, fier, pietricele, pomi, boi, sau oameni” sunt 
aceleaşi”; 
„omul este molecula societăţii”, iar asociaţia (umană — n.n.) este 
numai o varietate a „marii legi a gravitaţiei universale” *; 
— omul tinde cu necesitate să graviteze spre semenii săi, acea 
„gravitate (din societăţile umane) fiind, ca oriunde în lumea naturală, direct 


proporțională cu masa (oraşelor) şi invers proporțională cu distanța” 3, 


Extinzând şi detaliind aceste premise, referitoare la legile fizice 
fundamentale şi aplicându-le la analiza proceselor sociale, H.C. Carrey 
ajunge să formuleze o serie de teze şi principii privind relațiile dintre legile 
mecanicii fizice şi cele sociale. Astfel el susține că: 

— centralizarea sau descentralizarea statului şi a populaţiei în oraşe 
nu sunt altceva decât o varietate a acţiunii forțelor centripete sau centrifuge, 
care acționează potrivit legilor mecanicii fizice; 

— centrele locale atrag oamenii într-o direcție, în timp ce marile 
oraşe şi centre ale lumii îi atrag în alta; 

— dacă se realizează o echilibrare a acţiunii acestor forte opuse, se 
intensifică tendinţa întăririi şi extinderii asocierii spre interiorul 
comunităților şi a dezvoltării individualitatilor locale; 

— dată fiind indestructibilitatea materiei, producția şi consumul 
sunt, în fond, transformare de substanță, fără creşterea sau diminuarea 
cantității acesteia; 

— valoarea economică nu este altceva decât un tip de inerție, iar 
utilitatea, un echivalent al „momentului” mecanic. 


' H.C. Carrey, Principles of Social Science, Philadelphia, Lippincot Co, 1858, 
vol. I, p. 62. 
? Op. cit, p. 41-42. 
> Op. cit, p. 42-43. 

Acestea sunt câteva din principalele teze pe care îşi întemeiază 
H.C. Carrey principiile ştiinţei sociale, teze, care în esenţa lor, nu se 
îndepărtează de principiile fizicii sociale din secolul al XVII-lea. 


3. Energetismul sociologic 


Interpretările energetiste ale societății reprezintă, de asemenea, o 
ramură specifică a mecanicismului sociologic, a cărei configurație este 
determinată de specificul premiselor de la care porneşte şi pe care se 
întemeiază. 

Între reprezentanţii marcanți ai energetismului sociologic se află: 

—  belgianul Ernst Solvay (1838-1922), industriaşul şi filantropul 
care a înființat Institutul belgian de sociologie Solvay; 

— chimistul şi teoreticianul energeticii, germanul Wilhelm Ostwald 
(1853-1932); 

— psihologul rus W. Bechterev (1857—?); 

— economistul american T.N. Carver (1865-?). 

Tezele de bază ale energetismului social au fost formulate într-un 
mare număr de lucrări, între care: 

— Formele de introducere în energetica fizio si psihosocio-logica 
(E. Solvay, în Probleme de energetică socială Bruxelles, Institutul Solvay, 
1918); 

— Energia (Leipzig, 1908) şi Bazele energetice ale ştiinţelor 
culturii, Leipzig, 1909, (W. Ostwald); 

— Reflexologia colectivă (W. Bechterev), Petrograd, 1925; 

— Economia energiei umane (T.N. Carver), N.Y., 1924. 

În ceea ce priveşte substanța ideatică a energetismului social, ea este 
diferită la diferitii autori, la fel ca si argumentatiile lor. In esență, însă, toți 
reprezentantii lui sunt de acord cu urmatoarele teze generale: 

— legile realității supraorganice (sociale) sunt aceleaşi ca şi cele ale 
lumii organice şi anorganice, ceea ce înseamnă că, fenomenele sociale şi 
viata socială nu pot fi explicate, decât din această perspectivă. (Bechterev); 

— fenomenele sociale nu sunt decât o combinație de trei factori: 
organici, psihici şi anorganici, ultimul având rolul primar în acțiunea 
acestora, ceea ce înseamnă că viaţa socială este un „fenomen energetic”. 
(E. Solvay); 

— orice eveniment social sau schimbare istorică nu sunt, în ultimă 
analiză, decât „transformări de energie”. Crearea culturii este, în fond, 
transformarea energiei brute, în energie utilă. (Ostwald); 

— omul este un „aparat” creat pentru transformarea tuturor formelor 
de energie, iar adaptarea socială constituie cea mai bună posibilă utilizare a 
energiei crude transformate; 

— producţia, distribuţia, consumul bunurilor materiale, statul, 
guvernarea şi toate fenomenele culturale sunt create în vederea facilitării 
celor mai eficiente transformări ale energiei, necesare asigurării existenţei 
umane şi sociale; 

— ştiinţa constituie mijlocul fundamental de utilizare şi valorificare a 
energiei şi de aceea ea este baza întregii culturi, „cel mai bun «sânge» şi cea 


Pe aceeaşi direcţie de gândire se înscriu şi concepţiile lui 
L. Winiarsky, dezvoltate în studiile lui consacrate energiei sociale şi 
măsurării ei, publicate în revista franceză „Revue Philosophique”, în 1900. 

Analizate în termenii în care aceste concepții au fost elaborate şi 
prezentate, ele nu depăşesc nivelul unor serii de analogii superficiale ale 
fenomenelor sociale cu cele naturale şi de aceea nu pot fi considerate 
adecvate pentru o veritabilă investigare şi explicare ştiinţifică a societăţii şi 
vieţii sociale. 

Tentativele reprezentanţilor mecanicismului sociologic, în toate 
variantele sale, de a apropia ştiinţa despre societate de ştiinţele naturii, 
pentru a-i ridica statutul la rangul acestora au constituit un pas înainte în 
procesele genezei şi evoluţiei sociologiei ca ştiinţă. Insistând asupra 
cauzelor naturale ale fenomenelor sociale şi susținând, pe această bază, 
imposibilitatea existenţei supranaturalului, indeterminismului şi a liberului 
arbitru în viata socială, ei s-au îndepărtat de explicaţiile anterioare, 
teologice ale societății, ceea ce a reprezentat, în epocă, un progres pe calea 
dezvoltării cunoaşterii ştiinţifice. 

Incercările lor de a introduce în analiza proceselor sociale unele 
instrumente matematice, statistice, de a formula anumite explicații cauzale 
relațiilor dintre diferitele fenomene şi realități sociale, a perspectivei 
analizei cantitative a datelor în sociologie — s-au constituit în deschideri 
teoretice şi metodologice, care, ulterior, s-au dovedit productive în 
dezvoltarea metodologiei, metodelor şi tehnicilor de cercetare ştiinţifică. 

Valoarea reală a acestor contribuții la dezvoltarea sociologiei a fost 
marcată însă şi de o serie de limite teoretice şi metodologice, explicabile în 
epocă. 


' W. Ostwald, Bazele energetice ale ştiinţelor culturii, Leipzig, 1909, 
Conferinta 14. 

Mecanicismul, elaborat în mare măsură, de reprezentanţi ai ştiinţelor 
nesociale, într-o epocă de dezvoltare spectaculoasă a ştiinţelor naturii 
(îndeosebi a mecanicii, fizicii şi chimiei), insistând în forme şi intensitati 
diferite asupra asemănărilor dintre societate şi natură a ajuns, în esenţă, să 
reprezinte o direcție reductionista şi sumativă de gândire sociologică. 

In seria de concepţii sociologice mecaniciste, elaborate prin analogie 
cu ştiinţele exacte, societatea şi viaţa socială nu constituie realități calitativ 
deosebite de natură şi de fenomenele naturale, având caracteristici 
specifice, distincte, nu numai față de lumea fizică, ci şi de cea organică 
(biologică) şi de cea psihologică, ceea ce, evident, nu se poate susține. Ceea 
ce i-a făcut pe reprezentanții lor să susţină teze şi idei nevalabile, cum ar fi, 
între altele: 


— societatea este şi rămâne o sumă a cantităților de forță (energie, 
materie etc.) de care dispun indivizii intrați în asociaţii ce generează diferite 
formaţiuni sociale; 

— asocierea (asociaţia) nu aduce nimic in plus faţă de suma resurselor 
cu care indivizii participă la asociere; chiar aceştia fiind reduşi la forţele 
mecanice, fizice sau chimice; 

— tot ceea ce există în societate apare ca reprezentând forme diferite 
de materie şi energie deduse nemijlocit din acestea, ceea ce echivalează cu 
ignorarea completa a stadiilor evoluate ale dezvoltării materiei, aşa cum 
acestea s-au constituit în cadrul vieţii organice, psihologice sau sociale. 


Una din consecinţele majore ce derivă din asemenea modalităţi de 
abordare şi de tratare a problematicii societății o reprezintă faptul că ele fac 
imposibilă elaborarea unei epistemologii specifice a ştiinţelor sociale, care, 
din moment ce cunoaşterea socialului se reduce la utilizarea metodelor de 
cunoaştere specifice ştiinţelor naturii, fără adecvarea lor corespunzătoare 
specificului „obiectului” investigat, n-ar mai avea nici un sens. 

Concluzia ce se impune este aceea că toate încercările de apropiere, 
analogiile şi, uneori imitaţiile ontologice, epistemologice şi metodologice 
ale ştiinţelor sociale, de cele ale ştiinţelor naturii au fost formale şi 
unilaterale şi, de aceea, în perspectivă istorică, valoarea lor, la dezvoltarea 
sociologiei, a rămas modestă, dar reală. 

CAPITOLUL II 


SOCIOLOGIA GEOGRAFICĂ 
(SOCIOGEOGRAFISMUL) 


1. Geneza, reprezentanții şi tezele de bază 
ale sociogeografismului 


Din cele mai vechi timpuri au existat gânditori, filosofi, cercetători 
care au observat influenţele pe care mediul geografic le are asupra vieții şi 
activității oamenilor. Asemenea observaţii se întâlnesc la Herodot, 
Tucidide, Hipocrate, ş.a. în antichitate. Ele se regăsesc în doctrinele 
teologice şi în lucrările multor gânditori şi oameni de ştiinţă din evul mediu 
(Sf. Augustin, Tertulian, Thomas D’Aquino, Machiavelli, Jean Bodin etc.). 
Ulterior, adepţii sociogeografismului se înmulţesc, numărul lor crescând 
permanent, în secolele XVIII, XIX şi XX. Intre aceştia pot fi citați: 
Bernardus Varenius, Montesquieu, J.B. Vico, G. Cuvier, Alexander von 
Humboldt, E. Huntington, H.T. Buckle, F. Ratzel, P. Vidal de la Blache, 
Lester Ward, Simion Mehedinţi etc. 

Între cele mai reprezentative lucrări în care au fost formulate tezele 
de bază ale acestei direcţii de gândire pot fi reținute: 


— Geographia Generalia, 1650 (B. Varenius); 

— L'Esprit des Lois, 1784 (Montesquieu); 

— Istoria civilizației în Anglia, 2 volume, 1857-1861 (H.T. Buckle); 

— Kosmos, 5 volume, 1845-1862 (Al. Humboldt); 

— Principiile geografiei umane şi Antropogeografia (Fr. Ratzel); 

— Civilizație şi climat, 1924 (E. Huntington); 

— Principiile geografiei umane, 1922 (Vidal de la Blache); 

Terra — introducere în geografie ca ştiinţă, vol. 1, 1931; 

România î în marginea continentului. O problemă geopolitică românească 
şi europeană, 1914 (Simion Mehedinţi). 


Tezele de bază ale sociogeografismului pot fi sintetizate, după cum 
urmează: 


a) mediul geografic, considerat a fi ansamblul condiţiilor şi 
fenomenelor naturale, existente independent de produsele activităţii umane 
(clima, solul, subsolul, relieful, flora, fauna, cursurile de apă şi distribuţia 

lor, anotimpurile, furtunile, cutremurele etc.) determină atât caracterele şi 
comportamentul uman, cât şi toate procesele şi organizarea socială; 

b) determinarea geografică a vieţii sociale şi umane poate fi directa 
(în sensul determinării nemijlocite a unor serii definite de procese şi realități 
sociale) şi indirectă, în cazul în care elementele mediului geografic produc 
anumite fenomene şi procese sociale, prin intermediul altor fenomene 
naturale; 

c) reprezentanți ai şcolii consideră că fenomene cum sunt: habitatul 
uman, cultivarea plantelor şi creşterea animalelor, exploatarea subsolului, 
componentele infrastructurilor sociale (drumuri, şosele, căi ferate etc.) sunt 
nemijlocit condiționate de factorii geografici. In timp ce diferitele forme de 
organizare a familiei, a celorlalte forme de organizare socială sau politică, 
caracterul vieţii cultural-spirituale, religioase a popoarelor, nu sunt deloc 
sau foarte putin afectate de influența acestora. In privinţa mecanismelor 
prin intermediul cărora acţionează determinismul geografic in viata socială, 
acestea sunt foarte diferite. In unele cazuri, relaţiile dintre fenomenele 
geografice şi sociale sunt de factura unor simple conexiuni, în timp ce, în 
altele, pot fi de cauzalitate. Această relativitate a naturii determinismului 
geografic generează o relativitate şi a formelor prin intermediul cărora el se 
realizează; 

d) unii reprezentanți ai şcolii consideră că influența factorilor 
geografici asupra societății este negativă, alții o consideră pozitivă. Toţi 
sunt însă de acord că generalitatea şi intensitatea determinismului geografic 
variază în timp şi se reduc continuu, dinspre societăţile arhaice, slab 
dezvoltate, spre societăţile dezvoltate şi formele din ce în ce mai complexe 
de civilizație. 

Aceste teze şi principii generale ale teoriilor determinismului 
geografic sunt argumentate şi aplicate de diferiți autori în cele mai diverse 
zone şi sfere ale sistemelor şi vieții sociale, începând cu: 

— distribuția şi densitatea populaţiei pe planeta noastră; 

— sistemele de locuire, drumurile şi celelalte mijloace de transport; 

— îmbrăcămintea, alimentația şi sistemele alimentare, de 
aprovizionare cu apă şi celelalte tipuri de băuturi, sănătatea; 

— viața economică, politică şi organizarea socială în general; 

— rasele umane şi diferentierile rasiale; 

— energia şi eficienţa activității umane; 

comportamentele umane şi sociale, creațiile culturale si 
si fa civilizațiile umane şi evoluţia lor etc. 

Modalitatile de argumentare a principiilor de mai sus sunt şi ele, 
foarte diferite. Unii dintre reprezentantii scolii, care sustin conditionarea 
directă a fenomenelor economice de către factorii geografici, susţin că: 
„dintre toate rezultatele produse de climat şi de sol asupra oamenilor, 
acumularea bunăstării este cea mai timpurie şi, din multiple puncte de 
vedere, cea mai importantă... istoria bunăstării, în primele sale etape de 
evoluţie fiind în întregime dependentă de sol şi climat”. Buckle susținea, în 
plus, că ,,...toate civilizațiile strălucitoare şi opulente din vremurile 
străvechi sunt produse exclusiv ale unui mediu natural favorabil” |. 

Alţii au încercat să demonstreze că între activităţile industriale ale 
unei societăți şi factorii geografici relaţiile sunt de directă determinare a 
primelor, de către ultimii. Geograful francez Desmolins susținea că simpla 
cunoaştere a condiţiilor geografice ale unui teritoriu este suficientă pentru a 
prevedea caracterul industriei şi al întregii activități economice a 
populațiilor care trăiesc pe acel teritoriu. 

Adepții punctelor de vedere potrivit cărora determinismul geografic 
al fenomenelor sociale se realizează intermediat, susțin că factori 
geografici, cum sunt condiţiile climatice, acționează asupra vieţii sociale 
prin intermediul sănătății, care este direct afectată de temperatură, de 
diferitele grade de umiditate, lumină etc. care se resfrâng în procesele de 
morbiditate şi mortalitate etc. şi, prin intermediul acestora, asupra 
capacității de muncă a oamenilor şi, deci, asupra eficienței activității 
economice şi sociale pe care aceştia o desfăşoară. 

Unii merg şi mai departe, susținând că întreaga organizare socială şi 
politică a societății sunt determinate de mediul geografic. In aceasta 
privință s-a susținut că volumul unităților politice şi sociale, frontierele 
naţionale şi culturale sunt determinate de relief şi de configurația sa. Astfel, 
spre exemplu, Fr. Ratzel susține că, într-un teritoriu muntos, grupele sociale 
sunt separate, într-unul de şes, acestea sunt întinse. În legătură cu aceasta 
este şi caracterul lor, populațiile întinse fiind predispuse la expansiune şi 
militarism, în opoziție cu populaţiile care trăiesc în teritorii mai restrânse şi 
care, din această cauză, sunt populaţii mai pesimiste, lipsite de virilitate. 

Sau, italianul Matteuzi, într-o lucrare a sa Factorii evoluției 
popoarelor susţinea că factorii geografici sunt cei ce au determinat 
organizarea politică a vechiului Egipt, Siriei, Persiei, Greciei sau Romei. 
„Nilul şi revărsările sale au determinat centralizarea politică a Egiptului 
Antic”. 


' Buckle, T.A., Introducere la istoria civilizaţiei engleze, London, N.Y., Ediţie 
revăzută de J. M. Robertson, p. 24-28 şi cap. II. 

„Americanul Lester Ward, în lucrarea sa Climate şi Montesquieu în 
L'Esprit des lois au susținut că, în evoluţia civilizației umane, poate fi 
identificată chiar o „direcţie ecuatorială şi o tendinţă nordică”, în sensul că, 
popoarele din Nord au încercat continuu să cucerească pe cele din Sud şi 
invers, sub impulsul ideii că progresul civilizaţiei se poate realiza numai 
dinspre sud spre nord. In acest sens, ei susțineau că „marșul civilizaţiei s-a 
îndreptat constant spre nord, când cultura progresa şi viceversa”. 

In general, reprezentanţii geografismului susțin, in forme diferite că, 
climatul este acela care determină progresul sau decadenta civilizațiilor, 
repartizarea lor teritorială, destinele istorice ale popoarelor şi naţiunilor, 
întrucît de el depinde energia, randamentul, inteligența şi geniul popoarelor. 
Dovada: existența unui „paralelism remarcabil între oscilaţiile climatice şi 
istorice” (Huntington). 


2. Geopolitica modernă şi sociologia geografică 


Din şcoala sociogeografică s-a născut geopolitica modernă, 
dezvoltată în prima jumătate a secolului al XX-lea, în direcţii diferite, în 
funcţie de contextele istorice şi social-politice în care a fost elaborată. 
Termenul „geopolitică” a fost introdus în discuțiile despre relaţiile dintre 
mediul geografic şi viata socială de profesorul suedez Rudolf Kjellen, în 
anul 1899. Termenul desemna studiul şi politica statului din perspectiva 
determinării sale geografice, interne şi externe. Kjellen considera că poziția, 
configurația şi teritoriul geografic al unui stat constituie fundamentul 
„țării”, care se reflectă şi în modul de ,,gospodarire” a acesteia, în politicile 
sociale ale populației şi în modul său de guvernare. Intrunite la un loc, 
aceste elemente conferă fiecărui stat o „individualitate geografică” care 
permite operarea unei dinstinctii între „statul geografic” (amplasamentul, 
poziţia statului) şi „statul geopolitic”, cu implicaţii majore pentru „poziţiile 
politice” în lume ale diferitelor state şi tari. Sub acest raport, statele mari 
(marile puteri) îndeplinesc un rol de centre geopolitice, în timp ce statele 
mici au statut de „state tampon” şi pot îndeplini în lumea politică un rol 
foarte important (cum sunt statele din „lunga stradă a popoarelor dunărene 
şi din cîmpia ungară”). 

Această viziune a fost preluată şi dezvoltată de geograful german 
Friedrich Ratzel care, din perspectiva specifică a societății şi culturii 
germane, a elaborat o nouă variantă a geopoliticii, pornind de la premiza că 
statul este un „organism” caracterizat prin cîteva coordonate: „politico- 
geografice, poziţie, spaţiu şi graniţe”. Pe lângă acestea, fiecare stat are un 
embrion geografic natural, denumit de el „centru statal”, care se constituie 
în „nucleul etnico-spiritual” al civilizaţiei unui popor şi reperul său politic 

teritorial în jurul căruia, pe baza creşterii şi sporirii sale inevitabile, are 
nevoie de noi teritorii. Ca organism viu, în funcție de creşterea demografică 
şi culturală, statul creşte, la rândul său. Creşterea sa necesitind un „spațiu 
vital” adecvat forțelor sale de creație materială şi spirituală. Ceea ce face ca 
el să nu poată admite „graniţe reale”, iar pentru aceasta, el este îndreptățit să 
acționeze pentru a pune de acord graniţele „teritoriului natural” în care este 
situat, cu cele ale uni „spaţiu vital” adecvat forţei sale de dezvoltare 
maximală. lar pentru realizarea unui asemenea obiectiv este legitimă 
utilizarea tuturor categoriilor de mijloace, inclusiv a forței. 

Preluând aceste teze, generalul profesor Hans Haushofer a 
sistematizat geopolitica spaţiului vital, geopolitica pan-ideilor şi a apărării şi 
geopolitica frontierelor, din care a dedus câteva direcţii majore de cercetare, 
între care: 

— studiul modalitatilor de împărțire a spaţiilor de apă şi de uscat; 

— dispunerea şi divizarea spaţiilor locuibile şi nelocuibile; 

— a zonelor rasiale şi etnice, nationale şi locale, urbane şi rurale. 

Rezultatele acestor investigații erau menite să identifice tipurile de 
graniță ce se stabilesc între acestea, în vederea elaborării (şi, ulterior a 
aplicării) unei „geopolitici adecvate” împărțirii şi reîmpărțirii lumii, pentru 
crearea unei noi ordini şi configurații valide, economice, sociale şi politice a 
lumii. Aceste concepții s-au constituit ulterior în arsenalul teoretic şi 
ideologic al statului național socialist german, prin intermediul cărora 
acesta şi-a justificat şi întemeiat toate strategiile, programele şi acţiunile 
întreprinse, care au culminat cu declanşarea blitzkrieg-ului, ale cărui 
implicaţii şi consecinţe pentru întreaga omenire, sunt cunoscute. 

Spre deosebire de varianta germană a geopoliticii, reprezentanții 
francezi ai acesteia au dezvoltat o variantă întemeiată pe premisa potrivit 
căreia, în relaţia dintre mediul geografic şi societate, pe prim plan trebuie 
situat omul, care, având ,,initiative” fata de mediul în care trăieşte, devine 
un „factor geografic”. Din această perspectivă, ei au elaborat o „geografie 
umană” (Vidal de la Blache), potrivit căreia „o individualitate geografică 
nu este un lucru dat dinainte, de natură. Un ţinut este un rezervor unde 
dorm energii pe care natura le-a depozitat în germeni, dar utilizarea lor 
depinde de om. Aşa se formează naţiunile” !. Deci, alături de „zestrea 
fizică” a națiunilor, există şi o „bază umană” a lor, ceea ce determină o 
inversare a relaţiilor dintre „determinismul”, direct sau indirect, asupra 
„faptelor umane” al „datelor naturale”. Aşa se explică rolul major al istoriei 


' Ancel, J., Geopolitique, Paris, Librairie Delgrave, 1936, passim. 

în înțelegerea modalitatilor diverse de raportare a oamenilor la „fapte 
fizice”. 

Problematica relațiilor dintre mediul geografic, lumea fizică sau cea 
organică şi societate a fost dezbătută şi în sociologia românească, inclusiv 
în cadrul Şcolii sociologice de la Bucureşti. Abordând această 
problematică, Dimitrie Gusti pornea de la analiza tezei potrivit căreia 
„- -traiul şi prosperitatea unei societăți sunt determinate de sol, subsol şi 
suprasol” , ilustrată de H. Taine prin ideea potrivit căreia originea geniului 
estetic şi filozofic al grecilor îşi au sorgintea în „armonia” mediului 
geografic in care au apărut. Concluzia la care a ajuns a fost următoarea: „O 
asemenea poziţie nu este decât în mică parte adevărată” deoarece: 

— formele solului, subsolului şi suprasolului (mediul cosmic), situația 
climaterică şi configurația mediului geografic influențează asupra 
„multiplicităţii” relaţiilor sociale, dar, ele nu constituie nici condiţia 
determinantă şi nici elementul esențial al formării unei societăți; 

— mediul cosmic nu constituie decât „cadrul” în care se organizează 
şi se desfăşoară viata socială şi nu reprezintă decît una din multiplele 
condiții şi factori care influenţează natura societăţii; 

— aceasta, întrucât omul, prin resursele sale specifice şi, în primul 
rând, prin voinţa sa, prin cunoştinţele şi tehnicile pe care este capabil să le 
creeze, transformă mediul geografic, subordonându-l necesităţilor si 
aspirațiilor sale şi supunându-l „voinței sale supreme”. 

Aprofundând această problemă, Mircea Vulcănescu, unul din 
membrii marcanţi ai Şcolii gustiene, o analizează din perspectiva 
raporturilor dintre natură-cadrul spatial-societate şi prin prisma relațiilor 
dintre individ şi societate, formulând următoarele teze proprii: 

— în cadrul naturii, prima dimensiune este spaţiul; 

— spaţiul poate fi privit ca o condiţie de existență a societăţii, care 
asigură caracterul static al existenţei sociale; 

— spaţiul constituie însă, şi o „condiţie de schimbare a formelor în 
care se manifestă societatea” *, prin influenţele pe care le exercită mediul 
geografic (solul, subsolul, suprasolul) asupra vieţii sociale a oamenilor; 

— spaţiul reprezintă şi un cadru de desfăşurare a raporturilor dintre 
individ şi societate, fiind, de fapt, locul unde oamenii se ,,intalnesc” şi se 
„unesc” între ei. 


' Gusti, Dimitrie, Despre natura vieții sociale, în vol. D. Gusti, Opere, 
Bucureşti, Editura Academiei R.S.R., 1968, vol. I, p. 227. 

? Vulcănescu, Mircea, Individ şi societate în sociologia contemporană, în vol. 
Prolegomene sociologice la satul românesc, Bucureşti, Editura Eminescu, 1997, p. 279. 

Luarea în considerare a acestor elemente este importantă în analiza 
teoriilor sociologice mai vechi a relațiilor dintre mediul natural, spaţiu si 
societate, întrucât aceste teorii n-au urmărit decât să demonstreze prin 
factori geografici, naturali, „tipurile sociale”, respectiv, felurile de a fi ale 
societăților, nereuşind să spună nimic despre conditionarea spaţială a 
relațiilor dintre individ şi societate. Aşa se explică de ce ei au tratat 
societatea ca o colecție, o sumă de indivizi care coexistă, „ființează” prin 
juxtapunere, într-un spaţiu natural dat, de unde derivă conceperea societăţii 
doar ca o masă şi nimic altceva. 

Reprezentanţii români la discuţie consideră că, dincolo de aceste 
limite ale teoriilor analizate, trebuie să acceptăm ca fiind corectă 
recunoaşterea faptului că juxtapunerea, existența spaţială „laolaltă? a 
oamenilor este o realitate, dar că, pe măsură ce evoluţia societății şi 
civilizației umane înaintează, omul îşi lărgeşte cadrul spatial de viata, iar 
valoarea acestuia scade. Necesitatile umane şi satisfacerea din ce în ce mai 
deplină a lor îl emancipeaza pe om de „loc” şi îl fac din ce în ce mai putin 
dependent de spaţiu. 

De aceea încercările reprezentanţilor sociogeografismului de a 
explica, prin factori naturali, spatiali, natura societăţii, întreaga structurare, 
organizare şi funcționare (inclusiv instituțională) a societăţii, nu pot fi 
considerate satisfăcătoare datorită faptului că ei nu au în vedere interferența 
în viata socială a factorilor umani individuali, ca şi a altora, cum sunt 
factorii biologici, psihologici, politici, economici, ideologici etc. lar această 
limitare este rezultatul eforturilor lor de a explica societatea şi viața socială 
exclusiv prin valoarea spaţiului geografic şi nu prin ansamblul factorilor 
corelati existenți în spaţiu, conditionanti şi determinanti ai vieţii sociale a 
oamenilor. 

Intre variantele majore ale geopoliticii se înscrie şi cea românească, 
promovată de o veritabilă şcoală, cea geopolitică a naţiunii. Printre 
reprezentanții români marcanți ai geopoliticii se situează Simion Mehedinți, 
creatorul unui sistem de geopolitică a neamului românesc, concretizată în 
geopolitica statului național. Fundamentele teoretice ale acestuia pornesc de 
la ideea că istoria este „geografie în mişcare”, ...dar, istoria mai este şi 
„etnografie în mişcare” '. Ceea ce înseamnă că înţelegerea geopolitică a 
popoarelor implică două categorii de coordonate: cele antrenate de evoluţia 
spațiilor şi cele legate de evoluţia popoarelor, care au ca rezultantă o 
configuraţie geopolitică. Orice configurație politică are şi repere fixe, atât 
geografice, cât şi etnografice, schimbătoare fiind doar relaţiile dintre ele. 


' Mehedinţi, Simion, Opere complete, vol. I, Biblioteca Enciclopedică. 

Pentru noi, românii, reperele fixe au fost şi vor rămâne, în permanență, 
Carpaţii, Dunărea şi Marea Neagră, grija fata de ele constituind o datorie de 
viață şi de moarte pentru orice om sau echipă politică. 

Geopolitica românească a fost strălucit reprezentată şi de Ion Conea, 
care s-a preocupat atât de istoria geopoliticii, de geopolitică ca ştiinţă a 
relaţiilor şi a „presiunii dintre state”, de problematica frontierelor naturale 
(în care a avut o poziție rezervată), cât şi de „centrul-nucleu” al României, 
pe care el l-a considerat a fi zona Transilvaniei, unde s-a format poporul 
român. In esență, el a conceput geopolitica ca o ştiinţă geografică. 

Participând la dezbaterile consacrate geopoliticii de pe poziţiile 
sociologului, Anton Golopentia argumenta că geopolitica este, sau ar trebui 
să fie, „cercetare” şi, „presupune teoria”. În această perspectivă, obiectul 
geopoliticii îl constituie lămurirea „împrejurărilor concrete ale unui stat”, 
prin valorificarea datelor ,,... cu privire la teritoriu, neam, populaţie, 
economie, structură socială, guvernare, mediu politic, pe care le cuprind 
geografia politică, etnologia şi demologia, economia politică, sociologia, 
teoria politică” |. 

Studiile şi cercetările geopolitice au fost promovate la noi si de Ion 
Chelcea, Sabin Mănuilă, N.Al. Rădulescu, Gheorghe I. Brătianu, Victor 
Tufescu ş.a. 

După cel de-al doilea război mondial, preocupările geopolitice s-au 
concentrat asupra spaţiului geostrategic românesc şi asupra legăturilor 
dintre spaţiul geografic şi configuraţia spirituală a popoarelor. In acest 
context au fost introduse în dezbateri noi concepte, între care ,,spatiul- 
izvor” şi „spaţiul-adăpost”. Primul referindu-se la spaţiul în care un popor 
se naşte, cu care se contopeşte şi care îi este „suficient” pentru propria sa 
viață şi dezvoltare, are o configurație specifică. Cel de-al doilea este spațiul 
pe care comunitățile sociale migratoare şi războinice se aşează (de bună 
voie sau obligate), atunci când energia lor de mişcare s-a epuizat şi sunt 
obligate să se oprească. Acesta este un „spațiu nou”, distinct de cel de 
origine. Aceste realități se reflectă în situația regiunilor şi zonelor 
geopolitice şi geostrategice’, dar si în configuraţia spirituală a popoarelor. 
In cazul „spaţiului-izvor”, popoarele care trăiesc aici sunt stabile, au un 
profund şi statornic sentiment al spaţiului, care le permite identificarea 
vocației lor in lume şi constituie fundamentul reperelor pe care se constituie 
credințele, miturile, simbolurile şi celelalte componente ale vieţii şi 


' Golopentia, Anton, /nsemnare cu privire la definirea preocupării geopolitice, 
Anuarul festiv al Societăţii studenților în geografie „Soveja“, Bucuresti, 1938, pag. 7-8. 

? Văduva, Gheorghe, Nori pentru mileniul trei, Editura National, 1998, pag. 67. 

configurației lor spirituale. În cel de-al doilea caz, popoarele sunt marcate 
de dorința de acaparare de noi teritorii, îşi construiesc concepțiile despre 
bine sau rău, drept sau nedrept, legal sau nelegal, ca şi celelalte elemente 
ale spiritualităţii lor, în funcţie de acest reper. 


3. Valoarea şi limitele sociogeografismului 


Analiza critică a acestei orientări în sociologie şi evaluarea obiectivă 
a valorii şi limitelor concepțiilor şi teoriilor sociologice geografice şi a 
contribuţiei lor la geneza şi dezvoltarea sociologiei ca ştiinţă conduc la 
câteva idei conclusive cu privire la locul şi rolul determinismului geografic 
în viaţa socială. 

Este adevărat că dezvoltarea producţiei materiale a societăţii are loc 
în anumite condiţii, care influențează activitatea productivă a oamenilor. 
Astfel de condiţii sunt şi condițiile geografice. Este, de asemenea, adevărat 
că factorul geografic reprezintă fundamentul natural al existenței şi 
dezvoltării societății. In consecință, prin sursele de materii prime şi de 
energie, pe care le furnizează solul, subsolul, clima, flora, fauna etc., 
condiţiile geografice pot influenţa şi influenţează orientarea diferitelor 
ramuri ale producției materiale a societăţii, ritmul dezvoltării economico- 
sociale a unei tari, favorizând accelerarea sau încetinirea acestuia. Insă, 
exagerarea acestor influențe, absolutizarea rolului lor în dezvoltarea socială 
a fost infirmată de întreaga istorie a dezvoltării economice, sociale şi 
culturale a omenirii. 

Aceasta este demonstrată de faptul că, în timp ce dezvoltarea 
societăţii omeneşti a avut loc într-un ritm din ce în ce mai accelerat, 
condiţiile geografice în care procesele dezvoltării s-au derulat n-au 
cunoscut schimbări radicale. Pe de altă parte, tari şi popoare situate în 
aceleaşi condiții geografice, se găsesc astăzi în faze şi pe trepte diferite de 
dezvoltare. 

Toate acestea conduc la concluzia că nu mediul geografic este 
factorul determinant al dezvoltării societăţii, el fiind, alături de alti factori, 
numai o condiţie, care influenţează (pozitiv sau negativ) evoluţia acesteia. 
In plus, intensitatea, gradul acestei influenţe, este dependentă de nivelul la 
care se situează dezvoltarea materială a societății. Ceea ce face ca 
intervenţia condiţiilor geografice în viata socială să scadă treptat, dar 
continuu, pe măsură ce societatea îşi perfecționează mijloacele tehnice, cu 
ajutorul cărora membrii săi îşi subordonează din ce în ce mai mult natura, 
mediul natural în care trăiesc, care resimte tot mai puternic şi poartă tot mai 
pregnant, pecetea mediului social şi al activităţii umane. 

CAPITOLUL III 


SCOALA SOCIOLOGICĂ DEMOGRAFICĂ 
(SOCIODEMOGRAFIA) 


Înscrisă în seria concepțiilor sociologice care consideră societatea ca 
o ființă vie, o realitate supraindividuală, sau transindividuală, naturală, 
apărută spontan, a cărei existență este guvernată de legi „naturale”, această 
şcoală reprezintă doar o ramură a concepțiilor sociologice organiciste. 


1. Sociodemografia — reprezentanţi, principalele teorii 
şi orientări privind raporturile dintre factorii 
demografici şi societate 


Premisa de la care porneşte este aceea că, în relaţiile dintre societate 
şi factorii demografici, aceştia din urmă reprezintă una din variabilele 
„primare” ale vieţii sociale, societatea nefiind în ultimă instanță decât un 
rezultat sau o funcție a acţiunii acestora. Reprezentanții şcolii definesc 
„factorul demografic” drept creşterea şi descreşterea volumului şi a 
densităţii populaţiei şi unele aspecte calitative ale acesteia. Relaţiile dintre 
factorii demografici şi viata socială au fost observate din cele mai vechi 
timpuri. Ele s-au constituit în obiect distinct de studiu al unor gânditori şi 
cercetători individuali mult mai târziu. Intre reprezentanții a căror operă 
marchează momente semnificative în apariţia şi evoluţia şcolii se situează 
pastorul şi economistul englez Thomas Robert Malthus (1766-1834), gân- 
ditorul social M. Kovalevski (1851-1916), Arthur de Gobineau (1816-1822), 
Sir Francis Galton (1822-1911), L. Winiarski, Adolf Coste, A.M. Carr- 
Saunders, Corrado Gini, F. Carli, E. Dupréel şi alții. 

Teze de bază, principii, analize, argumente şi evaluări referitoare la 
determinismul demografic sunt expuse într-un mare număr de lucrări, între 
care: 

— Încercare asupra principiului populaţiei, prima ediţie în 1789 
(Malthus); 

— Posesiunea comunală a teritoriului, Moscova, 1879; Devenirea 
socială, 1896; Sociologi contemporani, 1899, (M. Kovalevski); 

— Rasa şi mediul social, Paris, 1896; Arianul, rolul său social, Paris, 
1899, (G.V. de Lapouge); 

— Principiile unei sociologii obiective, Paris, 1899; Experienţa 
popoarelor şi previziunile pe care ea le permite, Paris, 1900 (A. Coste); 

— Factorii demografici ai evoluţiei naţiunii, Torino, 1912, (Corrado 
Gini); 

— Problema populaţiei, Oxford, 1922, (Carr Saunders); 

— Variatiile demografice si progresul, Paris, 1922, (D. Dupreel) etc. 

Potrivit concepțiilor reprezentanților sociodemografismului, între 
factorii demografici, fenomenele, procesele şi viata socială, în general, 
există o strânsă legătură. Sensul acestei legături este următorul: creşterea 
numerică a populaţiei şi consecința sa directă, creşterea densităţii acesteia, 
determină apariția unui volum sporit de necesități în cadrul diferitelor 
colectivităţi sociale. Volumul sporit de necesități generează, la rândul său, 
apariția unor noi metode de producție. În acest proces se nasc invențiile şi 
inovațiile, care explică, în bună măsură, dezvoltarea tehnicii şi a producției 
economice, trecerea de la forme primitive şi extensive, la forme intensive 
de producţie. 

In plan social, aceste evoluţii economice şi tehnologice au condus la 
apariţia diviziunii sociale a muncii şi, pe această bază, la diferențierea 
socială în caste, ordine şi clase a structurilor şi regimurilor sociale diferite. 

Modalităţile de susținere a unor astfel de idei sunt multiple şi 
diferențiate, unele fiind doar afirmaţii categorice de teze neargumentate, sau 
foarte puţin susținute, altele sunt, însă, elaborate şi complexe, întemeindu-se 
pe bogate date şi fapte istorice, economice, sociale şi statistice. Referitor la 
aria tematică a acestor teorii, aceasta este foarte extinsă, reprezentanții şcolii 
susținând că există corelaţii semnificative între factorii demografici (in 
principal, între volumul şi densitatea populației) şi: 

— rata naşterilor şi a deceselor în cadrul unei populații; 

— ritmurile şi rapiditatea creşterii populaţiei; 
migrațiile populațiilor umane, colonizările, curentele migratorii; 
războaiele dintre diferitele societăţi şi tipuri de societăți; 

— crizele interne ale societăților şi revoluțiile; 

— formele proprietății şi posesiunea bunurilor, schimbările, 
transformările, dezvoltarea economică şi socială; 

— organizarea, diferenţierea, stratificarea socială, familia, instituţiile 
sociale şi politice; 

— evoluția şi sensurile evoluţiei sociale generale a societăților 
omeneşti etc. 

Concret, în acest context, unul din reprezentanții francezi marcanți ai 
şcolii, Adolf Coste, abordând problema generală a relaţiilor dintre factorii 
demografici şi evoluţia socială, susținea că: 

— în evoluţia lor, fapte, procese şi instituții sociale, cum sunt 
sistemele de guvernare şi cele economice, creditele şi solidaritatea socială, 
urmează, cinci stadii intercorelate, unele superpuse altora; 

— aceste stadii sunt: burgul, cetatea, metropola, capitala şi centrul 
federaţiei; 

— activităţile sociale, evoluţia diferentierii şi caracterul lor, trec de la 
lipsa diviziunii sociale a muncii (în stadiul de burg), la diviziunea treptată a 
funcțiilor sociale (guvernamentale, sociale, religioase, familiale), ajungând, 
în stadiul federativ, la forme specializate de guvernare, la dezvoltarea 
ştiinţelor raţionale şi la forme evoluate de producere a bunurilor materiale; 
corelativ, se înregistrează evoluţii şi în tipurile de solidaritate socială, ca şi 
în procesele de descrestere a inegalitatii umane. 

Fiecare în parte şi toate aceste procese, în ansamblul lor, sunt produse 
de creşterea populaţiei şi a densităţii ei. Pe această bază, el a încercat să 
elaboreze, „sociometrica”, instrument matematic şi statistic de măsurare a 
puterii relative a diferitelor tipuri de societăți, întemeiat pe criterii derivate 
din relațiile dintre volumul şi densitatea populației şi procesele sociale. 

Pe aceeaşi linie de gândire, alti membri ai şcolii susțin că 
„...Progresul social şi civilizaţia sunt fructul creşterii numerice a 
populaţiei” *, sau că „cea mai densă populaţie are cea mai dezvoltată 
tehnică” şi că „societăţile „non-dens” populate au fost sărace în invenții 
tehnice” ~. 

Concomitent cu aceste teorii, care consideră că procesele creşterii 
populaţiei sunt factori pozitivi ai dezvoltării sociale, în cadrul şcolii au 
apărut şi concepții potrivit cărora creşterea populaţiei constituie un factor 
necesare unei vieți optime a oamenilor, nu sunt nelimitate, ci, dimpotrivă. 
Astfel, pământul şi resursele sale nu ar fi în măsură să hrănească o 
populaţie sporită, fără nici o limită. 

Această poziţie a fost adoptată la sfârşitul secolului al XVIII-lea, de 
englezul Malthus care, în lucrarea Incercare asupra principiului populaţiei 
susținea că, întrucât creşterea populaţiei are loc în progresie geometrică, în 
timp ce creşterea volumului mijloacelor de existenţă are loc în progresie 
aritmetică, apare permanent un excedent de populaţie (care devine din ce în 
ce mai mare). Datorită acestui excedent, în societatea omenească vor 


' A. Coste, Principiile unei sociologii obiective, Paris, 1899, p. 95-103. 
? E. Dupréel, Variaţiile demografice şi progresul, în „Revue de IInstitut de 
sociologie”, Paris, mai, 1922, p. 359-385. 
F. Carli, Echilibrul naţiunii potrivit demografiei aplicate, Bologna, 
N. Zachinelli Co., 1919, p. 147-149. 

continua să existe, în proporţii din ce în ce mai mari, sărăcie, mizerie şi 
suferință. Concluzia inevitabilă este aceea a necesităţii identificării celor 
mai adecvate remedii, pentru limitarea creşterii necontrolate a populaţiei şi 
punerea de acord a volumului şi densității acesteia, cu volumul disponibil 
de mijloace de existenţă a oamenilor, în fiecare etapă a evoluţiei societăților 
omeneşti. Intre aceste mijloace de asigurare a echilibrului dintre populaţie 
şi mijloacele sale de existență pot fi luate în considerare, între altele, 
războaiele, catastrofele naturale, bolile şi molimele etc. Evident, acest tip de 
soluţii nu este dezirabil şi, deci, el trebuie evitat cât mai mult posibil. 

Soluţia ar fi, potrivit altor serii de teorii sociodemografice, evitarea 
atât a suprapoluării, cît şi a depopulării pământului, prin intermediul 
stabilirii unei „cifre optime” a populaţiei, care să corespundă tuturor 
condițiilor date ale societăţii. 


2. Rasă, ereditate şi selecţie naturală a populaţiei, 
la nivelul societăţilor umane 


Din seria de teorii sociologice demografice fac parte şi teoriile care 
argumentează că procesele şi organizarea socială, comportamentul uman şi, 
în general, destinul istoric al oricărui sistem social, sunt determinate, în 
mod hotărâtor, de factorii de rasă, ereditate şi selecția naturală a 
populațiilor. Acest tip de explicaţii are o istorie îndelungată, începând cu 
„cărţile sacre” ale diferitelor religii şi doctrine religioase, continuând cu cele 
literare, istorice sau medico-sociale. 

Abia însă, la sfârşitul secolului al XVIII-lea şi începutul secolului al 
XIX-lea, o serie de istorici, filosofi şi gânditori sociali au început să 
abordeze mai sistematic problematica relațiilor dintre aceşti factori şi 
societate şi să elaboreze o serie de teorii antroporasiale, cum au fost 
arianismul, teutonismul sau nordicismul. Aceste prime elaborări s-au situat 
la baza procesului de conturare a trei direcții distincte de gândire, care au 
condus la seria de teorii rasiale, antroporasiale, ereditariste şi selectioniste, 
reprezentate, între alții, de Artur Gobineau (1816-1882), H. Stewart 
Chamberlain (1855-1926), G.G. Vacher de Lapouge, Otto Amon, Francis 
Galton (1822-1911), K. Pearson ş.a. 

Punându-şi problema cauzelor dezvoltării şi decăderii societăților 
omenești, A. Gobineanu formulează următoarea concluzie ,,...Daca 
considerăm societatea ca o reuniune de oameni care trăiesc împreună, 
împărtăşesc aceleaşi idei şi au instincte identice” !, aceste cauze nu sunt 


! A. Gobineau, /ncercare asupra inegalităţii raselor umane, Paris, 1885, vol. I, 
p. 11-12. 

fanatismul religios, luxul, corupția, meritele sau limitele guvernării, ci, 
factorul rasial, care domină toate celelalte probleme ale istoriei. In 
consecință ,,...inegalitatea raselor umane este suficientă pentru a explica 
întreaga inlantuire a destinelor popoarelor” '. Aceasta, în condiţiile în care 
se păstrează puritatea raselor, deoarece, rasele umane sunt inegale din punct 
de vedere calitativ, unele fiind superioare, altele inferioare. Primele, fiind 
„talentate”, sunt capabile de a se civiliza. Amestecul dintre rase diferite 
conduce întotdeauna la degenerare, ceea ce produce, chiar şi în societățile 
ajunse în stadii avansate de dezvoltare, decăderea lor, întrucât, fiecare tip de 
cultură sau civilizație, este o formă de manifestare a calităţilor rasiale. 

Diferenţierile rasiale sunt generate de originile eterogene ale 
diferitelor rase. Provenind din surse diferite, este firesc ca rasele umane să 
nu fie identice, nici din punct de vedere anatomic, nici fiziologic sau 
psihologic. Iniţial, specia umană a înregistrat trei rase pure: albă, galbenă şi 
neagră. Dintre acestea, cea mai talentată şi mai creativă s-a dovedit a fi rasa 
albă (în special, ramura ariană a sa), care a creat cele mai mari şi mai 
valoroase civilizații ale lumii. 

Ulterior, rasele umane s-au amestecat, puritatea lor s-a diminuat, 
acest proces exprimându-se în apariția şi răspândirea ideilor egalitariste, 
mişcărilor democratice etc., care nu au mai apărut în culturi şi civilizații 
superioare. Continuarea amestecului de sânge va conduce, în opinia sa, la 
creşterea mediocritatii, atât la nivelul constituţiei fizice, cât si a celei 
mentale a oamenilor. 

Ca şi Gobineau, H. Stewart Chamberlain, în legătură cu sursele 
civilizaţiei secolului al XIX-lea”, consideră că ele tin de civilizațiile 
greceşti, romane, iudaice şi teutonice, prin contribuţia geniilor rasiale ale 
fiecăreia. Creatorii civilizației europeane apusene a secolului al XIX-lea 
susţine el, au fost teutonii, care constituie un amestec fericit al diferitelor 
rase ariene, capabile de creaţie şi evoluţie pozitivă a culturii umane. 

Ca atare, factorul rasial şi calitatea rasei sunt de importanță vitală în 
dezvoltarea societăţilor omeneşti, superioritatea şi inferioritatea raselor fiind 
înnăscute. 

Spre deosebire de aceşti sociologi, care argumentau rolul primordial 
al factorilor rasiali în viata socială pe baza evidenţelor istorice, alții, ca 
G.V. de Lapouge şi O. Amon susțineau acelaşi lucru, dar pe baza unor date 
antropometrice şi biologice. Tezele lor porneau de la premisa că nu există 
rase pure în sensul absolut al termenului. Fiecare populație şi individ au în 
sânge numeroase şi variate antecedente rasiale. Aceasta nu înseamnă că nu 


! Ibidem, cap. I. 


? H.S. Chamberlain, Fundamentele secolului al XIX-lea, 1899. 

există rase diferite, în sensul relativ al termenului. Astfel, populația Europei 
este formată din trei rase: Homo Europaeus, sau rasa ariană, cu 
caracteristici fizice şi psihice determinate; Homo Alpinus, cu înălțimea între 
1,60-1,65 cm, index cefalic de 85 şi mai mult, pigmentatia brună a pielii, 
trăsături psihice specifice; Homo Contractus sau Mediteranea, de 
asemenea cu caracteristici antropometrice proprii. 

Combinația diferită a acestor caracteristici generează trăsături 
psihologice şi spirituale diferite, care determină participarea inegală a acestor 
rase la crearea culturii şi civilizației, produc diferențele dintre clasele sociale 
şi societăți şi determină progresul sau regresul societăților umane. 

O altă variantă a şcolii este reprezentată de aşa numita „Școală 
biometrică”, ale cărei teze de bază au fost formulate de Sir Francis Galton 
(1822-1911). Investigând diferentierile individuale dintre oameni, Galton 
s-a concentrat asupra eredității şi rolului acesteia în procesele sociale. In 
lucrările sale, el a aplicat studiul cantitativ al fenomenelor eredității şi 
principiile darwiniene ale selecției şi variației. Concluziile principale la care 
a ajuns sunt următoarele: 

— particularitatile fizice şi psihice ale membrilor unei populații 
umane sunt distribuite potrivit unei curbe tipice în diferite clase, între care 
ponderea cea mai mare o au clasele „mediocrităţii”, ceea ce nu este un 
accident, ci un produs al naturii; 

— în consecință, oamenii nu sunt egali, inegalitatea dintre ei fiind 
produsă de mediu şi ereditate, ultima fiind însă cea mai importantă; 

— talentul şi capacitățile umane sunt înnăscute, deci moştenite 
(inclusiv cele specifice, de matematician, muzician etc.); 

— mediul nu poate produce decât oameni mediocri, geniul şi talentul 
situându-se deasupra lui; 

— aceleaşi principii se aplică şi diferitelor grupări sociale sau rase 
umane care sunt, de asemenea, inegale. 

Din toate acestea rezultă că destinul şi evoluţia istorică a societăţilor 
sunt determinate, în mod hotărâtor, de schimbările ce se produc în calitățile 
ereditare ale unei populaţii şi se realizează prin intermediul selecției lor 
naturale. Această viziune s-a constituit ca temei „cugeniei”, concepută ca 
metodă de reorganizare socială, bazată pe facilitarea procreatiei şi a 
fertilităţii celor mai dotați membri ai societății şi pe descurajarea celor mai 
putin dotați. 


3. Sociodemografia şi sociobiologia 


Poziţiile şi tezele acestor teorii au avut reverberatii până târziu în 
istoria sociologiei, unele înregistrându-se şi în a doua jumătate a secolului 

al XX-lea. Cea mai semnificativă a fost „sociobiologia”, propusă ca o nouă 
disciplină ştiinţifică „de sinteză” a cunoaşterii umane. Proiectul ei viza 
realizarea unei noi construcţii teoretice, menită să cuprindă totalitatea 
fundamentelor biologice ale existenței naturale, umane şi sociale şi să 
argumenteze necesitățile organizării şi structurării vieţii sociale, pe bazele 
teoretice şi cu principiile metodologice de investigaţie ale biologiei, din 
perspectiva neoevolutionista. 

Reprezentanți ca E.O. Wilson', Mario von Cronach”, M. Sahlins, 
D.D. Barash ş.a., în lucrările lor, pleacă de la critica evolutionismului darwinist, 
a teoriilor sociobiologice clasice şi a evolutionismului spencerian în sociologie, 
propunând mutarea accentului de la selecția naturală impusă de presiunile 
mediului asupra evoluției speciilor, la selecţia genetică a indivizilor sau 
grupurilor biologice, sub presiunea principiului intern al maximizării fiecărui 
genotip, care constituie logica fundamentală a selecției. De pe aceste poziții ei 
îşi propun să utilizeze principiile biologiei evoluționiste la studiul compor- 
tamentului social şi al societății, in general. Intre rezultatele la care au ajuns, 
aplicând aceste principii, pot fi menționate, între altele: 

— aptitudinea de cooperare a omului nu este produsă socialmente, 
prin socializare, pe baza evoluţiei culturale, ci de faptul că fiecare individ 
este asigurat de realizarea unei rate maxime al profilului său genetic; 

— gradele diferite de cooperare ale indivizilor sunt şi ele genetic 
preformate şi inegal repartizate într-o populaţie determinată; 

— mijlocirea genetică a automaximizării profitului în societatea 
umană este preluată de apariția banilor; 

— cultura umană este diferită doar ca grad, de mecanismele de comu- 
nicare la animale, întrucât ea se reduce la limbaj, ca mijloc de comunicare, de 
transmitere a informației, nefiind în măsură să genereze „sens” ; 

—  generalizând, ei conchid că există argumente pentru a considera 
că aplicarea principiului metodologic al „extinderii” legilor evolutive 
generale la societățile umane, poate fi considerată legitimă şi profitabilă 
explicării mai aprofundate a fenomenelor şi proceselor sociale. 

In acest sens, reprezentanţii sociobiologiei umane consideră că 
aceasta este în măsură să contribuie la depăşirea de către sociologie a 
stadiului său „fenomenologic” şi la ridicarea ei la un stadiu superior de 
dezvoltare, de „teorie fundamentală”. 

Intre seria de teorii care susțin avantajele pentru societate ale creşterii 
numerice a populaţiei şi cele care argumentează dezavantajele acestui 


' E.O. Wilson, Sociology: the New Synthesis, Cambridge-Massachusets, 
Belknap/Harvard University Press, 1975. 
M. von Cronach, Human Ethnology. Claims and Limits of a New Discipline, 
Paris, Cambridge University Press, Ed. de la Maison des Sciences de | Homme, 1979. 

proces, istoria sociologiei înregistrează şi o categorie de cercetători, situați 
pe o poziţie intermediară. Aceştia susțin că atât suprapopularea, cât si 
depopularea societăților au efecte negative asupra condiţiilor vieţii mate- 
riale şi spirituale ale acestora. Idealul în depăşirea unor astfel de situații l-ar 
constitui realizarea unei „cifre optime a populaţiei”, care să fie pusă de acord 
cu condițiile date ale societăţii, în fiecare perioadă dată a evoluţiei sale. 


4. Limitele teoretice ale sociologiei demografice 


Analiza critică de ansamblu a conţinutului de idei a diferitelor 
variante ale şcolii este în măsură să reliefeze atât valoarea, cât şi limitele 
sociologiei demografice. Abordând problematica relaţiilor dintre populație 
şi societate, reprezentanții şcolii au procedat în mod legitim, întrucât a vorbi 
despre societate înseamnă, înainte de toate, a vorbi despre membrii săi, 
adică despre oameni, a căror existență este condiţia fundamentală a 
existenței societății însăşi. Studiul sociologic al oamenilor echivalează cu 
studiul populațiilor umane în relațiile cu societatea în care acestea trăiesc. 
Intre temele în care se concretizează acest studiu se situează şi volumul, 
densitatea şi repartizarea populaţiei în teritoriu, în structurile grupale, 
sociale, profesionale ale societăţii, precum şi analiza comparativă a calității 
diferitelor populaţii sau grupe de populaţie. 

Luând în considerare cele de mai sus, trebuie să recunoaştem că 
aproape întreaga arie tematică a diferitelor variante ale şcolii este legitimă. 
In context, in mod concret, investigarea problematicii volumului şi 
densității unei populaţii abordează una din componentele de bază ale 
oricărui sistem social — resursele umane de care dispune sistemul respectiv, 
ale căror dimensiuni şi potentialitati constituie una din premisele 
fundamentale ce se regăseşte în toate celelalte domenii şi sfere ale activităţii 
sociale. Nici chiar teoriile diferentierilor naturale dintre indivizi sau dintre 
unele grupări de indivizi nu pot fi considerate total aberante, căci, diferenţe 
înnăscute între oameni există şi pot fi constatate în realitate. Dar, aceste 
realități nu justifică tezele şcolii, potrivit cărora, aceste inegalităţi implică 
nemijlocit superioritatea unora şi inferioritatea altora. Ceea ce rămâne 
nevalabil în pozițiile reprezentanților determinismului demografic este 
exagerarea diferentierilor şi a inegalităților. Deoarece în investigația 
ştiinţifică ceea ce contează nu este evaluarea (căci orice evaluare este 
subiectivă), ci identificarea faptelor care susţin unele sau altele din ideile, 
tezele sau afirmaţiile care se fac. 

Din acest punct de vedere, ipoteza că rasele umane au origini diferite, 
eterogene rămâne o simplă presupunere şi, ca atare, nu poate avea o valoare 
conclusivă întemeiată, în domeniul abordat. Ipoteza superiorității rasei 
ariane şi afirmaţiile că toate civilizațiile au fost create de această rasă rămân 
şi astăzi teze şi concepţii ce trebuie să fie dovedite. In ceea ce priveşte 

concepţia privind selecţia socială şi umană prin intermediul războiului, ea a 
fost diferit considerată de înşişi membrii şcolii — ca fiind negativă, neutră şi, 
numai în ultimul rând, pozitivă, de către un număr mic de membri. Dincolo 
de orice consideraţii, din nici un punct de vedere nu poate fi susținută cu 
temei teza că războiul constituie o soluție pentru evoluţia şi dezvoltarea 
pozitivă a societăţilor omeneşti. 

Conceptiile unora din reprezentanţii şcolii, cu privire la „stadiile” 
dezvoltării sociale, nu sunt decât varietăți ale legilor evoluţiei discutate în 
epocă şi, în special, ale „legii celor trei stadii” ale umanităţii, elaborată de 
A. Comte. Din perspectivă contemporană, concepția derivată a evoluției 
lineare a societății rămâne mai mult o concepție „metafizică”, decât una 
ştiinţifică, fiind depăşită de dezbaterile actuale cu privire la relaţiile dintre 
transformare, schimbare, evoluţie, dezvoltare şi progres social şi la 
caracterul linear sau ciclic al proceselor sociale. 

Chiar tezele referitoare la rolul determinant al creşterii volumului şi 
densităţii populaţiei, cu pondere în arsenalul teoretic al şcolii, în 
intensificarea interacțiunii sociale şi umane, în dezvoltarea cunoaşterii, a 
tehnicilor şi tehnologiei nu pot fi susţinute în maniera şi în formele în care 
au fost afirmate. Întrucât, desfăşurarea istorică a proceselor devenirii sociale 
demonstrează că ele nu sunt nici directe şi nici regulă indiscutabilă. Dovadă 
este faptul că o serie de remedii la creşterea populației — migrațiile şi 
emigrația, războaiele etc. s-au produs tocmai pentru că presiunile 
demografice n-au determinat invenţii, tehnici sau tehnologii capabile să 
satisfacă necesitățile sociale sporite. Mii de ani, sărăcia, mizeria, bolile, 
foamea etc., produse de aceiaşi factori, n-au putut fi eradicate, tocmai 
pentru că dezvoltarea tehnologiei nu s-a situat la nivelul şi exigenţele 
obiective ale diferitelor populații şi popoare. 

Dincolo de exagerări si de unilateralitatile manifestate de membrii 
şcolii, nu puţini dintre aceştia au adus anumite contribuţii la înțelegerea 
unor elemente ale compertamentului uman şi ale proceselor sociale pe care 
le-au investigat. Aceasta şi datorită faptului că sociologia nu se poate separa 
total de progresele şi realizările cercetărilor de biologie umană şi nu poate 
spera să le valorifice, respingându-le. Ea va fi, însă, obligată să preia din 
acestea ceea ce se dovedeşte a fi valabil şi să respingă tot ceea ce se 
dovedeşte a fi ,,pseudo-stiintific” în domeniu, evitând şi depăşind toate 
exagerările şi plasând la locul lor firesc toate componentele sistemului 
social, statutele şi funcţiile reale ale acestora. 

CAPITOLUL IV 


ORGANICISMUL SI EVOLUTIONISMUL 
SOCIOLOGIC 


Pe lângă încercările anterioare de a transpune în sociologie logica şi 
modelele gnoseologice ale ştiinţelor fizice, istoria sociologiei înregistrează 
şi încercări de transpunere a legilor lumii organice, pe baza analogiilor 
dintre societate şi organismele vii, în explicarea şi înțelegerea societății şi a 
vieţii sociale. Ele au apărut sub diferite forme şi caracterizări, fiind 
considerate, când viziuni şi interpretări naturiste, când integraliste, când 
biologiste, organiciste sau evoluționiste. 

Acest tip de construcţii teoretice s-a diversificat şi multiplicat în a 
doua jumătate a secolului al XIX-lea, dobândind poziții importante în 
sociologie spre sfârşitul secolului. Elemente ale lor s-au perpetuat pe tot 
parcursul secolului al XX-lea, iar reverberatii evoluționiste se întâlnesc si 
astăzi în sociologie. 

Conceptiile organiciste din sociologie se înscriu ca un tip distinct in 
seria de concepții sociologice fundamentale asupra societăţii, alături de cele 
mecaniciste, (care consideră societatea ca un sistem mecanic specific), 
nominaliste (care consideră că societatea nu este altceva decât indivizii din 
care este formată) şi cele funcționaliste (în perspectiva cărora esenţial nu 
este dacă societatea este un mecanism sau organism, natural sau artificial, 
sau dacă dincolo de indivizii care o compun există o altă realitate, ci modul 
în care un sistem de indivizi aflați în interrelatii şi interacțiuni reciproce, pe 
baza unor uniformitati care îi determină, se organizează şi evoluează într-un 
corp social şi intră în relaţii cu alte corpuri asemănătoare). 

Specificul concepţiilor organiciste constă în faptul că ele concep 
societatea ca o unitate vie, o realitate naturală, supraindividuală, a cărei 
apariţie şi existență sunt spontane. Pe această bază s-au născut şi s-au 
dezvoltat toate variantele organicismului social: organicismul filosofic, 
psiho-social şi biologic, care, admițând aceste teze fundamentale, le-au 
justificat şi argumentat în moduri diferite. 

Întrucât primele două variante ale organicismului sunt derivații din 
cea de a treia, noi vom analiza, în acest context, numai ultima variantă, 
deoarece celelalte se regăsesc ulterior în alte curente sau şcoli sociologice 
sau rămân în sfera filosofiei. 

Cel care a pus bazele organicismului social a fost filosoful şi 
sociologul englez Herbert Spencer (1820-1903), considerat fondatorul 
filosofiei evoluționiste. Între reprezentanţii proeminenți ai acestei şcoli se 
situează: Paul von Lilienfield (1829-1903) un savant rus, naturalizat 
german, Albert Schaefle (1831-1903), profesorul francez, secretar 
permanent al Institutului Internațional de Sociologie şi editor al revistei 
„Internaţionale de Sociologie”, Alfred Espinas (1844-1922), rusul Jaques 
Novicow (1849-1912), Alfred Fouillee (1838-1912), filosoful şi 
psihologul francez, J. Izoulet (1854-1929), Corrado Gini (1884—?), profe- 
sor de sociologie la Universitatea din Roma ş.a. 

Conceptiile şi teoriile şcolii au fost expuse într-un mare număr de 
lucrări, dintre care menţionăm, în primul rând, lucrările lui H. Spencer: 

— Primele principii (apărută între anii 1860-1862), tratând despre 
condiţiile generale şi limitele cunoaşterii omeneşti şi despre teoria generală 
a evoluției; 

— Principiile biologiei (2 volume, 1864-1872); 

— Principiile psihologiei (2 volume, 1870-1872); 

— Principiile sociologiei (4 volume, 1876-1896); 

— Principiile moralei (2 volume, 1879-1893); 

— Societatea umană ca organism real (1873), Cugetări asupra 
sociologiei viitorului (1881), Apărarea metodei organice în sociologie 
(1898), de P. Lilienfield; 

— Arhitectura şi viata corpurilor sociale (4 volume, 1875-1879) şi 
Societăţile animale (1877), de A. Espinas; 

— Organism şi societate (1895) şi Principiile biologice ale evoluţiei 
sociale (1910), de R. Worms; 

— Elementele sociologice ale moralei (1905), de A. Fouilée; 

— Cetatea modernă şi metafizica societății (1895), de J. Izoulet; 


A 


— Sociologia (curs susţinut la Universitatea din Roma, în anul 
universitar 1926-1927), de Corrado Gini. 


În perioadele timpurii ale constituirii sociologiei, doctrinele 
sociologice au îmbrăcat forma, denumită în istoria sociologiei, 
„sociologiilor unei idei”. In esență, creatorii acestor doctrine urmăreau să 
elaboreze fiecare, câte o concepție fundamentală, pe baza căreia să poată 
găsi soluţii la toate problemele sociale. Aşa au fost teoriile geografismului, 
mecanicismului social, ca şi teoriile sociologice bazate pe concepte ca: 
imitatia (E. A. Ross, G. Tarde), faptul social (E. Durkheim) ş.a. 

In seria acestui tip de concepții se înscrie şi organicismul sociologic, 
întemeiat pe analogia societății cu un organism, premisă care a stat la baza 

elaborării unui sistem comprehensiv de generalizari sociologice, 
fundamentate pe multiple comparații analogice dintre societate şi 
organismele vii, dar şi pe unele distincţii dintre anatomia şi filosofia socială 
şi cea naturală. Cea mai reprezentativă concepţie de acest tip este cea 
concretizată în teoria generală a evoluţiei a lui H. Spencer, care, totuşi, a 
depăşit analogiile organice de la care a pornit. 

Proiectul marii sale serii de lucrări consacrate acestui domeniu l-a 
conceput şi a trecut la executarea lui în jurul vârstei de 37-38 de ani şi l-a 
realizat, nu integral şi nu fără dificultăţi, pe tot parcursul ulterior al vieții 
sale. 

Ideea generală a evoluţiei organice era prezentă în epocă, înainte de 
Ch. Darwin şi Alfred Wallace. In acest context, H. Spencer a anticipat, în 
parte, teoria selectiei naturale a lui Darwin, contribuind la configurarea unui 
concept mai larg al evoluţiei, sistemul său sociologic, ca şi alte parti ale 
filosofiei sale sintetice fiind in mod distinct evolutionar. Ca şi Vico, 
Spencer a fost convins că procesul evoluţiei este ciclic, neputând concepe 
că progresul poate continua la infinit, într-o singură direcţie, el trebuind să 
aibă un punct terminus marcat, eventual, de disoluția organismului sau a 
sistemului constituit anterior. 

Formularea timpurie a teoriei sale asupra evoluţiei se găseşte în 
lucrarea Statica socială, bazată pe doctrina utilitaristă, având ca obiect 
efortul uman menit să conducă la realizarea fericirii. Un obiectiv ce nu 
poate fi măsurat direct şi care nu depinde de „sensul moral” sau de orice 
alte noţiuni ale simțului comun cu privire la mijloacele de realizare a „celei 
mai mari fericiri, pentru cel mai mare număr de oameni”. Acestei viziuni, 
Spencer îi opune postulatul potrivit căruia fericirea rezultă din adaptarea 
„constituției, condiţiei”, principiu valabil pentru întreaga existență — 
naturală, socială şi umană. 

In privința vieţii sociale şi umane, el considera că dificultățile, 
neîmplinirile şi, deci, absenţa fericirii sunt produse ale lipsei de adaptare a 
oamenilor la situația socială în care trăiau, datorită faptului că ei au rămas 
adaptati stărilor sociale anterioare, bazate pe competiţie şi pradă, in timp ce 
un nou tip de societate, „cooperativă” începe să existe. Ceea ce impune ca o 
societate bazată pe „lupta pentru existență” să fie depăşită, prin avantajele 
cooperativitatii şi ale solidarității sociale. Un asemenea mers al vieţii 
sociale este posibil. Dar, el demonstrează că „cea mai mare fericire” nu 
poate fi promovată decât indirect şi numai prin intermediul accelerării 
adaptării „constituţiei”, la „condiţiile” pe care fericirea le presupune. 

Din această perspectivă, Spencer considera că şansele realizării unui 
astfel de obiectiv reclamă ca activităţile private ale oamenilor să nu fie 

marcate de interferența guvernării statale, care trebuie să se limiteze la acțiuni 
menite să asigure libertatea egală a fiecăruia dintre membrii societății, 
afirmându-se în acest fel, ca unul din adepții marcanți ai principiului ,,laissz 
faire, laissez passer”. Asa se explică faptul că, în tot ceea ce a scris, el s-a 
dovedit a fi convins că „bolile” societăţii nu pot fi vindecate exclusiv pe calea 
legislaţiei. In locul legislaţiei directe, vizând corectarea „structurii” societății, 
este necesară promovarea educației, ca mijloc de afirmare a tipurilor de 
caracter şi a ideilor oamenilor, întrucât structurile sociale definite prin legi nu 
se pot dezvolta mai repede decât ideile. 


1. Teoria generală a evoluţiei. H. Spencer 


Acest set de teze şi de teorii constituie nucleul întregului său sistem 
de sociologie, pe care l-a elaborat şi sistematizat, din primele sale scrieri, în 
jurul teoriei evoluției, pe care iniţial, a denumit-o „teorie a dezvoltării”. 
Pentru el, această teorie a fost o doctrină a cosmologiei, sau a principiului 
mecanicii universale aflate în stare de echilibru. Din această perspectivă a 
privit el dezvoltarea şi echilibrul ordinii sociale, concepute ca o manifestare 
specifică a tendinței genetice sau a procesului care acţionează la nivelul 
întregului univers, definind evoluția astfel: „Evoluţia este o integrare a 
materiei şi o difuziune a mişcării, un proces în care materia trece de la o 
stare indefinită şi de omogenitate incoerentă, la o stare definită, de 
omogenitate coerentă, de concentrare, prin „risipirea de mişcare” sau 
consum de forță. 

In perspectivă istorică, însă, nu această teorie a reprezentat 
contribuţia majoră a lui Spencer la dezvoltarea sociologiei ca ştiinţă, ci seria 
de concepte, teze şi teorii parțiale, pe care le-a elaborat pornind de la teoria 
generală a evoluţiei. Intre cele mai semnificative, sunt cele propuse şi 
dezvoltate de el în lucrarea Principiile sociologiei, în primul volum al 
acesteia! 

Abordând în acest volum „datele sociologiei”, Spencer pornea de la 
teza potrivit căreia în istoria devenirii existenţei universale s-au înregistrat 
trei genuri fundamentale de evoluţie: 

a) evoluţia anorganică, ce se referă la astrogenie şi geogenie; 

b) evoluţia organică, vegetală şi animală; 

c) evoluţia supraorganica. 

Sociologia este ştiinţa care are ca obiect de studiu evoluţia 
supraorganică, a cărei esență poate fi evidenţiată atunci când luăm in 
considerare următoarele elemente: 


! H, Spencer, Primele principii, Philadelphia, ediția a IV-a, partea II, cap. XVII. 

— când ne ocupăm de observarea şi studiul unui organism individual 
pe parcursul dezvoltării, maturizării şi decadentei sale, noi studiem evoluția 
organică; 

— atunci când introducem în studiul nostru acțiunile şi reactiunile 
acestuia cu alte organisme, din alte specii, studiem tot evoluţia organică; 

— atunci când introducem în studiu relațiile dintre părinți şi copii si 
acţiunile combinate ale părinţilor pentru creşterea şi educarea copiilor, 
începem să depăşim limitele evoluţiei organice, anuntandu-se operațiuni ale 
unei noi ordini a evoluţiei — evoluţia supraorganică. 

Dar, noi nu avem dreptul să ne considerăm ajunşi pe această linie de 
evoluţie, decât atunci când avem de a face cu fapte ce se situează deasupra, 
dincolo de acțiunea combinată a părților, o treaptă nouă de evoluție, care nu 
este separată în mod absolut de celelalte şi care se naşte pe nesimţite din cea 
organică. 


2. Grupe de fenomene supraorganice 


Între grupele de fenomene supraorganice pot fi menţionate familiile 
de insecte care trăiesc în „societate”, în care este prezentă cooperarea, 
însoţită uneori de diviziunea muncii, care determină produse de dimensiuni 
şi de complexitati ce depăşesc mult pe cele ce ar fi posibile în absenţa 
acestor eforturi combinate. La acestea se adaugă ,,societatile” de păsări, în 
cadrul cărora, pe lângă simpla agregare se poate observa şi o anumită 
coordonare (cum este cazul stolurilor de ciori baltate, în care se observa 
reunirea permanentă a aceloraşi familii, din generație în generaţie şi 
excluderea străinilor). De asemenea, aici pot fi reperate şi o formă grosieră 
de guvernare, o anumită idee de proprietate şi, chiar excluderea vinovaţilor, 
pedepse etc. In cazul cârdurilor de mamifere (bizoni, castori, primate) se 
constată relații care se situează dincolo de simpla asociere: bărbatul cel mai 
viguros are supremaţia în cârd; se realizează acţiuni de cooperare în situații 
de apărare sau de atac; cârdurile au un habitat comun şi manifestă chiar 
expresia unor sentimente (cum este adoptarea orfanilor) etc. 

Ce rezultă din toate acestea? Că, încă, la nivelul evoluţiei organice 
tinde să se formeze o nouă ordine, superioară, de evoluţie, ceea ce 
demonstrează faptul că nu există un singur fel de evoluţie, ci mai multe, 
determinate de caracterele diferitelor genuri sau specii de organisme la care 
se manifestă. In plus, se demonstrează că evoluţia supraorganica rezultă 
dintr-o ordine care nu este superioară celor pe care le observăm în 
manifestările diverse din regnul animal. 

Un lucru trebuie să fie reținut: obiectul sociologiei îl constituie 
„evoluţia supraorganică pe care o prezintă societățile umane, în dezvoltarea 
structurilor, funcțiilor şi produselor lor”. 


3. Factorii fenomenelor sociale 


Ca şi la nivelul regnului anorganic sau organic şi în cazul agregatelor 
umane există două categorii de factori care acționează asupra naturii şi 
caracteristicilor lor. Prima categorie este formată din proprietățile interne 
ale membrilor grupelor, fiecare considerat în mod individual, iar a doua, din 
acțiunile mediului extem în care societățile umane, rudimentare sau 
evoluate, există. 

Factorii fenomenelor sociale pot fi, la rândul lor, subdivizati in 
categorii diferite, în virtutea faptului că ei acționează în mod diferit asupra 
fenomenelor şi proceselor sociale. 

Dacă ne referim la factorii externi, aceştia cuprind, între altele: 

a) climatul (cu toate componentele lui); 

b) suprafaţa solului (din care numai o mică parte este utilizabilă) şi 
configurația sa; 

c) flora şi fauna. 


De aceste condiţii, organice şi anorganice, care caracterizează mediul 
depinde, în primul rând, „posibilitatea evoluţiei sociale”. În privința 
factorilor interni (intrinseci), aceştia se referă la omul individual ca o ființă 
socială şi constau din: 

a) caracterele fizice ale omului, care pot determina structura şi 
dezvoltarea societății; 

b) caracterele emoţionale umane, care favorizează, împiedică sau 
modifică acțiunile societății; 

c) inteligența şi tendințele spirituale specifice omului şi care au 
partea lor în determinarea imobilității sau schimbării societății. 


Acesta este ansamblul factorilor originari ai fenomenelor sociale. 
Însă, pe lângă aceştia există şi un alt ansamblu de factori secundari sau 
derivați ai evoluţiei sociale, pe care ea însăşi îi introduce în joc. Între aceştia 
se situează: 

a) modificările progresive ale mediului anorganic sau organic, ca 
efecte ale acțiunilor sociale, cum ar fi defrişările, desecările, drenajele etc., 
care determină creşterea „respirației terestre” ; 

b) schimbările produse în aria speciilor şi a cantităţii vieţii vegetale 
pe o suprafață dată de desfăşurare a vieţii sociale (substituirea plantelor 

favorabile dezvoltării sociale de către plante nefavorabile, îmbunătățirea 
speciilor şi crearea de „noi plante utile” etc.); 

c) modificările determinate de progresul social în dauna unora sau 
altora din regiunile geografice (creşterea animalelor, distrugerea speciilor 
vătămătoare, naturalizarea speciilor utile importante etc.); 

d) creşterea volumului „agregatului social”, însoţită în general de 
creşterea densității populațiilor; 

e) schimbările sociale produse de efectele dezvoltării sociale: 
organizarea şi eterogenitatea structurii sociale, produse de multiplicarea 
unităților sociale, diviziunea muncii, diferentierile de clasă etc. Dezvoltarea 
apare astfel ca un factor derivat al vieţii sociale, însă, în acelaşi timp, este şi 
o cauză a progresului social; 

f) influența reciprocă dintre societate şi unităţile sale componente, 
respectiv influența „totului” asupra părților şi a părţilor asupra întregului 
(imediat ce o combinaţie socială dobândeşte o anumită stabilitate, încep să 
se producă acțiuni şi reactiuni ale societăţii în ansamblul său şi a fiecăruia 
dintre membrii săi, în asa fel, încât, fiecare membru afectează natura 
celuilalt. Influenţa agregatului (ansamblului) asupra unităţilor tinde in 
permanență să fasoneze modurile de a acţiona, sentimentele, ideile 
indivizilor din care este format etc., în conformitate cu nevoile sociale. La 
rândul lor, acestea, modificate de circumstanţe diferite, tind, din nou, să 
fasoneze societatea potrivit noilor lor stări şi naturi; 

g) influenţa mediului supraorganic, respectiv a acțiunii şi reacţiunii 
ce se produce între societate şi societățile vecine (conflictele dintre triburi şi 
aservirea unora de către altele, războaiele, acțiunile societăților în lupta 
pentru existență ş.a.); 

h) acumularea produselor supraorganice (artificiale) cum sunt: 
instrumentele materiale (unelte, tehnici, tehnologii, limbaj şi mijloace de 
comunicare, spaţiile construite, sisteme legislative, cosmogonii, mitologii, 
poezia, artele, produsele culturale în general). 


Toate aceste produse supraorganice nu încetează să modifice în 
permanență, pe întreg parcursul evoluţiei sociale, atât indivizii, cât şi 
societatea, constituind partea „nevitală” a societăţii (suprastructura), care 
dobândeşte o importanță constant sporită asupra mediilor originale, în 
măsura în care favorizează realizarea unui tip superior de viață socială. 

Această categorie de factori sociali, determinanti ai fenomenelor şi 
proceselor sociale, funciarmente distincti şi punct de plecare pentru 
schimbările sociale, se amestecă progresiv cu alte sisteme, pe măsură ce 
schimbările sociale progresează. Influențele lor inițiale, prestabilite, se 
alterează progresiv sub influența acțiunilor societăţii în evoluţie, care 

produce noi sisteme de factori ce devin cauze din ce în ce mai influente ale 
schimbării sociale, în aşa fel, încât fiecare progres conduce la creşterea 
complexităţii factorilor deja complicati încă de la început şi adaugă factori 
ce devin din ce în ce mai complecşi, pe măsură ce devin mai puternici. 


4. Natura originară a ființei umane 


După ce prezintă sintetic concepția sa asupra factorilor fenomenelor 
sociale, H. Spencer procedează sistematic la analiza adâncită şi sistematică 
a fiecăruia dintre aceşti factori, în perspectiva concepției sale potrivit căreia 
caracteristicile oricărei societăți sunt determinate de caracterele unităților 
din care se compun şi de condiţiile în care există. 

Intemeindu-si demersul pe datele oferite de nivelul cunoaşterii 
ştiinţifice a epocii sale, el şi-a sistematizat concluziile pe două teme majore: 
caracteristicile omului primitiv şi ideile primitive. 

In privinţa omului primitiv, Spencer considera că, de fapt, pot fi 
identificate trei tipuri umane fundamentale iniţiale şi anume: omul primitiv 
fizic; omul primitiv emoţional şi omul primitiv intelectual, fiecare având 
caracteristici proprii, care se reflectă în caracterele şi configurația vieții 
sociale a acestora. 

Astfel, omul primitiv fizic se caracterizează prin precocitate, vârstă 
matură, fiind mai apropiat de regnul animal decât omul civilizat, la nivelul 
căruia şi maturizarea cerebrală şi cea psihofiziologică se realizează mai 
târziu. Analiza problemei are semnificație pentru sociologie, întrucât, din 
cauza precocitatii, oamenii primitivi au fost mai putin flexibili, se reuneau 
mai greu în grupe şi numai în scopuri de apărare şi de procurare a hranei şi 
a celorlalte mijloace necesare traiului, erau mai slabi ca forță fizică şi 
intelectuală şi, deci, mai puţin capabili de a depăşi dificultățile şi de a 
realiza progresul. 

In privinţa omului primitiv emotional, acesta era conservator în cel 
mai înalt grad, fiind rezistent la schimbări, fata de care manifesta chiar 
aversiune. Aversiunea față de înnoire se explică prin faptul că el are un 
sistem nervos mai puţin plastic şi, deci, mai puțin capabil de a adopta noi 
modalități de acţiune. Conduita acestor tipuri umane era marcată de o serie 
de elemente emoţionale, între care: 

— impulsivitatea, care se opune cooperării; subordonarea compor- 
tamentului unor emoții „despotice”, care determină conduite explozive, 
haotice etc., ceea ce face greu de realizat acţiuni comune, combinate; 

— lipsa de prevedere, generată de dorința imediată de a-şi satisface 
apetiturile; 

—  sociabilitatea scăzută în raport cu cea a omului civilizat, ceea ce 
determină formarea unor grupe sociale foarte slabe, cu legături fragile, cu 
tendinţe de rupturi ale legăturilor sociale, coeziune umană şi socială slabă; 

— sentimente puţin cristalizate, ceea ce favorizează disensiuni 
continue, care se accentuează în măsura în care se produce un anumit 
progres în evoluţia grupărilor umane şi sociale. 


Pe acest traiect apar la omul primitiv emoţional o serie de trăsături 
specifice, cum ar fi: aprobarea semenilor, apariția sentimentului ego- 
altruist, dragostea fata de societate, admiraţia față de puterea superioară, 
simpatia ca rezultat al dragostei instinctive față de ființele fără apărare, 
apariţia sentimentului de dreptate. 

In aceste caracteristici spirituale ale acestui tip uman, imperfect 
dezvoltate, pot fi identificate raporturi de corespondență mai putin variate 
cu mediul şi moduri de acțiune mai putin îndepărtate de acţiunile reflexe, 
care însă se dezvoltă pe măsură ce societatea progresează. 

Şi omul primitiv intelectual prezintă unele caracteristici care îl 
situează la niveluri de evoluție inferioare fata de omul civilizat: 

— inteligența primitivă, relativ simplă se dezvoltă mai rapid şi 
atinge mult mai repede limitele sale, în raport cu cea a omului civilizat; 

— sesizează mai prompt ideile simple, dar manifestă incapacitate în 
sesizarea ideilor complexe, având perceptivitate şi reflexivitate relativ mai 
slabe; 

— manifesta tendințe spre imitație şi incapacitate de a distinge între 
ceea ce este util sau inutil; 

— manifesta incapacitate în a-şi concentra atenția spre lucruri 
complexe şi abstracte, nu arată nici surprize, nici curiozitate raţională şi 
manifestă extremă credulitate. 


Din perspectivă socială, analiza de mai sus conduce la concluzia că 
dezvoltarea facultăților intelectuale superioare se realizează pe măsură ce se 
realizează progresul social, acționând în acelaşi timp, fiind şi cauză şi efect. 

Interpretarea fenomenelor sociale implică nu numai factorii interni, 
specifici omului primitiv fizic, emoţional sau intelectual, ci şi un ansamblu 
de tipuri de factori mai complecși şi mai profunzi, respectiv, ideile 
elaborate de facultățile omului, experiența personală, credinţele, ideile 
despre sine însuşi, despre alţii si despre lumea care îl înconjoară şi care 
afectează în mod semnificativ comportamentul omului. 

In această zonă de studiu trebuie să pornim de la postulatul că ideile 
primitive sunt naturale şi, în condiţiile în care s-au produs, ele sunt şi 
raționale, deoarece legile gândirii sunt peste tot aceleaşi şi, deci, şi ideile 

omului primitiv sunt produse inevitabile ale spiritului său, fiind formate pe 
parcursul unor lungi procese evolutive. 

Conform legii evoluţiei, orice agregat tinde să se integreze şi să se 
diferentieze, integrându-se, ceea ce înseamnă că şi agregatul ideilor 
primitive trebuie să se supună acestei legi. Procesul prin intermediul căruia 
se realizează acest imperativ este următorul: la început nenumăratele 
noțiuni inițiale vagi formează o masă neorganizată care înregistrează o 
dezagregare lentă; în acest proces. asemănătorul se uneşte cu asemănătorul 
şi formează grupe cu caracteristici puţin diferite, care, treptat, se constituie 
într-un tot consolidat, formând o concepţie generală asupra modului cum se 
desfăşoară şi se petrec lucrurile în general. 

Coerenta care se stabileşte între grupe provine dintr-o anumită 
asemănare ce există între membrii tuturor grupelor, iar integrarea începe 
prin recunoaşterea anumitor „fapte-tip”. Principiul organizator al agre- 
gatului ideilor primitive îl reprezintă capacitatea omului de a trece de la un mod 
de existenţă la altul, care, la nivelul noțiunilor primitive trebuie să fie o noțiune 
care pune puternic în evidență trăsătura lor comună. O dată terminată această 
noţiune tipică se pot examina concepţiile generale care s-au născut ulterior, 
până la constituirea unei imagini adecvate asupra sistemului primitiv de idei 
care influențează, în mare parte, conduita omului primitiv. 

Utilizând această concepţie în analiza modului în care au apărut şi au 
evoluat o serie de idei având un loc şi un rol fundamental in viata 
individuală şi socială a omului, H. Spencer a prezentat în lucrările sale 
viziunea sa asupra unui mare număr de idei, între care: 

— ideile de animat şi neanimat sau viu şi neviu care, confundate la 
început, au determinat întreaga serie de credințe, superstiții, iluzii şi 
concepţii, în dezacord cu distincția reală dintre animat şi neanimat, generate 
de o experiență de viaţă uimitoare care a introdus în spiritul omului primitiv 
germenele unor erori care s-au perpetuat şi au dat naştere unui ansamblu de 
interpretări eronate multor procese şi fenomene naturale şi sociale; 

— ideile de somn şi vis generate de concepția asupra spiritului, 
considerat a fi interior şi distinct de trup, o ființă „simţitoare” şi 
„gânditoare” care ,,locuieste” într-un corp, concepția fiind, la rândul său, un 
produs sau un „dat” natural originar; 

— ideile de moarte şi de reinviere, care se bazează pe convingerea că 
moartea este o „viaţă lung timp suspendată”, de unde derivă eforturile de 
„chemare a cadavrului la viață”, apeluri la moarte prin rugăciuni, pro- 
nuntarea numelui celui mort, obiceiurile de înmormântare, mumificarea etc.; 

— ideile de suflet, stafii, strigoi, spirite, demoni etc., ideea unei alte 
vieţi, cea de reanimare, care presupune credinţa într-o viata subsecventa; 

— ideea unei alte lumi, strâns legată de cea a existenţei unei alte 
vieți, constând în credinţa că locul unde ,,locuiesc” morţii se îndepărtează 
de cel în care se presupune a fi plasat „teatrul” unei alte vieți; 

— ideile asupra agenţilor supranaturali, produşi de convulsii, 
epilepsie, delir, nebunie etc., la care se adaugă o serie de analize întreprinse 
de Spencer consacrate ideilor de: inspiraţie, divinitate, exorcism, vrăjitorie, 
locuri sfinte, temple, altare, sacrificiu, cultul strămoşilor, idolilor, 
animalelor şi plantelor, naturii, divinității ş.a. 


Capitolul consacrat analizei ideilor este completat cu unul distinct al 
lucrurilor, ca fundament comun cu celelalte, al determinării domeniului 
specific al sociologiei. 


5. Domeniul şi obiectul sociologiei ca ştiinţă 


Expunerea datelor anterioare era necesară, în viziunea lui Spencer, 
pentru a putea demonstra ce este sociologia, deoarece fără adunarea, 
generalizarea şi formularea rezultatelor lor ar fi fost imposibilă explicarea 
originii şi dezvoltării factorilor principali ai apariției şi evoluției sociale, 
între care se situează ideile şi sentimentele umane. 

In acest sens, după ce am văzut că fenomenele evoluţiei sociale sunt 
determinate parțial de acţiunile mediului extern la care agregatul social este 
expus şi, partial, de natura unităților individuale şi grupale din care este 
format, după ce am observat că aceste două serii de factori se modifică 
progresiv, pe măsură ce societatea evoluează, se poate trece la formularea 
unor concluzii cu caracter generalizator. 

La începuturile sale, evoluția socială depinde integral de un concurs 
de circumstanţe favorabile. Pe măsură ce societatea evoluează, ea devine 
din ce în ce mai independentă de circumstanţe (fără ca importanţa acestora 
să dispară total), ceea ce face posibilă formularea unor principii ale 
evoluţiei, comune tuturor societăţilor. 

In acest sens, analiza factorilor interni ai societăţilor primitive (omul 
în cele trei ipostaze ale sale — fizic, emotional şi intelectual) a condus la 
concluzia că unitatea socială primitivă nu putea să aibă decât numai 
anumite trăsături generale, pe lângă cele specifice, implicate de ideile şi 
sentimentele ce le însoțesc. Aceasta a determinat necesitatea cercetării 
genezei credințelor privind natura proprie a omului şi a lucrurilor 
înconjurătoare şi, pe această bază, formularea unei concluzii generale: 
conduita omului primitiv se determină prin sentimentele cu care acesta 
priveşte pe ceilalți oameni care îl înconjoară şi pe cei ce nu mai sunt. Din 
această situaţie derivă două grupe extrem de importante de factori sociali: 

— factorii produşi de frica de cei vii, aceasta reprezentând punctul 
de plecare al guvernării politice; 

— factorii generafi de frica de cei morţi, care este punctul de 
plecare al guvernării religioase (cu rolul cultului strămoşilor în 
reglementarea vieţii popoarelor, cum a fost cel din valea Nilului, sau la 
peruvienii antici, la chinezi ş.a.). 

Pe această bază a apărut necesitatea explicării originii şi dezvoltării 
caracterelor unităților sociale, datorită cărora coordonarea acţiunilor lor 
devine necesară şi posibilă, coordonare care se constituie în obiect şi 
domeniu de investigaţie al sociologiei. 

Ca disciplină ştiinţifică, sociologia porneşte de la unităţile sociale, 
supuse acţiunii unor condiții (fizice, emoţionale, intelectuale) date şi are ca 
misiune explicarea tuturor fenomenelor şi proceselor sociale care rezultă 
din acţiunile combinate ale unităţilor componente ale societății. 

În acest cadru, ea este chemată să studieze în mod sistematic două 
categorii de realități fundamentale: aparatele şi funcţiile de coordonare şi 
aparatele şi funcțiile coordonate. 


6. Aparatele şi funcţiile de coordonare 


Cele mai simple dintre aceste acţiuni sunt cele care produc gene- 
rațiile succesive de unităţi, le cresc şi le fac capabile de cooperare. Acest tip 
de acţiuni se regăsesc la nivelul primei unităţi sociale, care este familia. 

In cazul familiei, sociologia este chemată să studieze: 

— modul în care educația copiilor este influențată de condițiile de 
viață generate de caracterul şi tipul de familie considerat, inclusiv a 
familiilor dezorganizate sau a celor marcate de poliandrie, poligamie sau 
monogamie, de căsătoriile endogame şi exogame, de climatul vieţii 
familiale, normal sau marcat de promiscuitate; 

— influenţa acestor elemente asupra vieții domestice a adulților; 

— relaţiile dintre părinți şi copii; 

— modalitățile în care diferitele forme de relaţii sexuale modifică 
viata de familie, viata publică, asupra cărora acționează şi ale căror 
influenţe le resimt; 

— impactul tuturor componentelor familiei ca unitate socială asupra 
evoluției volumului şi calității populației şi a speciei umane în ansamblul 
său. 

O a doua categorie de unități sociale o reprezintă organizațiile 
politice care au misiunea de regla nemijlocit relațiile dintre membrii 
societății, respectiv, de a favoriza combinarea acțiunilor individuale în 

vederea asigurării apărării „tribului” sau naţiunii şi de a impune limite 
actelor de interes reciproc dintre oameni, ca şi celor ce nu interesează decât 
pe fiecare individ în parte. In acest domeniu sociologia trebuie să cerceteze, 
între altele: 

— acţiunile de coordonare şi de control ce se realizează pe un teritoriu 
în care trăieşte o anumită populație, având un volum determinat şi o 
distribuţie specifică, combinate cu mijloace de comunicare de care dispune 
populaţia respectivă; 

— diferenţele de formă ale statului în diferitele tipuri de societăți: 
statul nomad, statul sedentar, militar sau industrial; 

— relaţiile dintre organizaţiile politice neproductive cu cele care 
produc şi fac posibilă viaţa socială; 

— relaţiile dintre instituţiile pe care se sprijină guvernul civil şi 
celelalte instituții guvernamentale, care se dezvoltă concomitent cu cele 
ecleziastice şi de „etichetă” ; 

— modificările pe care „frânele” politice persistente le provoacă 
întotdeauna în natura şi caracterul unităţilor sociale, ca şi acelea pe care 
reacţiile naturii modificate a unităţilor sociale le operează asupra 
organizației politice. 

A treia categorie fundamentală de unităţi sociale o constituie unitățile 
şi instituţiile religioase (ecleziastice). Investigarea sociologică a acestui tip 
de organizaţii sociale implică: 

— studiul unităţilor şi funcţiilor ecleziastice unite cu cele politice sau 
care nu sunt decât foarte puţin distincte de acestea, în vederea identificării 
modalităţilor în care ele se separă, dezvoltându-se, de cele politice; 

— analiza rolului descrescând al forțelor ecleziastice în acțiunile 
politice şi, reciproc, al celor politice în acțiunile ecleziastice; 

— diferențierea şi integrarea organizării interne a sacerdotiului, în 
procesul evoluţiei sociale, în raport cu celelalte organizaţii sociale existente 
(politice, economice, culturale etc.) şi cu schimbările structurii altor 
organizații; 

— îndepărtarea progresivă a sistemelor de legi civile de cele 
ecleziastice şi a separării regulilor şi normelor religioase, ce devin un cod 
ecleziastic, de cele ce devin un cod de norme şi precepte etice; 

— cercetarea raporturilor dintre natura psihologică şi mentală a 
cetățenilor şi forța ecleziastică concretizată în structura, funcţiile, legile, 
credinţa şi morala sa, acțiunile şi reactiunile reciproce dintre acestea. 

Seria instituțiilor coordonatoare include şi sistemul „frânelor” 
simultan dezvoltate, care îndeplinesc funcțiile ce reglementează acţiunile de 
mai mică importanță ale oamenilor din viaţa cotidiană, cum ar fi: 

— regulile relaţiilor interumane, cele ale raporturilor dintre grupele 
sociale mai mici sau mai mari (inclusiv dintre diferitele categorii şi clase 
sociale); 

— raporturile dintre învinşi şi învingători, dintre superiori şi inferiori, 
care se exprimă în multiple simboluri, în modalități specifice de exprimare 
a omagiilor, de adresare, de transmitere a saluturilor etc. 


În toate cazurile, sociologia studiază geneza şi evoluţia lor, precum şi 
acele elemente care fac din ele instrumente reglatoare suplimentare ale 
relaţiilor dintre oameni. 

Corelativ, sistemul instituţiilor sociale reglatoare dispune şi de ceea 
ce H. Spencer a denumit aparate care păstrează regulile etichetei, respec- 
tiv, modalităţile în care se acumulează, se multiplică şi devin din ce în ce 
mai definite codurile statutelor care rezultă din etichetă şi se adaugă 
codurilor civil şi religios. In acest domeniu, sociologia trebuie să studieze 
relațiile dintre noile coduri cu celelalte aranjamente reglatoare coexistente, 
cu care sunt concordante sub raportul forței de coercitie, ca şi influențele 
acestor „aparate” asupra oamenilor şi, reciproc, a oamenilor asupra lor. 


7. Aparatele şi funcţiile coordonate 


Pe lângă instituţiile şi instrumentele coordonatoare, în mod firesc, în 
orice sistem social trebuie să existe domenii şi sfere ale vieţii sociale care 
constituie „obiecte” ale coordonării. Intre principalele domenii de acest tip, 
H.Spencer a enunțat: 

— geneza şi evoluţia clasei industriale, începând din momentele 
primare ale uniunii sale iniţiale cu clasa guvernamentală şi etapele pe care 
le parcurge, până la cea a separării sale definitive de clasa guvernanta; 

— procesele genezei şi dezvoltării sistemelor şi instrumentelor 
reglatoare specifice activităţii industriale, apărute în interesul producţiei, 
cum sunt: sistemele conducerii unităților industriale (cu formele şi tipurile 
de conducere), formele institutionalizate de cooperare şi de asociere a 
muncitorilor de aceeaşi profesiune şi clasă; 

— relaţiile dintre aceste forme de guvernare industrială şi cele ale 
guvernării politice şi eleziastice coexistente; 

— raporturile dintre formele, instrumentele şi modalitățile guvernării 
şi cetățeni, 

— evoluţia proceselor de diferenţiere şi integrare din industrie: 
separarea producţiei de distribuţie, dezvoltarea diviziunii muncii în cadrul 
fiecăruia din aceste sectoare etc.; 

— progresul „artelor industriale” şi impactul acestuia asupra 
multiplicării şi adâncirii interdependentelor dintre diferitele ramuri 
industriale ş.a. 


Esentiale domenii de coordonare sunt cele ce contribuie la evoluția 
socială, între care: 

— dezvoltarea limbajului, exprimată în progresul propriu-zis al limbii 
şi limbajului, de la starea de incoerenta, indefinire şi omogenitate, la stări 
din ce în ce mai coerente, mai definite şi mai eterogene; creşterea 
complexităţii limbajului, concomitent cu cea a societății; fixarea limbii şi a 
limbajului; dezvoltările corelative ale limbajului cu cele ale ideilor, acțiunea 
reciprocă a ideilor şi a limbii în procesele de multiplicare, creştere a 
varietăți şi preciziei, atât a ideilor, cât şi a limbii etc.; 

— ştiinţa şi dezvoltarea cunoaşterii ştiinţifice reprezintă o altă sferă 
socială ce se cere a fi coordonată, în sensul reglării relațiilor dintre fiecare 
fază de evoluţie a ştiinţei şi fazele concomitente ale vieţii sociale, precum şi 
a fazelor „creşterii corpului” ştiinţei, de la un număr mic de adevăruri 
simple, la marele număr de ştiinţe specializate, exacte şi coerente; 

— modificările cultural-spirituale, morale şi estetice reclamă, de 
asemenea, eforturi de dezvoltare coordonată, având în vedere efectele 
stărilor sociale asupra acestora şi invers, a vieţii culturale asupra celei 
sociale. In acest domeniu H.Spencer enunță ca teme de investigație 
sociologică, între altele: 

— studiul corelativ al relațiilor cauzale reciproce dintre fenomenele 
şi procesele sociale şi cele morale, etice şi ideatice, in general; 

— modificările combinate ale codurilor morale si ale sentimentelor 
morale şi exprimarea lor sub formă de idei; 

— efectele eticii asupra societăţii; 

— evoluția din interior a fenomenelor estetice şi în relație cu 
fenomenele sociale care le însoțesc; 

— studiul domeniilor specializate ale artei, în raporturile lor cu 
epocile politice şi ecleziastice, cu fazele evoluţiei sentimentelor morale şi 
cu gradul progresului intelectual. 

Un domeniu complex al cercetării sociologice este şi cel al 
dependenţei reciproce dintre instituțiile care coordonează, cele 
coordonate, funcțiile şi produsele lor, considerate în totalitatea lor. Aria 
tematică a domeniului este si ea vastă şi variată, cuprinzând: 

— analiza influenţei reciproce dintre toate organizaţiile sociale — 
domestice, politice, ecleziastice, industriale, ceremoniale — şi stările 
limbajului, cunoaşterii, moralei şi artei; 

— consensul sau lipsa de consens existente dintre aceste numeroase 
grupe de fenomene, procese şi organizaţii sociale. 


Concluzia pe care o formulează H. Spencer după această lungă 
expunere a concepției sale este următoarea: „In fine, cel mai frumos rezultat 
ce poate fi aşteptat în sociologie este de a cuprinde vastul agregat eterogen 
al geniului uman, astfel încât să se vadă cum se situează fiecare grupă, în 
fiecare perioadă determinată, în parte, prin propriile antecedente şi, în parte, 
prin acţiunile trecute şi prezente, pe care alte grupe le exercită asupra ei” !. 

Dar, pentru a putea fi explicate realităţile şi fenomenele sociale atât 
de complexe şi de vaste, ele trebuie studiate în vederea cunoaşterii relațiilor 
lor actuale de coexistent şi de secvență, in care se găsesc şi pe care le 
susțin unele fata de altele. Acest obiectiv se poate realiza, în principal, 
„comparând societăţile de gen diferit şi societăţile aflate în perioade diferite 
pentru a „constata care sunt caracterele de grandoare, de structură şi de 
funcție care se găsesc asociate în mod obişnuit. In alti termeni, înainte de a 
recurge la deducție pentru a interpreta adevărurile generale, acestea 
trebuiesc stabilite prin inducție” și 

Intre principalele concluzii la care ajunge Spencer după analiza 
societății în structura şi funcționarea sa generală pot fi enunțate 
următoarele: 

— în devenirea socială de ansamblu există două tipuri principale de 
societăți: societăţile războinice şi societățile industriale; 

— aceste tipuri de societăţi reprezintă forme extreme de organizare 
socială, care, pe parcursul evoluţiei sociale, se transformă una în alta; 

— trecerea de la societatea războinică la societatea industrială este 
dezirabilă, dacă avem în vedere că aceasta implică „încetarea războiului” 
(caracteristic societăţii războinice) şi dacă se înțelege faptul că progresul 
social nu poate fi realizat fără dispariția pericolului războaielor dintre națiuni; 

— societatea industrială se va caracteriza, în consecință, printr-o 
semnificativă restrângere a activităților „corporate”, prin extinderea la 
maximum posibil a libertăţii individuale şi a întreprinderilor private; 

— aceasta nu însemnează că în viata socială nu va mai exista control, 
guvernare, comunicare socială şi interacțiune psihică, în general; 


! H, Spencer, The Principles of Sociology, vol. I. Part. IL. New York and 
London passim, p. 447-462. 
2 
Idem. 

— de asemenea, în societatea industrială vor exista şi vor acționa şi 
„instituţii domestice”, în domenii şi sfere ale vieţii sociale, cum sunt: 
problemele populației umane, relaţiile dintre sexe, dintre părinți, copii şi 
descendenți, în general, care, în anumite privințe, nu sunt numai 
convergente ci şi divergente sau chiar opuse; 

— toate aceste instituții care reglează şi viaţa comună şi cea individuală 
au menirea de a asigura realizarea idealului uman general — perpetuarea 
speciei — fără de care nici un alt ideal nu ar mai avea nici un sens; 

— or, perpetuarea speciei nu se poate asigura decât prin realizarea 
armoniei dintre generațiile succesive, proces în care fiecare generație — matură, 
tânără sau în vârstă — se sprijină reciproc şi cooperează autentic în soluționarea 
problemelor comune şi specifice cu care se confruntă fiecare dintre ele. 

* 


Principiile organicismului sociologic au fost adoptate si dezvoltate de 
o serie de adepți şi succesori ai lui H. Spencer, amintiți la începutul 
capitolului. Unii dintre aceştia au manifestat o dispoziţie evidentă de a 
accentua unele aspecte ale analogiilor dintre organism şi societate, inferând 
generalizări teoretice ce s-au înscris pe linia minimalizării diferențelor 
dintre societățile umane şi organismele vii, neglijând necesitatea de a 
aprofunda diferenţele calitative dintre acestea. Conceptiile lor variază in 
funcție de măsura şi modul în care au conceput şi argumentat analogiile 
dintre organismul social şi organismele vii, de metodele de descriere a 
relaţiilor dintre acestea, precum şi de cele explicative şi predictive. 

In esență, ei s-au diferențiat în funcție de modul în care au conceput 
societatea şi grupele constitutive ale acesteia. Astfel, unii au considerat 
societatea ca un tip specific de organism, în sensul biologic al termenului. 
Alţii au susținut că societatea, ca organism, este asemănătoare, in 
caracteristicile sale esenţiale, constituţiei şi funcțiilor unui organism biologic. 
Ceea ce ar avea drept consecință faptul că ştiinţa societății (sociologia) nu 
poate fi decât o ştiinţă care se întemeiază, înainte de toate, pe biologie. 

In această privință este de menționat că H. Spencer afirma că 
„societatea este un organism”, arătând similarităţile dintre acestea, însă, el 
preciza că între aceste două tipuri de organisme există şi diferențieri: dacă 
orice organism biologic este simetric, organismele sociale sunt asimetrice; 
un organism viu este o realitate concretă, în timp ce societatea este un 
organism discret; dacă in orice organism concret ,,constiinta” este 
concentrată în sistemul nervos, în societate conştiinţa este difuzată în 
întregul „agregat”, ea nedispunând de un „sensorium” social specific. $i, în 
lumina acestei concepţii, a analizat în detaliu caracteristicile, funcțiile, 
sistemele şi procesele sociale. 

Spre deosebire de el, Paul Lilienfield, definea societatea astfel: 
„Societatea omenească, ca şi organismele naturale este o entitate reală. Fa 
nu este însă altceva decât continuarea naturii, o manifestare superioară a 
aceloraşi forte care stau la baza tuturor fenomenelor naturale” !. 

Reprezentând un sistem de relaţii reciproce şi de acţiuni între ființele 
umane, societatea are aceleaşi funcțiuni ca şi organismele biologice: de 
multiplicare, creştere, diferenţiere, îmbolnăvire, moarte, regenerare, 
integrarea părților, coeziune, spiritualitate, perfectibilitate structurală etc. In 
consecință, prin caracteristicile lor organismele biologice şi cele sociale 
sunt similare şi, împreună, se deosebesc de corpurile anorganice. Există, 
totuşi, o diferenţă între organismele biologice şi cele sociale, ultimele fiind 
mai putin integrate decât primele. Aceasta nu însemnează însă decât că 
organismul social este categoria superioară din seria organismelor vegetale, 
animale şi sociale. 

Concluzia generală a lui P. Lilienfield este aceea că „nimic nu există 
în societate, dacă nu a existat anterior în natură”. Iar sociologia ca ştiinţă a 
societăţii nu poate dobândi caracterul unei ştiinţe autentice, decât dacă se 
întemeiază pe biologie şi dacă aplică în cercetarea şi interpretarea 
fenomenelor şi proceselor sociale, toate legile biologice. 

A. Schaefle, deşi rămâne un bioorganicist în concepția sa de bază, 
este mai moderat, accentuând asupra diferenţelor dintre organismele sociale 
şi cele biologice. Concentrându-se asupra cercetării „morfologiei sociale”, 
el porneşte de la analiza „ţesuturilor sociale”, pe care le consideră 
omoloage celor biologice şi le clasifică în cinci categorii: armata, poliția, 
îmbrăcămintea, acoperişurile, siguranța şi fortărețele, considerându-le a 
constitui „țesutul social protector”, care corespunde țesutului epidermic al 
animalelor. In aceeaşi manieră el susține că celelalte organizații şi instituții 
sociale, cum ar fi cele ştiinţifice, tehnice, educaţionale etc., reprezintă 
„țesuturile sociale musculare” sau ale „sistemului nervos”, fiind organisme 
sociale ce se întemeiază pe „țesutul social” general. 

Deşi organicismul biologic a început să fie analizat critic în epocă, 
inclusiv în cadrul congreselor internaţionale de sociologie, un alt adept al 
acestuia, J. Novicow, răspunde obiectiilor formulate, insistând asupra 
tezelor bioorganicismului printr-o serie de idei şi concepte, între care: 

— legile biologiei se aplică întregului regn viu, începând cu celulele, 
agregatele de celule, şi continuând cu plantele şi animalele, precum şi 
„agregatelor de fiinţe individuale, numite societate” ; 


' Paul von Lilienfield, Societatea umană ca organism real, vol. I, p. 34, 
f. 58-68, Mitan, 1873. 

— din moment ce societatea este formată din ființe vii, ea poate fi 
considerată o „creaţie vie” ; 

— într-un organism, ca şi într-o societate, lupta are loc nu numai între 
„corpuri eterogene”, ci şi între diferitele părți componente ale acestora; 

— diferenţa dintre concretitatea unui organism şi cea a societăţii este 
relativă, datorită concepției noastre, foarte subiectivă, asupra spațiului: în 
raport cu o „creatură” de milioane de ori mai mică decât omul, corpul 
acestuia apare ca un întreg „continent”, deci, o realitate „discretă” ; în timp 
ce o realitate de milioane de ori mai mare decât omul, poate apărea ca un 
corp concret; 

— dincolo de acest aspect, ceea ce este important pentru orice 
organism, nu sunt caracterul „discret” sau „concretitatea” spaţială, ci 
interacţiunea şi interdependenta dintre părțile sale componente, indiferent 
de apropierea sau îndepărtarea lui spațială de alte organisme. 


Pornind de la aceste premise, el îşi dezvoltă propria sa teorie cu 
privire la voinţa şi conştiinţa colectivă, susținând că acestea există în afara 
vointelor şi constiintelor individuale, concretizate in elitele societății, 
respectiv, în „aristocrația intelectuală” a acesteia, ai cărei membri reprezintă 
„celule reale, senzoriale ale societății” şi, deci, „veritabilul motor” al 
acțiunilor sociale. 

In calitatea lor de „producători” de idei şi de sentimente, membrii 
elitei sociale transmit ,.executantilor” (inclusiv guvernantilor) stimuli pentru 
activitatea lor, determinând apariția persuasiunii, care este sursa oricărei 
acțiuni individuale şi sociale. 

Un alt adept al bioorganicismului, René Worms, situându-se initial 
pe poziţii organiciste extreme, afirmă că, într-adevăr trebuie să recunoaştem 
că, pe lângă o serie de asemănări între societate şi organismele vii, există şi 
unele diferențe semnificative între acestea. Cu toate acestea, trebuie să 
acceptăm că diferentierile existente „nu sunt atât de importante încât să le 
separăm de asemănări”. 

Dacă ne rezumăm să analizăm chiar şi numai aceste concepții vom 
constata că în cadrul organicismului sociologic se înscriu o serie de teorii 
care variază de la poziţii biologiste extreme, la poziţii biologiste moderate, 
unele ajungând să se situeze chiar pe poziţii biopsihologiste. 


* 


O evaluare de ansamblu a valorii şi limitelor bioorganicismului ar 
putea reliefa, pe de o parte, o serie de achiziţii teoretice şi metodologice 

valide, confirmate pe parcurs, dar, pe de altă parte, şi un ansamblu de teze, 
concepte şi generalizări neîntemeiate. 

In prima categorie de teze organiciste se înscriu cele referitoare la 
necesitatea ca, in analiza, interpretarea şi explicarea proceselor si 
fenomenelor sociale, să fie luate în considerare şi componentele biologice 
ale oamenilor, cea referitoare la recunoaşterea faptului că societăţile 
omeneşti nu sunt în totalitatea lor exclusiv creaţii artificiale şi că ele 
reprezintă un tip de „unitate vie” diferită de suma indivizilor izolați care o 
compun, precum şi cea care susține că sociologia ca ştiinţă trebuie să se 
întemeieze şi pe datele biologiei. 

Ceea ce nu poate fi susținut pe baza unor analogii superficiale şi 
explicații simpliste este faptul că, deşi omul are şi o componentă biologică 
în situația sa de ființă biosociopsihologică, societatea umană în ansamblul 
său nu este un organism biologic, ca oricare altul, în structura, organismele 
şi funcțiile sale. Intrucât, extinderea aplicabilitatii unor formule, norme, 
regularitati sau legi (inclusiv a legilor biologice) la mai multe categorii de 
obiecte, fenomene sau procese nu anulează identitatea naturii respectivelor 
obiecte sau fenomene. Din constatarea că societatea umană este compusă şi 
din substanță vie, nu este posibil a demonstra că ea este doar un organism 
biologic, căci pe baza unui asemenea tip de generalizare am putea ajunge la 
concluzia absurdă: dat fiind faptul că toate categoriile realitatilor exis- 
tentiale sunt constituite, în ultimă instanță, din atomi, electroni etc., atunci 
planta, animalul şi omul sunt realități identice. Concluzie pe care nimeni 
nici măcar nu o formulează, şi, în mod firesc, nu îşi propune să o susţină. 

Acest tip de inferente logice, bazate pe analogii superficiale, îşi 
reliefează invaliditatea şi mai pregnant în cazul biologismului sociologic, 
când sunt aplicate la diferitele forme concrete, practice ale vieţii sociale, 
cum sunt cele privind determinarea biologică a monarhiilor, absolutismului, 
liberalismului, socialismului, centralizării sau descentralizării adminis- 
trative etc., care de fapt reprezintă nu o explicaţie ştiinţifică a lor, ci 
justificarea unor aspirații, motivații etc., cu caracter ideologic al unor 
programe şi acţiuni politice sau de altă natură. 

Limitele ştiinţifice ale organicismului sociologic devin pregnante 
dacă se ia în considerare şi faptul că, în realitate, societatea este în esența sa 
convietuire umană, viata socială, o realitate calitativ distinctă de cea 
naturală, ceea ce reclamă ca, în studiul ştiinţific al societăţii, chiar aspectele 
şi componentele biologiei umane să fie introduse în mod specific. 
Deoarece, deşi societatea este un produs al vieţii şi anume un produs foarte 
avansat al evoluţiei, care îşi are sursele primare în fazele inferioare ale 
evoluției anorganice şi organice, ea constituie o realitate nouă, având 

caracteristici şi trăsături proprii, originale şi complexe, între care şi viață 
spirituală nu numai materială, care nu pot fi excluse din eforturile de 
cunoaştere şi explicare ştiinţifică a societăţii şi a vieţii sociale a oamenilor, 
întrucât, logica ştiinţelor, oricare ar fi acestea, nu poate să fie alta decât 
logica existenței şi realitatilor obiective. 

O concluzie generală care se poate formula cu privire la caracterul şi 
validitatea teoriilor organiciste despre societate este aceea că, la o analiză 
riguros ştiinţifică, ele nu apar nici ca „teorii ştiinţifice, nici nestiintifice, nici 
ca teorii ce se situează în afara normelor demersului ştiinţific” '. 

Aceasta, datorită faptului că ele nu au reuşit să contribuie decât cel 
mult la „socializarea” biologiei, după cum afirma Gabriel Tarde, fără să se 
fi dovedit capabile să creeze o „ontologie sociologică”, să descopere noi 
corelaţii, uniformitati sau să formuleze explicații valide a raporturilor reale 
dintre elementele componente ale societăţii considerate, în ansamblul său, 
ca un „întreg” sau ca sistem. 

Unele reverberatii ale evolutionismului sociologic pot fi identificate 
în dezbaterile ulterioare din sociologie, consacrate relaţiilor dintre 
diferențierea şi integrarea biologică şi socială, structurii morfologice, 
diviziunii funcţionale sociale, caracterului evolutiv al progresului social, 
conceput ca o continuă creştere a diferenţierii sociale, inclusiv în concepția 
sociologică marxistă asupra dezvoltării sociale, ca „un proces istoric 
natural”, dar şi în cele structuraliste, funcționaliste sau structural- 
funcționaliste contemporane. 


' Pitirim Sorokin, Contemporary Sociological Theories, Publishers Harper & 
Brothers, New York and London, 1928, p. 210. 

CAPITOLUL V 


PSIHOLOGISMUL SOCIOLOGIC — 
SOCIOLOGIA PSIHOLOGISTA 


Relaţiile dintre fenomenele şi procesele psihice ale omului şi cele 
sociale au fost observate şi luate în considerare din cele mai vechi timpuri. 
Ele pot fi găsite încă în „animismul” primitiv, care considera că toate 
acțiunile umane, inclusiv schimbările ce au loc în natură, sunt determinate 
de diferiți factori spirituali sau psihomagici. Ceea ce însemna că întreaga 
dinamică a lumii naturale şi sociale este produsă de/şi subordonată acestei 
categorii de factori. 

Această abordare, prezentă în vechile concepţii hinduse, budiste, 
chineze a fost generată şi accentuată de gândirea medievală şi concretizată 
în numeroase concepţii şi teorii filosofice şi psihologice şi în practicile 
educaţionale monastice şi în ordinele ascetice medievale, având ca obiectiv 
orientarea deziderabila — potrivit principiilor etice ale vremii — a 
comportamentului individual al membrilor lor. 

Ea s-a perpetuat apoi, în secolele XVII, XVIII şi XIX, prin 
intermediul diferiților reprezentanți ai gândirii filosofice şi sociale, 
ajungând să se coaguleze în variate ramuri ale sociologiei şi psihologiei, 
care interpretează fenomenele sociale şi acțiunile umane din perspectiva 
principiilor lor dominante. Momente de referință în această evoluție sunt 
concepţiile filosofului englez John Stuart Mill (1803-1873) care, în 
„Logica” sa (1843) — Cartea VI-a, susține că toate realităţile, fenomenele şi 
procesele sociale sunt produse ale „naturii umane”, deci ale vieţii spirituale, 
individuale. Urmate de cele ale francezului Gabriel Tarde (1843-1904) 
care consideră că viata socială este, în esenţa, sa un „interpsihism”, rezultat 
din fenomenul general al imitaţiei, ca lege universală a repetiţiei şi 
generalizării în viata socială a invențiilor şi inovatiilor care sunt fenomene 
strict individuale şi asociale. 

Ulterior, s-a conturat psihanaliza, care prin Sigmund Freud reduce 
întregul orizont social la psihismul individual şi, în primul rând, la 
psihismul inconşient concretizat, fie în refularea libido-ului (care înseamnă 
căutarea plăcerii, mai ales sexuale), fie în diversele nevroze obsesionale. 

O formă semnificativă a sociologiei psihologice a reprezentat-o şi cea 
a şcolii germane a „psihologiei maselor”, a „spiritului naţional” sau a 

„psihologiei popoarelor”, ale cărei primi reprezentanți au fost Maurice 
Lazarus şi Heymann Steinthal (1823—1899) care susțineau că „poporul” sau 
„naţiunea” sunt realități colective, de natură psihică, al căror psihism 
individual este un produs al celui colectiv. 

In general, în istoria sociologiei s-a înregistrat un mare număr de 
variante ale psihologismului sociologic, în funcție de factorii psihici prin 
intermediul cărora reprezentanţii lor au încearcat să explice societatea şi 
viața socială a oamenilor. În funcţie de modalităţile de abordare şi de 
principiile lor dominante, aceste variante pot fi grupate în trei tipuri 
fundamentale de interpretări: instinctiviste, behavioriste şi introspectiviste. 
Alţii clasifică multiplele variante ale psihologismului sociologic în teorii 
bazate pe psihologia individuală şi pe psihologia colectivă, la care se poate 
adăuga şi întreaga serie de teorii sociologice, de factură psihologică, cum 
sunt cele ale opiniei publice, moralei, religiei, juridice sau ale altor factori 
psihosociali şi culturali. Iar, mai recent, şcolile psihologice experimentale şi 
cantitativiste, care au impact asupra studiului sociologic al vieţii sociale a 
oamenilor. 

Psihologismul s-a dezvoltat în toate ţările, dar a cunoscut şi cunoaşte 
şi în prezent o largă răspândire, îndeosebi în S.U.A.. 

Dintre cei mai semnificativi sociologi, reprezentanți ai psiholo- 
gismului amintim: Lester Ward (1841-1913), Gustave le Bon (1841-1931), 
Gustav Ratzenhofer (1842-1904), Gabriel Tarde (1843-1903), A. Small 
(1854-1926), Fr. H. Giddings (1855-1931), Sigmund Freud (1856-1939), 
John Dewey (1859-1952), J.M. Baldwin (1861-1934), Ed. A. Ross (1866 — ?), 
Benjamin Kidd (1858-1916), F. Tönnies (1855-1936), E. Waxweiler 
(1867-1916), Sighele, H. Stoltenberg, K. Brinkmann, Alois Fischer, 
Daniel Essestier, Alfred Espinas ş.a. 


1. Variante sensualiste şi instinctiviste 
ale psihologismului sociologic 


Între teoriile sociologice bazate pe psihologia individuală, 
caracteristică este aceea care are ca precursor pe Alfred Espinas şi este 
amplu tratată de sociologul belgian E. Waxweiler, primul organizator al 
Institutului de sociologie (Solvay) din Bruxelles. (Vezi, La vie dans les 
phenomenes sociales (1906), Psychologie individuale, psychologie sociale 
et sociologie (1910), ş.a. Pentru Waxweiler factorul fundamental al vieții 
sociale îl constituie senzaţia. In lucrarea sa Schita a unei sociologii (1906) 
el susţine ca teze de bază următoarele: 

— viaţa este esențial caracterizată printr-un sistem de reacţii continue; 
ființa vie este ea însăşi „o reacție”. 

— reacţiile vitale sunt organizate tocmai în vederea perpetuării vieții 
şi a prelungirii ei, în condiţii cât mai prielnice. Ca atare, o ştiinţă „pozitivă” 
despre societate nu poate fi elaborată decât pornind de la aceste principii, 
întrucât viata socială este şi ea tot un fenomen al „vieții generale”. 


În acest sens, el considera că societatea omenească este rezultatul 
unei particularități a omului, şi anume „afinitatea socială”, care este, de 
fapt, o „stare de sensibilitate fizică a individului viu, care-l face susceptibil 
de a acţiona la excitatiunile altor indivizi de aceeaşi specie, fără deosebire 
de sex”. Această însuşire a apărut la animalele dotate cu inteligenţă, fiind 
esenţial legată de evoluţia sistemului nervos. În cazul omului, evoluţia 
sistemului nervos a generat o serie de aptitudini caracteristice, specifice, 
dintre care, cea mai importantă este aceea pe baza căreia omul este în 
măsură să îşi modifice condiţiile de existenţă şi să dobândească, în acest 
proces, noi tipuri de adaptare. 

Pe măsură ce sensibilitatea umană evoluează, ea tinde din ce în ce 
mai mult, instinctiv, spre a trăi senzații noi. Această particularitate este 
potentata o dată cu apariția limbajului. În acest fel, modificându-şi continuu 
condiţiile de viaţă, dezvoltându-şi sensibilitatea fizică şi, deci, afinitatea 
socială, fiecare individ devine din ce în ce mai dependent de ceilalți 
membri ai societății, in aşa fel încât viata individuală nu mai poate fi 
concepută în afara vieţii colective, adică sociale. 

Potrivit concepţiei lui, sensibilitatea fizică umană se află în continuă 
evoluţie, îndreptându-se spre o stare în care afinitatea socială devine o 
necesitate inexorabilă, absolută, a membrilor societății de a se afla în 
contact unii cu ceilalți, necesitate ce se resimte mult mai putin la indivizii 
altor specii. 

In acest fel, ştiinţa socială apare la el ca un fel de fiziologie a 
fenomenelor reactionale datorate contactelor mutuale ale indivizilor. 

Efortul de a explica pe această cale originea vieţii sociale este departe 
de calea ştiinţifică a acesteia, deoarece se poate vedea că el încearcă o 
analiză psiho-fiziologică confuză, care nu tine seama de nici una din 
condițiile de bază ale existenţei şi vieţii sociale, rezumându-se doar la unul 
din procesele psihice individuale, el însuşi având nevoie de a fi explicat. 


2. Psihanaliza. Sigmund Freud 


În cadrul şcolii sociologice psihologiste, o dezvoltare, nu neglijabilă, 
au înregistrat de-a lungul vremii teoriile sociologice care şi-au propus să 
analizeze locul şi rolul instinctelor în viata socială şi să explice prin 
instincte şi instinctivitate societatea. 

În acest context, numeroşi autori au urmărit să studieze funcţiile 
sociale ale instinctelor aşa zis sociale, apoi ale instinctului sexual şi ale 
diferenţelor dintre sexe. Alții au analizat funcțiile instinctului de competiţie 
sau de luptă, ale instinctului patern sau matern sau ale aşa-ziselor instincte 
de „muncă”,de „libertate”, de „economie” etc. 

O poziţie aparte, cu implicații şi consecințe multiple, până în zilele 
noastre, a avut, în seria acestor concepţii, cea a lui Sigmund Freud (1856— 
1939), cunoscutul medic psihiatru austriac, inteme-ietorul psihanalizei. 

Considerând instinctele în general şi instinctul sexual (,,libido”), ca 
factori hotărâtori ai vieţii psihice şi sociale, în lucrările sale Psihologia de 
grup şi analiza ego-ului şi Totem şi tabu), Freud şi adepţii săi susţin în 
esenţă că: 

a) apariţia vieţii sociale şi a societăţii sunt nemijlocit legate de libido 
Şi eros; 

b) indivizii umani sunt mentinuti în relaţii reciproce şi în grupe 
sociale, tot datorită libido-ului; 

c) marile societăţi omeneşti îşi datoresc existența diferențelor 
specifice ale impulsului sexual de la bărbat la bărbat (femeia este exclusă); 

d) în toate relațiile membrilor societății, a unora cu alții, a 
subordonatilor în raport cu şefii lor, un rol fundamental îl are, acelaşi libido; 

e) toate fenomenele de masă şi procesele sociale, cum ar fi cele de 
sugestie si de imitație nu sunt altceva decât manifestări tot ale libido-ului. 


Textual, Freud susținea: „relaţiile de dragoste constituie esenţa 
gândirii grupului.... legăturile libido sunt ceea ce caracterizează grupul; 
sugestia nu este decât masca libido-ului, instinctul de „turmă” (masă) este 
un alt nume al libido-ului”. 

Cu alte cuvinte, în această concepție, teza fundamentală se reduce, în 
ultimă instanță, la susținerea ideii că toate manifestările omeneşti, normale 
sau patologice, fizice sau mentale sunt un fel de descărcare sau revărsare 
involuntară, disimulată, a pornirilor instinctive naturale (şi, în primul rând a 
instinctului sexual), care, datorită exigenţelor sociale sau educaţiei sunt 
refulate, fără însă ca prin aceasta ele să se stingă. Ele continuă să existe şi să 
mocneasca, să ardă înnăbuşit. 

Pentru a se putea descărca, instinctele refulate se maschează în lumea 
subiectivă prin diferite corespondențe simbolice, grupuri din ce in ce mai 
bogate de legături asociative tot mai puţin logice, cu substrat instinctual tot 
mai greu de recunoscut. 

In acest fel, apar aşa-numitele ,,complexe”, care nu sunt decât un fel 
de combinaţii sau ansambluri de imagini şi reacții motrice, gesturi şi/sau 
atitudini care, treptat, se împletesc organic cu viața individului. 

Prin intermediul acestor complexe, obiectele reale ale impulsurilor şi 
instinctelor înnăbuşite sunt substituite cu altele, cu care au anume relații 
asociative şi astfel instinctele încearcă să fie satisfăcute în mod camuflat. 
Ele acționează, deci, ca un fel de mecanism subiectiv (care nu are 
semnificație decât pentru individ), improvizat, pentru satisfacerea 
imaginară a instinctelor. 

Inăbuşirea din ce in ce mai puternică prin asemenea complexe este 
cauza disfunctionalitatilor mentale şi a bolilor psihice. 

În cazuri simple, un îndrăgostit, în lipsa persoanei iubite, adoră o 
buclă din părul ei, sau un obiect care i-a aparținut. În situații mai 
complicate, deviante, un asemenea posedat reacţionează altfel (taie rochiile, 
părul fetelor de pe stradă etc.). 

Aşadar, cauza principală a refulării instinctelor este considerată de 
freudişti a fi exigenţele sociale, credinţele religioase, comandamentele şi 
preceptele morale, prejudecățile tradiționale etc. La popoarele primitive, 
această interdicție a satisfacerii anumitor dorințe sau acțiuni spre care 
oamenii sunt înclinați prin instinct, se exprimă în forme religioase, magice, 
tabuuri, fata de care omul are o atitudine ambivalentă, contradictorie, de 
tentatie si de frică sau respingere. 

Tocmai dorința înfrângerii prohibitiilor şi, în primul rând, a celor de 
ordin sexual, este motorul ascuns al diferitelor forme ale credințelor 
religioase, a instituţiilor sociale, între care Freud enumără, în mod expres, 
armata şi biserica. 

Cu alte cuvinte, fundamentul vieții sociale, factorul generator şi 
dinamizator al societății şi al instituţiilor sociale îl constituie instinctivitatea, 
şi, în primul rând, cea sexuală, care generează atât fenomene sociale şi 
individuale normale, cât şi patologice. 

Aceste idei ale lui Freud, au fost dezvoltate de Hans Bliiher în 
lucrarea sa Rolul erosului în societăţile umane, 1921, în care se susţine că 
ceea ce îi atrage pe oameni, unii spre alții, îi conduce la viaţa în comun şi 
determină constituirea unor noi grupuri sau corpuri sociale, nu sunt nici 
necesităţile economice, nici cele de apărare, ci sexualitatea, sau libido-ul, 
sub forma sa particulară a bărbatului către bărbat. Si, mai departe, el 
precizează: „Dacă viața de familie, sau micile grupuri familiale sunt 
produsul relaţiilor libido între bărbat şi femeie, marile grupuri sociale şi 
societățile în ansamblul lor sunt produsul altui tip de relaţii libido şi, anume, 
acela al atracției dintre bărbat şi bărbat, întrucât, spre deosebire de relaţiile 
dintre bărbat şi femeie care generează atât satisfacție personală, cât şi 
solidaritate, acestea sunt mult mai compatibile cu legăturile de grup”!. 


' Apud P. Sorokin, Contemporary Sociological Theories, Publishers Harper & 
Brothers, New York and London, 1928, p. 606. 

În esenţă, la Freud şi adepţii săi, libido-ul echivalează cu acţiunea 
instinctelor raportată la tot ceea ce poate fi înglobat în denumirea de 
„dragoste” ; dragostea constând, fundamental, în dragostea sexuală. Ceea 
ce conduce la concluzia că la Freud libido-ul, dragostea şi sexualitatea sunt 
unul şi acelaşi lucru, un fel de recipient care cuprinde absolut totul, 
începând de la sexualitate în sens restrâns, până la dragoste paternă, 
prietenie, instinctul de apărare, socialitatea. In acest fel, se ajunge la teza 
fundamentală potrivit căreia toate procesele sociale, începând cu societatea 
însăşi şi continuând cu religia, morala, dreptul, artele şi ştiinţele, toate nu 
sunt altceva decât manifestări diferite, multiforme ale factorului sexual. La 
fel cum în antichitate unii filosofi considerau că universul întreg e o 
manifestare a apei (Thales), a focului (Anaximene) etc. 

Numeroşi alti adepţi ai acestei orientări în sociologie au scris lucrări 
în care susţin, în esenţă, aceleaşi idei: 

— instinctul reproducerii este unul din cele mai puternice instincte; 

— el are drept caracter psihologic gelozia sexuală şi timiditatea 
feminină; 

— diferențele organice dintre sexe explică o întreagă serie de 
fenomene sociale, cum ar fi diferențele dintre activitățile şi profesiunile 
sexelor, matriarhatul, partiarhatul, familia, căsătoria, dreptul, literatura, 
poezia, religia etc. 


Între cei ce au susţinut aceste idei se situează şi Ellis Havelock (Studii 
de psihologie sexuală, 6 volume), W.I. Thomas (Sex şi societate); 
E. Westermark (Istoria mariajului uman), Mc. Dougall (Introducere în 
psihologia socială, cap. X). 

O orientare distinctă în seria interpretărilor instinctiviste este cea care 
consideră instinctul gregar drept factor generativ al: 

— fenomenelor sociale de cooperare; 

— creşterii oraşelor şi atracției emigranților spre oraşe; 
conştiinţa etnică; 
sugestia, imitatia, altruismul; 

— intoleranta, frica de singurătate. (Mc. Dougall, Trotter) 


Dacă instinctul sexual e înnăscut şi dacă el este constant, cum poate 
acest factor să explice schimbările şi evoluţiile ce s-au înregistrat, de-a 
lungul vremii, în fenomenele sociale pe care, le considera freudienii, funcție 
a acestui instinct? De aceea, toate aceste teze nu constau, în fond, decât în 
afirmarea unor corelaţii pe care nu le-au demonstrat. 

Chiar şi o analiză sumară, critică, a acestor concepții şi teorii va 
reliefa un ansamblu de limite nu numai gnoseologice şi ştiinţifice, ci şi 
logice propriu-zise. 

Referindu-ne la concepția lui Freud asupra libido-ului, erosului sau a 
sexualității însăşi şi la locul şi rolul pe care îl acordă acestora în sistemul 
său teoretic, vom constata, înainte de toate, că modalităţile prin care el 
defineşte aceste concepte sunt, esențialmente, tautologice, plasându-le pe 
toate, într-un fel sau altul, sub egida libido-ului şi iubirii. 

In al doilea rând, pentru că în ansamblu concepţia lui nu se sprijină pe 
argumente şi date reale şi, din această cauză, nu constă decât din simple 
afirmaţii de tipul: „activităţile vitale ale omului şi ale societăţii nu sunt decât 
o funcţie şi o manifestare a factorului vieţii”, căci libido-ul freudian se 
identifică cu conceptul de „viață”. Libido-ul este înțeles când în sens foarte 
îngust, când extrem de larg, fără nici o limitare, ceea ce constituie o 
încălcare a principiului logic al identității. A explica toate fenomenele şi 
comportamentele printr-o formulă, echivalează cu a nu explica nimic. 

Dincolo de aceasta, realitățile vieţii individuale şi ale celei sociale 
stau mărturie că nici omul, şi cu atât mai puţin societatea, nu se reduc 
numai la instinctivitate, că, dimpotrivă, ele reprezintă realităţi existenţiale 
extrem de complexe atât sub raport structural, cât şi funcțional, dinamic, al 
căror determinism real se axează pe alti factori şi, în primul rând, pe cei 
legaţi de necesitatea asigurării condițiilor materiale ale vieții, ceea ce e cu 
totul altceva şi incomparabil mai esențial decât instinctivitatea. 

Observaţii similare impun şi concepțiile referitoare la instinctul 
gregar şi la alte instincte considerate a fi sursă şi factor determinant al vieţii 
sociale, precum instinctul de luptă, de frică, de libertate etc. 

Pentru că, şi în aceste cazuri, ceea ce se cere explicat, înainte de orice, 
este în ce constau aceste instincte. 

Ce sunt ele, de fapt? Căci, un instinct, ori care ar fi el, care dă naştere 
la atâtea manifestări atât de diverse, practic nu mai poate fi un instinct. 
Dacă un asemenea instinct există, atunci multe fenomene sociale îi sunt 
atribuite în mod gratuit. Cei ce nu tind spre oraşe, de ce n-au instinct 
gregar? Sau, când nu existau oraşe, populația nu avea un asemenea 
catalizator? Cum explicăm originalitatea, dacă sugestibilitatea şi imitatia se 
datoresc instinctului gregar? Caracterul speculativ al unor asemenea poziții 
este evident. 

In încercările de explicare a societății prin instincte au fost 
considerate şi alte instincte ca bază a fenomenelor sociale, ca, de exemplu, 
instinctul de luptă, de frică, de curiozitate, de libertate etc. 

În ansamblul său, această orientare este animistă, speculativă, pentru 
că instinctul însuşi este o „variabilă” intangibilă, imaterială, care e 
considerată cauză a unor fenomene materiale, văzute ca manifestări ale lui. 
Aceasta nu vrea să însemne că instinctele nu există, dar că între acestea, ca 
realități pur subiective, şi manifestările lor, ca realități transsubiective, 
obiective nu se poate demonstra, măsura şi nici dovedi existența unor 
legături de dependență cauzală sau de determinare. 

Aceleaşi limite se regăsesc şi la reprezentanții şcolii care s-au ocupat de 
locul şi rolul instinctului patern şi matern în viata socială considerând că 
acesta este fundamentul familiei, că lui i se datorează o serie de manifestări 
ale părinţilor în raport cu copiii sau în viata socială, cum ar fi, de exemplu: 
capacitatea sacrificiului de sine, devotamentul fata de copii, ceremoniile 
căsătoriei, legile formale privind familia etc. Şi în acest caz, problema care se 
pune este aceea a explicării manifestărilor opuse, cum ar fi: lipsa dorinţei de a 
avea copii, lipsa de grijă sau ura unor părinți fata de proprii lor copii etc. 

In concluzie, se poate aprecia că reprezentanții psihologismului 
sociologic, care încearcă să explice societatea, procesele şi realităţile sociale 
prin instinctul sexual sau prin derivatele erotice ale acestuia, constituie 
varianta lui cea mai superficială, sociologia psihanalitică neputând susține cu 
argumente valabile pretenția de a explica geneza şi evoluţia vieții sociale, 
constituirea organizaţiilor şi instituţiilor sociale prin factori produşi dincolo de 
motivațiile rationale, în zona inconştientului şi a instinctului sexual. 

Aşa se explică faptul că, pe parcurs, au apărut noi direcţii de analiză a 
relaţiilor dintre instinctivitate şi societate, înscrise în cadre mai largi, cu 
implicaţii socioculturale semnificative, bazate pe introducerea in 
investigații şi explicaţii a voinţei de putere, instinctului şi interesului social, 
lupta pentru superioritate, instinctele de supunere, de independență, de 
stăpânire şi dominație. 

Dincolo de limitele funciare ale interpretărilor instinctiviste ale 
fenomenelor sociale, nu trebuie să uităm că, în forme şi modalităţi 
determinate, atât sexualitatea, derivatele sale, cât şi celelalte forme ale 
instinctivismului sunt prezente în viata socială a oamenilor şi, deci, exercită 
anumite influenţe în conţinutul şi desfăşurarea proceselor şi fenomenelor 
sociale şi umane. 


3. Interesul considerat ca fundament al vieţii sociale 


În esență, reprezentanţii acestei variante a psihologismului sociologic 
introspectiv consideră interesele drept variabile ale proceselor sociale şi ale 
conduitei individuale. Conceptul de interes este diferit de cel de dorință sau 
de sentiment şi clasificarea intereselor este diferită, de la un autor la altul. 

Reprezentative pentru această ramură a psihologismului sociologic 
sunt teoriile lui Gustav Ratzenhofer (1842-1904) şi ale lui Albion Small 
(1854-1926), care consideră interesele ca factori fundamentali si 
permanenți ai dinamicii sociale. 

După Ratzenhofer, interesele sunt necesități sau impulsuri interioare 
care joacă rol fundamental în societate. Principalele categorii de interese 
după Ratzenhofer sunt: 

— interesul rasial sau sexual; 

— interesul fiziologic (de hrană şi de conservare de sine); 

— interesele individuale; 

— interesele sociale (de familie, de clasă sau de naţiune); 

— interesele transcendentale. 


În ceea ce priveşte funcţiile sociale ale intereselor, Ratzenhofer 
susţine că „la început au fost interesele”, sau că „cheia intereselor este aceea 
care deschide poarta tuturor tezaurelor ştiinţei sociologice”. Aceasta, 
întrucât în viaţa socială există un enorm mănunchi de interese, grupările 
sociale nu sunt decât grupări de indivizi în jurul unor interese, dinamica 
socială nu este nici ea altceva decât conflictul, adaptarea şi interinfluenta 
neîncetată a intereselor membrilor societății. 

In ceea ce îl priveşte pe A. Small, care a întemeiat în 1892, la 
Chicago, Facultatea de sociologie, iar în 1895 „The American Journal of 
Sociology”, a scris, între altele: 

— Introducere în Studiul societăţii (în colab. cu Vincent George E., 
1894); 

— Sociologie generală (1905); 

— A. Smith şi sociologia modernă (1907); 

—  Cameraliştii (1910); 

— Semnificația ştiinţei sociale (1910); 

— Originile sociologiei (1924), 

— Intre două ere: de la capitalism la democraţie (1913). 

EI considera, diferit de Ratzenhofer, că „interesele sunt substanţa din 
care sunt făcuţi oamenii”. 

După el, interesele sunt de şase feluri: sănătatea, bogăția, 
sociabilitatea, cunoaşterea, frumuseţea şi moralitatea. Privind rolul lor în 
societate el susținea că „ansamblul procesului vieţii, considerat, fie în faza 
sa individuală, fie în faza sa socială, este, în definitiv, procesul de 
dezvoltare, de adaptare şi de satisfacere a intereselor (înţelese în sens de 
capacitate nesatisfacuta), din cauza unor condiţii nerealizate şi o 

predispozitie pentru asemenea aranjamente care ar tinde să realizeze 
condiția indicată”. 

Ca atare, teoria intereselor este „ultimul cuvânt al sociologiei” după 
Small. Cum ajunge el la această concluzie? 

După el, studierea societăţii şi a vieţii sociale comportă două aspecte 
diferite: unul îl constituie cel al cercetării realitatilor etice şi a problemelor 
morale, care constituie substanța societăţii, iar al doilea, îl constituie cerința 
ca ştiinţele sociale, în totalitatea lor, să se dezvolte în mod coordonat. 

In această perspectivă, el susține că viata socială are drept conţinut 
corelațiile umane în manifestarea lor psihologică, etică şi morală. Sarcina 
sociologului şi a sociologiei este aceea de a studia factorii care determină 
aceste corelaţii sociale. Pentru a putea realiza această sarcină studiul 
sociologic al vieţii sociale trebuie să înceapă cu studiul oamenilor, pentru că 
oamenii sunt cei ce creează valori sociale. El spunea chiar că „ştiinţele 
sociale 1-au studiat întotdeauna pe oameni şi nimic altceva în afară de 
oameni”. Apoi, ea trebuie să continue cu studiul experienței sociale a 
oamenilor, înțeleasă ca „un complex progresiv al schimbului reciproc de 
influențe spirituale”. 

Din aceste poziţii rezultă că, în ultimă instanţă, obiectul ştiinţei sociale 
îl constituie interpretarea şi înțelegerea, respectiv cunoaşterea tuturor laturilor 
activității şi comportamentului oamenilor ca „expresie a diferitelor lor relații 
spirituale” (The Memory of Social Science, Chicago, 1910). 

Pentru a-şi putea realiza menirea, sociologia are ca principal mijloc 
studierea grupului social, ca unitate socială, şi deci şi sociologică, primară. 
In această privință, el era convins că termenul de grup, care este unul din 
cei mai generali termeni, este şi unul din cei mai putin studiati de ştiinţele 
sociale. El desemnează diferitele combinaţii de persoane: familie, mulţime, 
o societate la un picnic etc. In procesul studierii grupelor sociale, ştiinţa 
socială parcurge, atât în perspectivă istorică, cât şi în fiecare caz de studiu în 
parte, următoarele etape: descriptivă, analitică, apreciativă şi constructivă. 
Small atribuie o deosebită semnificaţie etapei apreciative a faptelor studiate, 
fiind convins că aprecierea faptelor pe care oamenii le realizează determină 
apariţia unor noi forme, diferite de cele vechi, de comportare umană. 

In ceea ce priveşte etapa constructivă a procesului de investigație şi a 
dezvoltării istorice a sociologiei, Small o considera etapa traducerii în viata 
a valorilor sociale elaborate de sociologi. Valorile sociale cele mai 
importante, care merită să fie introduse în viata, sunt cele care favorizează 
interacțiunea armonioasă a grupurilor sociale, interacțiune declarată drept 
factorul hotărâtor al dezvoltării şi înfloririi societății. 

O asemenea poziţie este tipică pentru reductionismul de tip 
psihologist în abordarea fenomenelor sociale. Dacă este adevărat că 
societatea reprezintă o asociaţie de indivizi umani, dacă este adevărat că o 
asemenea asociaţie include ca parte componentă şi relaţiile morale şi 
psihologice în genere, dacă este adevărat şi că studiul vieţii sociale trebuie 
să includă şi studiul grupelor sociale mici, pe calea descrierii, analizei şi 
aprecierii lor, nu mai este adevărat însă că asociaţiile, relaţiile dintre oameni 
sunt numai relaţii de ordin psihologic, că societatea este doar o asociaţie 
indistinctă de indivizi, din care clasele sociale şi relațiile dintre clase sunt 
excluse şi înlocuite prin simple corelaţii personale. Aceasta pentru că, dupa 
cum se ştie, societatea constituie o realitate specifică, complexă, 
multinivelară, în care alături de relaţiile psihologice şi ca bază a lor există şi 
acționează, ca expresie a unor interese precise, relaţii politice, juridice, 
ştiinţifice, tehnice şi, mai ales, economice, care sunt ierarhizate după o logică 
obiectivă, al cărei fundament îl constituie, în ultimă instanță, determinarea 
relaţiilor subiective, psihologice, morale etc., de către relațiile materiale, care 
se stabilesc între oameni în societate şi care sunt fundamentale pentru 
existența şi dezvoltarea lor, atât ca indivizi, cât şi ca grupuri, organizații, 
instituții sociale, componente ale sistemului social global. 


4. Interpretarea societăţii prin credințe, 
dorinţe, înclinații 


Reprezentativi pentru această ramură a psihologismului sociologic 
sunt, între alţii: G. Tarde, Lester F. Ward (1841-1913), E.A. Ross, Charles 
A. Ellwood, W.G. Sumner, A. Keller, F.A. Bushe, Otto Spann etc. 

Dupa cum se poate observa, majoritatea sunt americani, deoarece in 
America psihologismul a cunoscut o foarte largă răspândire. 

In ceea ce-l priveşte pe L. Ward, el este întemeietorul curentului 
psihologic în sociologia americană. A scris mult: Sociologia dinamică 
(1883); Factorii psihici ai civilizației (1893); Schita a sociologiei (1898); 
Sociologie pură (1903), Sociologie aplicată (1906). El este unul din 
sociologii care interpretează fenomenele sociale prin dorințe si înclinații. In 
doctrina sa, două idei sunt fundamentale, şi anume: ideea forțelor sociale si 
ideea diferenţei dintre caracterul teleologic sau finalist al fenomenelor şi 
proceselor sociale şi caracterul obiectiv al proceselor naturale. 

Forţele sociale sunt, după Ward e la rândul lor, de două feluri: factori 
dinamici şi factori determinanti. Dinamice sunt dorinţele sau sentimentele, 
iar determinantă este inteligenţa. Ca forță socială „sentimentele trebuie să 
fie ceva care poartă interes, dar singura bază, care se poate atribui 
interesului este agreabilitatea”. Ca atare, viaţa socială a luat naştere pe baza 

interesului şi a avantajelor pe care le pot obține oamenii de la o asemenea 
convietuire. Aici e vorba deci de atitudine, de ceea ce tine de domeniul 
afectivității. Societatea, ca atare, apare astfel ca existentă cu o structură. 
Ward observă însă că ,,...0 structură oarecare nu poate fi creată decât prin 
acțiunea combinată a diferite forțe. Dintre acestea, fiecare încearcă să 
devină predominantă, dar e compensată şi împiedicată de toate celelalte şi 
obligată să cedeze în fata totului general”. „Sinergia este principiul, este 
datul general care explică orice organizează şi creează orice structură. În 
ordinea psihologică, o structură este organul: fiecare structură nu e decât un 
mijloc în vederea unei funcțiuni”. 

In societate aceasta se manifestă în interacţiunea dintre diferite forte 
sociale, din care iau naştere instituţiile omeneşti. Structurile sociale sunt 
produsele sinergiei, adică ale interacțiunii diferitelor forte, care, în ele 
însele, sunt destructive, pe când efectele lor combinate, reciproc înfrânate şi 
echilibrate, dau instituțiile omeneşti. Instituţiile sociale sunt adevărate 
structuri sociale, care se află în concurenţă acerbă, sunt centrifuge, dar din 
echilibrarea generală a lor, în final, rezultă ordinea socială, societatea 
organizată, care este un vast rezervor de energie. 

De aceea, în societate, dorinţele sunt forța motrice a conduitei umane 
şi a proceselor sociale. Funcția spiritului, a inteligenţei este aceea de a ghida 
forțele oarbe ale dorințelor, ceea ce explică caracterul autodirijat, controlat 
al adaptării umane la condiţiile de viata. 

Ward şi-a eleborat concepția pornind de la sociologia pozitivistă a lui 
A. Comte şi de la sociologia evoluționistă a lui Spencer, în care a găsit 
elemente de interpretare psihologică a vieţii sociale. O mare influență 
asupra sa a exercitat-o însă concepția voluntaristă a lui A. Schopenhauer, 
ceea ce l-a dus, initial, la a susţine că voinţa domină conștiința şi constituie 
conţinutul intern al proceselor sociale. In capitolul special, pe care l-a 
consacrat voluntarismului schopenhauerian, din lucrarea Factorii psihici ai 
civilizaţiei, el considera că societatea trebuie să fie privită ca un produs al 
activității volitionale, inconştiente a indivizilor. 

Aşa cum arătam, însă, el susține că „dincolo de acţiunea spontană a 
voinţei, adevărata forță motrice a dezvoltării societății omeneşti o constituie 
dorințele omeneşti, devenite conştiente. Cele mai puternice dorințe sunt 
cele vitale: foamea şi setea. Preocupat de rolul dorințelor în societate, el 
alcătuieşte o ierarhie a acestora, care începe cu dorințele estetice, morale, 
intelectuale şi se încheie cu dorinţele abstracte de frumos, bine şi adevăr. 
Acestea sunt adevăratele forte genetice proprii exclusiv societății umane. 

Elaborându-şi concepția într-o perioadă de intensificare a 
contradictiilor sociale şi de intensificare a luptelor de clasă, mergând pe 

această linie în teoria despre societate, el a contribuit la fundamentarea 
ideilor de reducere a legilor dezvoltării sociale la manifestări spontane, 
iraționale ale activităţii volitionale, subiective şi la dorințele constientizate, 
ceea ce echivalează cu interpretarea subiectivistă a determinismului istoric. 

In ceea ce priveşte explicarea existenţei claselor şi a luptei de clasă, 
ca fenomene sociale fundamentale, el a elaborat un concept, acela de 
,conatie” (de la conatus - încercare, efort, credință), pe care l-a definit, în 
spiritul concepţiei sale psihologiste, drept „lupta universală pentru 
satisfacerea dorințelor”. Acest concept era menit să-l înlocuiască pe cel de 
luptă de clasă. In acest sens, el a subliniat în repetate rânduri că, de fapt, 
lupta dintre oameni este rezultatul, în primul rând, al divergenţelor de idei 
dintre ei. 

Discutând problematica naturii umane şi tendințele frământărilor 
sociale, în special a celor generate de muncitorime, el susţinea că ideile şi 
tendințele socialiste ale clasei muncitoare sunt în contradicție, atât cu natura 
umană, cât şi cu întreaga istorie, deoarece, încă din perioadele preistorice 
„pasiunea dominantă a omenirii” a fost proprietatea privată. Ca atare, 
progresul şi dezvoltarea socială nu pot fi concepute fără dezvoltarea şi 
întărirea proprietății private, care ar fi în măsură să conducă, în ultimă 
instanță, la dispariția conflictelor dintre oameni. De aici, rezultă logic că un 
program pozitiv de dezvoltare al societăţii (fie el chiar muncitoresc) nu 
poate fi conceput decât pornindu-se de la recunoaşterea proprietăţii private 
şi a necesităţii ei, ca o condiţie esențială a succesului său. 

L. Ward este cunoscut şi ca unul din întemeietorii meliorismului, 
adică al teoriei despre activitatea rațională a oamenilor îndreptată spre 
îmbunătăţirea treptată a vieţii sociale. Trebuie precizat de la început că, în 
teoria sa melioristă, lupta de clasă, mişcările de eliberare a oamenilor 
muncii, revoluțiile nu sunt cuprinse. Mai mult, meliorismul, reducând 
întregul efort de „îmbunătățire? a vieții sociale la reforme, initiate şi 
realizate de marile personalităţi istorice, exclude din acest efort participarea 
maselor care, fac, de fapt istoria. 

Sensul procesului de ameliorare a condiţiilor vieţii sociale este, la el, 
acela al depăşirii individualismului burghez, ca şi al colectivismului 
socialist şi realizarea orânduirii sociale ideale — sociocratia. 

La o analiză mai atentă, această stare socială ideală nu este nimic 
altceva decât un fel de capitalism ameliorat, care, depăşind 
liberschimbismul a intrat în faza amestecului statului în viata economică. 
Chiar el recunoaşte că deosebirea dintre sociocratie şi orânduirea capitalistă 
„nu va fi atât de mare pentru ca în vederea realizării ei să fie necesară 
revoluţia”. 

În ceea ce priveşte concepția lui Ward despre interes şi despre rolul 
său in viata socială, trebuie spus că se poate susţine că la baza vieţii sociale 
stă interesul, dar depinde în ce mod este înţeles acesta. În orice caz, nu în 
sensul în care îl înțelege Ward. De ce? Pentru că el a luat interesul în mod 
arbitrar şi l-a considerat ca fundament al vieţii sociale fără a face o analiză 
ştiinţific fundamentată a lui. 

Interesul poate fi socotit ca bază a vieţii sociale numai într-un singur 
sens: cel economic, deoarece, înainte de a avea idei, sentimente, viata 
spirituală, într-un cuvânt, oamenii trebuie să existe, iar pentru a exista ei 
sunt obligaţi să îşi procure cele necesare traiului. Realizarea acestei obligații 
vitale se concretizează, în primul rând, în activitatea lor materială, adică 
într-un proces de interacţiune dintre om şi natură, proces care generează 
necesitatea asocierii oamenilor pentru a putea lupta cu mai mult succes şi 
eficienţă cu natura şi a-i smulge mai uşor bunurile de care au nevoie pentru 
a-şi perpetua existența. 

Pe această bază ia naştere asocierea oamenilor şi numai în procesul 
producerii celor necesare traiului oamenii câştigă şi îşi dezvoltă capacitatea 
de cunoaştere, îşi „produc” viaţa lor spirituală care include ca parte 
componentă, organică şi factorul afectiv. Ca atare, sentimentele, 
afectivitatea, apar a fi ele însele produse ale vieţii sociale şi, deci nu pot fi 
considerate ca fiind elementul determinant al vieții sociale. 

În parte sub influenţa lui Ward, în parte independent de el, şi alti 
sociologi au considerat dorintele ca forte sociale. Între aceştia se situează si 
E.A. Ross, care clasează dorințele în două mari categorii: naturale şi 
culturale. Cele naturale sunt: apetitive (foame, sete, apetitul sexual), 
hedonice (frică, aversiune pentru durere, iubirea bunăstării, căldurii, a 
plăcerii sensuale), egotice (ruşinea, invidia, iubirea de libertate, glorie, 
putere), afective (simpatie, sociabilitate, dragoste, ură, gelozie), recreative 
(impulsurile jocului, plăcerea de a se exprima). Dorinţele culturale sunt: 
religioase, etice, estetice şi intelectuale. 

Un alt reprezentant notoriu al susținerii afectivității ca fundament al 
vieţii sociale este şi americanul Benjamin Kidd (1858 —1916) care, sub 
influenţa evolutionismului spencerian a elaborat o concepție proprie, ce a 
avut un răsunet în epoca sa. 

Lucrarea care a făcut vâlvă şi a fost tradusă în mai multe limbi este 
Social Evolution (1894), căreia i s-au adăugat alte două Principles of 
Western Civilisation (1908) şi The Science of Power (1918). 

El porneşte de la teza că pivotul culturii şi caracteristica sa cea mai 
distinctivă o constituie rivalitatea dintre om şi om. Această rivalitate are rol 
pozitiv în viata socială, în sensul că ea determină imboldurile de muncă si 

constructive, cu o condiție fundamentală însă: aceea a subordonării 
tendinţelor individuale, celor colective. 

Ca o consecinţă, colaborarea dintre indivizi nu e posibilă decât prin 
normarea activității fiecăruia. Cum poate fi realizată în mod eficient o 
asemenea normare? Esenţial, prin intermediul sentimentului religios. 
Acesta are resursele coezive pe care nu le au nici intelectul, nici 
raționalitatea, deoarece este altruist prin esenţa sa. Numai altruismul, care 
este determinat şi indisolubil legat de sentimentul realizării şi care, din 
această cauză, se confundă chiar cu religiozitatea, este în măsură să asigure 
triumful a ceea ce este omenesc, în lupta de selecţie. 

Progresul social, pe care Kidd îl consideră ca o funcţie a colaborării 
sociale, este posibil numai acolo unde şi în măsura în care este promovat 
tipul uman altruist, adică acela care este în măsură să pună interesul general 
şi cel viitor deasupra intereselor individuale şi actuale. Acest tip uman poate 
fi promovat numai acolo unde indivizii umani sunt esențialmente şi 
fundamental religioşi. Aceasta nu însemnează negarea totală a rolului 
factorului intelectual şi rațional în viaţa socială, care continuă să aibă o 
importanță considerabilă şi permanentă în concurența pentru viaţă. Dar 
„genul omenesc” se pare că devine din ce în ce mai religios, iar 
învingătoare în lupta pentru viata sunt acele rase în sânul cărora tipul uman 
religios este dezvoltat în cel mai înalt grad. 

Si în acest caz trebuie să observăm centrarea discuţiei pe un teren 
care nu poate conduce la nici o explicaţie, întrucât, atât locul şi rolul 
intelectului şi al religiozitatii, cât şi originea lor se cer a fi explicate. Or, 
aceasta nu poate fi realizat în mod deductivist, speculativ şi abstract, ci în 
mod concret, ceea ce nu poate fi obținut de pe poziţiile teoretice şi 
filosofice pe care se situează autorul unei asemenea concepţii despre 
originea şi natura societăţii şi a progresului social. 


5. Voluntarismul în sociologie 


Punct de vedere tipic psihologist, voluntarismul consideră, în esență, 
că societatea este un produs al voinței, care, ca fenomen psihic, este 
elementul determinant şi dominant al societăţii. O asemenea orientare a 
raliat în jurul său un mare număr de sociologi. 

Adepții acestui punct de vedere îşi întemeiază poziţiile potrivit unei 
logici ale cărei coordonate esenţiale sunt următoarele: dacă societatea este o 
realitate constituită din relații interindividuale, obiectivate şi concretizate în 
instituţii, atunci ceea ce va reprezenta baza ei şi va fi dominant în unitățile 
sociale este natura acestor relații. 

Pentru a explica natura relațiilor sociale trebuie avut în vedere faptul 
că relațiile dintre oameni presupun, în mod intrinsec, acțiunea. Din acest 
punct de vedere, pot exista mai multi oameni care urmăresc un acelaşi scop, 
dar, dacă nici unul nu acționează pentru realizarea scopului respectiv, o 
asemenea adunare de indivizi nu reprezintă o societate. 

O societate nu poate lua naştere decât atunci când un conținut psihic, 
comun mai multor indivizi, crează o legătură între ei şi când această 
legătură se exprimă într-o acţiune, care priveşte grupul respectiv. 

Elementul care este în măsură să-i unească pe oameni, să îi adune la 
un loc, este deci, voinţa. Pe ce se bazează această afirmaţie? 

In timp ce sentimentul sau rațiunea îi pot izola pe oameni, voința 
omenească, spre deosebire de toate celelalte elemente ale existenței naturale, 
care sunt supuse unei cauzalitati sau determinări naturale, mecanice, este 
dominată de un alt tip de cauzalitate: scopul, scopurile care au un caracter 
teleologic. In activitatea umană scopul, care exprimă într-un fel reprezentarea 
anticipată a unui lucru, este cel pe care voinţa trebuie să îl realizeze. 

Prin aceasta, de fapt, se deosebesc fenomenele fizice de cele umane: 
primele se explică şi se înţeleg prin prisma cauzalitatii, iar celelalte numai 
prin intermediul finalitatii. 

Dacă aşa stau lucrurile, în cazul analizei individului uman la nivel 
social, cum se desfăşoară procesele? Simpla manifestare a voinţei 
individuale poate explica fenomenele sociale? Sau există un alt fel de 
voință? Eventual voinţa socială? 

Initial s-a considerat că voinţa socială nu este nimic altceva decât 
generalizarea unei voințe individuale. Alţii au socotit că o minoritate de 
oameni, cu voință fermă, puternică pot supune pe ceilalți, cu voințe mai 
slabe şi, de aceea, pasive. Aşa apar conducătorii, care îşi impun voința 
celorlalți, formulând ei interesul colectivitatii şi alcătuind astfel voinţa 
socială. Aceasta nu se confundă însă cu vointele individuale, fiind cel mult 
un compromis al vointelor individuale în raport cu valoarea forței lor. 

Aceste idei, îndeosebi ideea de voință socială, este clar conturată încă 
din secolul al XVIII-lea la J.J. Rousseau, care face deosebire între voința 
generală şi voinţa tuturor (ultima fiind doar suma vointelor individuale). 
Voința generală este însă altceva, oricum ceva mai mult decât suma 
vointelor individuale. Ea este o unire a vointelor individuale şi, ca atare, stă 
la baza oricărei societăți organizate şi a statului, ea rămâne constantă, 
deasupra indivizilor. 

W. Wundt socotea că voinţa socială este aşa-numita „voință 
integrală” sau „totală”, înțeleasă drept o rezultantă care cuprinde în sine 
diferitele direcții de voință, motive convergente de acţiune, ca şi motive 

divergente. Această voință socială, deci, cuprinde în sine unitatea şi 
diversitatea şi se exprimă în instituții juridice, în familie, etc. 

Fără a fi, deci, o substanță de sine stătătoare, ci numai o unitate 
generală de voințe individuale, voinţa socială apare ca o forță, având putere 
de cauzalitate. 

Statul a fost socotit drept una din cele mai concludente dovezi în 
favoarea acestei poziții. El a fost considerat ca o organizație politică în 
cadrul căreia un număr mic de conducători hotărăsc, iar hotărârile lor sunt 
valabile pentru toți cetăţenii, aceasta în virtutea faptului că cei ce conduc 
sunt, de fapt, reprezentanții voinţei sociale. Pentru ca hotărârile luate de 
conducători să fie valabile, este necesar, însă, ca ele să fie acceptate de 
cetățeni, căci altfel, statul n-ar putea exista şi funcționa. Aceasta înseamnă 
că voinţa socială nu se reduce numai la hotărârea celor ce comandă şi nici 
nu constă numai în generalizarea pe orice căi a voinței lor personale, ci că 
ea presupune şi consimtirea celorlalți. Ca atare, voinţa socială există ca o 
realitate, care îşi are baza şi in vointele individuale, dar care există mai 
presus de fiecare în parte, fiind o rezultantă totală a lor. 

In acest fel s-a ajuns să se considere că ea este o parte esențială a 
conştiinţei sociale, prin intermediul căreia ia naştere şi trăieşte societatea. 

Coordonarea şi cooperarea socială sunt produsul unor interese, 
sentimente comune, care se exprimă în instituții comune, dar acestea apar, 
în fond, drept forme impersonale de voinţă. 

Că aşa stau lucrurile, adică faptul că voinţa socială este esențială în 
toate asociaţiile sociale o dovedesc toate formele de asociere: asociaţiile 
ştiinţifice, profesionale, societățile comerciale, etc. Spre exemplu, individul, 
vrea nu vrea, trebuie să meargă la armată la o anumită vârstă, când patria o 
cere; el trebuie să meargă la război. De ce? Pentru că, deşi voinţa socială 
este şi în noi, ea este mai presus de noi, pentru că ea cuprinde şi acordul şi 
dezacordul, şi unitatea şi diversitatea. Ceea ce este comun tuturor acestor 
forme de asociere este scopul comun, care determină şi voințe comune. 

Există însă în societate şi alte forme de legături care sunt determinate 
de alti factori? Da, de exemplu familia, în care fundamentul legăturii nu 
este dat nici de voinţă, nici de scop, ci de profunzimea legăturii afective. 
Cum se împacă acestea cu legea voinţei sociale, ca esenţă a societăţii? 

Aceste categorii de probleme au fost abordate şi soluționate în sensul 
voluntarismului sociologic de Ferdinand Tânnies (1855-1936), sociologul 
german care ilustrează cel mai pregnant această orientare în sociologie. 
Influențat, pe de o parte, de filosofia kantiena dar şi de filosofi şi sociologi 
ca Hobbes, Herbart, Schopenhauer, Comte, Spencer, Schaeffle, Jhering, 
Otto von Gierke, Sumner-Maine, iar pe de altă parte, de gândirea lui Marx 


88 


Universitatea SPIRU HARET 


şi Engels, el a jucat un rol important în sociologia germană şi universală o 
lungă perioadă de timp. 

Lucrarea sa principală schitaté încă din 1880 şi publicată pentru 
prima dată în 1887, este Comunitate şi societate (Gemeinschaft und 
Geselschaft). Până la sfârşitul vieţii sale, lucrarea a apărut in mai multe 
ediţii (ultima, a VII-a, în anul 1935). Pe parcurs, el a revăzut-o de mai multe 
ori, de fiecare dată modificările fiind marcate in subtitlu. Ni se pare 
semnificativ a menționa câteva din aceste modificări. 

La prima ediție (1887), subtitlul era: „Tratat despre comunism şi 
socialism, ca forme de cultură empirică”. La ediţia a doua, acest subtitlu 
este înlocuit cu cel de „Concepte fundamentale ale sociologiei pure”. În 
textul prim din 1880, subtitlul era „Teoria filosofiei culturii”. 

Pe lângă această lucrare, rămasă de referinţă în istoria sociologiei, el 
a mai scris numeroase altele, între care: 

— Viața si opera lui Hobbes (ediţia I in 1896, ediţia a IV“, 
augmentata, in 1925); 

— Cultul lui Nietzsche. O critica (1897); 

— Dezvoltarea problemelor sociale(1907); 

— Datina (1903); 

— Viata si opera lui Marx (1921); 

— Critica opiniei publice (1922); 

— Proprietatea (1926); 

— Sinuciderile in Schleswing—Holstein, studiu statistic (1927); 

— Introducere in sociologie (1931); 

— Spiritul vremii noi. 


Opera sa de baza este rezultatul reflectiilor pe care le-a facut asupra 
filosofiei lui Hobbes, a dreptului natural şi asupra socialismului. 

El porneşte de la ideea că societatea si convietuirea umană sunt 
realități întemeiate pe viata psihica. Pentru a descifra fazele acesteia (ale 
societății), ca şi a oricăror altor categorii de colectivităţi, nu este suficient a 
le studia numai din exterior. Înțelegerea adevăratei esențe a societății 
reclamă depistarea factorilor interni care dau naştere şi menţin 
colectivitatile de orice natură ar fi ele. 

in cazul societatii omenesti, avand in vedere ca fiinta omeneasca, 
atitudinile şi comportamentul acesteia se întemeiază în ultimă instanță, pe 
voință, este firesc să presupunem că societatea derivă din voinţa colectivă a 
membrilor săi, sau după propria expresie, „din afirmarea reciprocă a unora, 
către ceilalți”. 

Marea problemă la care F. Tânnies a încercat să răspundă este: în ce 
fel determină voinţa viata socială? 

Pornind de la înțelegerea faptului că şi voința este un proces psihic, 
un aspect al vieţii psihice conştiente a oamenilor, este firesc ca el să admittă 
că voinţa însăşi este determinată, şi anume, ea este determinată de gândire, 
dacă ţinem seama de faptul că apare ca elementul care realizează anumite 
scopuri conştient formulate. 

In viata socială, voința acționează sub două forme distincte: în primul 
rand, ca voinţă esențială, înțeleasă ca voinţă profundă, organică, naturală, 
originală, „instinctuală”, care decurge din nevoile vitale omului, din 
impulsurile biologice ale acestuia şi care determină mijloacele şi scopurile 
care derivă din spontaneitati, obisnuinte şi amintiri; In al doilea rand, ca 
voinţă raţională, personală sau arbitrară, o voinţă de natură reflexivă, 
conştientă, produsă de gândire, un mod de manifestare deliberat, calculat, 
care porneşte dintr-un scop abstract, conceput în vederea determinării celor 
mai bune mijloace pentru obținerea unei utilități, a unor condiţii de viata cat 
mai convenabile posibil. 

Voința esenţială este cea care stabileşte o unitate absolută a 
instinctelor, sentimentelor şi dorințelor individului. Ea este o realitate 
naturală cu care ne naştem, este, după cum spunea el, „echivalentul 
psihologic al trupului omenesc sau principiul vieţii”. Deşi devine psihică, 
acest tip de voinţă este ceva vegetativ, care se transmite în sânul speciei 
descendenților. Ea se exprimă, în primul, rând în formarea şi dezvoltarea 
comunității familiale, care este, înainte de toate, o comunitate de sânge 
dintre părinți şi copii, dintre frați şi dintre părinții înşişi. Ulterior, acest tip 
de voință se exprimă în comunități de convietuire, comunități de loc şi, 
ulterior, în comunități de cooperare. 

Pe această bază, F. Tânnies susține că, la începuturile vieţii sociale, 
au apărut asemenea comunități ca: familia, clanul, satul şi poporul, care 
sunt comunități întemeiate pe relații umane naturale (sexuale, sentimentale, 
materne, paterne, fratesti, de rudenie, etc.). Toate aceste comunităţi au dat 
naştere acelei forme generale de convietuire, pe care el a numit-o 
„comunitate ”. In acest tip de convietuire umană, totalitatea relaţiilor dintre 
oameni este reglementată doar de tradiție şi obiceiuri. Aici nu există 
instituţii sau organe speciale pentru reglementarea vieții colective, deoarece 
comunitatea decurge din forțele naturale coezive, proprii naturii umane. 

Ulterior au apărut oraşul şi statul organizat, care exprimă viaţa 
societăţii, care este un produs artificial, calculat, al voinţei raționale şi 
conştiente, rezultată ca o sinteză sau convergenţă a vointelor individuale, 
egoiste şi, în genere, potrivnice interesului comun. În acest stadiu al vieții 
sociale, relațiile dintre oameni sunt reglementate prin intermediul unor 

instrumente special create în vederea acestui scop, cum sunt legile, 
decretele şi, în general, mijloacele coercitive specifice statului. 

Intre aceste două forme de convietuire socială există o opoziţie, 
întrucât, spune F. Tönnies, în comunitate oamenii duc o viata naturală, fără 
nici un fel de artificiu, deoarece, în mod normal, de exemplu în viata 
familială, domină acordul sentimentelor elementare, în viata satului, 
domină regulile derivate din cutume sau tradiţii, în timp ce în societate apar 
forme de manifestare care tind să înlocuiască treptat vechile raporturi de 
convietuire. Acestea sunt rezultatul voinţei libere şi a contractului, care 
dobândesc, în numele rationalizarii vieţii sociale, o pondere din ce in ce mai 
mare. Rezultatul acestui mers al lucrurilor este următorul: 

— în stadiul de societate, relaţia tipică devine schimbul de bunuri (in 
timp ce în comunitate aceasta era cea a schimbului de vorbe — graiul); 

— în societate este promovată ,,conventiunea” şi „teoria” (în timp ce 
în comunitate era cultivată religia). 


Ca o consecinţă, societatea devine un uriaş mecanism pus în slujba 
intereselor individuale, în care lupta pentru întâietate, concurența este 
dominantă şi în care sentimentul altruist, prezent la început în viata socială, 
nu mai există. In stadiul de societate, în marile oraşe indivizii lasă curs liber 
dorințelor de câştig şi de putere, politica oscilează între exigenta libertății 
indivizilor şi despotismul statului. Dar, triumful societății în ciuda noilor 
valori economice, sociale şi politice pe care le creează, reprezintă, în acelaşi 
timp, un pericol pentru viața în comun: toate relaţiile solidare profunde sunt 
ruinate, poporul suportă consecințele hipertrofierii existenței urbane şi 
comercializante. 

Dezvoltarea excesivă a spiritului slăbeşte vitalitatea şi capacitatea de 
adaptare la mediu, apropierea în spațiu sfârşeşte prin eliminarea uniunii în 
timp. 

În acest stadiu al evoluţiei societății, apar socialismul, lupta de clasă 
şi, în genere, marea problemă socială a raportului dintre capitalişti şi 
proletari. Ideile socialiste conduc la disoluția ultimelor legături organice 
dintre indivizi, obiectivează toate bogăţiile, pe care le dau pradă unei 
circulații imense; nu mai rămân decât oameni stăpâniți de propriul lor 
capriciu, fără credință, fără scrupule şi fără religie. Socialismul este, în 
acelaşi timp, expresia acestei societăți şi cerința unei reglementări statale 
absolute. Ca atare, el tinde să distrugă societatea anarhică din care el 
emană. 

Din cele spuse până acum, rezultă că, în concepţia lui Tönnies, 
evoluția vieții sociale de la comunitate la societate nu reprezintă un progres 
(el a protestat împotriva acestui fel de a fi considerate ideile sale), dar tot 

ceea ce a susținut permite să se formuleze o asemenea apreciere, întrucât 
prin această evoluţie a fost zdruncinat fundamentul natural al vieţii sociale. 
Cu toate acestea, el a recunoscut că drumul parcurs de la comunitate la 
societate este un drum necesar, ambele forme de convietuire socială 
reprezentând momente diferite ale acestui proces de evoluţie. 

El a considerat că ar fi de dorit să se ajungă la un sistem de viata 
socială în care vechile tipuri de relații, specifice comunităţii, să fie 
menținute, iar cele negative, specifice societăţii, să fie înlăturate. Daca 
realizarea unui asemenea mod de viaţă nu se va dovedi posibilă, atunci 
singura cale de rezolvare a problemelor şi de îndepărtare a tuturor relelor 
sociale va fi victoria socialismului (victorie pe care el nu o dorea, dar care 
s-a înfăptuit într-o bună parte a lumii). 

In această concepţie despre societate se poate observa încercarea de a 
împăca două puncte de vedere opuse, cu privire la originea societății şi a 
vieții sociale. Unul este acela care îşi are începuturile în concepția 
aristoteliană asupra omului şi a societății şi care susţine că viata în comun, 
convietuirea socială umană, este produsul unei înclinații naturale a omului 
spre viata comună. Altul, porneşte de la Lucretius şi este dezvoltat pe larg 
de Hobbes, potrivit căruia viața socială este rezultatul unei înțelegeri dintre 
oameni, al unui contract sau al unei voințe deliberate. 

Considerând societatea şi comunitatea ca trepte necesare, deşi opuse 
în procesul dezvoltării sociale, Tönnies crede că a rezolvat problema. Dar, 
nu acesta ni se pare a fi elementul principal în concepția lui sociologică, 
deşi este unul din pilonii de bază ai acestei concepții. 

Interesant de observat este faptul că în ideile lui despre societate, 
găsim unele elemente de critică ale societății (de fapt ale orânduirii 
capitaliste în care trăia). Analizate în conținutul şi sensul lor, aceste 
elemente impun concluzia că, de fapt, critica pe care o face el societăţii, 
este o formă a unei critici de dreapta a capitalismului. De ce? Observând 
bine lucrurile, el critică societatea capitalistă nu pentru că este capitalistă, ci 
pentru că nu este în stare să îşi rezolve racilele ei fundamentale. In acest 
context, aşa cum aminteam mai înainte, el vorbeşte despre posibila victorie 
a socialismului, nu pentru că ar dori ca aşa ceva să se înfăptuiască. El aduce 
în discuţie alternativa socialistă a dezvoltării ca o ameninţare, cu scopul de 
a atrage atenţia unei societăți nesăbuite, din care făcea şi el parte, că dacă nu 
se va îngriji din timp să-şi trateze şi să-şi vindece rănile, atunci însăşi 
existența ei, propriul său destin va fi în pericol. Acesta este substratul 
ideologic real şi semnificaţia ideologică a concepţiei sale sociologice. 

Mai există în concepția lui sociologică, o idee care, ulterior, a 
dobândit o circulaţie şi o utilizare în lupta ideologică şi anume ideea potrivit 

căreia dezvoltarea ştiinţei şi a tehnicii, îndeosebi, determină transformarea 
omului dintr-o individualitate cu o viaţă intelectuală şi afectivă bogată, 
într-un robot, într-un simplu apendice al maşinilor, ceea ce echivalează cu 
decăderea omului şi mutilarea personalității sale. Sigur că asemenea 
consecințe sunt posibile, dar nu în orice fel de societate, pentru că progresul 
ştiinţei şi al tehnicii în sine nu duce la degenerarea umană, ci modul în care 
aceste mari realizări ale minţii omeneşti sunt utilizate. 

Prin toate aceste aspecte esenţiale ale ei, concepţia sociologică a lui 
Tönnies s-a constituit, chiar fără ca autorul ei să o dorească, într-un puternic 
instrument teoretic al înfruntărilor ideologice care au avut implicaţii şi 
urmări nu numai în dezvoltarea sociologiei germane, ci şi a celei europene, 
în general. 

Prin influența pe care a dobândit-o asupra gândirii sociale germane, 
în primul rand, opera lui Ferdinand Tönnies a câştigat o serie de adepţi şi a 
determinat multiple încercări de depăşire, de pe aceleaşi baze teoretice şi 
ideologice, deşi cele mai multe din variantele voluntarismului sociologic n- 
au însemnat o adoptare fidelă a viziunii inspiratorului lor. 

Intre adepţii lui F. Tönnies în Germania pot fi situați, între alţii, 
Leopold von Wiese şi Vierkand, care, însă, au dezvoltat până la urmă o 
nouă direcţie sociologică, cea a „relaționismului” sociologic. Apoi 
Rademacher, Schmalenbach, Th. Geiger, Plenge,Rosenstock, şi alții. 

Intre primii sociologi francezi, adepți ai lui F. Tönnies, se numără 
Gaston Richard. Profesor la Universitatea din Bordeaux, G. Richard, a 
publicat, între altele: 

— Essai sur l'origine de l’ideé de Droit (1892); 

— Le socialisme et la science sociale (1899); 

— L idee devolution dans la nature et dans l’histoire (1093); 

— La sociologie générale (1912). 

G. Richard a fost un colaborator al lui Emile Durkheim, apoi un 
adversar al acestuia. Reprosand şi lui F. Tönnies faptul că profesează nu 
numai distincția ci şi opoziția dintre comunitate şi societate, el reproşa, în 
general spiritului german, tendința de a duce la extrem atitudinile teoretice, 
datorită înclinațiilor spre sistematizare, specifice acestuia. 

Discutând problema, G. Richard consideră că înțelegerea raporturilor 
dintre fenomenele economice şi cele juridice sau morale ale societății 
(raporturi care, susține el, marxismul le înțelege în mod greşit), poate fi 
realizată în mod corect, dacă se soluţionează corespunzător problema 
acțiunii reciproce dintre societate şi comunitate. 

Pentru el, societatea este totalitatea interacțiunii indivizilor, înțeleasă 
ca interacțiune de ordin psihic, bazată pe circulația „ideilor”. Ea este 

generată de necesitatea eliberării spiritului omenesc de animalitate şi de a 
răspunde la presiunile exercitate de forțele naturale asupra acestuia. Ca 
atare, necesităţile organice ale individului şi ale colectivitatii sociale se pot 
satisface numai prin muncă şi prin schimb. Aceasta presupune cooperare. 
Din cooperare şi dependență reciprocă a serviciilor iau naştere noi 
necesităţi, distincte de cele economice, necesitățile de securitate, de 
încredere, de garanţii, care, la rândul lor, sunt satisfăcute datorită 
comunităților juridice, morale, şi aşa mai departe. 

In concepția lui, faptele sociale au caracter circular, adică se pătrund 
şi se determină reciproc, ceea ce şi face posibilă o „socializare generală”, 
distinctă de ştiinţele sociale particulare. 

Pe această bază, el conchide că cele două forme de convietuire 
socială, comunitatea şi societatea, nu numai că nu se exclud, ci se presupun, 
se sprijină şi se completează reciproc. Această viziune este menită să 
conducă la încheierea vechii dispute dintre nominalism şi realism în viața şi 
ştiinţele sociale, a controversei asupra raporturilor de prioritate dintre 
individ şi colectivitate. 

Oricum, individul trebuie considerat ca fiind subordonat oricăror 
forme de viata colectivă (comunitate sau societate), aceasta deoarece numai 
prin energia ansamblului se afirmă şi sporeşte energia fiecăruia. Numai 
cooperarea permite formarea şi afirmarea unei personalități puternice. 

Această teză este în mare măsură adevărată. Numai că G. Richard 
procedând exclusivist nu admite posibilitatea altor alternative, respingând 
direct modul cum e înțeleasă cooperarea în concepția marxistă, pe 
considerentul că în teoriile socialiste se are în vedere formarea unei societăți 
fără concurență, în care se preconizează consumul imediat a ceea ce 
societatea produce, „fără economisire”, adică fără capitalizare. 

Intre adepții lui F. Tönnies, a fost pusă şi o altă problemă: există, 
oare, numai două forme de convietuire socială sau pot fi şi mai multe? Pe 
această linie de gândire s-a înscris încercarea de completare a concepției lui 
F. Tönnies, întreprinsă de profesorul H. Schmalenbach din Bale. El susține 
că există şi o a treia formă de convietuire socială, pe lângă comunitate şi 
societate, preconizate de F. Tânnies, şi anume gruparea pasională şi voită, 
un acord sentimental şi entuziast, a unui număr de indivizi în jurul unei 
personalități puternice, care radiază în jur forța de dominație sau de condu- 
cere şi pe care el a denumit-o bund, ceea ce înseamnă uniune, legătură, ligă 
(de exemplu: biserica este o comunitate, în timp ce secta este ligă). 

O asemenea formă de convietuire se deosebeşte şi de comunitate si 
de societate prin aceea că nu este un produs natural al relațiilor de sânge, 
nici un produs al raporturilor rezultate din egoismele individuale. 


94 


Universitatea SPIRU HARET 


În timp ce formele comunitare de convietuire socială tin de viata 
cotidiană (de exemplu: familia), liga sau uniunea tine de situații excep- 
tionale. Această categorie permite înțelegerea şi explicarea anumitor forme 
primitive ale vieţii religioase, dar şi unele moderne, cum sunt mişcările de 
tineret sau mişcările politice, de tipul celei ce a fost national-socialismul (ca 
uniuni de credință, uniuni în revoltă împotriva societății, şi altele). 

Introducerea în discuţie a unor noi forme de convietuire socială a 
determinat discuţii aprinse. Tönnies a intervenit personal în aceste discuții, 
respingând această nouă distincţie, dar, ulterior, a cedat treptat din 
atitudinea sa inițială. Acest fapt s-a concretizat în lucrarea sa Introducere in 
sociologie, in care el admite existența mai multor forme de convietuire 
socială, unele ca variante ale comunității (raporturi de dominație, de 
cooperare sau colaborare şi altele mixte), altele ca modalități diferite ale 
societății (raporturile dintre state, contractul de muncă, raporturile dintre 
chiriaş şi proprietar, etc.) 

In analiza raporturilor istorice şi logice dintre comunitate şi societate, el 
a admis că aproape nu există comunitate care să nu aibă şi trăsături specifice 
societății, că este posibilă transformarea comunităţii în societate şi că pot 
interveni şi situaţii inverse. In acest context, el a explicat colectivitatile de 
tipul grupărilor confesionale, ale bisericii, partidele politice, clasele sociale, ca 
fiind produse ale voinţei arbitrare. Pe de altă parte, el a arătat că sunt posibile 
grupări sociale cum ar fi reuniunile sau asociațiile factice, alcătuite în mod 
intenționat şi organizate prin voinţa unor individualitati determinate (ca de 
exemplu: societățile pe acțiuni, comerciale). 

Asa se face că, în ultimă instanță, opoziţia celor două tipuri de voință 
de la care Tânnies a pornit se reduce la opoziția dintre tendinţa instinctivă 
care îi apropie pe oameni şi ajustările pe care le suferă tendințele 
antagonismului reciproc al oamenilor care se apropie şi se unesc tocmai pe 
a-şi satisface egoismele lor. 


6. Imitatia ca fenomen psihologic. 
Legile imitatiei. Gabriel Tarde 


In cadrul sociologiei psihologice, cel care a elaborat cel mai riguros 
sistem, a fost Gabriel Tarde. A trait 20 de ani în provincie, unde a scris una 
din cele mai semnificative lucrari, intitulate Legile imitatiei, lucrare pe baza 
căreia, ministrul justiției din acea perioadă, Th. Ribot, l-a chemat la Paris, 
incredintandu-i departamentul de statistici generale al Ministerului Justiţiei. 

Destinul personal al lui G. Tarde (1843-1904) a fost unul dramatic. 
După absolvirea colegiului iezuit, unde şi-a făcut studiile liceale, s-a 
îmbolnăvit de o gravă boală de ochi, care nu i-a mai permis să citească. O 

asemenea nenorocire a fost compensată de faptul că a avut suficient timp 
pentru a medita şi reflecta personal, astfel încât concepţiile sale 
fundamentale şi le-a elaborat şi precizat în perioada dintre 19 şi 25 de ani, la 
care nu a mai fost obligat să adauge nimic nou, inclusiv în perioada când a 
devenit profesor de filozofie modernă, La College de France, în anul 1903. 

Gabriel Tarde a fost un om de ştiinţă fecund, colaborând la multiple 
reviste, elaborând şi publicând nenumărate studii în care şi-a argumentat şi 
aplicat ideile în diferite probleme sociale, juridice sau economice. 

Principalele sale lucrări cu caracter sociologic evident, au fost Legile 
imitatiei sociologice, Logica socială, Legile sociale. In aceste lucrări, el şi-a 
expus concepţia asupra societăţii şi dinamicii vieţii sociale, pornind de la 
analiza problematicii locului şi rolului imitatiei în grupele sociale şi în viata 
socială, în general. 

In analizele sale, el a plecat de la următoarele premise generale: în 
univers avem de-a face cu aceleaşi fenomene, care, însă, pot fi privite din 
trei puncte de vedere, care conduc la constituirea a trei categorii de 
cunoştinţe şi de ştiinţe: mecanice, organice şi sociale. Ceea ce este comun 
acestor ştiinţe sunt: repetiţia, opoziția şi adaptarea. 

Repetitia, în lumea fizică, se concretizează în fenomenele de oscilație, 
care se datoresc gravitaţiei; în lumea organică este reprezentată de ereditate, 
iar in viata socială, de imitație. Aceste serii de fenomene se ciocnesc între ele 
şi dau naştere opoziției universale, care în viata socială se concretizează în 
luptele sociale, şi se finalizează în adaptări sociale şi politice. 

Pentru a înţelege şi explica aceste procese este necesar a răspunde la 
o întrebare esențială: care este natura vieţii sociale, prin ce se deosebeşte ea 
de lumea organică şi anorganică? Răspunsul este următorul: ceea ce 
caracterizează viata socială sunt asemănările dintre indivizi. Factorii care 
determină această situație sunt de două categorii: 

a) factorii de iniţiativă, de impulsie, de invenţie; 

b) factorii de imitare. 

Nu există viață socială fără aceşti doi factori. Dintre aceşti factori, 
primordial este factorul novator. El este însă un fenomen personal, care nu 
are valoare propriu-zisă decât dacă se propagă în societate, deci dacă 
dobândeşte caracter social. Factorul prin intermediul căruia se realizează 
acest lucru este imitatia, proces care determină producerea unor asemănări 
dintre indivizi, o anume nivelare a spiritelor, indivizii care trăiesc împreună 
începând să gândească în acelaşi fel şi să săvârşească aceleaşi fapte, 
socializându-se. 

Sursa imitatiei este un fel de vis hipnotic, de somnambulism, in care 
trăim cu toții, având iluzia că gândim şi actionam săvârşind fapte proprii, in 

timp ce multe dintre aceste gânduri şi fapte ne sunt străine, fiind sugerate 
din afara noastră. 

Din această stare ne trezeşte inventatorul, care tocmai prin inovaţie şi 
invenție produce un fel de dezordine, de transformări şi schimbări în viata 
oamenilor. De aceea, nici el şi nici opera sa nu sunt bine primite de către 
marea masă a indivizilor, care chiar se teme de un asemenea personaj. 

Treptat, însă, oamenii se obişnuiesc cu noile realități, le acceptă şi le 
urmează cu aceeaşi somnolenta, ca şi pe cele anterioare. Aceasta este o 
mare antinomie socială: inventatorul este asocial, situându-se în afara vieții 
sociale în care este plasat, în timp ce imitatorul este alogic, însuşindu-şi 
logicile influențate de alții. 

In ceea ce priveşte conținutul, „materia ” imitafiei, două componente 
sunt fundamentale: dorințele şi credinţele care se imită, iar prin imitație se 
creează adevărata viata socială. Acestora li se alătură aspiraţiile, 
comportamentele, idealurile care, prin imitație formează un fel de 
interpsihism, deosebit de viata psihică individuală, concretizându-se in 
fenomene de simpatie şi solidaritate, elemente esențiale ale vieții sociale. 

In ceea ce priveşte mecanismul imitatiei, acesta se realizează potrivit 
unor „legi” generale între care, cele mai evidente sunt următoarele: 

a) întotdeauna, întâi se imită scopurile şi apoi mijloacele, respectiv 
forma, şi ulterior fondul. Această realitate se concretizează în faptul că un 
individ, un grup de indivizi, clase, popoare, etc., care se consideră inferioare 
în raport cu alţii, imită în mod servil manifestările exterioare ale acestora, 
crezând că prin aceasta ajung să imite fondul lor; 

b) legea „cascadelor”, potrivit căreia imităm totdeauna pe cei 
superiori nouă. Este ceea ce se cheamă „sugestia superiorului”, fie el 
individ, clasă socială, cultură, etc. Imitarea „magistrului” de către elev 
constituie o ilustrare evidentă a acestei legi; 

c) legea prestigiului tradiţiilor, a generațiilor trecute, concretizată în 
tendinţele păstrării obiceiurilor şi valorilor de toate categoriile moştenite de 
la înaintaşi. 

Acestea sunt câteva elemente care sprijină înțelegerea proceselor prin 
intermediul cărora se realizează difuziunea, răspândirea informațiilor, 
opiniilor, comportamentelor, produselor noi, gusturilor, modei etc., în 
cadrul unei populații date. Calea cea mai uşoară a influențelor este relația 
directă dintre un ,,emitator” şi indivizii luaţi izolat, urmată de contactele 
interpersonale, ceea ce reflectă importanţa relațiilor interpersonale in 
procesele de comunicare, de influență şi de difuziune socială, procese care 
afectează toate domeniile şi sferele vieţii individuale şi sociale. 

* 


* * 

Privită în ansamblu, orientarea psihologistă în sociologie prezintă 
câteva trăsături caracteristice. Ea reprezintă încercarea de a explica viata 
socială prin factori psihici şi de a pune la baza sociologiei, fie psihologia 
individualistă, fie psihologia colectivistă, respectiv explicarea societății prin 
trăiri individuale sau colective, prin fenomene psihologice, de conştiinţă, 
care, în esenţă, reflectă în mod subiectiv, existenţa obiectivă. De aici derivă 
considerarea relaţiilor dintre indivizi ca simple raporturi intenționate şi 
conştiente (psihice), ca influenţe reciproce, ca rezultate exterioare, formale, 
reprezentând expresii obiectivate, care generează diferitele ,,formatiuni” 
sau „forme sociale”. Acest lucru face ca behaviorismul, ştiinţele 
comportamentale să reducă sociologia la o ştiinţă a comportamentelor 
colective sau individuale, în funcție de situaţiile şi rolurile sociale pe care le 
au de îndeplinit indivizii care, rămânând, în optica acestor concepții, 
realitatea socială fundamentală, se comportă, într-un fel sau altul, nu pentru 
că trăiesc într-o societate, ci societatea şi viata socială se desfăşoară asa 
cum sunt determinate de comportamentele individuale. Se deschide astfel 
calea spre un anumit voluntarism, concretizat în credința că oamenii îşi pot 
organiza viata socială şi pot dirija societatea după bunul lor plac. 

In perspectiva psihologismului individualist, societatea este negată ca 
realitate autonomă, supraindividuală, fiind concepută doar ca manifestare 
psihologică reductibilă, în toate aspectele ei, la indivizii din care este formată. 

Prin toate aceste elemente, psihologismul sociologic are un caracter 
reductionist, simplificator, asemănător cu cel al mecanicismului socio- 
logic, simplificând complexitatea relaţiilor dintre indivizi şi societate, prin 
reducerea societății la individ. 

La acelaşi rezultat ajung şi promotorii psihologismului colectivist, 
susținând că societatea are o existență anterioară şi o superioritate 
ontologică şi axiologică, în raport cu indivizii din care este formată, aceştia 
devenind ființe umane diferențiate numai în societate, prin procesul de 
socializare: gradul de umanizare al fiecărui individ fiind o funcție a 
gradului său de socializare. Ca o consecință, dacă sociologia este o ştiinţă a 
societății ca atare, psihologia devine tot o ştiinţă a societății, dar raportată la 
indivizi şi la socializarea lor, la integrarea lor de către societate. Ea apare 
drept ştiinţa societății ca fenomen subiectiv, care consideră interacțiunea 
socială de natură psihică, iar psihicul, în general procesele psihice, 
individuale sau colective, forța motrice a dezvoltării istorice a societăților 
omeneşti, reducerea tuturor fenomenelor sociale, inclusiv a celor economice, 
tehnico-materiale, la simple stări sau factori psihologici sau, considerându-le 
ca fiind determinate, direct sau indirect, de factori psihologici. 

În toate variantele psihologismului sociologic, viata socială este 
investigată din interior, prin ecourile sufleteşti ale diferitelor procese, în 
reflectarea lor subiectivă. 

Ceea ce nu poate explica psihologismul sociologic este faptul că 
societatea are raporturi nu numai cu factorii şi funcțiile psihice ale vieții 
sociale, ci şi cu mediul înconjurător, cu trecutul său, cristalizat în tradiţii, 
practici, tehnici supraindividuale, organizații, în instituţiile care există şi se 
mențin potrivit unor autodinamisme specifice, dincolo de indivizii care au 
participat la geneza şi dezvoltarea lor, societatea, fiind o realitate organizată şi 
structurată care evoluează potrivit unor regularitati şi legi specifice proprii, ce 
nu pot fi reduse la legile vieţii psihice, fie individuale, fie colective. 

Limitele psihologismului sociologic sunt mai pregnante sub raport 
gnoseologic, domeniu în care este dificil a detecta contribuţii cât de cât 
semnificative la propunerea unor metode sau tehnici de analiză cauzală sau 
funcțională a fenomenelor transsubiective şi sociale, multe din tezele 
susținute de reprezentanţii şcolii rămânând de multe ori simple afirmații 
nedovedite, sau exagerări neintemeiate. 

Evident că reliefarea limitelor psihologismului sociologic nu 
echivalează şi nici nu trebuie să echivaleze cu negarea existenţei 
specificului determinismului psihologic şi a rolului factorilor subiectivi în 
desfăşurarea şi dezvoltarea societăţii. Dar nu ca factori autonomi, ci ca 
factori, la rândul lor, determinanti şi biologic şi social, ceea ce reclamă o 
profundă dezvăluire a raporturilor reale dintre toți factorii componenți ai 
existenţei sociale, raporturi, în acelaşi timp unitare şi contradictorii, omogene 
şi eterogene, unilaterale şi multilaterale. De aceea, eforturile de întemeiere a 
societății şi sociologiei ca ştiinţă a acesteia pe temeiul unor fenomene psihice, 
oricare ar fi acestea, implică ignorarea specificului socialului, care, prin faptul 
că este pluriindividual, plasează existenţa şi acțiunea individuală într-un 
ansamblu integrator, totalizator, in care toate acțiunile, comportamentele etc., 
individuale se produc şi se desfăşoară potrivit legii întregu-lui, al „totului”, nu 
după cea a indivizilor participanți la întreg. 

Cu toate acestea, şcoala sociologică psihologistă a reuşit să contribuie 
la analiza şi explicarea multiplelor componente psihologice implicate în 
geneza fenomenelor sociale primare şi, în general, a aspectelor psihice ale 
vieţii sociale, care, fără luarea în considerare a dimensiunilor sale psihice, 
n-ar putea fi pe deplin explicate. 

Ceea ce se impune a fi contestat reprezentanților săi sunt pretențiile de 
a cuprinde şi de a explica întreaga viata socială, societatea în general, şi de a 
constitui singura cale valabilă de studiere şi de înțelegere a societăților 

umane, prin practicarea unor simplificări, exagerări, poziţii reductioniste şi 
generalizari grăbite, neîntemeiate pe date şi fapte verificabile în mod ştiinţific. 

CAPITOLUL VI 
POZITIVISMUL SOCIOLOGIC. AUGUSTE COMTE 


Sociologia secolului al XX-lea, centrată pe teoretizarea reflectiilor 
asupra vieţii sociale, a fost marcată de efortul construcției unor scheme 
teoretice explicative a „socialului ca social”, potrivit modelului gnoseologic 
al ştiinţelor naturii. Aceasta, pentru ca şi sociologia să poată oferi o 
cunoaştere propriu-zis ştiinţifică a societăţii, capabilă să pună la îndemâna 
oamenilor mijloace solide prin intermediul cărora să-şi poată stăpâni 
devenirea socială şi istorică, aşa cum ştiinţele naturale le-au oferit pentru 
stăpânirea forțelor naturale. 

O primă problemă apărută în acest demers a fost aceea a măsurii în 
care cunoaşterea ştiinţifică sociologică mai poate să menţină sau trebuie să 
abandoneze ambițiile realizării unor viziuni sintetice şi globale asupra 
societăţii, aşa cum le-au cultivat marile doctrine ale sociologiei istorice. 

In contextul creat de această evoluţie s-a conturat un nou mod de 
gândire sociologică, în centrul căruia s-a situat intenția expresă de a elabora o 
ştiinţă specială a „socialului”, din care s-au născut marile direcții de gândire, 
doctrine, curente sau şcoli sociologice ale celei de-a doua jumătăţi a secolului 
al XIX-lea: pozitivismul sociologic, sociologismul, marxismul, şi altele. 


1. Contextul social şi intelectual al genezei 
pozitivismului sociologic 


Geneza pozitivismului în sociologie este legată de numele reputatului 
filosof şi sociolog francez Auguste Comte care este considerat, 


' Isidore Auguste Marie Francois Xavier Comte (1798-1857) s-a născut la 
Montpélier, într-o familie din clasa medie, catolică şi monarhista. 

— 1807-1814: studii primare, secundare şi catolice; renunță la credinţa catolică, 
devine liber cugetător, adept al ideilor liberale şi revoluţionare; 

— 1814-1816: admis, primul pe lista Sudului, la Şcoala Politehnică (închisă 
provizoriu in 1816 de guvernul Restauraţiei, fiind suspectată de iacobinism). Comte 
urmează, acasă, câteva cursuri de medicină şi fiziologie; se întoarce apoi la Paris, unde 
dă lecţii de matematică; 

de majoritatea istoricilor sociologiei, drept întemeietorul acestei ştiinţe, 
fiind primul care a utilizat termenul de „sociologie” pentru desemnarea noii 
discipline ştiinţifice. 

In ceea ce priveşte sursele intelectuale ale operei lui A. Comte, 


A 


acestea pot fi identificate în „asaltul frontal îndreptat împotriva 


— 1817: devine secretarul lui Saint-Simon (până în 1824); 

— 1822: publică în Sistemul Industrial, Prospectul lucrărilor ştiinţifice 
necesare pentru reorganizarea societăţii, 

— 1824: publică Sistemul de politică pozitivă, vol. I, partea întâi (ediţie 
remaniată a primei lucrări), pe care o vinde lui Saint-Simon, care o publică în 
Catehismul industriasilor (fara numele autorului). Comte se supără şi scan- 
dalul începe: îl considera pe Saint-Simon ,,jongleur depravat”; 

— 1825: se căsătoreşte cu Caroline Massin, o veche prostituată, o căsătorie 
făcută pe baza unui „calcul generos”, dar care, zice A. Comte, „a fost singura greşeală 
cu adevărat gravă din viata mea”; 

— 1826: începe să publice lecţiile Cursului de filosofie pozitivă, 

— 1826-1827: criză mentală (prima fugă a nevestei), internat într-un spital „de 
sănătate” (8 luni de zile), după care încearcă să se sinucidă; se însănătoşeşte; 

— 1829: reia Cursul de filosofie pozitivă; 

— 1830: publică vol. I al Cursului de filosofie pozitivă, apoi celelalte, în 1835, 
1839, 1841 şi 1842; 

— 1831: începe un Curs gratuit de astronomie populară la primăria 
arondismentului de care aparținea; 

— 1832: este numit repetitor de analiză matematică la Şcoala Politehnică (i se 
refuză o catedră de istoria ştiinţelor la College de France; i se refuză şi catedra de 
geometrie la Şcoala Politehnică); 

— 1836: este numit examinator de admitere la Scoala Politehnică până în 
1844, când pierde postul; 

— 1842: divorțează definitiv şi începe să trăiască din „liberul subsidiu 
pozitivist” (cum îi plăcea să spună), pe care initial i-l trimitea J.S. Mill şi câțiva englezi 
bogaţi, apoi E. Littré şi cca. 100 de discipoli sau admiratori francezi; 

— 1844: octombrie- întâlneşte pe Clotilde de Vaux, sora unuia din vechii lui 
elevi, mai în vârstă decât el cu 30 de ani, văduvă si bolnavă; 

— 1845: se îndrăgosteşte de ea, care îl acceptă, dar numai ca prieten („an fara 
seamăn”); 

— 1846: Clotilde moare sub ochii săi, moment din care A. Comte îi acordă 
un veritabil cult; 

— 1846: A. Comte proclamă religia umanității; 

— 1848: întemeiază Fundaţia Societăţii Pozitive; 

— 1857: 5 septembrie, moare la Paris, 10, Rue Monsieur le Prince, în mijlocul 
discipolilor; 

metafizicilor filosofiei secolului al XVIII-lea”, în special în scrierile lui 
Hume şi ale continuatorilor săi, în empirismul britanic şi susținut, în diferite 
forme, de „idealismul critic” al lui Kant, la care se adaugă o serie de idei 
saint-simoniene, inspirate din opera lui Condorcet şi Montesquieu, care 
„au temperat entuziasmul versiunii iluministe, rigid aplicate, cu privire la 
aservirea societății legilor naturale ale dezvoltării”. 

Opera sa a fost marcată, în acelaşi timp, de climatul general al epocii 
în care era dominantă „..convingerea că gândirea teologică aparține 
trecutului”, că „Dumnezeu este mort”, potrivit formulării lui Nietzsche; că 
„gândirea ştiinţifică va domina de acum înainte gândirea oamenilor 
moderni; că, o dată cu teologia, structura feudală sau organizarea 
monarhică sunt pe cale de dispariție” ; că „oamenii de ştiinţă şi industriaşii 
vor domina societatea epocii noastre” ^. 

La începutul secolului al XIX-lea, ceea ce a frapat pe toți observatorii 
societății a fost dezvoltarea industrială, care, organizată nu potrivit 
normelor şi cutumelor tradiționale, a apărut ca o realitate cu totul originală, 
în raport cu trecutul. Originalitatea acestui proces deriva, între altele, din 
faptul că munca industrială este organizată ştiinţific, în vederea obținerii 
unui randament maxim. Datorită acestui fapt are loc un proces de sporire a 
resurselor societății; în aceste condiții apar muncitorii de fabrică şi cei din 
foburguri, respectiv clasa muncitoare cu contradicţiile latente sau deschise 
dintre muncitori şi proprietari, apar crizele de supraproductie care au drept 
consecință creşterea sărăciei, în condițiile existenței unei abundente şi 
supraabundente de bunuri. Acest sistem economic, bazat pe organizarea 
industrială şi ştiinţifică a muncii, este legat de schimbul liber şi de 
urmărirea profitului din partea producătorilor şi comercianților, considerate, 
ambele, de către unii teoreticieni drept condiţia existențială a progresului 
economic şi social. 

Teoriile sociologice care s-au născut în această perioadă au dobândit 
caractere, conţinuturi şi orientări diferite, în funcție de locul şi rolul pe care 
l-au atribuit unora sau altora din aceste elemente, în societate şi în analiza 
sistemelor economice şi sociale. 

In ceea ce îl priveşte pe A. Comte, el a considerat ca fundamentale 
pentru viata socială organizarea ştiinţifică a muncii în sistemul industrial, 
care determină creşterea continuă a bogăției, precum şi concentrarea 


' Anthony Giddens, Pozitivismul şi criticii săi; în volumul Tom Bottomore, 
Robert Nisbet, A History of Sociological Analysis, Basic Books, Inc. Publishers, N.Y., 
1978, p. 239. 

Raymond Aron, Les étapes de la pensée sociologique, Editions Gallimard, 
Paris, 1967, p. 87. 

muncitorilor în fabrică, ca o consecință a concentrării capitalurilor şi a 
mijloacelor de producție în mâinile unui număr mic de capitalişti. 

Contradictiile dintre muncitori şi capitalisti, ca şi crizele de 
supraproductie, i-au apărut drept fenomene secundare, superficiale sau 
episodice, care rezultă din proasta organizare a societăţii industriale şi care 
pot fi remediate prin reforme şi îmbunătăţiri ale sistemului economic şi 
social industrial. După cum se ştie însă, Marx şi Engels, exact în aceeaşi 
perioadă, au considerat contradictia dintre capitalisti şi proletari, 
concentrarea capitalului şi agravarea situației maselor muncitoare, drept 
elemente fundamentale ale orânduirii sociale capitaliste şi, de pe această 
bază, şi-au elaborat concepția materialistă asupra istoriei. Doctrinele 
liberaliste văd în crizele de supraproductie ale societății capitaliste, nu 
esenţa ei, ci doar elemente patologice, momente de criză în dezvoltarea 
unei organizații care, dealtfel, ar fi stabilă şi prosperă, cu condiţia respectării 
libertăţii schimbului. 

In acest context, A. Comte îşi defineşte poziţia sa şi concepţia asupra 
societății industriale, o concepție opusă celei materialiste asupra istoriei, 
deci, o concepţie de alt tip asupra societății, a istoriei şi a dezvoltării ei. 


2. Auguste Comte — etape în conturarea şi evoluţia 
concepţiei sociologice pozitiviste 


Cum şi-a elaborat propria sa concepție? Care sunt coordonatele sale 
generale? Care este valoarea sa? 

Se ştie că A. Comte şi-a început activitatea teoretică alături de 
Saint-Simon, ca secretar şi, ulterior, şi colaborator al acestuia. În activitatea 
lor comună îşi găseşte rădăcinile teoretice orientarea pozitivistă in 
sociologie, căci Saint-Simon a fost cel care a considerat drept misiunea sa 
în lume aceea de a întemeia o ştiinţă noua, ştiinţa societăților omeneşti 
bazată pe principiile ştiinţei pozitive sau, cu numele pe care i l-a dat el 
„fizica socială”. Spre deosebire de maestrul său, A. Comte considera însă 
că „reorganizarea socială trebuie înțeleasă ca o întreprindere esențial 
teoretică” şi nu una „exclusiv practică”. Sensul acestei afirmaţii era 
următorul: în vremea lui se considera necesară transformarea societăţii şi, în 
acest sens Saint-Simon a şi încercat să acționeze pe baza sistemului 
industrial pe care l-a elaborat. A. Comte era însă de părere că înainte de a se 
trece la acțiunea socială, este necesar studiul ştiinţific al legilor evoluției 
sociale, deoarece nimeni nu poate schimba instituţiile sociale după placul 
său, şi nici una din schimbările sociale nu pot fi utile şi durabile atâta timp 
cât ele nu sunt realizate „pe linia dezvoltării naturale a societății”. Ca atare, 
lui i se părea pe deplin clară necesitatea elaborării unui „plan de lucrări 

ştiinţifice necesare pentru reorganizarea societăţii”. În vederea realizării 
acestui plan, A. Comte şi-a propus elaborarea teoretică temeinică a 
problemelor şi apoi trecerea la realizarea lor practică. 

Despartindu-se de Saint-Simon, A. Comte a trecut la studierea legilor 
fenomenelor sociale, dar imediat şi-a dat seama că ştiinţa care ar urma să 
formuleze aceste legi („sociologia”) nu se putea constitui numai prin ea 
însăşi, fără concursul celorlalte ştiinţe care studiază celelalte fenomene ale 
naturii. Ea nu putea fi elaborată decât pe baza achiziţiilor totalitatii ştiinţelor 
pozitive. Pentru aceasta era, însă, necesară sistematizarea lor prealabilă. În 
această tentativă şi pe această linie de evoluţie a ideilor sale, A. Comte a 
ajuns să întocmească un program de ierarhizare a ştiinţelor fundamentale, a 
raporturilor lor de dependenţă, pentru a ajunge, în sfârşit, pe o cale riguros 
ştiinţifică, la constituirea sociologiei ca ştiinţă. Asa se face că, în evoluția şi 
activitatea lui, se pot înregistra trei etape distincte, marcate prin cele trei 
lucrări principale ale lui A. Comte: 

a) prima etapă se situează între anii 1820-1826, în care a scris: 

— Opuscul de filosofie socială; succintă apreciere asupra ansam- 
blului trecutului modern (1820); 

— Planul lucrărilor ştiinţifice necesare pentru reorganizarea 
societăţii (aprilie 1822); 

— Consideraţii filosofice asupra ştiinţelor şi a savanților (nov.-dec. 1825); 

— Consideraţii asupra puterii spirituale (1825-1826). 

b) a doua etapă este cuprinsă între anii 1830-1842, perioadă în care 
apar lecţiile din cadrul Cursului de filosofie pozitivă; 

c) a treia etapă este marcată de apariția lucrării Sistem de politică 
pozitivă sau Tratat de sociologie instituind religia umanității (1851-1854). 

Reflectând asupra societăţii timpului său, A. Comte considera, în 
prima etapă a evoluției sale intelectuale, că un tip de societate, caracterizată 
prin predominanta teologiei si a militarismului este pe cale de dispariţie. 
Este vorba de acel tip de societate care se întemeia pe credința în 
transcedent şi pe rolul de prim rang ce se acorda preoților şi militarilor. 
Locul acestui tip de societate este luat de altul nou, care este societatea 
ştiinţifică, in care pe prim plan trece activitatea savanților ca o categorie 
socială care furnizează baza intelectuală şi morală a ordinii sociale. Locul 
militarilor este luat, în noua societate, de industriaşi, în sensul larg al 
cuvântului (antreprenori, directori de fabrică, bancheri). 

In această etapă a dezvoltării societății, principala activitate a 
membrilor săi încetează a mai fi lupta unora contra altora, şi se transformă 
în lupta oamenilor cu natura şi exploatarea rațională a resurselor materiale 
şi naturale. Încă din această perioadă, A. Comte ajunge la concluzia că o 

reformă profundă a societății nu poate fi realizată fără o reformă 
intelectuală profundă. Pentru realizarea acesteia era necesară o sinteză a 
ştiinţelor şi crearea unei politici pozitive. 

Ca şi multi alti contemporani ai săi, A. Comte a socotit că societatea 
modernă, în care trăia, se afla în criză. Criza societății se explică, după el, 
prin contradicţiile ce se nasc între ordinea socială teologică şi militară pe 
cale de dispariţie, şi ordinea socială ştiinţifică şi industrială pe cale de a se 
naşte. Aceasta, deoarece vechiul sistem politic intrat în descompunere, 
datorită revoluţiei de la 1789, n-a fost înlocuit cu o nouă aşezare socială şi 
politică, în măsură să garanteze condiţiile fundamentale ale vieţii sociale 
„normale” : ordinea şi progresul. In societatea contemporană lui, observa 
el, ideile privitoare la ordinea socială se întemeiază pe vechile concepții 
teologice, conservatoare şi retrograde, în timp ce ideile privitoare la progres 
se întemeiază pe concepțiile metafizice şi, ca atare, conduc la o negare 
fățişă a ordinii, a ierarhiei şi autorității. In această stare a ideilor se 
manifestă, de fapt, spune el, două atitudini politice opuse: una conser- 
vatoare, tradițională şi, de aceea, reacționară, şi alta critică şi revoluţionară. 
Promotorii teoriilor şi concepțiilor revoluţionare fac uz de câteva principii 
care reprezintă, fără nici o îndoială, cauza discordiei, a luptelor dintre idei şi 
partide, a anarhiei şi nivelului scăzut al vieţii sociale. Aceste principii sunt: 
libertatea absolută a conştiinţei (adică dreptul absolut al fiecăruia dintre 
membrii societății de a-şi forma o părere proprie despre orice chestiune, 
deci şi despre cele sociale), ceea ce reprezintă o eroare profundă. De ce? 
Spre deosebire de ştiinţele naturii unde legile stabilite de specialişti nu sunt 
discutate, în domeniul ştiinţei sociale, care are ca obiect de studiu un 
domeniu incomparabil mai complex al realității, se cere ca toată lumea, şi 
specialiştii şi nespecialiştii, şi cei competenți şi cei necompetenti să-şi poată 
exprima părerile, nestingheriti, în oricare din problemele sociale aflate în 
discuție. O asemenea situaţie, deşi nu e de dorit, este încă posibilă, deoarece 
vechile principii şi instituţii fiind înlăturate, cele noi nu sunt încă elaborate 
şi, deci, nici prezente în viata socială. 

Alături de cerința libertăţii absolute, cerința egalității politice şi a 
suveranității naţionale a popoarelor, reprezintă alte grave rătăciri, deoarece 
oamenii nu sunt egali din punct de vedere politic şi nici din alte puncte de 
vedere. 

Revendicarea libertăţii ar putea avea doar un singur sens, şi anume 
acela al revendicării dreptului la o liberă şi normală dezvoltare a activității 
personale, dar cu condiţia ca această dezvoltare să fie, la rândul ei, 
convenabil dirijată pentru societate, căci altfel ea capătă, inevitabil, un 
caracter anarhic. În ceea ce priveşte revendicarea suveranității poporului, 

nici aceasta nu este rațională şi, deci, justificată, întrucât, pe această bază, 
capriciile şi inconsecventele maselor se pot manifesta în voie, ceea ce 
determină instabilitatea instituțiilor sociale şi perpetuarea pentru o lungă 
perioadă de timp a acesteia. 

Aşa se explică de ce problemele vieții sociale şi ale politicii au fost şi 
continuă să fie ocolite de oamenii capabili, care îşi îndreaptă eforturile şi 
atenția spre ştiinţele pozitive, făcând loc in politică avocaţilor şi 
„literatorilor” (gazetarilor), care devin astfel deţinătorii destinelor sociale. 
De aceea, în acest domeniu „expresiunea tinde să detroneze concepțiunea”, 
adică vorba goală înlocuieşte ştiinţa. 

O singură ieşire este posibilă: fundamentarea „fizicii sociale”, a 
ştiinţei pozitive despre societate, a sociologiei, ca o ştiinţă naturală despre 
societate, care să aibă ca obiective elaborarea unor principii şi a unor 
adevăruri temeinice, deduse din observaţie şi pe baza experienţei, de către 
oameni capabili (specialiştii). Numai pe această bază politica va putea fi 
întemeiată ştiinţific, va putea deveni o aplicare practică a ştiinţei despre 
societate, adică se va întemeia pe cunoaşterea şi respectarea legilor naturale 
ale societăţii. Numai astfel arbitrariul, şarlatanismul, interesul personal şi 
egoismul vor dispare din viaţa socială, iar conducătorii societăţii vor putea 
deveni „spiritele ştiinţifice şi filosofice pozitive”, adică oameni de ştiinţă, 
savanți, filosofi. 

Este exact ceea ce şi-a propus să facă, în cea de-a doua etapă a 
activității sale atunci când A. Comte aprofundează şi execută programul ale 
cărui linii generale le-a fixat în operele sale de tinerețe. 


3. „Spiritul pozitivist”. Statica şi dinamica socială 


Pentru A. Comte, termenul „pozitiv” implica orientarea cercetării 
sociale spre „realitate” şi „utilitate”, spre „certitudine” şi „precizie”, ceea ce 
presupunea reducerea filosofiei la exprimarea sintezei emergente a 
cunoaşterii ştiinţifice. Dar „spiritul pozitivist” trebuia să dobândească un 
caracter constructiv, spre deosebire de „spiritul metafizic” care, 
cantonându-se preponderent în ,,critica” lumii sociale nu s-a mai dovedit 
capabil de organizarea acesteia. 

De pe aceste poziţii, A. Comte a susținut că studiul ştiinţific al 
fenomenelor sociale nu poate să nu pornească de la constatarea că 
fenomenele sociale sunt şi ele supuse legilor naturale şi, ca atare, cercetarea 
lor trebuie să urmeze aceeaşi cale ca şi studiul celorlalte fenomene ale 
naturii. Aceiasi poziție trebuie să fie adoptată şi în studiul societăţii, unde, 
corespunzător anatomiei şi fiziologiei din biologie, vom avea statica şi, 
respectiv, dinamica socială. 

În acest sens, sociologia va utiliza, ca şi biologia, concepte 
„sintetice”, care pun în legătură proprietăți ale unor ansambluri complexe, 
putin „agregate”, de elemente, aşa cum procedează fizica, chimia, ştiinţele 
mai „de jos” ale sistemului ierarhic general al ştiinţei. 

In consecinţă, ca şi biologia, sociologia va aborda realitatea socială 
într-o dublă perspectivă: una referitoare la „statica socială” şi a doua 
referitoare la „dinamica socială”. 

Statica socială, urmând a consta din studiul instituţiilor sociale 
existente şi a interrelatiilor funcționale dintre acestea, având drept obiect 
„cercetarea condiţiilor echilibrului”, fiind chemată să se ocupe de 
simultaneitate, de stări sociale date concomitent şi, ca atare, ea face 
abstracție de timp. Ea este, de fapt, anatomia societăţii şi studiază părțile 
organismului social. Studiind acțiunile şi reactiunile pe care le exercită 
continuu părţile sistemului social, unele asupra altora, statica socială apare 
ca o teorie a ordinii sociale. 

Spre deosebire de statica socială, dinamica socială, care va urma să 
fie studiul proceselor evoluţiei sociale, porneşte de la faptul că dinamica, în 
general, are ca obiect de studiu legile mişcării. In sociologie, ea reprezintă, 
deci, studiul legilor dezvoltării societăţii şi, de aceea, apare drept o teorie a 
progresului social, care nu este, in ultimă instanță, nimic altceva decât 
„dezvoltarea treptată a ordinii; ordinea e baza, iar progresul e scopul vieţii 
sociale”. 

In cadrul staticii sociale, A. Comte îşi propune să analizeze 
„condiţiile generale de existenţă socială, privitoare, mai întâi, la individ, 
apoi la familie şi, în sfârşit, la societatea propriu-zisă”. Analizând condiţiile 
sociale ale individului, A. Comte consideră că omul este înzestrat cu 
„sensibilitate esențialmente spontană”, cu o înclinare instinctuala spre viata 
comună, independent de orice calcul individual, personal, interesat. 

Individul, însă, izolat de familie şi de societate nu este decât o 
abstractiune şi nu o realitate. De aceea, unitatea de bază, elementară a 
societății o reprezintă familia, unde „individul învaţă să iasă din propria sa 
personalitate şi să trăiască în altul”. Indiferent de variatiunile familiei de-a 
lungul vremurilor, două categorii de relaţii care instituie şi menţin familia 
sunt comune tuturor: „subordonarea sexelor” şi „subordonarea vârstelor”. 
In această privință, el susţine că biologia a dovedit faptul că femeia e mai 
putin înzestrată cu aptitudini care să îi permită continuitate şi intensitate în 
activitate şi, mai ales, în activitatea intelectuală. Ea este însă mai altruistă şi, 
pe această bază, ea realizează coeziunea familiei prin „simpatia” si 
„cordialitatea” sa fata de bărbat şi, „dulcea influență continuă” asupra 
copiilor. De aceea, femeia este centrul moral al familiei. Cu toate acestea, în 

mod paradoxal, rolul activ, de conducător în familie îl are bărbatul, 
deoarece prin particularitatile sale naturale, el este în măsură să promoveze 
interesul egoist şi lupta pentru realizarea lui, el este mai puţin sentimental 
şi, de aceea, el este mai capabil de impartialitate etică. 

In privința subordonării vârstelor, autoritatea ambilor părinți se 
exercită asupra copiilor, însă cu efecte diferite, conforme cu particularitatile 
lor sufleteşti. In orice caz, autoritatea paternă este izvorul principal al 
disciplinei şi ordinii sociale, căci societatea, în general, nu este altceva decât 
un grup de familii şi nu de indivizi. Acest fapt se datorează unei „note 
dinstinctive a activității omeneşti” şi anume: ea prezintă „o invariabilă 
paralelă între progresul diviziunii sociale a muncii şi coordonarea 
eforturilor, ambele cu atât mai pronunțate cu cât creşte complexitatea şi 
întinderea societăţii”, 

Problema centrală a existenţei indivizilor în societate este aceea a 
raportului dintre interesele individuale şi cele generale. Intr-o societate 
aflată în stare ideală, fiecare individ trebuie să aibă posibilitatea de a-şi găsi 
destinaţia pe care o merită şi, dacă aşa ceva se va realiza, fiecărui individ i 
se va impune sentimentul dependenței lui de ceilalți, dar, concomitent va 
apare şi se va dezvolta şi conştiinţa importanţei personale a fiecăruia. Cu 
cât fiecare membru al societății îşi va îndeplini mai bine rolul său în 
societate şi se va specializa, cu atât societatea va fi mai puternică. 

Specializarea însemnează, însă, îngustare, limitare, fapt ce determină 
şi o particularizare a sentimentelor, ceea ce vine în contradicţie cu interesele 
armoniei sociale. Tocmai ca urmare a acestui mers al lucrurilor apare 
necesitatea şi se evidenţiază rolul guvernării, şi anume, acela al menținerii 
şi restabilirii spiritului de ansamblu, al armoniei, căci, în ultimă instanță, 
guvernarea înseamnă subordonarea spiritului particular, celui de ansamblu. 
Legea de bază a oricărei guvernări, la A. Comte, este aceasta: „diversele 
feluri de operaţiuni particulare se plasează, în mod firesc, sub conducerea 
neîntreruptă a celor de grad de generalitate imediat superior”. Astfel, între 
oameni se stabileşte, în mod natural, o ierarhie, care cere cu necesitate 
guvernarea, adică statul în care subordonarea este intelectuală şi legală, în 
aceasta incluzându-se şi subordonarea politică, despre care el spunea: 
„Subordonarea politică este, în general, tot atât de inevitabilă, pe cât e de 
indispensabilă”. 

Din cele spuse până acum, referitoare la conţinutul concepției sale 
asupra staticii sociale, rezultă că, după A. Comte, existența inegalităţi 
dintre bărbat şi femeie, dintre conduşi şi conducători şi, în general, a 
oricăror inegalităţi sociale, existența claselor sociale, sunt fenomene sociale 
care decurg din însăşi natura umană şi din natura societăţii. Ele îşi au 

originea în necesitatea repartizării rolurilor şi funcțiilor sociale în raport de 
gradul de complexitate şi de generalitate a activităţii lor sociale, care 
reflectă gradul de generalitate al ideilor implicate în aceste activităţi, ceea 
ce conferă importanță diferită rolurilor jucate de fiecare din membrii 
organismului social, în raport cu interesele generale ale acestuia. 


4. Concepţia comtistă asupra dezvoltării 
şi progresului social 


În volumele V şi VI ale Cursului de filosofie pozitivă, A. Comte 
dezvoltă concepția sa asupra „legilor fundamentale ale dinamicii sociale 
sau despre teoria generală a progresului natural al omenirii”. In aceasta 
parte a lucrării sale, expune şi analizează el teoria asupra dezvoltării sociale. 
Problematica dezvoltării sociale a tratat-o şi în lucrarea Sistem de politică 
pozitivă — volumul III, într-o parte a acestuia intitulată Dinamica socială 
sau tratat general al progresului uman, cu subtitlul Filosofia istoriei. 

Care sunt elementele fundamentale ale concepției comtiste asupra 
progresului, asupra dezvoltării sociale? 

Progresul omenirii, consideră A. Comte, nu este altceva decât 
continuarea şi termenul ultim al procesului de perfecționare continuă ce se 
înregistrează la nivelul regnului biologic. Civilizarea este procesul de 
continuă îmbunătăţire a condiţiilor materiale ale vieţii sociale, şi, înainte de 
toate, afirmarea permanentă şi exercitarea din ce în ce mai intensă a 
capacităților intelectuale, raționale ale omenirii. În această perspectivă, 
progresul civilizaţiei este reprezentat de lupta permanentă ce se dă între 
animalitatea şi umanitatea din noi. De altfel, el susținea că „dezvoltarea 
individuală reproduce într-o succesiune mai rapidă principalele faze ale 
dezvoltării sociale”, ceea ce echivalează cu întemeierea biologistă a 
dezvoltării sociale, direcţie de gândire care a fost dezvoltată ulterior de 
E. Haeckel, H. Spencer, Darwin şi alții. 

In ceea ce priveşte factorii progresului social, aceştia sunt de două 
feluri: unii sunt constanfi, şi dau un curs uniform progresului civilizației 
(între aceştia, A. Comte situa, de exemplu, durata vieţii individuale, care nu 
depăşeşte anumite limite şi care înregistrează la toți indivizii aceleaşi 
condiţii ce se repetă: tinerețea, maturitatea, batranetea). Alţii sunt variabili, şi 
modifică ritmul progresului (între aceştia se situează, de exemplu: creşterea 
populaţiei, care generează necesitatea găsirii de noi mijloace de existență, ca 
şi un anume spor al energiei de care dispune societatea, pentru combaterea 
divergenţelor particulare, dar şi, mai ales, intensificarea raporturilor dintre 
membrii societății, care contribuie, în mai mare măsură decât numărul sporit 
de indivizi, la accelerarea proceselor dezvoltării sociale). 

În ultimă instanţă, însă, factorii care determină dezvoltarea societății 
sunt de ordin intelectual şi moral. Astfel, la A. Comte, istoria societăţii 
apare ca fiind dominată de istoria spiritului, ceea ce înseamnă că evoluția 
ideilor şi a concepţiilor atrage după sine şi determină evoluţia acțiunilor şi a 
conduitelor sociale şi, deci, şi a modului de a fi al societății. In această 
concepție, pentru a explica un fapt social trebuie să urmăreşti care sunt 
motivele şi concepțiile care l-au provocat, ce scopuri, ce idei şi ce interpretări 
au stat la baza diferitelor fapte, fenomene, stări sau acţiuni sociale. 

Generalizând, pentru a explica existența anumitor instituţii sociale 
sau a unui mod determinat de organizare a societăţii, trebuie urmărit care 
sunt ideile sau modurile de gândire care au predominat în diferite timpuri şi 
în diferite locuri. 

A. Comte consideră, însă, că ideile şi modurile de gândire nu există 
decât în societate şi, ca atare, ele suferă la rândul lor, influenţele societății. 

Dacă ideile sunt cele care domină într-o societate, în cadrul ei trebuie 
să existe un număr de oameni capabili care au de îndeplinit câteva funcții 
sociale esențiale: depozitarea ideilor societății, prelucrarea şi interpretarea 
lor, pentru a putea răspunde exigenţelor sociale, precum şi răspândirea lor 
în mase. 

Aceste persoane constituie o clasă şi, întrucât ideile pe care le dețin 
guvernează de fapt în societate, clasa aceasta este cea care deține funcția de 
clasă conducătoare în societate. Dacă aşa stau lucrurile, participarea tuturor 
(a maselor) la conducerea societății, practic nu este posibilă. 

Intre cei ce au poziţie conducătoare în societate şi deţin puterea, 
A. Comte distinge o categorie de indivizi care deţin puterea speculativă şi o 
altă categorie de indivizi care dețin numai puterea aplicativă. In orice sistem 
social-politic există o puternică rivalitate între aceste două categorii de 
deținători ai puterii: între cei ce emit ideile şi cei care deţin conducerea 
efectivă a faptelor. Rivalitatea este generată de tendința de preponderență 
pe care o manifestă fiecare. 

Examinând în lumina acestei concepții modul cum s-au petrecut 
lucrurile în istoria dezvoltării societății, A. Comte consideră că în faza 
teologică a dezvoltării sociale, deţinătorii ideilor erau cei ce făceau parte din 
clasa preoțească, în timp ce puterea activă era deţinută de clasa militarilor. 

In faza metafizică a dezvoltării societăţii, puterea speculativă era 
reprezentată de filosofi, iar cea activa de legişti Gurisconsultii, magistrații, 
înalții demnitari). 

In etapa pozitivă, savanții sunt cei ce reprezintă puterea speculativă şi 
„industrialii” (tehnicienii, cei ce aplică ştiinţa în producţie), pe cea activă. 

Cu titlu de exemplu, iată cum înţelege A. Comte determinarea de 
către sistemele de idei predominante, a diferitelor modalităţi de existență a 

societății. Analizând lucrurile în faza teologică a dezvoltării societății, el 
arată că aceasta a cuprins trei perioade succesive distincte: perioada 
fetişistă, cea politeistă şi cea monoteistă. Acestea se deosebesc între ele prin 
gradul în care intelectul oamenilor este în stare să realizeze generalizări. 

Sensul devenirii sociale îl reprezintă progresul şi unitatea spiritului 
uman. Dar, nu se poate realiza o veritabilă unitate într-o societate, decât 
atunci când ansamblul ideilor directoare ale acesteia, adoptate de membrii 
săi, constituie un tot coerent. Care este resortul care determină un asemenea 
sens al evoluţiei sociale? El este tocmai incoerenta diferitelor moduri de 
gândire care există în fiecare epocă istorică. Spiritul uman va reuşi să-şi 
găsească o asemenea coerență numai în faza finală a dezvoltării istorice 
universale, fază în care pozitivismul va fi extins la ansamblul disciplinelor 
intelectuale, politice şi morale. „In ultimă instanță, scopul devenirii sociale 
este de a aduce gândirea umană la coerenţa căreia îi este destinată, şi care 
nu se poate realiza decât pe două căi: fie pe calea fetişismului spontan, fie 
pe cea a pozitivismului final. In acest sens, spiritul, fie va explica toate 
lucrurile, considerându-le a fi animate, fie renunță la orice explicație 
cauzală teologică sau metafizică, şi se mărgineşte la a stabili legi."!. 

Dar, dacă starea normală şi finală a evoluţiei umanității este spiritul 
(filosofia) pozitiv, de ce a fost nevoie de a trece prin atâtea etape succesive? 
De ce a existat o istorie atât de îndelungată până să apară o conştiinţă 
(A. Comte) care să înțeleagă ceea ce trebuie să fie spiritul uman? Pentru că 
omul nu a putut să înțeleagă şi nu a putut să-şi mărturisească incapacitatea 
lui de a recunoaşte ordinea exterioară şi de a-i da o explicaţie ultimă, decât 
târziu pe scara evoluţiei sale istorice. De aceea, pozitivismul ajunge la 
concluzia că, ceea ce poate fi cunoaşterea vieţii sociale este: observarea 
fenomenelor, analiza lor şi descoperirea legilor care guvernează relaţiile 
dintre ele, ori prin observaţie şi analiză, este imposibilă descoperirea 
imediată şi rapidă a acestei ordini exterioare. Inainte de a filosofa, omul 
trebuie să trăiască, şi, în acest sens, el nu a putut să explice ştiinţific decât 
progresiv lumea, pornind de la fenomenele cele mai simple, spre cele 
complexe. De aceea, deci, este necesară istoria. $i, dacă este necesară, de ce 
trebuie să ajungă la un capăt? Mecanismele care guvernează dinamica 
socială sunt acţiunile şi reactiunile dintre diferitele sectoare ale realității 
sociale globale. Resorturile acestor treceri de la o etapă la alta a devenirii 
sociale se găsesc, după caz, în politică, în economie sau în inteligență. Deci, 
primatul devenirii ideilor nu mai subzistă. Este adevărat că marile etape ale 


' Raymond Aron, Les étapes de la pensée sociologique, Editions Gallimard, 
Paris, 1967, p. 87. 

istoriei umanității sunt fixate de modul de a gândi etapa finală, care este cea 
a pozitivismului universal, iar resortul ultim al devenirii este critica 
neîncetată pe care pozitivismul, în faza inițială, apoi în cea a maturității 
sale, o exercită asupra sintezelor parțiale şi provizorii ale fetişismului, 
teologiei şi metafizicii. 

„Inteligența este cea care indică direcţia istoriei umane şi marchează 
ceea ce va fi împlinirea societăţii şi a naturii umane în starea finală”. In 
această perspectivă, istoria umanității este istoria unui popor unic, care are 
un mod de gândire valabil pentru toţi oamenii (ca şi matematica). Dar, daca 
este aşa, cum se explică existența 1storiilor particulare şi diferite ale 
popoarelor? Există trei factori ai variaţiei în istorie: masa, climatul şi 
acțiunea politică. Prima este generată de predominanta anumitor 
predispozitii (dar pe baza unui fond de natură comună). Al doilea 
(climatul), prin diversitatea sa, explică până la un anumit punct, diversitatea 
istorică. In ceea ce priveşte acțiunea politică, în explicaţia lui A. Comte se 
regăseşte providentialismul: nu oamenii mari fac istoria: ea depinde de 
circumstanțe şi de alți factori care interacționează, inclusiv de acţiunea 
oamenilor „mari”, dar urmează o evoluţie necesară, fiind guvernată de 
fatalitate (chiar dacă aceasta este din ce în ce mai modificabilă, pe măsura 
trecerii din lumea legilor fizicii, în cea a legilor istorice). 

Revine sociologiei, care descoperă ordinea esențială a istoriei 
umanității, sarcina să sprijine umanitatea în scurtarea duratelor şi reducerea 
costurilor devenirii sale pe calea pozitivismului, prin intervenții înțelepte, 
bazate pe aprecierea exactă a caracterului lucrurilor şi evenimentelor şi pe 
prevederea rațională a modului de finalizare a lor, „ceea ce presupune 
cunoaşterea prealabilă a legilor lor. Or, tocmai această nouă ştiinţă a 
urmărit A. Comte să întemeieze, ca ştiinţă având ca obiectiv specific studiul 
legilor devenirii istorice, întemeiată pe observaţie şi comparaţie, deci pe 
metode analoage celor din ştiinţele naturii. 

O dată elaborată teoretic, această concepție asupra sociologiei ca 
ştiinţă A. Comte a utilizat-o în analiza vieţii sociale, oprindu-se în special 
asupra religiei, proprietății, familiei, limbajului, diviziunii sociale a muncii 
şi în conturarea existenței sociale sistematizate de sacerdotiu (schiță a 
societății umane devenite pozitivistă). 

De asemenea, el a investigat şi limitele generale ale variaţiei proprii 
ordinii umane, ca fundament al necesităţii variațiilor istorice, toate la un loc, 
constituind teoria sa generală asupra structurii fundamentale a societăților. 

5. Sociologia, acţiunea politică şi morală 


După ce a degajat caracteristicile societăţii industriale, el a considerat 
că aceasta este forma organizării sociale ce poate fi universalizată. În acest 
sens, ca şi predecesorii săi, A. Comte nu s-a rezumat la eforturile de a 
întemeia sociologia ca ştiinţă a societăţii, ci şi-a propus să treacă de la 
gândire la acțiune, de la ştiinţă la politică şi morală. O asemenea aspirație 
poate fi evaluată în mod corect, luându-se în considerare faptul că ea 
trebuie să țină seama de o serie de exigente specifice, esențiale, între care: 
Cum poate trece sociologul de la teorie la practică? Ce fel de propuneri face 
el pentru acțiunea socială propriu-zisă? Asemenea propuneri vizează 
soluţionarea problemelor de ansamblu ale unui sistem social sau ale unor 
domenii limitate ale acestuia? — şi aşa mai departe. 

In ceea ce îl priveşte pe A. Comte, acesta a avut ambiția de a fi un 
reformator social radical şi total, având impresia că deţine soluția generală a 
„problemei sociale”, în ansamblul său. 

Considerând că factorii economici şi politici sunt secundari în raport 
cu cel ştiinţifici şi morali, că organizarea muncii pe baze ştiinţifice este, 
relativ, uşor de înfăptuit, el a considerat că dezvoltarea reală şi deplină a 
societății omeneşti este realizabilă prin: 

— transformarea modurilor de gândire a oamenilor; 

— difuzarea gândirii pozitiviste, la nivelul întregii societăți; 

— eliminarea rămăşiţelor gândirii teoretice şi a mentalităților feudale; 

— promovarea convingerii că războaiele şi cuceririle coloniale sunt 
absurde şi anacronice. 


El era profund convins de faptul că aceste teze sunt valabile şi, ca 
atare, nu a făcut nimic pentru a demonstra valabilitatea lor. De asemenea, 
era convins că înfăptuirea lor practică se va produce de la sine, fără 
intervenţia şi efortul reformatorului, el fiind în mod expres împotriva 
reformării vieţii sociale prin violență, indiferent de formele şi de condițiile 
acesteia, deci şi împotriva revoluțiilor, deşi, aşa cum s-a văzut, nu excludea 
imposibilitatea oricărei intervenţii a omului în viata socială, în limitele 
caracterului modificabil al fatalităţii istorice a devenirii sociale. 

De aici decurge în mod logic faptul că, reformatorii sociali, oamenii 
de „bună credinţă”, între care se situează şi sociologul, apar mai mult ca 
„vestitori sereni ai timpurilor noi”, pentru că sunt cei ce ştiu ceea ce este, în 
esenţa sa, ordinea umană şi, deci, ceea ce va fi societatea oamenilor. Ei sunt 
un fel de ,,profeti paşnici”, care instruiesc spiritele, adună sufletele şi, in 
consecință, sunt marii „preoți ai religiei sociologice”. 

Evident că o asemenea poziție ridică nu puține semne de întrebare. 
Prima dintre acestea este următoarea: dacă totul se realizează de la sine, la 
ce mai este necesară şi bună ştiinţa societății, respectiv, sociologia? 
Răspunsul lui A. Comte a fost că „ştiinţa nu este o aventură”, în măsura în 
care va renunța la a căuta o explicație ultimă a lucrurilor şi a lumii, 
multumindu-se doar cu a constata ordinea care domneşte în lume, ca bază 
pentru crearea condiţiilor de valorificare a resurselor naturale şi, pentru a 
pune ordine în propriul nostru spirit, precum şi cu condiția de a renunța la 
pretenția de a formula legi date o dată pentru totdeauna, recunoscând că 
„legile” nu sunt altceva decât relaţiile necesare dintre fenomenele sau 
faptele constante, caracteristice fiecărui tip de existență. 

Mai mult decât atât, ştiinţa are un dublu caracter pragmatic: oferă 
fundamente sigure pentru identificarea mijloacelor şi a instrumentelor 
tehnice necesare soluționării problemelor practice şi are o valoare 
educativă, contribuind la realizarea armoniei dintre spirit, ştiinţă şi morală, 
cu condiţia de a evita unul din pericolele permanente care pândeşte ştiinţa, 
şi anume acela al dispersării în investigaţii şi analize din ce în ce mai 
înguste, care, evident, vor conduce la îngustarea viziunilor asupra realității 
şi la îndepărtarea de la adevărata ei misiune: „magistratura intelectuală”. 
Dar, pentru aceasta, se impune sinteza ştiinţelor, având în centrul său 
sociologia însăşi, care reprezintă nivelul cel mai elevat al complexității, 
întrucât se referă la umanitate şi la înțelegerea acesteia, fiind solidară cu un 
context social şi istoric. 

In acest fel, evoluţia ştiinţei ne conduce, pe de o parte, la depăşirea 
vechilor viziuni teologice şi metafizice asupra lumii, iar pe de altă parte, la 
înlocuirea acestora cu o „nouă religie”, „religia sociologiei”, religie care 
înlocuieşte credinţa şi adorarea unor forte sau „realități transcendentale”, cu 
iubirea „umanităţii esenţiale” pe care el a denumit-o Marea Fiinţă, şi care 
înseamnă „ceea ce în om, depăşeşte omul”, adică creaţia umană în planul 
culturii şi civilizaţiei, ceea ce înseamnă iubirea ,,excelentei” pe care marii 
oameni au fost capabili să o realizeze şi spre care orice om trebuie să tindă 
a se ridica. Termenul de „excelență” nu echivalează cu iubirea unei 
societăţi sau a alteia, nici cu iubirea societății viitorului (care nu este 
cunoscută de nimeni), ci cu iubirea Marii Fiinte, care este întruchipată de 
„Societatea umană transfigurată”, perfectă, societatea „unităţii umane 
depline”, ca obiect final şi ideal al devenirii şi dezvoltării generale a 
societăţii omeneşti. 

6. Valoarea şi limitele teoretico-metodologice 
ale pozitivismului 


Propunându-şi să întemeieze o nouă ştiinţă a societăţii, potrivit 
modelului gnoseologic al ştiinţelor naturii, pozitivismul oferă o bază 
generală pentru constituirea sociologiei, îndeosebi sub raport metodologic, 
dar şi teoretic. Cerinta expresă a lui A. Comte, ca sociologia, dacă vrea să 
devină ştiinţă, să se elibereze de „reziduurile metafizicii”, poate fi 
acceptată, fiind întemeiată pe faptul că obiectul său de studiu este mult mai 
complex şi distinct de cele ale celorlalte ştiinţe. 

Aceasta obligă la dezvoltarea unor metode şi proceduri metodologice 
proprii, pe care A. Comte le-a identificat în trei elemente metodologice, 
fiecare cu caracteristici particulare: observaţia, experimentul şi comparatia. 

In ceea ce priveşte observaţia empirică, A. Comte susținea că aceasta 
nu echivalează cu empirismul, întrucât nu toate observaţiile sunt ştiinţifice, 
chiar dacă privesc aceleaşi realități ca şi acestea. Este cazul observaţiilor 
izolate, care sunt inutile. Întrucât acestea nu sunt ghidate şi întemeiate 
teoretic, căci teoria este fundamentală pentru cercetarea sociologică, 
orientând investigaţiile spre anumite fapte, mai mult decât spre altele. 

Referitor la experimentarea în viaţa socială, el susține că, întrucât în 
societate nu este posibilă experimentarea de laborator, aceasta poate fi 
înlocuită cu experimentarea indirectă, respectiv, cu „experimentele 
naturale”, ale căror consecințe pot fi analizate şi valorificate în procesul 
cunoaşterii ştiinţifice a realitatilor sociale. 

Dar, pentru A. Comte, cea mai importantă metodă, care este vitală în 
întemeierea cercetării sociologice, este metoda comparativă, deoarece este 
în măsură să permită stabilirea de conexiuni (inclusiv cauzale), permiţând 
comparații sistematice, care să evidentieze dacă un fenomen social este, în 
mod obişnuit asociat cu altul, sau dacă se produce într-o ordine regulată de 
succesiune. 

Toate aceste teze şi idei s-au dovedit a fi productive în dezvoltarea 
ulterioară a sociologiei. Concepția lui A. Comte, ca şi pozitivismul 
sociologic în general, a determinat şi reacții şi îndoieli referitoare la alte 
viziuni, idei şi teorii pe care le-a formulat şi le-a susţinut. Intre altele, s-a 
făcut observaţia că legea celor trei stadii ale evoluţiei umanităţii — teologică, 
metafizică şi pozitivă — a rămas în mare măsură la stadiul de simplă 
„afirmaţie”, nefiind o lege fundamentată empiric, ceea ce înseamnă că, în 
această privință, A. Comte a rămas mai mult un filosof al istoriei, decât un 
sociolog. 

Din perspective diferite, alti contemporani lui, (precum H. Spencer, 
K. Marx, J. S. Mill, Paul Barth) au obiectat împotriva determinismului 

ideologic comtean, potrivit căruia ideile, factorul intelectual generează şi 
guvernează întreaga viata socială a oamenilor. J.S. Mill susținea că lumea 
socială este guvernată de sentimente, că fundamentele vietii sociale nu sunt 
ideile sau sentimentele (deşi ele au un rol important în societate); K. Marx, 
considera că factorii economici, respectiv, „existența socială” este 
primordială şi numai pe această bază se naşte „conştiinţa socială”, care 
cuprinde toate componentele nemateriale ale societății. 

Cele mai puternice obiecţii au fost aduse concepției lui A. Comte 
despre raporturile dintre ordine şi progres, despre dezvoltarea socială şi 
idealul social şi, îndeosebi, zeificării „progresului, considerat a fi produsul 
impulsului autopromovării, care este cauza generală a evoluţiei sociale.” 

Insă, cel mai greu de susţinut sunt soluțiile propuse de autor în sfera 
relaţiilor dintre sociologie şi acțiunea socială, din care el a exclus acţiunea 
şi, în special, „violenţa”, revoluția, propunând o religie a ştiinţei în locul 
celei teologice, şi o nouă Mare Fiinţă, întruchipată în „Societatea 
Transfigurată” a „unităţii umane depline”. Asemenea teze s-au dovedit a fi 
mai mult decât simple iluzii, veritabile utopii care prin însăşi natura lor nu 
vor putea fi realizate. 

Este interesant de constatat că opera lui A. Comte nu a avut răsunet 
imediat în Franţa. Însă, ea a fost larg receptată in alte tari europene, 
America şi, în special, în America Latină. În Anglia, Cursul de filosofie 
pozitivă a fost foarte apreciat de J. S. Mill. Receptarea operei comteene a 
fost însă afectată de noua direcţie de gândire exprimată în Sistemul de 
filosofie pozitivă, în ultima parte a vieții lui A. Comte, cu privire la 
caracterul imanent al viitorului social, care, după expresia lui J. S. Mill, a 
constituit „o melancolică decadenta a unui mare intelect”. 

Ca mişcare ştiinţifică şi socială (cum a dorit el să devină), 
pozitivismul s-a stins o dată cu dispersarea grupurilor de discipoli ai săi. O 
serie de contemporani lui, cum a fost H. Spencer, s-au delimitat de pozi- 
tivism, afirmând marea independență dintre ideile lor şi cele ale lui 
A. Comte. ' 

Opera lui A. Comte a fost, însă, utilizată de E. Durkheim, astfel încât, 
ulterior, opera lui A. Comte a reuşit să dobândească o influență asupra 
sociologiei secolului al XX™ dar nu în mod direct, ci prin intermediul celei 
a lui E. Durkheim şi, în special, prin versiunea durkheimiană a metodei 
sociologice. 

Abordări, elemente şi poziţii ale pozitivismului sociologic comtean 
se regăsesc ulterior în pozitivismul Cercului de la Viena (în special la Ernst 
Mach), în pozitivismul logic şi empirismul modern, în pozitivismul şcolii 

filosofice de la Frankfurt, care însă, au depăşit orizontul sociologiei, 
ajungând în logică, epistemologie şi filosofie. 

CAPITOLUL VII 
SOCIOLOGIA MARXISTĂ 


Abordarea acestei teme este deosebit de complexă şi de dificilă, dar 
ea nu poate fi evitată într-o lucrare de istoria sociologiei universale, cu 
pretenţii de obiectivitate. Evitarea nici n-ar fi de dorit, întrucât examinarea 
viziunii lui Marx asupra epocii în care a trăit, a concepției sale asupra 
societății şi istoriei şi asupra relaţiilor dintre sociologie, filosofie, istorie şi 
politică, echivalează cu încercarea de a contribui la determinarea locului, 
rolului şi contribuţiei sociologiei marxiste la sociologia universală, ca parte 
componentă organică a sa. 

Despre Marx! s-a spus că este un economist, că este un filosof al 
tehnicii”, sau al alienării?, că este un politician revoluţionar, etc. 

In realitate, el s-a format în aceeaşi epocă şi şi-a pus aceleaşi 
probleme pe care şi le-au pus sociologii contemporani lui, în primul rand 
A. Comte, H. Spencer, şi are aceleaşi surse intelectuale ca şi aceştia. 

In acest sens, o analiză atentă a epocii sale demonstrează că, de fapt, 
şi el şi-a propus să elaboreze o concepție şi o teorie generală a societăţii, 


' S-a născut la Trier, în Renania, Prusia, la 5 mai 1818. A fost al doilea din cei 
opt copii ai avocatului Heinrich Marx, provenind dintr-o familie de rabini. Urmează 
cursurile liceale la Trier (1830-1835), studiile superioare de drept la Universitatea din 
Bonn şi de filosofie şi istorie la Berlin (1836-1841). În anul 1841 obţine titlul de 
doctor la Facultatea de Filosofie a Universităţii din Jena. În 1843 se căsătoreşte cu 
Jenny von Westphalen şi pleacă în Franţa, de unde este expulzat în anul 1845. Se 
stabileşte la Bruxelles până în anul 1848, când este, de asemenea, expulzat. Revine în 
Germania, la Colonia, unde devine ziarist, redactor şef la „Neue Reheinische 
Zeitung”, colaborator la „New York Tribune” şi „Die Presse”, de la Viena (1848- 
1861). În anul 1864 participă la constituirea Asociaţiei Internaţionale a Muncitorilor, 
unde continuă colaborarea cu Fr. Engles, care, începând din 1869, îi asigură lui Marx 
o rentă anuală. Moare la 14 martie 1883. 

? Kostas Axelos, Marx, penseur de la technique, Paris, Ed. De Minuit, Col. 
Arguments” 1961, p. 327 

? H. Lefebvre, Le marxisme, Paris, P.U.F. „Que sais-je?”, 1958, p. 48. 

vizând să contribuie la înțelegerea marilor transformări generate în evoluţia 
societății moderne de revoluțiile politice din secolul al XVII-lea şi de 
apariţia economiei capitaliste industriale, o realitate istorică, economică şi 
socială inedită, radical deosebită de cea tradiţională. 

Insă, concepţiile şi teoriile sociologice ce s-au conturat în epocă s-au 
diferențiat, atât ca şi conţinut şi orientări, cât şi sub raportul caracterelor lor 
esenţiale, în funcție de elementele specifice industrialismului, pe care le-au 
reţinut şi pe baza cărora şi-au fundamentat propriile lor concepte, teze, 
teorii şi sisteme sociologice. Astfel, aşa după cum arătam, dacă A. Comte a 
considerat ca fiind esențial, pentru devenirea socială modernă, organizarea 
ştiinţifică a muncii, în vederea obţinerii de profit şi, pe această bază, crearea 
bogăției generale a societăţii, Marx a considerat că elementele 
fundamentale ale epocii şi societății sunt cele legate de concentrarea 
capitalului, apariția contradicțiilor dintre capitalişti şi proletari şi agravarea 
situaţiei economice şi sociale a maselor muncitoare, elaborând o concepție 
opusă celei pozitiviste şi nu numai. 

Dincolo de diversitatea abordărilor teoretice şi de principiile 
schemelor metodologice adoptate, teoria sociologică marxistă a tratat 
acelaşi set de probleme care a constituit obiect de investigaţie şi pentru 
celelalte teorii sociologice ale epocii. Ceea ce permite concluzia că „din 
punctul de vedere ale diferențelor dintre marxism şi sociologie, acestea nu 
sunt mai mari decât acelea care există între diferitele teorii rivale în 
domeniul comun acceptat, ca domeniu al analizei sociologice” 1. Mai mult 
decât atât, autorii citați consideră că există multe alte legături şi acorduri 
teoretice şi metodologice, ca şi influenţe reciproce, între anumite versiuni 
ale teoriei marxiste şi alte poziții teoretice din sociologie. 

Elementele fundamentale ale teoriei sociologice marxiste derivă din 
modalităţile specifice în care şi-a realizat şi şi-a orientat investigațiile 
K. Marx. 


1. Conceptele de „muncă”, ,,autocreatie” şi „alienare” — 
premise ale sociologiei marxiste 


Ca şi A. Comte, el a analizat şi a încercat să elaboreze o teorie 
sociologică comprehensivă a societăţii capitaliste, atât morfologică, cât şi 
funcţională (din perspectiva structurii şi funcţionării ei prezente), în vederea 
descifrării sensului şi condiţiilor deveniri sale viitoare. Spre deosebire de 
A. Comte, care s-a concentrat asupra studiului opoziţiei dintre societățile 


' Tom Bottomore, Robert Nisbet, A History of Sociological Analysis, N.Y ., 
Basic Books Ins. Publishers, 1978, p. 119. 

anterioare şi societatea industrială, Marx şi-a propus să investigheze 
contradicţiile inerente societății moderne însăşi, contradicții care apăreau şi 
se manifestau în epoca modernă şi, pe această bază, a interpretat caracterul 
antagonist şi contradictoriu al societății capitaliste. Pornind de aici, el s-a 
străduit să demonstreze, în întreaga sa operă ştiinţifică, faptul că sursa 
caracterului antagonist al societăţii capitaliste o constituie structura 
fundamentală a acesteia şi că tocmai de aceea, acest caracter antagonist 
reprezintă resortul esențial mişcării şi devenirii istorice a societății. 

De unde derivă situația specială a lui Marx ca sociolog, inseparabil 
de omul de acțiune, ca urmare a înţelegerii faptului că, prin însăşi natura sa, 
un sistem social antagonic şi contradictoriu nu se poate îndrepta decât spre 
propria sa distrugere. 

In vederea explicării şi înțelegerii acestor premise, Marx a realizat o 
viziune sintetică asupra societăţii moderne, valorificând un ansamblu de 
idei, teze şi concepte derivate din filosofia, studiile istorice şi din ştiinţele 
sociale ale epocii. 

Această viziune poate fi regăsită încă din primele sale lucrări, 
începând cu Manuscrisele economico-filosofice din anul 1844, în care 
discută conceptul fundamental al teoriei sale, şi anume conceptul de 
„muncă umană”, concept analizat şi de E. Durkheim, dar din altă 
perspectivă. Apreciind că Hegel a realizat faptul că autocreatia omului este 
un proces, că, prin urmare, a înţeles natura muncii şi că a conceput omul 
obiectiv ca rezultat al propriei sale activități spirituale, Marx a introdus o 
altă noţiune a muncii, „munca, sursă a bunăstării”, diferită de cea cu care 
opereau reprezentanții economiei politice. Căci, pentru Marx, munca nu se 
reduce la simpla activitate de producere a bunurilor materiale, ci şi la cea de 
producere a valorilor culturale, spirituale, deci a producţiei intelectuale. În 
relația dintre aceste tipuri de activităţi, el a pus accentul asupra importanţei 
muncii în sens economic, expresie a relaţiilor dintre om şi natură şi, deci, ca 
fundament al vieţii sociale. În acest temei s-a putut susține, cum de altfel s-a 
şi întâmplat, că Marx a fost înainte de toate economist şi abia în al doilea 
rând sociolog. Dincolo de aceasta, este adevărat că, spre deosebire de alte 
teorii şi doctrine sociologice, el „a situat ferm societatea umană în lumea 
naturală şi a analizat toate fenomenele sociale în contextul (schimbării 
istorice) a relaţiei dintre societate şi natură” 

Pornind, de asemenea, de la Hegel, care a elaborat conceptul de 
„alienare”, Marx l-a convertit din ideea de alienare spirituală în ideea de 
„alienare a muncii”, care se realizează în sfera existenței fizice şi a 


' Tom Bottomore, Robert Nisbet, op. cit, p. 119. 
123 


Universitatea SPIRU HARET 


producţiei materiale a omului. În acest sens, pentru Marx, munca „alienată” 
este munca impusă de unii oameni, altora, respectiv munca „forţată”, opusă 
activității umane creative, libere şi ale cărei rezultate sunt preluate de 
„stăpânii proceselor de producţie”. 


2. Concepţia lui Karl Marx asupra societăţii 


Aceste două concepte sunt cele pe baza cărora şi-a elaborat Marx 
întreaga concepţie asupra societății. Principalele elemente ale acestei 
concepții sunt: 

a) ca formă principală a relațiilor dintre om şi natură, Marx concepe 
munca drept un proces istoric, în care omul, acţionând asupra naturii, 
determină schimbări şi transformări ale acesteia, în acest proces 
schimbându-se, concomitent, şi el însuși; 

b) de aici derivă teza potrivit căreia în evoluţia muncii există stadii 
diferite, care se reflectă în diferite forme şi modalități de realizare a 
producerii bunurilor materiale; 

c) ceea ce face ca, în diferite epoci şi perioade istorice, să existe 
moduri de producție distincte, prevalente, cărora le corespund forme 
istorice diferite de societăți; 

d) procesul istoric general al evoluţiei raporturilor dintre om şi 
natură, al muncii, al modurilor de producţie şi al societăților are un caracter 
progresiv, în sensul că umanitatea se eliberează treptat de dependența sa 
cvasitotală fata de forţele şi de resursele naturii, pe calea unor „epoci 
progresive în formarea economică a societăţii”, ceea ce conduce la apariția 
şi dezvoltarea unor forme superioare de societate; 

e) dezvoltarea muncii sociale nu se realizează însă ca un efort 
comun, pe deplin cooperativ, care să permită crearea unor forte productive 
capabile să conducă la dominarea din ce în ce mai eficientă a naturii de 
către om, întrucât, prin „munca alienată”, societatea se împarte în două 
grupări sociale majore, ale căror relaţii se constituie în fundamentul 
întregului edificiu social şi determină caracterul general şi configurația de 
ansamblu a vieţii economice şi sociale a oricărui sistem social; 

f) forma relațiilor dintre „stăpâni” şi „„producători” este întotdeauna 
în concordanță cu o etapă definită în dezvoltarea metodelor de muncă şi, ca 
o consecință, a productivităţii sociale a muncii”. 

Acestea reprezintă elementele de bază din care Marx a derivat şi a 
elaborat ulterior coordonatele generale ale teoriei sale sociologice 


' Pentru întreaga discuţie, vezi Tom Bottomore, Robert Nisbet, op. cit, p. 118. 

întemeiate, în afară de concepția sa asupra muncii, pe conceptele de 
proprietate privată, mod de producţie, forme de societate, stadii ale 
dezvoltării sociale, clase sociale şi conflicte de clasă etc. Aceste concepte 
le-a reunit şi le-a formulat în principiile de bază ale teoriei sale sociologice, 
ulterior, astfel: ,, In producerea socială a existenței lor, oamenii intră în 
relaţii determinate necesare, independente de voinţa lor; aceste relații de 
producţie corespund unui nivel dat de dezvoltare al forțelor lor materiale de 
producție. Totalitatea acestor relaţii de producție, constituie structura 
economică a societăţii — adevărată temelie pe care se ridică suprastructurile 
politice şi juridice, cărora le corespund forme definite ale conştiinţei 
sociale. Modul de producere a vieţii materiale, determină caracterul general 
al proceselor sociale, politice şi spirituale ale vieţii sociale. La un anumit 
grad de dezvoltare, forţele productive materiale, intră în conflict cu relaţiile 
existente de producţie, sau cu relaţiile de proprietate, în cadrul cărora ele au 
acţionat anterior. Ieri încă forme ale dezvoltării forțelor productive, aceste 
condiţii se transformă în grave obstacole. Atunci începe o epocă a revoluţiei 
sociale. Schimbările din fundamentele economice sunt însoțite de o 
răsturnare, mai mult sau mai putin rapidă, a întregului edificiu” !, atât a 
condițiilor materiale ale producţiei economice, cât şi a formelor politice, 
religioase, artistice, filosofice, a formelor ideologice. 

Aceasta însemnează că o societate nu dispare, înainte ca toate forțele 
sale productive să se dezvolte până la limitele lor maxime. De asemenea, că 
relaţii superioare de producție nu apar înainte de a fi create condițiile 
materiale necesare existenţei lor. 


3. Interpretarea sociologică marxistă a societății 


În aceste teze pot fi identificate ideile esenţiale ale interpretării 
sociologice marxiste a societăţii, care, în linii generale, sunt următoarele: 

a) pentru înțelegerea proceselor devenirii istorice a societăţilor 
omeneşti este necesară analiza structurilor sociale obiective ale acestora, a 
forțelor şi relațiilor de producție şi nu modurile de a gândi ale oamenilor, 
căci lor li se impun raporturi sociale supraindividuale, indiferent de 
aspiraţiile, preferinţele şi dorinţele lor individuale; 

b) in orice relaţie există o bază economică sau o infrastructură şi o 
suprastructură constituită din instituţii juridice, politice, moduri de gândire, 
ideologii, filosofii etc.; 


' K. Marx, Contribuţii la critica economiei politice, Bucuresti, 


Ed. Politică, 1967, p. 100. 

c) sursa mişcării şi dezvoltării sociale o constituie contradictia 
dintre forțele de producţie şi relaţiile de producţie generate de raporturile de 
proprietate în care ele se desfăşoară; 

d) în aceste raporturi contradictorii intervine lupta de clasă, generată 
de ataşamentul unor clase la vechile raporturi de producție şi a altora la 
noile raporturi ce se formează în mersul progresiv al devenirii sociale; 

e) dialectica forțelor şi relațiilor de producţie demonstrează că 
revoluțiile sociale nu sunt accidente politice, ci expresia unei necesități 
istorice şi îndeplinesc funcţii necesare, producându-se atunci când condiţiile 
pentru declanşarea lor sunt îndeplinite; 

f) în orice sistem social există o anumită realitate socială şi o 
conştiinţă socială, prima fiind cea care o determină pe a doua; ceea ce 
înseamnă că pentru explicarea şi înțelegerea modului de a gândi al 
oamenilor este necesară cunoaşterea şi înțelegerea raporturilor sociale în 
care ei sunt integrați; 

g) în evoluţia generală a societății omeneşti există etape istorice 
distincte, produse şi întemeiate pe regimuri economice sau pe moduri 
diferite de producție: modul de producţie asiatic, antic, feudal şi burghez. 
Ultimele trei s-au succedat în istoria societăților occidentale. Primul este 
distinct de acestea şi s-a înregistrat în societățile asiatice. Toate modurile de 
producţie occidentale s-au întemeiat pe exploatarea omului de către om; 
fiecare însă în mod distinct: prin sclavie (cel antic), prin servaj (cel feudal) 
şi prin sistemul salarial (cel capitalist), care, în viziunea lui Marx, va 
constitui ultima formaţiune socială antagonică, pentru că aceasta va fi 
succedată de modul de producţie socialist, întemeiat pe munca 
producătorilor asociați, ceea ce va exclude exploatarea omului de către om. 

Conturată în lucrările de tinereţe ale lui Marx (Ideologia germană şi 
Manuscrise economico-filosofice), această concepţie umanistă, istorista 
asupra societății n-a mai fost dezvoltată în esenţa ei. Căci, după 1850, Marx 
şi-a elaborat un vast program de studii asupra societăţii capitaliste în 
contextul procesului general al dezvoltării sociale în care, reafirmând 
concepția sa asupra dezvoltării istorice a producției, analizează relaţiile 
dintre aceasta, distribuţia, schimbul şi consumul, relaţiile dintre modurile de 
producţie, formele societăţii şi ale statului, încercând să interpreteze relațiile 
dintre dezvoltarea societăţilor şi conceptul de progres. 

Un asemenea proiect nu a fost finalizat însă de Marx, deşi el nu a 
încetat să se preocupe de studii consacrate fenomenelor istorice de 
dezvoltare a societății. Ceea ce a reuşit însă, a fost o rafinare a analizei 
modurilor de producţie şi o examinare critică a predecesorilor săi, în 
domeniul economiei politice. 

4. Destinul teoriei sociologice marxiste 


Destinul ulterior al teoriei sociologice marxiste a fost marcat de 
momente şi de receptionari diferite. Astfel, în timpul vieţii sale, această 
teorie nu a fost luată în considerare nici de oamenii de ştiinţă individuali, 
nici de comunităţi ştiinţifice. 

Capitalul a fost tradus în Rusia, volumul I apărând aici în anul 1872, 
iar în Germania în anul 1873, unde însă, lucrarea a fost, în mare măsură, 
interzisă. S-au interesat de ea unii reprezentanți ai socialismului, între care 
Joseph Dietzgen, care a publicat câteva articole asupra Capitalului în anul 
1868. 

Abia după moartea lui, scrierile sale au ajuns să se situeze în atenția 
opiniei publice şi a specialiştilor şi să înceapă să aibă o influență 
intelectuală şi politică crescândă, devenind treptat doctrina şi teoria socială 
dominantă a mişcării muncitoreşti internaționale, până în anul 1914. După 
care au apărut o serie de dezbateri teoretice, politice şi ideologice în sânul 
mişcării muncitoreşti, în primul rând al celei germane, reprezentate de 
Partidul Social-Democrat German, care au generat o primă „controversă 
revizionistă”, legată de numele lui Eduard Bernstein. Acesta susţinea ca 
marxismul, ca ştiinţă, trebuie să fie verificat empiric, iar pentru aceasta o 
serie de teze ale lui trebuie revizuite, datorită evoluţiilor realitatilor sociale 
care le contrazic, între care teoria claselor sociale şi a structurii sociale în 
societatea capitalistă (care cuprinde nu numai clasa capitaliştilor şi a 
proletariatului, ci şi alte clase şi categorii sociale). Bernstein susținea, de 
asemenea, necesitatea elaborării unei teorii etice a noului ,,ideal” social 
socialist, inevitabilitatea dispariției capitalismului etc. 

Dezbaterea a fost continuată cu argumente pro şi contra de Karl 
Kautsky, Rudolf Hilferding, Roza Luxemburg, apoi de cercul cunoscut ca 
fiind cel al austro-marxiştilor, în frunte cu Otto Bauer şi Max Adler Renner. 

La începutul secolului al XX", dezbaterile în jurul teoriei sociale 
marxiste au continuat, conturându-se mai multe orientări şi curente, între 
care ortodoxismul marxist, reprezentat de K. Kautsky, revizionismul 
bernsteinian şi austro-marxismul, la care s-a adăugat noul mod de abordare 
a problemelor de către Lenin şi reprezentanţii bolşevicilor, care, ulterior au 
dobândit o mare influență asupra marxismului în general, ajungând într-o 
poziţie hegemonică în teoria şi practica socialismului, în perioada de la 
revoluţia rusă din 1917, până in 1956, când s-au înregistrat noi evoluții în 
gândirea marxist-leninistă. In esență, Lenin a reafirmat, împotriva 
revizionismului şi reformismului european, semnificaţia revoluționară, 
practică a marxismului, a elaborat o teorie asupra rolului conducător al 
partidului în opera de construire a noii societăți, teza alianţei proletariatului 

cu țărănimea, cea a luptei de clasă în epoca imperialismului, adaptând 
concepţia asupra marxismului ca „teorie a revoluţiei proletare”. Pe această 
bază, leninismul ca doctrină şi mişcare politică a dat naştere unui nou tip de 
sistem politic şi de partid, care au avut esențiale implicaţii în desfăşurarea 
vieţii sociale şi politice a lumii pe toată durata secolului al XX™ şi are şi 
astăzi reverberatii, atât teoretice, cât şi practice. În perspectiva istoriei 
sociologiei, este de reținut că, în a doua jumătate a secolului al xx" 
gândirea marxistă a constituit obiect de reînnoire, proces care a dat naştere 
la ceea ce se consideră a fi „marxismul structuralist” reprezentat de Louis 
Althusser, Maurice Godelier, Nicos Poulantzas, şi „teoria critică” 
reprezentată de Jürgen Habermas, Claus Offe, şi alții. 

Discutia acestor noi orientări teoretice şi doctrinare depăşeşte, însă, 
cadrul lucrării de fata. 


5. Contribuţia lui K. Marx la constituirea sociologiei 


Evaluarea contribuţiei lui K. Marx la constituirea şi dezvoltarea 
sociologiei ca ştiinţă implică reliefarea a ceea ce se demonstrează a fi 
valabil în concepţia sociologică marxistă şi a limitelor sau, eventual, a 
erorilor sale. Din acest punct de vedere, se poate afirma că, la fel ca şi în 
celelalte concepții, doctrine sau sisteme sociologice, şi în cazul 
marxismului regăsim şi elemente valabile şi limite sau echivocuri teoretice, 
metodologice şi ideologice. 

O analiză critică obiectivă a conceptelor fundamentale pe care le-a 
elaborat şi cu care a operat K. Marx (forte de producţie, relaţii de producţie, 
infrastructură, suprastructură, existență socială, conştiinţă socială, etc.), 
permite afirmația că acestea pot fi utilizate în analiza sociologică a 
societății. Căci analiza stării economiei, a relaţiilor de producţie şi sociale, a 
dezvoltării ştiinţifice si tehnologice, reprezintă domenii reale de 
investigaţie, metode şi indicatori majori ai înțelegerii mai cu seamă a 
societăţilor moderne şi a stadiului lor de dezvoltare. 

Discutabil este, însă, conceptul determinării şi chiar al conditionarii 
relaţiilor sociale şi a stării conştiinţei sociale de către forţele materiale şi 
relaţiile economice de producţie. Căci, în orice sistem social, determinările 
sau conditionarile nu sunt numai în sensul indicat de Marx, ci şi între 
diferitele sectoare economice şi sociale, dezvoltarea forțelor productive ale 
societății se produc şi pe baza proprietății private, dar şi a celei publice: 
revoluțiile preconizate de el, ca rezultat al determinărilor sau conditionarilor 
preconizate, nu s-au produs în societăţile cele mai dezvoltate vizate de el. 

În privința raporturilor dintre infrastructură şi suprastructură, de 
asemenea, există o serie de probleme discutabile. În fond, elementele 

constitutive ale infrastructurii la Marx sunt: forțele productive, respectiv 
ansamblul utilajelor tehnice ale unei societăţi şi organizarea muncii. Pot fi 
acestea separate de resursele umane necesare, atât pentru crearea, cât şi 
pentru punerea lor în valoare? Pot fi ele separate de cunoaşterea ştiinţifică, 
de creaţiile şi inovațiile ştiinţifice şi tehnice? In acest caz este evident că o 
serie de elemente pe care Marx le consideră a ţine de suprastructură se 
regăsesc, de fapt, în infrastructură. Poate fi concepută organizarea muncii şi 
a producției separat de proprietate, de natura şi legile sale? Dacă adăugăm 
la acestea şi interpretarea dogmatică potrivit căreia infrastructura determină 
suprastructura, este clar că această problematică nu a fost soluționată în 
mod ştiinţific. 

In acelaşi mod este necesar să fie considerat şi un alt concept 
fundamental, cel al contradictiei dintre forțele de producţie si relaţiile de 
producție întemeiate pe dreptul individual de proprietate, care constituie un 
obstacol în dezvoltarea forțelor de producție. In acest caz, istoria a 
demonstrat că o asemenea contradicţie nu există. Chiar dacă, de-a lungul 
vremii, proprietatea a evoluat, marile societăți moderne pe acțiuni se 
întemeiază pe proprietatea a mii de acționari, care, deşi sunt proprietari în 
sens juridic, nu-şi mai exercită direct dreptul individual tradițional de 
proprietate altele, întemeiate pe proprietatea de stat, deşi au rămas ca- 
pitaliste au favorizat dezvoltarea forțelor de producţie, nu au împiedicat-o. 

Si teza fundamentală marxistă a luptei de clasă, ca motor al 
dezvoltării istorice este discutabilă. Dincolo de diferitele viziuni şi definiții 
ale claselor sociale ce pot fi identificate în lucrările lui Marx, esența acestei 
teze, este următoarea: în ascensiunea sa istorică, burghezia a dezvoltat 
forțele productive şi relaţiile sociale capitaliste, în sânul societăţii feudale. 
Similar, proletariatul va dezvolta forțele productive socialiste în sânul 
societății capitaliste. O examinare atentă a desfăşurării proceselor 
respective arată însă că este adevărată doar prima afirmație. Intrucât, 
burghezia era efectiv o clasă socială nouă, formată în interiorul societății 
feudale, reprezenta o minoritate care, datorită forţei economice pe care şi-o 
crea, exercita funcţii sociale indispensabile şi, de pe aceste poziţii, se 
opunea aristocrației militare. 2 

In privinţa proletariatului, lucrurile stau exact pe dos. In societatea 
capitalistă, proletariatul este o mare masă de muncitori deprivilegiati, agenți 
de execuţie într-un sistem de producție, condus fie de capitalişti, fie de 
tehnocraţie. Ceea ce face imposibilă asimilarea ascensiunii istorice a 
proletariatului cu cea a burgheziei şi reprezintă o eroare şi teoretică şi 
practică. 

Cel mai greu de susţinut este idealul social afirmat şi propus in mod 
profetic de către Marx, respectiv realizarea unei societăți noi, fără 
antagonisme economice şi sociale, o societate evident superioară sub toate 
raporturile, fata de toate cele ce au precedat-o. O societate realizată de către 
proletariatul care, în calitate de clasă socială universală „preia puterea” şi, 
deci, succesiunea burgheziei. Este vorba despre o societate în care va fi 
lichidata proprietatea privată asupra mijloacelor de producţie şi vor dispare 
toate antagonismele generate de aceasta şi în care cei ce vor exercita 
puterea, o vor face în numele maselor populare, într-un stat care va 
îndeplini, temporar (căci, în perspectivă, el va dispărea), funcții 
administrative şi de conducere, necesare oricărei societăţi dezvoltate, în 
principal prin intermediul planificării raționale a tuturor activităților şi 
proceselor economico-sociale şi culturale, în vederea asigurării bunăstării şi 
prosperității generale a tuturor membrilor societății. 

O analiză istorică şi critică atentă va reliefa, într-adevăr, faptul că o 
asemenea societate nu va mai prezenta acelaşi tip de antagonisme, ca 
societățile bazate pe proprietatea privată asupra mijloacelor de producţie, 
dar şi faptul că ea nu va putea fi o societate nonantagonică, deoarece într-un 
sistem social în care deciziile privitoare la toate componentele acestuia se 
iau în mod centralizat şi care determină în măsură hotărâtoare condiţia şi 
statutul fiecărui membru sau grupe de membri ai sistemului, este imposibilă 
evitarea apariției unor noi tipuri de antagonisme. Fie între grupele sociale în 
plan orizontal, de exemplu: ţărani — muncitori, fie în plan vertical — cele 
situate la vârful sau la baza ierarhiei sociale. Mai mult decât atât, într-o 
societate în care condiția fiecărui membru al societății depinde de planul 
adoptat de stat, apar în mod inevitabil nu numai antagonisme, ci şi conflicte, 
întrucât deciziile luate de indivizi sau de o minoritate, nu sunt libere de 
interese şi de aspirații individuale sau grupale. Cea ce face imposibil de 
imaginat o societate în care deciziile ce se iau să corespundă intereselor 
„tuturor” sau intereselor „supreme” ale colectivităţi sociale în ansamblul său 
(dacă, şi în măsura în care acestea pot fi, de la caz la caz, definite). 

In această privință, atât timp cât cei ce îndeplinesc funcții 
administrative şi de conducere sunt un număr redus de oameni, nu poate 
exista garanția că ei nu vor fi părtinitori, subiectivi, rău informați sau 
nerezonabili şi, deci, că ei vor acţiona în aşa fel încât să poată satisface 
aşteptările, nevoile, trebuintele sau aspiraţiile tuturor membrilor sistemului 
social dat. 

In afara acestor elemente, în structura societăţii nonantagonice 
preconizate de Marx mai există un domeniu fundamental: cel al reducerii 
ordinii politice la ordinea economică, prin prevederea dispariției statului o 

dată cu instaurarea proprietăţii colective asupra mijloacelor de producție şi 
a planificării dezvoltării sociale generale a societății - o teză care nu poate fi 
susținută teoretic şi care, mai ales, este contrazisă practic de realitățile 
economico-sociale şi politice. Ordinea politică nu poate dispare, indiferent 
de natura sistemelor sociale, întrucât, în oricare din acestea, sarcinile şi 
funcţiile de organizare, de conducere, de orientare a ansamblului oricărui 
sistem, de alocare, de gestiune şi de distribuire a resurselor şi avutiei 
colective, rămân necesități fundamentale. Nevoia de coordonare, de 
armonizare, de ordine şi dirijare depăşeşte sfera economicului, incluzând 
toate celelalte sfere şi domenii ale vieţii sociale. Ceea ce impune concluzia 
că, deşi ordinea politică şi cea economică se află în relații reciproce, ordinea 
politică este, cel putin relativ, autonomă faţă de cea economică şi, ca atare, 
sistemele şi regimurile politice nu pot fi reduse la simple apendice ale 
sistemelor şi regimurilor economice. 

Analiza critică şi evaluarea sociologiei marxiste sunt marcate de o 
particularitate cu totul specială: atât valoarea cât şi limitele acestei teorii 
sociologice pot fi puse în evidență nu numai pe calea şi prin intermediul 
instrumentelor teoretice, logice sau gnoseologice, ci şi prin imensele 
consecinţe istorice ale aplicării sale practice (în variante multiple), în cazul 
unei semnificative părți a omenirii, pe parcursul a trei sferturi de veac, în 
secolul al XX-lea. 

CAPITOLUL VIII 


SOCIOLOGISMUL. CONTRIBUȚIA 
LUI EMILE DURKHEIM IN SOCIOLOGIE 


Personalitate marcantă in istoria gândirii sociologice, creator de 
doctrină şi de şcoală, Emile Durkheim! a exercitat o influență intensă şi 
însemnată în istoria gândirii şi a cercetării sociologice concrete, pe 
parcursul întregii perioade cuprinse între sfârşitul secolului al XIX-lea şi 
prima jumătate a secolului al XX-lea. 

Durkheimismul a continuat să fie un curent sociologic cu rezonanță 
cu toate că, după cel de-al doilea război mondial, intensitatea influenţei lui 
Durkheim şi a discipolilor săi asupra gândirii sociologice contemporane s-a 
diminuat, îndeosebi în legătură cu dispariția unora din cei mai iluştri 
reprezentanți ai şcolii”. 

Amploarea răspândirii sociologiei durkheimiene, notorietatea pe care 
a dobândit-o şi cvasiperenitatea pe care o dovedeşte se datoresc, printre 
altele, vastității ariei tematice şi rationalitatii multora din temele abordate, 


' S-a născut la Épinal, în Vosgi, la 15 aprilie 1858. A urmat studiile secundare 
în localitatea natală, după încheierea cărora îşi pregăteşte, la liceul Louis-le-Grand din 
Paris, concursul pentru Scoala Normală Superioară, unde intră în anul 1879. Aici a 
fost elevul lui Fustel de Coulanges şi E. Boutroux. În anul 1882 este declarat agregat 
în filosofie şi numit profesor de liceu. A funcționat în această calitate până în 1885 la 
Sens, Saint-Quetin şi Troyes. Între 1885-1886 îşi ia un concediu de studii pe care îl 
petrece la Paris şi in Germania, pe lângă Wundt, dedicându-se studiului ştiinţelor 
sociale. La întoarcerea din Germania publică în „Revue philosophique” trei articole: 
Les études récentes des sciences sociales, La science positive de la morale en 
Allemagne şi La philosophie dans les universités allemandes. In urma publicării 
acestor studii, în anul 1887 este numit profesor de pedagogie şi de ştiinţe sociale la 
facultatea de litere a Universităţii din Bordeaux, unde a ținut primul curs de sociologie 
din universitățile franceze. In 1896 fondează „L 'Ance sociologique”, iar în 1902 este 
numit profesor suplinitor la catedra de pedagogie de la Sorbona. Din 1908 este 
titularul catedrei de pedagogie de la facultatea de litere din Paris, unde predă, paralel, 
pedagogia şi sociologia. Moare la Paris, la 15 noiembrie 1917. 

Vezi Armand Cuvillier, Sociologie et problemes actuelles, Ed. Il-a, Paris, 
Librairie psilosophique J. Vrin, 1961, p. 157-158. 

precum şi îmbinării de către E. Durkheim şi a colaboratorilor săi a spiritului 
teoretic de largă anvergură cu studierea patientă şi riguroasă a realității 
sociale, îmbinare care s-a dovedit şi care se dovedeşte, şi în prezent, 
fructuoasă. 

Această poziţie a conferit lucrărilor fondatorului şi reprezentanților 
şcolii un caracter aparte de temeinicie şi soliditate, prin care ele s-au impus, 
dovedindu-se superioare lucrărilor speculative de ştiinţă socială, ca şi celor 
pur descriptive. 

Este cunoscut că Durkheim s-a străduit, în întreaga sa activitate 
teoretică şi practică, să demonstreze necesitatea şi importanţa constituirii 
sociologiei ca ştiinţă autonomă obiectivă! pe baza delimitării sale de orice 
„metafizică”, ca şi de orice empirie plată. Temeiul acestei orientări l-a 
considerat întotdeauna a fi dat de specificitatea socialului în raport cu 
biologicul şi psihologicul şi, în general, în raport cu toate celelalte forme 
fundamentale ale existenţei. 

Punctul de pornire în acest efort a fost convingerea lui că pentru a 
realiza un asemenea obiectiv este necesar ca fenomenele şi realitatea 
socială, în ansamblul său, să fie tratate în mod ,,stiintific”, ceea ce implică a 
identifica ceea ce este obiectiv în aceste realităţi, respectiv ceea ce este 
susceptibil de determinare exactă şi de măsurare şi eliminare a tot ceea ce 
este subiectiv sau refractar condiției de obiectivitate, specifice oricărei 
ştiinţe. 

EI a fost conştient de faptul că acest punct de vedere nu era nou în 
sociologie. Înaintea sa A. Comte îşi propusese să elaboreze sociologia ca o 
ştiinţă a legilor naturale ale societăţii, legi distincte de cele specifice ale 
naturii. lar H. Spencer îşi propusese să realizeze acelaşi obiectiv pe calea 
aplicării legii universale a evoluției la studiul vieții sociale. 

E. Durkheim le reproşa acestora că au rămas în mare măsură la 
abordarea şi cercetarea vieţii sociale din perspectivă filosofică, întrucât n-au 
reuşit să utilizeze metode ştiinţifice propriu-zise în investigarea proceselor 
sociale, sprijinindu-se în tentativele lor pe speculaţii esențialmente 
filosofice, or, a filosofa şi specula echivalează cu pierderea din vedere a 
realității însăşi şi, deci, cu imposibilitatea de a o cunoaşte şi explica. 

Aşa se explică faptul că observaţia a fost resimțită ca o necesitate 
vitală pentru constituirea sociologiei ca ştiinţă, pentru elaborarea metodelor 
sale specifice de cercetare. 

În acelaşi timp, ca şi predecesorii, el a conferit sociologiei o destinaţie 
practică, considerând că aceasta va trebui să stea la baza acţiunii de 


' É Durkheim Sociologie — Regulile metodei sociologice, trad. 


C. Sudeteanu, Ed. „Cultura Naţională”, Bucuresti, 1924. 

remediere a „relelor” sociale şi de constituire a unei societăţi eliberate de 
„anomii juridice şi morale”, îndeosebi de „anomia juridică şi morală a vieţii 
economice”, pe care le considera cel mai mare neajuns al societăţii 
(burgheze) în care trăia. 

Destinația practică a sociologiei Durkheim o afirma de la intrarea sa 
în Şcoala Normală Superioară, când susținea că sociologia trebuie „să joace 
un rol în reconstruirea socială a Franţei”, sau când, în 1893, afirma 
deschis: „Noi considerăm că cercetările noastre nu ar merita o oră de 
osteneală, dacă ele n-ar trebui să aibă decât un interes speculativ” . 

Constituirea sociologiei ca ştiinţă autonomă şi integrarea sa 
armonioasă în sistemul ştiinţelor presupunea cu necesitate determinarea 
riguroasă a obiectului şi metodelor sale de cercetare şi, pe această bază, a 
relațiilor sale cu celelalte ştiinţe şi cu acţiunea socială. 

Consecvent concepției pe care o avea asupra mersului cunoaşterii 
ştiinţifice ,,...din afară spre interior, de la manifestări exterioare şi imediat 
sensibile, spre caracterele interne pe care aceste manifestări le dezvăluie”?, 
Durkheim considera că, pentru a putea determina ştiinţific specificitatea 
fenomenelor şi a vieţii sociale, este necesară stabilirea prealabilă a 
caracteristicilor generale ale fenomenelor sociale, prin care acestea pot fi 
deosebite de toate celelalte fenomene ale realității. 

Pornind de la aceasta, Durkheim a afirmat hotărât şi a căutat să 
demonstreze că este posibil şi că e necesar să existe o ştiinţă obiectivă a 
societăţii — sociologia — al cărei obiect trebuie să îl constituie faptul social, 
care se distinge de obiectul tuturor celorlalte ştiinţe, dar care poate fi 
observat şi explicat în acelaşi mod în care sunt observate şi explicate 
fenomenele aparținând domeniilor de studiu ale celorlalte ştiinţe. 

Nevoile demonstrării acestei teze l-au condus la elaborarea unei teorii 
a „faptului social” ale cărei laturi cardinale le constituie cele două formule, 
care au devenit celebre şi care sintetizează, aproximativ fidel, esența 
gândirii durkheimiene: 

— faptele sociale trebuie considerate ca lucruri; 


! Vezi Eugeniu Speranţia, Introducere în sociologie, Tom I, Istoria 
concepțiilor sociologice, Ed. Casa Scoalelor, Bucuresti, 1944, p. 432. 

2 Vezi A. Cuvillier „Introduction a la sociologic”, Librairie A. Collin, Paris, 
1936, p. 92. 

3 E. Durkheim, De la la division du travail social, Paris, Felix Alcan, 1893, 
Prefaţa, p. II. 

* E. Durkheim, Representations individuelles et representations collectives (în 
„Revue de mstapshisique et de morale”, Sixieme année — 1898, Ed. Armand Collin, 
p. 298). 

— caracteristica principală a faptului social constă în aceea că, fiind 
exterior indivizilor, exercită asupra acestora o influență constrângătoare. 

Formularea acestor propoziții a stârnit vii şi îndelungate discuţii, ceea 
ce a făcut ca Durkheim să revină în repetate rânduri asupra lor, insistând 
pentru înţelegerea şi interpretarea exactă a semnificației pe care el le-o 
acorda. 

Unii i-au reproşat că aceste formulări definesc prea îngust 
fenomenele sociale. Alţii, dimpotrivă, că o asemenea definiție a socialului 
epuizează realul în cvasitotalitatea sa. Durkheim, însă, preciza că el nu 
consideră definiția pe care a dat-o faptului social ca fiind exhaustivă. In 
prefața la ediţia a doua a lucrării sale Regulile metodei sociologice el arăta 
în mod expres că definiția dată faptelor sociale nu cuprinde toate caracterele 
acestora şi, ca atare, ea nu poate şi nici nu trebuie să fie considerată ca 
singura posibilă’. Ea exprimă doar, si în primul rând, acele caracteristici ale 
fenomenelor sociale care pot fi nemijlocit observate şi care servesc drept 
punct de plecare în cercetare. E vorba, după propria lui expresie, de o 
definiţie inițială, dată cu scop metodologic. 


1. Concepţia asupra socialului 


Ce este de fapt socialul? Prin ce se deosebeşte el de fenomenele 
biologice, pe de o parte, şi de fenomenele psihice, pe de altă parte? Care 
este criteriul socialului? 

De la început Durkheim aprecia că este o eroare a considera că tot 
ceea ce se petrece în societate este şi social. Fiecare membru al societății, 
spunea el, doarme, mănâncă, rationeaza etc. şi societatea are tot interesul ca 
aceste funcţii să se exercite cu regularitate. Ele nu pot fi considerate însă 
fapte sociale. Aceste fenomene sunt, după el, de domeniul biologiei şi 
psihologiei, întrucât îndeplinesc, în principal, funcții fiziologice, pe de o 
parte, şi tin de domeniul vieţii spirituale, pe de altă parte. 

Socialul reprezintă ,,...0 ordine de fapte care înfăţişează caractere 
foarte speciale: ele constau în feluri de a lucra, de a gândi şi de a simți, 
exterioare individului şi care sunt înzestrate cu o putere de constrângere în 
virtutea căreia ele se impun lui” 

Din această ordine de fapte fac parte normele juridice şi morale, 
dogmele şi riturile religioase, obiceiurile, regulile bunei creşteri (eticheta) 


sau conversațiile „civilităţii”, limbajul, sistemele economice, financiare, de 


' E. Durkheim, Sociologia — Regulile metodei sociologice, Ed. „Cultura 
Naţională a’, Bucuresti, 1924, Prefaţa ediţiei a II-a, Partea a III-a, p. 41 — 45. 
? Op. cit, p. 49. 

educaţie etc., plus curentele sociale (marile mişcări de entuziasm, de 
indignare, de milă etc.), care n-au ca izvor nici o conştiinţă individuală. 

Aceste fenomene sociale se deosebesc de fenomenele pur biologice, 
prin aceea că, în calitatea lor de acţiuni, reprezentări sau moduri colective 
de gândire au o latură psihică, care nu poate fi întâlnită la nivelul 
fenomenelor organice. Ca urmare a faptului că, în această calitate a lor, 
există în afara individului şi îi survin acestuia sub forma normelor morale, 
juridice, logice etc., imprimându-i-se, datorită forței de constrângere, care le 
este inerentă, le distinge de fenomenele psihice, care nu există şi nu pot 
exista decât în conştiinţa individuală şi prin ea. 

In legătură cu răspunsul dat la problema substratului fenomenelor 
sociale se află o teză centrală din gândirea sociologică a lui Durkheim şi 
anume aceea că societatea este prin natura ei o realitate sui-generis, 
distinctă de realităţile individuale şi că orice fapt social are drept cauză un 
alt fapt social şi niciodată un fapt al psihologiei individuale. 

El a afirmat şi argumentat această teză în diferite etape ale creaţiei 
sale, în lucrări şi în moduri diferite. În Regulile metodei sociologice spunea 
categoric că „materia vieţii sociale nu s-ar putea explica prin factori curat 

psihologici, adică prin stări ale conştiinţei individuale, ceea ce ni se pare 
evidenţa însăşi”!. În aceeaşi lucrare el spunea că faptele sociale se 
deosebesc calitativ de cele psihice, dar nu numai atât: „Ele au un alt 
substrat, nu evoluează în acelaşi mediu, nu atârnă de aceleaşi condiţii”, 
fără a avea pretenţia de a spune prin aceasta că ele nu sunt „întrucâtva” 
psihice, căci constau în feluri de a gândi sau de a acţiona. 

Neavând ca fundament indivizii şi psihologia individuală, ele nu pot 
avea altul decât societatea, ,,...fie societatea politică in întregimea sa, fie 
vreunul din grupările parţiale ce ea cuprinde, confesiuni religioase, şcoli 
politice, literare, corporaţii, profesionale etc”. Ele sunt produsul vieţii 
comune şi anume produsul acțiunilor şi reactiunilor dintre constiintele 
individuale. Care sunt trăsăturile caracteristice prin care fenomenele sociale 
se disting de toate celelalte fenomene şi procese ale realității obiective? 
Răspunsul lui Durkheim la această întrebare a fost următorul: 

Toate fenomenele care sunt sociale se recunosc după puterea de 
constrângere pe care o exercită sau o pot exercita asupra membrilor 
societăţii, iar această însuşire a lor se poate recunoaşte în două moduri: fie 
prin existenţa unei sancţiuni care se aplică în cazul nerespectării lor, fie prin 
rezistența pe care o opun acţiunilor individuale îndreptate împotriva lor. 


' Idem, p. 39. 
? Idem, p. 38. 
> Idem, p. 49. 

În legătură cu modul cum a conceput el „constrângerea socială”, este 
de precizat că Durkheim n-a considerat că aceasta defineşte esența 
socialului şi nici că ea stă la originea vieţii sociale, ci a considerat-o ca pe 
un „discriminant” al fenomenelor sociale, ca pe un „semn exterior” al lor. 
In al doilea rand, el n-a considerat-o niciodată ca fiind un produs artificial, 
rezultat al unor convenţii voite, ci ca pe un produs necesar al realității 
sociale, deosebindu-se de necesitatea din natură prin aceea că este o 
constrângere mai mult morală, datorită mai ales prestigiului cu care sunt 
investite anumite „reprezentări” sociale. Pe această bază, în societate, spre 
deosebire de natură, dat fiind caracterul necesităţii, există loc pentru o 
anumită libertate individuală, pentru acţiunea umană. 

La aceste caracteristici ale fenomenului social se adaugă şi aceea a 
extensiunii lor in viata colectivităţi, a gradului lor de răspândire într-o 
societate dată. 

După enumerarea şi analiza acestor caracteristici ale faptului social, 
Durkheim stabileşte următoarea definiţie a acestuia: „Este fapt social orice 
fel de a face, fixat sau nu, capabil să exercite asupra individului o 
constrângere exterioară, sau, încă este general în întinderea unei societăți 
date, având totuşi o existență proprie, independentă de manifestările sale 
individuale”. 

Cu toate precautiile pe care şi le-a luat şi cu toate insistențele sale de a 
se face pe deplin înțeles, discuțiile în jurul conceptelor durkheimiene de 
„fapt social” şi de „constrângere socială” au fost multă vreme foarte 
aprinse. Aceasta, întrucât după cum rezultă din ansamblul operei sale, deşi 
afirma că definițiile date faptului social şi constrângerii sociale sunt definiții 
extrinsece, iniţiale, incomplete, fără pretenția de a conţine şi de a exprima 
toate notele esenţiale ale categoriei de fenomene la care se refereau, până la 
urmă el le-a substituit, pe nesimţite, unei definiții intrinsece a lor, 
considerându-le si utilizându-le ca atare, atât în activitatea sa teoretică, cât 
şi în cea de cercetare directă. 

Care este natura societății? Cum este posibil ca un grup de indivizi să 
realizeze condiţia fundamentală a existenţei sociale: consensul, înțelegerea, 
armonia şi, pe această bază, convietuirea în comun? In ce raporturi stau 
indivizii fata de societate? 


2. Raporturile dintre individ şi societate. 
Solidaritatea mecanică şi solidaritatea organică 


Răspunsul său la aceste probleme, formulat încă în teza de doctorat 
Diviziunea muncii sociale s-a concretizat în concepția sa asupra relaţiei 


' Op. cit, p. 54. 

dintre indivizi şi colectivitatile sociale, întemeiate pe două forme de 
solidaritate umană: solidaritatea mecanică şi solidaritatea organică. 

Prima, este o solidaritate prin similitudine, respectiv acel tip de 
solidaritate care se regăseşte în societăţile în care indivizii nu diferă decât 
putin unii fata de alţii. Mai mult decât atât, ei se aseamănă pentru că au 
aceleaşi sentimente, aderă la acelaşi sistem de valori şi recunosc acelaşi 
sacru. Societatea, în acest caz, este coerentă pentru că indivizii nu sunt încă 
diferentiati. 

Forma opusă acestui tip de solidaritate este cea organică, 
caracterizată prin aceea că şi consensul sau coerenţa socială a colectivități 
rezultă şi se exprimă prin diferenţiere, respectiv: 

— indivizii nu mai sunt asemănători, ci diferiți; 

— consensul se realizează tocmai datorită faptului că ei sunt diferiți. 

Un asemenea tip de solidaritate este organică, în sensul în care 
organele unei ființe vii îndeplinesc fiecare o funcție proprie, nu se 
aseamănă unul cu altul, dar toate sunt indispensabile pentru ca organismul 
să rămână viu. 

Aceste două forme de solidaritate corespund unor forme extreme de 
organizare socială: societăților primitive, arhaice sau fără scriere, în care 
indivizii sunt interşanjabili, ceea ce generează solidaritate mecanică, 
respectiv nu indivizii sunt istoriceşte primii, conştiinţa individualității 
decurge din dezvoltarea istorică însăşi. 

In aceste societăţi fiecare este ceea ce este celălalt; în conştiinţa 
fiecăruia domină şi ca număr şi ca intensitate, sentimentele comune tuturor, 
sau sentimentele colective. O societate bazată pe solidaritate mecanică este 
segmentară, respectiv reprezintă un grup social în care indivizii sunt strâns 
integrați, local situați, relativ izolaţi de alţii şi care au o viata proprie. Este 
vorba de o solidaritate prin similitudine, care presupune şi o separare de 
mediul extern. O asemenea comunitate socială îşi este suficientă siesi şi nu 
are comunicare decât foarte redusă cu exteriorul. 

Acest tip de comunitate socială segmentara este, prin definiţie, 
contradictorie cu fenomenele de diferențiere socială, desemnate prin 
termenul de solidaritate organică; dar ea se regăseşte şi în societățile 
organice, bazate pe diferenţiere, pentru că este posibilă o societate globală, 
răspândită pe mari spaţii, care să nu fie altceva decât o juxtapunere de 
segmente, toate asemănătoare şi autarhice (clanuri, triburi sau grupuri 
regionale autonome, juxtapuse, posibil supuse unei autorităţi centrale, fără 
ca, prin aceasta, coerenţa ori asemănarea să fie spartă). 

La polul opus se situează societăţile moderne, întemeiate pe 
solidaritatea organică rezultată din procesele de diferențiere umană şi 


139 


Universitatea SPIRU HARET 


socială. În acest sens, E. Durkheim susținea, împotriva lui Spencer şi a 
clasicilor economiei politice, că societatea modernă nu se întemeiază pe 
contractul social, întrucât ea nu rezultă din decizii raționale ale indivizilor 
ce o compun, ci, este structurată, definită fiind în mod prioritar prin 
fenomenul diferentierii sociale, iar contractualismul nu este decât o 
consecință şi o expresie a acestei structuri prin diferențiere. 

Aceasta este ordinea istorică şi logică a lucrurilor: pornind de la 
societatea globală se poate înțelege ceea ce sunt indivizii, cum şi pentru ce 
ei pot să îşi coordoneze liber acţiunile lor. 

Dar care este cauza solidarității organice sau a diferențieri sociale? 
Ea este un fenomen esențialmente social, dată fiind omogenitatea cauzei şi 
a efectului: combinaţia dintre volumul şi densitatea materială şi morală a 
societății. Volumul (numărul indivizilor care aparțin unei colectivități date) 
singur nu poate explica diferenţierea, ci numai împreună cu densitatea 
materială (numărul de indivizi pe o suprafață dată) şi morală (intensitatea 
comunicațiilor şi a schimburilor dintre indivizi). Cu cât există mai mulți 
indivizi pe acelaşi teritoriu, cu atât se multiplică şi se intensifică relaţiile 
dintre ei şi creşte, ca atare, densitatea socială şi nevoia luptei pentru 
existență. ,.Diferentierea socială este soluţia paşnică a luptei pentru viata: ea 
permite unui număr mai mare de indivizi să supravieţuiască, tocmai 
diferentiindu-se”. Fiecare încetează a mai fi în concurență cu alții, devenind 
capabil să îndeplinească un rol şi o funcţie specifică, contribuind astfel, prin 
aportul său propriu, la viata tuturor. 

Astfel, un fenomen social se explică prin alt fenomen social şi un 
fenomen global prin alt fenomen global. Diferentierea socială este condiţia 
creatoare a libertăţii individuale, ceea ce ridică problema necesității 
menţinerii unui minim de conştiinţă colectivă în societățile individualizate, 
fără de care societățile organice s-ar dezagrega. Astfel, individul este 
expresia colectivităţii, structura acesteia impunându-i fiecăruia o respon- 
sabilitate proprie. Deci, şi în acest tip de societate există imperative şi inter- 
dictii, valori şi elemente sacre, colective, care retin persoanele la totul social. 

In consecință, diviziunea organică a muncii reprezintă un fenomen 
normal şi, în definitiv, fericit al societăților umane, pentru că: apariția şi 
diferenţierea meseriilor şi a indiviziilor; reculul autorităţii tradiţiei, creşterea 
continuă a „imperiului rațiunii; dezvoltarea părții iniţiativei personale nu 
pot fi considerate decât ca fenomene pozitive, fireşti şi, deci, deziderabile. 

Dar, aceasta nu înseamnă că omul este în mod necesar perfect 
satisfăcut de soarta sa în societățile moderne. Dovada, creşterea numărului 
sinuciderilor, care atrage atenţia asupra unor elemente patologice ale 
organizării actuale a vieţii în comun. 

Pe baza acestor elaborări, E. Durkheim formula concluzia generală, 
potrivit căreia societatea, viata socială sunt produsul asocierii indivizilor. 
Societatea nu reprezintă o simplă sumă de indivizi, ci un sistem, care este în 
fond o realitate nouă, specifică, cu însuşirile sale proprii, cu modul său 
propriu de existenţă, cu legile sale specifice. Atât în lucrarea citată mai sus, 
cât şi în cea referitoare la regulile metodei sociologice şi la diviziunea 
socială a muncii, Durkheim analizează pe larg, în ce mod indivizii, 
înzestrați cu conştiinţă, adunându-se şi trăind în comun, produc, prin 
acţiunea „forţelor sui generis” pe care le dezvoltă asocierea, o sinteză care 
nu mai este opera unuia sau altuia din participanţii la asociere, ci e opera 
„totului”. Această sinteză rezultată (degajată) din ansamblu „debordează” 
fiecare spirit individual ,,. „aşa cum totul debordează partea. Ea este in 
ansamblu, asa cum ea este prin ansamblu”! 

Din afirmarea acestui raport intre individ şi colectivitate derivă, in 
mod logic, consecinţa că explicarea fenomenului social nu poate fi căutată 
decât în „agregatul” format şi nu în natura şi psihologia indivizilor din care 
s-a format. 

„lată, astfel, cum fenomenul social nu depinde de natura personală a 
indivizilor. El este în fuziunea din care rezultă, in care toate caracterele 
individuale, fiind divergente prin definiție, se neutralizează şi se şterg 
mutual. Numai proprietățile cele mai generale ale naturii umane 
supraviețuiesc şi, exact din cauza extremei lor generalitati, ele n-ar putea să 
dea socoteală de formele foarte speciale şi foarte complexe care 
caracterizează faptele colective”? 

Neputând fi redusă la indivizii din care este formată, societatea nu 
poate fi înţeleasă şi nici explicată prin însuşirile individuale ale acestora, 
întrucât e o contradicție în termeni a considera posibilă explicarea unui 
fenomen complex prin unul simplu, a unei realități superioare prin una 
inferioară, şi Durkheim conchidea: „Rămâne deci a explica fenomenele 
care se produc în tot, prin proprietăţile caracteristice ale totului, complexul 
prin complex, faptele sociale prin societate, faptele vitale şi mentale prin 
combinaţiile sui generis din care ele rezultă” 

Cât priveşte mecanismul prin care are loc acest fenomen cu un rol 
atât de fundamental în constituirea şi explicarea socialului, care este 
asociația, Durkheim consideră că „gruparea părților în tot” nu are loc brusc, 
printr-un „miracol”, ci că procesul se realizează printr-o ,,...serie infinită de 


! E. Durkheim, Représentations individuelles et représentations, collectives (in 
„Revue de metaphisique et de morale”), Ed. A. Collin, 1898, p. 295. 
pi . 
Ibidem, p. 295. 
? Ibidem, p. 298. 

intermedieri între starea de izolare pură şi starea de asociaţie 
caracterizată”. 

O dată apărută şi pe măsură ce asociaţia ajunge la o sinteză 
superioară, ea devine generatoare de fenomene noi, care nu mai derivă 
direct din natura elementelor asociației. Distanţa dintre fenomenele astfel 
apărute şi elementele primare ale totului asociat creşte o dată cu numărul 
elementelor şi cu accentuarea procesului de sintetizare a lor. „lată de ce 
materia primă a întregii conştiinţe sociale este în strânsă legătură cu 
numărul elementelor sociale, modul în care ele sunt grupate şi distribuite 
etc., adică cu natura substratului”. 

In acest fel, rezultatele asociației, în primul rând reprezentările 
colective, devin parțial autonome, având o viață proprie, care se manifestă 
prin capacitatea de asociere şi formare de sinteze noi, pe baza afinitatilor 
dintre ele și în funcție de starea mediului social în care ele se află. 

In acest context a afirmat Durkheim, referindu-se la natura realității 
ce ia naştere din asocierea indivizilor, că, „dacă se cheamă spiritualitate 
proprietatea distinctivă a vieții respective la individ, va trebui să se spună 
despre viata socială că ea se defineşte printr-o hiperspiritualitate”’. 
Explicându-se, el face precizarea că nu înțelege prin aceasta altceva decât 
faptul că atributele constitutive ale vieții psihice se regăsesc în societate la 
un asemenea „grad de putere”, întrucât reprezintă un lucru întrutotul nou. 
Insistenta asupra acestui aspect al problemei este determinată la el de 
nevoia de a demonstra că, întrucât avem de a face cu o realitate care 
depăşeşte în grad de complexitate celelalte domenii ale realității şi care 
„...Du este o formă mărită a regimurilor inferioare”, este necesar ca studiul 
acestor fenomene să fie abordat de pe alte poziţii decât cele ale psihologiei 
sau biologiei şi cu alte mijloace decât cele specifice acestor ştiinţe. Ne 
aflăm şi de data aceasta în fata pledoarei pasionate a lui Durkheim pentru 
noua ştiinţă pe care o profesa, știință posibilă şi impusă de demonstrarea 
existenței unui obiect propriu, distinct, de cercetare. 


3. Metodologia, metodele şi tehnicile 
de investigaţie sociologică 


Conceperea socialului şi a societăţii ca un vast şi complex „regn” 
specific al existenței l-a determinat pe E. Durkheim să elaboreze un 


! Ibidem, p. 298. 

2 Ibidem, p. 299 

? Ibidem, p. 299. 

veritabil „codice” metodologic necesar investigării şi cunoaşterii acestuia, 
fără de care o ştiinţă obiectivă, autonomă a societăţii nu este posibilă. 

Acest obiectiv l-a realizat în reputata sa lucrare Sociologia. Regulile 
metodei sociologice în care a formulat un ansamblu de metode şi reguli de 
investigaţie, începând cu cele referitoare la observarea faptelor sociale, la 
deosebirea dintre normal şi patologic in viata socială, la constituirea 
tipurilor sociale, până la cele relative la explicarea faptelor sociale şi la 
producerea probei explicatiei în sociologie. 

In privinţa regulilor observaţiei sociologice, Durkheim susţinea că 
trei reguli sunt esenţiale: 

— necesitatea de a considera faptele sociale ca lucruri, în sensul că ele 
sunt „tot ceea ce este dat”, respectiv, a le considera „în ele însele” 
independent de indivizii care participă la producerea lor şi care şi le 
reprezintă, ceea ce implică a le studia „din afară”, ca realităţi exterioare 
cercetătorului; 

— îndepărtarea sistematică a tuturor ideilor anterioare asupra lor, 
provenite din alte izvoare decât cele ale conceptelor ştiinţific elaborate, atât 
în procesul determinării obiectului cercetării, cât şi pe parcursul 
demonstrațiilor; 

— determinarea riguroasă a obiectului cercetării, exigenţă care poate 
fi satisfăcută prin definirea şi determinarea grupului de fenomene, fapte sau 
procese sociale de investigat, pe baza caracterelor exterioare comune ale lor 
şi cuprinderea în cercetare a tuturor elementelor lor componente, fără nici o 
alegere sau selectare a unor „fenomene elită” şi excluderea altora ca 
neîntrunind în egală măsură caracteristicile comune ale tuturor. 


4. Structura socialului. Normal şi patologic 
în viata socială 


Realizarea observaţiei sociologice potrivit regulilor anterioare 
permite identificarea fenomenelor sociale existente, atât a celor ce trebuie 
să fie aşa cum sunt, cât şi a celor ce ar trebui să fie altfel decât sunt, ceea ce 
echivalează cu crearea posibilității de a distinge în mod corect, ştiinţific 
întemeiat, ceea ce este normal, de ceea ce este anormal sau patologic, în 
viata socială. 

; Valorificând aceste reguli metodologice in cercetarea concretă, 
E. Durkheim a elaborat o teorie sociologică specifică a normalului şi 
patologicului în viata socială. 

Coordonatele generale ale acestei teorii pot fi sintetizate după cum 
urmează: 

Sfera atât de largă a vieții sociale înglobează un număr extrem de 
mare de fapte, fenomene şi procese sociale care au roluri diferite în viata 
colectivității. Acestea pot fi grupate în trei categorii: unele sunt normale, 
îndeplinind funcții pozitive în viata socială; altele, reprezintă rămăşiţe ale 
vechilor organizări sociale şi nu aduc nici un folos societăţii actuale, dar 
nici nu exercită asupra acesteia o influență negativă. Există, însă, a treia 
categorie de fapte sociale care se dovedesc a fi anormale. Prezenţa şi 
manifestarea lor se resimte negativ în buna funcționare a organismului 
social. Este de dorit şi e necesar ca asemenea fenomene să fie identificate şi 
extirpate din corpul social. 

Care este criteriul obiectiv, în baza căruia noi putem considera un 
fapt social ca fiind normal sau anormal? In Regles... Durkheim soluţiona 
în modul următor problema: „Pentru ca sociologia să fie cu adevărat o 
ştiinţă a lucrurilor trebuie ca generalitatea fenomenelor să fie luată drept 
criteriu al normalitatii lor”. Întrucât nu există societate în general, ci 
diferite societăţi concrete, normalitatea sau anormalitatea unui fenomen nu 
pot fi supuse unei singure categorii abstracte valabilă în toate societățile şi 
în toate fazele dezvoltării lor. De aceea, el considera normal un fenomen 
care este cel mai frecvent într-o societate dată, la o etapă dată a dezvoltării 
sale. Pe acest temei, el definea astfel un fenomen social normal: „Un fapt 
social este normal pentru un tip social dat, considerat într-o fază 
determinată a dezvoltării sale, când el se produce în mijlocia (media) socie- 
tăților din această speță, privite în faza corespunzătoare a evoluţiei lor”. 

Normalitatea unui fenomen social, deci, este dată de concordanța 
acestuia cu condițiile sociale care au făcut posibilă şi necesară apariția lui. 
Mentinerea condiţiilor care l-au generat, justifică şi face normală persistenta 
lui pe tot parcursul menţinerii lor. 

Sunt anormale, sau „patologice”, fenomenele sociale excepţionale 
care nu se întâlnesc decât la cei mai puţini membri ai societății şi care nu 
durează toată viata individului, ceea ce înseamnă că ele sunt „excepţii”, atât 
în timp, cât şi în spaţiu. 

Studiul ştiinţific al normalitatii sau al anormalitatii în viata socială 
este necesar şi util, nu în vederea identificării şi urmăririi unor scopuri sau 
idealuri care, pe măsură ce crezi că te-ai apropiat de ele, se îndepărtează 
continuu, ci pentru a acționa în vederea păstrării normalitatii, restabilirii 
sale dacă este afectată şi pentru regăsirea condiţiilor necesare asigurării ei, 
dacă condiţiile s-au schimbat. 


! Ibidem, p. 102. 
? Ibidem, p.95. 

În consecință, datoria omului de stat nu trebuie să fie aceea de a 
mobiliza societățile, inclusiv prin violență, spre idealuri nesigure si 
amăgitoare, ci aceea de a preîntâmpina apariția patologiilor sociale sau, 
dacă acestea apar, să le „vindece”, să le înlăture. 

Referindu-se la starea de „anomie” şi de „inorganizare” a economiei 
țărilor europene din perioada în care îşi scria lucrările despre caracterul 
normal sau patologic al faptelor sociale, el punea problema dacă această 
stare trebuie considerată ca normală sau anormală? Întrucât ea este 
produsul diviziunii sociale a muncii şi întrucât condiţiile care au generat-o 
se menţin, ea trebuie să fie considerată ca normală, cu toate neajunsurile pe 
care le prezintă (cum sunt grevele, sinuciderile, creşterea procentului 
criminalităţii ş.a.) şi cu toate criticile şi protestele pe care ea le determină. 

El este încrezător în capacitatea ştiinţei sociale de a oferi toate 
mijloacele necesare înlăturării acestor anomalii şi instaurării unui mod 
social de viață pe deplin eliberat de tarele stării societăţii la a cărei analiză 
se angajase. 

Întrucât, însă, un fapt social nu poate fi considerat normal sau 
patologic decât în raport cu o „speţă socială determinată”, respectiv cu o 
societate concretă, dată, nu în raport cu societatea în general, apare 
necesitatea determinării şi clasificării acestor societăți ca tipuri sociale în 
care se regăsesc, atât elemente comune ale societăţii generale, cât şi 
elemente specifice ce se deosebesc, calitativ, unele de altele. 

Aceasta însemnează că dezvoltarea istorică a societăţii omeneşti nu 
poate fi subsumată unei unități ideale generale a devenirii sociale, ci unei 
„fărămițări” a acestei deveniri în „trunchiuri multiple”. In acest context 
devine esențial a defini şi determina ceea ce sunt aceste „trunchiuri” sau 
„speţe” sociale. Metodele prin care se poate rezolva acest obiectiv sunt: 

— studierea fiecărei societăţi concrete în parte şi elaborarea unor 
monografii cât mai cuprinzătoare ale fiecăreia din ele; 

— compararea acestor monografii şi identificarea elementelor 
comune şi deosebite ale diferitelor societăți; 

— pe această bază, gruparea societăților, popoarelor, naţiunilor în 
grupuri asemănătoare sau deosebite; 

— cercetarea completă a acestor grupări sau „tipuri de spete sociale” 
şi ridicarea pe această bază de la particular la general, până la nivelul 
formulării unor legi ale existenţei şi devenirii lor. 

Alcătuirea şi clasificarea unor astfel de ,,spete sociale” constituie 
domeniul „morfologiei sociale” care îşi va îndeplini menirea pornind de la 
studiul celor mai simple societăți existente, până la studiul celor mai 
complexe şi mai dezvoltate societăți. 

Dar, ce este o societate simplă? Ea este o societate segmentară, care 
nu cuprinde altele mai simple decât ea. Ce structură are ea? In Regulile... el 
scria că o asemenea societate „este un agregat care nu cuprinde şi care n-a 
cuprins niciodată în sânul său nici un agregat mai elementar, şi care se 
desface, numaidecât, în indivizi. Aceştia nu formează înlăuntrul grupului 
total grupuri speciale şi deosebite de cel precedent; ele sunt juxtapuse în 
chip atomic. Se înţelege că n-ar putea să fie o societate mai simplă; este 
protoplasma regnului social şi, prin urmare, baza naturală a oricărei 
clasificări” . 

Acesta este un segment social în concepția lui, caracterizat deci prin 
solidaritatea mecanică. Structura segmentară a unei societăți presupune 
existența unui număr oarecare de asemenea segmente, juxtapuse, 
asemănătoare, fiecare păstrându-şi coerenţa pe baza asemănării dintre 
membrii care o compun. 

In celelalte societăți, apariţia si diversificarea ocupatiilor, înmulțirea 
şi specializarea activităţilor sunt o consecință a dezintegrării solidarităţii 
mecanice şi a structurii segmentare a societăților arhaice. 

Necesitatea clasificării fenomenelor sociale în genuri şi specii rezultă 
din însăşi natura acestor fenomene, care sunt susceptibile de a fi clasificate, 
spune el. La Durkheim, aceasta trebuia să fie şi o replică declarată 
„nominalismului istoricilor” care considerau societăţile ca entităţi distincte, 
fără nici o legătură unele cu altele, precum şi „realismului extrem al 
filosofilor”, pentru care singura realitate este omenirea în general, toate 
celelalte sisteme sociale neavând o realitate proprie. 

După el, diferitele sisteme sociale pot fi deosebite între ele după 
gradul lor de complexitate, pornindu-se de la societatea cea mai simplă 
care este hoarda, societatea cu un singur segment. Principiul clasificării 
sociale este formulat de către el astfel: „Se va începe prin a clasifica 
societățile după gradul de compoziţie ce înfăţişează, luând ca bază 
societatea perfect simplă sau cu segment unic; înlăuntrul acestor clase se 
vor deosebi varietăţi felurite, după cum se produce sau nu o contopire a 
segmentelor inițiale”. 

In lumina acestui principiu el stabileşte că societatea imediat 
următoare hoardei, trebuie considerată clanul (care cuprinde mai multe 
familii şi e format din mai multe hoarde), urmează societățile 
polisegmentare care sunt formate dintr-un număr mare de clanuri, dar nu 
contopite, ci juxtapuse. 


! Ibidem, p. 109. 
? Ibidem, p. 111. 

Consecvent principiului, în cadrul „speciilor” sociale polisegmentare 
el enumeră societățile polisegmentare simple, polisegmentare simplu 
compuse (cum sunt confederatiile irocheze) în care nu mai este vorba de 
juxtapunere, ci de constituirea unui ansamblu social superior; vin apoi 
societățile polisegmentare dublu compuse, care rezultă din juxtapunerea 
sau din fuziunea societăților polisegmentare simplu compuse. De acest tip 
considera el că sunt cetăţile greceşti si cele romane. 

Fondul principiului constă în ideea că acest criteriu al gradului de 
complexitate face posibilă determinarea naturii unei societăți fără a se avea 
în vedere procesul istoric al apariției şi dezvoltării ei şi fără a se lua în 
considerare, mai ales, etapele istorice ale dezvoltării vieții economice a 
societăţii respective. El susținea această teză, fiind convins că e posibilă 
elaborarea unei tipologii sociale, având o deplină valabilitate ştiinţifică, prin 
ocolirea acestei căi pe care au mers o serie de gânditori dinaintea lui. 

Morfologia socială şi constituirea „speţelor” sociale nu constituie însă 
decât un mijloc necesar pentru trecerea la explicarea propriu-zisă a faptelor 
sociale, obiectivul principal şi final al oricărei ştiinţe şi cercetări ştiinţifice. 
Ce înseamnă a explica în domeniul ştiinţelor sociale? In esenţă, explicația 
unui fenomen social nu constă şi nici nu trebuie să constea din relevarea 
utilității şi rolului acestuia în procesele sau structurile sociale, ci din 
cunoaşterea modului în care iau naştere diferitele categorii de fenomene 
sociale şi a felului lor de a fi. 

Pentru aceasta este necesar a căuta cauzele eficiente care le produc şi 
funcțiunile pe care le îndeplinesc şi abia pe această bază este posibilă 
determinarea efectelor produse de diferitele fenomene sociale, întrucât 
efectele nu pot exista fără cauzele lor, după cum nici cauzele nu pot exista 
fără efectele lor. 

Ca atare, explicarea vieţii sociale nu poate fi făcută decât prin natura 
societăţii înseşi, ca sistem format prin asociația indivizilor, dar care reprezintă 
o realitate specifică, având caracterele sale specifice, ceea ce impune regula: 
cauza determinantă a unui fapt social trebuie căutată printre fenomenele 
sociale antecedente, iar nu printre stările conştiinţei individuale. 

Aceeaşi regulă se aplică şi la determinarea funcţiei, căci funcţia unui 
fapt social nu poate să nu fie şi ea socială; respectiv funcția unui fapt social 
trebuie căutată întotdeauna în raportul pe care îl susține cu un scop social. 

Ceea ce impune concluzia: „Originea primă a oricărui proces social 
trebuie căutată în constituția mediului social intern”? . 


' E. Durkheim, Sociologia. Regulile metodei sociologice, Ed. Cultura 


Nationala, Buc., 1924, p. 131. 

În ce constă mediul social? Care sunt elementele sale constitutive? El 
răspunde la aceste chestiuni într-un mod care s-a dovedit cu totul 
nesatisfăcător pentru explicația cu adevărat ştiinţifică a fenomenelor 
sociale. Mediul social e format din lucrurile, persoanele, obiectele materiale 
încorporate în societate, la care se adaugă produsele activității sociale 
anterioare, cum sunt dreptul constituit, obiceiurile şi moravurile stabilite, 
monumentele literare şi artistice etc. Dar nu lucrurile, obiectele materiale 
pot fi motorul dezvoltării societății omeneşti. „Rămâne deci, ca factor activ, 
mediul omenesc propriu-zis”! 

Proprietăţile fundamentale ale acestui mediu, care determină în 
ultimă instanță evoluţia socială, sunt: numărul şi volumul unităților sociale 
şi gradul de concentrare al masei sau, ceea ce el a denumit , densitatea 
dinamică” a societății, înțelegând prin aceasta, initial, numărul de indivizi 
care sunt în relaţii prin intermediul cărora îşi fac servicii sau concurență şi, 
ulterior, prin relații materiale, dar şi morale (relații de apropiere dintre 
membrii societății, pe baza cărora ei trăiesc o viaţă comună). ,,...ceea ce 
explică cel mai bine densitatea dinamică a unui popor este gradul de 
coalescenta a segmentelor sociale”. 

Durkheim, însă, n-a considerat mediul social şi, în special, „mediul 
uman” ca fiind factorul ultim şi obiectiv al dezvoltării societăţii; 
dimpotrivă, el susţinea că starea mediului social pentru fiecare moment al 
vieţii sociale este, la rândul ei, rezultanta acţiunii unor cauze sociale, unele 
imanente societății însăşi, altele provocate de relaţiile ce se stabilesc între 
societatea dată şi celelalte societăți, cu care ea se învecinează, întrucât 
„ştiinţa nu cunoaşte cauze prime în înțelesul absolut al cuvântului”. El nu 
admite ideea că evenimentele actuale sunt determinate de cele precedente, 
din motivul, greu de presupus, după părerea lui, că o fază trecută poate să 
predetermine una care urmează. Stările antecedente, care reprezintă 
progrese autentice, pot constitui un punct de plecare, dar nu pot explica 
mobilul care împinge progresul social spre înainte. Explicaţia existenței 
unor societăți diferite, el o găseşte în existenţa unor condiții concomitente, 
variate. Considerarea, de către unii predecesori, a „tendinței spre progres” 
sau a „urmăririi fericirii”, drept mobilul progresului social nu l-a satisfăcut 
pe Durkheim, din motivul simplu că toate aceste teze nu sunt decât 


! Ibidem, p. 132. 

> Ibidem, p. 132. În gândirea şi limbajul lui Durkheim un segment social 
reprezintă o grupă socială în care membrii grupei sunt strâns integrați, dar şi o grupă 
localizată, relativ izolată de alte grupe sociale, având o viata proprie şi fiind 
caracterizată prin solidaritatea mecanică, adică prin similitudine. 

? Ibidem, p. 134. 

postulate şi nu demonstrate. Pe acest temei, el a susținut că previziunile 
ştiinţifice nu sunt posibile. Aceasta întrucât, de fapt, ştiinţa nu admite 
existența unor cauze finale în sensul absolut al cuvântului. Pentru că un fapt 
este primar numai atunci când este destul de general spre a explica un mare 
număr de alte fapte, ceea ce este mediul social. 

Ceea ce e valabil pentru mediul social general, este valabil pentru 
fiecare din mediile specifice fiecăruia din grupurile ce compun societatea 
(familia, corporatiile profesionale), de unde derivă concluzia că nu există 
legături cauzale între etapele succesive ale dezvoltării sociale, ci numai 
între realități sociale concomitente. 

Toate acestea conduc la concluzia că pentru a demonstra că un 
fenomen social este cauza altuia este necesar a compara: 

— cazurile în care ele sunt simultan prezente sau absente; 

— a constata dacă variațiile lor în diferite împrejurări dovedesc că 
unul depinde de altul; 

— când ele pot fi produse în mod artificial, pe calea experimentării 
directe, propriu-zise sau prin apropierea lor, aşa cum s-au produs în mod 
spontan, prin metoda comparativă sau experimentarea indirectă. 

In acest context, metoda variațiilor concomitente este cea mai 
importantă, întrucât ea vizează relaţiile, cauzele din interiorul lor, fiind în 
măsură să demonstreze că două fapte sociale fac parte unul din altul, în 
mod continuu (cel putin cantitativ), concomitenta fiind, prin ea însăşi, o 
lege. i 

In lumina acestor concepții teoretice şi metodologice, E. Durkheim a 
efectuat o serie de investigaţii centrate pe unele domenii circumscrise ale 
vieții sociale, cercetări pe baza cărora a elaborat unele teorii sociologice 
particulare, între care: teoria sociologică a sinuciderii, teoria sacrului şi 
profanului, a religiei şi a cunoaşterii. 


5. Teoria sociologică a sinuciderii 


Pornind de la faptul că problema centrală a societăților moderne 
rămâne, deci, cea a raporturilor dintre individ şi grup, în condiţiile în care 
omul a devenit conştient de sine şi de condiţia sa şi nu mai acceptă în mod 
necritic, „orb”, imperativele sociale, el a analizat implicaţiile individuale şi 
sociale ale acestei evoluţii. Sigur că şi individualismul comportă anumite 
pericole şi riscuri, în sensul că individul poate cere societății inclusiv ceea 
ce ea nu-i poate oferi. De aici decurge necesitatea disciplinei, pe care numai 
societatea o poate impune, prin intermediul organizării grupelor 
profesionale care să favorizeze integrarea individului în colectivitate. 

Fenomenul în care se regăseşte cel mai frapant relaţia între individ şi 
colectivitate este sinuciderea, care, cel puţin în aparenţă, este faptul cel mai 
specific individual. Dar şi în acest caz societatea este prezentă în conştiinţa 
sinucigaşului şi îi comandă mai mult decât istoria sa individuală, acest act 
solitar. 

Pornind de la această idee, el dezvoltă o întreagă teorie sociologică a 
sinuciderii, începând cu definirea fenomenului, respingerea interpretărilor 
anterioare şi determinarea tipologiei fenomenului. 

Ce este de fapt sinuciderea? Ea constă din orice caz de moarte care 
rezultă direct sau indirect dintr-un act pozitiv sau negativ al victimei înseşi, 
care ştia că trebuie să producă acest rezultat (pozitiv = un glonte; negativ = 
refuzul de a fugi de foc, de a mânca etc.). 

Frecvența sinuciderilor într-o populație dată este relativ constantă. 
Sinuciderea este fenomen individual, în timp de procentul de sinucideri, 
este un fenomen social. Acest fenomen nu are explicaţii psihologiste sau de 
tip psihopatologic. Există predispozitii de acest tip, dar forța care determina 
sinuciderea este de ordin social şi ea poate fi pusă în evidență prin metoda 
variațiilor  concomitente. Nici ereditatea, nici imitatia nu explică 
sinuciderea. Explicatiile pot fi găsite dacă fenomenul este analizat in 
relaţiile sale cu: 

— religia (evreii se sinucid mai mult, protestanții mai putin); 

— vârsta şi sensul (bătrânii, în special bărbaţii); 

— aria geografică şi distribuţia teritorială neregulată a sinuciderilor. 

Deci, există tipuri sociale de sinucideri în funcţie de un număr de 
circumstanţe: 

— egoiste (religia, familia, căsătoria) — oamenii se gândesc la ei nu la 
copii, urmaşi etc.; 

— altruiste (comandanții de vase) — sacrificiu eroic; 

— anomic (legat de fazele ciclului economic) — apare în perioade de 
crize economice, dar şi în perioade de prosperitate extrema; se reduce in 
perioadele marilor evenimente politice (războaie); 

— sinuciderea din cauza divorturilor. 

Sinuciderea este caracteristică societăților moderne, în care existența 
socială nu mai este reglată de cutume, există concurență permanentă, 
satisfactiile sunt greu de obținut, toate dând naştere unui „curent sinucigen”. 
Ea este fenomen individual, dar are cauze sociale; există curente 
sinucigene, care traversează societatea. Cauzele reale variază de la o 
societate la alta, de la un grup la altul. 

Sinuciderea este un fenomen socialmente normal (criminalii sunt 
anormali psihic); creşterea procentului lor este nenormală şi exprimă 

anumite trăsături patologice ale societăților moderne (insuficiența integrării 
indivizilor în colectivitate, exagerările din activitățile sociale, amplificarea 
schimburilor şi a rivalitatilor etc.), dincolo de anumite praguri normale. 

Deci, nu progresul social este cauza sinuciderilor, ci condiţiile 
particulare în care el se realizează. Cum poate fi individul reintegrat în 
colectivitate? Nici prin familie, nici prin grupurile religioase sau politice 
(statul). Un singur grup social profesional — corporatia — poate realiza un 
asemenea obiectiv, pentru că acest tip de grup, format din patroni şi 
angajaţi, este cel mai aproape de indivizi şi poate constitui o şcoală a 
disciplinei, a prestigiului şi autorității. El îl fereşte pe om de dorințe 
nelimitate, de deceptiile generate de o existență dură şi răspunde naturii 
umane, care este sensibil aceeaşi la toți cetățenii. 


6. Sacrul şi profanul la Emile Durkheim 


Esenţa religiei constă din divizarea lumii în fenomene sacre şi 
profane, nu credinţa în zei transcendenti, în mistere sau în supranatural. 

Sacrul este un ansamblu de lucruri, de credinţe şi de rituri, care, 
atunci când se află în relaţii unele cu altele, formează un sistem cu o 
anumită unitate şi constituie o religie. 

Orice religie presupune deci: lucruri sfinte (sacrul), organizarea 
credințelor relative la lucrurile sfinte; practici (rituri) derivate din credințe 
(biserica). 

Religia echivalează cu adorarea societăţii transfigurate, care este 
singura realitate autentică (deci, nu animism, nu naturism), sacră prin ea 
însăşi, pentru că deşi aparţine ordinii naturii, depăşeşte natura. Societatea 
are tot ce trebuie pentru a genera în spirite, prin simpla acţiune pe care o 
exercită asupra lor, senzaţia divinului, căci ea este pentru membrii săi ceea 
ce este Dumnezeu pentru credincioşi (căci el e ceva care este superior lor şi 
de care cred că depind); societatea le are pe toate. „Ea este, în acelaşi timp, 
un comandament care se impune şi o realitate calitativ superioară 
indivizilor, care impune respect, devotament şi adoraţie”. De aceea ea este, 
în acelaşi timp, cauza fenomenului religios şi justificarea distinctiei 
spontane dintre profan şi sacru. Pe această bază există o veritabilă ştiinţă a 
religiei, care salvează obiectul ei şi care se opune pseudostiintelor ce 
dizolvă acest obiect, pentru că religia nu exprimă nimic ce nu ar exista în 
natură şi pentru că nu există ştiinţă, decât a fenomenelor naturale. 

Din această perspectivă, Durkheim consideră că totemismul este 
religia cea mai simplă care se găseşte în viaţa clanurilor (grupe umane de 
înrudire ce nu sunt constituite prin legături de consangvinitate, îşi exprimă 
identitatea ataşându-se unei plante sau unui animal, sub forma de totem 

clasic, care se transmite, cel mai adesea, de către mamă (dar, nu întotdeauna 
şi peste tot); fiecare totem are emblema sau blazonul său, marcat pe obiecte, 
lucrări de lemn, piele etc.; nu poate fi mâncat, profanat, atins, trebuie 
respectat. 

Totemismul este religia, unei forte anonime şi impersonale, care se 
regăseşte în fiecare din aceste ființe (animale, oameni), fără însă a se 
confunda cu ele, căci nimeni nu o posedă integral, deşi toți participă la ea: 
indivizii mor, generaţiile trec şi sunt înlocuite de altele. „Această forță este 
singura care rămâne ea însăşi, permanent actuală şi vie. Ea este Dumnezeul 
pe care îl adoră orice cult totemic, dar unul impersonal, fără nume, fără 
istorie, imanent lumii şi difuzat într-o multitudine nenumărată de lucruri”. 

Astfel, „religia este o forță anonimă şi difuză, superioară indivizilor, 
dar foarte apropiată lor şi de aceea este obiect de cult; iar această forță este 
Societatea, care are aptitudinea de a se erija în Dumnezeu sau de a crea zei” 
(de ex.: în cazul Revoluţiei franceze entuziamsul general a dat naştere unor 
lucruri sfinte, pornite din realități laice: Patria, Libertatea, Rațiunea, care 
sunt apoi fixate în dogme, simboluri, altare şi sărbători). 

In totemism, oamenii adoră societatea lor, fără să ştie, căci societățile 
sunt în măsură să genereze zei sau religii, când se află în stări de exaltare, 
generate de intensitatea extremă a vieţii colective înseşi (cum sunt cele din 
perioadele de criză, politice sau sociale). 


7. Teoria sociologică a cunoaşterii 


Urmărind procesele de elaborare intelectuală a reprezentărilor 
religioase, Durkheim dezvoltă o întreagă teorie sociologică a cunoaşterii, 
demonstrând că religia este nu numai nucleul din care se nasc, prin dife- 
rentiere, ci şi nucleul primitiv al gândirii ştiinţifice, care s-a concretizat in: 

— apariția formelor primitive ale clasificării, care sunt legate de 
imaginile religioase ale universului, extrase din reprezentările pe care 
societăţile le au asupra lor înşile şi asupra sacrului şi profanului; 

— ideea cauzalitatii vine de la societate şi numai de la ea, căci 
experiența vieţii colective generează ideea de forță; o forță superioară celei 
a indivizilor. 

Autoritatea ştiinţei asupra noastră este determinată de societatea în 
care trăim, pentru că „aşa vrea aceasta”, adevărurile ştiinţei ni se impun nu 
numai pentru că sunt adevărate, ci şi pentru că sunt crezute, respectiv sunt 
în armonie cu alte credințe, opinii şi reprezentări colective, pentru că noi 
avem încredere în ştiinţă. O asemenea credinţă nu diferă de cea religioasă. 

Societatea este în acelaşi timp reală şi ireală; ea este, prin esența sa, 
creatoare de ideal, deci şi de credinţe şi religii. Dar, societatea este şi ideală 

(pe aceasta o adoră oamenii prin intermediul societăţilor reale). Omul adoră 
ceea ce merită să fie adorat; respectiv, societatea transfigurată în general, 
care este, de fapt, societatea ideală sau „perfectă”, eliberată de toate 
componentele sale anomice, patologice etc., prezente în societățile 
contemporane. 


8. Sociologia şi acţiunea socială 


Preocupat de a elabora fundamentele teoretice şi metodologice ale 
sociologiei ca ştiinţă socială autonomă, atât fata de filosofie, cât şi de 
celelalte ştiinţe naturale, sociale şi umane, E. Durkheim n-a considerat 
niciodată că sociologia trebuie să rămână o ştiinţă menită exclusiv să 
permită cunoaşterea şi înțelegerea realității sociale şi a problemelor sale 
specifice. Dimpotrivă, el considera că sociologia trebuie să aibă şi o 
semnificativă vocaţie practică. Dar, nu în sensul vechi al doctrinelor sociale 
şi politice (inclusiv socialiste şi comuniste), marcate în mai mare măsură de 
aspirații, pasiuni, sentimente decât de cunoaşterea ştiinţifică. Ceea ce 
echivalează cu participarea sa la soluţionarea problemelor vieții şi activității 
sociale în alt mod decât cel practicat de partidele politice. Chiar mai mult, 
susținea Durkheim: „rolul sociologiei, din acest punct de vedere, trebuie să 
constea chiar în dezrobirea noastră de toate partidele, nu atât opunând o 
doctrină doctrinelor, cât făcând spiritele să dobândească, în fața acestor 
chestiuni, o atitudine specifică, pe care ştiinţa singură o poate da, prin 
contactul direct al lucrurilor”!. Respectiv, numai ştiinţa poate învăţa 
oamenii, pe de o parte, să trateze în mod corect instituţiile sociale, fără 
fetişism, iar pe de altă parte, să realizeze ceea ce este în acelaşi timp 
necesar, dar şi trecător in viata acestora, adică forța lor de rezistență şi 
variabilitatea lor infinită. Numai o ştiinţă obiectivă a societății va fi în 
măsură să facă „pasiunile şi prejudecățile să tacă” şi să lumineze acţiunea 
socială. Căci, datoria omului de stat nu este aceea de a împinge societățile 
prin orice mijloace, inclusiv violenţa, spre idealuri sociale nefondate, ci 
aceea de a asigura existenţa şi funcţionarea normală a societăților, ca temei 
al devenirii lor normale. 


x 


In încheierea acestor considerații, care vin să se alăture nenu- 
măratelor analize întreprinse până în prezent asupra vastei şi complexei 


' É, Durkheim, Sociologia. Regulile metodei sociologice. Anexă în volumul 

C. Bordeianu, Dan Tompea, Dileme epistemologice la Durkheim, Ed. Institutului 
National pentru Societatea şi Cultura Română, Iasi, 1999, p. 154-155. 

opere teoretice a unui dintre gânditorii care şi-a înscris adânc numele în 
istoria sociologiei, se pune în mod firesc întrebarea: Ce trebuie să 
considerăm şi să apreciem ca valabil în doctrina lui Durkheim asupra 
socialului şi ce s-a dovedit pe parcursul unei perioade ce depăşeşte un veac 
nefondat stiintificeste şi, ca atare, nevalabil în gândirea sa? 

In prima categorie, ne exprimăm părerea că va trebui să fie înscrisă 
înainte de toate convingerea sa fermă şi afirmarea categorică a existenţei 
realităţii sociale ca o realitate având caractere proprii, specifice, pe baza 
cărora ea se distinge net de celelalte „regnuri” (cum le spunea el) ale 
realității. 

In legătură cu aceasta, disputa sa pasionată cu teoriile sociologice 
organiciste, şi, în primul rând, organicismul lui Herbert Spencer, şi cu 
teoriile psihologiste în sociologie, a reprezentat un moment pozitiv in 
disputele teoretice ale epocii şi a favorizat canalizarea eforturilor în direcția 
afirmării sociologiei ca ştiinţă autonomă. 

Credinţa sa în existența socialului ca o realitate specifică, 
structurată, care nu poate fi redusă la elementele sale constitutive, nu poate 
să nu fie considerată ca justificată, şi pe deplin întemeiată. 

Afirmarea obiectualitatii socialului şi a necesităţii apropierii de 
realitatea socială pe calea observării şi cercetării sistematice, directe, a 
acesteia s-a înscris în istoria sociologiei ca o atitudine rațională, în măsură 
să conducă la cunoaşterea unei laturi principale şi a relațiilor multiple ale 
domeniului atât de complex pe care il constituie viata socială. Teza despre 
necesitatea şi valoarea cercetării directe a realităţii sociale îşi menţine pe 
deplin valabilitatea şi în zilele noastre. 

Recunoaşterea şi susținerea existenței unui determinism special 
specific, imanent, într-o perioadă în care asemenea teze erau respinse cu 
hotărâre sub focul concentrat al multiplelor teorii filosofice irationaliste, 
aflate într-un moment de eflorescență, la care se adăugau atacurile 
împotriva existenţei cauzalitatii sociale din partea reprezentanților orientării 
neokantiene în filosofie, s-a impus ca un act temerar. 

Toate aceste orientări şi tendinţe raţionale din gândirea sa au fost 
alterate însă de modalitățile în care a solutionat el problema fundamentală 
a sociologiei, aceea a raportului dintre existența socială şi conştiinţa 
socială. 

Considerând că societatea este o realitate sui generis, dar de natură 
psihică, şi că lucrurile, faptele sociale, nu sunt altceva decât ,, cristalizari”’, 
produse ale conştiinţei colective, a facut ca tezele sale despre caracterul 
„obiectiv” al faptelor sociale să nu reprezinte rezolvarea pe deplin ştiinţifică 
a problemei. Din aceasta a derivat incapacitatea sa de a rezolva în mod 

ştiinţific problema deosebirilor calitative dintre natura realității sociale şi 
cea conştiinţei individuale, identificarea, în ultimă instanță, a acestora. 

Adoptând punctul de vedere al necesităţii studierii fenomenelor 
sociale în calitatea lor de lucruri, el a rămas pe poziția că realitatea socială 
constă dintr-o simplă coexistență şi succesiune de lucruri, poziţie care nu 
i-a permis descoperirea conţinutului profund, autentic al determinismului 
social, cu toate consecinţele derivate din aceasta. Neajungând să opereze o 
distincţie clară, consecvent ştiinţifică, între logic şi istoric (ontologic) şi 
accentuând asupra caracterului de „fapt social” al proceselor sociale, 
socotim că Durkheim a insistat în mod exagerat asupra aspectelor de 
discontinuitate ale realității sociale, neintelegand că discontinuitatea este 
de fapt unul din momentele continuității. El n-a reuşit să înţeleagă că 
realitatea socială este un vast şi complex proces, în cadrul căruia „faptele 
sociale” reprezintă momentele sale, punctele sale nodale, stările lui calitativ 
distincte. In aceste condiţii este explicabil de ce Durkheim a rămas la 
prezentarea neadâncită, de suprafaţă, a conexiunii şi interdependentelor 
sociale. 

Insistenta sa asupra necesităţii explicării „socialului prin social” 
exprimă tendinţa de smulgere a acestuia din contextul legăturilor obiective 
care există între societate si natură. Ea conduce la o oarecare 
„autonomizare” a socialului, la considerarea lui în sine, separat de natură, în 
timp ce, societatea este şi trebuie să fie considerată un „proces istorico- 
natural” care, deși este calitativ distinctă de natură, se află în strânsă 
legătură cu aceasta. 

Diminuând rolul factorului economic în constituirea, structurarea şi 
dezvoltarea societății, el şi-a pus o stavilă de netrecut în calea spre 
explicarea cu adevărat ştiinţifică a vieţii sociale. Tocmai pentru că s-a 
postat pe această poziţie el n-a putut să distingă în rețeaua complexă a 
fenomenelor sociale între latura materială, obiectivă a vieţii sociale şi cea 
ideală, subiectivă, identificându-le până la urmă. 

Dincolo de limitele concepţiei sale sociologice, de interpretările 
discutabile pe care le-a dat unora din laturile cardinale ale vieţii sociale, 
dincolo de caracterul oarecum eclectic şi mecanicist al concepției sale 
asupra proceselor sociale şi asupra determinismului social, permanentele 
raportări, anterioare şi contemporane, la doctrina inspiratorului Şcolii 
sociologice franceze, sunt dovada locului deosebit pe care E. Durkheim l-a 
ocupat şi îl ocupă şi în prezent, în sociologia universală. 

9. Şcoala durkheimistă şi contribuțiile ei în sociologie 


Preocupările sale susţinute de a elabora teoretic posibilitatea unei 
ştiinţe autonome şi obiective despre societate, au condus la gruparea in 
jurul său, în prima decadă a secolului nostru, a unei pleiade de cercetători 
care au desfăşurat o vastă activitate de cercetare ştiinţifică acumulată şi 
valorificată, în mare măsură, prin intermediul revistei ,,L’Année 
Sociologique”, (întemeiată de E. Durkheim). 

Între adepţii şi continuatorii lui E. Durkheim s-a situat Lucien Levy- 
Bruhl (1857-1939) care şi-a consacrat activitatea ştiinţifică cercetării 
etnologice, în vederea elaborării unei teorii generale asupra mentalități 
primitive. Împreună cu Rivet si Mauss, el este fondatorul Institutului 
Francez de Etnologie. Opunându-se animismului, în lucrările sale: La 
morale et la science des moeurs (1903); Les fonctions mentales dans les 
sociétés inférieures (1910); Le mentalité primitve (1922), Lame primitive 
(1927); Le surnaturel et la nature dans la mentalité primitive (1931); La 
mythologie primitive (1935), L ‘expérience mistique et les symboles chez les 
primitifs (1938), el susţine că populaţiile primitive nu rationeaza rău, ci că 
ele rationeaza altfel decât noi. Între mentalitatea modernă şi mentalitatea 
primitivă există o diferență radicală, datorită faptului că aceasta din urmă, 
fără a fi antilogică, este mistică şi prelogică. Concret, aceasta înseamnă că, 
spre deosebire de mentalitatea modernă, cea primitivă nu este dominată 
exclusiv de principiile logicii noastre, în special, de principiul identităţii, că 
este fondată pe reprezentări colective, legate între ele prin intermediul 
principiului participării, care este indiferent contradictiei şi e dominată de 
categoria defectivă de supranatural. 

Ulterior, spre sfârşitul vieţii, în lucrarea publicată postum: Carnetele 
lui L. Lévy-Bruhl (1949), el atenuează mult diferența dintre cele două 
mentalități, considerând că gândirea bazată pe raționalitatea pură nu se 
poate niciodată substitui total gândirii prin participare, ambele coexistând în 
orice spirit uman, una fiind mai dezvoltată decât alta în diferitele tipuri de 
societate. 

Intre discipolii lui Durkheim se situează şi Célestin Bouglé (1870-— 
1940), care, deşi a avut o anumită rezervă fata de teoria durkheimiana a 
„conştiinţei colective”, preocupându-se de problematica teoretică a 
sociologiei ca ştiinţă, rămâne la recunoaşterea şi susținerea „deter- 
minismului social imanent”, afirmând originea presocială a valorilor, 
coercitia socială şi rolul său formativ în raport cu constiintele individuale, 
acţiunea reprezentărilor colective etc. În lucrarea sa La democratie devant 
la science (1904), el face o interesantă încercare de a scoate în relief 
semnificaţia concepțiilor egalitariste şi a individualismului democratic. S-a 

preocupat şi de studiul regimului castelor în India în lucrarea Essai sur le 
regime des castes en Inde (1908). Dezvoltând ideile lui Durkheim asupra 
factorului economic şi rolului său în viaţa socială, Bougle consideră că 
„economicul este o chestiune de opinie”, care însă, ca element al socialului, 
constituie şi trebuie să constituie obiect de studiu pentru sociologie. 

Printre cei mai fideli discipoli ai lui Durkheim se situează Marcel 
Mauss (1872-1950), care a lucrat foarte îndeaproape cu acesta la publicaţia 
„L Année Sociologique”, a cărei direcție a preluat-o după moartea 
profesorului. El este considerat, îndeosebi în Franţa, drept unul din cei mai 
mari reprezentanți ai etnologiei, deşi n-a efectuat cercetări de teren şi nici 
n-a explicitat vreodată principiile teoretice ale operei sale. Ca atare, el nu a 
publicat o „operă mare”, ci o multitudine de studii, articole, dări de seamă, 
conferințe sau cursuri universitare, care, însă, dovedesc o unitate 
indiscutabilă a gândirii şi operei sale. In 1925 a publicat lucrarea L ‘essai sur 
le don, care este, poate, lucrarea sa cea mai elaborată, mai bogată şi mai 
semnificativă pentru gândirea sa. În această lucrare, analizând anumite 
forme ale schimbului prin intermediul darurilor din societăţile primitive, el 
demonstrează că acest schimb material este inclus într-un sistem simbolic 
care face imposibilă reducerea sa exclusivă la dimensiunea economică sau 
la oricare altă dimensiune socială (juridică, morală, estetică, religioasă etc.). 
De aceea, el consideră că în aceste societăți darul este un fenomen social 
total, în el exprimându-se totalitatea socială, deoarece „el pune în cumpănă 
totalitatea societății şi a instituţiilor sale”. Prin aceasta el a fost considerat de 
unii autori drept unul din precursorii structuralismului în sociologie. 

Cercetări de etnologie a făcut şi Paul Fauconnet (1874-1938), 
membru al şcolii sociologice durkheimiene, „care s-a preocupat de 
responsabilité (1920) el defineşte responsabilitatea prin „aptitudinea de a fi 
punctul de aplicare”, adică de a suporta sancţiunea sau reacția grupei. 
Considerând că în aceste societăți pedeapsa este mai puțin îndreptată 
împotriva criminalului, cât mai ales, împotriva crimei înseşi, el arată că 
aceasta nu este individualizată. O dată cu apariția diviziunii sociale a 
muncii şi cu evoluția societăţilor are loc şi un proces de diferențiere a 
legături personale de cauzalitate între infractor şi infracțiunea sa. 

O poziţie aparte în cadrul şcolii a avut-o Maurice Halbwachs 
(1877-1945), care s-a preocupat de cercetarea mobilurilor dominante care 
orientează activitatea individuală în cadrul diferitelor clase sociale. Acestei 
probleme i-a consacrat două din principalele sale lucrări: La classe ouvrière 
et les niveaux de vie; recherches sur la hiérarchie des besoins dans les 

sociétés industrielles contemporaines (1913) şi Esquisse d'une psychologie 
des classes sociales (publicată în 1964). In aceste lucrări el susține ca 
mentalitatea indivizilor, necesitatile si conduitele lor sociale sunt 
condiționate, în societățile industriale, de raporturile de producţie. 

Referindu-se în mod expres la țărănime, burghezie, clasa muncitoare 
şi „clasa mijlocie”, el considera că „fiecare din aceste categorii sociale 
determină conduita membrilor pe care îi conţine şi le impune motive de 
acțiune bine definite; ea le imprimă marca sa, o marcă proprie, distinctă 
pentru fiecare grupă, cu o asemenea forță încât oamenii făcând parte din 
clase sociale separate ne dau câteodată i impresia că aparțin unor specii 
diferite. În acest fel, motivele oamenilor şi tendințele lor ne par a fi în cea 
mai mare parte a cazurilor, în întregime, relative la condițiile pe care ei le 
ocupă în societate”! 

Ceea ce se impune a fi menţionat este însă faptul că, dincolo de 
observaţia foarte pătrunzătoare pe care o face, el nu merge mai departe în 
direcţia unei generalizări teoretice şi istorice a acestui mod de abordare a 
problemelor. 

Intre membrii marcanți ai şcolii se situează şi Georges Davy (1883 — ?). 
Opera sa principală La Foi jurée este consacrată analizei „potlateh”-ului, 
termen desemnând un ansamblu de practici observate în triburile 
amerindiene de pe creasta septentrională a Oceanului Pacific. Propriu-zis, 
potlachul este o ceremonie în cursul căreia clanurile sau şefii de clan se 
înfruntă şi rivalizează, fie prin distrugerea de obiecte prețioase, fie făcând 
daruri pe care rivalul este obligat să le accepte şi, la rândul său, să facă 
daruri şi mai mari, dacă nu vrea să-şi piardă reputația. Învingătorul din 
cadrul unei asemenea ceremonii obține avansare în ierarhiile confreriilor şi 
ia cu forța rivalului înfrânt blazoanele totemice sau însemnele prestigiului 
social. Văzând în această practică tradițională un fenomen de tranziţie, care 
permite observarea pe viu a trecerii de la suveranitatea difuză la 
centralizarea puterii politice şi naşterea dreptului contractual care succede 
dreptului statutar, Georges Davy desluşeşte aici un sistem al raporturilor 
dintre individ şi societate, în care individul se afirmă ca atare, în raport cu 
cadrele ereditare şi rigide în care se considera că el nu are nici un spaţiu de 
afirmare. Textual, G. Davy afirma că potlach-ul „tinde să substituie 
prestigiul dobândit, prestigiului moştenit şi devine marele factor al ordinii 
sociale... el este strămoşul comerțului şi a contractului; lui trebuie deci să îi 
fie raportate tot ceea ce comerțul şi contractul au introdus nou în lume”. 


' M. Halbwachs, Essquise dune psychologie des classes sociales, 
Ed. M. Riviere, Paris, 1964. 

De asemenea, el a studiat procesul constituirii puterii politice pornind 
de la analiza situaţiei în clanul totemic. 

In lucrarea consacrată acestei teme, Des clans aux empires (în 
colaborare cu A. Moret, 1922) el constată (pe baza analizei societăţilor 
acestor epoci) că în cadrul clanului puterea este difuză. Dar, în totemismul 
indienilor din America, aflaţi într-un stadiu mai evoluat, puterea se 
concentrează şi se personalizează în mod treptat, acest proces exprimându- 
se, în special, în implantarea teritorială a clanului, individualizarea 
strămoşilor, personalizarea lui „mana”, masculinizarea filiatiei, constituirea 
confreriilor etc. In acest mod de evoluţie, potlatch-ul joacă un rol decisiv, 
întrucât permite unui şef să preia în sarcina sa puterea în clan sau chiar în 
trib. Or, aici, în această concentrare şi personalizare a puterii, consideră el, 
trebuie căutată explicația formării imperiilor antice centralizate, cum a fost 
cel al Egiptului antic. 

In domeniul sociologiei economice, în cadrul Şcolii s-a afirmat 
Francois Simiand (1873—1935). Preocupat de afirmarea sociologiei ca 
ştiinţă aplicativă, care trebuie să fie în măsură să stabilească raporturi de 
cauzalitate între fenomenele sociale, după acelaşi model epistemologic pe 
care îl practică ştiinţele naturii, el a acordat o atenţie cu totul specială 
analizei locului şi rolului faptelor economice în viata socială şi, îndeosebi, 
problematicii mişcărilor preţurilor şi evoluţiei salariaților, în lucrările sale 
La méthode positive en science économique (1912), Statistique et 
experience (1922), Les fluctuations économiques a long periode et la crise 
mondiale (1933), Le salaire, l’évolution sociale et la monnaie (3 vol., 
1932). El a activat în mişcarea sindicalistă franceză, a fost socialist şi 
consilier al C.G.T. 

Chiar şi o asemenea sumară trecere în revistă a activităţii şi operei 
câtorva din cei care s-au apropiat şi au colaborat cu E. Durkheim, este în 
măsură să demonstreze că el a reuşit să grupeze în jurul său şi al publicaţiei 
pe care a intemeiat-o, „L'Ann6e Sociologique”, o întreagă pleiadă de 
sociologi, economişti, etnologi, istorici, jurişti, lingvisti ş.a. al căror mod de 
lucru şi de manifestare în plan teoretic şi practic a întrunit toate 
caracteristicile esențiale pe baza cărora s-a apreciat, cu deplină justificare, 
că ei au format o veritabilă „Școală naţională de sociologie”. 

Evoluţia unei asemenea şcoli este plină de invataminte, dar în aceste 
pagini ea nu poate fi decât creionată. Ceea ce se poate afirma cu certitudine 
este că, la începutul secolului al XX-lea această şcoală dobândise o poziţie 
de prim rang în sociologie, datorită, evident, achiziţiilor ştiinţifice pe care 
reuşise să le realizeze. Este adevărat că în această perioadă şcoala franceză 
de sociologie a dezvoltat preponderent cercetări mai mult cu caracter 


159 


Universitatea SPIRU HARET 


teoretic asupra populațiilor primitive, genezei instituţiilor religioase, morale 
şi juridico-politice, de teorie şi metodologie sociologică generală, 
investigarea directă a realității sociale fiind, relativ, puţin practicată. Cu 
toate acestea, aportul său la dezvoltarea sociologiei franceze şi mondiale a 
fost considerabil. 

Primul război mondial a determinat întreruperea cercetărilor şi a 
produs mari pierderi nu numai materiale, ci şi, mai ales, umane, inclusiv în 
rândul sociologilor francezi. O serie dintre adepții lui E. Durkheim 
(Antoine Bianconi care îşi propusese să examineze, prin intermediul 
conceptelor lingvistice, evoluţia rațiunii umane, Maxime David care a 
studiat conceptele morale ale colectivitatii antice greceşti, Georges Celly 
care urma să se consacre esteticii, Robert Hertz care studiase 
reprezentările religioase şi folclorul, Andre Durkheim, fiul lui Emile 
Durkheim, care se pregătea pentru cercetări de lingvistică) au fost decimati. 
În anii 1920-1930 tradiţia cercetării sociologice a fost reluată, aceasta 
concretizandu-se, între altele, în tipărirea lucrărilor celor mai importante 
elaborate de E. Durkheim, dar nepublicate până atunci (Education et 
philosophie — 1922; Sociologie et philosophie — 1924; L education morale 
— 1925; Le socialisme — 1928), precum şi în apariţia unui număr de lucrări 
importante ale celorlalți reprezentanți ai şcolii, reluarea editării celebrei 
publicaţii „L Année Sociologique”. 

Situaţia şi evoluţia şcolii sociologice durkheimiste înregistrează 
sensibile schimbări în deceniul al 4-lea al secolului al XX-lea. În 1930 este 
întreruptă din nou apariţia publicaţiei „L” Annce Sociologique”. Încetează 
sau se restrânge activitatea ştiinţifică a unora din sociologii de frunte ai 
epocii, singurul care continua să lucreze din plin fiind M. Halbwachs (care 
însă în timpul celui de-al doilea război mondial a fost deportat şi asasinat, la 
Buchenwald). În rest, după cum se exprima, în 1957, Jean Stoetzel 
„nimeni în Franța, literalmente, nimeni nu a luat locul conducătorilor din 
epoca precedentă... Suntem indreptatiti să ne mirăm — continua el — cum a 
putut scoala sociologica franceza sa supravietuiasca acestei perioade”’. 

Cu toate aceste amputări şi enorme dificultăți, aportul şcolii la 
dezvoltarea sociologiei ca ştiinţă a fost considerabil. Desi în Franţa, după 
cel de-al doilea război mondial în evoluţia sociologiei se înregistrează o 
radicală cotitură, locul vechilor preocupări general-teoretice cu caracter 
filosofico-social fiind luat de preocupări pentru studiul direct al realității 
sociale şi de lucrări bazate pe cercetări empirice, durkheimismul a cunoscut 
o mare răspândire în străinătate. 


' Jean Stoetzel, Sociology in France. An Empirical View, 1957. 

Lucrările lui E. Durkheim şi altor membri ai şcolii au fost traduse şi 
larg difuzate în Europa, America Latină şi S.U.A. O serie de sociologi, între 
care englezii Radclife Brown şi Bronislav Malinowski s-au raliat unor 
puncte de vedere durkheimiste, recunoscând „aportul capital al lui 
Durkheim şi al discipolilor săi la metodologia ştiinţelor sociale”. 
Americanii, cum a fost Talcott Parsons, au recunoscut durkheimismul drept 
una din sursele principale de inspiraţie a sistemelor lor sociologice. 

Durkheimismul a avut rezonanţe şi în sociologia românească. În anul 
1924, sociologul clujean C. Sudeteanu traduce lucrarea lui Durkheim 
Sociologia — regulile metodei sociologice. În anul 1932, tot un clujean, 
George Em. Marica publică lucrarea É. Durkheim — sociologie si 
sociologism. 

În anul 1967, „Revista de filosofie” publică studiile „Problematica 
sociologiei durkheimiene şi cercetarea sociologică contemporană” de 
H. Culea şi „Caracterele metodei sociologiei durkheimiene” de Stelian 
Stoica. În 1969, Şt. Costea publică studiul „Specificitatea şi esența 
socialului la É. Durkheim”, iar în 1973, Ion Mihăilescu reeditează în limba 
română lucrarea Sociologia — regulile metodei sociologice’. 

Una din explicațiile răspândirii şi influenței sociologismului o 
constituie faptul că el a reprezentat o tentativă de anvergură consacrată 
delimitării obiectului sociologiei de cel al altor ştiinţe socio-umane, 
elaborând teoria faptului social şi a obiectivității sale, aplicării unor metode 
de investigare a faptelor sociale după modelul metodelor ştiinţelor naturii, 
îmbinării reflectiilor si consideratiilor teoretice generale, cu cercetările 
empirice, concrete, fie că acestea erau de etnologie, de istorie, ligvistice sau 
economice şi statistice. 

Cu toate acestea, istoria sociologiei înregistrează şi o serie de reacții 
împotriva sociologismului. Acestea au venit din diferite părți şi medii 
socio-culturale sau politice. I s-a reproşat, între altele, lui Durkheim că nu 
s-a mulțumit cu tentativa sa inițială, depăşind cadrul sociologiei, dorind să 
fie nu numai sociolog, ci şi filosof şi, mai ales, moralist, prin aceea că a 
încercat să considere a fi de domeniul sociologiei o serie de probleme care 
în mod normal tin de domeniul reflectiei filosofice. Filosofii au criticat 
durkheimismul, pe de o parte, pentru că formulând teza potrivit căreia 
societatea este sursa tuturor valorilor umane, a formulat, de fapt, alte baze 
decât cele tradiționale ale unei noi filosofii, iar pe de altă pate, pentru că el 


' Sociologia generală — probleme, ramuri, orientări, (Coord. Miron 
Constantinescu), Ed. Ştiinţifică, Buc., 1970, p. 139-161. 
? E. Durkheim, Sociologie, regulile metodei sociologice, trad. lon Mihăilescu, 
Ed. Ştiinţifică, Buc., 1973. 
161 


Universitatea SPIRU HARET 


reduce, în perspectiva unui empirism pozitivist, problemele filosofice 
tradiționale la probleme pur ştiinţifice, ceea ce apărea ca o tentativă de 
subminare a domeniului şi specificitatii reflectiei filosofice. 

Critici vii au adresat sociologismului şi reprezentanții mediilor 
religioase, îndeosebi în legătură cu faptul că, o dată cu introducerea 
sociologiei în şcolile normale primare, sociologia le apărea a deveni 
fundamentul teoretic al unui fel de catehism laic, potrivit căruia religia este 
un „fapt natural” şi nu unul supranatural, reflectând anumite proprietăți şi 
caracteristici ale „ființei sociale”, ale societăţii apoteozate, divinizate. 

In sfârşit, sociologismul a fost amendat şi de către unii intelectuali 
comunişti care reliefau faptul că, prin natura şi semnificația întregii sale 
construcții teoretice, durkheimismul s-a dovedit a fi, de fapt, o doctrină 
sociologică a ordinii sociale burgheze, în care a apărut şi ale cărei interese 
le-a reflectat, camuflând adevăratele realități şi structuri sociale ale acestei 
societăţi, existenţa claselor sociale opuse şi manifestarea antagonismelor de 
clasă, exploatarea şi asuprirea economică, socială, politică şi cultural- 
spirituală. Ei reproşează sociologismului sensul conformist, de respect 
social şi de obedienta pe care tezele şi concluziile sale îl inspirau şi 
promovau, ca sociologie oficială, atât în învățământ, cât şi în cultura 
franceză din acea perioadă. 

CAPITOLUL IX 


RELATIONISMUL SI FORMALISMUL 
SOCIOLOGIC 


1. Liniamentele teoretice si fondatorii 


După ciclul constitutiv al elaborării de către clasicii sociologiei a 
marilor sistemele sociologice, care au conceput sociologia ca ştiinţă 
explicativă a societăților umane în ansamblul lor, ca realități complexe şi 
hipercomplexe şi ca părți ale istoriei generale a umanității, în istoria 
sociologiei a apărut, la începutul secolului al XX-lea, o nouă direcţie de 
gândire, care a dat naştere unei noi şcoli sociologice — scoala relatio- 
nismului şi formalismului sociologic. 

Este vorba despre un curent sociologic în cadrul căruia toate 
concepțiile, teoriile sau sistemele sociologice care îi aparțin susţin că viata 
socială — realitate obiectivă — este constituită, în esența sa, din ansamblul 
relațiilor interindividuale sau interpresonale, care, deşi nu au o existenţă de 
sine stătătoare, sunt exterioare indivizilor şi ireductibile la aceştia. Ceea ce 
conduce la formularea tezei potrivit căreia esența fenomenelor sociale o 
constituie interacțiunea şi interrelațiile; individul este un produs al grupului, 
iar realitatea socială este supraindividuală. De unde decurge a doua teză: 
obiectul sociologiei îl constituie studiul formelor interacțiunii sociale sau al 
relaţiilor sociale, independent de conţinutul lor, respectiv, studiul formelor 
sociale, independent de orice societate istorică, concretă. 

Fondatorii şi reprezentanţii relationismului şi formalismului 
sociologic sunt profesorul Georg Friedrich Simmel (1858-1918), unul din 
cei mai reprezentativi filosofi şi sociologi germani ai primului sfert de veac 
al secolului al XX-lea, profesorul Leopold von Wiese, de la Universitatea 
din Colonia, redactor-şef al revistei „Kolner Vierteljahrshefte für 
Soziologie”, Rudolf Stammler (1856-1938), A. Vierkand, profesor la 
Universitatea din Berlin, T. Litt, G. Richard etc. 

Fiecare dintre aceştia a participat în mod specific la conturarea liniilor 
generale şi a conţinutului ideatic comun al şcolii. 

2. Formalismul sociologic în concepţia lui Georg Simmel 


În ceea ce îl priveşte pe Georg Simmel’, prima şi cea mai pregnantă 
caracteristică a producţiei sale intelectuale o reprezintă incredibila 
neordonata şi nesistematica tematică abordată, dublată de maniera 
dezorganizată în care se prezintă principiile generale ale operei sale. In 
acest sens, merită să fie menţionat faptul că el însuşi avertiza cititorul 
lucrării sale Soziologie (1908), că, cea mai bună modalitate de a studia 
această lucrare ar fi aceea de a consulta „lista temelor pezentate, în ordine 
alfabetică, în indexul lucrării”. 

Explicaţia acestei situații poate fi identificată în instabilitatea concep- 
tiei sale generale, care a evoluat dinspre pozitivism, prin kantianism, la 
„filosofia vieţii” de tip bergsonian, în marea dispersie a intereselor sale 
ştiinţifice (filosofice, religie, etica, literatura, teoria culturii, sociologia), în 
lipsa instrumentelor metodologice necesare unei adecvate conceptualizări a 
noii perspective sociologice pe care a descoperit-o şi, nu în ultimul rând, în 
aceea că el s-a adresat, concomitent, unei audienţe ştiinţifice, academice de 
înaltă şi riguroasă exigenta şi unui public neacademic, pentru care a creat, 
ceea ce a fost definit de Leopold von Wiese, o „sociologie pentru salonul 
literar”. 

Sursa profundă a tuturor acestor caracteristici ale activității şi operei 
sale o constituie însă fascinația sa fata de caracterul multilateral al realității 
sociale, care, considera el, nu poate fi „ordonată” complet niciodată şi, deci, 
nici o încercare de a o cuprinde şi de a o explica exhaustiv nu va avea şanse 
de succes, rămânând doar posibilitatea de a o aborda doar dintr-o singură 
perspectivă sau, în cel mai bun caz, din mai multe puncte de vedere. 

O asemenea percepție a realităţii s-a reflectat şi în modalităţile în care 
a conceput el atât societatea ca obiect de cercetare ştiinţifică, cât şi 
sociologia ca ştiinţă a societăţii. Deoarece, de la început el a pornit de la o 
distincţie esenţială, între acele realități şi probleme sociale care se situează 


! S-a născut la Berlin, ca fiu al unui fabricant de ciocolată, în anul 1858. După 
moartea tatălui său, a fost crescut de un tutore, prieten al familiei, fondator al unei case 
de editură muzicală, internaţională. În anul 1876 a intrat la Universitatea din Berlin, 
unde şi-a încheiat studiile universitare cu o teză având ca temă „Conceptul de materie 
la Immanuel Kant”. 

Între anii 1885-1900 a fost „privat dozent” de filosofie la Universitatea din 
Berlin, iar între anii 1900-1914 a fost „ausserordentlicher professor”, la aceeaşi 
universitate. 

În anul 1914 a fost chemat ca profesor titular de filosofie la Universitatea din 
Strasbourg. Moare în anul 1918. 

în afara domeniului şi a sferei de cuprindere a sociologiei (care se constituie 
în obiect de studiu al ştiinţelor sociale particulare) şi cele ce urmează a fi 
studiate de sociologie, ca disciplină ştiinţifică autonomă. De pe această 
poziţie, el şi-a precizat principalele principii şi teze sociologice. Sintetic, 
acestea pot fi prezentate astfel: 

a) sociologia nu trebuie să îşi propună să studieze tot ceea ce este 
„social” în sensul curent al termenului, întrucât o mare parte a realității 
sociale intră în sfera de preocupări a celorlalte ştiinţe sociale şi umane; 

b) obiectivul fundamental al sociologiei trebuie să fie acela de a 
identifica în ansamblul realitatilor şi vieţii istorice sociale, „aspectele 
sociale pure ale omului”; 

c) în consecinţă, este esențial a rediscuta sensul în care societatea este 
considerată în mod tradiţional drept obiect de studiu al sociologiei, 
deoarece, conceptul de societate are două conotaţii distincte: una, potrivit 
căreia societatea este definită ca o realitate complexă formată din indivizi 
socializati, formaţi societal ca material uman de totalitatea realităţii istorice 
şi, a doua, care priveşte societatea ca fiind formată din acele forme ale 
relațiilor prin intermediul cărora indivizii sunt transformați în „societate”, în 
primul sens al termenului; 

d) pana în prezent sociologia a fost concepută ca ştiinţă a societății 
considerată în perspectiva primului sens, de realitate care cuprinde tot ceea 
ce se întâmplă în societate şi cu societatea; 

e) în realitate, sociologia nu poate fi o ştiinţă socială autentică decât 
ca ştiinţă a „forţelor, relaţiilor şi a formelor prin intermediul cărora ființele 
umane devin fiinţe sociate”!. 

f) de aceea, sociologia nu mai poate fi considerată în termenii in 
care au conceput-o A. Comte, H. Spencer sau E. Durkheim, pentru că, de 
fapt, societatea este o realitate mult mai restrânsă şi mai specifică, şi 
anume, este sociația, „marile şi superindividualele sisteme ale 
organizațiilor”, situație care apare în mod continuu, dispare şi apare din 
nou şi care produce în permanență relații între oameni şi îi menţine din ce 
în ce mai strâns „legați” unii de alții; 

g) ca ştiinţă a ,,sociatiei” sociologia va deveni o sociologie „pură” 
sau „formală”, o ştiinţă distinctă atât de „sociologia generală”, interpretată 
ca ştiinţa vieţii sociale istorice, cât şi de „sociologia filosofică” ca 
epistemologie şi metafizică, încetând să mai fie studiul vieţii sociale ca un 


' Georg Simmel, The problem of Sociology, în Kurt H. Wolff, The Sociology 
of G. Simmel, N.Y. Free Press, 1950, p. 318-320. 

? K. Wolff, op. cit., p. 10. 

„tot” sau al problemelor macrosociologice, al aspectelor societăţii, adică, va 
fi „studiul formelor societale ”. 

Consecinta esențială a acestei concluzii o constituie, deci, o 
schimbare radicală a obiectului sociologiei, cu implicaţii majore în întregul 
angrenaj al sociologiei ca ştiinţă. De unde derivă obligaţia de a analiza in 
profunzime conceptul de formă socială şi, în primul rând, de a identifica 
modalitățile prin intermediul cărora poate fi distinsă forma, de conținutul 
fenomenelor şi proceselor sociale. Răspunsul lui Simmel la această 
problemă a fost următorul: „Grupurile sociale, care sunt inimaginabil de 
diverse atât în privinţa scopurilor, cât şi a semnificatiilor, demonstrează, 
totuşi, forme identice de comportament fata de unii sau alții din membrii lor 
individuali. În grupele sociale găsim superioritate şi subordonare, 
competiţie, diviziune a muncii, formarea de partide, reprezentare, 
solidaritate internă, cuplată cu exclusivitate față de cei din afară şi 
nenumărate astfel de trăsături în stat, într-o comunitate religioasă, într-o 
bandă de conspiratori, într-o asociaţie economică, în şcoală, familie. Oricât 
de diverse ar fi interesele, ele produc î în cadrul acestor asociaţii formele în 
care interesele se realizează, pot fi identice”! 

În legătură cu definiţia de mai sus se impun două precizări: prima, că 
Simmel n-a fost suficient de clar în formularea el, întrucât, în altă parte el 
afirma că „ceea ce este formă într-o anumită privință, poate fi conţinut în 
alta”. Şi a doua, că el n-a pretins ca întreaga sociologie să se ocupe exclusiv 
de studiul formelor sociale, al sociafiei, independent de orice condiţii locale 
sau istorice. El a considerat că sociologia ar trebui să devină „o geometrie” 
sau o „gramatică” a vieţii şi a lumii sociale, care, ca şi geometria, 
„măsoară” relaţiile sociale, separat de conținuturile universului social, care 
este ascuns de pasiunile şi de ideile oamenilor. Separat de conţinutul 
realitatilor sociale, în sensul că formele care, în orice situație socială data, 
constituie împreună cu conţinutul o „realitate unificată”, reprezintă acele 
generalizări ce retin numai cele mai comune caracteristici ale tuturor 
conținuturilor realitatilor sociale. Ele, deci, nu sunt concepte generale, 
constituite prin abstractiune şi generalizare şi nu constituie obiect de studiu 
al sociologiei formale, decât ca mijloace de a „extrage” din realitate ceea ce 
este elementul comun al acesteia şi ceea ce nu este direct observabil. 

O asemenea perspectivă poate fi considerată a se întemeia pe 
conceptul de „tipuri ideale”, întrucât atunci când vorbim de formele 
sociatiei ne plasăm pe poziția de a investiga faptele sociale ca şi când ar 
exista independent de contextul lor istoric sau de motivațiile participanților 


! Kurt H. Wolff, op. cit., p. 9-10. 

la producerea lor, fără ca aceasta să semnifice existența unei realități 
sociale, având un statut ontologic distinct. 

Aceasta este esența formalismului sociologic propus de Simmel, ca 
un nou mod de abordare a realităţii sociale ca un tot, diferit, atât de cel 
propus de sociologismul istorist, cât şi de sociologismul psihologist. 

Ca orice ,,innoire” sau ,,inovatie” şi cea propusă de Simmel a ridicat 
şi continuă să ridice anumite probleme. Pentru că, orice fenomene, 
evenimente, procese sociale, politice, economice, religioase nu pot fi nici 
comprehensibile şi nici interesante dacă nu acceptăm că ele conţin şi, chiar 
derivă, în mare măsură, din procese psihologice şi că implică multiple 
reacții emoționale. 

Doar că, deşi constituie componente necesare ale fenomenelor 
sociale, ele nu reprezintă condiţiile suficiente ale faptelor sociale, căci, din 
punct de vedere al cercetării sociologice ceea ce interesează sunt nu 
indivizii şi psihologia lor individuală ci, interacţiunile dintre indivizi. Deci, 
nu procesele psihice individuale ca atare, ci interacțiunile sociale şi 
procesele de sociatie, care sunt diferite atât de sfera acţiunilor si trăirilor 
individuale, cât şi de existenţa unei ontologii specifice, denumite societate. 
Ceea ce-l interesează pe sociolog, spre deosebire de psiholog, este acea 
categorie de realităţi care se produc între indivizi atunci când ei se asociază. 
lar asocierea este, de fapt, „relație mutuală”. Cea mai generală relație de acest 
tip este cea a schimbului, pe care Simmel a considerat-o a fi „cea mai pură şi 
cea mai concentrată dintre toate interacțiunile umane, în care interesele sunt 
în joc”. În realitate, nu există acţiuni şi interacțiuni umane si sociale care să nu 
implice efecte reciproce. Ceea ce impune concluzia că „orice interacțiune 
este, propriu vorbind, un tip de schimb”. Din acest punct de vedere 
reciprocitatea relationarii este mai importantă decât durata sa. Putem găsi în 
această viziune, „in nuce”, conturarea conceptului de „rol”, care va deveni 
conceptul cheie al concepțiilor interactionaliste de mai târziu. 

Reflectând asupra situaţiei şi evoluţiei societăţilor occidentale 
europene ale epocii, Simmel considera că marile lor probleme îşi au 
sorgintea în eforturile lor de a menține autonomia şi de a promova 
individul, individualismul şi individualitatea existenţei în raport cu forţele 
sociale copleşitoare ale tradiţiilor istorice, ale culturii externe şi ale tehnicii, 
care, ca produse ale sale, îl copleşesc şi plasează în situaţii de înrobire, 
alienante, în sensul în care a formulat Marx acest concept. Prin această 
viziune, Simmel iese din prizonieratul propriului său formalism sociologic, 
manifestându-se ca un analist şi un diagnostician al societății 
contemporane, nu ca ansamblu sau sistem de relații şi de forme sociale, ci 
ca realităţi sociale istorice, concrete. 

Simmel n-a reuşit să formeze o „şcoală” ştiinţifică propriu-zisă. Din 
rațiuni multiple, între care statutul său academic modest, dar, mai ales, 
caracteristicile enunțate ale lucrărilor sale care au rămas la stadiul unei 
„colecţii de idei”, nereuşind să formeze un sistem coerent de gândire şi nici 
un program cât de cât conturat de acțiune. 

Cu toate acestea, el a avut o anumită popularitate şi influență în so- 
ciologia germană, care, în anumite privinţe, au depăşit-o pe cea a lui Max 
Weber, fiind descoperit ulterior ca un precursor al teoriilor conflictului 
social. El a avut însă o influență marcantă în sociologia americană pe 
parcursul aproape a întregului secol al XX-lea, inițial în domeniul 
orientărilor teoretice generale în sociologie, apoi, în domeniul cercetării 
tradiţiilor şi a distanţei sociale în rândul imigranților, precum şi în sistemul 
învăţământului sociologic şi al altor centre de difuziune a sociologiei în 
America. 


3. Contribuţia lui Leopold von Wiese la dezvoltarea 
relationismului sociologic 


În Germania, cel mai marcant şi mai reputat adept al lui G. Simmel a 
fost Leopold von Wiese’ care a efectuat o dezvoltare sistematică a 
concepţiei lui Simmel, reuşind, mai mult decât a reuşit Simmel, să realizeze 
ceea ce a fost considerată a fi o „geometrie” a relaţiilor sociale 
interindividuale. Spre odesebire de predecesori şi, în primul rând, de 
E. Durkheim, Wiese analizează realităţile sociale din perspectivă dinamică 
(nu statică), studiind procesele sociale şi formele acestor procese, pentru a 
le caracteriza şi delimita, a le ordona şi sistematiza în vederea comparării şi 
măsurării lor (sub aspectul frecvenței, duratei, intensității şi ritmului 
apariţiei şi dispariţiei lor). 

Ca şi Simmel, el a urmărit să întemeieze sociologia ca ştiinţă 
independentă. El spunea în această privință: „Scopul meu era de a fasona 
sociologia într-o ştiinţă distinctă, definitiv separată de celelalte ştiinţe, ferm 
articulată şi consecvent sistematizată” (în Sociologie generală). 

El era convins că un asemenea obiectiv nu poate fi realizat decât dacă 
sociologia va fi concepută ca ştiinţă a formelor relațiilor umane sau a 
formelor proceselor sociale, ceea ce este acelaşi lucru. 

In această perspectivă, el defineşte socialul ca fiind ansamblul 
relațiilor dintre oameni şi, deci, ştiinţa socialului trebuie să aibă ca obiect 


' S-a născut în anul 1876 şi a murit în anul 1968. A fost profesor la 
Universitatea din Colonia şi redactor-şef al Revistei „Kölner Vierteljahrshefte für 
Soziologie”. 

influențele pe care le exercită indivizii unii asupra altora, ca urmare a 
convieţuirii lor comune. Spre deosebire de celelalte ştiinţe sociale 
particulare, care au ca obiect studiul modalitatilor prin care oamenii crează 
dreptul, o conduită, statul, sociologia studiază condițiile primordiale ale 
culturii, mediul în care aceasta ia naştere, respectiv, societatea însăşi, aşa 
cum se formează şi se organizează în relaţiile dintre indivizi. 

In realitate, nu vom găsi niciodată complet şi real izolată o asemenea 
sferă a socialului. Dar, tocmai aceasta este sarcina sociologiei, de a reuşi ca, 
dincolo de formaţiile sociale observabile şi stabile, să depisteze natura 
însăşi a socialului, care este întotdeauna prezent în viața oamenilor şi care 
este întotdeauna necunoscut. 

In privința naturii socialului, Wiese susține că aceasta se situează 
undeva, într-o poziţie intermediară între realitatea spirituală şi cea fizică, 
respectiv, fenomenele şi procesele sociale sunt, în bună măsură, de ordin 
psihologic, întrucât constau din fenomene de apropiere şi de îndepărtare 
dintre oameni, adică dintre fiinţe înzestrate cu însuşiri psihologice, dar ele 
sunt dincolo de psihologia individuală, deoarece nu se referă la conştiinţa 
individuală, la individul închis în sine, ci la eficienţa exterioară a lor, care se 
constată în raporturile dintre indivizi, respectiv la eficienţa unor fenomene 
psihologice, atât asupra individului cât şi asupra societății. 

Care este originea fenomenelor sociale? Ele iau naştere din procesele 
de distantare socială dintre oameni, din cele de legătură (ca, de exemplu, 
apropierea, adaptarea, asimilarea, uniunea) sau din cele de separare (ca, de 
exemplu, concurența, opoziţia, conflictul etc.). 

Odată apărute, pe căile arătate, relaţiile se „cristalizează”, sau se 
„condensează” în diferite formaţiuni sociale, cum ar fi: 

a) masele care sunt de mai multe feluri: mulțimile (formaţiuni 
temporare şi neorganizate), masele populare care sunt mulțimi durabile, 
publicul — mase grupate după anumite categorii de interese culturale, de 
exemplu); 

b) grupele — care sunt mulțimi durabile şi organizate, ca, de 
exemplu funcționarii, cluburile etc. 

c) colectivele abstracte, cum sunt statul, biserica, clasele sociale, 
grupările economice etc. 

Odată apărute, aceste formaţiuni exercită un fel de constrângere 
asupra indivizilor, care apar câteodată în raport cu aceste grupări ca un fel 
de ,,functionari” ai lor. 

Pe această bază teoretică şi metodologică, Leopold von Wiese a 
întreprins o cercetare, în anul 1928, asupra unui sat considerat ca 

formaţiune socială (Das Dorf als Soziales Gebiede, Miinchen 1928 — „Satul 
ca formaţie socială”). 

In acest efort de observare, analiză, sistematizare şi încercare de 
înțelegere a relațiilor dintre oameni, Wiese a elaborat şi a operat cu patru 
concepte fundamentale: 

— proces social, 

— distanță socială, 

— spaţiu social, 

— formaţie socială. 

In privinţa produselor sociale, când doi indivizi se întâlnesc, se salută 
şi schimbă câteva cuvinte pe stradă — un proces social s-a petrecut. Pornind 
de la analiza unui grup format cu ocazia unui accident, până la studiul 
grupărilor sociale constante mari, cum ar fi clasele sociale sau statul, 
sociologia studiază procese sociale care se desfăşoară în cadrul unui spațiu 
social (respectiv, locul relațiilor sociale distinct de spațiul fizic) şi care 
apropie sau îndepărtează pe indivizi unii fata de alții, care se află deci, în 
grupări sociale. 

Analiza proceselor sociale se realizează după o formulă-tip, procesul 
fiind considerat a fi produsul comportamentului unui individ şi a situaţiei în 
care acesta se află (P= C x S). 

Avem de a face aici cu un fel de behaviorism social (cum se 
comportă oamenii în societate). Pornind de la această optică a analizei 
proceselor, el se ridică la constituirea sistemului social. 

Raporturile sociale sunt de două feluri: raporturi între indivizi şi 
raporturi între grupe sau formații sociale. 

a) Primele raporturi interindividuale cunosc trei forme principale: 

— raporturi de apropiere (unul se orientează spre altul — contact, 
adaptare, combinare, unire); 

— raporturi de îndepărtare (unul se îndepărtează de altul — 
concurență, opoziţie, conflict); 

— raporturi mixte (în parte, sunt de apropiere şi, în parte, de 
îndepărtare). 

b) Relaţiile intergrupe sau intergrupale sunt, în principal: 

— relații de diferențiere (ascensiunea sau decăderea socială, 
dominaţia, subordonarea, stratificarea, selecţia şi individualizarea); 

— relații de integrare (uniformizare, stabilizare, cristalizare si 
socializare); 

— relații de destructie (favoritismul, formalizarea, corupția, 
comercializarea, exploatarea, radicalizarea etc.); 

— relații de transformare si de construcție (institutionalizarea, 
profesionalizarea, liberarea). 

Fiecare din aceste tipuri de relații se subdivid în mai multe categorii 
ajungând, după Weise, până la cca. 650 de asemenea categorii de forme ale 
relațiilor umane. 

După cum se poate vedea, şi când analizează şi clasifică relaţiile 
interindividuale şi pe cele intergrupale Wiese operează cu aceleaşi mijloace 
şi metode: cele de calculare şi de punere în evidenţă a distanțelor sociale şi 
a spațiului social, întregul său effort fiind orientat nu spre epuizarea 
sociologiei ca ştiinţă distinctă a societății. 

Cu tot efortul de sistematizare, de asigurare a rigorii sistemului pe 
care l-a elaborat, trebuie să spunem că Wiese nu a reuşit să soluţioneze 
ştiinţific problemele fundamentale ale sociologiei. De ce? 

In primul rând, pentru că conceptele fundamentale cu care operează 
sunt încă obscure şi, în special cel de distanță socială, care este definit în 
perspectivă psihologistă ca un fel de impresie complexă ce rezultă dintr-o 
situație materială şi un ansamblu de impresii afective amestecate, ceea ce 
nu este deloc clar. 

Apoi, pentru că natura socialului înțeleasă şi ca substanță psihică şi ca 
realitate nepsihică nu poate fi acceptată, fiind atât de ambiguă încât nu 
permite să se determine ce fel de realitate este aceasta şi ce fel de ştiinţă ar 
trebui să fie sociologia, care are un asemenea obiect de studiu. 

Reducerea esenței societăţii la relații interindividuale închide calea 
spre explicarea socialului. De pe această bază este posibilă, cel mult, 
constituirea unei discipline descriptive, dar nu a unei ştiinţe explicative. 
Aceasta, deoarece pentru a explica diferitele procese sociale, grupe sau 
clase sociale trebuie mers dincolo de descrierea lor, trebuie explicată 
originea şi natura lor, ceea ce reclamă depăşirea sferei spiritualului sau a 
psihologicului. 

Rudolf Stammler (1856-1938) a fost un alt adept şi continuator al lui 
Georg Simmel, care s-a concentrat pe aplicarea principiilor teoretice şi 
metodologice ale formalismului şi relationalismului sociologic în domeniul 
dreptului şi al jurisprudenţei. 

El a pornit de la faptul că teoria jurisprudenţei se interesează de lege 
ca un complex de norme care indică mijloacele de atingere (realizare) a 
unor scopuri umane. Metoda „critică” a lui Stammler, bazată pe procedeele 
kantiene, constă în trasarea unei distincții între formă şi conţinut şi 
încercarea de studiere a formei pure a legilor, independent de conţinutul lor 
specific. De asemenea, el distinge între conceptul de lege şi ideea de 

justiție, în sensul că legea cuprinde modalitatea în care mijloacele sunt 
adecvate scopurilor voinţei sociale, iar justiția furnizează criteriile după 
care se poate demonstra că o lege este justă. 


4. Impactul formalismului şi relationismului în sociologie 


Aşa după cum arătam şi mai înainte, formalismul şi relationismul 
sociologic a avut un impact în dezvoltarea sociologiei nu numai în 
Germania, ci şi în Franţa, dar, mai ales, în America. Principiile 
formalismului sociologic se regăsesc aici în opera unor sociologi cum au 
fost Charles H. Cooley, Charles A. Elwood, Edward A. Ross şi a unora din 
generația mai tânără cum au fost Robert Ezrapark, Ernest Watson Burges, 
Emory Bogardus, Pitirim Sorokin, Fr. Giddings. 

In concepţiile acestor sociologi şi a altora care au adoptat şi dezvoltat 
ideile şi tezele relationalismului şi formalismului sociologic sociologia a 
devenit în esență un fel de sistematică formală a proceselor sociale şi a 
relaţiilor umane. O asemenea orientare în sociologia contemporană se 
prezintă astfel: 

— o mare diversitate de poziţii şi puncte de vedere; 

— unii reprezentanți ai şcolii sunt preocupaţi să identifice termenii de 
„proces social” şi de „relaţii umane”, alţii le dau semnificaţii diferite; 

— unii se preocupă, incidental, de analiza proceselor şi a relaţiilor fără 
să urmărească să le clasifice în mod sistematic; în timp ce alții procedează 
exact invers; 

— chiar când urmăresc clasificarea proceselor şi relațiilor, bazele 
clasificării lor, utilizările ce li se conferă sunt foarte diferite. 

Ch. Cooley este preocupat de analiza unor procese şi relaţii sociale 
cum sunt: 

— organizarea şi dezorganizarea socială; 

— ascendență, dominanţă, libertate socială; 

— formalizarea, individualizarea, socializarea socială; 

— conflict, ostilitate şi sugestie socială (vezi lucrarea lui Procesul 
social, organizarea socială, natura umană şi ordinea socială). 

Ch. Elwood este preocupat de analiza unor procese sociale ca: 

— asocierea, cooperarea, asimilarea socială; 

— organizarea socială; 

— continuitatea socială şi dezintegrarea socială; toate, nu pentru a le 
descifra, ci în alte scopuri (vezi lucrarea lui Psihologia societății umane, 
1925). 

Fr. Giddings s-a concentrat asupra: 

— ajustării, concursului, realizării, ameliorării, variaţiei, socializarii, 
voinţei concrete, organizării acțiunii, comportamentului pluralistic etc. 
constituind „grupe” de fapte sociale şi chiar o „schemă categorială a 
genezei sociale” (vezi: Studiu ştiinţific al societății umane, 1925 şi Studii în 
teoria societăţii umane, 1922). 

Dintre cei preocupaţi de clasificarea formală a proceselor şi relaţiilor 
sociale şi umane, E. A. Ross, într-un tratat asupra Principiilor sociologiei 
realizează o tratare sistematică a formelor relaţiilor şi proceselor sociale, 
făcând o distincție clară între următoarele forme ale proceselor sociale: 

— socializare preliminară; 

— geneza societății; 

— asociere; 

— dominare; 

— exploatare; 

— apariție; 

— apariție, stimulare, antagonism (competiţie, conflict, luptă de clasă, 


— adaptare, cooperare, organizarea efortului social; 
deteriorarea, stratificarea, segregarea şi subordonarea; 
egalizarea, selecţia, socializarea, instrainarea; 
controlul social, individualizarea, liberarea, comercializarea, 
profesionalizarea, institutionalizarea; 
— expansiunea, clasificarea, decadenta, transformarea si reformarea 


etc. 

În această lucrare a lui Ross se pot găsi cele mai semnificative 
exemple de clasificare formală a proceselor sociale. In aceeaşi linie de 
gândire se înscriu şi lucrările lui R. Park şi E. Burgec, Introducere în ştiinţa 
sociologiei şi Fundamentele psihologiei sociale (1924), în care ei 
analizează o serie de fenomene sociale sub forma studiului câtorva procese 
sociale cum sunt: 

— izolarea; 
contactul social, interacțiunea socială; 
competiţia, conflictul; 
acomodarea, asimilarea, amalgamarea; 
controlul social; 
progresul social. 

In ceea ce îl priveşte pe P. Sorokin, el s-a preocupat de clasificarea 
formelor relaţiilor sociale pe care el le-a grupat în următoarele clase de 
interrelatii: 

a) relația sau interstimularea, realizată prin acţiuni consacrate lui „a 
face ceva” sau ,, a nu face” şi prin care indivizii se influențează unii pe alții; 

b) relaţia cu caracter de „două părți” (bipolară) sau de „o parte” 
(ca acelea prin care un partid influențează un alt partid, care nu este 
influenţat de el; sau relaţiile ce se nasc din influenţele pe care generaţiile 
tinere le resimt din partea celor mature sau dispărute; 

c) relația permanentă si de lungă durată şi relaţia incidentală sau 
temporală; 

d) relațiile antagoniste sau solidariste; 

e) relaţiile directe (face to face) sau indirecte; 

f) relaţiile conştiente sau intentionale sau cele inconștiente si 
neintentionale; 

g) relațiile formale, sau institutionalizate sau informale (fara 
configurație sau formă general acceptată). 

Aceste clase de relaţii sunt „discriminate” din punct de vedere 
„exterior”, „obiectiv tangibil”, fiind capabile să îmbrace toate formele 
fundamentale ale relaţiilor umane (P. Sorokin, Sistemul sociologiei). 

Toate aceste exemple, conduc spre următoarele concluzii: 

— astăzi, este pe deplin evidentă necesitatea sistematicii proceselor 
sociale şi a relațiilor umane; 

— existența „eterogenității” clasificărilor actuale constituie o dovadă 
a faptului că această problemă este încă departe de a fi solutionata 
satisfăcător; 

— toate clasificările încercate „sunt marcate de lipsa unei definiții 
clare a multora din procesele sociale clasificate (exploatare, egalizare, 
individualizare, organizare, decadenta etc.); 

— ca şi de faptul că nu se ştie prea precis care din aceste procese sunt 
permanente şi universale şi care nu; 

— în sfârşit, insistența asupra limitării constituirii studiului sociologic 
şi al sociologiei la formele proceselor sau relațiilor sociale, nu se justifică. 

Pentru că aceasta conduce la a „tăia” sociologia de alte părți şi 
componente vitale ale societății şi la a face din ea o ştiinţă prea scolastică 
sau o „ştiinţă moartă”. Sociologia formală încheie în istorie seria tipurilor 
teoriilor sociologice generale, care au fost urmate de tipurile teoriilor 
sociologiilor speciale, particulare (consacrate studiilor acțiunilor sociale şi 
umane, rationalitatii sociale, sistemului social, integrării şi echilibrului 
social, logicii ordinii sociale, elitelor etc.). 

CAPITOLUL X 


SOCIOLOGIA LOGICO - EXPERIMENTALĂ, 
MATEMATICĂ. VILFREDO PARETO 


Vilfredo Pareto’ este unul din clasicii marcanți ai sociologiei 
universale. El a pornit de la analiza critică a concepţiei sociologice 
durkheimiene, observând că pentru înţelegerea societăţii este necesară 
utilizarea metodelor şi procedeelor verificate ale ştiinţei: observația, 


' Vilfredo Frederic Samso (marchiz) Pareto s-a născut la 15 iulie 1848 la Paris, 
din parinti italieni, originari din Liguria. Bunicul este numit de Napoleon baron al 
Imperiului (1811), iar tatăl său, adept al lui Mazzini şi al ideilor republicane si 
antipiemonteze, este exilat. La Paris se căsătoreşte cu Marie Metenier, mama lui V. 
Pareto. 

În preajma anului 1850, familia Pareto se reîntoarce în Italia, unde V. Pareto isi 
încheie studiile liceale şi urmează studii universitare, la Politehnica din Torino. În 
1869 susţine teza cu tema „Principiile fundamentale ale echilibrului corpurilor solide”. 

Intră în activitatea profesională, conducând diferite intreprinderi economice 
italiene. Între 1874-1892, a trăit la Florenţa, lucrând ca inginer de căi ferate; ulterior, 
ca director al Căilor Ferate Italiene. Este membru al Societăţii „Adam Smith”, calitate 
în care participa la campanii împotriva socialismului de stat, a politicii protectioniste şi 
militariste a guvernului italian, de pe pozițiile democratismului şi liberalismului. 

În 1889 se căsătoreşte cu Alessandra Bakunin, de origine rusă, care în 1901 îl 
părăseşte, întorcându-se în tara sa de origine — Rusia. 

Intre 1892-1894 publică studii asupra principiilor fundamentale ale economiei 
pure, matematice, şi asupra unor aspecte ale teoriei economice. 

In anul 1893 este angajat ca profesor de ştiinţe economice şi sociologice la 
Universitatea din Laussane — Elveţia, consacrându-se carierei didactice şi cercetării 
ştiinţifice, precum şi publicării lucrărilor sale. 

In anul 1898 moşteneşte o avere însemnată, din partea unuia din unchii săi, ce 
îi permite să îşi extindă şi să aprofundeze cercetările ştiinţifice. 

În 1901 se stabileşte la Céligny pe malul lacului Leman, în cantonul Geneva. 
Din 1902 trăieşte cu Jeanne Regis, cu care se căsătoreşte putin înaintea morţii. In 1907 
se îmbolnăveşte, renunțând la predarea cursurilor universitare. Între 1909-1925 îi apar 
majoritatea lucrărilor ştiinţifice, inclusiv unele traduceri în limbi străine. 

În 1923 devine senator al regatului Italiei. 

Moare la 19 august 1923 la Céligny, unde este înmormântat. 

experiența şi raționamentul. „Problema organizării sociale nu poate fi 
rezolvată prin declamatii întemeiate pe un ideal mai mult sau mai putin real 
al justiției, ci numai prin cercetări ştiinţifice, pentru a găsi modalitățile de 
proportionare a mijloacelor în raport cu scopul”!. 

V. Pareto este un sociolog care şi-a elaborat opera în contextul 
specific al societăţii capitaliste moderne şi al unei tradiţii istorice, culturale 
şi ştiinţifice nationale italiene, ilustrate de mari personalități, între care 
Dante, Machiaveli, Vico, G. Mosca, R. Michels şi alții. 

O tradiţie de gândire socială şi sociologică, care, spre deosebire de 
alte tradiţii intelectuale a fost preocupată nu atât de problematica societății 
în general, şi de natura propriu-zisă a acesteia, cât mai ales de problematica 
naturii umane. 

O asemenea preocupare a condus la formularea în alti termeni, a 
problemei fundamentale a sociologiei: permite natura umană stabilirea unei 
ordini sociale democratice, bazate pe cooperare şi participare socială, deci 
o forma raţională de societate, sau nu? 

In Italia, eforturile de a răspunde la o astfel de întrebare s-au 
concentrat asupra „clasei politice” sau „oligarhiei politice”. În acest sens, 
cunoscutii sociologi şi politologi Mosca şi Michels au analizat un grup 
social anume, „clasa politică” sau ,,oligarhia politică”, iar teoria lor a fost 
revendicată mai mult de istoria gândirii politice decât de cea a sociologiei. 
Pareto a fost însă primul care a sesizat că „elita” are un sens ştiinţific numai 
privită în raporturile ei cu restul societății, cu „masa”, şi că identificarea 
acestui sens necesită o analiză ştiinţifică a întregii societăți. Societatea este 
însă un ansamblu de acțiuni umane, colective şi individuale, orice studiu 
sociologic urmând să înceapă, aşa cum procedează ştiinţele naturii, cu 
analiza „elementelor” constitutive ale societății, pentru a explica apoi 
„„sinteza” care rezultă din combinarea acestora. 


1. Tipologia acţiunilor umane; acţiuni logice şi nonlogice 


Prima caracteristică a societăților umane este diversitatea, 
corespunzătoare eterogenitatii indivizilor sau actorilor sociali. Diversitatea 
face inoportună orice analiză generală a acţiunilor. Aşa cum ştiinţele naturii 
au început prin a descrie proprietățile obiectelor studiate şi a elabora, pe 
această bază, clasificarea lor, sociologia trebuie să identifice proprietățile 
acțiunilor, să le clasifice, şi numai după aceea să le explice. Există o deosebire 
între obiectele studiate de ştiinţele naturii, pe de o parte, şi de sociologie, pe 
de altă parte, singura pe care Pareto o acceptă de altfel: acţiunile umane sunt 


!V. Pareto , Les systèmes socialistes, 1903, vol. II, p. 169. 

totdeauna concrete şi sintetice, ceea ce face dificilă descrierea proprietăților 
lor generale. De aceea, sociologul trebuie să „descompună mai întâi acțiunile 
umane şi să clasifice elementele lor componente”. 

Din punctul de vedere al „compoziţiei”, orice acțiune umană 
cuprinde un agent (actor, autor) care este de fapt inițiatorul şi purtătorul 
acțiunii şi care poate fi un individ, un grup sau chiar o societate. In al doilea 
rând, orice acțiune, chiar dacă acest lucru nu este totdeauna evident, se 
realizează în vederea atingerii unui scop. Scopul poate fi şi el divers ca 
natură: economic, religios, magic, social etc. Scopul şi actorul acțiunii sunt 
legați prin mijloacele necesare acţiunii. In funcţie de caracterul acestei 
legături, acţiunile umane se împart în acțiuni logice şi acțiuni nonlogice. 

Acţiunile logice sunt cele ale căror mijloace sunt logic adecvate 
scopurilor, nu numai „din punctul de vedere al actorului”, dar şi din cel al 
indivizilor „care au cunoştinţe mai extinse”. Pe scurt, o acțiune este logică 
dacă are, atât din punct de vedere subiectiv, cât şi obiectiv un scop ce poate 
fi definit în mod logic („scop logic”). Acțiunile nonlogice sunt definite 
negativ (restul acţiunilor umane), dar tipologia lor este mai complexă decât 
cea a acţiunilor logice. 

Problema principală a clasificării acţiunilor sociale în concepția 
sociologică a lui V. Pareto rămâne cea a criteriilor clasificării. El optează la 
început pentru două criterii — obiectiv şi subiectiv: 

1) deoarece orice acțiune socială concretă poate fi descompusă in 
mai multe elemente (de obicei actor, mijloace, scop) şi întrucât orice 
acţiune socială este rezultatul unui efort uman, al unei voințe, care este cea 
a subiectului(prin subiect Pareto nu înţelege totdeauna individul, ci şi 
grupul social sau colectivitatea, dar cel puţin în prima parte a analizei el 
consideră „actorul” ca individ uman izolat), criteriul subiectiv relevă 
acţiunea socială aşa cum este prezentă în mintea „actorului”; 

2) criteriul obiectiv, opus celui subiectiv, relevă acţiunea socială 
diferit de conştientizarea ei individuală, dar nu din punctul de vedere al 
conștiinței sociale, cum ar spune E. Durkheim, căci aceasta din urmă este 
ea însăşi subiectivă la Pareto, ci din punctul de vedere al unei anumite părți 
a conştiinţei sociale: conștiința ştiinţifică. 

Ambiguitatea conceptului de „conştiinţă ştiinţifică” îl determină pe 
sociologul italian să facă o nouă clasificare a acțiunilor umane, considerând 
raporturile dintre „mijloace — operaţii” pe de o parte, şi „scop — rezultat” pe 
de altă parte. Când mijloacele nu sunt corect (logic) transpuse în operații, 
sau atunci când rezultatul obţinut este cu totul altul decât scopul propus, 
acţiunea este nonlogică, în această categorie fiind cuprinse cele mai multe 
dintre aşa-numitele „efecte secundare” sau „perverse”, adică acţiuni ale 

căror efecte n-au fost initial prevăzute de către autor, dar care au apărut ca o 
consecinţă a unei „inadecvări logice” (datorată, de regulă, unor factori sau 
evenimente exterioare cu efect perturbator) şi-l obligă pe agent să le ia în 
considerare. Aşa, de pildă, limitarea vitezei autovehiculelor a fost propusă 
ca o măsură pentru reducerea consumului de carburant, dar în anumite 
condiţii de exploatare, viteza redusă nu diminuează consumul, ba chiar îl 
măreşte. In schimb, reducerea vitezei a determinat o scădere a numărului de 
accidente, „efectul secundar” obţinut fiind un rezultat pozitiv neaşteptat, = 
timp ce scopul urmărit nu a fost realizat. Desigur, „efectele secundare” n 
sunt totdeauna „pozitive”, dar Pareto introduce toate acţiunile cu a 
secundare în clasa acţiunilor nonlogice. În sfârşit, deoarece în clasificarea 
după schema „mij jloace — operații” şi „scop — rezultat” diferența dintre scop 
şi rezultat apare ca o consecință logică a erorilor de ,,operationalizare” a 
mijloacelor, există în sociologia lui Pareto şi o a treia schemă de clasificare, 
în care relaţia scop — rezultat este evaluată independent de cea dintre 
mijloace şi operaţii. 

Aşadar, cel puţin trei scheme de clasificare pot fi identificate în 
sociologia acţiunii lui V. Pareto: 

1) cea derivată din considerarea aspectului subiectiv şi obiectiv al 
acțiunii umane; 

2) cea derivată din considerarea raportului dintre mijloace — operații 
şi scop — rezultat; 

3) cea derivată din considerarea raportului între scopul şi rezultatul 
acțiunii. 

Rezultatul celor trei tipuri de clasificare este, însă, acelaşi: actinile 
umane se impart în două mari clase: logice şi nonlogice. Faptul că fiecare 
dintre cele trei mari scheme de clasificare a acţiunilor umane conduce la 
acelaşi rezulat în sociologia lui Pareto, a făcut probabil pe toţi cei care au 
analizat această sociologie (cu excepția lui T. Parsons) să considere numai 
prima schemă, cea mai simplă, dar si cea mai putin relevantă, totuşi. În fapt, 
această schemă, consideră faptele sociale ca „obiecte naturale”, într-o 
manieră pozitivistă, în timp ce în a doua şi, mai ales, în a treia schemă de 
clasificare, Pareto tratează acţiunile umane nu numai ca operații în sens 
tehnic, dar şi ca acţiuni cu semnificații multiple sau cu scopuri „imaginare”, 
simbolice, a căror evaluare logică-empirică nu este posibilă. Credem, deci, 
că identificarea celor trei scheme de clasificare, ale cărei rezultate le 
propunem aici, permite o mai adecvată înțelegere şi interpretare a 
sociologiei lui Pareto, pe de o parte, şi o evaluare critică „constructivă” 
contribuţiei acestuia la dezvoltarea cunoaşterii ştiinţifice a societăţii, pe de 
altă parte. Prin cele două scheme de clasificare a acţiunilor cu semnificații 

multiple şi/sau scopuri simbolice, Pareto depăşeşte limetele pozitivismului 
clasic, promovând — în linia filosofiei empiriocritice a celui „de-al doilea 
pozitivism” — o sociologie în care ficțiunea filosofică a lui „ca şi cum” 
(Vaihinger) este analizată ca o componentă a realității sociale, şi chiar ca 
una fundamentală, din moment ce în concepția lui, acţiunile nonlogice 
reprezintă cea mai mare parte a acţiunilor sociale. De altfel, sociologia lui 
Pareto este astăzi importantă nu atât prin distincția tehnică a acțiunilor 
logice şi nonlogice, cât prin consecinţele care decurg din imposibilitatea 
evaluării logico-experimentale a unei largi serii de acţiuni sociale. 

Contribuţia esenţială a lui Pareto la progresul cunoaşterii sociologice 
o constituie determinarea nonlogică, şi nu logică, a acţiunii umane. Or, în 
prima schemă de clasificare, determinarea nonlogică este doar negativ sau 
„rezidual” definită, în cea de-a doua, nonlogicitatea este explicată ca efect 
al discrepantei dintre conştiinţa subiectivă şi obiectivă (care reprezintă 
conştiinţa științifică  „asocială”, adică independentă de „presiunile 
normative ale societăţii”, similară neutralității axiologice weberiene). Abia 
în a treia schemă de clasificare conţinutul nonlogic al acţiunii sociale este 
expus direct, ca fiind „esenţa societăţii”. 


2. Determinarea nonlogică a acţiunii sociale 


Dacă vom considera numai prima schemă de clasificare a acțiunilor 
umane, atunci sociologia lui Pareto poate fi interpretată ca o concepție 
pozitivistă şi biologistă („instinctivistă”), a cărei teză principală este de fapt 
un postulat metodologic: numai acţiunile bazate pe cunoaşterea ştiinţifică a 
tuturor condițiilor naturale ale comportamentului uman sunt acțiuni logice. 
Activitatea tehnologică, economică şi o parte a creaţiilor cultural-artistice 
şi, în general, orice acțiune ghidată de normele „ştiinţei logico-experimen- 
tale” satisfac cerințele postulatului logicitatii. Pledoaria lui Pareto pentru 
extinderea fundamentării ştiinţifice a activităţilor umane se înscrie aici pe 
linia formulei pozitiviste a lui Comte („savoir pour prévoir, prévoir pour 
pouvoir”), ea este merituoasă, dar nu şi originală, într-o perioadă în care 
cunoaşterea ştiinţifică era privită ca produsul „par excellence” al modernității. 

Spre deosebire de A. Comte şi de toți reprezentanții „epocii ştiinţei”, 
V. Pareto a văzut însă că „scientizarea” (la Weber, rationalizarea sau 
secularizarea) nu este numai un proces real, ci şi un „mit modern”. Stiinta 
nu va guverna vreodată societatea, susține Pareto, iar o societate „ştiinţific 
fundamentată” (aluzia la Marx era inevitabilă pentru un bun cunoscător al 
socialismului ştiinţific) este imposibilă din punct de vedere practic. Chiar 
atunci când oamenii ar dispune de suficiente cunoştinţe ştiinţifice pentru a 
putea evalua corect condiţiile naturale ale comportamentului lor, ei vor 

continua să acţioneze nonlogic. „Nu se poate cere masei să aibă spirit 
ştiinţific — scria Pareto cu putin timp înainte de a muri. Țineţi seama că, dacă 
ea l-ar avea, teoriile mele ar fi false, căci ele se bazează pe faptul că cea mai 
mare parte a oamenilor se lasă conduşi de sentimente şi interese şi nu de 
raționamente”. Dar nu numai fiindcă „se lasă conduşi de sentimente şi 
interese” sau din cauza „ignoranţei” lor oamenii acționează nonlogic, ci şi 
pentru că ei nu sunt „interesați” să urmărească „indicaţiile” ştiinţei în 
anumite împrejurări ale vieții lor. 

In acest sens, V. Pareto considera că „dezinteresul” pentru ştiinţă al 
omului modern este în fapt ambivalent, îmbrăcând şi forma interesului 
pentru validarea socială a propriilor dorințe, sentimente, înclinații etc., ca 
motive sau rațiuni generale şi universale, dându-le acestora „nimbul 
ştiinţei”, transformând deci ştiinţa într-un „mit”. De aceea, T. Parsons are 
dreptate când susţine că în „clasa acţiunilor nonlogice” sunt, de fapt, două 
clase relativ diferite de acțiuni umane: nonlogice şi nelogice. Dacă ultimele 
pot fi interpretate ca acţiuni iraționale, datorate îndeosebi ,,ignorantei” 
actorului, celelalte sunt acțiuni care utilizează cunoaşterea ştiinţifică doar ca 
„legitimare”, nu ca „instrument”, ca „mijloc” de realizare a scopurilor. Aşa, 
de pildă, un comerciant care-şi vinde mărfurile la preţuri dezavantajoase, o 
face din ignoranță, pentru că nu a studiat temeinic piața, dar o poate face şi 
din motive „umanitare”, în cazul în care vânzarea mărfurilor este condiţia 
principală a reluării ciclului de producţie şi asigurării locurilor de muncă în 
oraşul său natal. „Umanitarismul” este însă o credință limitată a acţiunii 
antreprenorului capitalist, dar apare în schimb ca o „emblemă” a activității 
politicianului din societatea democraţiei burgheze parlamentare, ceea ce 
Pareto numea prin „plutocraţie”. Politicianul acționează şi el pentru a-şi 
maximiza puterea politică, aşa cum antreprenorul urmăreşte să-şi 
maximizeze puterea economică, dar omul politic „prelucrează” cunoaşterea 
ştiinţifică corespunzătoare eficienței acțiunii lui, îmbrăcând-o în „forme 
verbale” cum sunt umanitarismul, democraţia, egalitatea etc. De ce nu 
acționează însă şi omul politic după normele şi standardele elaborate ale 
ştiinţei? Desigur, în primul rând pentru că o ştiinţă a societății n-a fost inca 
într-adevăr construită, susține Pareto. Pe de altă parte, însă, este îndoielnic 
că actorul politic, spre deosebire de cel economic, ar proceda strict 
„ştiințific”, chiar şi în cazul în care ar exista o ştiinţă a societăţii, similară cu 
cea a economiei. 

Oamenii acţionează în general în funcție de înclinațiile lor 
sentimentale, de pasiunile şi stările lor afective. Mobilurile raționale sau 


| V, Pareto, Scrisoare către Bousquet (9 mai 1923, în: G. M. Bousquet, 
Vilfredo Pareto. Sa vie et son oeuvre, Paris, Payot, 1928, anexă). 

logice nu privesc decât aspecte fragmentare ale activității umane, cum sunt 
cele economice, în timp ce acţiunile sociale propriu-zise, datorită 
caracterului lor „sintetic”, creează doar „aparenţa” rationalizarii logice, 
rămânând în realitate la o rationalizare nonlogică, pe care Pareto o numeşte 
prin conceptul de derivații. Funcția acestei rationalizari nonlogice este strict 
socială, şi nu instrumentală sau cognitivă. Ceea ce urmăreşte autorul prin 
rationalizarea nonlogica a acțiunii lui este să se ,,legitimeze’” atât in fata 
propriei conştiinţe cât, mai ales, în fata celorlalți. Dacă n-ar proceda astfel, 
actorul s-ar afla mereu în imposibilitatea de a exista ca ființă socială, chiar 
dacă el n-ar regresa direct la ordinea strict naturală a lumii descrisă de Th. 
Hobbes. 

Mai mult decât atât, „actorul politic” susţine cursuri de acțiune care 
sunt nu doar acceptate socialmente prin „derivaţii”, ci şi „dezvoltate” prin 
aceste raționalizări. Minciuna, demagogia, în genere, fatarnicia, viclenia 
„acoperă” instinctul primar al puterii şi-l pot pune pe actor în situația de a 
„peneficia” de efectele sociale ale rationalizarilor nonlogice. Un om politic 
preocupat de a spune maselor adevărul, consideră Pareto, are mai puţine 
şanse de reuşită decât unul care preferă „mascarea” nonlogică a acestui 
adevăr. „Cinismul” omului politic nu apare în concepţia sociologică a lui 
Pareto, ca o manifestare „patologică” a actului politic, ci ca o trăsătură 
naturală a agentului puterii. De aceea, V. Pareto este primul sociolog care 
observă că ordinea economică rațională a capitalismului este garantată 
printr-o ordine politică „nonraţională”, fără aceasta din urmă neputând 
funcţiona nici mecanismul schimbului economic, pur şi simplu pentru că ar 
lipsi baza producției sociale de mărfuri. 

O lume centrată în mod strict pe raționalitatea economică nu este 
posibilă, deci, fiindcă ea ar regresa într-o lume a „violenței? economice, a 
„prădării” reciproce între oameni, adică într-adevăr într-o lume a „ordinii 
hobbesiene”. 

Cum se ştie, soluţia oferită de Max Weber problemei marxiste a 
„determinismului economic” se inscria în tradiția culturală istorică a 
relativismului metodologic german. Pareto reconstruieşte, la rândul său, 
problema ,,realitatilor ultime”, în tradiția gândirii sociale italiene. De aceea, 
în timp ce Weber sugera că problema „determinismului materialist” ar 
putea fi rezolvată la nivelul „spiritual” al societăţii (sau cel putin la fel de 
bine şi la acest nivel), Pareto se declară mai degrabă în acord cu Marx: 
ideile, consideră sociologul italian, sunt produse ale structurii societății 
(rationalizari verbale sau „derivaţii”). Dacă această structură este ea însăşi 
nonlogică, atunci activităţile sociale „sintetice” vor fi şi ele nonlogice. 

Pornind de la un asemenea „punct comun”, Marx şi Pareto se despart 
însă repede şi definitiv. Pentru Marx, structura societăţii este definită ca 
totalitate a relațiilor oamenilor în procesul producerii vieţii lor materiale. 
Pareto concepe structura societății, în tradiție italiană, ca ansamblu de 
„proprietăți”. Structura materială a societăţii este analizată de către Marx 
dintr-o perspectivă istorică, în timp ce Pareto concepe „proprietățile 
structurale” ca imuabile. De aceea, în timp ce Marx denunță irationalitatea 
structurală a societății capitaliste şi militează pentru schimbarea ei 
revoluţionară, Pareto acceptă aceasta irationalitate ca structură generică a 
lumii sociale. Ca urmare, nonlogicitatea acțiunii sociale apare şi din acest 
punct de vedere nu numai ca o trăsătură „naturală” a ei, dar şi ca o 
„proprietate” ce nu poate fi înlocuită, fiindcă nici structura societății nu 
poate fi răsturnată, singura schimbare pe care o acceptă sociologul italian 
fiind cea a membrilor unei elite politice sau a orientării elitei spre folosirea 
forței ori a „combinaţiilor” economice ca mijloace de guvernare a maselor. 

Schimbarea revoluţionară a societății este eliminată din sociologia 
paretiană, pentru că ea ar însemna demonstrația practică a posibilității sociale 
a acțiunii logice şi, în fond, o societate întemeiată pe desființarea înseşi a 
raporturilor de clasă antagoniste care generează nonlogicitatea acțiunii 
sociale. Or, întreaga sociologie paretiană are ca scop | tocmai „lemonstarea” 
acțiune nonlogică din sociologia lui Pareto nu este rezultatul pur teoretic al 
unui demers de cunoaştere ştiinţifică a societăţii. El îşi are originea într-o 
societate determinată istoric, este produsul teoretic al irationalitatii unei 
societăţi concret-istorice, şi nu al „naturii umane iraționale”. 

Meritul lui Pareto, nu întâmplător numit „cinicul de la Céligny” 
(localitatea elvețiană în care şi-a scris lucrările de sociologie), este de a fi 
exprimat, mai mult sau mai puţin sistematic într-o teorie sociologică, 
contradicţiile unor procese sociale reale ale societăţii capitaliste. Dar acest 
merit ştiinţific este permanent ameninţat de erorile metodologice şi mai ales 
de concluziile ideologice ale sociologiei paretiene. V. Pareto nu sesizează 
decât manifestarea exterioară („simbolică”) a contradictiei socio-econo- 
mice şi, de aceea nu a înţeles esentialul din economia politică ştiinţifică. 

Desigur, nu putem să nu evidentiem contribuţia sociologiei lui Pareto 
la analiza elementelor şi structurii acțiunii sociale, ca şi efortul său de a 
construi o schemă globală de analiză sociologică, integrând teoretic, 
acţiunea economică şi cea politică juridică, estetică!. Toate aceste 


' Pareto nu urmăreşte să elaboreze o tipologie a acţiunilor umane „pe 
domenii”, ci în funcție de structura lor (care este un invariant teoretic). Tipologia 
structurală are o funcţie predictivă evidentă, în timp ce clasificarea „pe domenii” 

contribuții au fost diminuate însă până la anulare de o metodologie 
pozitivistă, care l-a condus la interpretarea mecanicist-matematică a 
fenomenelor sociale; de un sistem conceptual confuz şi insuficient explicat, 
a cărui ţintă a fost îndepărtarea prenotiunilor din sociologie, dar care a 
facilitat, dimpotrivă, introducerea ,,prejudecatilor” scientiste în explicarea 
societății şi de situarea sa pe pozițiile aristocrației italiene şi adoptarea 
punctului de vedere al acestei clase fata de organizarea societății (elitismul). 

Actorul, mijloacele şi scopul nu constituie, însă, în sociologia 
paretiană, decât elemente „derivate? din structura acțiunii. Aceasta este 
specificată de un cuplu conceptual fundamental: reziduuri şi derivații, 
cărora li s-au dat interpretări foarte diferite în istoria sociologiei. Ce 
reprezintă de fapt reziduurile? 


3. Tipologia ,,reziduala” a indivizilor şi grupurilor sociale: 
„„rentierul” şi „speculantul” 


Deşi o scurtă expunere a interpretărilor conceptului de „reziduuri” n- 
ar fi lipsită de interes, credem că ea poate fi suplinită de o definiție sintetica 
a acestuia, pornind de la cele trei tipuri de interpretări care i s-au dat 
(biologice, psihologice şi sociologice): reziduurile sunt „complexe de 
relaţii sociale” care determină forma generală a societăţii şi echilibrul ei si 
a căror natură este bio-psiho-socială. După părerea noastră, reziduul este, 
mai precis, un indicator al relaţiilor sociale şi nu are decât un statut 
epistemologic, şi nu unul ontologic, de realitate. 

Pareto consideră că acțiunea umană este determinată „în ultimă 
instanță” de ceea ce el numeşte „starea afectivă”, adică de înclinații, 
sentimente, dorințe, aspirații, atitudini, instincte. Aceste componente ale 
„stării afective” nu acționează însă direct, nemijlocit, ca motive ale acțiunii 
sociale. Numai în cazul unor acțiuni „instrumentale”, cum sunt cele tehnice 
şi unele acţiuni economice, actorul este motivat direct de „impulsurile” lui 
afective, pentru că în aceste cazuri maximizarea rezultatului personal nu 
implică diminuarea celui corespunzător acțiunilor celorlalți actori. Acţiunile 
sociale se derulează însă totdeauna în cadrul interacțiunii indivizilor umani. 

Aceasta face ca „mobilurile primare” ale acţiunii sociale (impulsuri, 
instincte, sentimente) să se manifeste prin ,,interactiunile” dintre indivizii 
care ,,coactioneaza”, iar forma pricipală a acestor interactiui este 


zii 


(acțiuni economice, juridice, politice, culturale) are mai mult o funcție „didactică” şi 
descriptivă, care este doar o etapă „pregătitoare” pentru predicția sociologică. Vezi, în 
literatura noastră, I. Tudosescu, Structura acțiunii sociale, Ed. Politică, 1972, şi 
Acţiunea umană şi dialectica vieţii sociale, Bucureşti, Ed. Politică, 1980. 

comunicarea, în special verbală. Pentru a „legitima” socialmente, adică 
pentru a-şi face acceptate mobilurile primare ale acţiunilor lor în societate, 
în cadrul interactiunilor,actorii trebuie să „îmbrace” aceste mobiluri primare 
în „forme verbale”, astfel, ei le „raţionalizează”. Procesul şi produsele 
rationalizarii verbale constituie derivatiile, dar ele sunt doar indicatorul 
superficial al acţiunilor sociale, fiindcă derivatiile au rolul de a „ascunde” 
„esenţa” acțiunii, „cauza” ei, adică instinctul, sentimentul etc. 

In forma rationalizata prin comunicare şi interacțiune socială, aceste 
instincte, sentimente, înclinații şi stări afective formează reziduurile, 
indicatorul cel mai adecvat al relaţiilor sociale, întrucât el nu apare decât 
atunci când există această interacțiune umană, „dependență mutuală”, cum 
spune Pareto. Reziduul nu este deci, nici instinct $i nici ,,rationalizare 
verbala” a instinctului, ci mai degraba instinctul rationalizat verbal. 

Se poate trage de aici concluzia ca sociologia lu V. Pareto nu este 
psihologista, asa cum 1 s-a reproşat? Caracterul psihologist al sociologiei lui 
Pareto este real, dar el nu constă în ,,instinctivismul iraţionalist” şi nici în 
„spiritualismul sociologic”, cel putin atâta timp cât reziduurile nu sunt nici 
„instincte” şi nici „spirit” (idei). Psihologismul paretian se concretizează în 
concepția după care factorii determinanti ai societății sunt într-adevăr 
continuti în „starea psihică” a societăţii, dar aceşti factori sunt importanți 
numai atunci când devin „factori reziduali” (instinct rationalizat). 

Reziduurile sunt manifestări sociale ale acestei „stări”, şi în acest sens 
ele nu sunt entităţi psihologice, ci fac joncţiunea între psihologic şi social- 
simbolic. Prin urmare, numai în măsura în care acţiunea socială este 
concepută nominalist ca fiind individuală, sociologia lui Pareto poate fi 
apreciată ca psihologistă. Dar nici atunci nu avem de-a face cu un psiholo- 
gism instinctivist, ci mai mult cu o psihosociologie a interacțiunilor umane. 

Este ceea ce arată şi descrierea paretiană a principalelor fipuri de 
reziduuri. Dintre acestea, primele două clase sunt cele mai importante 
pentru determinarea echilibrului societăţii în concepţia lui Pareto: 
„instinctul combinațiilor” şi „reziduul persistentei agregatelor”. Intreaga 
viata socială, consideră Pareto, este rezultatul unui imens şir de combinaţii 
între diferite „elemente” (tehnico-economice, socio-culturale, naturale şi 
spirituale etc.), din care rezultă o acţiune. Actorii fac aceste combinaţii 
urmărind regulile ştiinţei logico-exprimentale sau independent de aceste 
reguli. Aşa, de pildă, omul de ştiinţă va lucra după normele generale si 
universale ale ştiinţei lui, în timp ce omul politic nu va putea urmări în 
aceeaşi măsură regulile ştiinţei politice (care nu sunt generale şi universale). 
Totodată, în timp ce „elementele” asupra cărora acţionează omul de stinta 

sunt stabile, cele ale acţiunii omului politic sunt instabile, contingente, 
istorice, dinamice. 

Distincția dintre acţiunea omului de ştiinţă şi cea a omului politic 
este, până aici, similară celei weberiene. Pareto merge mai departe, însă, 
decât Weber: el observă că actorul politic nu acuză, de obicei, instabilitatea 
elementelor activității sale, pentru că ea este, în realitate, suplinită de o 
mulțime de sentimente, speranțe, prejudecăţi, de care agentul nici măcar nu 
este totdeauna conştient. Dimpotrivă, el le conferă în mod involuntar 
acestora un statut obiectiv, de stabilitate (generalitate şi universalitate), 
„ştiinţific”. Fără îndoială, înlocuirea retionamentelor logice cu sentimentele 
şi dispoziţiile psihice al actorului, nu este o modalitate de a fundamenta 
ştiinţific acțiunea umană. 

Dar nu evaluarea logicitatii acţiunilor nonlogice este problema care îl 
preocupă pe sociolog. În fapt, nu rareori acționând nonlogic se obţine 
acelaşi rezultat ca şi în cazul acţiunii logice. Există, apoi, destule situaţii în 
care acțiunea logică nu este, pur şi simplu, posibilă, iar încercările de a 
urmări normele ştiinţei logico-experimentale conduc la eşec şi ineficacitate. 
„„Combinaţiile” nonlogico-experimentale sunt importante nu în raport cu 
statutul lor logic, ci cu funcţia lor socială. Jar importanța lor socială nu 
poate fi redusă la eficacitate (care este problematică, lipsită de certitudine); 
ea constă în faptul că, în funcţie de „instinctul combinațiilor”, în societate se 
conturează un anumit grup social a cărui caracteristică esenţială este 
propensiunea spre „combinaţii”: speculantii. 

Cu toate acestea, V. Pareto încearcă realizarea unei teorii a claselor 
sociale. Nu opoziția faţă de proprietatea asupra mijloacelor de producţie! 
fata de locul ocupat în organizarea socială a muncii determină o clasă 
socială, ci o anumită „stare psihică” manifestată socialmente prin 
predominarea „instinctului combinațiilor”. 

Descrierea clasei prin elemente obiective este înlocuită de Pareto prin 
conturarea unui profil psihologic: „speculantul” este un individ îndrăzneţ, 
multe ori. In opoziţie cu el, „rentierul”, la care predomină reținerea, 
conservatorismul, rutina, teama de necunoscut, se încadrează într-o clasă 
socială a cărei structură este manifestată prin ,,reziduul persistentei 


' Poziţia lui V. Pareto față de proprietate este clar exprimată într-unul din 
desele lui „accese” de sinceritate: „Eronat sau nu, studiul faptelor trecutului şi al celor 
prezente m-a condus la convingerea că instituția proprietății private este utilă 
societăților noastre. Eu nu apăr proprietatea lui X sau Z împotriva celei a lui Y, ci 
proprietatea privată în general” (subl. ns.); V. Pareto, Libre-échangisme, 
protectionisme et socialisme, Géneve, Droz, 1965, p. 342. 

agregatelor”. Persistenta agregatelor caracterizează fenomene sociale care 
se definesc ca „entități autonome” şi cu „nume propriu”, în care întregul 
diferă de suma părţilor sale, dar nu există în afara lor, şi invers. Abstractia 
care corespunde acestui „agregat” nu are o realitate obiectivă, dar are una 
subiectivă foarte importantă pentru determinarea echilibrului social. Acest 
reziduu are la bază permanenta reală a anumitor fapte şi fenomene sociale, 
dar el contribuie la menţinerea acestei permanante dincolo de limitele 
utilității ei reale. 

„Instinctul combinațiilor” şi reziduul ,,persistentei agregatelor” ar 
putea fi asimilate tipologiei „inovator — conservator” cu care operează 
adesea psihologia personalității. Tipul uman inovator este totuşi, în 
concepţia lui Pareto, mai mult decât o structură (psihologică) de 
personalitate. Forţa „combinaţiilor” nu conduce totdeauna la inovaţii 
sociale reale, ci adesea numai la forme sociale noi (lipsite de un conținut 
material adecvat). Metodele inovatorului „combinativ” nu sunt riguroase, 
iar procedeele sale de lucru sunt nesistematice, particulare, contingente şi 
instabile. Deşi există o ,,corelatie” între afirmarea „combinațiilor” într-o 
societate şi prosperitatea ei economică, optimismul şi efervescenta 
spirituală, nu putem face nici o inferență cauzală privind rolul 
„determinant” al „instinctului” corespunzător. Nimic nu ne împiedică, arată 
Pareto, să vedem în dominaţia combinațiilor un efect al prosperității 
economice, al optimismului social ori al dinamicii culturale; tot aşa cum 
„persistența agregatelor” este asociată cu mentalitatea conservatoare şi 
dezvoltarea economică lentă sau chiar cu involutia economică, fără ca acest 
reziduu să fie „cauza” stării economice, dar şi fără a fi un „efect” al ei. Cum 
se explică, totuşi, că anumite societăți şi/sau faze evolutive ale aceleiaşi 
societăți se caracterizează prin predominarea „combinațiilor” sau a 
„persistenţei agregatelor”? Cu alte cuvinte, care este totuşi „cauza” 
reziduurilor în sociologia lui Pareto? 

Structura acţiunii sociale este definită strict cantitativ în concepția 
paretiană, prin „distribuirea” celor şase clase de reziduuri (adesea numai a 
primelor doua)'. Distribuţia reziduurilor este condiţionată de numeroşi 


' În afara reziduului persistentei agregatelor şi a instinctului combinațiilor, 
Pareto identifică alte patru clase reziduale: reziduul „sociabilității”, care manifestă 
înclinația umană spre asociere, egalitate, comunitate, gregarism, uniformitate, nevoia 
de aprobare şi sentimentul ierarhiei, ascetism; reziduul „integrității” (autonomiei) 
individului şi a ,,dependentelor sale”, prin care se exprimă predispoziția omului pentru 
teritorialitate, proprietate, egoism, sentimentul de egalitate la cei „inferiori”, nevoia de 
„purificare” a omului şi de restabilire a echilibrului societății; reziduul „exteriorizării”, 
care exprimă nevoia individului de a-şi manifesta sentimentele prin acțiuni vizibile, 

factori, între care cei economici ocupă un loc important. Nici unul dintre 
aceşti factori nu este cauzal, cel puţin în aceeaşi măsură în care urcarea 
mercurului în termometru nu ese cauza temperaturii, căci sociologul nu 
poate observa „direct” decât „manifestările exterioare” ale reziduurilor, în 
special ,,derivatiile”, dar acestea din urmă sunt doar o măsură (un 
termometru) a reziduurilor, nu cauza lor. Cauzalitatea internă a reziduurilor 
rămâne în fapt „ascunsă” ştiinţei sociologice. Manifestarea socială a 
acestora, care este posibilă numai prin intermediul derivatiilor, arată însă că 
eliminarea reziduurilor din viaţa socială echivalează cu elimimarea bazelor 
psihosociale pe care derivațiile le reprezină într-o formă logică, 
„raționalizată”. Funcţia explicativă a derivatiilor este minimă, pentru că 
importanța lor pentru determinarea echilibrului societăţii este nesem- 
nificativă. Intre reziduuri şi derivații nu există raporturi de cauzalitate, 
deoarece ele sunt co-prezente, adesea co-determinate. Derivatiile „îmbracă” 
reziduurile cu o haină logică, rațională, fără de care n-ar exista în societate 
decât forța oarbă a instinctelor. O asemenea societate ar constitui tipul ideal 
al „societăţii raționale”. Societăţile reale sunt ,,intermediare”. Cel putin 
acesta este rezultatul tipologiei acțiunii umane şi al concepţiei lui Pareto 
privind reziduurile. 

Noutatea concepției lui Pareto despre acţiunea socială constă, deci, în 
relevarea caracterului nonlogic al acțiunilor sociale. Pareto indică această 
caracteristică ca universală, ori, nonlogicitatea acţiunii sociale nu poate fi 
privită ca atare fără raportare la o anumită situație social-istorică 
determinată. Sociologul italian a furnizat mai multe elemente teoretico- 
conceptuale pentru elaborarea unei teorii asupra structurii acțiunii sociale, 
pe care încearcă să o analizeze sociologic, raportând-o la structura societății 
(„forma generală a societății”) şi nu la factorii psihologici de personalitate 
(motivationali, volitivi, afectivi etc.). 

„Speculantul” sau „rentierul”, „inovatorul” sau conservatorul”, 
constituie în sociologia lui Pareto tipuri umane derivate dintr-o anumită 
distribuție a reziduurilor în societate şi sunt semnificative numai ca 
„personificări” ale acestei distribuții. De asemenea, în timp de Marx descrie 
structura socială a capitalismului în termenii cauzalitatii socioistorice, 
Pareto preferă terminologia matematică a functiilor', care evită orice 
explicaţie cauzală. 


exterioare, in special exteriorizarea religioasă, profetismul etc.; reziduul „sexual”, 
manifestarea instinctului sexual în formele sociale „raționalizate”, analizate pe larg de 
V. Pareto în Le mythe vertuiste et la literature immorale, Paris, M. Riviere, 1911. 

! Vezi si Ion Ungureanu, Matematica in sociologia lui Vilfredo Pareto, in 
„Viitorul social”, nr. 2, 1975, p. 302-311. 

Functionalismul matematic al lui Pareto nu reprezintă doar un 
principiu metodologic de analiză sociologică, ci şi o opțiune teoretică şi 
ideologică!. Ca principiu metodologic, functionalismul matematic se vrea o 
„alternativă” la determinismul cauzal materialist- dialectic, considerând că 
toți „factorii” sociali au aceeași importanţă în determinarea „echilibrului 
societăţii”, ca opțiune teoretică, functionalismul matematic explică socie- 
tatea independent de configuraţia ei istorică, ca „sistem social” echilibrat. 

Metodologic, V. Pareto urmăreşte să elaboreze o sociologie 
„ştiințifică”, după modelul fizicii, chimiei, mecanicii, dar în special al 
matematicii. Modelul metodologic scientist al „ştiinţei pure”, îl conduce pe 
sociologul italian la fundamentarea matematică a ştiinţei sociale şi la 
identificarea „rădăcinilor” ei în psihologie. Ca urmare, V. Pareto recunoaşte 
că sociologia „pură” îşi are originea în psihologie, dar el ne avertizează că 
ştiinţa psihologică nu este constituită, şi că economia, „politica şi sociologia 
sunt doar „trepte” ale elaborării psihologiei ştiinţifice”. Aceste „trepte” pot 
să fie construite însă independent de „scara” din care ele fac parte, grație 
matematicii, adică unei ştiinţe care face abstracţie de conținutul lucrurilor şi 
le studiază doar ca forme. Distribuţia reziduurilor din societate este tocmai 
o asemenea formă matematică a cărei existență este independentă de 
conținutul psihologic al expresiei reziduale. „Eliminată” din construcția 
metodologică a sociologiei „pure”, substanța psihologică a concepției lui 
Pareto despre societate reapare însă din momentul în care metoda este 
„pusă la lucru”. M. Halbwachs este primul dintre comentatorii lui Pareto 
care sesizează ruptura dintre principiile metodologice şi „metoda în act” a 
sociologiei acestuia”. 

Sunt zeci de pagini în masivul său Tratat de sociologie generală în 
care Pareto propune numeroase „exerciții” matematice de rezolvare a unor 


! Din acest punct de vedere, functionalismul matematic paretian este destul de 
diferit de cel modern (relativ putin interesat de teoria sociologică şi profund ancorat în 
metodologie); vezi şi părerea exprimată de S. Cernea în Sistemul sociologic teoretic al 
lui V. Pareto, în „Revista de filosofie”,nr. 6, 1969, p. 712. 

? „Psihologia se află în mod evident la baza economiei politice şi, în general, a 
tuturor ştiinţelor sociale. Va veni o zi când vom deduce din principiile psihologiei, pe 
cele ale tuturor ştiinţelor sociale. Deocamdată, însă, vom pleca de la anumite principii 
empirice, pentru a explica fenomenele sociologice. Cu timpul, însă, psihologia îşi va 
prelungi lanţul deductiilor sale, iar sociologia va urca spre principii tot mai generale, 
încât ele se vor putea reuni şi constitui o ştiinţă deductiva’; V. Pareto, „Manuel 
d'économie politique”, Paris, Girard, 1927, p. 40. 

> M. Halbwachs, Le traité de sociologie générale de Vilfredo Preto, in „Revue 
d’Economie Politique”, 1918, p. 581. 

„ecuaţii” sociologice. Luate ca atare, aceste exerciţii şi ecuații nu sunt lipsite 
într-adevăr de anumite virtuți euristice în sociologie. Pareto era încurajat în 
construirea aparatului matematic al sociologiei de succesul matematizării 
economiei politice. Dar acest succes, care-l îndemna pe Pareto să pledeze 
pentru o sociologie matematică, îi dezvăluie în acelaşi timp dificultatea 
principală a functionalismului matematic: economia matematică este 
relevantă din punct de vedere ştiinţific doar atâta vreme cât agenrul social 
este conceput în mod abstract, ca individ rational, ca homo oeconomicus. 

Acţiunea logică (economică), mai precis acțiunea pură a lui homo 
oeconomicus, rămâne o parte constitutivă a sistemului acțiunii umane, dar 
oamenii nu acţionează decât foarte rar după tiparul comportamental al lui 
homo oeconomicus. În realitate, ei sunt în acelasi timp si homo socialis şi 
ludens şi religiosus ş eticus. Aceasta este, în fond, acţiunea concretă, şi de 
ea ar trebui să se ocupe sociologia, ştiinţa concepută tocmai pentru a salva 
economia pură, apropiindu-se mai mult de realitatea concretă. 

Sociologia reprezintă, în concepția paretiană, tocmai un semenea 
studiu sintetic al vieţii sociale. Acesta este sensul pe care Pareto îl acordă 
sociologiei încă din primul său studiu sociologic: „Ştiinţa unificată care 
studiază fenomenele sociale în toată complexitatea lor, nefăcând abstracţie 
de influența unei categorii asupra alteia”! 

Mai târziu, definiția sociologiei va fi specificată. În 1906, sociologia 
este definită, în sens larg, ca „studiu a tot ce se referă la obiceiuri, viață, 
dezvoltarea societăți umane” 

In sfârşit, spre deosebire de cunoaşterea socială comună, sociologia 
„cercetează numai uniformitatile raporturilor dintre fenomenele sociale, tot 
aşa cum economia studiază regularitatile actiunilor economice” 

În toate aceste definiţii, sociologia este concepută ca sinteză, fie că 
este vorba de caracterul „sintetic” al acţiunilor sociale concrete, fie de 
necesitatea „sintetizării” cunoştinţelor particulare sau fragmentare despre 
societate. La nivelul acţiunii, sinteza sociologică se finalizează într-o teorie 
formală (matematică) a distribuţiei reziduurilor, care face abstracţie de 
conținutul psihologic al acestora. Dar această teorie are un statut similar 
celui al economiei pure. Sinteza matematică (formală) va trebui deci să fie 
completată cu una concretă (substanţială), în care nu instrumentul 


1 V, Pareto, I compito della sociologia fia le scienze sociale, în Scritti 
Sociologici, Torino, U. T. E. T., 1969, p. 182. 

? V, Pareto, Programe e sunto di un corso di Sociologia, in Scritti Sociologici, 
p. 347-348. 

3 V, Pareto, L Economia e la Sociologia dal punto di vista scientifico, in Scritti 
Sociologici, p. 380-397. 

matematic, ci ,,substanta” economică şi politică a societăţii o va înlocui pe 
cea psihologică. Economia se află la baza teoriei paretiene a sistemului 
social, iar politica (deopotrivă ca ştiinţă sau „artă a guvernării” şi ca pasiune 
personală) dezvăluie opțiunea ideologică a sociologului italian. 

Sinteza sociologică n-ar putea fi deci realizată numai la nivelul 
acţiunii umane, chiar dacă aceasta este concepută ca sistem, ceea ce Pareto 
nu face în tratatul său de sociologie. Pentru a fi o ştiinţă, sociologia trebuie 
să fie o ştiinţă a societății ca sistem complex de acțiuni sociale, logice şi 
nonlogice. De aceea Pareto va relua analiza elementelor acţiunii într-un 
plan superior, cel al societăţii ca întreg, şi în această perspectivă el va 
introduce trei concepte esenţiale ale sociologiei: sistemul social, elitele şi 
echilibrul societății. 


4. Sistemul social. Elitele şi echilibrul societăţii 


Schema paretiană de analiză a societăţii globale este sistemică. 
Societatea este un sistem care se caracterizează prin faptul că întregul este 
diferit de suma părților, dar nu există în afara părților, tot aşa cum acestea 
din urmă nu există în afara celui dintâi. Societatea, deşi formată dintr-o 
totalitate de elemente, are proprietăţi diferite de cele ale sumei elementelor, 
tot aşa cum un compus chimic are proprietăți diferite de cele ale 
elementelor componente. Societatea este, în fond, o rezultantă analoagă 
combinațiilor chimice, dar dată fiind bogăția elementelor care intra în 
componența sa, ea nu poate fi studiată prin analiza exhaustivă a lor, ci prin 
construirea unui model al interdependentelor mutuale dintre ele. Care sunt, 
mai întâi, elementele societății? 

Orice societate este constituită din două categorii de elemente: 
interioare şi exterioare. Elementele exterioare sunt factorii geografici, cum 
sunt solul, clima, fauna etc., şi, de asemenea, influenţele altor societăți, in 
timp şi în spaţiu. În ce priveşte elementele interioare societăţii, acestea nu 
sunt ierarhizate în sociologia lui Pareto, ele includ factori din cei mai 
eterogeni, cum ar fi rasa, tendinţele, aptitudinile, raționamentul, starea 
cunoştinţelor, precum şi reziduurile (sau sentimentele pe care ele le 
manifestă), interesele şi derivatiile. 

Deoarece matematizarea este o caracteristică a ştiinţei, în concepția 
lui Pareto cunoaşterea ştiinţifică a societăţii presupune neapărat evaluarea 
cantitativă a factorilor acesteia. Acestora trebuie să li se găsească un sistem 
de indici şi indicatori, aşa încât societatea să poată fi reprezentată, în cele 
din urmă, printr-un sistem de ecuaţii. Modelul cantitativ nu cuprinde, însă, 
decât o parte a factorilor sau elementelor componente ale societății. 
Expresia cantitativă a interdependentelor dintre elementele acestei parti a 

societăţii constituie sistemul social. Sistemul social este, deci, mai degrabă 
un instrument de analiă a stării societăţii, şi el nu trebuie utilizat decât în 
anumite coordonate spatio-temporale, în legătură cu care evoluează. Care 
este criteriul după care sunt însă selecționate elementele societății în 
modelul cantitativ al sistemului social? 

Principala caracteristică a sistemului social este starea sa de echilibru 
relativ, sau de echilibru dinamic. Starea de echilibru este o anumită stare X 
a sistemului, dacă atunci când asupra ei se aplică o forță F, sau un sistem de 
forte, sistemul revine la această stare X. In raport cu ponderea lor in 
asigurarea echilibrului social, elementele componente ale societății sunt 
selecționate sau nu în formula sistemului social. Echilibrul este asigurat 
prin ceea ce Pareto numeşte „ciclurile mutualei dependențe”. Aceste 
legături funcționale se stabilesc între patru grupuri de elemente importante 
ale societăţii: a) reziduurile; b) interesele; c) derivatiile şi d) eterogenitatea 
socială şi circulația elitelor. Considerând toate tipurile de legături, se 
constituie un model social bazat pe cele patru cicluri de mutuală 
dependenţă şi care reprezintă modelul matematic al societății. 

Astfel, explicăm doar partial societatea. In realitate, Pareto însuşi nu 
analizează decât primul ciclu de mutuale dependențe, şi anume implicaţiile 
reziduurilor asupra intereselor, derivatiilor şi circulației elitelor. Pornind de 
la premisa că orice societate este eterogend, el găseşte că structura unei 
societăţi poate fi indicată prin elita societăţii şi mase. Prima, cuprinde 
indivizii cei mai dotați în domeniul lor de activitate; aceasta este accepţia 
largă a elitei, iar cea restrânsă, este elita politică sau clasa guvernantă, care 
cuprinde pe toți cei care, indiferent de performanțele lor profesionale, dețin 
puterea şi-şi exercită dominaţia asupra masei. ,,Masa” este definită numai 
prin raportare la elita politică, fiindcă ea cuprinde pe toți cei care sunt 
„guvernaţi”, deci inclusiv pe cei care fac şi ei parte dintr-o anumită „elită 
profesională”. Precizarea este extrem de importantă: cea mai mare parte a 
teoriilor elitare de astăzi identifică elitele politice cu anumite elite 
profesionale (în special „meritocratice” sau intelectuale), în timp ce Pareto, 
cu mai mult de trei sferturi de secol în urmă, sesizase corect că elita politică 
trebuie să-şi găsească resursele şi legitimarea autorității ei, nu în profesie, ci 
în raporturile sale cu masa pe care o domină. 

Structurarea societății în elite şi mase, se datorează, deci, nu 
„calităților” personale ale membrilor ei, ci formei constante a distribuției 
reziduurilor, care este cvasipiramidală. Şi, pentru a demonstra această 
constanță, Pareto simplifică problema analizând compoziția societății 
numai în raport cu primele două categorii de reziduuri; în felul acesta el 
încearcă să schiteze şi modelul de evoluţie al societății. 

Rezultatul analizei structurii reziduale a societăţii este deconcertant: 
în concepţia lui Pareto, istoria societăților de până acum apare ca un imens 
„cimitir al aristocraților”. Starea de maximă utilitate nu a fost atinsă de nici 
un regim politic şi, de aceea, modelul evoluţiei regimurilor politice este cel 
al circulației elitelor. Orice elită politică presupune predominarea unui 
anumit tip de reziduuri. Schimbarea proportiei reziduurilor este fatală, 
determinând modificarea şi răsturnarea elitei guvernante. „Clasa 
guvernantă” ajunge la putere prin forță (violență) sau viclenie. În funcţie de 
mijlocul folosit pentru cucerirea puterii, elitele sunt deci elite „le? si elite 
„vulpi”. Primele ajung la putere prin forță, şi au initial o puternică doză de 
„reziduuri de persistenta agregatelor”. Treptat, însă, în sânul clasei 
guvernante apar elemente „speculante”, care încearcă diverse ,,combinatii” 
pentru a se îmbogăţi, ceea ce conduce în cele din urmă la degenerarea 
aristocrației. Aflându-se în neputinta relativă de a mai uza de violenţă, 
aristocrația decade. Pentru a se salva, ea încearcă să folosească elemente 
din masă, bogate în „combinaţii”. Dar acestea vor duce la răsturnarea elitei 
înseşi. Locul ei este luat de o elită „vulpe”, al cărei procedeu principal de 
conducere politică constă în viclenie, intrigă, corupție, ceea ce trezeşte 
indignarea şi furia maselor, din rândul cărora se ridică persoane cu 
„reziduuri de persistenta agregatelor”, care nu ezită să folosească forța 
pentru a răsturna „elita vulpe”. Şi aşa mai departe! 

Important este faptul că acest ciclu al circulației elitelor este însoțit de 
cicluri corespunzătoare în domeniul economic şi cultural-spiritual. 
Domniei elitelor „lei” îi corespunde o stare economică de relativă 
stabilitate, dar fără prosperitate, o modalitate a culturii care încurajează 
misticismul, credința dar căreia îi repugnă inovaţia de orice fel. În timpul 
guvernării elitelor „vulpe”, prosperitatea economică este permanentă, 
inovațiile culturale determină un avânt general, dar corupția si intrigile 
susțin un teren imoral, care protejează lipsa valorilor şi degradarea morală 
ce vor duce în cel din urmă la revolta maselor. 

Concepţia lui Pareto despre evoluția socială reprezintă un pas înainte 
şi unul înapoi față de multe dintre teoriile anterioare asupra evoluţiei 
sociale. Ea reprezintă un progres pentru că evoluţia nu mai este concepută 
uniliniar. Concepţia paretiană nu este însă un evolutionism „în cerc”, 
deoarece Pareto arată că ciclurile evolutive sunt diferite calitativ unele de 
altele. Dificultatea principală izvorăşte chiar din definirea psihologistă a 
claselor, care face ca desemnarea conţinutului social al unei clase să fie 
extrem de confuză. Astfel, clasa proletariatului, care se afirmase puternic la 
sfârşitul secolului, este socotită de Pareto incapabilă să cucerească puterea 

poilitică şi s-o menţină, ea fiind totdeauna un instrument de „manevră” 
pentru clasele dominante. 

Pareto motivează aprecierea sa asupra conținutului revoluționar a 
mişcării politice a proletariatului prin „incapacitatea” organizatorică a 
acestei clase, cum făcuse mai înainte în Italia, un alt ideolog elitist, 
G. Mosca. El nu este de acord nici cu argumentul „legii de fier a 
oligarhiilor”, pe care îl va teoretiza R. Michels. În fond, consideră 
V. Pareto, elitele nu diferă una de alta nici prin forța lor organizatorică şi 
nici prin reprezentativitatea față de o clasă socială sau alta. Elitele sunt 
diferite prin proporția reziduurilor pe care le posedă. Din acest punct de 
vedere ele nu pot fi eliminate din societate decât prin distrugerea oricărei 
ordini sociale. De aceea, spre deosebire de G. Mosca, V. Pareto concepe 
democraţia (nu numai cea plutocrată, burgheză) ca fiind incompatibilă cu 
echilibrul şi respinge, pe de altă parte, unicitatea elitară a fascismului. Toate 
societățile sunt elitare, după Pareto, iar fascismul nu este, din acest punct de 
vedere, o excepţie ci, dimpotrivă, el indică desfăşurarea unei „uniformități” 
în evoluţia societăților. 

De aici şi semnificația politico-ideologica a sociologiei paretiene, 
care este evidentă dacă analizăm concepția sociologului italian despre 
socialism şi despre teoria socialismului. In Tratatul de sociologie generală, 
Pareto defineşte elitele mai întâi într-un mod nominalist: „Formăm, 
deci, o clasă din cei care au indicii cei mai înalți în branşa în care ei îşi 
desfăşoară activitatea, şi îi dăm acestei clase numele de elită. Orice alt 
nume, şi chiar o simplă lietra a alfabetului, pot fi la fel de bune pentru 
scopurile pe care ni le propunem noi” . Elita este astfel definită apolitic 
(ceea ce ar corespunde mai degrabă unei definiții funcționale a ei), dar şi 
pluralist: fiecărui tip de activitate îi corespunde o elită, medicală, artistică, 
în general, profesională. 

Este adevărat că la acest nivel analitic, Pareto utilitzează şi termenul 
de clasă, uneori pentru a-l înlocui pe cel de elită. Cu toate acestea, nivelul 
funcţional sau profesional la care Pareto analizează elitele în societate nu 
permite o apreciere elitistă a concepției sale, aceasta fiind posibilă de îndată 
ce sociologul italian vorbeşte de „Clasă superioară şi clasă inferioară în 
general”. Sensul care este dat aici noţiunii de clasă nu mai este unul 
matematic-nominalist, iar „superioritatea? şi  „inferioritatea” clasei 
caracterizează structura verticală sau de dominație a societății. Clasa 
superioară este clasa guvernantă şi deşi în clasa inferioară guvernată pot fi 
identificate elite politice, recunoaşterea socială a acestora nu se produce decât 


|V, Pareto, Traité de sociologie générale, Paris-Lausanne, 1917, vol. 2, p. 297. 
? Ibidem, p. 301. 

atunci când ele pătrund în clasa guvernantă, de obicei individual, nu ca grup, 
prin procedul de „primenire” a elitelor guvernante. Elitele sunt, deci, 
funcţionale şi politice: unele sunt determinate apolitic şi abstract, celelalte în 
raport cu puterea politică şi concretizate prin exercitarea puterii. 

Aceste precizări sunt deosebit de importante pentru a înţelege corect 
raporturile dintre teoria paretiană a elitelor şi teoria marxistă a claselor. 
Pareto se raportează la conceptul de clasă al sociologiei marxiste din 
perspectiva elitelor funcţionale, criticând teoria materialistă a istoriei că 
reduce structura socială la o structură ,,polara’” de clasă, cand, în realitate, 
atât în cadrul proletariatului, cât şi în cel al burgheziei, pot fi identificate 
mai multe grupuri şi elite funcțional diferite!. Pe de altă parte, critica 
paretiană a marxismului ca teorie a revoluției socialiste se referă la 
reducerea luptei pentru putere la lupta exploatatilor împotriva 
exploatatorilor, pe când, în realitate, consideră Pareto, lupta politică se 
desfăşoară între elita guvernantă şi cea guvernată, între aristocrații”, şi 
niciodată între elită şi mase. 

Max Weber şi G. Mosca încercaseră să explice şi ei de ce între elită şi 
mase raporturile nu sunt de luptă, ci de supunere şi dominație. In esență, 
amândoi găseau ca argument ,,legitimitatea” elitelor acceptate de către 
mase, ceea ce Mosca numea „formula politică”. Pentru Pareto, 
„legitimitatea” elitelor nu are decât o mică importanţă în determinarea 
echilibrului social. Ea este pur şi simplu o „derivaţie”. În schimb, sunt 
importante reziduurile sau proporţia acestora într-o colectivitate socială. 

Separarea structurii sociale şi politice a societăţii este, de fapt, cauza 
principală a interpretărilor pe care Pareto le face atât teoriei marxiste a 
claselor şi luptei de clasă, cât şi realitatilor social-politice şi istorice. Lupta 
pentru puterea politică nu este în realitate independentă de antagonismul 
intereselor economice şi materiale, iar tipul de ordine politică este 
dependent de natura intereselor materiale ale celor care impun societății 
această ordine, şi nu alta. Desigur, relaţia dintre structura socială, inclusiv 
structura claselor sociale, şi suprastructura politică, nu este una matematic 
sau cantitativ exprimabilă. 

Elita politică poate uneori transcende înseşi interesele clasei din care ea 
provine şi, în genreal, elitele administrative sau birocratice tind să aibă o 
autonomie funcţională, concretizată în codul lor profesional. Dar însăşi 
această autonomie, ca şi codul profesional al elitelor, sunt socialmente presta- 
bilite şi sunt schimbate o dată cu schimbările produse în structura socială. 


1V, Pareto, Les Systèmes Socialistes, vol. 1, Paris, Giard et Bière, 1902, p. 402. 
? Ibidem, p. 36. 

Pareto a intuit aceste schimbări. Numai că el a procedat la reducerea lor 
până la identificarea unui model structural invariabil, care este modelul 
reziduurilor. Desigur, acest model este unul ipotetic, este un instrument al 
cunoaşterii sociologice. Căci, în realitate, „o dată acceptată, derivatia măreşte 
forţa şi vigoarea sentimentelor, care, în acest fel, îşi găsesc maniera lor de 
exprimare; repetarea (unor afirmaţii nonlogico-experimentale — n. ns.) 
acționează peste tot asupra sentimentelor, modifică reziduurile” (subl. ns.). 

Este adevărat că nici derivatiile şi nici chiar interesele nu pot schimba 
radical structura reziduală a societăţii. Dar modelul rezidual are, la Pareto, 
în primul rând o funcție explicativă. Astfel, „dacă vom suprima ipotetic, 
pentru scopurile cercetării, o legătură în mecanică, o condiţie în sociologie, 
sistemul mecanic va fi afectat de alte mişcări decât cele reale, colectivitatea 
socială ar putea să prezinte stări diferite de cele care se observă în realitate; 
aceste mişcări sunt numite virtuale în mecanică şi putem să le păstrăm acest 
nume şi în sociologie. De exemplu, dacă cercetăm cum ar fi societatea dacă 
am suprima proprietatea privată, facem un studiu asupra mişcărilor 
virtuale”?. Structura reziduală a societăţii nu este însă „virtuală”, ci reală. 
Ce-i conferă însă acest statut de realitate? 

In perioada cercetărilor sale economice, V. Pareto a întreprins câteva 
studii asupra poziţiilor economice deţinute de indivizii unei societăţi date, 
într-o perioadă determinată de timp şi după un singur indicator economic, 
venitul supus impozitului. Aceste cercetări au arătat că distribuţia 
veniturilor populaţiei este aproape aceeaşi pentru o societate în perioade 
diferite de timp, precum şi în societăți diferite la acelaşi moment 
cronologic. Forma acestei distribuții este cea a vârfului unei săgeți 
(aproximativ, piramidală), iar coeficientul de variabilitate al ei are valori 
atât de constante de la o societate la alta, încât poate fi pur şi simplu 
neglijat. Curba aceasa a veniturilor, denumită „curba lui Pareto”, este o 
formă oarecum modificată a curbei erorilor a lui Gauss. Ceea ce înseamnă 
că există un factor (sau mai mulți) care generează o asemenea distribuţie a 
veniturilor. Pareto consideră că aceşti factori sunt cei care definesc structura 
socială a societăţilor. Adică structura reziduurilor. 

Consecințele teoretice şi practice ale acestei „descoperiri” sunt 
următoarele: 

1) daca în cadrul structurii sociale a reziduurilor există mecanisme 
de echilibrare — de regulă prin contrabalansarea forțelor sociale —, atunci 
schimbarea elementelor structurale nu afectează „forma generală a 
societăţii”, ci doar tipul de echilibru social. Din acest punct de vedere, nu 


' I, Pareto, Traité de sociologie générale, ed. cit., vol. 3, p. 93. 

există nici un criteriu obiectiv sau ştiinţific pentru preferința unei societăți 
dominate de o categorie reziduală sau alta; singurele criterii care sunt 
aplicate în practică sunt criteriile subiective, ideologice ale celor ce 
guvernează şi deţin puterea politică; 

2) chiar şi atunci când schimbarea produsă în structura reziduală 
este bruscă şi violentă (revoluțiile sociale) şi când ameninţarea „formei 
generale a societăţii” este profundă şi gravă, iar echilibrul social pe punctul 
de a fi rupt, distrus, există o forță socială puternică care se opune 
consecinţelor schimbărilor bruşte şi violente: distribuția cvasipiramidală a 
veniturilor într-o societate determinată; 

3) întrucât se poate constata o corelație pozitivă între deținerea 
bogăției şi a puterii politice, orice schimbare politică, produsă inclusiv prin 
revoluţie, nu poate avea ca rezultat decât schimbarea unei elite politice 
conducătoare cu alta; 

4) ceea ce înseamnă, în sfârşit, că o societate fără clase, în care 
masele să-şi asume puterea politică, nu este posibilă, întrucât schimbarea 
structurii reziduale ar fi oprită în pragul în care ea ar afecta distribuţia 
imuabilă a veniturilor. 

Singurele tipuri de schimbări pe care teoria sociologică paretiană le 
acceptă sunt cele pe care le permit cele două efecte ale „curbei veniturilor”: 
o ridicare a bazei piramidei este posibilă dacă este satisfăcută condiţia ca 
ritmul de creştere demografică să fie mai mic decât cel al creşterii 
producţiei economice globale; dacă această condiţie este satisfăcută, atunci 
putem realiza o egalizare a veniturilor, fie prin ridicarea veniturilor mici, fie 
prin coborârea celor mari. Valoarea tendinței de egalizare socială nu poate 
fi însă mai mare decât valoarea minimală a curbei veniturilor. La limită, 
argumentează Pareto, egalizarea poate fi dusă mai departe de această 
valoare minimală a curbei. 

Acesta este cazul proiectului socialist de organizare socială. Ce se 
întâmplă in acest caz? In concepţia sociologică paretiană, posibilitatea 
oricărei ordini sociale este garantată de mecanismele de echilibrare a 
reziduurilor. Egalizarea socială pe care o propune socialismul ar afecta grav 
aceste mecanisme. Rezultatul ar fi că dominaţia unui grup sau tip rezidual 
nu ar mai putea fi contrabalansată, ar fi nelimitată şi ar genera o guvernare 
de tip despotic. Este probabil că reziduul persistentei agregatelor va fi 
dominant şi, în consecință, socialismul va fi o societate bazată pe forță 
fizică şi violență, autocondamnată la distrugere datorită incapacității ei 
funciare de inovare. Invers, dacă structura de contrabalansare a reziduurilor 
ar fi distrusă, atunci toate „clasele” reziduale s-ar manifesta aproximativ în 

aceeaşi măsură. Rezultatul ar fi o societate anarhică, coruptă, căreia îi 
lipseşte orice element de coagulare socială. 

Intre aceste „tipuri ideale” ale socialismului, preferințele sociologului 
italian se îndreaptă spre o societate ,,intermediara”, a cărei caracteristică 
fundamentală este optimalitatea. „Optimul social”, sau pur şi simplu 
„optimul paretian” este forma societăţii atunci când are loc o creştere mai 
mare a volumului total de venituri decât a populaţiei. În această situaţie, se 
pot constata, separat sau împreună, două efecte: 

» 1) o creştere a venitului minimal; 

2) o diminuare a inegalităţi proporțiilor de venituri 

Prin urmare, „optimul paretian” desemnează starea sau forma 
echilibrată a unei societăţi în care este posibilă creşterea utilității sociale a 
fiecărui membru fără o descreştere comparativă a utilităţilor tuturor 
celorlalți membri. 

Condiţia rationalitatii (optimalitatii) acțiunii sociale este, în socio- 
logia paretiană, una instrumentală: adecvarea logică a mijloacelor la 
scopurile acţiunii. Această condiție nu este îndeplinită decât de un număr 
redus de actini sociale, cum sunt cele tehnico-economice, o parte din 
activitățile artistice şi cele ştiinţifice. Din acest punct de vedere, non- 
raționalitatea caracterizează mai degrabă sistemul acţiunii în societățile 
umane. 

Condiţia  raționalității (optimalitatii) sistemului social este 
substanțială: menţinerea structurii sociale (a reziduurilor) între limitele 
echilibrului social. Cum poate fi menţinută această structură echilibrată a 
reziduurilor? În esență, prin două feluri de mijloace: politice (forță) şi 
economice (piață). Societatea capitalistă analizată de Pareto încerca o 
combinație a acestor mijloace prin intervenția statului în economie. 
Optiunea lui Pareto pentru un mijloc sau altul este fundamentală pentru 
finaliatea ideologică a sociologiei sale. În ce constă această opțiune? 


soo 


5. Orientarea valorica si politica — semnificatia 
ideologică a ,,rationalitatii” paretiene 


S-ar parea ca intreaga constructie sociologica a lui Pareto are doar un 
scop teoretico-metodologic. Aşa pretinde şi sociologul italian. Dar, in 
realitate, cu toată teoria „libertăţii de valoare”, pe care o întâlnim şi la 
Pareto, sociologia lui este una dintre cele mai implicate politic şi ideologic. 
Inca înainte de elaborarea Tratatului, Pareto a scris o lucrare consacrată 
analizei sistemelor socialiste. Concluzia la care ajunge el este că 

socialismul nu este un sistem rațional de organizare a societății. Un 
argument în sprijinul unei asemenea concluzii îl găsim în teoria sa asupra 
sistemului social: circulaţia elitelor omogenizează natura reală a regimurilor 
politice, încât ceea ce se schimbă este doar forma guvernării, conţinutul 
rămânând etern acelaşi. „În istorie, obişnuia să spună Pareto, nimic nou nu 
este sub soare”. Socialismul nu ar fi posibil, după Pareto, pentru că legea 
„curbei veniturilor” sau „legea lui Pareto”, în conformitate cu care orice 
formă generală a societăţii, adică orice sistem social, tinde să realizeze o 
distribuţie piramidală a veniturilor populaţiei: cea mai mare parte a 
veniturilor este acumulată de cea mai mică parte a populaţiei. Dar Pareto 
extrapolează această curbă la toate tipurile de „bunuri” şi valori sociale: 
inteligență, instrucție, norme etice, abilități politice etc., considerând că, de 
regulă, cei mai bogaţi deţin în gradele cele mai înalte şi cea mai mare parte 
din valorile nemateriale ale unei societăți. 

El considera că socialismul ştiinţific ar propune doar o „redistribuire” 
a acestor bunuri şi valori. Dar, cum modelele comportamentale ale masei 
sunt modele de consum, societatea socialistă ar fi pur şi simplu una de 
„distrugere” a bogățiilor societăţii. Si totuşi, societatea capitalistă, inclusiv 
cea italiană, în care trăia, nu era în viziunea lui, o societate a investiţiilor 
productive, fiindcă forma de guvernare era înclinată tot spre consum. De 
aceea, singura tendință reală de schimbare socială rămâne pentru Pareto 
aceea a schimbării formei de guvernare, a elitei guvernante, şi nu a 
sistemului social ca atare. Între socialism şi fascism, el acordă şanse reale 
acestuia din urmă. E adevărat că el nu a sprijinit direct, efectiv, fascismul, 
dar întreaga sa sociologie are ca ultimă concluzie o ideologie în esență de 
această factură. 

Ca şi Durkheim şi Weber, Pareto este sociologul unei epoci istorice. 
El este impresionat de dezvoltarea mişcării muncitoreşti, mai ales socialiste, 
şi propune elaborarea unui instrument ştiinţific de diagnosticare a ei. Dar 
diagnosticul pus de sociologia lui mişcării muncitoreşti este că aceasta ar fi 
o sursă socială a iraționalităţii. Spre deosebire de Weber şi Durkheim, 
Pareto nu vede posibilitatea unei „raționalizări” reale nici a societății. Căci 
societatea însăşi este, în esenţa ei, nonrationala. Ea nici nu ar putea fi altfel. 
Fiindcă sistemul acţiunii sociale este unul nonlogico-experimental. Sarcina 
sociologiei este doar de a evidenția irationalitatea socială. Ea nu o poate 
schimba în raționalitate socială decât cu preţul renunțării la stiintificitate. 

Fascismul şi comunismul sunt considerate de sociologul italian ca 
două mişcări sociale îndreptate împotriva aceleiaşi ordini politice a 
societății capitaliste: democrația burgheză parlamentară. Forţa lor socială, 
crede V. Pareto, este „reziduală”, căci sunt determinate de o proporţie 

crescândă a „reziduurilor persistentei agregatelor” în societatea capitalistă. 
Dar nu doctrina este importantă pentru evoluţia fascismului, avertizează 
sociologul italian, ci forța de eliberare socială pe care el o conţine. Pareto 
consideră că fascismul ar fi în mod obiectiv necesar ca o forță de eliberare a 
societății capitaliste, datorită faptului că perioada care a început cu primul 
război mondial a favorizat interesele clasei muncitoare şi pe cele ale marii 
burghezii. Clasa de mijloc a fost singura care nu a profitat de pe urma 
războiului. Or, tocmai nemulțumirea acestei clase susține fascismul. Dacă 
doctrina naționalistă a acesteia va dispărea, mişcarea socială va persista. 
Rezistenţa ei nu trebuie să fie înțeleasă în sens mecanic. Evoluţia socială 
este ondulatorie şi, în consecință, fascismul va fi înlocuit de o mişcare 
socială contrară, poate chiar de comunism. 

Schimbarea elitei burgheze plutocratice este însă sigură, după el, 
pentru că în conducerea politică aceasta utilizează cu precădere 
instrumentele economice, iar în organizarea economiei pe cele politice, 
ceea ce conduce la distrugeri masive de capital şi la fenomene sociale 
patologice cu o extindere tot mai mare: corupția, demagogia, instabilitatea 
politică, ineficienta guvernării. Elitele „vulpe” vor fi, de aceea, înlocuite cu 
elite „lei”. 

Epilogul operei ştiinţifice paretiene a fost trist pentru autorul ei. 
Pareto nu a crezut vreodată în posibilitatea unei societăți rațional 
constituite. Fascismul a părut, iniţial, să-i zdruncine această credință. 
Treptat însă, sociologul italian a început să vadă că o credință în 
raționalitatea socială impusă prin coerciție este o iluzie. Fascismul a 
demonstrat ceea ce Pareto ştiuse dinainte: încercarea de instituire a 
rationalitatii sociale prin forță şi violență sfârşeşte printr-o deturnare 
iraţională a oricărei acțiuni sociale. Ceea ce nu a vrut să ştie vreodată 
sociologul italian este însă faptul că ordinea socială este posibilă şi fără o 
„stare psihică” iraţională, fără a folosi ,,violenta” sau „corupția? pentru 
schimbarea elitei, că această „stare psihică” se constituie pe baza unei 
structuri a intereselor oamenilor şi că natura sau esenţa acestei structuri este 
determinată de raporturile în care oamenii se află în procesul produceri 
vieţii lor materiale; că schimbarea acestor raporturi este calea pe care se 
poate construi o societate rational coordonată prin însăşi activitatea socială 
a oamenilor. 

Ansamblul construcției sociologice paretiene, ca şi concluziile 
politico-ideologice şi actionale la care a ajuns, au facut ca aprecierile si 
evaluările referitoare la contribuţia sa la întemeierea şi dezvoltarea 
sociologiei ca ştiinţă să fie, nu numai diverse, ci şi profund contradictorii. 
Semnificative, sub acest raport, sunt cele extreme, potrivit cărora opera sa a 

reprezentat un „vârf al triunghiului de aur care a consolidat teoria modernă 
a capitalismului, împreună cu E. Durkheim în Franţa şi Max Weber” ! şi 
aceea potrivit căreia, aceasta a oferit „exemplul a ceea ce trebuie evitat în 
sociologie” : 

Intre extreme se situează evaluări mai moderate, dar tot opuse. Pentru 
Maurice Halbwachs, Pareto a fost un „sociolog interesant, dar fără o 
substanță ştiinţifică notabilă”? în timp ce, pentru LR.V. Worthington, el s-a 
dovedit a fi „un promotor al ideologiei fasciste dezvoltate in opoziție 
directă cu sociologia lui Karl Marx’. 

Factorii care au făcut posibile asemenea evaluări sunt multipli. Ei pot 
fi derivați din configuraţia şi structura personalității autorului ca agent 
socio-istoric al producerii operei sale sociologice, din modelele culturale 
diferite în care s-a format (francez, cel al culturii antice de care s-a apropiat 
o bună parte din viata sa şi de modelul specific al culturii italiene). La 
acestea se adaugă formaţia sa profesională de inginer şi economist, 
caracterizată prin rigoare, ordine, raționalitate, ca şi sistemul intelectual, 
moral şi politic al lui Pareto, în centrul căruia el a situat respectul total şi 
chiar dragostea față de ştiinţă, de rațiunea ştiinţifică, nu şi față de 
scientismul caracterizat prin supraestimarea ştiinţei şi încrederea oarbă in 
capacitatea acesteia de a oferi modele, doctrine şi strategii capabile de a 
soluţiona toate problemele vieții sociale a oamenilor. 

De pe aceste poziţii, în realitate, Pareto nu a fost „port-drapelul” nici 
unei grupe sociale sau partide politice anumite, dar pasiunile sale au permis 
diferiților reprezentanți ai acestora să se revendice din opera lui. 

El a elaborat un mod de gândire în mare măsură „pesimist” şi, uneori, 
chiar „cinic, la care nimeni, nici chiar el, nu aderă în întregime, foarte 
fericit”. El a refuzat să accepte că este posibil ca un individ sau o societate 
să îşi propună scopuri pe deplin raţionale, promovând o anumită 
contradicţie între adevărul ştiinţific şi utilitatea socială, întrucât adevărul 
asupra societăţii este mai mult un „factor de dezagregare socială”. Din 


' Talcott Parsons, The Structure of Social Action, The Free Press, N.Y., 1968, 
vol. I. 
R George Gurwitch, Études sur les classes sociaux, Gouthier, Paris, 1966. 
> Maurice Halbwachs, Le traité de sociologie de M. Vilfredo Pareto, în „Revue 
d’economie politique”, XXXII, 1918. 
4 LR.V. Worthington, Pareto, The Karl Marx of Fascism: A Scientific 
Sociologist, în „The Economic Forum”, vol. I, 1933. 
Raymond Aron, Les étapes de la pensée sociologique, Paris, Galimard, 196, 
p. 479. 
° Ibidem. 
203 


Universitatea SPIRU HARET 


această cauză, opera lui rămâne ambiguă, ceea ce a permis şi permite şi 
astăzi să fie contestată. 

O asemenea situaţie este explicabilă dacă avem în vedere că opera sa 
sociologică este constituită din două părți fundamentale: una o reprezintă 
teoria reziduurilor şi a derivatiilor şi, a doua, teoria circulației elitelor şi cea 
a ciclurilor. 

Prima, aparține de ceea ce poate fi denumită „psihologia 
profunzimilor” (Nietzsche, Freud) sau de „sociologia ideologiilor” (Marx), 
tratată printr-o metodologie care nu este nici psihologică şi nici istorică, ci 
generalizatoare, universalistă. 

A doua, apare total şi profund psihologistă, elitele fiind caracterizate 
şi analizate exclusiv prin trăsăturile lor psihologice (violenţă, viclenie etc.), 
iar desfăşurarea istorică a naţiunilor, prin sentimente, atitudini ale elitelor şi 
maselor etc. 

5 Dilema rationalitatii sociale, pe care V. Pareto o împărtăşeşte cu 
E. Durkheim şi M. Weber în epoca modernă a evoluţiei sociologiei, rămâne 
tema centrală a sociologiei de după cel de-al doilea război mondial. Acesta 
este, de altfel, motivul principal pentru care Weber, Durkheim şi Pareto 
sunt, după trei sferturi de veac de la dispariţia lor, aproape la fel ca şi atunci, 
sociologi contemporani. 

CAPITOLUL XI 


SOCIOLOGIA COMPREHENSIV-EXPLICATIVĂ. 
MAX WEBER 


Max Weber! face parte din galeria fondatorilor clasici ai sociologiei, 
opera sa ştiinţifică de mari dimensiuni şi de o bogăţie ideatica de excepţie, 


' S-a născut la 25 aprilie 1864, la Erfurt în Turingia. Tatăl său, jurist, provenea 
dintr-o familie de industriași în domeniul textil, din Westfalia. În anul 1869 famlia se 
stabileşte la Berlin. Mama sa, Elena Fallenstein-Weber, era o femeie de mare cultură, 
preocupată de probleme sociale şi religioase, care a avut o puternică influență asupra 
fiului său. 

După terminarea cursurilor liceale (Abitur), în 1882, Max Weber îşi începe 
studiile universitare la Heidelberg, la Facultatea de drept a Universităţii locale. 
Urmează şi cursuri de istorie, economie, filosofie şi teologie. După un semestru de 
studii, îşi satisface serviciul militar, un an de zile (1883). Din anul 1884 îşi continuă 
studiile, însă la Universitățile din Berlin şi Göttingen. 

In anul 1889 obţine doctoratul în drept, cu o teză de dizertatie asupra istoriei 
intreprinderilor comerciale din Evul Mediu. Învață limba italiană şi spaniolă şi se 
înscrie in baroul avocatial din Berlin. 

Îşi începe cariera universitară la facultatea de drept a Universităţii din Berlin cu 
teza de abilitare „Istoria agrară romană şi semnificația sa pentru dreptul public şi 
privat”, în anul 1891. 

Pe baza unei anchete întreprinse, începând cu anul 1890, asupra situației 
țărănimii în Prusia orientală, în anul 1892 prezintă un raport de cercetare la „Verain 
fur Sozial Politik”, o asociaţie universitară preocupată de problemele sociale, care a 
comandat cercetarea respectivă. 

In anul 1894 devine profesor de economie politică la Universitatea din 
Fribourg, unde îşi începe cursul cu o prelegere inaugurală având ca temă „Statul 
naţional şi politica economică”. În anul 1896 acceptă o catedră la Universitatea din 
Heidelberg. O severă boală nervoasă îl obligă în anul 1897 să îşi întrerupă orice 
activitate pe o perioadă de patru ani, perioadă în care, pentru a se reface, călătoreşte în 
Italia, Corsica şi Elveţia. 

Îşi reia activitatea didactică în anul 1902, la Heidelberg, iar în 1903 înfiinţează, 
împreună cu Werner Sombart, publicaţia „Arhivele pentru ştiinţele sociale şi social- 
politice”. 

constituind, atât în epoca în care a fost creată, cât şi astăzi, un moment 
culminant, de referință, pe traiectul constituirii şi dezvoltării sociologiei ca 
ştiinţă de sine stătătoare, autonomă, în corpusul total al ştiinţelor sociale şi 
umane. 

Ea cuprinde, înainte de toate, un sistem de sociologie generală, de 
sociologie economică, juridică, politică şi religioasă, sistem 
macrosociologic, elaborat, pe baza studiului istoric al tuturor civilizațiilor, 
epocilor şi societăților, în vederea creării bazelor teoretice şi metodologice 
necesare cunoaşterii şi explicării originalității societății, culturii şi 
civilizației occidentale contemporane. 

O componentă fundamentală a acestui sistem o constituie studiile şi 
cercetările de metodologie, epistemologie şi de critică a spiritului, 
obiectului şi a metodelor ştiinţelor umane, istorice şi ale sociologiei. 

La acestea se adaugă o serie de cercetări şi de lucrări de istorie 
propriu-zisă, consacrate unei istorii economice generale, precum şi unor 
probleme economice specifice Germaniei sau Europei, între care: istoria 
agrară romană şi semnificația sa pentru dreptul public şi privat; istoria 
întreprinderilor comerciale din Evul Mediu; situaţia economică a Prusiei 
Orientale, îndeosebi a țărănimii poloneze şi a claselor conducătoare 
germane. 

Semnificaţia istorică a operei sociologice weberiene este dată de 
faptul că ea a adus contribuţii hotărâtoare la stabilirea clară şi profund 
elaborată a obiectului de studiu al sociologiei, a sociologiei ca ştiinţă, a 
epistemologiei şi metodologiei cercetării sociologice empirice şi aplicative. 


Revoluţia rusă din anul 1905 a avut un puternic ecou asupra sa, învățând limba 
rusă pentru a se putea interesa de problemele „imperiului țarist rus”. 

In 1907 moşteneşte o mare avere, ceea ce i-a permis să se retragă din 
învățământ şi să se dedice exclusiv cercetării ştiinţifice. 

În perioada 1904-1914 îşi publică majoritatea lucrărilor, organizează 
„Asociaţia Germană de Sociologie” şi participă la congresele şi manifestările 
ştiinţifice ale acesteia. 

În 1914, la declanşarea primului război mondial, se înscrie ca voluntar în 
armată, conducând, pe parcursul anilor 1914-1915, un grup de spitale din regiunea 
Heidelberg. 

Intre 1916-1917 îndeplineşte misiuni diplomatice la Bruxelles, Viena şi 
Budapesta. În 1918 predă un curs de vară, la Universitatea din Viena, de sociologie 
politică şi sociologia religiei. Iar in 1919 acceptă o catedră la Universitatea din 
Miinchen unde, în anul universitar 1919-1920, susține un curs de Istorie economică 
generală, publicat în 1924 chiar cu acest titlu. 

Moare la 14 iunie 1920, la Miinchen. 

În acelaşi timp, sociologia weberiană continuă să fie contemporană prin 
persistenta problematicii raționalității sociale în general, a celei capitaliste 
în special, ca problematică constitutivă sociologiei ca ştiinţă şi ca 
instrument de pătrundere în „inima” cunoaşterii sociologice, ştiinţifice a 
societăților umane şi de verificare a validității procedeelor noastre de 
cunoaştere şi de acțiune socială. 


1. Epistemologia şi metodologia sociologiei 


Considerat ca fiind reprezentantul cel mai autentic al sociologiei 
„comprehensive”, M. Weber şi-a elaborat fundamentele teoretice ale 
concepţiei sale derivându-le din filosofia vieţii a lui Dilthey, în ceea ce 
priveşte logica ştiinţei, din filosofia neokantiană si cea existentialist. 

De pe aceste poziţii el a susţinut, ca şi inspiratorii săi că: 

a) modelul teoretic şi gnoseologic al ştiinţelor naturii, logica lor, nu 
sunt identice cu cele ale ştiinţelor spiritului, ale culturii (inclusiv cele 
sociale). În timp ce ştiinţele naturii urmăresc să descopere ceea ce este 
general, ceea ce se repetă în lumea sensibilă infinită şi care tind spre 
stabilirea de legi, ştiinţele culturii studiază evenimentele în singularitatea 
lor, pentru a descoperi devenirea lor unică; 

b) din această distincţie fundamentală rezultă că, spre deosebire de 
ştiinţele naturii, care operează cu noţiuni şi categorii abstracte, ştiinţele 
culturii nu au nevoie de acestea, întrucât în acest domeniu (al faptelor 
culturale = sociale), avem de-a face cu realități şi fenomene pe care noi le 
înțelegem intuitiv, pe care le percepem ca pe nişte „stări trăite”, fără a mai 
avea nevoie de a le explica, aşa cum tind să facă ştiinţele naturii; 

c) aceste realități impun şi o altă distincţie esențială: trebuie să fim 
de acord că există o deosebire esenţială, dacă nu o opoziţie între relaţiile 
„comprehensive”, pe care noi le sesizăm imediat şi relaţiile de cauzalitate, 
care pot să conducă la stabilirea de legi, dar pe care noi nu le putem înțelege 
în mod adevărat; 

d) toate cele de mai sus conduc la concluzia că ştiinţele istorice şi 
sociale trebuie să aibă ca obiectiv, nu explicarea cauzală sau prin legi a 
fenomenelor sociale, ci să le facă comprehensibile pe calea unei intuitii 
simpatetice care ne face să retrăim „stările trăite” în societate, de către 
predecesori; 

e) trebuie, astfel, să admitem că ştiinţele sociale şi istorice, cu toate 
că au aceeaşi inspiraţie rațională ca şi cele ale naturii, diferă profund de 
acestea, având o serie de caractere originale şi distinctive: sunt 
comprehensive, sunt istorice şi poartă asupra culturii. 

Pornind de la aceste premise teoretice, pe care Weber le-a acceptat 
drept puncte fundamentale de gândire, el şi-a stabilit direcțiile şi obiectivele 
activității sale ştiinţifice şi practice. În această privință există aprecieri 
potrivit cărora originalitatea şi grandoarea lui Weber derivă din faptul că el 
a dorit să fie în acelaşi timp şi om politic şi savant şi, de pe aceste poziţii, a 
separat şi, totodată, a unit politica şi ştiinţa, în sensul că ştiinţa, pentru a fi 
obiectivă, el considera că trebuie să fie independentă de preferințele noastre 
subiective şi, în general, de orice judecată de valoare; în acelaşi timp, însă, 
ştiinţa trebuie să fie astfel concepută şi practicată, încât să fie indispensabilă 
acțiunii. 

De pe aceste poziţii el a afirmat că ştiinţa este cu atât mai utilă cu cât 
este mai pozitivă, iar politica, cu atât mai cinstită, cu cât recunoaşte originea 
sa într-o voință subiectivă şi cere ştiinţei să o lumineze. De aici necesitatea 
„Ştiinţei omului politic” şi a „politicii savantului”. 

Politica este ştiinţa şi arta alegerilor fără întoarcere. Nici ştiinţa, nici 
realitatea nu impun vreo lege; ştiinţa, incapabilă de profeție (previziune) 
sau de viziune totală, lasă omului libertatea deplină: fiecare decide pentru 
sine. Dincolo de omul politic, care este obiect de studiu al istoriei ca ştiinţă 
a trecutului şi care este „actor” în contemporaneitate, în opera lui Weber, la 
loc central se situează omul integral, omul total, omul aflat într-o lume 
dominată de lupta dintre „zei”, în care el (omul) trebuie să aleagă între 
rivalitatea dintre zei şi conflictul ce predomină în viaţa lui, între credință şi 
necesitate. 

Pornind de aici, el a încercat, împotriva pozitivismului şi 
sociologismului, să demonstreze că ştiinţele istorice şi sociale sunt 
specifice, dar sunt ştiinţe obiective, chiar dacă nu stabilesc legi. De ce? 
Pentru că lumea reală este ireductibilă la un sistem de legi. Bogăția ei nu 
acceptă nici o explicaţie totală. Previziunea nu este niciodată valabilă decât 
pentru sisteme închise sau pentru sisteme simplificate. Or, în cazul 
societăţii şi al ştiinţelor sociale, nu simplificarea şi nu reducerea ne 
interesează, ci realităţile calitative, în întreaga lor gamă de trăsături 
specifice, particulare, nici un ansamblu de legi (economice, de evoluţie etc.) 
nu epuizează sarcina aceasta şi nici nu poate constitui scopul unei ştiinţe a 
culturii. 

Deci, obiectivul ştiinţelor sociale îl constituie singularul, nu 
generalul. Cum poate fi studiat în mod ştiinţific singularul? Weber porneşte 
în explicarea acestei teme de la valori şi sistemele de valori (ca şi Rickert). 

In orice societate, toți membrii săi acceptă, dacă nu aceleaşi judecăţi 
de valoare, aceeași tablă formală de valori. Mai mult decât atât, în orice 
societate există cel puţin o valoare a cărei validitate este acceptată de orice 

ştiinţă: adevărul. Aceasta este suficientă pentru justificarea teoretică a unui 
sistem universal de valori. Un asemenea sistem ar putea permite o anumită 
filosofie, dar nu o ştiinţă istorică obiectivă. Căci, pentru crearea unei 
asemenea ştiinţe noi trebuie să raportăm totul, inclusiv trecutul, la valorile 
noastre, singurele care permit constituirea unei ştiinţe istorice obiective. 

Aceasta înseamnă că orice ştiinţă culturală este parțială, căci are ca 
punct de plecare o alegere arbitrară. O asemenea ştiinţă nu poate deveni 
obiectivă decât cu condiţia de a recunoaşte această limitare inevitabilă. Ea 
stabileşte raporturi de cauzalitate, dar care explică devenirea numai a unei 
porțiuni a realului. Ca urmare, ea lasă intactă libertatea omului politic, 
indicându-i numai mijloacele de atingere a scopurilor pe care şi le propune. 

Deci, la Weber, ştiinţele istorice şi sociologice sunt nu numai 
interpretări comprehensive, ci şi ştiinţe cauzale. Ca atare, sociologul nu se 
mărgineşte să facă inteligibile fenomenele şi procesele sociale, ci urmăreşte 
să stabilească cum se petrec lucrurile, cum unele determină pe altele, cum o 
anumită organizare a politicii influenţează asupra organizării economiei etc. 
Cercetarea cauzală, după Weber, poate să se orienteze în două direcții: 
cauzalitatea istorică şi cauzalitatea sociologică. Prima, determina 
condițiile unice care au provocat un anumit eveniment. A doua, presupune 
stabilirea unei relaţii regulate între două fenomene. 

Cauzalitatea istorică constă, în esență, în determinarea rolului 
diverselor antecedente în geneza unui eveniment social. Ea presupune 
următoarele demersuri: 

— construirea individualitatii istorice ale cărei cauze se cercetează (ea 
poate fi un eveniment particular: războiul din 1914, războiul din 1917, sau 
unul complex, de mari dimensiuni: capitalismul), construcţia 
individualitatii istorice permite determinarea cu precizie a caracteristicilor 
evenimentului ale cărui cauze sunt căutate; 

— analiza evenimentului istoric, prin natura sa complexă, în 
elementele sale, care va fi totdeauna parțială şi construită între anumite 
elemente ale individualitatii istorice şi anumite date anterioare; 

— dacă se consideră o consecință singulară, care nu a avut loc decât o 
dată, pentru a ajunge la determinarea unei relații cauzale trebuie să se 
presupună, printr-o experiență mentală, că unul din elementele antecedente 
nu s-a produs, sau s-a produs diferit. Altfel spus, trebuie procedat după 
formula: „Ce s-ar fi întâmplat daca...?” (Poincaré n-ar fi fost preşedintele 
Republicii Franceze în 1914 etc.); 

— în fine, trebuie comparată devenirea ireală, prezumată, construită 
pe bazele ipotezei modificării unuia din antecedente, cu evoluția reală, 

pentru a putea conchide că elementul, modificat prin gândire, a fost una din 
cauzele caracterului individului istoric, luat ca punct de plecare al cercetării. 

Analiza cauzală istorică are ca obiectiv, deci, să distingă între rolul pe 
care l-au avut circumstanţele generale şi cel pe care l-au jucat anumite 
accidente sau persoane în desfăşurarea evenimentelor istorice pentru că, pe 
de o parte, accidentele şi persoanele joacă un rol în istorie iar, pe de altă 
parte, direcția dezvoltării nu este fixată dinainte. Cu alte cuvinte, ea trebuie 
să arate rolul pe care faptele particulare îl pot avea în determinarea unor 
mari procese sociale, economice, demografice etc. fără a nega 
determinismul global al istoriei şi, în general, să redea modul concret (cu 
incertitudinile şi probabilitățile sale) al procesului istoric, aşa cum îl vedem 
desfăşurându-se sub ochii noştri. 

In ceea ce priveşte cauzalitatea sociologică, în esenţă, Weber susține 
următoarele: 

— nu există o determinare unilaterală a ansamblului societăţii de către 
un element dat (fie el economic, politic sau religios). Din acest punct de 
vedere el combătea şi pe liberalii care susțineau că planificarea economică 
ar face imposibilă existența unui regim democratic şi pe marxişti, care 
susțineau că proprietatea privată şi regimul social politic generat de aceasta 
fac inevitabilă deținerea puterii politice de către proprietarii mijloacelor de 
producţie. El susţinea că aceste afirmaţii trebuie luate şi tratate în termeni 
de probabilitate, deoarece şi într-un caz şi în altul, factorul considerat 
(planificarea sau proprietatea) nu fac decât mai probabil un anumit tip de 
organizare politică decât altul, dar nu îl determină cu siguranță; 

— relaţiile cauzale sociologice nu pot fi concepute decât ca relaţii par- 
tiale şi probabile, deoarece ele nu pot determina în mod necesar lucrurile. 

Această concepție ale cauzalitatii sociologice este elaborată de el 
pentru a respinge materialismul istoric, în ideea că, pe de o parte, nu se 
justifică susținerea tezei potrivit căreia un element, factor sau domeniu 
social poate determina ansamblul sistemului economic şi social, iar pe de 
altă parte pentru că, ansamblul societăţii viitoare nu poate fi determinat, 
pornind de la cutare sau cutare caracteristică a societății prezente. 

Pe această bază el susţine că nu se poate prevedea în detaliu ceea ce 
va fi societatea capitalistă viitoare sau societatea postcapitalista, fără a nega 
posibilitatea prevederii anumitor caracteristici ale societății viitoare. Intre 
altele, el era convins că procesul de rationalizare şi de birocratizare a vieții 
sociale va continua cu siguranță, dar acesta nu va putea permite să se 
stabilească nici natura exactă a viitoarelor regimuri politice, nici modul de a 
trăi, de a gândi şi de a crede al oamenilor viitorului. 

Cu alte cuvinte, ceea ce rămâne nedeterminat este exact ceea ce ne 
interesează cel mai mult. 

Acestea sunt câteva elemente ale interpretării generale pe care o dă el 
cauzalității şi, în acelaşi timp, relațiilor dintre cauzalitatea istorică şi 
cauzalitatea sociologică. Această interpretare s-a vrut o sinteză între cele 
două moduri de abordare teoretică a problemelor ştiinţelor sociale: unul 
care punea accent pe devenirea singularului, pe faptele irepetabile şi pe 
importanţa studierii lor şi altul, care considera că esențial este, şi în ştiinţele 
socio-umane, găsirea determinismului imanent, a unor relaţii repetabile, a 
unor relaţii generale, comune, a unor legi. 

El a reţinut ambele modalități de abordare, susținând însă că ştiinţele 
socio-umane nu sunt numai ştiinţe ale singularului (deci numai istorice), 
deşi ele se interesează de acesta mai mult decât ştiinţele naturii, după cum 
nu sunt numai ştiinţe ale generalului, deşi ele urmăresc să stabilească 
propoziții generale, tendinţe generale în dezvoltarea fenomenelor sociale 
individuale. 

De aici decurge legătura strânsă, necesară dintre istorie şi sociologie, 
ca două direcţii complementare de investigaţie, nu ca două discipline, care 
trebuie să se sprijine reciproc în sensul următor: comprehensiunea istorică 
reclamă utilizarea de propoziţii generale, iar acestea nu pot să fie 
demonstrate decât pornind de la analize şi comparații istorice. 


2. Activitatea socială umană — 
obiect de studiu al sociologiei 


Spre deosebire de predecesorii săi, în primul rând de H. Spencer, 
A. Comte, E. Durkheim, care şi-au propus să elaboreze sisteme sociologice 
menite să explice geneza şi evoluţia societății omeneşti în ansamblul său, 
Max Weber a pornit de la ipoteza că obiectul de studiu al sociologiei 
trebuie să îl constituie, nu societatea în general, ci activitatea socială 
umană. In această perspectivă, el afirma, clar şi categoric: 

„Numim sociologie o ştiinţă care-şi propune să înţeleagă prin 
interpretare activitatea socială şi, prin aceasta, să explice cauzal derularea şi 
efectele ei. Noi înțelegem prin activitate un comportament uman (putin 
importă dacă este vorba de un act exterior sau intim), atunci când şi atât cât 
agentul sau agenții îi comunică un sens subiectiv; iar prin activitate socială 
acțiunea care, după sensul vizat de agent sau agenți, permite raportarea la 
comportamentul altuia, în funcţie de care se şi orientează derularea sa”!. 
Este o definiție cât se poate de clară a sociologiei. Dar ea este, în acelaşi 

timp, şi o definiție nouă, deoarece Weber defineşte pentru prima dată 
sociologia nu ca o ştiinţă a societăţii, ci a activității sociale. Weber adaugă 
imediat ce se înţelege prin activitate şi prin ce se caracterizează activitatea 
socială. De fapt, sunt trei concepte implicate în cel de activitate socială. 
Primul este cel de comportament, pe care Weber nu-l consideră însă un 
concept fundamental al sociologiei. Nici activitatea umană ca atare nu 
constituie obiect specific de studiu pentru sociologie. În schimb, conceptul 
fundamental şi obiectul de studiu al acesteia îl constituie ceea ce Weber 
numește activitate socială. 

Prin ce se caracterizează activitatea socială? Mai întâi, prin faptul că 
ea este o acţiune orientată după sau în raport cu un comportament trecut, 
prezent sau „aşteptat” eventual din partea celuilalt. Activitatea socială poate 
fi definită mai degrabă prin negare, adică prin a indica ceea ce nu constituie 
activitate socială. Mulţi profesori de sociologie îşi încep cursul introductiv 
punând studenții să rezolve o problemă care priveşte două exemple propuse 
de Weber: coliziunea dintre doi biciclişti şi faptul că o mulțime de oameni 
deschid aproape instantaneu umbrelele când începe să plouă. Primul 
exemplu sugerează că nu orice contact dintre oameni reprezintă o activitate 
socială, ci numai cel în care agenții se orientează semnificativ (cu sens) 
după comportamentul celorlalți. Al doilea sugerează, la rândul său, că o 
activitate socială nu este identică cu o activitate uniformă, concomitentă, 
desfăşurată de mai multe persoane deodată. Ea nu e identică, în sfârşit, nici 
cu un comportament care este pur şi simplu influențat de ceilati agenți, ca 
în cazul activităților „de masă”, pentru că, deşi individul aparține fizic 
„masei”, el poate să nu acționeze în baza sentimentului de apartenenţă la 
aceasta. Aşadar, imitarea activităţii cuiva printr-o simplă reacție, fără o 
orientare semnificativă a activităţii proprii după comportamentul acestuia, 
nu reprezintă activitate socială. 

Din aceste exemplificări, care urmăresc definirea mai precisă a 
conceptului de activitate socială, se naşte o nouă problemă. Weber 
avertizează mereu că între activităţile sociale şi cele umane nu pot fi 
indicate graniţe precise. Or, dacă graniţele dintre aceste tipuri de activitate 
sunt mai degrabă fluctuante şi nesigure, nu cumva şi cele ale obiectului 
sociologiei sunt şi ele la fel de fluctuante în concepția weberiană? Nu se 
limitează astfel mult prea mult obiectul sociologiei? „Sociologia nu are de-a 
face — răspunde Weber — în mod univoc cu activitatea socială, căci aceasta 
din urmă nu constituie, într-o sociologie ca cea pe care o practicăm noi aici, 
decât problema centrală, cea care este, pentru a spune astfel, constitutiva 
ştiinţei”. Cu alte cuvinte, va trebui să distingem permanent între 

„problema centrală” a sociologiei, care este activitatea socială, $i 
problematica acestei ştiinţe, care cuprinde întreaga activitate umană, 
societatea în ansamblul ei. Sociologia apare în concepţia lui Weber ca o 
ştiinţă de sine stătătoare, autonomă, numai în raport cu o problemă centrală, 
constitutivă pentru orice ştiinţă, fie ea socială sau a naturii, în timp ce in 
raport cu problematica de studiu, sociologia este o ştiinţă cu multiple şi 
complexe interdependente ,,obiectuale”, cele mai importante dintre 
legăturile ei stabilindu-se cu economia, istoria, ştiinţele juridice şi morale, 
etnologia şi antropologia. 

Ignorand distincția „problemă centrală” — „problematica” sociologiei, 
pot să apară două pericole majore în eforturile de a fundamenta sau de a 
constitui sociologia ca ştiinţă. Primul este „pansociologismul”, exemplificat 
prin concepția sociologică pozitivistă a lui A. Comte ori prin cea 
rationalista a lui E. Durkheim. Cel de-al doilea pericol este „tehnicismul” 
sociologic al concepţiilor empiriste, în care studiul sociologic este redus la 
investigarea „fragmentelor” de activitate umană, izolate din contextul 
societal global în care omul şi grupurile umane acţionează. In primul caz, 
sociologia devine o sursă de judecăți mai mult ori mai puţin banale, al căror 
ultim adevăr este că orice act uman este prin natura lui social, promovân- 
du-se sociologia mai mult ca o „emblemă” decât ca o investigaţie ştiinţifică 
autentică. In celălalt caz, „retragerea” sociologiei din ansamblul ştiinţelor 
sociale poate conduce la slăbirea fundamentului ei ştiinţific şi la 
„marginalizarea” studiului sociologic neinteresat de analiza condițiilor 
naturale (inclusiv biologico-geografice) ale acţiunii sociale, de semnificația 
politică şi de structurile economico-materiale ale vieţii sociale. 


3. Structura şi tipologia activității sociale 


Weber a formulat, deci, într-o manieră nouă şi originală, problema 
constitutivă a sociologiei ca ştiinţă: activitatea socială. Dar formularea 
problemei trebuie să fie urmată de încercarea de a o rezolva, cu alte cuvinte, 
de „a face” sociologie. Problema principală a acestei sociologii „în act” 
este, pentru Weber, structura activității sociale, care a devenit, de fapt, 
elementul central al celei mai mari parti a sociologiei contemporane, 
îndeosebi a celei structural-functionaliste. Şi nu numai al acesteia. 

Pentru a identifica structura activităţii sociale, Weber propune un set 
de ,,determinanti” ai activităţii sociale: (a) maniera rationalitatii de 
finalitate: „Acţionează în manieră raţională de finalitate cel care-şi 
orientează activitatea după scopurile, mijloacele şi consecințele subsidiare 
ale acestora şi care confruntă, în acelaşi timp, în mod raţional, mijloacele cu 
scopul, scopul cu consecințele subsidiare şi, în sfârşit, diversele scopuri 

posibile între ele” . Aceasta este direcţia în care sunt orientate multe dintre 
activitățile umane, dar se întâmplă adesea ca în viaţa cotidiană decizia care 
sancţionează alegerea dintre diferitele scopuri şi consecinţe posibile să nu 
fie rezultatul triplei confruntări raționale (între mijloace — scop, scop — 
rezultate şi între diversele scopuri urmărite de un actor social). Într-adevăr, 
oamenii pot alege un scop nu doar şi nu atât ca urmare a faptului că dispun 
sau pot dispune de mijloace adecvate, raționale, pentru atingerea lui. O pot 
face şi pentru că acest scop corespunde unei valori importante, din diferite 
motive, pentru ei. Mai putem vorbi, în acest caz, de o activitate socială 
determinată printr-o manieră rațională de finalitate? Weber nu oferă pentru 
această întrebare un răspuns ferm. El constată doar că o asemenea activitate 
rămâne raţională de finalitate numai în privinţa mijloacelor, nu însă şi în 
cea a scopurilor, căci în această ultimă privință ea se transformă mai 
degrabă într-o altă orientare determinantă, maniera rațională de valoare (b) 
care caracterizează activităţile sociale bazate sau motivate de credința în 
valoarea intrinsecă, necondiționată, de ordin etic, estetic, religios, a unui 
comportament determinat, şi valorează deci „în sine”, independent de 
rezultatul său. Cât de „raţională” poate fi o asemenea activitate 
caracterizată de o credință necondiționată? Şi cine sau ce garantează 
raționalitatea acestei valori? Sociologia weberiană aduce aici mai degrabă 
un semn de întrebare decât un răspuns definitiv. Singurul răspuns pe care-l 
oferă ea este o afirmaţie ambiguă, neurmată de o explicitare sistematică şi 
profundă, anume că „raționalitatea de valoare rămâne totdeauna afectată de 
irationalitate, şi aceasta cu atât mai mult cu cât se dă o semnificație 
absolută valorii după care se orientează activitatea”. De altfel, nici măcar 
raționalitatea absolută de finalitate nu este, în esență, decât un caz teoretic 
limită. Ambele tipuri de activitate socială orientate ,,rational” (de scop şi de 
valoare) sunt supuse unui proces permanent de deteriorare sau „erodare” a 
rationalitatii lor specifice şi intrinsece. Erodarea rationalitatii se produce 
prin acțiunea altor două orientări determinante ale activității sociale: 
maniera afectivă (c) şi maniera tradițională (d). Prima caracterizează 
activitățile sociale emoționale, în special cele săvârşite din pasiune sau 
sentimente, cealaltă supremaţia cutumei înveterate. Această ultimă formă 
de activitate socială se află, de altfel, la limita unei activități orientate 
semnificativ şi, deci, sociale. În plus, când ataşamentul la cutumă este 
menţinut în mod conştient, activitatea tradițională capătă o formă afectivă. 
Şi această formă se află la limita caracterului social al activităţii. Ea rămâne 
totuşi o formă de activitate socială atunci când acțiunea condiţionată de 
afecte apare ca un efort conştient de a trezi anumite sentimente. Dar în acest 

caz forma activității afective se transformă adesea, definind mai degrabă o 
activitate rațională de valoare. Deosebirea cea mai importantă dintre 
orientarea afectivă şi cea de valoare este aceea că în cazul activității 
raționale de valoare agentul elaborează în mod conştient punctele ultime ale 
direcției acţiunii sale şi, mai ales, că el se orientează în mod metodic şi 
consecvent după acestea. Dar distincţia dintre aceste două orientări 
determinante ale activității sociale este mai degrabă teoretică, pentru că în 
practică ele nu pot fi niciodată identificate ca atare. Şi aceasta, deoarece ele 
nu se desfăşoară niciodată pur şi simplu ca activităţi, ci prin intermediul 
altor componente ale societății, desemnate de Weber prin concepte 
specifice. Cel mai important dintre aceste concepte este, desigur, cel de 
relaţie socială, care nu reprezintă la Weber o simplă interacțiune umană şi 
nici interacțiune semnificativ orientată, ca în cazul activităţii sociale. Ea 
este o probabilitate, şi anume, probabilitatea că se va acționa socialmente 
de o manieră exprimabilă semnificativ într-un fel sau altul, fără a mai fi 
nevoie să se precizeze mai întâi pe ce se fondează aceasta. Aspectul „tacit” 
al probabilității acţiunii, pe care se fondează o relaţie socială, şi pe care-l 
vor explora mai târziu etnometodologii, permite formarea unor tipuri de 
regularitati ale activităţii sociale, cum sunt uzajele, cutumele şi interesele 
mutuale. Dacă uzajul şi cutuma se bazează la rândul lor pe o manieră 
traditional-afectiva de acţiune, interesele sunt condiționate de orientări 
raționale ale activităţii, îndeosebi de finalitate. De aceea, interesele se află la 
limita dintre sociologie şi economie. Ele sunt semnificative pentru 
sociologie, întrucât au un rol important în determinarea legitimitatii ordinii 
sociale, adică a validității ei. Totuşi, regularitatea activităţilor sociale nu se 
întemeiază doar pe uzaje, cutume sau interese. Agenţii sociali acceptă 
aceste regularitati pentru că ei acceptă validitatea ordinii sociale produsă de 
ele. De aceea, ordinea socială poate „transcende” şi varietatea şi schimbarea 
intereselor agenților. Prin urmare, sociologia trebuie să cerceteze sursele 
validității ordinii sociale, formele de legitimare socială a lor. Acestea sunt: 
tradiția, credinţa şi legalitatea. In raport cu ele, este posibilă şi o clasificare a 
relaţiilor sociale, Weber indicând în acest sens relațiile de mutualitate şi de 
conflict (luptă) şi insistând mai mult asupra celor de comunalizare şi de 
asociație. În sfârşit, când menţinerea ordinii este garantată de 
comportamente determinate, instituite special pentru a asigura execuţia sub 
conducerea unui conducător sau a unei direcții administrative, putem vorbi 
de grup, căruia Weber îi face o tipologie complexă, şi pe care o aplică 
diferitelor forme de instituţii, întreprinderi sau asociații. 

Acestea sunt, în linii generale, fundamentele conceptuale ale 
sociologiei lui Max Weber. Ele au devenit, treptat, conceptele sociologiei 

ca atare, chiar dacă sensurile în care sunt folosite azi sunt uneori mai mult 
sau mai puţin îndepărtate de cele pe care le conferise sociologul german. 
Aşadar, Max Weber a definit sociologia ca ştiinţă a activităților 
sociale. Acestea reprezintă însă doar problema constitutiva a ştiinţei 
sociologice, a cărei problematică de studiu cuprinde totalitatea activităţilor 
umane dintr-o societate. Diferenţa problemă — problematică sociologică la 
Weber este importantă nu doar dintr-un punct de vedere formal, strict 
conceptual, ci şi din perspectiva finalităților studiului sociologic. Weber a 
considerat că orice ştiinţă — inclusiv ştiinţa socială — tinde spre maturizare, 
senectute şi „moarte”, fiind înlocuită cu o „nouă” ştiinţă. Sociologia însăşi a 
apărut cu mult înaintea societății modeme capitaliste, dar meritele de 
,fondator” ale lui A. Comte nu sunt mai mari decât ale denumirii acestei 
ştiinţe. Ceea ce caracterizează etapa modernă a dezvoltării sociologiei este 
tendința constituirii ei ca ştiinţă dezinteresată („neutră axiologic”) de 
„aplicaţiile practice”, spre deosebire de faza prestiintifica a sociologiei, în 
care elaborarea unor ,,profetii” istorice era preocuparea centrală. In trecerea 
de la faza preştiințifică la cea ştiinţifică, formularea problemei constitutive a 
sociologiei este elementul fundamental, dar o dată constituită, sociologia 
trebuie să-şi reconstruiască întreaga ei „problematică de studiu”, fiindcă 
ştiinţa nu poate fi „inventată” de fiecare dată ab ovo, ca „adevăr” ultim şi 
definitiv. Reconstrucţia sociologică este la rândul ei istorică, deoarece aşa 
cum nu există o sociologie ştiinţifică „nouă” nu poate fi creată nici o 
societate „nouă”, adică fără nici o legătură cu societăţile istorice precedente. 
Care sunt consecințele acestor considerații metodologice ale lui 
Weber? Prima priveşte statutul relativității istorice al oricăror afirmații sau 
enunturi sociologice. Conţinutul relativităţii sociologiei este dat de „punctul 
de vedere” din care sociologul înțelege activitatea socială pe care o observă 
şi studiază. A doua consecință se referă la constituirea logică a sociologiei 
(care face ca aceasta să fie o ştiinţă similară tuturor celorlalte ştiinţe, având 
rădăcinile în aceeaşi „logică umană comună”) şi la funcţia istorică a 
studiului sociologic (care impune reconstrucția societății analizate ca etapă, 
formă sau aspect istoric al evoluţiei sociale). Funcţia sau forma logică şi cea 
istorică ale sociologiei pot fi realizate în măsura în care studiul sociologic 
este empiric relevant, adică satisface deopotrivă criteriile de validare logică 
şi cele de „adecvare” empirică. Relativitatea istorică a sociologiei, pe de o 
parte, şi funcția ei logico-empirică, pe de altă parte, reduc această ştiinţă la 
investigarea a ceea ce este şi elimină orice judecată privind ceea ce ar 
trebui să fie. Fiecare societate „inventează” propria sociologie şi fiecare 
sociologie este doar o contribuție la studiul ştiinţific al societăţii, şi nu 
ştiinţa societăţii în general. Mai mult decât atât, aceeaşi societate poate fi 

ştiinţific studiată din mai multe „puncte de vedere”, în măsura în care 
problematica de studiu a sociologiei reprezintă un complex, practic 
nelimitat, de dimensiuni sau factori ai evoluţiei sociale. „Concepţia 
economică a societății”, acceptă Weber, este şi ea o sociologie ştiinţifică 
atâta vreme cât dimensiunile sau factorii economici sunt empiric adecvati 
pentru explicarea genezei, organizării şi evoluţiei societății capitaliste 
moderne. Dar, din momentul in care o concepţie sociologică 
„monopolizează” toate „punctele de vedere”, statutul ei ştiinţific este 
periclitat, iar concepția respectivă devine o „şarlatanie pseudo-profetică”. 

In această privinţă este de menţionat că, spre deosebire de Marx, care 
a considerat că geneza şi evoluţia formelor de rationalizare socială sunt 
produse ale activităţii practice, economice a oamenilor, Weber le-a 
considerat a fi forme de manifestare generic-umană a „conduitei practice” 
şi nu produse ale activităţii practice. De aceea, el le-a analizat (în primul 
rând birocraţia), ca fiind eficiente prin sine, fiind în stare să introducă peste 
tot „calculul rational’ şi „previzibilitatea raţională”. 

Toate aceste elemente ale opoziţiei dintre sociologia lui Marx şi cea a 
lui Weber îşi au rădăcina în ceea ce Weber a numit problema constitutivă a 
sociologiei. La Marx, aceasta este problema „producerii vieții materiale a 
oamenilor”, în timp ce Weber o circumscrie conținutului social al activității 
umane ca „activitate care are un sens subiectiv vizat de agent”. Petre 
Andrei a observat corect că „sensul” acțiunii umane este pivotul întregii 
teorii sociologice weberiene, dar şi că tocmai „ideea de sens” este cel mai 
puţin clarificată în această teorie: „ideea de sens, care are în gândirea lui 
Weber un rol fundamental, căci o acţiune devine socială prin sensul care 
arată orientarea ei după un raport interindividual, ideea aceasta nu este 
destul de clar delimitată față de ideea de scop. Se confundă sensul unei 
acţiuni cu scopul ei?”!. Fără îndoială că nu! Scopul reprezintă în sociologia 
lui Weber un determinant al acțiunii raționale, în timp ce sensul este 
elementul central al oricărei acţiuni sociale. De aceea, sensul nu este o 
valoare, cum apare el în filosofia lui Rickert, dar nu este nici o „înclinaţie 
psihologic-subiectivă”. Deşi Weber nu defineşte clar conceptul de „sens” al 
acțiunii, din analiza tipologiei activităților sociale rezultă că „sensul” este 
mai întâi „semnul distinctiv” al socialului şi, în al doilea rând, posibilitatea 
raporturilor umane intersubiective. Chiar şi atunci când aceste raporturi nu 
au un conținut social propriu-zis, ci unul economic, ele se manifestă ca 


' P. Andrei, Opere sociologice, vol. Il, ediţie îngrijită de Mircea Mâciu, 
Bucureşti, Editura Academiei R.S:R., 1978, p. 135-136. 

raporturi sociale’. Economia, politica, dreptul sau religia sunt tipuri de 
produse ale activității umane intersubiective, şi deci ele pot fi analizate 
independent de conținutul social (intersubiectiv), dar nu sunt posibile decât 
datorită acestui conţinut. Aşa cum Durkheim explică posibilitatea 
contractului economic prin „garanţia consensului social” dintre parteneri 
(care nu este economică, ci normativă sau morală), Weber explică 
posibilitatea ordinii economice şi politice prin legitimarea sau „validarea” 
„acordurilor intersubiective” dintre oameni. Acestea conferă un sens 
acţiunii umane şi datorită lor este ea socială, şi nu pur şi simplu economică 
sau politică. 

Se întâmplă însă ca această legitimare intersubiectivă să fie în mod 
radical pusă sub semnul întrebării. A răspunde printr-o negatie la această 
întrebare înseamnă a ignora existența unor perioade mai largi sau mai 
scurte ale istoriei revoluțiilor, conflictelor şi luptelor sociale. Pentru Weber 
însă nu legitimitatea ca atare poate fi pusă sub semnul întrebării, ci un 
anumit tip, o formă de legitimitate, care este înlocuită printr-o altă formă. 
Rezultatul este de fiecare dată menţinerea ordinii sociale legitimate, în 
ciuda schimbării formei ei istorice determinate. Toată țesătura complicată şi 
subtilă de concepte prin care Weber descrie procesele de rationalizare în 
societatea modernă reprezintă deci instrumentele de descriere a ordinii 
acestei societăți, a „stabilităţii sociale” rezultate din legitimitatea ordinii, şi 
care nu exclude conflictul, lupta, contradicţiile sociale, dar le subordonează, 
în calitatea lor de concepte sau categorii sociologice, „ideii de sens”. Aşa se 
explică de ce aceste concepte şi categorii au devenit în sociologia 
occidentală adevăratele „cărămizi” ale construcţiei unei teorii sociologice 
care analizează „cum este posibilă ordinea socială”, dar evită să-şi pună 
întrebarea: „cum este posibilă dezordinea socială?”. 

„Sensul subiectiv vizat de agent”, principala ,,inventie” pe baza 
căreia Weber fundamentează sociologia ca ştiinţă, nu este pur şi simplu o 
născocire metodologică. El reprezintă esenţa socialului atâta vreme cât 
acesta se manifestă în raporturi interumane subiectiv integrate. La acest 
nivel sau sub această formă de existență a societății, sociologia conceptuală 
weberiană este un instrument „adecvat” de analiză ştiinţifică. Dincolo de 
aspectele integrative ale societăţii, conceptele sociologice weberiene îşi 
pierd însă definitiv, sau numai partial, relevanta lor empirică. De aceea, 


' Weber distinge astfel între trei tipuri de fenomene economice: economic 
propriu-zis, create în mod evident pentru scopuri economice (burse, bănci), economic 
relevante (fenomenele religioase au importanță economică pentru că de la ele pornesc 
acțiuni care ne interesează din punct de vedere economic); economic condiționate, 
cum ar fi, de exemplu, gustul artistic al unei epoci istorice. 

atunci când sociologii occidentali vor explica aspecte ale dezintegrării 
sociale capitaliste, apelul la „ideea de sens” va ceda resurecției 
contemporane a conceptelor de clasă, luptă de clasă şi mai ales conflict 
social. Dar chiar şi în explicarea „stabilităţii sociale”, a ordinii, conceptele 
sociologice weberiene au fost în mod critic reformulate în cadrul 
„sociologiilor subiective”, „interpretative” sau pur şi simplu neoweberiene, 
pornindu-se de la constatarea că aceste concepte reflectă doar „punctul de 
vedere al observatorului calificat” (sociologul), fără să țină seama de 
„punctele de vedere” ale „observatorilor necalificaţi” (profanii). Pentru 
neoweberieni, conceptele sociologice ştiinţifice sunt relevante dacă au o 
semnificație față de conceptele sociologice (vulgare) ale actorilor sociali 
înşişi. Pentru Weber, în schimb, relevanta lor este pur empirică, 
independentă de validarea în „viaţa cotidiană” a oamenilor. În analiza 
sociologică, orice concept este valid mai întâi prin capacitatea lui de 
delimitare a obiectului de studiu „ca acțiune umană cu sens” 
(comprehensiunea) şi, în al doilea rând, prin „adecvarea lui cauzală la 
motivaţia actorului” (explicația). Aşadar, definind conținutul social al 
activității umane, Weber a elaborat o concepţie originală despre structura 
acesteia, construind un ansamblu conceptual ,,referential” al activității 
sociale: relație socială, ordine şi validitatea (legalitatea) ordinii, 
probabilitate (şansă) şi regularităţi ale acțiunii, grupuri şi comunități 
sociale. Toate aceste concepte ale sociologiei nu sunt importante ca atare, 
deşi ele au o funcție logică însemnată în delimitarea şi ordonarea 
materialului empiric pe de o parte, în stabilirea coerentei ipotezelor şi 
tezelor sociologice, pe de altă parte. Funcţia principală a acestor concepte 
rămâne însă cea empirică, de investigare a aspectelor realităţii sociale 
concrete, ale cărei trepte metodologice le reprezintă cele două tipuri de 
validare empirică conceptuală (comprehensiune şi explicație cauzală), care, 
la rândul lor, funcţionează într-o construcţie teoretică particulară (proprie 
„punctului de vedere” al sociologului): tipul ideal. 


4. Concepţia weberiană asupra „tipului ideal”; 
comprehensiunea şi explicarea activităţii sociale 


Două obiective urmăreşte sociologia, în concepția lui Weber: 
1. să înţeleagă, prin interpretare, activitatea socială; 2. să explice in mod 
cauzal, pe această bază, derularea şi efectele activităţii. In realizarea 
ambelor obiective, sociologul este permanent confruntat cu exigenţele 
generale ale cunoaşterii ştiinţifice, pe de o parte, şi cu cele particulare sau 
specifice ale cunoaşterii sociale, pe de altă parte. Astfel, spre deosebire de 
naturalist, sociologul nu studiază un „obiect inert”, ci o activitate, adică 

forme ale comportamentului care nu au o evoluţie constantă, ci sunt mereu 
dependente de circumstanţe, a căror caracteristică esenţială reprezintă de 
fapt „diferenţa specifică” a lor față de fenomenele naturale: semnificația. 

Ce înseamnă însă „obiecte semnificante” în concepţia lui Max 
Weber? Mai întâi, activități umane care se derulează într-un context 
convenţional de instituţii, reguli, cutume, legi, toate fiind create de oameni 
care urmăresc scopuri determinate; în al doilea rând, semnificant este actul 
prin care individul îşi stabileşte el însuşi un scop sau un tel care să-i justifice 
activitatea; şi, în sfârşit, semnificația derivă din raportarea agentului la 
anumite valori, aspirații sau idealuri ca motive ale activităţii sale. Contextul 
de instituţii, justificările actorilor şi motivul activității lor relevă 
semnificaţia faptului social sau sensul activităţii, iar semnificaţia ori sensul 
nu sunt „juste” sau „adevărate” decât prin raportare la cele trei niveluri 
indicate mai sus. De aceea, sociologia se deosebeşte nu numai de ştiinţele 
naturii, dar şi de ştiinţele sociale pe care Weber le numeşte „dogmatice” (în 
terminologia modernă, „normative”), cum ar fi etica sau ştiinţele juridice. 
In sfârşit, cum comportamentul semnificant (social) nu este nici unul 
simplu „reactiv” (inclusiv-psihologic), sociologul nu-şi poate apropia 
obiectul său de studiu numai prin observație. Desigur, la fel ca ceilalți 
oameni de ştiinţă, sociologul începe prin observarea „lumii lui exterioare”, 
dar cum ceea ce urmează să observe el este o „lume semnificantă”, 
observaţia lui îmbracă forma înțelegerii (comprehensiunii) semnificatiilor 
activității sociale. Deşi comprehensiunea presupune „să te pui în locul 
agentului” a cărui activitate o studiezi, ea nu poate fi identificată cu 
introspectia psihologică fiindcă, spune Weber, „nu e nevoie să fii Cezar 
pentru a-l înțelege pe Cezar”. În concepția weberiană, înțelegerea reprezintă 
un demers al cunoaşterii ştiinţifice cu nimic sub exigenţele generale ale 
oricărei ştiinţe. Cum orice ştiinţă, deci şi sociologia, nu poate studia un 
obiect decât dacă dispune de o evidență empirică a acestuia, primul pas al 
cunoaşterii sociologice îl constituie observarea comportamentelor umane, 
prin care se obțin: o „evidenţă rațională” a obiectului, cum este evidenţa 
logică sau cea matematică şi o „evidență emoțională ”, care are un caracter 
de „retrăire prin empatie”. Dacă evidența empirică rațională permite 
formularea directă a unor regularitati sau legi explicative ale acțiunii, aşa 
cum se întâmplă în cea mai mare parte a studiilor de economie bazate pe 
ipoteza lui ,, homo oeconomicus ”, evidenţa emoţională este cel putin partial 
iraţională. Ca ştiinţă a societăţii, sociologia nu poate fi fundamentată însă 
pe o altă logică, diferită de logica ştiinţelor naturii, şi din punctul de vedere 
al întemeierii lor logice ştiinţele sociale nu se deosebesc de cele ale naturii. 
Diferenţele apar însă din momentul în care evidența empirică este 

„prelucrată”, pentru că sociologia este nevoită să introducă în cadrele 
conceptuale (logico-rationale) ale ştiinţei o evidență empirică iraţională, 
afectiv-emotionala. De aceea, produsele ştiinţifice ale sociologiei rezultă 
dintr-un proces complex de explicație bazată pe interpretarea evidenţei 
empirice şi nu pur şi simplu pe măsurarea şi clasificarea acestei evidențe. 
lar pentru a ,,rationaliza” evidența emoțională iraţională, Weber propune 
noțiunea de tip ideal, instrumentul metodologic cu ajutorul căruia 
sociologul trece de la comprehensiune la interpretare şi explicaţie cauzală. 
Funcția metodologică a „tipului ideal” este clar explicată de Weber: 
„Pentru studiul ştiinţific care construieşte tipuri, modul cel mai pertinent de 
a analiza şi a expune toate relațiile semnificative iraționale ale 
comportamentului, condiționate de afectivitate şi exercitând o influență 
asupra activității, consistă în a le considera ca deviații de la o derulare a 
tipului de activitate în chestiune, tip construit pe baza purei rationalitati de 
finalitate”. Aşadar, comprehensiune înseamnă sesizarea sensului sau 
„ansamblului semnificativ”. Ea poate fi „actuală” sau „rațională ” şi 
„motivaţională” sau „explicativă. Dacă pentru un matematician sau 
logician propoziţia 2 x 2 = 4 nu are altă semnificație în afara caracterului ei 
adevărat sau fals, sociologul trebuie să o înțeleagă totdeauna într-un 
„context de circumstanţe” care presupune o varietate de interpretări: cine 
enunță această propoziție, un negustor, un profesor, o gospodină? la ce 
regulă sau convenţie socială se referă propoziția? Ce urmăreşte agentul prin 
enuntarea ei? Care sunt valorile implicate în propoziţie? 

Răspunsul la fiecare din aceste întrebări se bazează, desigur, pe o 
„evidență rațională”, dar el presupune în acelaşi timp interpretarea de către 
observator a acestei evidențe în raport cu circumstanțele empirice date 
(instituţionale, motivationale, axiologice). lar pentru ca interpretarea 
sociologului să poată fi „comparabilă” cu alte interpretări date aceleiaşi 
situaţii de alți observatori, este nevoie de un instrument metodologic de 
„măsurare a deviatiilor” activităţii studiate față de o „mărime standard” 
construită prin selectarea anumitor „puncte de vedere raționale”, adică de 
un fip ideal. Supusă actului de înţelegere actuală, evidența empirică 
rațională este deci interpretată prin raportare la un tip ideal, iar această 
interpretare face posibilă o altă formă a comprehensiunii, cea explicativă, 
prin care sesizăm motivaţia, sensul în care o persoană a asociat propoziţia 
2 x 2 = 4 cu o instanță precisă şi într-un context dat. Pentru aceasta se trece, 
de fapt, de la comprehensiune, prin interpretare, la explicația cauzală. 
Rolul metodologic fundamental în această trecere îl joacă, cum am spus, 
ceea ce Weber numeşte ,, tipul ideal”. 


'M. Weber, Economie et Société, ed. cit, p. 6. 
222 


Universitatea SPIRU HARET 


Care este conţinutul acestei noţiuni în sociologia weberiană? M. 
Weber nu dă un răspuns clar la această întrebare. S-ar părea că nici nu-l 
interesează o definiție clasică prin gen proxim şi diferență specifică, dar el 
ne oferă mai multe exemple concrete care ne vor ajuta să înțelegem mai 
direct ce reprezintă, în concepția sa, „tipul ideal”. Să folosim două dintre 
aceste exemple. In analiza unei situații de panică la bursă, cercetarea 
sociologică empirică trebuie să ia în considerare o configurație socială de 
evenimente complexe, între care multe cu un conţinut afectiv şi irațional 
(credința rațională în reuşită, de exemplu). Există aici pericolul de a reduce 
sociologia la o psihologie introspectivă, a cărei valoare de generalitate 
(ştiinţifică) este îndoielnică. „Punctul de vedere rational”, de la care pleacă 
cercetarea sociologică, arată însă că panica la bursă este un fenomen 
„anormal”, adică se abate de la standardul obişnuit (rational) de 
funcționare al acestei instituții. Dar cum şi cine defineşte acest standard? 
Aici intervine rolul valorilor în concepția weberiană asupra cercetării 
sociologice. Orice analiză sociologică are la bază un ansamblu de valori 
(politice, morale etc.) împărtăşit de către sociolog. Prin acest ataşament 
valoric personal sociologul reține una sau mai multe valori ca relevante 
pentru studiul său, care acţionează ca un fel de „grilă”, ca nişte ochelari prin 
care cercetătorul vede şi înregistrează faptele. In sociologia pozitivista, 
această „grilă” este, de obicei, un tip mediu statistic. Weber nu exclude 
orice utilitate a unui asemenea instrument al cunoaşterii. Dar el atrage 
atenţia că scopul cunoaşterii sociologice nu-l reprezintă identificarea unor 
regularitati sau legi statistice; fenomenele sociale sunt individuale, iar 
descoperirea unei „legi” constituie abia o problemă care trebuie rezolvată şi 
explicată. Aici credem că putem folosi al doilea exemplu dat de Weber, pe 
care-l găsim în Etica protestantă. Este o regularitate statistică dovedită că o 
mare parte a catolicilor îşi orientează copiii spre studii „umaniste”, în timp 
ce protestanții preferă şcolile tehnice. De ce se întâmplă aşa şi, mai ales, 
care este semnificația sociologică a acestei stări de fapt? Ca şi în cazul 
panicii la bursă, şi aici cercetătorul trebuie să găsească legături cauzale 
adecvate, care pot explica fenomenul în individualitatea lui concretă şi 
istorică. El are de ales între valorile care sunt implicate în fiecare caz in 
parte. Weber însuşi alege valoarea predominantă în cazul confesiunii 
religioase protestante: raționalitatea. Agenţii concreti nu se ghidează însă 
întotdeauna după această valoare. In orice caz, n-o fac toți. Dar ar putea-o 
face. Sociologul îşi poate imagina că o fac. Şi atunci, el poate formula o 
întrebare de genul: „ce s-ar întâmpla dacă toți agenţii ar acţiona rațional în 
aceste cazuri?”. Răspunsul la această întrebare este o construcție ideal- 
tipică a sociologului, este o „utopie” construită de cercetător prin exagerare. 

Rolul ei este de a măsura şi de a „imputa”, astfel, cauzal abaterile de la 
acest standard ideal-tipic şi utopic: „Se obține un tip ideal — spune Weber —, 
accentuând în mod unilateral unul sau mai multe puncte de vedere şi 
înlănțuind o multitudine de fenomene date izolat, difuz şi discret..., pe care 
le ordonăm după precedentele puncte de vedere alese în mod unilateral 
pentru a forma un tablou de gândire omogen”!. 

O dată construit ideal-tipul activităţii sociale, să vedem în ce măsură 
realitatea se apropie sau se depărtează de acesta. Comprehensiunea trece în 
explicație cauzală, iar aceasta este o cercetare a probabilității de producere 
a fenomenului studiat, adică este o cercetare istorică. Aşa procedează 
Weber însuşi în studiile sale, dintre care cele mai importante privesc trei 
mari categorii de probleme sociale: ideile religioase şi geneza 
capitalismului, tipologia dominaţiei şi raționalitatea formală în organizațiile 
birocratice. 


5. Ideile religioase, etica protestantă 
şi geneza capitalismului european 


Când studiază rolul ideilor în determinarea activităţii sociale, Weber 
păstrează permanent o intenție polemică cu mulți dintre sociologii şi 
economiştii burghezi contemporani lui, dar mai ales cu Marx, sau cu ceea 
ce el numeşte materialism istoric. Weber a redus însă concepția 
materialismului dialectic şi istoric la o sociologie economic-materialistă, 
punând într-un mod nou problema anterioritatii istorice a „spiritului 
capitalismului” față de economia capitalistă: „In ceea ce priveşte doctrina 
naivă a materialismului istoric, după care asemenea idei (care constituie 
spiritul capitalismului — n.ns.) ar fi reflectarea sau suprastructura situaţiilor 
economice. .., este suficient să atragem atenția asupra faptului că, fără nici 
o îndoială, în ţinutul în care s-a născut Benjamin Franklin (Massachusetts) 
spiritul capitalismului (în sensul în care folosim aici această noţiune) era 
prezent înaintea ordinii capitaliste” “ 

Pentru a analiza geneza şi rolul ideilor în viaţa socială, dar mai ales 
pentru a evalua importanța ideilor religioase în geneza capitalismului 
occidental modern, Weber introduce conceptul de „spirit al capitalismului”. 
Oricine poate înţelege dimensiunea cultural-spirituală a vieţii sociale 
capitaliste, dar pentru a explica ştiinţific această dimensiune trebuie să 
precizăm de la început valoarea sau punctul de vedere din perspectiva 


' Max Weber, Essais sur la théorie de la science, Paris, Plon, 1965, p. 101. 

? Max Weber, L‘Etique protestante et l'Esprit du capitalisme, Paris, Plon, 
1967, p. 54. 

căreia (căruia) interpretăm spiritul capitalismului. Pentru Weber, valoarea 
dominantă a culturii (ansamblului de idei) care a precedat formarea ordinii 
capitaliste este raționalitatea: organizarea raţională a întreprinderii şi 
separarea ei de menaj, contabilitate rațională, organizare rațională a muncii, 
aplicarea ştiinţei în activitatea economică, rationalizarea dreptului şi artelor 
(arhitecturii, muzicii etc.). Dar nu cumva toate aceste forme de rationalizare 
a activităţii sociale sunt produse de rationalizarea activităţii economice? 
Weber nu mai este aici atât de categoric. El recunoaşte că activitatea 
economică şi condiţiile economice sunt importante, dar că aceasta nu 
trebuie să ducă la neglijarea corelației inverse: „Dacă dezvoltarea 
raționalismului economic depinde, într-o manieră generală, de tehnica şi 
dreptul rațional, ea depinde de asemenea de facultățile şi dispoziţiile omului 
de a adopta anumite tipuri de conduită practică”!. Așa se explică, considera 
Weber, de ce o religie care implică o etică rațională, cum este cea 
protestantă, a putut conduce la geneza capitalismului, în timp ce alte 
sisteme religioase, bazate pe asceză, nu s-au concretizat în forme sociale 
rational-capitaliste de organizare socială. 

Dar, aceasta este o ipoteză doar. Ea urmează să fie verificată. De 
aceea Weber întreprinde un studiu extins şi profund de sociologie a 
religiilor orientale, budiste, brahmaniste, a  confucianismului şi 
heterodoxiei. Rezultatul investigaţiei sale socioistorice este explicarea 
religiei ca un tip de activitate socială care nu poate fi înțeleasă fără analiza 
sociologică a grupurilor şi structurilor sociale în care ea se produce şi a 
semnificației ei socioculturale pentru tipul dominant de activitate 
economică. Din această perspectivă, protestantismul şi mai ales 
calvinismul, prin spiritul metodic, individualist, calculat, orientat spre câştig 
şi profesionalism, au favorizat activitatea economică capitalistă şi sunt 
constitutive acesteia. Există o concordanță semnificativă între religia 
protestantă, pe de o parte, şi etica antreprenorului capitalist, pe de altă parte, 
cum este aceasta sistematizată de B. Franklin în „sfaturile” sale către un 
tânăr întreprinzător: „Căci, dacă capitalism a existat în China, în Indii, în 
Babilon, în antichitate şi în evul mediu..., în mod sigur ceea ce i-a lipsit a 
fost tocmai acest etos”. 

Mai mult decât atât, rolul social al unui asemenea etos pare a fi în 
sociologia lui Weber fundamental, el este o variabilă-cheie în explicarea 
însăşi structurii sociale a capitalismului, a modului în care se produce şi 
reproduce această structură, prin confesiune şi stratificare socială. 


! Ibidem, p. 24. 
? Ibidem, p. 50. 

6. Dominația, ordinea socială şi birocrația, 
ca tip ideal al dominaţiei legale 


Pentru a explica structura activității sociale capitaliste trebuie să 
revenim la structura activității sociale în general, aşa cum apare aceasta in 
concepţia lui Max Weber. Am văzut că ceea ce face posibilă şi menţine 
această structură este validitatea ordinii sociale. Desigur, Weber nu exclude 
realitatea luptei sociale, care este definită ca o „relaţie socială în cazul 
căreia activitatea este orientată după intenţia de a face să triumfe propria 
voinţă contra rezistenţei partenerilor”. Deşi lupta nu poate fi în totalitate 
eliminată din viaţa socială, nu conflictul social, ci dominaţia caracterizează 
ordinea socială şi îndeosebi structura socială modernă. Spre deosebire de 
situaţiile de „luptă” sau conflict social, cele de dominație se caracterizează 
prin faptul că agentul dominant găseşte supunere la un grup determinat de 
indivizi. De fapt, dominaţia şi nu lupta face posibilă ordinea socială, fiindcă 
ea presupune cu necesitate atât o conducere administrativă, cât mai ales 
credința în legitimitate. De aceea, criteriul tipologizării dominației îl oferă 
tocmai tipurile de legitimitate: 1) rațională, când se bazează pe credinţa în 
legalitatea regulamentului şi dreptului de a da directive al celor care sunt 
chemați să exercite dominația prin aceste mijloace, şi în acest caz tipul de 
dominație este legal; 2) tradițională, căreia îi corespunde dominația 
tradițională, bazată pe credinţa cotidiană în valabilitatea tradițiilor din toate 
timpurile; 3) charismatică, bazată pe supunerea extraordinară cu caracter 
sacru față de virtutea eroică sau valoarea exemplară a unei personalități, sau 
care emană din ordini relevate ori emise de aceasta din urmă (dominație 
charismatică). 

Ca şi formele principale ale activităţii sociale, şi tipurile de dominație 
sunt cazuri teoretice „limită”. $i ele pot să se transforme, deci, unul in 
celălalt. In special dominaţia charismatică suportă un permanent proces de 
„eroziune” spre dominaţia tradițională, sau chiar spre cea legală. Aceasta 
din urmă ne interesează însă în mod special, deoarece este specifică 
societății moderne, consideră Weber, fie ea capitalistă sau socialistă. Prin ce 
se caracterizează dominația legală (rațională)? Printr-o activitate cu funcții 
publice, continuă şi legată de reguli precise, circumscrise unei competențe; 
printr-un set de sarcini de execuție delimitat obiectiv, adică printr-o 
autoritate constituită; printr-o ierarhie administrativă care necesită o 
formaţie profesională pentru a aplica regulile competenţei cu scopul de a 
obţine o completa rationalizare; prin absenţa apropierii postului de către 


'M. Weber, Economie et Société, ed. cit, p. 37. 

funcţionar, conformarea la reguli (în cea mai mare parte scrise). Tipul ideal 
al dominaţiei legale (raționale) este birocrația. 

Analiza sociologică a birocraţiei pe care a făcut-o Weber este şi azi 
principala referință în acest domeniu. El a descris birocraţia prin zece 
caracteristici importante, şi anume: 1) funcţionarii sunt /iberi din punct de 
vedere personal; 2) ei lucrează într-o ierarhie a funcţiei solid constituită; 
3) respectă competențele stabilite; 4) muncesc pe baza unui contract şi a 
unei selecții deschise; 5) aceasta se realizează după o calificare 
profesională relevată de examen şi atestată prin diplomă; 6) sunt plătiţi cu 
salarii fixe; 7) tratează funcţia lor ca unica şi principala profesiune; 
8) urmează o carieră profesională, iar avansarea depinde de aprecierea 
superiorului; 9) muncesc separați de mijloacele de administraţie şi fără să-şi 
apropie funcția lor; 10) sunt supuşi unei discipline stricte şi unui control riguros. 

Birocratia este azi inevitabilă pentru administrarea persoanelor şi 
bunurilor, iar superioritatea ei este dată de „savoir”-ul specializat, de 
eficiența ei. Aşadar, „birocrația moderna a capitalismuui reprezintă 
fundamentul economic cel mai rațional, grație căruia capitalismul poate 
exista sub forma sa cea mai rațională, fiindcă birocraţia îi permite, prin 
fiscalitate, să dispună de mijloacele financiare necesare” . 

A fost Weber un apărător obstinat al organizării sociale birocratice? 
Nu, în măsura în care el a prevăzut „destinul” şi evoluția birocrației 
occidentale spre o societate în care organizarea birocratică va fi în stare „să 
impună muncii carcasa unei şerbii cum poate n-a mai fost decât aceea a 
felahilor din vechiul Egipt, astfel încât oamenii să fie nevoiţi să se supună 
neputincioşi atunci când li se oferă ca ultimă şi unică valoare o administrare 
functionareasca pur tehnică, bună, adică raţională, care trebuie să decidă 
asupra modului de rezolvare a tuturor problemelor lor”. Da, din moment 
ce organizarea birocratică era pentru Weber o necesitate tehnică a separării 
oamenilor de mijloacele lor economice de producție, adică a ordinii 
capitaliste. Weber n-a ascuns vreodată „interesul lui de cunoaştere”. El a 
afirmat totdeauna că „punctul său de vedere” este cel al burgheziei şi a 
reacționat critic — uneori cu duritate nu numai „teoretică”, ci şi politică — la 
ideile marxiste şi mişcările socialiste. Argumentele lui Weber în favoarea 
birocraţiei occidentale (în spatele căreia trebuie mereu să vedem organizația 
birocratică capitalistă, al cărei prototip este întreprinderea privată) sunt 
extrase din concluziile cercetărilor lui sociologico-istorice asupra genezei 
capitalismului. Dar, ca formă istorică materializată a raţiunii, raționalitatea 


! Ibidem, p. 230. 
? Max Weber, Gesammelte Politische Schriften, p. 151; apud H. Marcuse, 
Scrieri filosofice, București, Editura Politică, 1977, p. 281. 

capitalistă este la Weber o structură tehnică a muncii eficiente la care nu se 
poate renunța decât cu preţul unei munci neproductive, al risipei sociale. 
Deşi a subliniat totdeauna ,,corelatia inversă” sau rolul ideilor în 
determinarea economică a societăţii, Weber identifică raționalitatea socială 
cu randamentul tehnic al muncii, determinat la rândul său de o anumită 
structură a mijloacelor de muncă care face necesară o ierarhie pentru 
exercitarea conducerii (dominaţiei) specialiştilor asupra masei. Pe de o 
parte, raționalitatea formală sau tehnică, materializată în organizarea 
birocratică a societăţii, este considerată de Weber ca o formă independentă 
fata de structurile politice şi de valorile societăţii, iar pe de altă parte Weber 
respinge posibilitatea unei forme de organizare nebirocratică, bazată pe 
aceeaşi tehnică moderna de producţie ca şi societatea capitalistă. Există 
două explicaţii ale acestei contradicții în sociologia weberiană. Prima a fost 
sugerată de F. Ferrarotti, şi se referă la dimensiunea „intrinsecă” a 
concepţiei lui Weber, respectiv la ambiguitatea statutului științific al 
rationalitatii în această sociologie. Cealaltă explicaţie îi aparține lui H. 
Marcuse şi priveşte dimensiunea „extrinsecă” a concepţiei lui Max Weber. 
Pe scurt, Ferrarotti sesizează neputinta interioară a ştiinţei sociologice 
weberiene de a trece de la analiza rationalitatii formale la cea a rationalitatii 
substanțiale, de la analiza rationalitatii mijloacelor — am spune noi — la cea 
a scopurilor: „Raţionalitatea birocratică este esenţială pentru dezvoltarea 
nevoilor normale (subl. ns.), cotidiene ale vieţii comunității. Dar când e 
vorba de înfruntat crize istorice sau nevoi extraordinare nu se mai poate 
lupta nici cu armele şefului tradițional şi nici cu cele ale legalităţii; e nevoie 
de şeful charismatic, care nu e titularul unei funcții de birou şi nici membru 
al unei profesiuni. Ceea ce limitează mult contribuţia lui Weber, făcându-l 
pe sociologul german să renunţe de fapt la analiza unor rationalitati care nu 
sunt pur şi simplu formale”. 

Marcuse remarcă şi el tensiunea dintre raționalitatea formală 
(tehnică) şi cea substanțială (politică sau istorică) la Weber, dar 
reprezentantul „Şcolii de la Frankfurt” explică această tensiune pornind de 
la poziția de clasă a sociologului german. Această poziţie îl face pe Weber 
să separe programatic cele două forme de raționalitate, dar să le identifice 
atunci când vorbeşte despre destinul burgheziei şi națiunii germane ca 
destin istoric al capitalismului. Din această cauză, Weber n-a văzut că 
dezvoltarea tehnicii moderne poate conduce la alte forme de organizare 
socială decât cele birocratice: „Max Weber nu şi-a dat seama de aceste 


' F, Ferrarotti, Max Weber e il destino della ragione, Bari, Laterza, 1965, p. 

misiunea istorică a burgheziei: aceea de a fi purtătoare a civilizației şi 
culturii. Nu a ajuns să vadă descompunerea ei în societatea de masă 
totalitară a capitalismului avansat”!. Deşi diferite, interpretările lui 
Ferrarotti şi Marcuse au un punct comun: Weber nu a putut să respecte 
exigenţele neutralității axiologice pe care le formulase cu atâta cerbicie în 
eseurile sale metodologice. Departe de a promova o ştiinţă sociologică 
„liberă de valoare”, el a susţinut sociologia unei clase, a burgheziei. Din 
acest motiv a redus funcţiile ştiinţei sociale la cele ,,tehnico-rationale” 
specifice rationalitatii formale a capitalismului. Si invers, propunând o 
sociologie a cărei „problemă constitutivă” se află în ordinea valorilor, 
Weber a susținut valorile şi cultura capitalismului şi burgheziei. Aici îşi află 
originea preocuparea sa pentru poziţia şi rolul sociologului şi ale omului 
politic în societatea moderna. 


7. Neutralitatea axiologica; vocaţia omului de ştiinţă 
şi vocaţia omului politic 


Neutralitatea axiologică are atât un aspect metodologic, cât şi unul 
practic — politic. Primul aspect relevă dimensiunea intrinsecă a teoriei 
sociologice weberiene, celălalt se referă la raporturile sociologie — politică 
într-o societate, la dimensiunea extrinsecă a teoriei. La Weber, aceste două 
dimensiuni sunt strâns legate, deşi sociologul german subliniază latura 
metodologică în cercetările sale istorice şi latura politică în eseurile 
consacrate unor probleme sau evenimente „actuale”. Cum aspectul practic 
— politic al problemei neutralității este cel care a stârnit cele mai multe 
comentarii şi dispute în sociologia occidentală contemporană, şi cum el 
„face vizibilă” dimensiunea metodologică ca semnificaţie a unei anumite 
teorii sociologice, pe acesta îl vom avea cu deosebire în vedere, atât în 
analiza concepției originale a lui Weber, cât şi în evaluarea pozițiilor 
postweberiene privind neutralitatea versus angajarea politică a sociologiei. 

Aspectul practic al neutralității axiologice vizează în mod direct 
problema raporturilor dintre sociolog ca om de ştiinţă şi „beneficiarul” (in 
termeni moderni) cercetării sociologice, ca om politic. In tradiţia 
protestantă a spiritului capitalist, Weber vorbeşte despre omul de ştiinţă şi 
omul politic ca despre două mari „vocații” ale modernităţii. Intre ele 
mediază o a treia „vocaţie”, tipică, de altfel, legitimitatii rationale (legale) a 
ordinii sociale capitaliste: funcţionarul sau birocratul. Diferența 
fundamentală dintre acesta şi ceilalți doi ar putea fi aceea că birocratul este 
prin excelenţă subiect al dominaţiei legale, pe când omul politic şi omul de 


! H. Marcuse, Scrieri filosofice, ed. cit, p. 284. 

ştiinţă par a avea resurse de a scăpa presiunii sociale a acestei dominatii 
atotputernice. Etica omului politic (şi a savantului, într-o anumită măsură) 
este etica responsabilităţi, pe cand birocratul acceptă etica răspunderii sau 
„convingerii. Aceasta din urmă nu este, cum s-ar putea crede, o etică a 
nonresponsabilitatii, ci mai curând a unei răspunderi mecanice, neasumate, 
prescrisă strict prin regulile autorității constituite, ale birocraţiei, pe care 
birocratul nu numai că le acceptă ca atare, dar le urmăreşte „din 
convingere” ca fiind singurele în stare să-i asigure protecţia socială, precum 
şi eficiența muncii sale. ,,Convingerea” birocratului nu se referă însă la 
scopurile exterioare organizaţiei, ci numai la cele interioare, la normele date 
şi acceptate şi nu la opţiuni valorice şi inovaţii culturale. De aceea, Weber 
atrage atenţia că în fruntea unei birocratii este totdeauna prezentă cel putin 
o persoană a cărei autoritate nu este formal (legal) legitimată, ci tradițional 
sau charismatic. Mai mult decât atât, dacă „imperiul” birocratic va aduce 
omenirii „şerbia” dominaţiei sale exclusive, o singură „salvare” întrevedea 
Weber: charisma sau irationalitatea autorității legitime prin har, aură sau 
credință necondiționată. Omul politic şi omul de ştiinţă acționează in 
societatea moderna birocratizată, dar ei au resurse pentru a rezista 
„normelor” birocratice, întrucât amândoi au, ca tipuri ideale de vocaţie (şi 
nu de profesie), un statut de „creatori ” ai autorităţii constituite. Rolul lor 
este însă destul de diferit. Vocatia omului de ştiinţă se află permanent 
amenințată de realitatea contradictorie pe care el o studiază, dar în care 
trăieşte totodată. Această realitate este exprimată prin lupta valorilor dintr-o 
epocă determinată. Orice preferință valorică reprezintă în mod automat 
punerea pe un plan secundar a altor valori. Aşa, de exemplu, preferința 
pentru valorile democrației este în acelaşi timp o nonpreferinta a valorilor 
autoritarismului. Preferinta exprimată  „„mitologizează” însă orice 
cunoaştere ştiinţifică, pentru că prin ea se încalcă regula elementară a 
ştiinţei sociale: a accepta diversitatea (valorică) a realității sociale. Prin 
urmare, „ştiinţa este doar o contribuție la opera de ,,liminare” a realităţii. 
Noi putem să indicăm clar că în faţa unei opțiuni de valoare care e în joc se 
poate adopta, practic, o anumită poziţie. Când se adoptă această poziţie, va 
trebui, urmând procedura ştiinţei, să se aplice anumite mijloace pentru a 
putea duce la bun sfârşit proiectul... La acest nivel, noi n-avem de-a face 
decât cu probleme care fac obiectul activităţii oricărui tehnician; acesta este 
constrâns în numeroase cazuri să se decidă după principiul răului minim”? . 
Funcţia practică a sociologiei rămâne deci doar una pur tehnică? 
Sociologul este într-adevăr, în cea mai mare parte a activităţii sale, un 
tehnician. Si totuşi, sociologia este mai mult decât atât. Ea este numai o 


' Max Weber, Le savant et la politique, Paris, Plon, 1959, p. 89. 

tehnică atâta vreme cât scopurile activităţilor sociale sunt date. În general, 
problema stabilirii scopurilor nu este sarcina sociologului, ci a omului 
politic. Acesta din urmă îşi asumă total responsabilitatea care derivă din 
alegerea scopurilor. Savantul are însă şi el un rol responsabil aici. El va 
spune, mai întâi omului politic, că poziția pe care o adoptă derivă dintr-o 
anumită viziune ultimă şi fundamentală asupra lumii; în al doilea rând, că 
prin adoptarea unei anumite poziţii este slujită o anume credinţă, şi că în 
final se va ajunge la anumite consecinţe, ultime şi semnificative. Dar, mai 
mult decât atât, sociologul poate „obliga” omul politic să tina seama de 
sensul şi consecinţele ultime ale actelor sale. O parte însemnată a teoriilor 
tehnocratice, meritocratice sau scientocratice merg mai departe, susținând 
pur şi simplu înlocuirea omului politic cu omul de ştiinţă. Weber a fost 
destul de circumspect în această privință. Era un sociolog prea valoros 
pentru a nu vedea varietatea determinărilor sociale ale autorității şi puterii 
politice. Ştia, mai ales, că legitimarea puterii şi autorității nu este rezultatul 
unei ştiinţe, cât al unei convingeri, cel putin atâta vreme cât puterea politică 
reprezintă un grup social, o clasă anume, o forță socială şi nu o idee 
abstractă sau un tip de cunoaştere cum este ştiinţa. El n-a împărtăşit 
dilemele lui Saint-Simon în „ierarhizarea socială” a industriaşilor şi 
savanților şi nici iluziile pozitiviste ale „sociocrației” lui A. Comte, ori 
nostalgia platonică a „filosofilor regi”. Ca intelectual burghez al vremii lui, 
Weber a susținut „poziția de subordonat” a intelectualului nu ca o „măsură 
de protecţie” a lui (ca în cazul funcţionarului), ci ca unica garanție a 
valorilor, fiindcă el optează pentru o anumită valoare, care este rațiunea. 
Transformată în raționalitate socială, rațiunea umană poate fi apreciată din 
mai multe puncte de vedere, aşa încât ceea ce pentru unii este rațional, 
pentru alţii devine irațional. Omul politic îşi asumă total riscurile care 
derivă din incongruenta punctelor de vedere sau valorilor. Savantul 
„luminează” lumea valorilor dintr-un singur punct de vedere. De aceea, el 
poate oferi omului politic tot atâtea alternative de acțiune câte opţiuni de 
valoare face acesta, dar nu-i poate impune o valoare anume. Drama 
savantului începe o dată cu tentatia lui de a-şi asuma riscurile acţiunii 
practice, politice, iar esența concepției lui Weber despre neutralitatea 
omului de ştiinţă nu are nimic de-a face cu „izolarea” acestuia fata de 
societate şi politică, ci reprezintă o modalitate de „apărare” a ştiinţei de 
intruziunile nenumărate ale vocației omului de acţiune. De aceea, savantul 
nu trebuie, chiar atunci când poate, să-i impună omului politic propriul său 
punct de vedere. Totuşi „atunci când un profesor obține acest rezultat — 
concede Weber — eu sunt înclinat să spun că el se află în serviciul puterilor 

«morale», ştiindu-şi datoria de a face să se nască în sufletul celorlalți 
lumina şi sensul responsabilităţi. Eu cred că lui îi va fi cu atât mai uşor să 
servească acest scop, dacă va evita cu scrupulozitate să impună, sau să 
sugereze personal auditorilor săi, o anumită convingere” 

S-ar părea că Weber a fost, într-adevăr, deosebit de scrupulos în 
această privinţă. Date şi fapte ale biografiei sale profesionale şi politice pot 
însă să infirme o asemenea apreciere. Dar nu totdeauna acestea sunt cele 
mai semnificative. În fond, viabilitatea operei sale sociologice trebuie să fie 
judecătorul ultim al contribuţiilor sale ştiinţifice. Şi pentru fiecare evaluare 
a acestei viabilitati o măsură semnificativă este cea pe care ne-o dă „rata 
actualități” sociologiei weberiene. În acest fel, vom putea expune şi 
principalele elemente ale evaluării critice a acestei sociologii. 


8. Valoarea, limitele şi actualitatea sociologiei weberiene 


M. Weber a propus sociologiei ca ştiinţă să studieze activităţile 
sociale ale oamenilor. Din modul în care a definit aceste activități rezultă 
unele limitări pe care le-a impus astfel studiului sociologic; uneori chiar şi 
unele reduceri”. O activitate socială este o activitate umană „cu sens”. Dar 
care este statutul de realitate al activităților umane „fără sens”? De 
exemplu, al violenței fizice, care denotă la Weber o parte a activităţilor 
politice? Sunt ele nerelevante pentru studiul sociologic? Cum am văzut, 
Weber propune două soluţii pentru acestea. Prima este „de restrângere” a 
studiului sociologic la activităţile sociale „cu sens”. Dar sensul este şi el o 
construcţie socială ca atare, nu pur şi simplu o „utopie”, chiar riguroasă, 
cum este cea a tipului ideal. De aceea, a doua soluţie a lui Weber ni se pare 
„reducţionistă”: a compara fiecare „abatere” a acţiunii de la un tip ideal 
standard, construit pe baza rationalitatii de finalitate sau de valoare, căci, în 
ultimă instanță, aceasta înseamnă a legitima din perspectiva ştiinţei 
sociologice raționalitatea dominantă a societății, raționalitatea economică, 
iar în cazul lui Weber, raționalitatea economică capitalistă. Sociologia 
weberiană devine astfel un instrument capabil să explice mai degrabă 
ordinea socială decât schimbarea ei. 

Actionalismul sociologic weberian este, desigur, ca orice actionalism 
în sociologie, centrat pe studiul agentului, mai degrabă, decât al produsului 
final al acestuia. Dar finalitatea agentului poate deveni, şi devine cel mai 
adesea, mijloc pentru finalitatea altui agent. În plus, fiecare agent social 
propune propria sa valoare ultimă ca raţională. Totuşi, societatea 
funcționează ca un întreg, ea are un minimum de consens social. Natura 


! Ibidem, p.91. 

acestui consens apare la Weber ca fiind preponderent bazată pe supunere, 
pe acceptarea dominaţiei. Sociologia weberiană apare astfel relativ 
neputincioasă în explicarea conflictelor şi luptelor sociale. 

Credința în valorile grupului de dominație este o forță morală a 
societăţii. Ea este, o recunoaşte şi Weber, nu numai sprijinită, întărită, dar 
chiar creată, provocată de interesele (economice) specifice. Cu toate 
acestea, fără o legitimare bazată pe o anumită credință într-un scop, o 
valoare, o tradiție sau pur şi simplu pe o credinţă indeterminată (afecţiune), 
interesele economice nu mobilizează conduita umană „practică”. Interesele 
economice sunt sociologic relevante numai dacă sunt legitimate. Aceasta 
este deosebirea dintre interesul veşnic pentru câştig al omului şi cel al 
întreprinzătorului capitalist, legitimat printr-o etică religioasă, fondată pe 
ideea „sporirii împărăției divine pe pământ”. Acţiunea ideilor, inclusiv a 
ideilor religioase, asupra comportamentului social al oamenilor este o 
variabilă importantă în explicaţia sociologică. Dar, aşa cum arată şi 
investigația lui Weber, religia este un fenomen social „de grup”, forța ei 
socială penetrează adânc structurile sociale şi contribuie inclusiv la 
formarea, dar mai ales la menţinerea lor. Ceea ce ignoră Weber este faptul 
că eficacitatea socială a ideilor nu poate fi apreciată folosind exclusiv 
criteriile logicii şi rationalitatii lor. Dimpotrivă, ideile care au condus la 
rationalizarea societăţii moderne au fost eficace nu pentru că au impus 
propriile lor criterii de eficienţă (calcul, evaluare numerică, cuantificare 
generalizată, universalitatea instrumentelor de măsură), ci pentru că aceste 
criterii erau cele corespunzătoare schimbului capitalist de mărfuri. Forţa 
socială a ideilor nu se află în ele, ci în societatea care le produce şi 
utilizează. Ideile religioase protestante au legitimat activitatea şi dominaţia 
antreprenorului capitalist, dar nu l-au creat ca tip social. Ele au „precedat” 
ordinea economică capitalistă, aşa cum orice formă „precede” un conţinut, 
dar n-au creat această ordine. Ea este produsul sau ,,creatia” oamenilor, a 
grupurilor, claselor şi forțelor sociale. ,„ Ideile — scria Marx — nu pot să ducă 
dincolo de cadrul vechii rânduieli a lumii; întotdeauna ele pot să ducă 
numai dincolo de cadrul ideilor vechii rânduieli a lumii. În general, ideile 
nu pot infa ăptui nimic. Pentru înfăptuirea ideilor este nevoie de oameni care 
trebuie să intrebuinteze forța practică”! . Într-adevăr, nici ideile protestante 
n-au putut să ducă dincolo de cadrele vechii orânduiri (feudale) decât atunci 
când pentru înfăptuirea lor s-a folosit forța practică a oamenilor. Dar tipul 
ideal al acestora este la Weber antreprenorul capitalist. Sociologia sa este 
sociologia acestui tip social, a burgheziei. 


! K, Marx, Fr. Engels, Sfânta familie, în Opere, vol 2, Bucureşti, Editura 
Politică, 1958, p. 183. 

Scrupulozitatea ştiinţifică pe care Weber o solicita sociologilor apare 
limitată de o opţiune valorică pe care el însuşi o comite: credinţa în forma 
capitalistă de organizare socială. Această credință este motivată indirect de 
Weber ca fiind generată nu atât de faptul că forma capitalistă i s-ar părea 
„cea mai bună în raport cu vechile forme”, ci pentru că ea este „practic 
inevitabilă, iar tentativele de a lupta sistematic contra ei reprezintă nu un 
progres, ci un obstacol în calea accesului clasei muncitoare la lumina 
culturii”!. Weber se referă, este drept, mai ales la vechile forme ale 
„societăţii socialiste” propuse de socialismul reformist, burghez, sau de 
gândirea „socialistă” antică. Dar pentru el şi formele noi din epoca sa, sunt 
tot nişte „obstacole”. Aşadar, scopul propus de el este unul reformist- 
luminat: a „proteja” starea generală a maselor muncitoreşti şi a le da 
posibilitatea unei mai mari participări la bunurile culturale şi materiale ale 
civilizației occidentale. In măsura în care sociologia este concepută ca 
„tehnică” pusă în mâinile oamenilor politici pentru a „proteja” masele, ea 
este un instrument de manipulare social-politică. „Protejarea” maselor prin 
acțiuni politice „luminate” de investigația sociologică ştiinţifică şi 
„protejarea” oamenilor de ştiinţă pentru a nu participa, in această calitate, la 
„jocurile politice” din societate sunt două imperative weberiene cărora 
societatea occidentală „de consum” le-a răspuns prin accentuarea formelor 
de manipulare a maselor şi prin „înregimentarea” intelectualilor in 
exercitarea manipulării. Aparent paradoxal, Weber este sociologul preferat 
al radicalilor de astăzi, dar numai aparent, căci aşa cum „imperativele” 
sociologiei weberiene urmăreau să păstreze semnele autonomiei de grup 
într-o societate a dominaţiei de clasă, sociologii radicali vor să „răstoarne” 
această dominație propunând şi susținând autonomia şi independența 
politică şi de valoare a intelectualilor. 

Treptat însă Weber părăseşte viziunea reformistă a socialismului de 
catedră în care s-a format. Investigarea sociologică a ordinii legal-rationale 
pe care se întemeiază societatea capitalistă îl conduce la concluzia că 
raționalitatea birocratică tinde să se impună tuturor tipurilor de activități 
sociale, inclusiv celor economice (antreprenoriale) şi politice. Apare astfel 
pericolul unei „îngheţări” rationale a societății, dar şi al intruziunii la nivelul 
societăţii globale, al scopurilor ultime, cum prefera Weber să spună, a 
irationalitafii. Părăsirea poziţiei reformiste iniţiale de către sociologul 
german nu-l conduce însă la un progres ideologic. Ca ultimă consecință a 
birocraţiei, irationalitatea nu este specifică capitalismului. Ea va „roade 
dinăuntru” orice sistem social întemeiat pe principiile rationalitatii. Weber a 
urmărit atent, spre sfârşitul vieții, evenimentele declanşate de Marea 


'M. Weber, Essais sur la théorie de la science, ed. cit, p. 137. 

Revoluţie din Octombrie. A făcut-o însă departe de poziţia reformistă a 
socialismului „de catedră”, mai degrabă de pe poziţiile burghezului pentru 
care revoluția socialistă n-ar fi decât încă o tragedie socială, inutilă, şi care 
trebuie deci evitată. Aceasta este semnificația ideologică ultimă a 
sociologiei lui Max Weber. Am putea adăuga doar că, prin ideea schimbării 
dominaţiei, rational-legale cu cea charismatică, Weber intuia, poate, 
degradarea irationalista care s-a produs mai târziu in Germania sub povara 
„charismei” lui Hitler. 

Concluziile pe care le-am formulat până acum par să pledeze mai 
degrabă pentru inactualitatea sociologică a lui Weber. În realitate, Weber 
rămâne actual dintr-o perspectivă strict ştiinţifică. Dimensiunea ştiinţifică 
sau „intrinsecă” a actualitatii lui Max Weber poate fi mai uşor evaluată din 
prezentarea principalelor sale contribuţii sociologice. Le rezumăm, doar, 
aici: 1) definirea activităţilor sociale constituie un instrument ştiinţific viabil 
pentru investigarea unor tipuri specifice de activităţi sociale, în general 
pentru ceea ce sociologia contemporană numeşte „orientările de valoare ale 
acțiunii”; 2) metodologia sociologiei comprehensive, fundamentată pe 
dublul demers al înțelegerii şi explicatiei cauzale, constituie o cale eficientă 
de depăşire atât a empirismului „reist”, cât şi a psihologismului în studiul 
sociologiei; 3) tipul ideal este, fără îndoială, un instrument metodologic 
adecvat în cunoaşterea sociologică a unor procese sociale, mai ales a 
evoluţiei ideilor şi culturii în general; 4) rezultatele, ca şi o parte a 
interpretărilor generate de investigarea sociologică a religiilor, sunt o parte 
validă în ştiinţa sociologică contemporană a religiei; 5) în sfârşit, 
neutralitatea axiologică formulată de Weber este un avertisment pe care 
orice sociolog contemporan trebuie să-l rediscute, nu pur şi simplu să-l 
respingă, în raport cu fiecare problemă a studiului său ştiinţific. 

Actualitatea concretă a sociologiei lui Weber nu poate fi, în sfârşit, 
evaluată fără analiza unor curente şi orientări recente în sociologie; vom 
vedea că azi puţine dintre acestea nu resimt în vreun fel sau altul influența 
sociologiei comprehensive a lui Max Weber. Totodată, dincolo de 
accentele weberiene ale sociologiilor interpretative de astăzi, adesea pot fi 
identificate idei şi forme ale altor două mari sinteze teoretice în sociologia 
occidentală. Alături de concepția sociologistă a lui E. Durkheim, teoria 
comprehensiv-explicativă weberiană este astăzi evaluată şi prin comparație 
cu sociologia acţiunii şi sistemului social a lui V. Pareto. 

CAPITOLUL XII 


SOCIOLOGIA STRUCTURAL-FUNCTIONALISTA 
SI SISTEMICA. TALCOTT PARSONS 


După marile teorii sociologice asupra societăţii şi a acţiunii sociale, 
elaborate în a doua jumătate a sec. XIX de către Durkheim, Marx, Pareto, 
Weber, considerate drept „fondul de aur” al sociologiei universale, interesul 
pentru elaborarea şi valorificarea sociologiei ca sinteză teoretică generală şi 
istorică a societăților a scăzut. În acest context, după primul război mondial 
şi chiar ulterior, locul dimensiunii istorice (concrete) a studiului societăţii, a 
fost urmat de cel consacrat dimensiunii logice a cunoaşterii sociale. Ceea ce 
a generat preocuparea din ce în ce mai obstinată pentru elaborarea 
conceptelor, construcţiilor teoretice şi a modelelor sociologiei şi renunţarea 
treptată la investigarea proceselor şi schimbărilor ce se produc în societate. 
In consecinţă, obiectul sociologiei încetează a mai fi societatea, ca realitate 
istorică, ci sistemul social, schimbare profundă şi radicală, care a antrenat 
masive dislocări, atât în modalitățile de abordare şi de tratare a 
problematicii, cât şi în aria tematică a cercetărilor şi a instrumentelor 
analitice necesare evaluării sintetice a problemelor şi proceselor sociale. 

In aceste condiţii, în prim planul cercetărilor sociologice, teoretice şi 
aplicative trec asemenea teme cum sunt: 

— integrarea „actorului” în sistem şi dirijarea activităţii şi vieții lui de 
către sistemul integrator; 

— modalităţile de constituire şi de menţinere a ordinii sociale; 

— reducerea şi menţinerea sub control a tensiunilor şi conflictelor 
sociale; 

— rationalizarea activităţii sociale a „actorului” şi rationalizarea 
societății şi a vieții sociale în ansamblul său; 

— identificarea căilor şi elaboarea instrumentelor necesare eliberării 
omului de constrângerile sociale etc. 

In aceste direcţii de preocupări şi de gândire s-a înscris şi apariția 
sociologiei structural-functionaliste şi sistemice care, dincolo de limitele 
derivate din dezinteresul manifestat față de studiul direct, nemijlocit al 
realitatilor sociale, a adus o contribuție importantă la clarificarea multor 
probleme teoretice, metodologice şi al construcției conceptuale în 

sociologie, precum şi la sistematizarea analitică, profesionalizarea si 
institutionalizarea modernă a sociologiei, atât ca ştiinţă, cât şi ca instituție 
socială. 

Cea mai reprezentativă personalitate a sociologiei structural- 
funcționaliste şi sistemice a fost sociologul american, Talcott Parsons!, a 


' Talcott Parsons (1902-1979). S-a născut la Colorado Springs în statul 
Colorado — SUA. Tatăl său a fost pastor în Biserica congretionalista şi participant 
activ la mişcările protestante pentru reformă socială cunoscute sub numele 
„Evanghelia socială”. 

A urmat cursurile de engleză la Colorado College, al cărui „decan” va deveni 
ulterior, fiind numit apoi preşedinte al Colegiului „Marietta” în Ohio. 

Între anii 1920-1924 a urmat cursurile Colegiului Amherst, unde a studiat 
biologia şi filosofia, intentionand să se dedice fie ştiinţelor naturale, fie medicinei. Din 
anul trei de studii şi-a descoperit interesul pentru ştiinţele sociale, hotărând să urmeze 
studii superioare în domeniul sociologiei. Nesatisfăcut de studiile sociologice exclusiv 
empiriste din universitățile americane, cu ajutorul financiar al unui unchi, urmează 
timp de un an cursuri la London School of Economics din Londra, unde cunoaşte pe 
sociologii englezi Hobhouse şi Ginsberg şi, mai ales, pe antropologul B. Malinowski, 
care a avut o puternică influență asupra lui. 

La sfârşitul acestui stagiu de un an în Anglia primeşte o bursă de studii în 
Germania, la Universitatea Heidelberg (1925-1926), unde a intrat sub influența 
determinantă a sociologiei weberiene. La Universitatea Heidelberg a obținut un 
doctorat cu teza „Noţiunea de capitalism, ca instituţie socio-economică la Marx, 
Sombart şi Weber”. 

La reîntoarcerea în America, lucrează un an ca asistent în ştiinţe economice, la 
Colegiul Amherst, iar din 1927 intră la Universitatea Harvard unde îşi va desfăşura 
întreaga sa activitate didactică şi ştiinţifică, initial ca asistent în cadrul 
Departamentului de ştiinţe economice (1927-1931), de unde trece, tot ca asistent, la 
Departamentul de sociologie, devenind profesor asistent în anul 1936 şi abia în 1939, 
profesor permanent, la doi ani după ce publicase lucrarea sa The Structure of Social 
Action. 

În anul 1944, Parsons intenționa să părăsească Harvardul, însă, pentru a-l 
reține, conducerea universităţii îi oferă conducerea Departamentului de sociologie. In 
această funcţie, Parsons, împreună cu alti profesori ai universității, reorganizează 
învățământul de ştiinţe sociale, constituind Departamentul de relaţii sociale, ca 
departament unificat, integrat, interdisciplinar de ştiinţe ale omului, în anul 1946, al 
cărui director a fost până în anul 1956. 

În anul 1942 a fost ales preşedinte al Societăţii americane a sociologilor din 
Est, iar în 1949, preşedinte al Asociaţiei Americane de Sociologie şi director al 
revistei acesteia, The American Sociologist. A activat, de asemenea în Asociația 

cărui operă ştiinţifică reprezintă, în acelaşi timp, un punct de răscruce in 
evoluțiile noi ale sociologiei, întrucât el a încercat şi a realizat o contribuţie 
originală la dezvoltarea sociologiei sintetizând, pe de o parte achizițiile 
clasicilor sociologiei universale, iar pe de altă parte, elaborând conceptele şi 
instrumentele prin care componentele particulare ale societății pot fi 
integrate teoretic într-un sistem logic, coerent de cunoaştere ştiinţifică. 


1. Formarea personalităţii şi evoluţia operei ştiinţifice 


Crescut în atmosfera protestantă, a tradiției puritane şi reformiste a 
Vestului Mijlociu al Americii, specifică începutului secolului al XX-lea, el 
a cunoscut, de asemenea, climatul intelectual, auster şi socialmente angajat 
al micilor colegii americane ale epocii. 

Pe acest traiect a ajuns, initial, să se intereseze de lucrările 
economiştilor „instituționalişti” comparativ cu cele ale economiei clasice, 
încercând să descifreze aspectul instituțional al fenomenelor şi proceselor 
economice şi relațiile acestora cu celelalte componente ale structurilor 
sociale ale societății. 

Această viziune asupra legăturii dintre economic şi social, dintre 
sociologie şi ştiinţele economice se situează la originea însăşi a vocației 
ştiinţifice a lui Talcott Parsons. 

Nefiind atras de cercetarea sociologică strict empirică, el a făcut 
eforturi şi a reuşit să facă jonctiuni cu climatul intelectual specific 
universităților europene şi, în special, al celor germane, în care a găsit, atât 
cadrele analitice, cât şi cele teoretice, istorice şi comparative ale studiului 
capitalismului ca sistem economic şi social şi al marilor religii ale lumii. 

Acesta este fondul intelectual şi istoric inițial, pe baza căruia s-a con- 
turat şi a cunoscut dezvoltările impresionante activitatea şi opera sa 
ştiinţifică. 

In evoluția gândirii ştiinţifice a lui Parsons pot fi identificate trei etape 
principale, în acelaşi timp distincte, dar şi intercorelate, prin tematica şi 
conținutul lor ideatic. 

Astfel, în prima etapă el şi-a propus să identifice şi să analizeze 
marile teme ale teoriei „acţiunii sociale”, aşa cum au fost cele abordate şi 


americană a profesorilor universitari şi Academia americană de ştiinţe şi arte, al 
cărui preşedinte a fost, începând din anul 1967. 

Parsons a fost printre primii sociologi americani care a luat contact cu 
sociologii sovietici şi a fost primul care, în anul 1964, a predat o serie de lecţii despre 
sociologia americană, în URSS, la invitaţia Academiei de Ştiinţe a Uniunii Sovietice. 

Moare la Miinchen în anul 1979. 

tratate de marii precursori ai sociologiei contemporane — Max Weber, 
E. Durkheim, V. Pareto şi K. Marx. 

În a doua etapă, s-a concentrat asupra problematicii antrenate de 
sistematizarea acestor teorii ale acţiunii sociale şi, în special, asupra 
inventarierii fundamentelor logice, epistemologice şi ştiinţifice ale acestora, 
ca bază necesară pentru elaborarea unei teorii generale a acțiunii sociale şi 
umane, de o mai mare capacitate de cuprindere şi universalitate. 

lar în cea de a treia etapă, el s-a străduit să aplice noua teorie 
generală a acţiunii sociale la diferitele domenii şi câmpuri ale cunoaşterii 
din ştiinţele sociale şi umane: economie, psihologie, ştiinţele politice etc. 

In acest cadru, a adus o serie de corectii şi completări concepțiilor 
anterioare, elaborând propria sa teorie generală a acțiunii sociale, ajungând 
până la urmă să îi confere un caracter şi o expresie evoluționistă şi să 
refacă, in mod imprevizibil, joncțiunea cu marile teorii ale „societăţii”, 
elaborate de A. Comte, Spencer, Sorokin etc. 

Principalele idei şi teze ale lui Parsons au fost prezentate în lucrările 
sale succesive, specifice fiecărei etape de cercetare şi elaborare teoretică a 
problematicii abordate. Astfel, în lucrarea Structura acțiunii sociale, din 
anul 1937, pe baza analizei concepțiilor economistului clasic englez Alfred 
Marshall, ale lui Weber, Pareto şi Durkheim, el a ajuns la următoarele 
concluzii principale: 

— deşi teoriile economice clasice au reuşit să introducă motivațiile 
umane în activitățile economice, ele s-au mărginit să le considere aproape 
exclusiv din perspectivă utilitaristă şi liberală; 

— Pareto a elaborat o teorie extinsă a acțiunii sociale şi umane 
nonrationale, pe care economiştii au respins-o, considerând-o în afara 
discursului lor ştiinţific; 

— Durkheim a elaborat conceptul şi teoria conştiinţei colective, care 
poate fi considerată drept „cheie” a explicatiei psihologice şi sociale a 
acţiunii sociale normative şi a conduitei morale a oamenilor; 

— de asemenea, Durkheim, prin teoria sa asupra contractului practicat 
de instituţiile economice moderne, a contribuit la clarificarea modalitatilor 
de organizare şi de funcționare a acestora, ca şi a „jocului contrar şi 
complementar al forțelor solidarității, dezorganizării, a diferențieri şi 
integrării sociale’. 

In analiza acestor idei şi teorii Parsons a urmărit multe obiective. 
Primul a fost acela de a analiza, comparativ, explicaţiile pe care acestea 
le-au formulat cu privire la originea, evoluţia şi esenţa capitalismului 


' T. Parsons, Durkheim's Contribution to the Theory of Integration of Social 
Systems, in Sociological Theory and Modern Society, Chap. I. 

modern, continuând pe cele din teza sa de doctorat, în care a comparat 
analiza marxistă a capitalismului cu cele ale lui Sombart şi Weber. Apoi, la 
un nivel superior de generalitate a urmărit în ce mod au rezolvat 
predecesorii săi complexa problematică a relaţiilor dintre economic şi 
social, comparativ cu economistul A. Marshall, având în vedere că 
societatea capitalistă include ca şi componente organice ale sale, instituții 
economice, structuri de proprietate şi de producţie, de desfacere etc., aflate 
în relații de dependență de valori, structuri sociale, atitudini şi 
comportamente non-economice. Ceea ce demonstrează că explicația strict 
economică a acestor realități este insuficientă şi că aceasta nu poate fi 
valabilă, fără cea sociologică. 

Această temă a devenit, ulterior, una din axele centrale de cercetare 
teoretică şi unul din elementele care au conferit unitate întregii sale opere 
ştiinţifice. 

Obiectivul final al acestor analize l-a constituit încercarea de a 
identifica o anumită „convergență” în teoriile celor patru autori spre ceea ce 
Parsons a denumit „teoria voluntaristă a acţiunii”, în sensul ca, în 
modalităţi diferite, toţi au subliniat rolul „subiectivităţii” în acţiunea socială 
şi umană, concretizată în faptul că, oamenii acționează totdeauna urmărind 
scopuri şi obiective proprii, fiind motivaţi de valorile la care aderă, pe care 
le respectă şi care îi inspiră în atitutdinile şi comportamentele lor. Ceea ce 
înseamnă că nu interesul personal este singurul motiv şi nici motivul 
dominant al acţiunii umane, întrucât aderând la anumite sisteme de valori, 
oamenii îşi propun norme şi obiective pe baza cărora îşi stabilesc reguli de 
conduită şi de viață. In consecință, vechile modalități de abordare şi de 
tratare a vechii problematici a rationalitatii acţiunii umane, prin analiza 
raporturilor dintre mijloace şi scopuri, în perspectivă utilitaristă, nu mai par 
a fi satisfăcătoare, necesitatea depăşirii lor devenind din ce în ce mai 
evidentă. 

Din această perspectivă şi-a propus Parsons să elaboreze o teorie 
generalizată a acţiunii umane, în lumina căreia să fie examinate mai 
temeinic instituțiile sociale, cum ar fi: familia, activitatea profesională, 
motivaţia economică, stratificarea socială, mişcările sociale şi politice, 
religia şi instituţiile religioase etc. Examinare realizată pe calea unor 
investigații empirice şi cercetări ale unor domenii şi zone circumscrise ale 
realității sociale concrete. În ceea ce îl priveşte, el a efectuat asemenea 
cercetări pe o perioadă de aproape un deceniu şi jumătate (1937-1950), 
care au stat la baza lucrărilor publicate între anii 1951-1953 (Spre o teorie 


' Guy Rocher, Talcott Parsons et la sociologie americaine, Paris, P.U F., 1972, 
p. 18. 

generală a acţiunii, Sistemul social, Lucrări de teorie a acţiunii). În aceste 
lucrări el a ajuns la concluzia că pentru a se putea aplica oricărei forme ale 
acțiunii umane, teoria acțiunii trebuie să-şi lărgească dimensiunile, să fie 
suficient de abstractă şi de generală şi să fie aplicată nu numai acțiunilor 
economice sau sociale propriu-zise. Pentru a răspunde acestor exigente este 
necesară elaborarea unui nou model al sistemului acțiunii sociale şi umane, 
care nu mai poate fi decât cel structural-functionalist, deci un model de 
factură sistemică, iar fundamentele unui asemenea model vor fi în mod 
necesar variabilele structurale şi dimensiunile funcționale ale oricărui 
sistem de acţiune. Pe care, Persons le-a utilizat în analiza sistemului 
economic, în domeniul psihologiei şi al ştiinţei politice. 

In final, el şi-a propus ca, pe bazele teoretice, metodologice şi ale 
cercetărilor empirice pe care le-a realizat, să elaboreze o concepție şi o 
interpretare proprie a evoluţiei generale a societăților şi civilizațiilor umane, 
definind şi reconstituind etapele succesive prin care au trecut în decursul 
istoriei generale a umanităţii, diferitele tipuri de societăţi. 

Prin configurația şi structura personalității sale intelectuale, prin 
abordările specifice ale tematicii şi domeniilor de investigaţie pe care le-a 
cultivat, prin concepțiile, teoriile şi soluţiile propuse pentru aprofundarea 
cunoaşterii activităţii şi vieţii sociale, Parsons s-a detaşat de tradițiile 
sociologice ale țării sale, deschizând noi orizonturi în dezvoltarea 
sociologiei ca ştiinţă. 

Semnificaţia originalității, activităţii şi operei sale este cu atât mai 
pregnantă, cu cât el a realizat-o într-o epocă în care în America sociologia 
era funciarmente empiristă, în sensul profund al conceptului, concretizată 
într-o veritabilă „venerare a faptelor, nefalsificate şi camuflate de un cadru 
conceptual sau teoretic preconceput şi în care teoria era adesea asimilată 
filosofiei, unei doctrine sociale, sau la ceea ce era denumită în mod eronat 
„metafizică” şi ea apărea în mod straniu antitetică cercetării ştiinţifice”. 
Epocă în care pe prim planul cercetărilor sociologice se situau cele de 
sociologie urbană (în special de patologie socială urbană) promovate de 
Şcoala de la Chicago, seria marilor monografii urbane, care introduceau o 
neîncredere, aproape generalizată, fata de orice generalizare teoretică si 
cercetări de psihologie socială, in care interesul fata de istoria sociologiei şi 
față de ideile sociale dispăruse aproape complet, acestea fiind considerate 
un fel de „cultură superfluă”, de care, toată lumea, se tinea la distanță. 

Ca atare, preocupându-se de elaborări teoretice abstracte, fiind 
pasionat de istoria sociologiei, a ideilor şi doctrinelor sociale, Parsons s-a 


' Guy Rochet, op. cit, p. 22-23. 
243 


Universitatea SPIRU HARET 


A 


„singularizat” în comunitatea ştiinţifică academică americană, acţionând 
contra curentului dominant. 

Important este însă faptul că urmând această cale, Parsons şi-a adus o 
contribuție științifică majoră la clarificarea multor probleme ale 
metodologiei, construcţiei conceptuale în sociologie, ale logicii şi episte- 
mologiei cunoaşterii societății ca sistem, răspunzând unor necesităţi reale 
ale sistematizării analitice, ale profesionalizării şi institutionalizarii moder- 
ne a sociologiei, ceea ce explică audiența socială încă majoră a sociologiei 
şi a teoriilor structural-functionaliste ale sistemului şi acțiunii sociale. 


2. Conceptul de acţiune socială 


T. Parsons nu este doar un reprezentant important al concepției 
structural-functionaliste din sociologia contemporană. El şi concepţia sa se 
află la răscrucea devenirilor noi ale teoriei şi metodologiei ştiinţei 
sociologice, încercând o dublă sinteză: a descoperirilor teoretice făcute cu 
mai mult de o jumătate de veac în urmă, de Weber, Durkheim şi Pareto, pe 
de o parte, de Karl Marx, pe de altă parte, a conceptelor şi instrumentelor 
prin care aspecte particulare ale societăţii pot fi integrate teoretic într-un 
sistem logic de cunoaştere ştiinţifică. Dacă „faptul social”, în sociologia lui 
Durkheim, este evaluat ca un concept „acționalist”, atunci toți sociologii 
„Clasici? au identificat obiectul ştiinţei lor în acțiunea socială, care 
reprezintă deci şi primul nivel al sintezei structural-functionaliste 
parsonsiene. Care sunt „treptele” acestei sinteze? 

Parsons defineşte acțiunea socială într-o manieră weberiană, ca o 
conduită umană motivată şi orientată prin semnificaţiile pe care „actorul” le 
descoperă în mediul său, de care el este nevoit să ţină seama şi cărora 
încearcă să le răspundă!. Definiţia lui Weber presupune ceea ce Parsons va 
numi postulatul individualismului voluntarist, care generează două 
dificultăţi în constituirea sociologiei ştiinţifice: 1. chiar dacă „actorul” poate 
fi asimilat colectivităţi, grupului, clasei, unei regiuni sau civilizații, statutul 
epistemologic al conceptului de actor individual este imprecis şi neclar, 
2. voluntarismul este o atitudine adecvată pentru a înţelege societatea ca o 
creaţie socială (nu doar ca un produs exterior sau absolut independent fata 
de „actorii” sociali), dar el este şi o consecinţă a afirmării normelor sociale, 
nu a slăbirii sau „evitării” lor de către „actor”. Weber nu a oferit răspunsuri 
şi mijloace pentru a înlătura aceste două dificultăţi, dar este uşor de văzut că 


! T, Parsons, The Structure of Social Action, vol. 1, New York, The Free Press, 
1968, p. 45. 

prima dintre ele l-a preocupat pe V. Pareto, iar cealaltă a stat mereu în 
atenția lui E. Durkheim. 

Pe scurt, V. Pareto a sesizat că actorii individuali acționează 
totdeauna concret, în timp ce observaţia sociologică este totdeauna 
abstractă, în sensul că selectează într-o formă sau alta evidența empirică. De 
aceea, sociologul italian a delimitat nivelul analitic şi cel sintetic (concret) 
în studiul acţiunii. Studiul analitic presupune ,,descompunerea” acțiunii în 
„elemente” (reziduri, derivații, interese etc.), cel sintetic reconstruieste 
aceste elemente într-un ansamblu (sistem); analitic, acțiunea este 
individuală, sintetic, ea este interacțiune. Din punct de vedere analitic, 
acțiunea umană poate fi evaluată ca fiind logico-experimentală (logică) sau 
nonlogico-experimentală (nonlogică), în timp ce interacțiunea (nivelul 
sistetic al acțiunii) este, cel mai adesea, numai nonlogică. Pareto reuşeşte să 
clarifice statutul epistemologic al individualismului, sugerând că din 
confruntarea acţiunilor individuale ,,descompuse analitic” se naşte 
irationalitatea interacțiunii, a sistemului social, şi că pentru evaluarea 
ştiinţifică a acesteia sociologul trebuie să studieze nu motivele (psihologice) 
ale individului, ci „formele” în care aceste motive sunt legitimate 
socialmente prin „derivaţii”. La limită, în concepţia lui Pareto, acțiunea este 
nonlogică atunci când „actorul” este nevoit să urmărească nu numai sau nu 
atât normele științei, cât pe cele ale comunității sociale in care el este 
integrat. Ceea ce înseamnă, deci, că acţiunile umane sociale sunt în primul 
rând nonlogice şi nu pur şi simplu acţiuni umane individuale (acestea nu 
pot fi nonlogice numai datorită ignoranței „actorului”). 

Folosind sociologia paretiană ca intrument teoretic adecvat pentru 
clasificarea dimensiunii individualiste a postulatului weberian, T. Parsons 
atrage însă atenţia asupra dilemei utilitariste specifice acestei sociologii: in 
timp ce norma ştiinţifică şi utilitatea individuală pot să coincidă, norma 
individului, determinându-l să acţioneze nonlogic sau să „trişeze” 
permanent, cu ajutorul „derivaţiilor”. Or, Durkheim a arătat că norma 
socială reprezintă pentru individ nu numai o obligație, dar şi o datorie 
acceptată în mod liber, neconstrâns, de către individ, ca o entitate în sine, 
tot aşa cum credința în normele legale este la Max Weber suportul social al 
legitimării raționale a dominaţiei legale. Mai sunt comportamentele ghidate 
de datorie şi credinţă nonlogice în acest caz? Şi Weber si Durkheim le 
considerau, dimpotrivă, rationale. Neintelegerile dintre Pareto, pe de o 
parte, Weber şi Durkheim, pe de altă parte, sunt, consideră Parsons, numai 

aparente. Există două tipuri de raționalitate a acțiunii: una este 
raționalitatea intrinsecă, definită de Pareto ca acţiune logică, cealaltă este 
raționalitatea extrinsecă, pe care Parsons o identifică în opera lui 
Durkheim şi o numeşte simbolică”. Aceasta din urmă apare totuşi şi în 
sociologia lui Pareto ca acţiune nonlogică, în care adecvarea mijloace-scop 
nu poate fi evaluată după standardele ştiinţei logico-experimentale, cum 
este cazul acţiunilor orientate spre îndeplinirea datoriei sau bazate pe 
credința într-o valoare. ,,Rationalitatea nonlogică” nu este însă o 
contradicție în termeni, fiindcă sociologul italian ne avertizează că 
nonlogicul nu se confundă cu irationalul. Deşi Durkheim este mult mai 
explicit decât Pareto în această privință, „raționalitatea nonlogică” ne arată 
că structura acţiunii sociale nu este identică cu cea a raporturilor dintre 
mijloacele şi scopurile agentului, căci fiecare acţiune se desfăşoară într-o 
situație actionala (environment), iar aceasta este definită prin totalitatea 
„semnelor” pe „care agentul le decodifică şi faţă de care acţionează. 
Environment-ul” cuprinde mai întâi mediul fizic, adică obiectele materiale, 
condițiile climaterice, geografia şi geologia locurilor, organismul biologic. 
Raporturile actorului cu mediul fizic se constituie într-un „joc” de 
interpretări prin care actorul percepe realitatea şi o înţelege, adică îi dă un 
sens în funcție de care el va acționa. In al doilea rând, „environment-ul” 
cuprinde mediul obiectelor sociale, format din ceilalţi actori care acţionează 
şi din complexitatea raporturilor sociale. În ultimă instanță, interacțiunea 
dintre două sau mai multe persoane, şi mai ales subiectivitatea care este 
angajată în aceasta, constituie axul principal al teoriei lui Parsons”. Tot în 
categoria „obiectelor sociale” se află şi elementele simbolice ale tradiției 
culturale, idei sau credințe, precum şi simbolurile „expresive” şi modelele 


' Totuşi Parsons a „oscilat” adesea in aprecierea poziţiilor celor trei sociologii 
„clasice”. Deşi in The Structure... influenţa weberiană este dominantă, în lucrările 
ulterioare Parsons a analizat acțiunea într-o „manieră mai durkheimistă”; „Martindale 
exagerează însă, atunci când spune că ar fi abandonat definitiv viziunea weberiană” 
(T. Parsons, The Structure of Social Action, ed. cit., vol. 1, p. 11). 

? T. Parsons, The Structure of Social Action, ed. cit, p. 210. 

= Deşi traductibil prin „mediu” (înconjurător) termenul „environment” a fost 
însuşit ca atare în limbile moderne, „mediul” fiind adesea asimilat mediului fizic 
înconjurător, ca un cadru natural, în timp ce „environment-ul” cuprinde (cel putin în 
accepţia parsonsiană) atât obiectul fizic, cât şi pe cele sociale şi culturale. 

4 Aceasta nu înseamnă, totuşi, că sociologia parsonsiană este una „subiectivă” 
în sens psihologic. Dimpotrivă, în concepția lui Parsons, latura „subiectivă” a acţiunii 
sociale are un statut obiectiv, aspectul subiectiv interesându-l pe sociolog numai în 
măsura în care este ,,institutionalizat’’, obiectivat. 

valorice, atât timp cât sunt tratate de actor ca obiecte situationale şi nu sunt 
„internalizate” de el ca elemente ale structurii personalităţii sale. Toate 
acestea constituie „obiectele culturale” ale „environment-ului”. 

Despartind realitatea în două moduri de existență, „real” şi 
„simbolic”, Parsons va relua distincţia dintre acţiunea logică şi nonlogică a 
lui Pareto şi va încerca să explice acţiunea simbolică, adică socială. Rolul 
simbolurilor în lumea socială este dominant în concepţia sociologului 
american: pe de o parte, numai „traversând” lumea semnelor şi simbolurilor 
„actorul? poate să cunoască „environment-ul” său, să-l „resimtă”, să-l 
evalueze, în sfârşit, să-l manipuleze. Totodată, o funcție importantă a 
„Simbolisticii” în acţiunea socială este accea de a media regulile de 
conduită, normele, valorile culturale, adică tot ce serveşte „actorului” drept 
ghid în orientarea acţiunii sale. Prin aceste norme şi valori (a căror natură 
simbolică nu trebuie deloc pierdută din vedere) este făcută comunicabilă 
conduita unui om, prin ele ea devine mai puţin opacă față de ceilalți 
„actori”. „Orbita simbolică” îi permite „actorului” să interpreteze o situaţie, 
să-i găsească principalele puncte de reper. În sfârşit, normele şi valorile 
culturale sunt cele care-i furnizează scopurile şi mijloacele specifice, 
conferind acțiunii o semnificaţie particulară atât „în ochii săi”, cât şi în ai 
celorlalţi. În concluzie, acţiunea socială este compusă din patru elemente: 
un subiect, „actorul”, o situaţie, care cuprinde obiectele fizice şi sociale cu 
care „actorul” se află într-un anumit raport, simbolurile, prin intermediul 
cărora el intră în raporturi cu diferite elemente ale situaţiei şi le atribuie o 
semnificaţie; reguli, norme, valori, care ghidează orientarea acțiunii, adică 
raporturile „actorului” cu obiectele sociale şi nonsociale. 


3. Sistemul acţiunii sociale 


Toate aceste elemente se referă la acţiunea concretă sau „sintetică” 
(în terminologia lui Pareto), dar aceasta poate fi „descompusă”, la rândul ei, 
în mai multe „unități” ca: fracțiuni de gest, cuvinte, mimici, a căror 
asamblare formează, de exemplu, un rol social sau un anumit „moment” al 
interacțiunii dintre doi „actori”. Pe de altă parte, o acţiune nu este niciodată 
izolată, ci face parte dintr-un ansamblu mai larg, aşa încât orice acțiune 
poate fi considerată în acelaşi timp ca totalitate de unități şi ca un element al 
unei totalitati mai largi, ceea ce face posibilă, în viziunea lui T. Parsons, 
conceperea acţiunii ca un sistem care trebuie să răspundă la cel puţin trei 
tipuri de condiții: 

1. Condiţii de structură: care se referă la modalităţile de organizare, 
ghidate de modelele normative ce permit relativa stabilitate a sistemului. 
Aceste modele constituie variabilele structurale ale sistemului acțiunii 

sociale (pattern variables) şi reprezintă „dilemele” acesteia, cu care agentul 
este permanent confruntat. Numărul acestor dileme este desigur mare, dar 
nu este nelimitat. Dintre cele mai frecvente, Parsons reţine cinci tipuri 
polare, dezvoltând astfel tipologia „societate-comunitate” a lui F. Tonnies: 
universalism — particularism, în raport cu care obiectul acțiunii este evaluat 
cu ajutorul unor criterii generale, universal valabile sau, dimpotrivă, al unor 
criterii ad-hoc, particulare; performanță — calitate, după cum „actorul” 
judecă sau nu un obiect în funcție de ceea ce poate fi realizat cu ajutorul lui; 
neutralitate afectivă — afectivitate, după natura afectivă sau nonafectivă a 
evaluării obiectului, specificitate — difuziune, după cum raportarea 
„actorului” la ceilalți este una strict funcțională sau multiplă; orientarea 
către sine a „actorului” sau orientarea lui către colectivitatea căreia îi 
aparţine. Se poate observa că primele două variabile structurale se referă la 
obiectul acțiunii, şi ele sunt numite de Parsons variabile structurale ale 
modalităţii obiectului, celorlalte se referă la „actor”, sunt variabile 
structurale ale orientării spre obiect. Dar atât unele cât şi celelalte nu pot 
asigura stabilirea sistemului, dacă acesta nu răspunde unor funcții specifice, 
adică dacă nu satisface un set de nevoi interne şi externe. 

2. Condiţii de realizare a funcţiilor sistemului: presupun activităţi 
„consumatoare? sau „instrumentale”, după cum „actorul” urmăreşte 
scopuri limitate şi imediate sau să producă mijloace pentru scopuri 
îndepărtate. Activităţile instrumentale satisfac exigenţele funcţiilor de 
adaptare şi menţinere latentă a modelului cultural, cele „consumatoare” 
răspund nevoilor de integrare şi „realizare a scopurilor”. lată cum 
defineşte Parsons aceste patru „imperative funcționale”: a) „Funcția de 
adaptare preluată din teoria biologică se referă la interfaţa dintre sistem şi 
mediul înconjurător, în special la interesele de lungă durată ale sistemului, 
de menţinere şi dezvoltare într-o perspectivă evolutionara”’; b) „Funcția de 
atingere a scopurilor se referă la nevoile sistemului de acțiune de a stabili 
relații relativ specifice cu mediul înconjurător şi, de asemenea, structuri și 
procese care să faciliteze capacităţile sistemului în această direcție” ; 
c) Funcţia de integrare urmăreşte crearea unor „mecanisme mediatoare 
capabile să îndulcească conflictele potențiale din sistem şi să conducă la 
întărirea lui’. d) Funcţia de menţinere latentă a modelului cultural 
contribuie, pe de o parte, la delimitarea societăţii de natură şi asigură, pe de 
altă parte, continuitatea sistemului prin transmiterea de la o generaţie la alta 
a „codului cultural-simbolic”. 


' T. Parsons and G.M. Platt, The American University, Cambridge, Harvard 
University Press, 1975, p. 13-14. 

* Ibidem, p. 14. 

Elementele structurii şi funcțiile acţiunii sociale formează paradigma 
structural-funcțională a sistemului acțiunii. 

3.  Procesualitatea reprezintă a treia condiție a existenței sistemului. 
Ea nu este totuşi cuprinsă în paradigma structural-functionala, iar Parsons îi 
acordă o mică importanță, cu excepția a două tipuri de procesualitati în 
sistem (diferențierea şi integrarea) studiate mai mult ca procese 
evolutionare decât sistemice. De aceea, la ele ne vom referi atunci când 
vom discuta „evoluționismul functionalist”. Să încercăm acum un bilanţ al 
sociologiei acţiunii sociale la T. Parsons. 

Un merit incontestabil al acestei sociologii este, desigur, acela de a fi 
produs o viziune globală asupra acţiunii sociale ca subsistem al sistemului 
acţiunii umane în general’. Nici unul dintre cei trei sociologi pe care-i 
analizează Parsons în Structura acțiunii sociale nu a sesizat atât de clar 
interdependenta acțiunii sociale cu formele acțiunii umane ca sistem. Deşi 
Weber şi Pareto au încercat să clarifice legăturile activității sau acțiunii 
sociale (nonlogice) cu acțiunea economică, îndeosebi, rezultatele la care au 
ajuns ei au fost mai degrabă eşecuri teoretice. Teoriile lor sociologice n-au 
permis o viziune interdisciplinară, reală şi eficientă, Pareto eşuând într-un 
psihologism actionalist care ignora realizările psihologiei contemporane lui, 
iar Weber a insistat mai mult asupra formelor de rationalizare (economică) 
a acțiunilor umane iraționale. Parsons a adoptat o viziune mai pragmatică, 
concretizată în colaborarea sa cu specialişti în psihologie, economie sau 
chiar biologie, dar teoria generală a acțiunii umane care a rezultat astfel nu 
şi-a atins scopurile propuse, din mai multe motive. În primul rând, datorită 
faptului că paradigma structural-functionalista a fost extinsă la toate tipurile 
de acţiune umană, rezultatul fiind o ambiguitate în definirea specificității 
fiecărei acţiuni şi o evaluare destul de abstractă, pentru a putea fi aplicată 
practic, a comportamentului fiecărui subsistem al acțiunii umane. 

În al doilea rând, atât „variabilele structurale”, cât şi „imperativele 
funcţionale” suportă o ierarhizare în care rolul principal îl deţin normele 
culturale. Acţiunile umane apar mai degrabă ca deductii din aceste norme, 
decât ca procese de producere efectivă a lor. În consecință, condiţiile 
procesualitatii sistemului acțiunii sunt limitate la o procesualitate de 
„reproducere”, de obicei culturală, ceea ce face din logica sistemului 
acțiunii propusă de Parsons mai degrabă o logică a conservării acestui 


' Din acest punct de vedere, lectura critică a sociologiei paronsiene a acțiunii 

poate valorifica multe idei şi concepte ale acesteia în beneficiul unei teorii ştiinţifice a 

sistemului, structurii şi „megastructurii” acțiunii sociale, aşa cum se poate observa în 

A. Mihu, 4.B.C.-ul investigaţiei sociologice, vol. 1, Editura Dacia, 1971, partea I — 
Obiectul. 

sistem. Integrarea acțiunilor în sistem, obiectul propriu-zis al sociologiei ca 
ştiinţă, este astfel definită ca mijloc de eliminare a tensiunilor, conflictelor 
agenţilor şi defineşte la rândul ei o ordine socială „suprapusă” acțiunilor, şi 
nu produsă de ele. 

In sfârşit, sociologia lui Parsons abordează mai degrabă concepte 
decât realități, părţile şi nu întregul, statica şi nu dinamica. Individul însuşi, 
agentul acţiunii, îşi regăseşte cu mare dificultate propria personalitate în 
schema logică a acțiunii propusă de Parsons. El este definit mai mult „din 
exterior”, din perspectiva simbolurilor şi mai puţin din perspectiva condiţiei 
sale umane, a rutinelor şi inovatiilor sale. De fapt, inovaţia socială se reduce 
la Parsons la descoperirea mijloacelor de satisfacere a „imperativelor 
funcţionale”, şi nu se referă la schimbarea naturii scopurilor şi normelor 
acțiunii însăşi. 

Teoria generală a acțiunii urmăreşte în primul rând un scop 
metodologic, acela de a construi o schemă de analiză logică a acțiunilor 
umane concrete. Modalitatile de realizare a acestor acţiuni pot fi 
determinate prin studiul societăților concrete. Când trece de la sociologia sa 
analitică la o sociologie empirică, Parsons este însă nevoit să-şi modifice 
aproape de fiecare dată propria sa schemă analitică. Conceperea acţiunii ca 
sistem este însă o premisă fructuoasă a abordării societăţii ca întreg, ceea 
ce-l face pe sociologul american să reia teoria acţiunii sociale nu atât în 
planul verificării ei empirice, în care dificultățile ar fi mai mari decât 
câştigurile de cunoaştere, cât în cel al extinderii schemei logice a acțiunii la 
structura întregii societăți. Rezultatul acestei extensii îl constituie teoria 
sociologică a sistemului social şi a integrării sociale. 


4. Societatea, sistemul social şi integrarea socială 


Premisa metodologică a teoriei sistemului social o constituie, la 
Parsons, conceptul de sistem social al acțiunii: „Interacțiunea actorilor 
individuali se desfăşoară în anumite condiţii care fac posibilă considerarea 
ei ca un sistem în sensul ştiinţific al termenului şi, prin urmare, un gen de 
analiză teoretică a interacțiunii care a fost aplicat cu succes altor tipuri de 
sisteme în celelalte stiinte”'. Sistemul social poate fi definit din două 
perspective complementare. Una este cea a teoriei acțiunii, în care sistemul 
social este conceput ca un sistem al „unităţilor de acțiune”, iar teoria 
sistemului social este o analiză a „structurii interne” a acestor unități; 
cealaltă este perspectiva analizei ştiinţifice a diferitelor sisteme fizico- 
naturale sau culturale. Şi într-un caz şi în celălalt, se urmăreşte analiza 


! T, Parsons, The Social System, New York, The Free Press, 1951, p. 3. 
250 


Universitatea SPIRU HARET 


interacțiunilor dintre cele trei clase de obiecte care constituie „lumea ca 
obiect”: sociale, fizice, culturale. Toate trei apar în cea mai simplă definiție 
a sistemului social: „Un sistem social constă dintr-o pluralitate de actori 
individuali care: interacționează unii cu alții într-o situaţie ce conține un 
aspect fizic; sunt motivaţi în termenii unei tendințe de «optimizare a 
gratificatiei»; relatia lor cu «situatiile», incluzand aici pe ceilalti actori, este 
definita si mediată in termenii unui sistem de simboluri împărtăşite şi 
structurate cultural”. 

Sistemul social este însă doar unul dintre cele trei aspecte ale 
structurării acțiunii sociale, iar analiza lui nu poate fi făcută prin reducerea 
la celelalte două (personalitatea si cultura). În schimb, schema de analiză a 
sistemului acțiunii sociale este valabilă, aproape punct cu punct, şi pentru 
analiza sistemului social, deoarece şi acesta este conceput de Parsons ca un 
mod de organizare a elementelor acţiunii constând din stabilirea ,, pattern- 
urilor interactive dintre o pluralitate de actori individuali”. În teoria 
parsonsiană a sistemului social, acţiunile sau unitățile de acţiune sunt 
considerate numai ca unități relationale şi, prin urmare, elementele propriu- 
zise ale sistemului social sunt unităţile care produc o ordine a status- 
rolurilor, în fapt, structura relationala a sistemului. Definirea statusurilor şi 
rolurilor corespunde „perspectivei reciproce inerente în interacţiune”, adică 
fiecare „actor” este, pe rând, obiect şi subiect al acțiunii. Când este obiect, 
„actorul” performează un act care are semnificaţie de Status, iar când 
ee | el însuşi, când este obiect, „actorul” „joacă” un rol. În sfârşit, 
pentru că statusul şi rolul nu sunt atribute ale individului sau „actorului” 
individual, acesta este el însuşi un element sau o unitate a sistemului social. 
Ca să rezumăm, elementele sistemului social sunt: actul social, realizat de 
un „actor” care este orientat spre ceilalți „actori”, consideraţi ca „obiecte”; 
status-rolul, ca un subsistem organizat al „actorului” sau „actorilor”, care 
ocupă statusurile şi acţionează unii fata de alții în termenii unor „orientări 
reciproce date”; actorul însuşi ca o unitate socială, sistemul organizat al 
tuturor statusurilor şi rolurilor care se referă la el atât ca un obiect social, cât 
şi ca „autor” al unui „sistem de activități de rol”. Problema importantă a 
sistemului social nu este însă, după Parsons, cea a elementelor componente, 
ci a structurii sistemului, adică a interacțiunii totdeauna „ordonate” sau 
integrate dintre aceste elemente, în fond, vechea problemă „hobbesiană a 
ordinii”. Parsons o rezolvă şi la nivelul sistemului social, postulând, mai 
întâi, echilibrul functional sau integrativ, dar, după părerea noastră, 
cerințele funcţionale ale sistemului social nu au sens decât prin raportare la 


! Ibidem, p. 5-6. 
? Ibidem, p. 26. 

acest postulat, căci, dacă echilibrul sau ordinea socială nu mai sunt 
postulate teoretice, este putin probabil că orientările motivationale şi de 
valoare mai rămân cerințe necesare, practice, ale unui sistem social. 
Dimpotrivă, în acest caz, acţiunea este orientată împotriva acestor orientări 
şi nu după ele. T. Parsons nu-şi pune însă asemenea probleme. El vrea să 
explice cum este posibilă ordinea socială (capitalistă) şi nu cum poate fi ea 
schimbată; cum poate fi maximizat tipul (capitalist) de raționalitate socială 
şi nu cum generează el propria schimbare. Sistemul social pe care-l 
analizează sociologul american nu este, de fapt, un sistem social real, ci o 
construcție sociologică ideal-tipică, în fond o „utopie” construită prin 
exagerarea „valorilor” la care sociologul este ataşat, cum ar spune Max 
Weber!. Dar când acest „ataşament” nu este constientizat şi expus de 
cercetător în analiza sa, ne avertiza Weber, investigația ştiinţifică tinde să se 
transforme într-o ideologie. Conştientizează şi expune Parsons „ata- 
şamentul” său valoric? 

Pentru ca sistemul social să „trăiască” şi să „supravieţuiască”, ceea ce 
înseamnă acelaşi lucru la Parsons, adică să se „menţină”, trebuie ca 
„actorii” să acționeze. Si aceştia nu acţionează decât dacă au o motivaţie 
„minimă ” şi „adecvată; adică sunt ,,orientati spre performanţe necesare 
pentru ca sistemul în chestiune să persiste şi să se dezvolte”?. Adecvarea 
motivaţiei, care, să nu uităm, este cerută de menţinerea sistemului, 
presupune: „un minimum de control asupra comportamentului, care este 
potential disruptiv”, adică „problema motivationala a ordinii” pe care 
Parsons o „rezolvă” introducând un concept suplimentar celui de orientare 
motivationala: instituționalizarea; şi adaptarea motivelor „actorului” la 
„expectațiile sale de rol”, adică la ceea ce el aşteaptă din partea celorlalți; 
cerința integrării sistemului, de fapt, adaptarea motivatiei „actorilor” la 
standardele culturale normative care integrează sistemul acțiunii. Aceste 
standarde sunt numite de T. Parsons pattern-uri ale orientării de valoare, şi 
ele sunt: eficiente când conformitatea sau nonconformitatea reprezintă o 
funcţie a intereselor instrumentale ale ,,actorilor’; internalizate, cand 
conformitatea devine „o cerință interioară a structurii personalităţii”. 
Parsons consideră ,,internalizarea” ca tip de bază al integrării motivatiei, 
fiindcă ea determină structura instituțională a sistemului. Instituţia este un 
complex de „roluri integrate”, şi fiindcă ea presupune o permanentă 
„evaluare” a structurilor de rol implică un grad mai mic sau mai mare de 


' Caracterul utopic al sistemului sociologic parsonsian a fost sesizat pentru 
prima dată de R. Dahrendorf în Out of Utopia: Towards a Reorientation of 
Sociological Analysis, in ,,American Journal of Sociology’, vol. LXIV, nr. 2, 1958. 

Ibidem, p. 29 


252 


Universitatea SPIRU HARET 


was 


„semnificație morală”, care se referă la conformitatea structurii de rol cu 
nevoile sistemului şi face posibilă „orientarea mutuală solidară după un 
sistem comun de valori”, ceea ce reprezintă o colectivitate. 

„Instituționalizarea” este „placa tumanta” în teoria sociologică 
parsonsiană. Ea explică atât solidaritatea şi comunitatea valorilor, cât şi 
„diferenţierea rolurilor” (redusă la „diferenţierea pattern-urilor culturale 
care sunt institutionalizate în roluri”). 

In dedicatia lucrării Sistemul social, Parsons se caracterizează ca un 
„teoretician incurabil”. S-a spus adesea că numai dialectica hegeliană poate 
rivaliza cu „realismul analitic” al construcţiei conceptuale parsonsiene. În 
filosofia socială hegeliană toate contradicţiile erau miraculos „depăşite” 
prin conceptul atotputernic de „stat”. In „realismul analitic” contradicţiile 
sunt suprimate înainte de a se manifesta, grație integrării institutionalizate a 
sistemului social. „Controlul social” este permanent şi atotcuprinzător: 
separatia, diversificarea, tot ceea ce ar putea afecta într-un fel sau altul 
unitatea sistemului social reprezintă pentru Parsons modalităţile de 
„reîntărire” a acestuia, de restabilire a ordinii. De aceea, analiza parsonsiană 
a proceselor de ,,diferentiere” din sistemul social nu ne poate spune nimic 
despre schimbarea socială, ci (având în vedere ambiția sociologului 
american de a elabora „sinteze conceptuale complete”) totul despre ordinea 
socială normativă. Diferentierile sociale sunt reduse în sociologia lui 
Parsons la „diferențieri instituționale de rol”. Ele corespund deci 
„orientărilor motivationale” (cognitivă, catectică şi evaluativa) şi conduc la 
obținerea de către „actor” a unei „gratificații”: cognitive (soluţia la o 
problemă de cunoaştere), catectice (realizarea unui scop imediat, care 
generează o satisfacţie emotional-afectiva); evaluative (integrarea inte- 
reselor inițial divergente sau rezolvarea ori minimalizarea conflictelor 
actuale şi anticipate). 

Tipologia ,,diferentierilor de rol” îşi are corespondentul în tipologia 
pattern-urilor culturale: orientării cognitive îi corespunde sistemul cognitiv 
al ideilor şi credințelor, celei catectice un sistem de simboluri expresive, iar 
orientării evaluative sistemul pattern-urilor integrative sau al standardelor 
de orientare valorică. „„Corespondenţele” nu se opresc însă aici. Cele două 
tipologii sunt legate cu o a treia, care se referă la structura instituţională a 
sistemului social însuşi. Instituţiile sistemului social sunt: relationale, a 
căror activitate principală este îndreptată spre stabilizarea sistemului prin 
definirea clară a statusurilor şi rolurilor părților care interacționează; 
regulative, care reglementează interesele „actorilor” în aşa fel, încât ele să 
nu „lezeze” pe cele ale colectivităţii; culturale, care nu implică neapărat 

„ataşarea” „actorilor” la pattern-urile de orientare valorică morală, ci numai 
„acceptarea” acestora. 

Diferentierile structurilor de rol sunt deci supuse „controlului” 
structurilor institutionalizate, care sunt ghidate de pattern-urile orientărilor 
de valoare. Cum şi acestea din urmă sunt „diferenţiate”, „etajul” următor al 
edificiului sistemului social trebuie să conţină regulile după care aceste 
pattern-uri definesc structurile relationale ale expectatiilor de rol, ceea ce 
Parsons numeşte ,,variabilele-tip ale orientărilor de valoare”, şi pe care le 
derivă logic din teoria acţiunii. Astfel, cele cinci „dileme” ale orientărilor de 
valoare sunt reanalizate din perspectiva sistemului social. Orientarea spre 
afectivitate versus neutralitate afectivă apare, în cazul sistemului social, ca 
„dilemă a gratificatiei sau disciplinei”; orientarea spre sine versus 
colectivitate capătă forma „dilemei interesului privat versus colectiv”; 
universalism versus particularism este „tradus” în teoria sistemului social 
prin „dilema alegerii între tipurile/standardele orientării de valoare”, iar 
„realizarea — prescrierea” devine „dilema alegerii între modalitățile 
obiectului social”; în sfârşit, „specificitate versus difuziune” îşi are 
corespondentul în „definiția scopului/interesului fata de obiect”. Această 
clasificare a alternativelor-tip nu are nici o valoare în sine. Cel puţin nu are 
mai multă valoare decât orice clasificare abstractă şi arbitrară a unor fapte 
sociale, cum sunt cea a reziduurilor la V. Pareto şi cea a instinctelor, 
trebuintelor, nevoilor, intereselor, întâlnită la numeroşi sociologi şi 
psihologi de la începutul secolului. Clasificarea „alternativelor-tip” are însă 
o valoare explicativă pentru poziţia de principiu adoptată de Parsons in 
investigarea sistemului social. Valorile reprezintă în concepția sa 
orientările ultime ale acțiunii. Ele sunt, în fapt, fundamentul sistemului 
social. Valorile constituie însă şi premisele metodologice pe care se 
construieşte teoria sistemului social, iar analiza acestora ne poate lămuri 
mai bine asupra ,,orientarilor de valoare” pentru care optează T. Parsons 
însuşi. Prima dintre acestea este optimizarea gratificatiei. Sociologul 
american traduce astfel imperativul economiei burgheze a raționalismului 
economic: homo oeconomicus este motivat de urmărirea rațională a 
maximizării câştigului, ceea ce, în limbaj parsonsian, înseamnă că „obiectul 
social este totdeauna, actual sau potențial, într-un anumit grad, un obiect al 
catezisului”. Avem astfel un prim standard valoric al orientării „agentului”. 
Orientarea lui spre urmărirea interesului imediat este contrabalansată de 
cele instrumentale şi evaluative (morale). Amândouă îi solicită individului 
respectarea normelor de disciplină: „interioară” (definită de Max Weber ca 
disciplină puritană a urmăririi metodice a scopului individual); ,„ colectivă” 
(care-l obligă pe individ să urmărească nu numai interesele sale private, ci 

şi pe cele colective). Dar cine defineşte, după Parsons, regulile morale sau 
măcar instrumentale ale „disciplinei” la care „actorul” este permanent 
obligat? Desigur, standardele de valoare! 

In limbajul structuralist al lui Parsons, indivizii „reali şi vii”, nu 
acționează, ci „sunt actionati”; singura lor ,,libertate” este aceea de a se 
conforma „standardelor” sistemului, clasificate de Parsons ca ,,variabile- 
tip”. De aceea, problema principală a concepției parsonsiene este cea a 
surselor acestor variabile-tip. Căci sociologul american nu arată nici cum se 
constituie ele şi nici criteriile după care sunt selectate şi acționează în orice 
sistem social. Credem însă că sursa acestor variabile nu este greu de găsit. 
Ea este ideologică şi constă în liberalismul burghez pe care Parsons voia 
să-l legitimeze „ştiinţific” în sociologie. In fiecare dintre aşa-zisele 
„dileme” ale „standardelor de valoare” regăsim nu doar o „traducere” 
funcționalistă a „antinomiilor” societate — comunitate (Tönnies), ci şi a 
celor proprii ideologiei liberale: utilitate individuală sau colectivă? libertate 
sau constrângere socială? individualism pragmatic sau colectivism moral? 
bunăstare materială sau satisfacție spirituală? sentiment sau rațiune? Nu 
numai „dilemele” liberalismului, dar şi „răspunsurile” acestei ideologii sunt 
„valorificate analitic” în sociologia lui Parsons: echilibrul social, 
contrabalansarea forțelor, ,,gratificatia” şi maximizarea ei (de fapt, a 
profitului). Conceptul sociologic care încearcă să „acopere” conţinutul 
burghezo-liberal al concepţiei lui T. Parsons este cel de integrare. Aplicat 
societății capitaliste „avansate” americane, integrarea presupune menținerea 
ordinii acestei societăţi, ceea ce în terminologia parsonsiană constituie o 
cerință funcțională a structurii sistemului social. 


5. Organizarea şi structura sistemului social 


În analiza organizării sistemului social, Parsons pleacă de la structura 
„contextului relational al instituţiilor”, în care predominante sunt „interesele 
instrumentale”. Ori de câte ori vorbeşte de „instrumentalitate”, Parsons are 
în vedere un ansamblu de „mijloace de acţiune” care, la rândul lor, 
sugerează structura economică a societăţii. Sunt două rațiuni pentru care 
structura economică este numai indirect prezentă ca un concept de bază în 
sociologia lui Parsons. Atent şi adesea receptiv la unele idei şi teze ale 
concepției materialist-dialectice şi istorice, Parsons a „împrumutat” de la 
Marx conceptul de suprastructură, tezele privind rolul intereselor 
economice în evoluția societății, importanţa luptelor dintre clasele sociale şi 
conceptul însuşi de structură economică. Or, a opera direct cu acest concept 
ar putea însemna o recunoaştere „deschisă”, din partea lui Parsons, cel 
putin a „virtuţilor explicative” ale conceptului de structură economică, dacă 

nu şi a consecințelor metodologice şi ideologice pe care teoria marxistă a 
structurilor economice le presupune. Parsons foloseşte într-un mod 
„mascat” conceptul de structură economică şi din altă rațiune: economia 
este un subsistem al sistemului social; şi nu „organism social de producție”, 
ca în concepția lui Marx; ea nu determină natura acestuia, aşa cum „partea” 
nu determina „întregul”, în consecință, analiza sociologică a sistemului 
economic trebuie să înceapă printr-o „sociologizare” a conceptelor 
economice. Este o „operaţie epistemologică” în care Parsons se angajează 
cu frenezie şi mobilizează întregul angrenaj complicat al teoriei sale 
sistemice”. Iată câteva „mostre”: schimbul capitalist de mărfuri este redus 
„sociologic” la „sistemul monetar de schimb”, acesta „rezolvă” patru mari 
probleme ale „contextului relational’: problema disponibilului (la Marx, a 
„plusprodusului”): cum devine produsul neconsumat al „actorului” 
disponibil pentru ceilalți; problema remunerării (repartitiei, la Marx): cum 
poate „actorul” să primească din produsele celorlalți; problema accesului şi 
a reglementării competiției pentru bunuri; problema definirii drepturilor 
de posesiune. Traducerea sociologică a problemelor economiei politice nu 
reprezintă însă pentru Parsons doar un exercițiu epistemologic. Ea se 
subordonează scopului central al sociologului american: de a elabora o 
sinteză teoretică a acţiunii umane. Materialul empiric al acestei sinteze nu 
este însă altul decât teoriile sociologilor „clasici”, Weber, Durkheim, Pareto 
şi, nu rareori, Karl Marx. Sociologia economică a lui Marx este 
„valorificată” de T. Parsons prin „asimilarea ei conceptuală” în teoriile 
sociale ale celorlalți trei „clasici”. 

Cele patru „probleme” pe care le rezolvă „sistemul monetar de 
schimb” constituie dimensiunile rationalitatii economice în concepția lui 
Pareto, instrumentale în cea a lui Parsons. Ele sunt analizate în acelaşi timp 
de sociologie, ca teorie a sistemului social, dar şi de ştiinţele economice şi 
politice, cu mențiunea că din punct de vedere sociologic problemele 
rationalitatii instrumentale nu pot avea o rezolvare globală decât atunci 
când sunt abordate din perspectiva sistemului social. Din această 
perspectivă, „cooperarea dintre o pluralitate de actori individuali” 
reprezintă elementul central al structurii relationale. „Cooperarea, spune 
Parsons, este un mod mai puternic de integrare a activităţilor instrumentale 
decât este schimbul. Ea înseamnă împletirea activităților sau contribuţiilor 
într-un asemenea mod, încât produsul să fie o unitate care poate intra 
într-un proces de schimb... Un sistem de relații cooperative este o 


' T. Parsons and N.J. Smelser, Economy and Society. A Study in the 
Integration of Economic and Social Theory, New Y ork, The Free Press, 1965. 

organizație” . În consecință, structura relational desemnată prin activităţile 
instrumentale se „diferenţiază” sau se „organizează” la trei niveluri relativ 
distincte: al realizărilor tehnice propriu-zise (tehnologia); al relațiilor de 
schimb (economia), al relaţiilor de cooperare (colectivitatea sau organizaţia). 

Din punct de vedere instrumental, problema cooperării primeşte, de 
regulă, o rezolvare simplă. Dar activităţile instrumentale se complică atunci 
când, spre exemplu, între „actor” şi „celălalt” se produce o diferenţiere care 
împiedică derularea mecanică a schimbului. Receptivitatea „alterului” nu 
este, cu alte cuvinte, garantată, şi fără aceasta schimbul (economic) nu este 
posibil. Ca şi în teoria acțiunii, Parsons rezolvă problema rationalitatii 
instrumentale pe care a pus-o V. Pareto, preluând interpretarea 
durkheimistă a contractualismului prin reprezentări colective: în termeni 
structural- funcționali, „orientarea motivationala instrumentală” este dublată 
de cea expresivă, care conduce la „încărcarea emoţională” a schimbului 
economic, întrucât ea corespunde variabilei-tip a afectivității. De aceea, 
schimbul economic este posibil datorită respectării „expectaţiilor reciproce” 
ale lui „ego” şi „alter”, loialității lor. Când este „integrată cu un obiect 
social”, de pildă, cu o colectivitate, „loialitatea” se transformă în ataşament, 
iar acesta, dacă este institutionalizat, determină transformarea cooperării în 
solidaritate. In felul acesta, „cooperarea” apare ca un produs necesar al 
schimbului economic de mărfuri, iar ordinea economică a capitalismului şi 
cea „simbolică” sau „morală” reprezintă de fapt ,,variante” ale aceloraşi 
„valori-standard” ale integrării şi menţinerii sistemului social. Desigur, 
între raționalitatea economică (instrumentală) şi cea simbolică (,,morala’”’) 
ale ordinii pot apărea şi „tensiuni”, „decalaje” sau chiar unele „opoziții”. 
Relaţiile dintre cele două tipuri de raționalitate sunt nu numai simetrice, ci 
şi asimetrice, de „fuziune”, dar şi de „segregare”. Caracterul acestor relații 
identifică o anumită configurație structurii sociale. Parsons identifică prin 
„sintaxă conceptuală” mai multe asemenea configurații, dar cea mai 
importantă dintre acestea este cea de tip clasificator, în care „actorul” ca 
obiect este identificat cu o colectivitate. 

Tipul „clasificator” de structură socială presupune evaluarea morală 
a structurii sistemului social: „Există o problemă morală numai atunci când 
alternativele implică o prezumție a relevantei fata de ,,integritatea” sau 
„solidaritatea” unui sistem de interactiune, cand prezervarea integrității sau 
solidarităţii este ea însăşi o valoare”? . În această situaţie, sistemul social este o 
colectivitate, iar obligațiile impuse „actorului” sunt institufionalizate. El 


! T. Parsons, The Social System, ed. cit, p. 72. 
? Ibidem, p.97. 

trebuie deci să le respecte, indiferent dacă manifestă sau nu ataşament 
(afectiv) faţă de ele. Conformitatea poartă acum numele de responsabilitate. 
Nu trebuie însă să uităm că „actorul” acționează doar atunci când are 
o motivaţie „minimă” şi „adecvată” şi că adecvarea optimă este dată de 
„aşteptarea” unei recompense (gratificaţii). Este firesc deci ca „obligaţia lui 
instituțională” de a acționa în interesul colectivitatii să poată genera 
contradicții între individ şi colectivitate, uneori şi între colectivități, 
deoarece sistemul social este în acelaşi timp o colectivitate şi o „reţea de 
colectivități”. Parsons rezolvă simplu (şi simplist) problema antagonismelor 
sociale. El reduce structura societății la o reprezentare ierarhică verticală a 
colectivitatilor. Fiecare colectivitate este înglobată într-una mai largă: 
familia în comunitate, comunitatea în stat, statul într-o regiune etc.; la 
fiecare dintre aceste niveluri individul îşi poate menţine „orientarea spre 
sine”, singura garanție a eficienţei acțiunii lui, în timp ce orientarea spre 
colectivitate „este atribuită de fiecare dată unui nivel ierarhic superior”. 
Dacă traducem această idee a lui Parsons în „limbajul natural”, vom vedea 
că ea exprimă o tendinţă reală a evoluţiei societăţii: permanenta separare a 
problemelor „personale” şi „colective”, dublată de „delegarea ierarhică” 
sau de „amânarea” rezolvării acestora din urmă. Vechea deviză liberală, 
„ceea ce e bun pentru General Motors este bun pentru S.U.A.”, capătă în 
sociologia lui T. Parsons statutul unei „legități sociale” prin care 
„amenințărilor socialiste ale luptelor de clasă” li se răspunde cu „puterea de 
integrare în sistem a oricăror interese particulare”. Există în uriaşul eşafodaj 
conceptual al lui Parsons, atât de abstract şi arid, o permanentă undă 
sentimentală, care trădează o speranţă şi o teamă ale autorului: teama că 
raționalitatea instrumentală capitalistă va conduce la un tip de structură 
socială „clasificatoare”, căreia îi va lipsi puterea de mobilizare a oamenilor 
ca membri ai unei comunități sociale; speranţa că societatea „clasificatoare” 
poate fi un remediu pentru tentatia vieții umanitare, realmente colectivă. 
Visul unei lumi a „bunei înțelegeri umanitare” îşi are limita imediată în 
realitatea societății ,,organizationale”: raționalitatea „simbolică”, care 
introduce criteriul „moralităţii”, defineşte numai tipul comunitar de 
colectivitate (Gemeinschaft), asociația (organizaţia) fiind o colectivitate a 
acţiunii instrumentale. Cu alte cuvinte, când interesele economice ale 
„actorilor” (in principal „posesiunea”) nu sunt afectate, sistemul social este 
o colectivitate, chiar o comunitate, dar dacă „drepturile de posesiune” sunt 
afectate, sistemul social este doar o „reţea de colectivități”. O dată sistemul 
social este statul hegelian al „moralităţii”, de cele mai multe ori el este însă 
numai „societate civilă”. Tulburările, antagonismele care pot să apară în 
această societate civilă sunt reglementate, reduse sau anihilate de 

„moralitatea” statului, adică de sistemul de simboluri (pattern-uri culturale), 
singurul care permite evaluarea morală a acţiunilor sociale. Înrudirea dintre 
Hegel şi Parsons nu este doar „metaforică”. Ea nu constă doar în forma 
superabstractă a expunerii şi în limbajul sofisticat al conceptelor. Este o 
înrudire substanțială, profundă. Desigur, sistemul social nu este considerat 
de Parsons ca omogen şi absolut unitar. El este diferențiat în subsisteme şi 
suportă o anumită „variabilitate structural-funcţională”. 

Pentru teoriile sociologice „clasice” pe care Parsons încearcă să le 
sintetizeze într-o paradigmă generală a acţiunii, sistemului şi structurii 
societăţii, criteriul de evaluare a progresului social era raționalitatea, în 
forma sa economică sau culturală. Parsons pare să accepte şi el acest 
criteriu atunci când defineşte structura societăţii industriale prin variabile- 
tip „universalism -— realizare”, dar în Sistemul social reconcilierea 
structuralismului functionalist cu o teorie a dinamicii societății este mereu 
amânată, Parsons avertizând că o asemenea teorie nu va fi posibilă decât 
atunci când „sociologia statică” va acumula suficient material empiric 
pentru a permite studiul ştiinţific al schimbării sociale. În aşteptarea 
acumulării de date empirice, sociologul american se hotărăşte, la mijlocul 
anilor ’60, să proiecteze totuşi o teorie a dinamicii sociale, dar nu ca 
„generalizare empirică” şi nici ca „sintaxă conceptuală”, ci pur şi simplu ca 
ideologie evoluționistă. 


6. Neoevolutionismul functionalist; 
semnificaţia sa ştiinţifică şi ideologică 


„Cine-l mai citeşte azi pe Spencer? — întreba Parsons în 1937. Este 
greu să realizăm acum ce senzaţie a produs el în lume... A fost confidentul 
intim al unui Dumnezeu ciudat şi cam nebinevoitor, pe care el l-a trădat. 
Noi am evoluat dincolo de Spencer”! Într-adevăr, nu numai Spencer, dar şi 
evoluționismul ca teorie a societății vor dispărea aproape definitiv din 
dezbaterea teoretică postbelică. La începutul anilor '60 au apărut însă 
primele semne care arătau că decretarea „morții lui Spencer fusese 
prematură. Surprinzător, poate, dar tocmai Parsons este acela care şi-a 
propus să realizeze o sinteză evolutionara structural-functionala a societăţii 
umane şi să explice din această perspectivă societatea moderna. Motivația 
unei asemenea întreprinderi este că perspectiva evolutionara „concepe 
omul ca fiind integrat lumii organice, iar societatea umană şi cultura sunt 
analizate în cadrul de referință general apropiat proceselor de viaţă. 
Indiferent dacă adjectivul biologic va fi folosit sau nu, principiul evoluţiei 


! T, Parsons, The Structure of Social Action, ed. cit, p. 3. 

este ferm stabilit ca aplicându-se întregii lumi a ființelor vii. Desigur, aici 
trebuie inclus aspectul social al vieții umane. Dar conceptele de bază ale 
evoluţiei e ca variația, selecția, adaptarea, diferențierea şi 
integrarea, țin de centrul interesului nostru de studiu când sunt ajustate prin 
apropiere de problemele culturale si sociale”! 

Cum face Parsons această „ajustare ‘prin apropiere”? Mai întâi, 
desigur, prin „traducerea” sociologică a principalelor categorii ale teoriei 
evoluţiei organice, biologice. Astfel, organismului biologic îi corespunde, 
în teoria evoluţionară a lui Parsons, conceptul de societate. Daca 
organismul biologic se defineşte printr-un sistem de pattern-uri genetic 
determinate, societății îi este caracteristică în primul rând capacitatea de a 
învăţa şi comunica prin limbaj, adică prin cultură, care reprezintă, deci, 
corespondentul conceptual analitic al capacității genetice a organismelor. 
Cultura este organizată însă simbolic şi, deşi este rezultat al emergentei 
evolutive, ea diferă de capacitatea genetică atât prin tipul ei de organizare 
cât şi, mai ales, prin sistemul de transmitere, deoarece componentele 
culturii sunt organizate sistemic şi sunt codificate. Numai o componentă a 
culturii poate fi socotită ca invariant unic, sistemul comportamental. În 

schimb, sistemul personalităţii este independent atât de sistemul culturii, cât 
şi de structura organismului. Transmisia socială sau procesul social evolutiv 
diferă de evoluţia organică prin natura „environment-ului” său format din 
subsistemele comportamental, al personalității şi cultural. De aceea, 
variabilitatea biologică devine, în sociologie, diferențiere socială produsă 
înăuntrul comunităţii societale prin interacțiune cu aceste trei subsisteme 
„environmentale”. 

Parsons defineşte comunitatea societală ca un sistem normativ al 
ordinii, care cuprinde statusurile, drepturile şi obligaţiile membrilor ei: 
„Pentru a supravieţui şi a se dezvolta, comunitatea societală trebuie să 
menţină integritatea orientării culturale comune, puternic (deşi nu în mod 
necesar uniform şi unanim) împărtăşită de membrii ei, ca bază pentru 
identitatea ei societală”?. Din postularea abstractă a necesităţii menţinerii 
ordinii normative sunt derivate două elemente principale ale paradigmei 
evolutionare a societății: un element structural, independența sau 
autonomia sistemului cultural, care /egitimeazd ordinea normativă; un 
element evolutionar, creşterea acestei independente fiind considerată un 
, trend” principal al procesului evolutionar, implicând diferențierea dintre 
structurile şi procesele culturale şi societale. 


' T. Parsons, Societies, Evolutionary and Comparative perspectives, New 
Jersey, Prentice Hall, 1966, p. 2. 

? Ibidem, p. 11. 

Dar „ajustarea prin apropiere” a teoriei evoluţiei organice nu se 
opreşte aici. Pentru biologi, variabilitatea genetică a populațiilor este un 
element structural, dar mecanismele prin care acţionează această 
variabilitate sunt circumscrise unui proces a cărui tendinţă evolutionara 
centrală este adaptarea prin selecție naturală. Teoria evolutionara organică 
presupune, deci, un criteriu de evaluare a proceselor evolutionare, şi aici au 
apărut diferențele între sociologi şi biologi. In timp ce biologii 
contemporani ezită în folosirea criteriului adaptabilității ca un indicator al 
superiorității sau inferioritatii unui nivel sau un stadiu evolutiv, sociologii 
evolutionisti (ca H. Spencer) au înlocuit criteriul adaptabilitatii cu cel al 
complexităţii. Parsons nu acceptă această înlocuire. Punctul său de vedere 
este că avansurile înregistrate de biologie semnifică, dimpotrivă, că nu 
există discontinuitate între evoluția organică şi cea culturală. 

De aceea, scrie el, concepţia mea evolutionara se deosebeşte de cea a 
primilor evolutionisti în sociologie prin aceea că „am încercat să fac 
criteriul meu de bază congruent cu cel folosit în teoria biologică, numind 
„mai avansate” sistemele care manifestă o mai mare capacitate adaptativă 
generalizată”. La evolutionistii darwinisti, adaptarea era totdeauna 
selectivă, era adaptarea la mediu. Evolutionistii neodarwinisti nu mai 
acordă mediului prima importanță, iar unii nu-i mai acordă practic nici una, 
adaptarea reprezentând pur şi simplu „maximizarea profitului genetic” al 
individului (vezi sociobiologia). Când se referă la „apropierea” sociologică 
a avansurilor biologiei moderne, T. Parsons are în vedere, desigur, 
evoluționismul neodarwinist. Dar, în cazul evoluţiei sociale „profitul 
genetic” este în fapt cultural, Parsons pledând în multe din lucrările sale 
pentru analogia simboluri — gene. In sfârşit, individul social este, în 
concepţia sociologului american, „actorul”, iar acesta este individual sau 
colectiv. De aceea, teoria sa evolutionara este specificată la două niveluri 
analitice: cel al teoriei generale a acţiunii şi cel al teoriei sistemelor sociale; 
„comunitatea societală” se află în sistemul social, iar acesta din urmă este 
un subsistem al sistemului acțiunii. 

Consecința acestor precizări este că în teoria evolutionara a lui 
Parsons lipseşte însăşi evoluția. „Tipul de proces caracteristic sistemelor 
sociale este interacțiunea ”, iar pentru a înţelege acest proces trebuie să-l 
localizăm la nivelul simbolic, adică la nivelul limbajului şi al codului, al 
structurii normative. Schimbarea este doar un proces secundar, care se 
referă la transformarea structurilor sociale, căci cele mai multe procese 
sociale nu urmăresc schimbarea structurilor, ci menţinerea lor. Aşa că, din 
punct de vedere analitic nu există nici o diferență, conchide Parsons, între 


' Ibidem, p. 110. 

schimbarea şi conservarea structurilor: „Diferenţa apare doar în legătură cu 
intensitatea, distribuția şi organizarea componentelor „elementare” ale 
proceselor particulare relativ la starea structurilor pe care ele le afectează”. 

Teoria evoluţiei societăţilor devine astfel, la Parsons, teoria structurilor 
societăților. Şi rezultatul unei asemenea transformări” este o concepție 
anistorică despre evoluţia socială. O recunoaşte explicit Parsons însuşi: „O 
mare confuzie... se naşte din dogma că teoria evolutionara trebuie să fie 
istorică în sensul istoricismului. Indiferent dacă-i urmăm pe Hegel şi Marx, 
sau pe filosofii germani de mai târziu, ca Dilthey, istoricismul a negat 
posibilitatea sau relevanta teoriei analitice generalizate (care tratează 
sistematic interdependenta factorilor ca variabile independente) în expli- 
carea secventel temporale a fenomenelor socioculturale. Durkheim şi 
Weber au adus în schimb o nouă eră în urmărirea acestei idei”?. De aceea, 
Parsons acordă prioritate metodologică în studierea evoluției societăților nu 
istoriei, proceselor şi schimbărilor, ci analizei structurale. O asemenea 
prioritate, spune el, este împărtăşită nu numai de sociologi, dar şi de biologi. 

Trebuie să observăm că argumentul extras din analogia cu biologia 
este mai degrabă inutil. În realitate, prioritatea metodologică a analizei 
structurale este, în sociologia lui Parsons, consecința directă a concepției 
sale generale despre societate ca ordine normativă. 

Schimbarea structurilor sociale, care ar fi trebuit să constituie esența 
teoriei evoluției societăților, se reduce la schimbarea formelor de legitimare 
normativa a diferentierilor sociale. Criteriul după care societățile sunt 
plasate pe scara evoluţiei este „dezvoltarea produsă în elementele codului 
structurilor normative”. Astfel, în trecerea de la societățile „primitive” la 
cele „intermediare”, elementul focal este limbajul, iar în trecerea de la 
acestea la societăţile „moderne”, sistemul legal. Opţiunea lui Parsons 
pentru un asemenea criteriu al secventei evolutionare îi permite să ajungă la 
rezultate notabile în analiza societăților primitive (de tipul „primitiv 
avansat”), a societăților „arhaice” şi imperiilor „istorice” intermediare, 
precum şi a unor societăți seed-bed, care par să fi deviat de la orice schemă 
evolutionara liniară. În evaluarea societăților moderne, această opțiune 
metodologică conduce doar la reafirmarea rezultatelor analizelor structural- 
funcționaliste întreprinse de Parsons în lucrările sale anterioare perioadei 
„evoluționiste”. 

Dar această opțiune aduce sociologiei neoevolutioniste parsonsiene şi 
două mari servituti. Prima este de natură teoretică, vizând capacitatea 
explicativă a acestei sociologii. De ce mecanismele de funcționare ale 


! Ibidem, p.21. 
? Ibidem, p. 115. 
262 


Universitatea SPIRU HARET 


societăților sunt şi mecanismele lor evolutionare? $i de ce acestea din urmă 
sunt funcţionale? În cele din urmă, de ce diferentierile sociale sunt 
totdeauna functionale? 

Desigur, asemenea intrebari pot fi formulate pentru ansamblul teoriei 
sociologice parsonsiene, faza ei ,,evolutionista” nereuşind să depăşească 
postulatul universalitatii funcţiei. Dacă societatea se defineşte ca ordine 
normativă, atunci capacitatea sa de adaptare este cu atât mai mare cu cât 
ordinea este mai puternică şi mai stabilă. Or, această ordine nu este 
niciodată, după Parsons, decât ordinea lingvistică, religioasă, morală, legală 
sau politică a orientărilor culturale predominante. „Fundamentalismul”, 
prin care el denumeşte rezistenţa la schimbarea ordinii, este mai degrabă o 
rezistență pe care o impun cei interesaţi să conserve ordinea dată şi nu cei 
pentru care această ordine reprezintă dominaţia şi exploatarea lor. De aceea, 
„generalizarea”, ca revers al „specificaţiei”, nu este menită doar să refacă 
„ciclul evolutiv”, cum crede Parsons, ea poate fi şi o generalizare reală a 
unui tip de diferențiere istorică, şi atunci evoluţia se transformă în revoluție 
socială. Totodată, rezultatul unor asemenea generalizări istorice nu poate fi 
apreciat prin criterii culturale „exterioare” sistemului de stratificare, ci prin 
noile relaţii sociale produse de însuşi acest sistem. Ceea ce se întâmplă la 
nivelul codurilor normative este determinat de ceea ce se produce în viata 
socială reală şi de modul în care se produce şi reproduce sistemul acestei 
vieţi, societatea concretă, istorică. 

Fiindcă este istorică, variabilitatea culturală a societăţilor umane este 
diferită de cea a organismelor vii. Desigur, adaptabilitatea societăților se 
validează în „succesul lor reproductiv”, dar, spre deosebire de animale, 
oamenii pot transforma şi mediul lor natural, exterior, şi mediul cultural, 
interior. Conflictele care apar în acțiunea lor istorică sunt conflicte sociale 
şi ele sunt disfunctionale, pentru ca ordinea care le normeaza este 
contradictorie si disfunctionala. In rest, ceea ce pentru Parsons apare ca 
,rezistenta” la inovaţie şi schimbare, nu este mai putin un tip de 
raționalitate socială care se impune nu prin simplă diferențiere socială 
mecanică, ci prin luptă socială, în ultimă instanță. 

Parsons identifică însă raționalitatea funcționării sistemului social 
capitalist cu raționalitatea istorică a evoluţiei societăților. Secularizarea a 
ceea ce Marx numea, după Hegel, „societatea civilă”, formalizarea juridică 
a acestei secularizări, autonomia subsistemului economic în cadrul 
sistemului social prin intermediul pietii de mărfuri şi a banilor, 
birocratizarea administrării societății, într-un cuvânt, „universalele 
evolutionare” ale lui Parsons, sunt categorii structural-functionale derivate 
din investigarea societății capitaliste şi extrapolate la întreaga istorie a 

societăților. Aici apare şi a doua servitute a concepției neoevolutioniste 
parsonsiene. Ea este o servitute ideologică şi constă în reconstrucţia 
finalitatii evolutionare spenceriene — societatea industrială engleză de la 
sfârşitul secolului al XIX-lea — pentru societatea capitalistă americană de la 
mijlocul secolului al XX-lea: T. Parsons nu face altceva decât să 
reîntărească ideologic legitimitatea raționalității funcţionale a acestei 
societăţi ca model universal evolutionar al istoriei tuturor societăților. Dar, 
cum dezvoltarea istorică reală a societăţilor pare a nu conduce spre o 
asemenea „integrare” evolutionara a lor, sociologul american renunță pur şi 
simplu la cercetarea acestei dezvoltări şi o înlocuieşte cu o teorie abstractă a 
evoluţiei construită prin analogia sociologiei şi biologiei. Rezultatul este că 
puţini sociologi, chiar dintre cei mai fideli functionalismului, au putut 
aplica schema evolutionara a lui Parsons la analiza schimbărilor sociale 
contemporane, iar atunci când au încercat să o facă, rezultatele la care au 
ajuns par mai degrabă să infirme o asemenea schemă teoretică! . 

Obsesia analizei structurale nu-i permite lui Parsons să depăşească 
cadrele istorice ale societății capitaliste. Dimpotrivă, concepția sa va 
conduce la eliminarea dimensiunii istorice din studiul sociologic şi la 
ipostazierea societăţii capitaliste americane ca „model” al evoluţiei tuturor 
societăţilor moderne. Un labirint de concepte „analitice” construieşte 
Parsons pentru a „demonstra” că orice schimbare a societăţii moderne va 
putea fi asimilată de sistemul capitalist. Singurul proces care nu este 
„integrat” sistemului social, ci pare să determine evoluţia acestuia, este cel 
reprezentat de ceea ce T. Parsons numeşte ,, trendul raționalității ”. 


7. Raţionalitatea — factor determinant 
al dinamicii şi evoluţiei sociale 


Într-un studiu publicat în 1976, Parsons sugerează că numai analiza 
„referinţelor sociale şi culturale” ale rationalitatii poate explica trecerea de 
la un stadiu la altul al evoluţiei intelectuale şi sociale. Dacă un psiholog ca 
J. Piaget a accentuat determinarea „intraoganică” (genetică) a inteligenței, 
sociologul va trebui să trateze inteligența în strânsă legătură cu 
raționalitatea. Fără îndoială, inteligența este o componentă de bază a 
rationalitatii, dar aceasta din urmă trebuie distinsă de cunoaştere (produsul 
final al procesului cognitiv), de competenţă şi de inteligență, căci 
raționalitatea nu este o simplă proprietate a acțiunii individului, ci un 


' Critica functionalismului evolutionist al lui Parsons este o dimensiune 
importantă a cercetărilor unor sociologi functionalisti, într-un fel sau altul: W.E. 
Moore, G. Lenski, P. Bellah, S.N. Eisenstadt, M. Levy. 

„medium generalizat, care implică institufionalizarea componentelor 
cognitive într-o vastă ierarhie de acţiuni umane” . Cultura utilitarista a 
înțeles raționalitatea numai în sensul „urmăririi raţionale a interesului 
propriu”, în timp ce aceasta este profund implicată într-un complex cognitiv 
ale cărei determinări sunt sociale şi culturale, şi nu utilitarist-economice. De 
aceea, conchide Parsons, in analiza ştiinţifică a rationalitatii va trebui să 
depăşim atât perspectiva psihologică, cât şi pe cea economică, promovând 
în schimb, aşa cum a făcut Marx Weber, punctul de vedere al sociologiei. 
Încă în Sistemul social T. Parsons va realiza o altă clasificare a rationalitatii 
decât cea intrinsecă (instrumentală) şi simbolică, dinstingând trei 
„sectoare” de raționalitate, în raport cu trei niveluri de organizare socială: 
tehnologic, nivelul elementar de organizare, care implică mobilizarea 
resurselor pentru un scop dat de către un „actor” individual sau de către 
colectivitate; raționalitatea care îi corespunde este, în linii generale, 
raționalitatea intrinsecă, conform conceptului de acţiune logică a lui V 
Pareto; intermediar, care presupune procesul de „alocare a resurselor” 
pentru realizarea unei „pluralități ” de scopuri alternative, cu o raționalitate 
distributivă sau economică; politic, al ,,maximizarii puterii”, caracterizat 
prin acțiunea nonlogică în concepţia lui Pareto, corespunde, după Parsons, 
rationalitafii extrinsece simbolice”. 

In raport cu aceste trei tipuri ale rationalitati, Parsons decide că 
societatea modernă — al cărei tip ideal este societatea americană — comportă 
în cel mai înalt grad raționalitatea la toate cele trei niveluri, ca rezultat al 
celor trei mari revoluţii înfăptuite în epoca modernă: revoluția industrială, 
care a generat raționalitatea tehnologică; revoluția educațională, care a 
produs profesionalismul. („ceea ce a luat locul cvasielitilismului aristocratic 
este profesionalismul”)? ; revoluția democratică, care a impus modul 
participativ de viaţă. In consecință, fenomenele sociale de criză pot si 
trebuie să fie explicate ca avându- -şi rădăcina nu în alcătuirea sistemului 
social, ci ca simple ,,derivatii” de la standardul de raționalitate instituit. În 
The Social System, Parsons considera că în anumite situaţii sociale unele 
elemente ale „nevoilor-dispoziţii” pot deveni „alienante”, generând tensiuni 
sociale. Aceste elemente conflictuale au influență asupra structurii 
orientării cognitive, şi în primul rând asupra rationalitatii; „raționalitatea 
este un instrument de represiune prin aceea că din punct de vedere cognitiv 


' T. Parsons, A Few Considerations on the Place of Rationality in Modern 
Culture and Society, in „Cahiers V. Pareto”, nr. 38-39, 1976, p. 449. 
? T. Parsons, The Social System, ed. cit, p. 549-550. 
> T. Parsons and G.M. Platt, The American University, Cambridge, Harvard 
University Press, 1975, p. 6. 

ea neagă existenţa unui conflict şi încearcă să prezinte o schemă consistentă 
în raport cu standardele normative aprobate ale propriei orientări 
motivationale”’. Dincolo de orice ,,deviatie’de la acest standard, 
raționalitatea instrumentală instituită ca universalitate a relaţiilor sociale de 
către dominația capitalistă are, după părerea lui Parsons, şanse infinite de 
supraviețuire, pentru că ea constituie un , trend al raftionalitatii” care, în 
cadrul de referinţă al acţiunii de care este legat, are un statut analog celui al 
„optimizării gratificatiei”: „În acest sens, rationalizarea este o 
“directionalitate” inerentă a procesului acţiunii, asemenea entropiei în 
mecanica clasică”. 

Concluzia sociologului american este destul de categorică în privința 
sensului devenirii sociale (deşi nu se bazează nici pe date empirice şi nici 
pe o deducție teoretică proprie): „există un factor inerent al directionalitatii 
schimbării sistemelor sociale, o directionalitate care a fost formulată de 
către Max Weber prin ceea ce el numea „procesul de raționalizare”. Cu alte 
cuvinte, schimbarea sistemelor sociale este posibilă, dar numai în limitele 
rationalitatii societăţii moderne, dincolo de care, ca şi la Weber, apare 
„deviația iraţională”. Numai că, spre deosebire de sociologul german, 
Parsons este „optimist”. După ce „rezolvă” astfel problema la nivel teoretic, 
el trece la nivelul empiric, la care nu mai rezolvă nimic, punând doar două 
probleme pentru care anunţă, ca de obicei, că lipsesc temeiurile empirice: 
dacă şi/sau cât de departe operează procesul cognitiv al raționalizării în 
complexul simbolismului expresiv; pentru a răspunde la această întrebare 
„nu avem decât studiile lui Weber asupra raționalizării muzicii”; „dacă, 
independent de rationalizarea cognitivă, există vreun proces similar in 
domeniul expresiv sau el trebuie să fie înţeles ca inerent pluralist. Pentru 
această întrebare nu avem suficiente studii” . A 

Care este atunci sursa irafionalitafii în societatea modernă? In 
concepţia lui Parsons, decalajele dintre sistemul social şi „environment” se 
datorează faptului că ,,input’-urile sistemului sunt diferite şi uneori 
independente unele fata de altele, ceea ce face ca în cazul sistemului social 
stările psihologice ale indivizilor şi normele culturii să nu fie în mod direct 
conectate. De aceea, cel puţin metodologic, sociologia parsonsiană distinge 
între anomie, relevantă la nivelul sistemului social, şi alienare, ca o 
categorie nesociologică sau — în orice caz — nespecificată de sistemul social. 
Irationalitatea este „corespondenta ” anomiei şi resursele sale sunt limitate 
la inconsecventa normelor sociale, reducându-se astfel însăşi semnificaţia 


' T, Parsons, The Social System, p. 266. 

* Ibidem, p. 352. 

> T. Parsons, The Social System, p. 500. 

socioistorică a irationalitatii sistemului social-politic analizat (capitalist) la 
identificarea dezechilibrelor valorico-normative. Mai mult decât atât, în 
condiţiile în care normele culturii nu sunt analizate nici ele în dialectica 
schimbării lor istorice, modelul rationalitatii nu mai reprezintă în concepția 
sociologică parsonsiană decât ecuaţia formală abstrasă realității sociale 
concrete, vii, şi ipostaziată ca universalitate a organizării unei aşa-zise 
societăți moderne. Mistificarea sociologică parsonsiană survine din 
separatia pe care societatea capitalistă o produce în sistemul său de relaţii. 
Aşadar, concepția structuralist-functionalista a rationalitatii susține că 
raționalitatea nu poate fi înțeleasă decât ca dimensiune a societății. In 
analiza sistemului social T. Parsons plasează într-adevăr raționalitatea în 
cadrul sistemului social (mai precis în „subsistemul fiduciar” al acestuia), 
ca „punte de legătură” cu sistemul cultural. Era de aşteptat, în consecință, 
ca analiza rationalitatii să se extindă şi asupra structurii sociale, dinamicii 
raporturilor societale, în ultimă instanță, asupra raporturilor de putere prin 
care un sistem sau altul de raționalitate se impune. Toate acestea nu apar 
însă în opera lui Parsons şi, în general, a sociologilor structural- 
functionalisti, din două motive cel putin: primul, studiul asupra puterii, 
exercitării dominaţiei, conflictelor de clasă, cum arăta C.W. Mills, este fie 
neglijat, fie amânat fiindcă „lipsesc datele empirice”; al doilea, numai ca 
formă raționalitatea este prezentată ca fiind societală, în conținut ea făcând 
parte din sistemul cultural şi jucând deci un rol de „genă” în explicarea 
societății. Deşi nu este introdusă în categoria „obiectelor culturale”, 
raționalitatea este întrebuințată de Parsons numai ca un instrument teoretic 
pentru analiza şi susținerea controlului şi integrării sociale, adică, în ultimă 
instanță, ca un instrument de conservare a ordinii sociale existente; numai 
ca acțiune pozitivă şi niciodată în raport cu revolta, contestarea, şi cu atât 
mai puţin cu revoluția. Orice acțiune socială îndreptată împotriva menţinerii 
echilibrului sistemului se loveşte, în concepția lui Parsons, de cele două 
mecanisme fundamentale de control social, integrarea şi socializarea, care 
sunt susținute de raționalitatea societății. „Atacul” asupra acestei 
rationalitati este sinonim la Parsons cu tentativa de răsturnare a ordinii 
sociale şi, în consecință, orice asemenea acţiune apare ca irationalitate 
socială, acesta fiind şi principalul argument cu care sociologia „academică” 
luptă împotriva oricărei mişcări sociologice sau intelectuale contestatare. 
Strategia lui Parsons în încercarea sa de a „demonstra” raționalitatea 
societății moderne prin reducerea acesteia la un conținut cultural 
„autonom”, „genetic” urmăreşte să legitimeze sistemul social capitalist ca 
„produs istoric unic” (conform tezei weberiene) al secularizării, în ultimă 
instanță, al dezvoltării ştiinţei şi tehnologiei. Ca parte componentă a ştiinţei 

moderne, sociologia trebuie să-şi păstreze şi ea „autonomia”, capacitatea de 
a „induce” raționalitatea in toate sferele vieţii sociale. Realitatile 
contemporane arată însă tot mai evident că raționalitatea cognitivă, ştiinţa, 
nu este o sferă autonomă a sistemului social. Cu atât mai puţin, sociologia 
nu reprezintă nici ea o conştiinţă obiectivă a unui grup social aflat deasupra 
conflictului de clasă. Ceea ce nu înseamnă că teoria rationalitatii sociale 
funcționaliste a părăsit pur şi simplu scena contemporană a dezbaterilor 
sociologice. Preocuparea pentru analiza, interpretarea şi legitimarea logicii 
ordinii sociale rămâne fundamentală în sociologia contemporană. 

CAPITOLUL XIII 


SOCIOLOGIA CRITICĂ. 
ŞCOALA DE LA FRANKFURT 


După Weber, în Germania, gândirea sociologică şi cea filosofică au 
inregistrat evoluţii noi, concretizate într-un ansamblu de demersuri 
teoretico-gnoseologice şi metodologice, generate de caracteristicile 
evoluţiei societăţii germane, a sistemului economico-social şi politic al 
Germaniei, ajuns în faza dezvoltării sale „postindustriale”. 

Problemele majore ale societăţii germane din această perioadă îşi 
aveau sorgintea în complexa problematică economică specifică, generată 
de condiţiile economico-financiare, politice şi militare, impuse Germaniei 
de tratatele de pace de la încheierea primului război mondial, pe care 
Germania, care l-a provocat, l-a pierdut. 

Pe plan social, asistăm la o ascutire marcată a contradicțiilor sociale, 
cea mai puternică expresie a acesteia fiind contradictia dintre tendinţele de 
apărare a libertăţii individuale şi a dezvoltării sociale spontane, şi cele de 
instaurare a unei dictaturi monopoliste. 

In acelaşi timp, pe plan social se înregistrează, la nivelul unei parti a 
intelectualitatii germane o conştientizare, uneori in forme tragice, a 
antinomiei dintre valorile umanismului clasic german şi încălcarea lor 
grosolană de către regimurile totalitar-fasciste. 


1. Contextul, etapele genezei şi evoluţiei 
Şcolii de la Frankfurt 


În aceste condiţii, un grup de intelectuali a elaborat o serie de idei şi 
teze în legătură cu posibilitatea fundamentării unei „teorii critice a 
societăţii”, inspirate atât din concepția hegeliană, cât şi din cea marxistă, în 
care libertatea umană să nu fie o umbră sau o iluzie, ci o potentialitate reală, 
un raport social de a cărui realizare depinde destinul umanităţii (Marcuse). 

O asemenea teorie a fost elaborată de către intelectualii umanişti care 
aveau o mare oroare fata de atrocitățile fasciste, dar care nu şi-au putut 
depăşi condiția lor socială. 

Cine au fost reprezentanții Şcolii? Ei sunt grupul de sociologi şi 
psihologi reuniți în jurul Institutului de cercetări sociale al Universităţii din 
Frankfurt pe Main! „care a luat ființă în anul 1923. Printre membrii acestui 
grup, se aflau Th. W. Adorno, W. Benjamin, M. Horkheimer, Fr. Pollany, 
E. Fromm, H. Marcuse, şi alții. 

După instaurarea fascismului în Germania (1933), nemaiputându-şi 
desfăşura activitatea aici, membrii grupului au emigrat la Paris şi în Statele 
Unite ale Americii, unde şi-au continuat cercetările. Este vorba despre un 
grup care a elaborat o versiune de stânga a unei „a treia căi” de dezvoltare, 
respectiv a unei căi de mijloc, între capitalism (a cărui consecință logică şi 
istorică o reprezenta fascismul) şi socialism, cu care, din rațiuni sociale şi 
gnoseologice, ei nu se puteau identifica. Se pare că definiția dată Şcolii ca 
fiind „expresia unui grup de intelectuali burghezi radicali, care nu reuşeşte 
să se recunoască în nici una dintre cele două lumi, în cea capitalistă 
occidentală sau în cea sovietică, şi care — tocmai din cauza acestei impo- 
sibilitati, sunt, într-un fel «constrânși» să se refugieze în utopie”. De aici 
derivă şi pesimismul istoric care caracterizează orientarea generală a Şcolii. 


' Institutul de cercetări sociale a fost creat prin decret al Ministerului Educaţiei 
din 3 februarie 1923, în accord cu Societatea germană de cercetări sociale, la 
Frankfurt. 

Iniţiativa creării Institutului aparține lui Felix I. Weil, doctor în ştiinţe politice, 
care in vara anului 1922 a organizat la Ilmenau, în Turingia „Prima săptămână de 
muncă marxistă”, prilej cu care se urmărea determinarea a ceea ce este „marxismul 
adevărat” sau „pur”. În acest cadru s-a conturat ideea înființării unui institut 
independent de cercetări sociale, initial ca „Institut de Marxism”, apoi ca „Institutul 
Felix Weil de cercetare socială” (datorită donatiei acordate de acesta pentru înființarea 
şi susținerea institutului). 

Oficial, activitatea Institutului a început în iunie 1924, în campusul universitar 
din Frankfurt. Institutul a publicat şi o revistă intitulată initial „Archiv”, iar din 1932, 
, Zeitschrift”, 

În anul 1931 a fost creată o anexă a Institutului la Geneva, la sugestia 
derectorului Organizaţiei Mondiale a Muncii, Albert Thomas. 

Din anul 1933, fondurile Institutului au fost transferate în Olanda, iar centrul 
administrativ a fost stabilit la Geneva, intrucât în Germania fusese închis de nazişti. 

Concomitent au fost deschise două secţii ale Institutului, la Paris şi la Londra, 
astfel încât din anul 1933, Institutul, ca şi „Şcoala” constituită în jurul său au încetat să 
mai aparțină oraşului Frankfurt. 

După 17 ani (în 1950), Institutul îşi reia activitatea la Frankfurt, după ce, în 
anul 1934, se transferase în Statele Unite ale Americii, desfăşurându-şi activitatea în 
cadrul Universității Columbia. 

? R. Steigerwald, H. Marcuse: A treia cale. 

Principalele teme analizate de reprezentanții ei, ca urmare a trăirii 
intense şi interiorizării dramatice a experiențelor sumbre ale secolului 
al XX-lea, sunt: 

— psihologia de masă a fascismului; 

— geneza ideologiilor totalitar-conservatoare; 

— automatizarea şi chiar „robotizarea” comportamentelor umane în 

societatea capitalistă contemporană; 

— analiza aspectelor esenţiale ale societății moderne, societatea 

industrială avansată, societatea de consum. 

Ceea ce caracterizează concepția şi activitatea reprezentanților acestei 
Şcoli, este încercarea lor de a îmbina în abordarea, analiza şi explicarea 
fenomenelor sociale, principiile psihanalizei cu unele teze marxiste şi 
atitudinea critică faţă de societatea contemporană, considerată o societate a 
înstrăinării umane, o societate generatoare a tragediei omului, a frustrării şi 
alienării sale. 

In ceea ce priveşte atitudinea lor politică generală, aceasta se 
caracterizează prin antifascism. Ca modalităţi de afirmare şi manifestare, 
acestea sunt foarte diferite, la diferitii membri ai Şcolii, ca urmare a faptului 
că ei s-au format şi afirmat sub influența unor curente de gândire 
sociologică şi filosofică, începând cu Nietzsche, S. Kirkegaard, Max 
Weber, neofreudism, fenomenologie, existentialism şi chiar hegelianism. 
Referindu-ne la Marcuse, se ştie că el a avut o mare popularitate în 1968, o 
dată cu mişcările protestatare din Franţa. Cu această ocazie, opera lui 
apărea universitarilor francezi ca „un îngrozitor amestec de freudism 
fantezist şi marxism heterodox (...) pe care îl dezavuau şi discipolii lui 
Marx şi susținătorii ferventi ai lui Freud”!. 

Pe linia filiatiei de idei a Şcolii se pot stabili câteva etape parcurse de 
„teoria critică a societăţii”, îndeosebi aşa cum s-au conturat acestea în 
evoluția gândirii lui H. Marcuse, care exprimă cel mai elocvent pozițiile 
teoretice şi politice ale Şcolii. 

Prima etapă se caracterizează prin tentativa de a unifica 
existentialismul heideggerian, fenomenologia, dialectica hegeliană şi 
materialismul istoric, sub semnul existentialismului. Este etapa dintre anii 
1927-1933, de la sosirea la Freiburg şi până la instaurarea fascismului la 
putere, în care, Marcuse se menţine pe o poziţie marxist - fenomenologică. 

A doua etapă, conturată sub influența marilor seisme politice ale 
deceniului al patrulea (instaurarea fascismului la putere în Germania, grava 
criză a valorilor tradiționale burgheze, reculul forțelor progresiste şi 
ofensiva generalizată a reacţiunii politice), este marcată de o tot mai 


' Pierre Masset, La pensée de H. Marcuse, 1969. 

accentuată distantare de Heidegger, o orientare mai hotărâtă spre 
hegelianismul de stânga, imbibat cu numeroase teze marxiste. In aceasta 
perioadă se conturează marile „linii de forţă” ale teoriei critice a Şcolii, 
orientate spre descifrarea sensului real şi descoperirea funcționalități 
practice-politice a concepțiilor istorice şi sociale care revendică „statul 
autoritar total”. 

A treia etapă este etapa în care predominantă devine dimensiunea 
utopică a teoriei critice, Marcuse accentuând asupra opoziţiei absolutizante 
dintre real şi ideal, dintre ceea ce este şi ceea ar trebui să fie, dintre 
necesitate şi libertate în viata socială. 

Pe acest fundal, membrii Şcolii au desfăşurat activități de cercetare în 
domenii şi pe teme specifice. 

Astfel, Theodor Wiesengrund Adorno (1903-1969) a efectuat 
cercetări de psihologie socială şi de sociologie a culturi de masă. In primul 
domeniu de investigaţie, împreună cu echipa sa, a efectuat cercetări asupra 
„personalităţii autoritare” cu ajutorul unei scale F (fascism), asupra acelui 
tip de personalitate care ar constitui principalul izvor uman al mişcărilor 
totalitare fasciste. 

Erich Fromm (1900- ?), psihanalist, născut în Germania şi stabilit în 
Statele Unite ale Americii, a cultivat, ca domenii principale de cercetare: 

— critica teoriei instinctelor a lui Freud, care fixează omul într-o 
natură biologică; 

— încercarea de reinterpretare a psihanalizei freudiene pornind de la 
schemele sociologice şi istorice marxiste, preluate în mod foarte 
aproximativ. 

In acest context, el urmăreşte să demonstreze că psihanaliza devine o 
meditaţie necesară pentru explicaea modului în care omul interiorizează 
lumea sa socială şi îi răspunde printr-un praxis particular. Ea luminează 
natura şi funcţiile ideologiilor (care nu sunt altceva decât rationalizari ale 
angoasei pe care o suferă individul în raport cu structurile sociale care nu îl 
integrează şi care îi refuză orice speranță de integrare). Printr-un efect de 
reîntoarcere, aceste ideologii organizează şi dirijează acțiunea transfor- 
matoare a realității economice şi sociale. 

Ca şi M. Weber, E. Fromm a susţinut că, capitalismul nu s-a putut 
naşte decât într-un context social şi economic particular, datorită protes- 
tantismului. Protestantismul însuşi a apărut ca răspuns la angoasa în care se 
afla clasa de mijloc respinsă de dislocarea structurilor medievale. Acelaşi 
capitalism care a eliberat individul de constrângerile anterioare a 
determinat, în acelaşi timp, creşterea solitudinii lui. 

Deci, la E. Fromm analiza se îndreaptă spre omul modern, care se 
zbate între eforturile pentru păstrarea independenţei pe care o plăteşte cu 
solitudinea sau renunțarea la independență şi libertatea sa pentru a se lega 
din nou cu ceilalți. De aici el deduce că civilizaţia constă, de fapt, într-un 
conflict între două aspirații contradictorii, una spre libertate şi alta spre 
securitate. 

Insă personalitatea şi opera emblematică a Şcolii este Jürgen 
Habermas, care a susținut un punct de vedere propriu cu privire la natura şi 
vocaţia sociologiei ca ştiinţă, argumentând că sociologia nu poate fi 
considerată o ştiinţă liberă de valori, urmărind să ofere cunoştinţe asupra 
fenomenelor sociale doar pentru ameliorarea înțelegerii acestora. Ea trebuie 
să aibă un caracter normativ, în vederea sprijinirii societăților de a se înscrie 
pe coordonate valabile de evoluţie. Pentru aceasta, însă, sarcina 
sociologului ar trebui să fie aceea de a interpreta contestările şi neliniştile 
societăților contemporane şi de a participa la crearea condițiilor pentru ca 
fiecare membru al societății să îşi poată exprima, fără restricții şi în mod 
egalitar, propriile sale vederi şi doleante în toate problemele sociale care îl 
privesc şi îl afectează. In această perspectivă, gradul de legitimitate al unei 
societăţi se măsoară prin distanţa dintre aceasta şi modelul unei societăți de 
comunicare pure şi perfecte. Este evident că o asemenea societate este doar 
un model ideal care nu poate fi conceput decât ca un punct situat la infinit, 
şi pentru faptul că nu există în mod real competențe egale din partea 
subiecţilor luaţi în considerare, poziţii şi puncte de vedere distincte şi clare 
în toate cazurile şi în toate problemele. 

In ceea ce îl priveşte pe Karl Polany, acesta a publicat în anul 1944 o 
lucrare! care a devenit „clasică” şi a rămas în această postură aproape o 
jumătate de veac. 

Teza principală a lucrării a fost aceea a „eşecului capitalismului de 
piață”, în raport cu „economia de schimb”, şi „economia de distribuţie”. 
Aceasta, întrucât formele tradiționale de organizare a schimburilor au 
produs si au cultivat simţul comunității şi sentimentele de solidaritate, în 
timp ce economia de piață, nu numai că a determinat pierderea simțului 
comunitar şi a solidarității sociale, dar a redus omul la un simplu homo 
ceconomicus, şi a generat o „mare transformare” contradictorie, întrucât ea 
a favorizat creşterea influenţei statului în viata economică şi socială si a dat 
naştere unei întregi reţele de reglementări şi de constrângeri, în cadrul 
cărora autonomia individuală este din ce în ce mai puțin luată în 
considerare, reducându-se treptat până aproape de zero. 


RK Polany, The Great Transformation, Boston, 1944. 

Succesul acestei poziții se explică tocmai prin faptul că ea a venit în 
sprijinul unei viziuni răspândite în epocă, potrivit căreia societăţile bazate 
pe economiile de piaţă au strivit şi mutilat individul, destrămând relațiile lui 
cu comunitatea socială căreia îi aparține, plasându-l într-o situaţie de izolare 
profundă, şi de confuzie morală greu de suportat. 

Herbert Marcuse!, care şi-a elaborat concepția pornind de la 
hegelianismul de stânga, caracteristic Germaniei anilor '30 şi de la Freud, 
însă sub influența tradiţiilor intelectuale şi ale civilizației americane, a 
evoluat în direcţia analizei concrete a societății industriale avansate, a 
alienărilor sale specifice (care, susţine el, nu sunt cele descrise de Marx), a 
integrărilor şi conflictelor sale. 

Ceea ce caracterizează gândirea lui Marcuse este accentul pe care el 
îl pune pe textele freudiene care tratează problemele civilizaţiei, îndeosebi 
„indispoziţiile” civilizaţiei şi, în lumina cărora, elaborează o veritabilă 
teorie a societăților contemporane şi principiile unei practici sociale şi 
politice, o nouă utopie. 

Spre deosebire de Fromm şi de Karen Horney, Marcuse tinde să 
depăşească pesimismul freudian, limitând rolul pulsiunii morții şi raportând 
esentialul represiunii la instituţiile sociale şi la necesităţile muncii. 


2. Herbert Marcuse, Omul unidimensional 
şi Marele Refuz 


O temă centrală la el este cea a omului unidimensional. Marcuse se 
străduieşte să demonstreze că revoluția ştiinţifică şi tehnică din a doua 
jumătate a secolului al XX-lea obligă la modificarea modelului marxist 
asupra societății. Aceasta, deoarece pentru Marx proletarul este un 
muncitor manual, obligat să îşi cheltuiască energia sa fizică. Exploatarea lui 
se desfăşoară într-un cadru sau dimensiune „animală”, cadru care se 
contituie într-o clasă în ascensiune, chemată de istorie să îndeplinească o 
mare misiune socială. 


' Herbert Marcuse s-a născut în anul 1898 la Berlin. În anul 1932 a elaborat, în 
vederea obținerii doctoratului, sub conducerea lui Martin Heidegger, o teză având ca 
temă „Ontologia lui Hegel şi fundamentul unei teorii a istoricității”; 

În anul 1933, o dată cu instalarea hitlerismului la putere în Germania, 
emigrează în Statele Unite ale Americii; 

În timpul celui de-al doilea război mondial, este membru al Oficiului 
Serviciului Strategic; 

În anul 1950 devine consilier al Institutului rus de la Columbia University şi 
Harward University, şi apoi professor la San-Diego, în California. 

În condiţiile automatizări, însă, maşinile au din ce în ce mai puţină 
nevoie de muncitor. Proletariatul, în vechea acceptiune (de clasă 
producătoare total deposedată), este pe cale de dispariţie. Din ce în ce mai 
putin util ca muncitor producător, omul societății contemporane devine din 
ce în ce mai mult un consumator. 

In societatea contemporană, în special în cea americană, avem de-a 
face astăzi cu un paradox: societatea dezvoltă un aparat tehnic aşa de 
perfecționat încât permite eliberarea omului în raport cu instrumentele de 
lucru şi cu controalele sociale, dar, în acelaşi timp, ea supune existenţa lui 
unei represiuni de largă extensiune şi profunzime, cum nu a mai existat 
niciodată în lume: cea a mass-media. 

Astfel, societatea devine o societate închisă, prin integrarea tuturor 
elementelor sale, a tuturor valorilor sale, în vederea menţinerii sistemului. 
O astfel de societate apare ca o societate unidimensională, în sensul că ea 
este privată de orice negativitate, pentru că „clasa muncitoare nu mai poartă 
în ea negarea necesităților dominante”, dar o dată cu negarea este exclusă 
din universul politic, omul suferă transformări profunde nu numai în plan 
spiritual, ci şi biologic, această transformare manifestându-se nu in 
modificări anatomice vizibile, ci în apariţia unor noi necesităţi, în societatea 
de consum nevoia de plăcere menifestându-se într-un nou mod (dorinţa de 
a poseda diferite obiecte, produse ale industriei moderne, nevoia vitezei, 
nevoia reînnoirii periodice a mijloacelor tehnice etc.). 

Această situaţie determină îndepărtarea omului de aspiraţiile umane 
superioare (cum sunt fraternitatea şi solidaritatea umană), ceea ce conduce, 
in ultimă instanță, la instrăinarea omului fata de om. 

Societatea capitalistă contemporană, devenită societate de consum, a 
devenit treptat o societate unidimensională (societate fabrică), omul este şi 
el unidimensional, monstruos („omul bine remunerat, trăind confortabil şi 
necunoscând decât două forme de comportament: executarea deciziilor 
luate de alții şi consumul”), ceea ce demonstrează că ea este condamnată la 
dispariţie şi că o nouă societate va trebui să elibereze oamenii de situaţiile 
degradante, subumane în care i-a adus capitalismul. 

In societatea capitalistă contemporană, productivitatea muncii a 
devenit un factor distinctiv al omului, a naturii, a forței de muncă, a 
materiilor prime, a aerului şi apei; ea a devenit un jaf. Această societate este 
iraţională. 

Unidimensionarea omului este întreținută sistematic de factorii 
politici şi de cei care răspândesc informaţiile în masă; dezvoltarea ştiinţei şi 
a tehnicii, care permit toate condițiile unilateralizării societății şi omului 
(abundența de produse, afirmarea politicii consumului, apariția unor false 

trebuinte, subordonarea mijloacelor de informare în masă etc.), transformă 
omul într-un simplu auxiliar al tehnicii şi devin intrumente ale societății 
pentru asigurarea dominaţiei sale asupra omului. 

Elementele fundamentale ale înstrăinării umane în societatea 
capitalistă contemporană derivă din caracteristicile acestei societăți, care 
este o „societate închisă”, în care are loc subordonarea totală a individului 
față de societate, în care este anulat spiritul revoluţionar şi rolul social 
înnoitor al claselor sociale care se opuneau în trecut capitalismului, datorită 
integrării lor în „sistemul stabilit”, în care sunt utilizate elementele 
subconştientului pentru realizarea obiectivelor principale ale societății: 
creşterea producţiei şi a consumului. 

Societatea „închisă” în interior se deschide spre exterior prin 
expansiunea economică, politică şi militară. „O dată cu capitalul, 
ordinatoarele şi indemânarea, sosesc şi celelalte „valori”: plăcerea pe care o 
provoacă mărfurile (...) estetica falsă a supermagazinelor. Nu materialismul 
acestei forme de viata este fals, ci privarea de libertate şi represiunea pe 
care ea le ascunde: reificarea totală prin fetişismul total al mărfurilor”. 

Principalele forme ale instrăinării umane, constatabile initial în 
interiorul acestei societăți şi, ulterior, în afară, se concretizează în grave 
deformări ale structurii, dezvoltării şi modului de manifestare a 
personalității umane, începând cu apariţia de false trebuinte. 

„Cu cât administrarea societăţii represive devine mai rațională, mai 
productivă, mai tehnică şi mai totală, cu atât indivizilor le vine mai greu să- 
şi mobilizeze cele care le-ar permite să-şi sfarme servitutea şi să-şi 
dobândească libertatea”? (avem de-a face cu „caracterul rational al 
irationalitati” sociale, în care omul înstrăinat cunoaşte, datorită influențelor 
exterioare, o adevărată euforie în nefericire). 

Contribuţia fundamentală a eliberării omului de servitutile acestei 
societăţi, este Marele refuz, refuzul total al acestei societăți şi instaurarea 
unei noi societăți care „nu va mosteni crimele” vechii societăți. 

In ceea ce priveşte trecerea de la actuala societate la societatea 
viitoare, aceasta va avea loc ca urmare a apariției unei noi sensibilitati, a 
unui mod principial nou de gândire, în care oamenii vor înţelege lumea şi 
sensul propriei lor existente. Aceasta va fi o societate liberă, în care 
accentul nu va mai fi pus pe satisfacerea necesităţilor materiale, ci pe 
satisfacerea unor necesităţi spirituale. 


' H. Marcuse, One Dimensional Man: Studies in the Ideology of Advanced 
Industrial Society, New-York, 1964. 
2 . 
Ibidem. 

„Noua sensibilitate”, termen inspirat din freudism, echivalează cu 
proclamarea „priorități impulsurilor vieţii”, cu abolirea nedreptati si 
mizeriei, ca o necesitate vitală pentru societate, cu ridicarea omului, din 
împotriva elementelor vulgare, degradante, caracteristice pentru starea 
actuală de înstrăinare a omului; crearea unei lumi în care „sensibilitatea, 
calmul, frumuseţea să devină forme ale existenței şi prin aceasta însăşi 
Forma cetății”. Astfel, „noua sensibilitate” devine o forță politică ce se 
încadrează în Praxis. 

Forţele sociale capabile să asigure trecerea la noua societate, în 
condiţiile în care clasa muncitoare şi celelalte categorii sociale care anterior 
se opuneau societății capitaliste sunt integrate în sistemul social, nu mai pot 
fi decât grupele sociale marginale: minoritățile persecutate (negrii în 
Statele Unite ale Americii), studenții, (ulterior el şi-a corectat acest punct 
de vedere, afirmând că transformarea radicală a unui sistem depinde, încă, 
şi azi de clasa care constituie baza umană a procesului de producţie, adică, 
în țările capitaliste avansate, clasa muncitoare). 


3. Limitele teoretice şi actionale ale „teoriei critice” 


Referindu-ne la teoria înstrăinării, aşa cum o susțin reprezentanții 
Şcolii, trebuie să spunem că la baza distorsiunilor personalității umane în 
societatea capitalistă dezvoltată nu stă simpla dorință de satisfacere a 
plăcerii, ci raporturile sociale bazate pe legile specifice acestei societăți — 
legile producției de mărfuri, legea profitului, concurenţa, deci factori 
economici şi sociali obiectivi, nu subiectivi. 

In privinţa raporturilor dintre ştiinţă, tehnică şi om, trebuie precizat că 
nu dezvoltarea tehnicii în sine, ci modul de utilizare şi valorificare a 
acesteia duce la dezvoltarea dezordonată a tehnicii, la risipă, la inechitatea 
dezvoltării ştiinţifice şi tehnice, la degradarea mediului etc. Relaţiile 
economice specifice societăţii capitaliste fac ca obiectul dezvoltării tehnicii 
să fie, în primul rând, creşterea contiună a profitului şi, în subsidiar, 
satisfacerea optimă a trebuintelor omeneşti. Din această cauză, critica pe care 
o fac reprezentanții Şcolii societății capitaliste, deşi dezvăluie lucruri reale, 
pline de interes, nu reuşeşte să dezvăluie cauzele profunde ale acestora, ceea 
ce ne face să avem sentimentul că adevărul nu a fost spus decât pe jumătate. 
Deşi se consideră neomarxişti, ei nu folosesc instru-mentele de analiză pe 
care le oferă marxismul, nestudiind relațiile economice şi politice dintre 
principalele clase şi grupe sociale ale societății capitaliste. 


! Ibidem, 

Vorbind despre rolul clasei muncitoare în societate, Marcuse este 
inconsecvent, oscilând între tezele marxiste şi imaginea pe care şi-a creat-o 
despre societatea capialistă, ca societate care îşi exercită dominaţia absolută 
asupra tuturor membrilor societăţii, inclusiv asupra clasei muncitoare şi a 
membrilor săi instrainati. 

Se poate spune, în consecință, că ei au avut o atitudine subiectivist — 
selectivă față marxism, retinand ca valabilă şi actuală exclusiv opera de 
tinereţe a lui Marx, pe care o fetişizează şi o scot din sistemul coerent, 
organic închegat, aşa cum a fost el elaborat de creatorii săi. 

Pentru reprezentanţii Şcolii este caracteristică respingerea şi critica 
socialismului şi elaborarea unei variante utopice a teoriei revoluţiei 
socialiste (Marele refuz, eros şi civilizație, omul unidimensional etc.). 

Toate aceste elemente explică de ce „noua stângă” nu a reuşit să 
determine o mişcae politică organică, nu s-a verificat în practică, în acțiuni 
concrete, eficiente. 

Conturată în jurul anilor '30, „teoria critică a societăţii” s-a afirmat ca o 
mişcare pesimistă până la sfârşitul anilor "60, ca urmare a contactului cu rea- 
litatile americane (nu putem şti ce este omul si care este adevărata înfăţişare a 
lucrurilor umane), pentru ca în ultimii ani ai deceniului opt al secolului 
al XX-lea să se dizolve treptat (Adorno, Horkheimer şi discipolul lui, Jürgen 
Habermas, intră în conflict cu mişcările de tineret protestatare din Republica 
Federală Germană, iar Marcuse devine unul din idolii „noii stângi”). 

In esență, însă, „teoria critică” apare ca o variantă contemporană a 
teoriei celei „de a treia căi” (prin tezele sale asupra modificării rolului 
revoluţionar al clasei muncitoare in țările capitaliste dezvoltate). 
Socialismul invocat de Marcuse, este mai degrabă întemeiat pe 
considerente etice, decât pe analiza tendinţelor care se manifestă în cadrul 
capitalismului contemporan. 

Trebuie spus, însă, că lucrările Școlii şi, în special, ale lui 
H. Marcuse, reprezintă un rechizitoriu fulminant la adresa capitalismului 
contemporan, o contestare a valorilor şi normelor pe care acesta le impune 
indivizilor prin constrângeri tot mai extinse şi mai profunde. 

CAPITOLUL XIV 
SOCIOLOGIA RADICALĂ. C. W. MILLS 


C. Wright Mills ! considerat inspiratorul „Noii Stângi”, „promotorul” 
unei „noi sociologii”, „liderul nişcării contestatare din America” etc., s-a 
format şi şi-a elaborat opera ştiinţifică în contextul social-politic şi 
intelectual specific societății americane din prima jumătate a secolului 
al XX-lea. 


1. Mediul social şi intelectual al genezei 
sociologiei radicale 


Elementele fundamentale care au conferit specificitate acestui 
context sunt multiple. Esentiale s-au dovedit a fi: 

— ascensiunea societăţii industriale americane în faza dezvoltării sale 
„postindustriale”; 


! C. Wright Mills s-a născut la Vaco, statul Texas, în anul 1916. Familia 
aparținea păturilor sociale mijlocii. 

În anul 1939 obține licenţa în filosofie şi sociologie la Universitatea din Texas. 

In 1941 susţine doctoratul, sub îndrumarea profesorului Howard Becker, în 
specializările sociologie şi antropologie, la Universitatea din Wisconsin. După 
încheierea studiilor lucrează, initial, în cadrul universităților din Wisconsin şi 
Maryland, iar din anul 1945, până la sfârşitul vieții, la Universitatea Columbia din 
New York. Pe lângă activitatea didactică a participat şi la activitatea de cercetare 
ştiinţifică aplicativă în cadrul unor proiecte având ca temă, măsuri sanitare in 
sistemele şi corporatiile industriale, modelele migrației portoricane la New York, şi 
altele. 

Călătoreşte în străinătate, unde în anul 1957 conduce la London School of 
Economics un seminar în cadrul căruia îşi expune şi ideile sale, pe care le va dezvolta 
în lucrarea Imaginaţia sociologică. Vizitează, de asemenea Polonia, Uniunea 
Republicilor Socialiste Sovietice şi, ulterior, America Latină. 

Se stinge din viață în locuinţa sa din West Nyak, de lângă New York, în anul 
1962. 

— apariția şi dezvoltarea unui complex ansamblu de probleme sociale 
interne, antrenate de evoluțiile înregistrate în sistemul economic, politic şi 
cultural-stiintific american din această perioadă; 

— configuraţia modelului intelectual general, al celui ştiinţific, 
sociologic, în special; 

— specificul relaţiilor dintre cercetarea ştiinţifică, viata şi activitatea 
social-politică, cotidiană; 

— modalităţile de raportare a societății americane la marile procese, 
fenomene sau evenimente politice şi sociale majore ale lumii 
contemporane, cum au fost: noua ordine mondială, „războiul rece”, apariția 
pe scena vieţii sociale americane a „macchartismului”, ofensiva 
„capitalismului popular”, problematica socială umană şi morală a societăţii 
de consum şi a opulentei, pesimismul intelectual şi antiideologismul, mitul 
„neangajării” generat de conformismul social şi politic etc. 

In ceea ce priveşte cadrul şi caracterul ştiinţelor sociale şi umane şi al 
sociologiei din această perioadă, acestea continuau să fie marcate de 
tradițiile profunde ale „spiritului reformei”, afirmat în mod expres, încă în 
1851, de „Consiliul Massachusetts al Reprezentanţilor Guvernamentali 
pentru Imigranti”, care îşi propunea să utilizeze toate mijloacele, inclusiv 
cele ale ştiinţelor sociale şi sociologiei, pentru „a supraveghea executarea 
tuturor legilor relative la introducerea stăinilor î în Commonwealth şi a 
sprijini, în această privință, săracii, de către stat”). Acelasi obiectiv poate fi 
regăsit şi cu 50 de ani mai târziu in obiectivele înscrise în Statutul 
Asociaţiei Americane de Ştiinţe Sociale: „sprijinirea dezvoltării ştiinţelor 
sociale şi orientarea opiniei publice spre cele mai bune mijloace de 
promovare a amendamentelor la legi, de dezvoltare a educaţiei, de 
prevenire şi reprimare a crimelor, de re-formare a criminalilor, şi pentru 
progresul moralității publice, adoptării reglementărilor sanitare...” 

In aceste condiții, deşi reprezentanții ştiinţelor sociale au făcut 
eforturi de a asigura „respectabilitatea academică” a ştiinţelor sociale, în 
sensul disocierii lor de aplicaţiile practice, imediate ale rezultatelor 
cercetării ştiinţifice, ei nu s-au putut sustrage „eticii reformiste”. Nici cei 
din prima generaţie de sociologi, şi nici cei din a doua, care s-au afirmat la 
cumpăna dintre secolele al XIX-lea şi al XX-lea (A. Small, George 
E. Vincent, şi alţii), care susțineau că „sociologia s-a născut din ardoarea 
modernă de a perfecționa societatea”? (A. Small). Tot el, la întrebarea: „ce 


! Tom Bottomore, Robert Nisbet (eds.), A History of Sociological Analysis, 
Basic Books, Inc., Publishers, 1978, p. 289. 
? Ibidem. 
? Tom Bottomore, Robert Nisbet, op. cit, p. 290. 

este un sociolog?”, răspunde: „sociologul este preocupat de studiul tuturor 
fenomenelor sociale”, întrucât sociologia trebuie ,,...s4 fie absorbită in 
planurile de îmbunătăţire a condiţiei salariaților sau să se ocupe de săraci şi 
de criminali”. 

In această perspectivă, sociologia a fost promovată şi sprijinită 
material de sistemul social, încă de la începuturile ei, fiind institutionalizata 
într-un mare număr de academii şi universități, care au devenit rapid extinse 
sisteme de învățământ şi cercetare, sponsorizate de multiple grupe de 
corporaţii, care au perceput sociologia şi au promovat-o în interesul lor. 

Nu au lipsit nici încercările de afirmare a spiritului teoretic, academic, 
în sociologia americană, dar ele s-au concretizat în studii preponderent de 
filosofie şi metafizică, de ştiinţe morale, de filosofie „sociologică”, care au 
condus la ceea ce a devenit ulterior „sociologia pură”. Acestora le-au fost 
asociate studii de sociologie descriptivă, de statistică şi de „dinamică” 
sociologică, preocupate de „problemele sociale”, care au condus la 
„sociologia aplicată”. 

O poziţie şi un rol special în aceste sisteme sociologice 
institutionalizate l-a avut departamentul de sociologie al Universităţii din 
Chicago, care a dezvoltat semnificative cercetări de etnografie urbană, 
patologie socială, ecologie urbană şi de psihologie socială aplicată. Situarea 
Universităţii într-un oraş format dintr-un mozaic de grupe de imigranți, care 
s-a dezvoltat rapid, în numai o jumătate de secol, a făcut ca sociologii Şcolii 
de la Chicago să manifeste, de la început, o puternică înclinaţie spre 
empirism, ceea ce i-a condus la a se constitui într-un veritabil „laborator 
social”. În care au fost realizate, preponderent, cercetări directe, pe domenii 
circumscrise ale vieții sociale, cum au fost stilurile de viata urbană, 
organizarea şi dezorganizarea socială, situaţiile şi structurile ocupaţionale şi 
profesionale, elitele locale, asociaţiile şi organizațiile societății civile, 
relațiile interetnice etc., în vederea soluționării practice a problemelor 
sociale generate în aceste domenii şi sfere de viaţă şi activitate socială. Pe 
această bază ei şi-au dobândit reputaţia de „căutători ateoretici de fapte” şi 
„capete goale de empirişti”, deşi, mai ales, membrii celei de a doua 
generaţii a Şcolii s-au preocupat şi de fundamentarea teoretică a domeniilor 
şi proiectelor concrete de cercetare angajate de ei. 

Consecința unor asemenea evoluţii a fost aceea că, în perioada dintre 
cele două războaie mondiale, sociologia americană a fost marcată de 
empirism şi de preocupări pentru rafinarea metodelor şi tehnicilor de 
cercetare empirică, promovarea metodelor cantitative, statistice şi 
matematice de investigaţie, şi de un dezinteres cvasigeneralizat fata de 


! Ibidem, p. 291. 

cercetările teoretice, epistemologice, macrosociologice, fata de istoria 
sociologiei şi de istoria ideilor sociale, în general. 

Intr-un asemenea climat intelectual, a apărut Talcott Parsons, care s-a 
angajat cu pasiune în studiul istoriei ideilor şi doctrineor sociologice, ca 
sursă pentru reconsiderarea cercetărilor consacrate marilor probleme ale 
fundamentelor explicative ale permanentei societăților umane şi ale vieţii 
colective, ale structurilor acțiunii umane, ale motivatiilor solidarității, 
integrării şi evoluţiei societăţilor. Acest tip de preocupări intelectuale a 
constituit sursa antiempirismului, care a contribuit la plasarea lui Parsons pe 
poziţii distincte în comunitatea sociologică americană a epocii, şi s-a finalizat 
în elaborarea teoriei structural-functionaliste şi sistemice generale a acțiunii 
sociale, aplicabile tuturor componentelor oricărui tip de sistem social. 

Acesta a fost mediul intelectual în care şi-a desfăşurat activitatea 
C. Wright Mills, spirit practic şi realist, identificându-se din interior cu 
profesiunea pe care şi-a ales-o, angajându-se cu pasiune în confruntarea 
societății prezente cu idealurile devenirii sale viitoare. De pe pozițiile 
depăşirii neutralismului academist şi a orientării spre viata socială concretă, 
cotidiană, căutând să îmbine explicarea teoretică a societăţii ca întreg, ca 
sistem, cu investigaţiile directe, practice ale realităţii sociale şi să realizeze o 
critică a condiţiilor de viaţă ale omului secolului al XX-lea de pe poziti de 
independenţă intelectuală fermă. 

In acest cadru s-a conturat tematica abordată de Mills, care a cuprins 
punctele nodale şi critice ale societății americane contemporane lui, 
începând cu problemele puterii şi ale societății de masă, cu cele ale 
structurii de clasă a societăţii americane, locul, rolul şi fenomenele ce se 
produc în sânul categoriilor sociale mijlocii şi continuând cu contradicţiile 
societăţii „postindustriale”, generalizarea proceselor de înstrăinare a 
indivizilor şi depersonalizarea ca fenomen social de masă, şi altele. 

Ansamblul investigaţiilor şi al activităţii sale stintifice s-au 
concretizat în fundamentarea teoretică şi în elaborarea unor noi concepte, 
categorii, metode de investigare, în construcția unei noi sociologii şi a unei 
noi viziuni a socialului care, în ansamblul lor, au condus la constituirea 
„sociologiei radicale”. 


2. Premisele constituirii sociologiei radicale 


Pornind de la analiza utilizărilor administrative şi de la semnificaţiile 
politice ale sociologiei americane la mijlocul secolului al XX-lea, Mills a 
ajuns să îşi pună problema dacă şi în ce măsură această disciplină mai este 
practicată ca ştiinţă obiectivă a societăţii, în condiţiile în care ea se 
realizează în mare măsură, „la comandă”, pe bază de contracte de cercetare, 

285 


Universitatea SPIRU HARET 


de stipendii sau de sponsorizări, ca „ştiinţă socială aplicată” (social and 
human engineering)? Mai mult decât atât, ce destin mai pot avea, în acest 
context, cercetările teoretice consacrate problemelor de fond ale societăţilor 
contemporane, care, având ca menire descoperirea unor „principii 
generale” ale devenirii societăților umane, nu produc date, analize şi 
cunoştinţe a aspectelor amănunțite ale faptelor, fenomenelor şi relațiilor 
sociale care interesează nemijlocit pe „comanditarii” cercetării sociologice? 

Si, nu în ultimul rând, ce mai rămâne din „etica ştiinţei” neangajate, 
liberă de valori, care se realizează exclusiv pentru cunoaşterea autentică, 
obiectivă a societăţii şi care promovează cercetări care rezistă presiunilor şi 
intereselor particulare şi nu se supun sau chiar refuză directive atât în 
privința tematicii, cât şi a finalitatilor cercetării? 

Angajându-se să efectueze investigaţiile necesare pentru a da 
răspunsuri la aceste grave semne de întrebare, el a pornit teoretic, prin a se 
opune sociologiei conservatoare, iar practic, prin contestarea societății 
avansate, postindustriale, considerată a fi reuşit să asigure bunăstarea 
generalizată, la nivelul tuturor membrilor societăţii. In consecință, cel putin 
initial, sociologia radicală apare ca un produs „negativ” al acestei societăți, 
sociologia unei opoziții social-politice şi ideologice, care-şi propune să 
denunțe societatea de consum ca un mit al epocii contemporane, ca 
opresiune socială generalizată, internă şi internațională. 

Opresiunea internă se exercită asupra grupurilor sociale şi etnice 
neprivilegiate, iar cea externă asupra societăților subdezvoltate. Mişcările 
social-politice pentru drepturi cetăţeneşti, pentru lărgirea democrației şi a 
participării sociale, împotriva birocratizării societății şi manipulării sociale, 
a modului şi stilului de viata, constituie tot atâtea suporturi sociale ale 
radicalismului în sociologie. 

Integrarea  „normativă”, căreia sociologia conservatoare sau 
„academică” i-a consacrat cea mai mare parte a studiilor sale, este 
„simbolică”, dar prin aceasta ea nu este mai putin represivă şi violentă. 

Când simbolurile şi formele de legitimare sunt amenințate, forța 
armelor este gata să le înlocuiască, iar „sociologia integrării” sfârşeşte prin 
a fi ea însăşi integrată. Asimilată în sistem, ea începe că pună lucrurile în 
locul oamenilor, instrumentele în locul dorințelor, motivatiilor şi 
aspirațiilor indivizilor umani, maşina sistemică în locul societății ca 
interacțiune, negociere, dar şi ca tensiune şi conflict social. 

Sociologia „academică” apare, deci, a fi o sociologie a formelor de 
manipulare şi control ale oricărei deviații şi revolte sociale. Pentru a face o 
sociologie „critică”, trebuie început prin critica sociologiei existente, a 
sociologiei conservatoare, „academice” sau pur şi simplu ,,conventionale”’. 

Dar, critica sociologiei este, în acelaşi timp, critica societății pe care 
această sociologie o reprezintă. Criza sociologiei este un indicator al crizei 
societăţii: al celei economice, care-şi arată deja primele semne la sfârşitul 
anilor *60, al crizei structurilor sale sociale inegalitare şi opresive, al 
valorilor utilitarismului acerb, lansat de urmărirea obstinată a profitului; al 
crizei ideologice de legitimare şi „de conducere”, bazată pe manipularea 
tehnocratică şi pe reprimarea oricărei „nealinieri” la sistem. Pentru mulți 
sociologi radicali, criza societății capitaliste contemporane nu este 
„parcelară”, ci este o criză „de sistem”, a structurilor rationalitatii sociale 
capitaliste. 

Dacă sociologia „academică” şi-a dezvoltat ca o axă conceptuală 
principală raționalitatea capitalistă, urmând fidel concepţia sociologică a 
lui Max Weber, noua sociologie îşi propune să confere irationalitatii sociale 
nu un statut marginal, de „derivație? de la raționalitatea economică 
capitalistă, ci un statut de realitate fundamentală, centrală a sistemului 
social capitalist. 

Adesea sociologia radicală a fost pur şi simplu asimilată sociologiei 
marxiste, dar o asemenea asimilare s-a dovedit a fi nu rareori forțată. 
Radicalii apelează frecvent la teze, categorii şi concepte ale analizei 
sociologice marxiste, însă ei fac totodată distincția între un marxism 
„ortodox” şi un „neomarxism” mai degrabă critic şi neortodox. Insă ei nu 
se confundă cu marxismul, pe care îl consideră a fi mai mult un 
operationalism sau logicism abstract, propunând o nouă sociologie, 
„originală”, independentă, „nerobită” rigorilor depăşite ale ştiinţei 
tradiționale. Coordonatele acestei sociologii pot fi sintetizate astfel: 

— manifestele, pamfletele, replicile ocazionale şi polemicile sunt 
formele de analiză cele mai agreate de sociologia radicală, consecință a 
înseşi mediilor sociale în care s-a cristalizat ceea ce am putea numi 
„comunitatea ştiinţifică” a sociologiei radicale; 

— sociologii radicali sunt recrutați din afara mediilor universitare, iar 
lucrările lor sunt publicate de regulă în reviste nesociologice sau în 
publicaţii ocazionale; 

— evenimentul politic constituie de obicei momentul în care 
sociologii radicali formează o grupare, dar nu o şcoală; 

— deşi au fost implicaţi direct în diferite forme de activitate social- 
politică, de obicei contestatare, „mişcarea socială” de care s-au simțit cel 
mai aproape sociologii radicali, a fost „Noua Stângă”, caracterizată mai 
degrabă prin eterogenitate şi incoerenta'. A.W. Gouldner consideră că 


' N.C. Mullins, Theories and Theory Groups in Contemporary American 
Sociology, New York, Harper and Row Publishers, 1973, p. 279. 

singura realitate a unei anumite coerente în cadrul „Noii Stângi” o 
reprezintă nu atât programele politice sau ideologiile articulate acestor 
programe, cât mai degrabă o „infrastructură” de sentimente prin care tânăra 
generaţie respinge cultura occidentală capitalistă în totalitatea ei'; 

— departe de a fi „materialişti”, radicalii „Noii Stângi” sunt, mai 
degrabă, utopici şi idealisti, activismul lor fiind redus la contestaţie, cea mai 
mare grijă fiind acordată aici separării de orice structură instituțională 
„oficială”; 

— radicalii „Noii Stângi” s-au manifestat mai mult în cadrul revoltei 
studenţeşti a anilor ’68, stingându-şi treptat entuziasmul revoluționar şi 
eşuând uneori prin propria lor integrare „în sistem”. Raporturile sociologiei 
radicale cu mişcarea „Noii Stângi” sunt numeroase şi variate. Ceea ce le 
caracterizează însă, în ansamblu, este faptul că sociologia radicală a 
constituit o susținere teoretică a ideologiei „Noii Stângi”. 

După cum se cunoaşte, C.W.Mills şi-a desăvârşit educația şi 
instructia sociologică în cadrul general al învăţării şi practicării unei 
sociologii structural-functionalliste neopozitiviste. O perioadă, el a lucrat 
chiar cu instrumentele acestei sociologii şi din perspectiva ei teoretică şi 
metodologică. Dar din anul 1951, o dată cu publicarea uneia dintre princi- 
palele sale lucrări, White Collar, el părăseşte definitiv această perspectivă. 


3. Clasa de mijloc, puterea politică 
şi funcţiile cercetării sociale 


Din noua perspectivă teoretică pe care a adoptat-o, Mills a trecut la 
analiza critică a situației sociologiei americane, marcate, pe de o parte, de 
apariţia „superteoriei” lui Talcott Parsons, iar pe de altă parte de persistenta 
empirismului abstract, precum şi a societăţii americane care le-a generat şi 
le perpetuează. 

In ceea ce priveşte societatea americană, el susținea că America 
epocii de mijloc a secolului al XX-lea este o societate în care jumătate din 
proprietatea privată este deţinută doar de 2 - 3% din cetăţeni, restul 
populaţiei constituind ceea ce el numeşte „noua clasă de mijloc”, oamenii 
„gulerelor albe”, pentru care America este o societate de funcționari şi 
pentru care rangul social este independent de proprietatea privată şi 
dependent doar de câştigurile obținute prin muncă. Condiţiile care au dus la 
apariția noii clase de mijloc sunt cele care au transformat vechea clasă a 
proprietarilor într-una a nonproprietarilor, producând astfel o nouă axă de 


' A.W. Gouldner, The Coming Crisis of Western Sociology, London, 
Heinemann, 1971, p. 399. 
288 


Universitatea SPIRU HARET 


stratificare socială: ocupația. Dacă vechea clasă de mijloc era compusă din 
fermieri, oameni de afaceri şi „profesiile libere” (ingineri, profesori, medici, 
jurişti), noua clasă de mijloc este clasa funcționarilor şi vânzătorilor, a 
managerilor şi a noilor „profesiuni birocratizate” (specialişti cu studii 
superioare, experți). Toţi aceştia au fost „împinşi” pe treapta de mijloc a 
piramidei societăţii americane de schimbările produse în structura 
socioprofesională, prin mecanizarea şi automatizarea industriei, de 
expansiunea birocrației şi a „coordonării” nu atât a lucrurilor şi obiectelor, 
cât a simbolurilor şi a oamenilor. 

„„Gulerele albe” exercită, deci, ocupaţii care implică nu doar 
„ierarhizarea” celorlalți oameni, a valorilor şi simbolurilor corespuzătoare 
lor, dar şi propria lor ierarhizare socială, constituindu-se ca o clasă socială 
nouă şi expansivă. De aceea, interesul central al investigaţiei lui Mills 
asupra „gulerelor albe” nu este determinat atât de „plasarea” lor într-o 
structură a „complementarităţii” rolurilor, ci în structura socială globală, 
definindu-le ca o clasă socială şi reluând astfel, într-o interpretare personală, 
conceptele şi tezele principale ale sociologiei marxiste a claselor. 

Dificultatea majoră a abordării sociologice marxiste a claselor în 
societățile capitaliste contemporane poate fi depăşită, după C.W. Mills, prin 
înlocuirea distinctiei dintre proprietari şi nonproprietari, cu cea dintre 
diferitele straturi de nonproprietari. Această dificultate a apărut mai ales în 
anii crizei capitaliste interbelice, când, spune Mills, marxiştii americani nu 
au putut înţelege de ce ideologia marxistă a rămas totuşi străină membrilor 
„noii clase de mijloc” în formare. Cauza acestui fenomen se află, după 
Mills, în faptul că „ataşamentele politice (ale membrilor noii clase de 
mijloc — n.ns.) nu corespundeau situaţiei lor economice şi cu atât mai puțin 
destinului lor istoric iminent. Ei semnalau apariția unei mase de oameni 
lipsiți de conştiinţă politică şi care se interpuneau ca un obstacol în calea 
desfăşurării revoluţiei”. Ce relevanță teoretică are identificarea acestei 
cauze pentru sociologia contemporană a claselor sociale? 

Teoria sociologică modernă asupra claselor, scrie Mills, este 
incoerentă şi contradictorie, mai ales în privinţa evoluţiei „clasei de mijloc” 
în societăţile contemporane. Există, de fapt, patru tipuri de teorii în această 
privinţă: 

a) cele care susţin că „noua clasă de mijloc” va deveni, în cele din 
urmă, o clasă independentă din punct de vedere politic şi, deoarece ea 
înlocuieşte alte clase în exercitarea unor functii-cheie ale societăţii, va 
deveni o clasă dominantă; 


! CW. Mills, White Collar, New York, Oxford University Press, 1953, p. 292. 

b) teoriile care văd în evoluţia „noii clase de mijloc”, un nou 
„armonizator social”, un factor de stabilitate socială şi un echilibru între 
celelalte clase sociale; 

c) cele care arată că membrii „noii clase de mijloc” sunt burghezi, 
atât prin caracteristicile lor sociale, cât şi prin opiniile lor politice, şi de 
aceea el vor constitui un „rezervor uman” inepuizabil pentru mişcările 
sociale conservatoare, reacționare şi chiar fasciste; 

d) în sfârşit, teoriile care prognostichează evoluţia „noii clase de 
mijloc” apar ca o confirmare a schemei marxiste clasice: deoarece 
interesele acestei clase nu diferă de cele ale proletariatului, o dată cu 
intensificarea luptei dintre proletariat şi burghezie, noua clasă de mijloc se 
va lăsa inclusă în obiectivele politice ale proletariatului şi doar o mică parte 
a ei se va îndrepta spre burghezie. 

Pentru a evalua aceste teorii, C.W. Mills le verifică pe rând, atât din 
punct de vedere logico-conceptual, cât şi empiric. El foloseşte pentru 
aceasta un material empirico-statistic relativ bogat şi variat, precum şi o 
perspectivă teoretică istorico-integralistă. Rezultatul la care ajunge este că, 
în definirea claselor sociale este nevoie să utilizăm toate cele patru 
perspective teoretice enumerate mai sus, fără a cădea însă, în 
unilateralitatea vreuneia dintre ele. Astfel, teoria clasei de mijloc ca o nouă 
clasă dominantă, confundă funcțiile tehnico-administrative pe care le deţine 
sau le va deţine această clasă cu lupta efectivă pentru putere. Or, ceea ce se 
poate uşor observa este faptul că azi nu „piaţa liberă”, ci grupurile de 
presiune definesc situaţia şi privilegiile de clasă ale diferitelor categorii 
sociale; în acest sens, membrii clasei de mijloc se găsesc mai aproape din 
punct de vedere obiectiv de poziţia social-economică a muncitorilor, şi nu 
de cea a clasei dominante. De asemenea, America nu este o societate 
formată dintr-un conglomerat de indivizi ai clasei de mjloc. 

Teoriile care prezintă societatea americană ca una din care lipsesc 
clasele sociale, „confundă factorii psihologici cu cei economici şi sociali: 
faptul că nu există o psihologie şi o conştiinţă de clasă, nu înseamnă că nu 
există clase, căci poţi face parte dintr-o clasă şi să actionezi ca atare fără să 
fii conştient de acest lucru”. 

Poziţia teoretică privind clasa de mijloc ca viitoare clasă reacționară 
este tributară conceperii acesteia ca un ansamblu omogen. In realitate, 
distanțele dintre diferitele categorii ale acestei clase sunt atât de mari, încât, 
uneori, apartenenţa lor la aceeaşi clasă apare ea însăşi problematică. 
Rămâne soluția teoretică a proletarizării noii clase de mijloc, sau „soluţia 
marxistă”. Mills consacră, într-adevăr, cea mai mare parte a analizei sale 

verificării acestei teorii. Proletarizarea, consideră el, reprezintă un termen 
ambiguu: dacă înseamnă ,,pauperizare”, atunci teoria marxistă devine 
inoperantă în analiza noii clase de mijloc. 

Punctul de vedere al sociologului american este că noua clasă de 
mijloc se poate proletariza numai în ceea ce priveşte condițiile de muncă, 
veniturile şi interesele economice, nu şi în ceea ce priveşte prestigiul social, 
rangul în ierarhia socială etc. Dacă din punct de vedere obiectiv, noua clasă 
de mijloc se va proletariza, deci treptat, din punct de vedere al conştiinţei 
sale ideologice şi politice, lucrurile vor evolua mai degrabă invers. Politica 
noii clase de mijloc va rămâne multă vreme o politică de „ariergardă”, a 
cărei caracteristică principală o constituie indiferența politică. Supuşi 
presiunilor economico-sociale obiective spre proletarizare, membrii clasei 
de mijloc îşi construiesc „scheme de viață” după modelul celor ale 
burgheziei. Dar, din această incongruenta a statusurilor lor sociale rezultă o 
detaşare de simbolurile politice dominante, care nu are, însă, ca urmare 
atașarea la un sistem de „contrasimboluri”. 

Dorintele, nazuintele, aspiraţiile şi angoasele membrilor noii clase de 
mijloc apar şi sunt rezolvate în afara simbolurilor politice. Sistemul 
electoral, comunicațiile de masă, ca şi sistemul de învățământ, concură la 
transformarea politicii în ceva trivial, confuz şi fragmentar. Toate conduc, 
de asemenea, la proiectarea unei structuri sociale „pulverizate”, profund 
atomizate, în care, pe de o parte, domneşte o politică strict birocratizată, iar 
pe de altă parte, avem de-a face cu o „societate de masă” indiferentă politic 
şi relativ amorfizată. 

De aceea, concluzia lui Mills este că, în structura de putere a 
societății americane, problema politică a noii clase de mijloc este „la ce 
bloc politic se va ataşa ea ?” lar răspunsul este următorul: la acela care va 
câştiga puterea politică; „ea nu va alege decât atunci când partidul alegerii 
ei va fi câştigat”. Gulerele albe formează ariergarda. In viitorul imediat, ele 
se vor supune cursei pentru prestigiu; în viitorul mai îndepărtat, vor urma 
căile puterii, căci, în final, puterea este cea care determină prestigiul. 
Asteptand pe piaţa politică americană, noile clase de mijloc sunt de 
vânzare; cine va avea un aer suficient de respectabil, de puternic, va putea, 
probabil, să le cumpere. Dar până în prezent, nimeni nu a făcut o ofertă 
serioasă”! 

Dacă aşa stau lucrurile la nivelul societății de masă, în care 
indiferența politică este modul de viaţă, ce se întâmplă la nivelul conducerii 
politice a societății americane? „Apariţia elitei puterii se bazează şi este, 
într-o anumită măsură, o parte a transformării publicului american într-o 

societate de masă” . Demersul sociologic întreprins de C.W. Mills pentru a 
ajunge la o asemenea concluzie este similar celui din White Collar, el este 
mai întâi logico-conceptual. 

Când este vorba de structurile sociale prin care se exercită 
conducerea politică, două concepte sunt cel mai adesea incriminate: ele se 
referă la conţinutul propriu-zis al politicului, analizat în diferitele teorii 
sociologice, fie prin conceptul de dominație a unui grup social asupra 
altuia, fie prin cel de influenţă socială. Aceste concepte nu acoperă însă 
decât partial conţinutul politicului, consideră Mills, deoarece acesta constă, 
de fapt, în putere. Şi dominaţia şi influenţa îşi au sursa în putere. Puterea 
determină şi prestigiul şi ierarhizarea socială a oamenilor şi a grupurilor 
sociale. Dar care este sursa puterii? 

După Mills, teoria marxistă identifică, simplificând lucrurile, sursa 
puterii cu proprietatea (economică) asupra mijloacelor de producţie”, dar pe 
aceeaşi simplificare se bazează şi tradiţia sociologică liberală, după care 
rolul conducător în sistemul dominaţiei politice aparține liderilor politici. 
Pentru a evita asemenea „simplificări”, sociologul american introduce al 
doilea concept central al teoriei sale politice, conceptul de elită, iar prin 
asocierea acestuia cu puterea, schema generală de analiză devine structurată 
de ceea ce Mills numeşte elita puterii. Conceptul de elită a puterii este 
menit să-l înlocuiască pe cel de „clasă dominantă” sau „clasă guvernantă” 
în cadrul demersului logico-conceptual întreprins de Mills, dar, ca şi în 
Gulerele albe, acestui demers îi urmează unul istorico-comparativ şi 
empiric. 

Elita puterii nu este un fenomen nou în societatea americană, arată 
Mills. Analiza istorică a formelor şi tipurilor de conducere politică în 
această societate conduce la identificarea mai multor perioade istorice ale 
elitei puterii. Ultima perioadă, cea contemporană, se caracterizează prin 
schimbarea majoră care s-a produs în structura elitei puterii americane 
datorită pătrunderii clicii militare în centrul acestei structuri şi coalizării 
stratului politic propriu-zis al elitei cu cel militar şi economic-corporatist. 
Actualmente, deci, elita puterii se bazează pe unitatea intereselor politice, 


! CW. Mills, The Power Elite, New York, Oxford University Press, 1957, p. 
356. 

? A. Mihu sesizează corect (Wright Mills si marxismul, Bucuresti, Editura 
Politică, 1976, p. 42) că Mills înlocuieşte treptat criteriul proprietății cu cel al puterii în 
definirea claselor sociale; după părerea noastră, prezenţa criteriului politic în concepția 
lui Mills semnifică, de fapt, apropierea acestuia de teoriile sociologice elitare, fără ca 
aceasta să însemne o „îndepărtare” de marxism, finalitatea ideologică a sociologiei lui 
Mills nefiind elitistă, ci antielitista. 

militare şi economice, spre deosebire de elitele predominant economice sau 
numai politice, care au funcţionat anterior. Există, desigur, mai multi factori 
obiectivi, care determină această unitate, dintre care cei mai importanți, 
sunt transformarea economiei americane dintr-o economie „civilă”, într- 
una de război şi orientarea politică a societăţii mai degrabă spre problemele 
şi conflictele internaţionale, decât spre cele interne. 

Dar elita puterii nu este, în concepţia lui Mills, doar un produs al 
societății, ci şi un organism social relativ autonom, cu mecanisme proprii 
de funcţionare şi autoreproducere. Mills analizează, de aceea, principalii 
factori psihosociali prin care se determină elita puterii. El arată astfel că 
membrii acestei elite au o origine socială comună: provin în majoritate din 
rândurile clasei bogate, în orice caz din treimea superioară a piramidei 
sociale, iar educaţia, instructia şi credințele lor religioase sunt surprinzător 
de asemănătoare. Desigur, se pune problema dacă aceste argumente nu 
întrețin cumva un „cerc vicios”, din moment ce carierele membrilor elitei 
presupun respectarea unui sistem de valori, a unor norme morale şi a unui 
mod de viață caracteristice orientării generale a politicii şi activității 
statului. A sustine, însă, că şeful unei mari corporaţii economice renunță la 
interesele sale economice când ajunge în elita puterii, dedicându-se în 
întregime intereselor „generale” ale statului, înseamnă, remarcă ironic 
Mills, „a cere unui bărbat să devină femeie”. Membrii elitei puterii nu sunt 
simpli funcționari cărora alții le stabilesc modul de lucru şi sistemul de 
valori. Dimpotrivă, ei sunt cei care elaborează valorile, normele şi 
strategiile de acţiune şi care urmăresc apoi ca acestea să fie respectate de 
către toți ceilalți. 

Orice teorie sociologică care încearcă să acrediteze ideea 
„neutralităţii” axiologice a elitei politice, contribuie la crearea unui mit. Şi 
Mills denunţă multe dintre aceste mituri, cel mai important pentru el fiind 
Chiar democraţia americană. Există, într-adevăr, în America o democraţie 
autentică? Cu siguranţă, există o democraţie formală, arată Mills, dar nu şi 
una reală. Deteriorarea gravă a democrației americane este rezultatul 
funcționării elitei puterii. Mecanismele sociale care stau la baza acţiunilor 
elitei, cărora Mills le consacră o analiză amplă, conduc la o îndepărtare 
definitivă a acesteia de mase şi la transformarea întregii societăți într-un 
sistem prin care propriile interese de clasă — economice, politice şi militare 
— sunt legitimate ca interese sociale generale; inclusiv forțele politice 
„intermediare”, cum sunt asociaţiile profesionale şi voluntare, au fost 
transformate în „verigi de legătură” ale elitei puterii cu masa, iar deciziile se 
iau fără consultarea celor afectați de ele. Pentru a putea vorbi de o 
democraţie autentică, arată Mills, trebuie să existe atât o opinie publică 

activă şi competentă, cât şi lideri politici care să conducă rațional sau 
măcar să fie răspunzători în fata acestei opinii publice: „Numai atunci când 
opinia publică şi liderii politici au capacitatea de a reacționa imediat şi 
profund la nevoile sociale, ei au sentimentul responsabilităţi şi numai 
atunci domneşte o ordine democrată”! 

Ca să existe democraţie autentică î în America, ar trebui lichidate mai 
întâi amoralismul elitei puterii şi indiferența politică a maselor. Dar noua 
elită a puterii este lipsită tocmai de o morală coerentă şi superioară, pe care 
să o propună maselor. Slăbirea vechilor valori şi norme morale a creat o 
stare de iresponsabilitate organizată şi de degradare morală. Scepticismul, 
cinismul, machiavelismul tehnocratic al elitei puterii se răspândesc în 
întreaga societate, datorită schemei sale de funcţionare, care se bazează pe 
„racolarea clientelară”, iar valoarea ei morală supremă o constituie banii, 
singura măsură incontestabilă a reuşitei în viaţă. În locul aspirațiilor 
spirituale, noua elită aşează goana după profit, indiferent prin ce mijloace 
este aceasta obținută. 

De aceea, „o societate în care este larg răspândită, atât la nivelul 
elitei, cât şi al masei, ideea că ea reprezintă o reţea de grupuri care se 
înşeală unele pe celelalte, este o societate care nu poate produce oameni cu 
un simţ moral interior; o societate a descurcaretilor nu produce oameni cu 
conştiinţă morală; o societate care asociază succesul cu a avea cat mai multi 
bani şi condamnă eşecul ca cel mai mare viciu, ridicând banii la rangul de 
valoare absolută, va produce un agent îngust, dar precis şi un mod suspect 
si necinstit de a fi”? 

Indiferenta politica a maselor este o consecință a instrumentalizării 
profunde de către elita puterii a oricăror forme de cunoaştere şi acțiune ale 
ştiinţei. O elită a puterii formată din membri inculti şi mediocri, pentru care 
lumea şi universul uman se reduc la ceea ce ei află din rapoarte făcute de 
alţii, abrevieri şi consilii ştiinţifice strict utilitare, este una pentru care tot 
ceea ce este spiritual rămâne nonvaloare atâta vreme cât nu-şi dovedeşte 
utilitatea practică. Întreaga activitate de cercetare ştiinţifică este în pericol 
de a fi instrumentalizată în serviciul mediocritatii birocratice a elitei puterii. 
Inclusiv ştiinţele sociale se află în acest pericol. Or, tocmai ele pot şi trebuie 
să scoată masele din apatia şi indiferența politica. 

Spre sfârşitul vieţii, Mills devine din ce în ce mai mult preocupat de 
mobilizarea efectivă a sociologiei pentru realizarea ordinii democratice şi 
umanizarea relaţiilor sociale. Este o preocupare al cărei rezultat spectaculos 
îl reprezintă conferințele sale la „London School of Economics” din 1957, 

publicate in 1959 sub titlul Imaginaţia sociologică. Aici, Mills reia unele 
dintre concluziile cercetărilor sale asupra clasei de mijloc şi structurii 
puterii. Dar perspectiva in care sunt evaluate acum problemele sociale 
majore ale societății capitaliste este diferită. Întrebarea pe care şi-o pune 
sociologul american este in ce măsură ştiinţele sociale în general, sociologia 
în special, s-au dovedit capabile să ofere explicaţii relevante fenomenelor, 
proceselor şi structurilor sociale în epoca noastră: „Scopul meu, în această 
carte, este de a defini semnificaţia ştiinţelor sociale în rezolvarea sarcinilor 
culturale ale epocii noastre”! 

Ce arată, însă, o analiză critică a stării actuale a acestor ştiinţe? Cel 
putin în cazul sociologiei, două direcții majore configurează o varietate de 
orientări teoretice şi metodologice. Aceste direcţii sunt reprezentate pe de o 
parte de ceea ce Mills numeşte „Superteoria”, iar de cealaltă parte, de 
„empirismul abstract”. 

Sociogia a avut la apariția sa o vocaţie teoretică. Cum am văzut, 
marii teoreticieni ai sociologiei au năzuit să explice prin sistemele lor 
teoretice ceea ce se întâmpla cu societățile în care ei trăiau. Ei au conceput 
sociologia ca ştiinţă într-o viziune cel mai adesea istorică, pentru că in 
opoziţie cu simţul comun al oamenilor, sociologii îşi evaluau propria lor 
societate în cadrul general al istoriei societăților, față de care societatea 
capitalistă era doar o etapă. Viaţa socială este, deci, un proces în care 
oamenii şi structurile sociale nu sunt doar nişte variabile sociologice; 
oamenii, susține Mills, produc istoria atât la nivelul „necazurilor” 
individului, care apar în sfera relaţiilor imediate, cât şi la cel al 
„conflictelor”, care transcend aceste medii locale ale individului şi zona 
vieţii sale launtrice. Conflictele tin de o realitate socială „publică”, iar 
analiza ştiinţifică nu poate ignora devenirea lor istorică şi, mai ales, 
„puterea politică” implicată în fiecare conflict social. 

Când clasicii sociologiei şi-au elaborat sistemele teoretice, ei nu au 
pierdut din vedere sensul istoric al fenomenelor studiate: „Într-o 
considerabilă măsură, scrie Mills, aceasta a fost posibil tocmai datorită unui 
demers sociologic în care concepțiile generale despre societate au fost 
însoţite de expunerea istorică. Marxismul clasic a avut un rol central în 
dezvoltarea sociologiei moderne; Max Weber, ca atati alti numeroși 
sociologi, şi-a dezvoltat opera, aproape în întregime, sub forma unui dialog 
cu Karl Marx”? 

Marea dificultate a teoriei sociologice, în general a „superteoriei” 
structural-functionaliste parsoniene, o reprezintă tocmai „amnezia” sa 


' CW. Mills, Imaginaţia sociologică, Bucureşti, Editura Politică, 1975, p. 50. 

istorică şi refugiul în munca de sistematizare a conceptelor. Conceptele nu 
sunt în această teorie doar instrumente care să desemneze o realitate ce 
urmează a fi studiată empiric şi istoric, ele devin organisme vii şi tind să se 
prezinte ca realitatea socială însăşi: societatea este Sistemul, omul este 
Actorul, iar întâlnirea dintre ei, relația socială, este ghidată, reglementată şi 
evaluată de sistemul „orientărilor de valoare”, adică de simbolurile 
dominante ale legitimizării, sursa principală a ordinii sociale. 

Caracterul abstract al „superistoriei”, arată distanța de la care 
reprezentanții acesteia privesc viata socială reală a oamenilor. Empirismul, 
în schimb, a „coborât pe pământ”, dar s-a văzut dezarmat de ceea ce-i 
dăduse iluzia superiorității: viața socială este mai complexă, mai bogată, 
mai plină de schimbări şi surprize, decât îşi poate imagina sociologul 
empirist. El nu abdică însă de la dezideratul reprezentării fidele a acestei 
vieţi, cum a făcut „superteoria”. De aceea, problema centrală a 
empirismului sociologic este crearea instrumentului de cercetare: 
Metodologia. Scrisă fără majusculă, metodologia este doar o cale de a 
aborda un fenomen, dar pentru empirişti important apare nu „ce este” 
obiectul social, ci „cum” poate fi el studiat. In cele din urmă, obiectul social 
rămâne doar instrumentul metodologic cu ajutorul căruia el ar urma să fie 
studiat. Adică, nu structura socială determină structura metodologiei; 
Metodologia apare ca fiind pur şi simplu Sociologia. 

Sociologia a fost dintotdeauna un produs, o creaţie socială, iar 
sociologii „clasici” s-au angajat atât în analiza „conflictelor” specifice 
societății lor, cât şi în activitatea politică de rezolvare a acestora. „Etosul 
ştiinţific” care stă la baza „empirismului abstract”, este de fapt un eros 
birocratic. Dimensiunile sale nu sunt decât cele ale societății înseşi, 
desigur, adaptate la cercetarea ştiinţifică. Cercetarea sociologică în 
societăţile de consum, arată Mills, este şi ea dominată de valoarea socială 
supremă, banii, şi de acea eficiența ei socială nu se măsoară prin valori 
sociale „publice”, ci prin termeni economici şi valori financiare. 

In consecință, sociologii au devenit din intelectuali, simpli tehnicieni, 
„roboţi veseli” angajaţi în „cursa prestigiului” prin cariera lor profesională: 
„Birocratizarea sociologiei este un fenomen aproape general... Pentru 
birocrat, lumea este o lume de fapte, care trebuie să fie tratată în 
concordanță cu reguli stricte. Pentru teoretician, lumea este o lume de 
concepte, care vor fi manipulate fără ajutorul unor reguli bine precizate şi, 
la nevoie, chiar în afara oricăror reguli. Teoria serveşte, în nenumărate 
feluri, ca justificare ideologică a autorității. Cercetarea cu finalități 

birocratice ajută autoritatea să aibă o prezență efectivă şi să devină mai 
eficace, oferind informaţii ce interesează îndeaproape proiectele ei”!. 

Pentru a scăpa de capcana birocratică, concluzionează C.W. Mills, 
sociologia trebuie să-şi schimbe atât finalitatile teoretice, cât şi pe cele 
practice. Ea trebuie să devină „publică”, deschisă atât fata de lume, cât şi in 
fata lumii, să ofere, deci, oamenilor o nouă definiție culturală a situațiilor 
lor sociale, să-i facă să înțeleagă scena istorică a vieții lor cotidiene şi să 
explice „necazurile” lor în perspectiva „conflictelor”, istoria şi biografia 
personală în relaţiile lor cu societatea. A face toate acestea înseamnă nu 
doar a stăpâni un „meşteşug” şi a exercita o profesie, ci a avea ceea ce Mills 
numeşte imaginaţie sociologică. Sociologul înzestrat cu imaginaţie explică 
lumea socială ca o lume a diversitatilor, şi nu a consensurilor, ca fiind în 
mişcare şi nu ca ordine socială, ca angajată în lupta pentru libertate şi 
rațiune, şi nu ca una a controlului şi manipulării sociale. La nivelul social 
global, imaginaţia sociologică permite reintroducerea problemelor politicii 
şi ale puterii în centrul cercetării sociologice, dezvăluind nu numai 
mecanismele sociale ale puterii, dar şi cât de umană, de morală şi rațională 
este o putere sau alta. Iar la nivel personal, imaginaţia sociologică este o 
„măiestrie intelectuală”, nu un meşteşug tehnic actual. 

Entuziasmul pe care Mills l-a stârnit în rândurile tinerilor sociologi 
este, astfel, explicabil. Soluţiile sale la birocratizarea sociologiei rămân, 
însă, controversate. Ele par a sugera o „retragere” a sociologului din 
sistemul instituțional birocratizat, şi o deschidere în fața publicului larg, a 
maselor. Prin aceasta, sociologia îşi dobândeşte o nouă audiență socială, 
mai largă, mai semnificativă şi mai bogată, dar şi mai activă. Cum poate 
însă, sociologul care „iese din sistem” prin conştientizarea „ororilor” 
acestuia, să-şi articuleze „imaginaţia” nevoii de acţiune a maselor? El se 
pune în „serviciul public”, dar nu devine astfel un nou ideolog? Și cui 
serveşte, în fond, noua sa ideologie? 


4. Miza ştiinţifică şi socială a radicalismului sociologic 


Miza principală a radicalismului în toate formele şi în toate etapele 
evoluţiei sale istorice, arată E. Bittner, a fost şi rămâne raționalitatea. 
Manifestându-se aparent ca o mişcare filosofică şi socială irationalista, mai 
ales în varianta sa anarhistă, radicalismul pledează pentru o organizare 
socială rațională a oamenilor şi activităţilor lor sociale. Deosebirea fata de 
filosofiile şi sociologiile nonradicale, apare clară în privinţa semnificației 
atribuite raţiunii şi rationalitatii. Pentru radicali, rațiunea este totdeauna 

concretă, derivată nemijlocit din credinţa oamenilor în normele, valorile şi 
stilurile lor de viaţă, şi nu impusă din exterior ca o constrângere birocratică, 
organizațională, socială în general. De aceea, „unul dintre obiectivele cele 
mai atacate de radicali, a fost credința, specifică epocilor anterioare ale 
civilizației occidentale, că numai o minoritte selectă, o elită, are capacitatea 
intelectuală... „ dreptul şi puterea de a guverna”! 

Rationalitatea se constituie, deci, in conceptia radicalilor, in afara si 
împotriva rationalitatii tehnocratice impuse de o elită guvernantă. Ea nu 
„erodează” credinţele şi sentimentele oamenilor, ci le amplifică, pentru că 
este raționalitatea participării, şi nu a dominaţiei sociale. Dar nu este astfel 
radicalismul supus riscurilor irationalismului social şi politic? 

„Radicalismul anilor "60, scrie I.L. Horowitz, reprezintă prima 
generaţie in societatea americană care îmbină radicalismul politic cu 
irationalismul’””. Radicalismul modern, ca si cel de la sfârşitul secolului 
trecut, opune conceptul de dorință celui de organizație, acordă importanță 
mai mare persoanei decât grupului în acțiunea politică, „terapiei sociale” 
decât victoriei în revoluţie, conspirației decât luptei organizate. Poziţia 
„Noii Stângi” „nu este un atac asupra ideii că rațiunea este singurul mod de 

cunoaştere. Suspiciunea este că raţiunea este singurul mod de cunoaştere. 
Suspiciunea este că rațiunea este o ideologie care ne învață să stăm la 
mijloc între două extreme, incapabili de a acţiona”? 

lată, deci, că raționalitatea nu este doar miza principală a 
radicalismului, ci şi izvorul contradictiei lui fundamentale. Refuzând 
raționalitatea „organizaţională” burgheză, instrumentală, radicalii pledează 
pentru o raționalitate a scopurilor, substanțială. Cum scopurile sociale nu 
pot fi realizate decât prin acțiunea maselor, şi cum radicalismul este adesea 
ambiguu în raport cu acțiunea acestora, lupta împotriva raționalității 
instrumentale conduce doar la o „contraraţionalitate”, la o contracultura. 
Radicalismul rămâne, astfel, suspendat între motivaţia lui socială, care 
îndeamnă la luptă, la revoluție, şi finalitatea sa ultimă, cvasiutopica: agenții 
istorici reali sunt înlocuiți cu agenți voluntari aistorici, iar organizarea luptei 
maselor cu lansarea politică a ,,intelighentiei”. Desigur, sociologia radicală 
nu reproduce automat toate aceste trăsături ale radicalismului, dar este 
confruntată cu două consecinţe esenţiale, la care conduce evoluţia generală 
a radicalismului: angajarea politică şi sensul social al acestei angajări. 


' E. Bittner, Radicalism, în Int. Encyclopedia of Social Sciences, vol. 13, p. 
296. 

? LL. Horowitz, Radicalism and the Revolt Against Reason, London and 
Amsterdam, Southern Illinois University Press, 1968, p. V. 

? Ibidem, p. XIV. 

Radicalii revendică o nouă sociologie, numită adesea sociologia 
„Noii Stângi”, critică şi anticonservatoare. Dar a fost, oare, vreodată 
sociologia necritică?, se întreabă doi dintre reprezentanții proeminenţi ai 
sociologiei „academice” conservatoare! . Anchetele asupra opiniei politice a 
studenților din Occident arată că studenţii în sociologie au fost întotdeauna 
cei care au votat în alegerile prezidenţiale cu candidaţii democrați, au avut o 
atitudine mai „de stânga” decât ceilalți studenți, au fost împotriva 
războiului din Vietnam şi au militat pentru încetarea lui. Folosind un 
material empiric impresionant, rezultat din numeroase anchete asupra 
opțiunilor politice ale sociologilor din Statele Unite ale Americii, Anglia, 
Franţa şi Japonia, Lipset şi Ladd demonstrează că, de fapt, sociologii au 
fost întotdeauna critici şi „de stânga”. Lipset şi Ladd fac deci mai multe 
reducţii „de lucru” şi identifică oamenii „de stânga” cu liberalii, finalitatea 
ideologică a unei concepţii sociologice, cu orientarea ideologică a revistei 
în care şi-a publicat un sociolog sau altul o lucrare, opţiunea ideologică 
socialistă cu relația de amicitie dintre un sociolog functionalist şi un 
membru al Partidului Comunist din Statele Unite ale Americi sau pur şi 
simplu cu simpatia manifestată fata de C.W. Mills. 

Este evident că „piatra de încercare” a poziţiei lui Lipset şi Ladd o 
constituie tocmai concepţia lor asupra angajării din acest punct de vedere, 
sociologia este concepută mai degrabă ca o ştiinţă „liberă de valoare”, în 
care angajarea politică a sociologului este mai mult o chestiune strict 
personală şi extrastiintifica: „trebuie să fie clar că cele două roluri, de 
analist social şi actor politic, vor trebui să fie separate. Omul de ştiinţă care 
vrea să servească în mod direct scopuri politice aduce un deserviciu şi 
ştiinţei şi politicii”? . 

Mills demonstrează însă că, mai ales sociologia „liberă de valoare”, 
care proclamă neangajarea politică, este angajată ideologic în susținerea 
valorilor ordinii sociale, este o sociologie a legitimării ideologice a acestei 
ordini. Pe de altă parte, angajarea deliberată, pentru care militează socio- 
logia radicală, nu este la rândul ei lipsită de probleme şi contradicții 
teoretice şi metodologice. Dacă dilema sociologiei pozitiviste era dilema 
utilitarismului ei intrinsec, care conducea la o viziune reificată asupra lumii 
şi la amoralismul potentat de instituirea unei iresponsabilitati organizate, 
dilema sociologiei radicale este determinată de raporturile ei cu mişcarea 
politică. 


"SM. Lipset, E.C. Ladd, jr., The Politics of American Sociologists, în 
„American Journal of Sociology”, vol. 78, nr. 1, 1972. 
? Ibidem, p. 98. 

Se poate spune că, în general, sociologia radicală este o sociologie a 
celor oprimati, a celor săraci, depriviliegiati şi terorizati de mecanismele şi 
instrumentele birocratice şi de manipulare ale sistemului. Opţiunea morală 
a acestei sociologii este astfel evidentă. 

Dar este ea suficientă pentru a garanta ceea ce Becker şi Horowitz 
numesc o „sociologie bună” 19 

Pentru ca o sociologie să fie „bună”, conform definiției autorilor 
citați, ea trebuie să fie nu numai morală, dar şi adevărată. O sociologie este 
adevărată atunci când propozițiile sale nu sunt falsificabile prin evidența 
empirică şi când propozițiile ei reflectă adecvat „lumea la care se referă”. 
Sociologia conservatoare susține că este adevărată în sens gnoseologic, dar 
„Opera care nu este adevărată şi ontologic nu are nici valoare ştiinţifică şi 
nici politică”. „Moralitatea” sociologiei radicale nu îi asigură acesteia 
adevărul „ontologic”, dimpotrivă, o pune într-o relație contradictorie cu 
mişcarea politică radicală. Aceasta este, după părerea noastră, contradictia 
dintre informaţia (Ştiinţifică) şi acțiunea (politică). Pentru H.S. Becker, ea 
este însă numai un paradox: „Ceea ce sociologii au nevoie să ştie despre o 
instituție sau organizaţie ca radicali este de obicei similar cu ceea ce ei 
trebuie să cunoască pentru a fi conservatori”? 

Ne aflăm, oare, realmente in fata unui ‘paradox al oricărei sociologii 
angajate politic? Părerea noastră este că un asemenea paradox este doar 
aparent, nu real, generat de falsitatea uneia dintre premise, aceea că tipul de 
acțiune al oamenilor este general valabil în orice societate şi în oricare 
dintre părțile unei societăți. A fi „în afara” sau „înăuntru” unui grup social 
nu reprezintă o garantie a stiintificitatii sociologiei. Dar, a te plasa 
„înlăuntrul” unei clase sociale pentru care propria sa eliberare socială 
reprezintă eliberarea întregii societăți, constituie realmente o şansă 
obiectivă de a face nu numai o sociologie stintifica, dar şi revoluţionară. 

Societăţile nu Sunt organizate numai in structuri de status-rol, cum 
sustine R.K. Merton’, ci in structuri de clase, in care statusurile indivizilor, 
fie ele primite sau "dobândite, acționează ca variabile dependente de 


' „Sociologia bună este cea care furnizează descrieri relevante ale organizațiilor 
şi evenimentelor, explicaţii valide ale modului în care ele apar şi persistă, propuneri 
realiste pentru progresul sau înnoirea lor’ (H.S. Becker, LL. Horowitz, Radical 
Politics and Sociologial Reseach: Observations on Methodology and Ideology, în 
„American Journal of Sociology”, vol 78, nr.1, 1972, p. 50. 

? Ibidem, p. 51. 

> Ibidem, p. 60. 

* RK. Merton, Insiders and Outsiders: A Chapter in the Sociology of 
Knowledge, în „American Journal of Sociology”, vol. 78, nr. 1, 1972. 

schimbarea structurii claselor înseşi. Structurile de statul-rol pot avea 
valabilitate epistemologică, mai ales atunci când schimbările sociale sunt 
slabe şi asigură, astfel, bazele unei sociologii statice. Când structurile de 
clasă sunt în schimbare, şi aceasta este situația curentă, statusurile şi rolurile 
sociale sunt amenințate, se reconstruiesc după configurația istorică a 
intereselor de clasă. 

Merton are dreptate când consideră că a pretinde că trebuie „să fii 
Cezar pentru a-l înțelege pe Cezar” reprezintă calea sigură de a ajunge la 
„solipsismul metodologic” care poate avea consecințe social-politice ca 
xenofobia, şovinismul şi etnocentrismul. Pe de altă parte, a privi lumea „din 
afară”, poate conduce la apariţia unor fenomene ca „sadismul social” şi 
„cufemismul sociologic”, prin care structuri sociale organizate astfel încât 
produc „durere”, umilință şi frustrare unor grupuri sociale sunt descrise 
printr-un aparat conceptual impersonal care „ne permite să ignorăm 
anumite experiențe umane”, cum sunt cele de mai sus. Cunoaşterea 
sociologică ştiinţifică este, după părerea noastră, profund implicată in 
conflictele sociale ale societăţii studiate. Transcenderea acestor conflicte nu 
se poate face în teorie, ci în practica luptelor sociale. De aceea, patetismul 
chemării la unitate pe care Merton o adresează sociologilor (,,/nsideri şi 
Outsideri din domeniul cunoaşteri, uniti-va! Nu aveţi nimic de pierdut, doar 
limitele voastre. Aveţi o lume a înţelegerii de câştigat”! ) rămâne un simplu 
îndemn, atâta vreme cât realitatea socială este una a conflictelor şi luptelor 
de clasă. 

Angajarea morală a sociologiei radicale este un pas important spre 
cea reală, politică, dar rămâne numai un pas. Pentru a se angaja realmente 
din punct de vedere politic, sociologia radicală ar trebui să rupă nu numai 
teoretic legăturile cu sistemul social manipulator şi agresor, ci şi practic, să 
fie în stare de a schimba „arma criticii” cu „critica armelor”. Deocamdată, 
sociologia radicală foloseşte numai într-un mod abstract „critica armelor”. 
Ea vrea să fie o sociologie a „publicului ",dar în viziunea ei, publicul este 
de fapt o noţiune (abstractă) şi prea putin o realitate (concretă şi istorică). 
Cel puţin două caracteristici definesc traiectoria pe care a urmat-o 
sociologia radicală în ultimul deceniu al secolului al XX-lea. O dată cu 
slăbirea intensității unor instituţii în care sociologia radicală s-a integrat la 
debutul ei se constată o anumită „retragere” teoretică şi metodologică pe 
terenuri şi domenii mai bine circumscrise şi mai limitate. Nu este lipsit de 
semnificaţie nici faptul că unii sociologi radicali au fost „recuperaţi” de 
sistem şi şi-au modificat „radical” vechile poziţii. La fel de semnificativ 


! Ibidem, p. 44. 

este şi faptul că unii sociologi ai establishment-ului din anii '60 au devenit, 
în anii ’70, sociologi critici sau chiar radicali. 

A doua caracteristică o reprezintă metamorfozarea, uneori categorică, 
a radicalismului într-o sociologie neradicală, dar antipozitivista şi 
neconservatoare. 

CAPITOLUL XV 


EVOLUŢIA SOCIOLOGIEI 
ÎN A DOUA JUMĂTATE A SECOLULUI XX 


În a doua jumătate a secolului al XX-lea s-au înregistrat, în evoluţia 
sociologiei noi orientări, noi direcţii de reflecţie şi de investigaţie, care au 
introdus o serie de inovații în conținutul şi stilurile de gândire sociologică. 

Rezultanta generală a acestor evoluţii a fost aceea că sociologia a 
ajuns să fie din ce în ce mai puţin, un studiu al societăţii, devenind, din ce 
în ce mai mult, un ansamblu de concepții, teorii şi doctrine, având ca obiect 
de cercetare o mare diversitate de componente şi domenii particulare ale 
societăţii. Ceea ce a făcut ca, în peisajul ştiinţific sociologic, să apară o 
întreagă nouă serie de orientări sociologice, cum au fost: 

— concepţiile, teoriile şi metodele sistemice şi sistemiste; 

— noile teorii ale rationalitatii sociale; 

— sociologia elitelor şi elitismul sociologic; 

— sociologia fenomenologica; 

— etnometodologia; 

— sociologia reflexiva; 

— interactionalismul simbolic şi  resurectia  psihologismului 
sociologic. 

Apariția, rapida circulaţie şi proliferarea unor asemenea doctrine 
reprezintă indicatorul obiectiv al apariției unei „crize intelectuale”, generată 
de o criză apărută în viața socială însăşi, concretizată în multiplicarea 
mişcărilor de protest şi de opoziția din societățile postindustriale 
contemporane împotriva unui mare număr de realităţi sociale, negative în 
esenţa lor şi cu un mare impact asupra vieţii individuale şi colective a unei 
mari mase de membri ai societăților respective. 

In eforturile de înţelegere şi de explicare a unei crize teoretice şi 
doctrinare a unui sistem de gândire sau a unui sistem ştiinţific, se impune a 
lua în considerare factorii care pot produce o asemenea situație. In esenţă, 
aceştia sunt de două categorii: 

a) unii sunt de ordin epistemologic şi constau din epuizarea 


propriile categorii ale sistemului nu mai sunt capabile de transformări, ceea 

ce se exprimă în faptul că toate abordările teoretice, metodologice şi de 
investigaţie, devin scolastice (în sensul peiorativ al termenului); 

b) alții sunt de ordin istorico-social, în sensul că realităţile la care se 
raportează sistemul au evoluat, s-au schimbat şi s-au transformat radical 
față de situaţia lor originară, astfel încât categoriile analitice şi explicative 
ale sistemului ştiinţific nu mai sunt adecvate la noile stadii de evoluţie a 
obiectului lor de studiu. 

In acelaşi timp este de reținut şi faptul că, în cazul ştiinţelor umane şi 
sociale, aceste două categorii de factori apar şi acţionează concomitent şi, 
practic, inseparabil. 

Crize de factura celei pe care o discutăm au mai apărut în sociologie, 
pe parcursul secolului al XX-lea. Una a fost cea a sociologiei etichetate 
drept „progresive” (reprezentată in principal de sociologii marxisti) care, în 
anii '30 şi-a pierdut resursele teoretice explicative a realitatilor sociale ale 
epocii, întrucât, în evoluţia socială, pe primul plan au trecut problemele 
creşterii economice, conflictul între democraţie şi totalitarism, problemele 
economiilor domestice, naționale etc. Aceiaşi soartă a avut-o şi aşa-numita 
„sociologie conservativă” (conservatoare) reprezentată de Parsons, Lipset, 
Shils, R. Aron şi alții, care şi-a pierdut resursele interpretative a noilor 
mişcări culturale şi politice apărute spre mijlocul secolului al XX-lea, 
întrucât acestea aveau o nouă substanță socio-istorică, punând în discuţie şi 
contestând vechile stări, condiții şi moduri de viata stabilite anterior in 
majoritatea țărilor industriale. 

Frământările sociale din societățile vestice ale anilor '56 — ’68 au 
produs o situaţie socială, politică şi ideologică inedită, care s-a reflectat în 
sociologie într-o nouă criză, analizată pe larg de Alvin Gouldner (la care ne 
vom referi în continuare), care a avut ca rezultat o masivă dislocare a 
vechilor şcoli sociologice, concomitent cu apariţia unor teorii sociologice 
alternative, suficient de bine articulate şi bazate pe alte structuri logice şi 
epistemologice, care au dat naştere unor noi direcţii de cercetare şi au 
impus noi probleme şi teme de cercetare, între care relaţiile dintre stabilitate 
şi schimbare, consens şi conflict etc. 


1. Incheierea ciclului dezvoltării clasice a sociologiei 


Dincolo de aceste evoluţii, în a doua jumătate a secolului al XX-lea, 
este posibil a discuta de o criză rezultată nu din confruntările dintre 
diferitele curente, doctrine sau versiuni particulare ale sociologiei, ci de o 
criză a sociologiei insesi, ca disciplină ştiinţifică, generată de alte 
fundamente decât cele discutate anterior. 

În acest context istoric, social şi intelectual, la mijlocul anilor "60, 
sociologia pare să fi încheiat un ciclu de dezvoltare care a impus-o ca 
ştiinţă şi deopotrivă ca profesie. Criza sociologiei devine nu numai definiția 
curentă a acestei ştiinţe, dar şi un „obiect” de cercetare al sociologiei. Este 
semnificativ în acest sens că încep să apară mai des lucrări de sociologie a 
sociologiei decât de sociologie economică, industrială, urbană şi rurală etc. 
Diagnosticul „crizei? este formulat pe baza unor simptome ale 
metodologiei pozitivist-conventionale a sociologiei, a insuficientelor 
teoretice în explicarea mişcărilor social-politice contestatare, dar şi având în 
vedere ,,aderenta” publică tot mai slabă a sociologiei. Prestigiul social şi 
profesional pe care aceasta abia îl câştigase este supus unor încercări noi, 
iar „epoca sociologică” a gândirii sociale pare a fi luat sfârşit. Tinerii 
sociologi îşi găsesc tot mai greu locuri de muncă, universităţile nu mai sunt 
asaltate cu cereri pentru programe de sociologie, iar „clienții” cercetărilor 
sociologice aplicate devin mai puţin generoşi în a acorda sprijin financiar 
puzderiei de laboratoare de cercetare a „relaţiilor umane”. 

Paradigma sociologiei structural-functionaliste îşi jucase rolul de 
model „exemplar” pentru rezolvarea de probleme sociologice. Contestarea 
radicală a sistemului social capitalist şi, deopotrivă, a sociologiei sistemice 
corespunzătoare acestuia nu făcuse decât să „deschidă rana”, dar analiza şi 
eventualul „tratament” aplicate „bolnavului” abia acum urmau a fi 
realizate. Analiza crizei sociologiei a condus la concluzia că această 
sociologie este irelevantă social-politic nu numai faţă de marile mişcări şi 
forte social-politice aflate într-un conflict ce a luat prin surprindere teoriile 
sociologice „consensualiste”, dar şi relativ la aşteptările generoase ale 
„omului de rând” față de cercetarea sociologică. 

Ignorand realitatea acțiunii cotidiene, sociologia a sfârşit prin a nu 
mai spune nimic cu sens despre contextele sociale specifice ale vieţii de zi 
cu zi, iar acesta este unul dintre „costurile” pe care sociologia le-a plătit 
pentru a se putea profesionaliza, adică pentru a deveni o instituție 
,respectabila” şi eficientă. Tentativa de a se institutionaliza ca ştiinţă, pe 
care sociologia a încercat-o permanent în evoluţia ei istorică, este cu atât 
mai aproape de realizare cu cât ea devine o „ştiinţă a faptelor”, adică 
elaborează enunturi generale, universale şi impersonale, asemănătoare sau 
identice cu cele ale stintelor „exacte”. 

Dacă cei mai multi sociologi au fost totdeauna de acord că obiectul 
de studiu al ştiinţei lor îl constituie faptele sociale, această noțiune a avut 
rareori o singură acceptiune, unele teorii sociologice contemporane 
renunțând pur şi simplu la conceptul de fapt social, considerat a fi o 
,prenotiune” în sens durkheimist, şi „primejdios” pentru dezvoltarea 

cunoaşterii sociologice, datorită „încărcăturii” metodologice „naturaliste” 
pe care o implică, precum şi orientării epistemologice pozitiviste pe care o 
presupune. 

De aceea, în locul faptelor sociale, s-a propus studierea acțiunilor 
(activităţilor) sau interacțiunilor umane, în locul studiului obiectiv-fizicalist 
al socialului, înțelegerea (comprehensiunea) actelor umane în societate şi 
interpretarea sensului lor. În general, în locul unei sociologii a faptelor a 
apărut o teorie a semnificantului, care nu ignoră în totalitate „lucrurile” 
sociale, dar încearcă să meargă dincolo de simplele ,,aparente” ale feno- 
menelor sociale „obiective”, la rădăcinile constitutive subiective ale 
acestora. 

Aşa cum am văzut, „rădăcina” faptului semnificant, adică a acţiunii 
sociale, era pentru Max Weber structura motivationala, a cărei cunoaştere 
nu poate fi realizată decât prin înțelegere (comprehensiune), interpretare şi 
explicaţie cauzală. Numai că statutul comprehensiunii în sociologia 
weberiană este ambiguu, deoarece înțelegerea observationala şi motiva- 
fionala sunt arbitrar despărțite şi, mai ales, pentru că sensul obiectiv şi cel 
subiectiv al acțiunii nu sunt analizate până la capăt. Această modalitate de 
analiză a condus la concluzia că, de fapt, determinarea „obiectivităţii” sau a 
„subiectivității” acțiunilor umane se realizează pe planul „inter- 
subiectivăţii”. 

Această problematică a devenit tematica centrală de investigație a 
unui grup de teorii sociologice contemporane. a căror sursă de inspirație a 
constituit-o sociologia „subiectivă” weberiană interpretată fenomenologic 
de către Alfred Schiitz. Sociologia fenomenologică, interactionismul 
simbolic şi etnometodologia, cele trei principale componente ale acestui 
grup, nu resping ca atare paradigmele sociologice moderne (Durkheim, 
Weber, Pareto) şi nici sinteza lor structural-functionalista. Trăsătura lor 
comună este atitudinea critică şi neîncrezătoare fata de „exemplaritatea” 
acestor paradigme. De aceea, preocuparea pentru analiza procesului 
cunoaşterii sociologice depăşeşte aspiraţia unei metodologii şi conduce la o 
teorie sociologică a cunoaşterii sociale, care urmăreşte să explice 
societatea, lumea socială şi interacțiunea umană, mai degrabă ca produse 
ale cunoaşterii umane comune decât ca realități „naturale” obiective. 

Sociologia fenomenologică explică lumea socială ca o realitate 
socialmente construită, interactionistii simbolici analizează mecanismele 
subiective ale interacțiunilor socioumane, iar etnometodologii „introduc” în 
mod deliberat „agenţi perturbatori” în viata grupurilor sociale pentru a le 
obliga să-şi „autodezvăluie” aceste mecanisme. 

Paradigma  structural-funcționalistă devine dintr-un instrument 
„exemplar” al cunoaşterii sociologice, un domeniu de cercetare al socio- 
logiei. Fenomenologii şi etnometodologii propun „descompunerea” acestui 
instrument/domeniu de cercetare, pentru a-l reconstrui ca o paradigmă 
„explicită” şi nu doar ca o metodologie a cunoaşterii ştiinţifice. Ei vor să 
redea paradigmei sociologice dimensiunea „reflexivității”, care este esen- 
țială în cunoaşterea socială ştiinţifică, dar şi în cea comună ori spontană. 

„Renovarea” paradigmei se sprijină în sociologia iteractionist- 
simbolică, pe o ,,resurectie” a subiectivitatii faptului social ca interacțiune 
umană psihologică (psihosocială). Aceste orientări sociologice au, pe de o 
parte, suficiente puncte comune pentru a face mai dificilă delimitarea 
strucutrilor logice şi ideologice specifice fiecăreia; pe de altă parte, în ciuda 
apartenenței lor la aceiaşi „clasă” de teorii sociologice contemporane, 
sociologia fenomenologică, etnometodologica şi interactionismul simbolic 
au apărut, s-au consolidat şi dezvoltat relativ independent, şi nu rareori 
nevoia de a se delimita între ele a dus la confruntări polemice şi ,,separatii 
conceptuale”, cu importante consecințe metodologice şi ideologice pentru 
statutul fiecăreia dintre aceste teorii. 

Peisajul sociologic al celei de-a doua jumătăţi a secolului al XX-lea 
este, însă, ilustrat de un număr mai mare de orientări, doctrine şi variante 
sociologice decât cele trei, prezentate în coordonatele lor generale de mai sus. 
Între acestea, audiență semnificativă au avut-o teoriile sociologice sistemice. 


2. Teorii şi modele sistemice ale societății 


Sistemismul reprezintă o orientare sau o concepție în sociologia 
contemporană, căreia îi este specifică centrarea analizei pe sistem versus 
indivizii şi acţiunile lor sociale şi, mai presus de toate, predominarea ordinii 
sistemului sau echilibrului fata de procesele sociale contradictorii şi 
nedirectionate spre asigurarea stabilității şi echilibrului social. Conceptul de 
sistem nu este deci decât un indicator al sistemismului, deşi, e drept, 
indicatorul său principal. O concepție sistemică devine, însă „sistemistă” 
atunci când performanţele sistemului sunt aşezate înaintea dau deasupra 
proceselor de producere a sistemului însuşi. 

Modelul de abordare sistemică este vechi în sociologie”, prima lui 
formă fiind cea a sistemului sau a modelului mecanic, prin care societății îi 


! Vezi si Elena Zamfir, Modelul sistemic în sociologia si antropologia 
culturală, Bucureşti, Editura Ştiinţifică, 1975; L. Vlăsceanu, Metodologia cercetării 
sociologice. Orientări şi probleme, Bucureşti, Editura Ştiinţifică şi Enciclopedică, 
1982, p. 74-89. 

sunt analogate componentele, relațiile şi regularitatile sau legile de 
funcţionare ale sistemelor mecanice, pornind de la supoziţia 
„interdependenţei mutuale” (V. Pareto) şi de la regulile generale ale 
interacțiunii forțelor sau vectorilor din fizică. Finalitatea sistemului este 
echilibrul, definit ca refacere a unei stări inițiale X sub acțiunea unei forte, 
de regulă exterioară sistemului F, iar „aplicarea” lui în sociologie a 
cunoscut mai multe „variante”, de la „fizica socială” la „mecanica socială” 
şi „energetica socială”. 

Concepţiile sociologice mecaniciste au avut un rol important în 
progresul conoaşterii sociologice ştiinţifice, contribuind la promovarea 
analizei obiective şi holiste a societății si discreditând individualismul 
subiectivist al filosofilor sociale din secolul trecut. Analogia (şi adesea 
identificarea) sistemelor mecanice şi sociale nu a permis însă sesizarea 
„diferenţei specifice” dintre ele, „organismul viu” care este societatea fiind 
studiat ca simplă construcţie fizică. De aceea, la sfârşitul secolului al XIX- 
lea, analogia sociologie — fizică, cedează treptat locul investigaţiei biologice 
a sistemului social ca „organism”. 

Dacă mecanicismul sociologic a fost relansat în anii interbelici ca 
sociologie matematică a echilibrului (pe linia paretiană a cunoaşterii 
sociologice), diferitele variante biologiste sau „organiciste” au „renăscut” 
după cel de-al doilea război mondial, grație mai ales descoperirilor făcute în 
studiul biologic al comportamentelor animale şi umane, în special 
principiului  „echifinalității” (L. von Bertalanffy). In fapt, modelul 
sistemic mecanicist matematic, a supravieţuit prin promovarea ciberneticii 
în sociologie, iar cel biologic-organicist, datorită elaborării teoriei generale a 
sistemelor (T.G.S.). In ciuda folosirii ciberneticii şi T.G.S., în analiza 
şi explicarea sistemelor sociale, teoria sociologică din ultimele decenii, 
a încurajat mai putin abordările „cvasisociologice” cibernetice sau 
„general sistemice” şi a promovat mai mult modelele sistemice specific 
sociologice: structural-functionalist (T. Parsons) şi al „echilibrului social” 
(G.C. Homans). 


3. Modelul echilibrului sistemic. G.C. Homans 


Modelul sistemic structural-functionalist reprezintă prima încercare 
de sinteză a mecanicismului „cibernetizat” şi organicismului „prelucrat” în 
T.G.S. Cibernetica este folosită, în teoria lui T. Parsons, ca instrument 
pentru explicarea ,,ierarhiei” sistemului social, în timp ce T.G.S. are ca 
funcţie principală susținerea necesității „integrării sistemice”. 

Substanţa biologistă a modelului sistemic parsonsian este evidentă în 
concepţia privind echilibrul social. Deşi teoria sistemului social echilibrat, 
dezvoltată de sociologia mecanicistă, rămâne o perspectivă validă pentru 
functionalism, echilibrul social nu este conceput ca echilibru mecanic, fie el 
şi „dinamic”, ci este mai degrabă similar modelului homeostaziei 
organismului. Faţă de echilibrul homeostazic al organismelor biologice, 
sistemele sociale au, în plus, capacitatea, datorată nivelului lor superior de 
organizare, de a rămâne viabile, deşi ele îşi schimbă structura, desigur între 
limite destul de înguste. Schimbarea structurii sistemului social nu pune, 
deci, sub semnul întrebării „menţinerea” lui. Dimpotrivă, modelul sistemic 
al lui Parsons este incompatibil cu o teorie a elaborării structurii şi 
schimbării, cu o concepție morfogenetică. De aceea, cea mai mare 
dificultate a lui este statutul ambiguu al deviantei, fiindcă desi devianta fata 
de sistem nu este absentă din teoria sistemică a lui Parsons, această teorie 
include numai rezidual pattern-urile deviantei. Această temă îşi găseşte 
locul „natural” în celălalt model al echilibrului sistemic, cel elaborat de 
G.S. Homans. 

Echilibrul este, şi la Homans, mai degrabă postulat decât „elaborat” 
teoretic, dar el nu este identificat cu una dintre numeroasele structuri 
considerată ca fixă, ca un punct de referință privilegiat, cum este, la 
functionalisti, supraviețuirea sau „menţinerea latentă” a structurii normative 
a sistemului. Devianta este o parte integrantă a sistemului, explicabilă în 
termenii relațiilor mutuale dintre cele patru elemente sistemice: activități, 
interacțiuni, sentimente şi norme. De aceea, echilibrul social este produs nu 
doar de structura consensuală a normelor, ci şi de tensiunile dintre activități 
şi sentimente în procesul interacțiunilor umane. In abordarea echilibrului 
social, mărturiseşte Homans, recurgem la V. Pareto, dar, „deşi tratarea 
echilibrului este la el admirabilă în planul abstract, am mari îndoieli că o 
asemenea acceptiune abstractă a conceptului de echilibru poate fi 
actualmente utilizată cu succes în explicarea fenomenelor sociale”! 

Diferenţa principală dintre Pareto şi Homans este dată de faptul că 
acesta din urmă introduce în definirea echilibrului social inclusiv „mişcările 
virtuale”, generate de capacitatea subiectului uman de a anticipa 
consecinţele acțiunilor sale. De aceea, pentru G.C. Homans, o teorie a 
echilibrului social este imposibilă fără o analiză a „controlului sistemului”: 
„Starea unui sistem social în care controlul este efectiv, reprezintă echilibrul 


! G.C. Homans, A Life of Synthesis, în LLL. Horowitz (ed.), Sociological Self. 
Images. A Collective Portrait, New York, Sage Publications, 1969, p. 14. 

sistemului” . Controlul sistemului, premisa echilibrului social in concepția 
lui Homans, se exercită prin intermediul dependentelor mutuale: 

a) directe, care constau în „ajustarea” reciprocă a „părților”, adică a 
sentimentelor (spontane) şi normelor institutionalizate, a activităților şi 
interacțiunilor, în acest fel, sentimentele se integrează normelor, iar 
activitățile umane individuale se ordonează în tipuri de interacțiuni sociale, 
ceea ce asigură o „stare de echilibru”; 

b) indirecte, care contribuie la „întărirea” echilibrului deja stabilit 
prin dependentele directe sau la „refacerea” lui ca urmare a unor 
„perturbări” intervenite în sistem, adică la stabilirea „echilibrului dinamic”. 

Echilibrul static şi dinamic al sistemului social nu reprezintă în 
concepția lui Homans, spre deosebire de cea a lui Parsons, produse ale 
consensului, cooperării sau ale unor „imperative funcționale”. Dimpotrivă, 
starea de echilibru este un rezultat final, totdeauna însă „problematic”, al 
tensiunilor şi conflictelor dinăuntrul sistemului. Echilibrul constituie, deci, 
doar o „rezolvare” a tensiunilor, care generează, la rândul ei, noi 
contradicții şi „probleme” pentru sistem. Propunându-şi, însă, elaborarea 
unei teorii generale a echilibrului, Homans găseşte originea tuturor 
contradictiilor sistemului social în „natura umană”. Ca urmare, poziţia sa 
metodologică devine reductionista: sistemul social este redus la un sistem 
interpsihic, iar sociologia la o psihologie a comportamentelor şi relațiilor 
interpersonale. 

Reductionismul psihologic se află la baza teoriei „schimbului social”, 
pe care Homans o caracterizează ca fiind „pur şi simplu psihologia 
comportamentului aplicată interacțiunii dintre oameni”, respectiv 
explicarea echilibrului social ca produs al „optimizării adaptării” 
individului: „o persoană va alege acea alternativă actionala care îi va 
garanta obţinerea unei valori V a rezultatului, multiplicată cu probabilitatea 
P de a obţine acest rezultat”? . 

Rationalitatea „naturii umane” este, deci, postulatul pe care Homans 
îl aşează în locul celui functionalist al integrari sociale. In fapt, cele două 
postulate nu sunt atât de diferite: unul „legitimează” echilibrul sistemului 
social capitalist dintr-o perspectivă culturologică normativă (Parsons), 
celălalt din perspectiva psihologic-economică (Homans). 

Atât Parsons, cât şi Homans, recuosc statutul de realitate al ,,deviantei 
în sistem”, dar şi capacitatea nelimitată a acestuia de a se reechilibra: prin 


! G.C. Homans, The Human Group, Londra, The Intemational Library of 
Sociology, 1975, p. 301. 

? G.C. Homans, Social Behaviour. Its Elementary Forms, New York, Harcourt 
Brace Jovanovich, 1974, p. 43. 

integrare normativă sau prin „optimizarea adaptării” pe baza „schimbului 
dintre parteneri”, analizat de Homans în termenii „costului” şi 
„beneficiului”, pe care el i-a preluat din teoria economică a schimbului de 
mărfuri şi i-a reconstruit ca dimensiuni psihologice ale naturii umane. 


4. Sisteme sociale, teleologia, morfostaza 
şi morfogeneza în viata socială. W. Buckley 


Modelele sistemice elaborate de Parsons şi Homans sunt susținute 
teoretic de concepții diferite asupra societăţii şi sunt tributare idealismului 
normativ, respectiv psihologismului acestor concepții. În 1967, W. Buckley 
propune însă un model al sistemului social care se vrea „liber” de 
implicațiile teoretice şi metodologice ale unei anumite concepții 
sociologice, dar care reprezintă de fapt o încercare de a depăşi prin 
„sinteză” idealismul şi psihologismul. Punctul de plecare al lui Buckley 
este că diferenţa dintre sistemele socioculturale şi celelalte tipuri de sisteme 
(fizice, naturale, economice) trebuie căutataă în natura relațiilor specifice 
societății: „relațiile dintre părțile unei societăți sunt primordial psihice, 
implicând procese complexe comunicative de schimb de informaţie, şi 
această diferenţă este cea care le generează pe toate celelalte”! Informaţia 
este elementul sistemic fundamental care „face munca logică pentru 
orientarea unui sistem,,. „poate pe aceasta, o poate transmite în spațiu şi timp 
şi o poate schimba”?. Tot datorită informaţiei, sistemele sociale sunt 
negentropice şi deschise, sunt sisteme de scopuri, bazate pe o teleologie 
specifică, ale cărei diemnsiuni principale sunt morfostaza şi morfogeneza. 

Morfostaza cuprinde toate procesele care tind să apere sau să menţină 
o formă de organizare sau o stare, în timp ce morfogeneza desemnează 
procesele care tind să schimbe o formă, o structură sau o stare dată a 
sistemului. De aceea, feed-back-ul caracteristic morfostazei este negativ, iar 
cel care întreține morfogeneza este pozitiv. În consecință, conceptul de 
„echifinalitate” introdus de T.G.S. este unul morfogenetic; tot aşa cum 
morfogeneza explică prin echifinalitate capacitatea sistemelor de a realiza o 
stare prin mai multe traiectorii de dezvoltare, morfostaza explică cum, 
condiții inițiale similare, pot conduce la stări finale diferite. De aceea, 
„numai modul de abordare al teoriei moderne a sistemelor permite să se 
ajungă la complexitatea fenomenelor care interacționează, să se vadă nu 
numai cauzele care acționează asupra fenomenelor sub studiu, posibilele 


' W. Buckley, Sociology and Modern Systems Theory, New Jersey, Prentice- 
Hall Inc., 1967, p. 13. 
? Ibidem, p. 50. 

consecințe ale fenomenului, posibilele interacțiuni mutuale ale acestor 
factori, dar şi procesele totale emergente ca o funcție a feed-back-urilor 
posibile, pozitive şi/sau negative, mediate prin decizii selective sau 
«alegeri» ale indivizilor şi grupurilor direct sau indirect implicate”! . 

Spre deosebire de Parsons, W. Buckley susține că organizaţiile 
reprezintă sisteme sociale morfogenetice, în care consensul normativ este 
mai totdeauna o problemă. De aceea, interacțiunea rol-status, baza 
complementaritatii expectatiilor de rol în teoria lui T. Parsons, nu este 
lipsită de tensiuni, studiate de psihologie ca mecanisme selective: decizie, 
percepţie şi evaluare, orientare spre norme şi valori. Structura nu se menţine 
niciodată singură: „o cheltuială constantă de energie de un anumit fel este 
necesară pentru a menţine orice stare dată a unui sistem”. 

In esență, poziția lui Buckley este că normele şi valorile nu pot 
specifica singure acțiunea, că pentru aceasta trebuie adăugate interacțiunile 
celor care interpretează aceste norme şi valori, generând tensiuni şi 
conflicte sociale, şi nu pur şi simplu optimizarea „gratificației” (Parsons) ori 
„adaptării” (Homans). O teorie ştiinţifică a sistemelor sociale nu se poate 
limita la descrierea şi măsurarea variabilelor psihologice, economice ori 
culturale ale acestora, ci trebuie să promoveze în primul rând analiza 
cauzală a schimărilor, dezechilibrelor şi contradictiilor. Din acest punct de 
vedere, Buckley apreciază că cele mai multe teorii sistemice reduc 
cauzalitatea la un singur factor şi conţin, de aceea, o doză mai mare sau mai 
mică de unilateralitate şi erori metodologice. Cibernetica şi teoria moderna 
a informaţiei, două surse principale ale teoriei moderne a sistemelor, 
reprezintă abordări netraditionale ale cauzalitatii, de care sociologia şi toate 
ştiinţele sociale trebuie să profite. 

Buckley greseste, însă, atunci când susţine că acest profit este 
garantat de validitatea stintifica a enunturilor ciberneticii sau teoriei 
informaţiei, ceea ce reiese din analiza concepției lui morfogenetice despre 
cauzalitatea schimbării sociale. Relaţia socială apare în modelul lui Buckey, 
ca o relaţie de comunicare: conţinutul ei este informaţie. Spre deosebire de 
celelalte sisteme sociale, informaţia este selectată prin „negociere” şi 
interpretare simbolică, care, la rândul ei, este totdeauna funcție de un set 
complex de factori, de la cei ecologici naturali şi de la predispozitiile psiho- 
logice ale „actorilor”, la ambiguitatea normelor şi ambivalenta valorilor. 

Interacțiunea tuturor acestor factori reprezintă, în fapt, 
procesualitatea sistemului însuşi. Criza schimbării sistemului, arată 
Buckley, nu este exogenă, ci endogenă, ea este procesualitatea ca trăsătură 


! Ibidem, p. 80. 
* Ibidem, p. 130. 

emergentă a lui. Dar, cum procesul este identic cu schimbarea, în teoria 
morfogenetică cauza schimbării este însăşi... schimbarea. 

Teoria morfogenetică a lui W. Buckley rămâne prizoniera propriilor 
sale premise: ,,conventionalizarea” socială a informației este pe de o parte 
rezultat al interacțiunii sociale şi al interpretărilor diferite date aceleiaşi 
norme sociale, iar pe de altă parte condiția acestora; iar în locul teoriilor 
sistemice unicauzale, avem doar o teorie a cauzalitatii circulare, care 
atribuie acelaşi statut de realitate condițiilor sociale ale interacțiunii şi 
interacțiunii sociale însăşi, ceea ce este posibil numai pentru că în, teoria 
sistemică morfogenetică, atât condițiile, cât şi interacţiunile sunt pur 
subiective, psihice; ceea ce face ca schimbarea condițiilor să apară ca 
rezultat al interacțiunii şi invers. Desigur, orice fenomen social presupune 
un aspect interpretitiv (prin natura lucrurilor, subiectiv), dar ,,situatiile” 
subiective ale acțiunilor umane se „definesc” în contexte obiective, 
determinate, pe care „actorul” le „moşteneşte”, le găseşte pe scena socială 
şi învață să le recunoască; acestea sunt „condiţiile istorice” pe care teoria 
morfogenetică nu le introduce în ecuaţia sistemului social decât în calitate 
de „convenții? sociale. Ele nu sunt însă simple convenții, pentru că 
înfăţişarea lor structrală este „morfogenetic” determinată de procese sociale 
fundamentale, cum este „procesul producției materiale” a societății si a 
indivizilor. Schimbarea sistemului este generată, astfel, de schimbarea 
structurilor relaţiilor sociale ale oamenilor angajaţi în mod obiectiv în acest 
proces. Între limitele schimbării structurilor, „fluiditatea” interacțiunilor şi 
interpretărilor nu semnifică, în fapt, o schimbre morfogenetică, ci mai 
degrabă o „adaptare” morfostazica la sistem. 

In forma sa critică antifuncţionalistă, teoria sociologică moderna a 
sistemelor rămâne o tentativă de a depăşi finalitatea ideologică 
conservatoare a sistemului functionalist. Dar ea nu reuşeşte decât o 
integrare mai largă a acestui sistemism într-o ideologie a „refacerii 
consensului” sistemului, inclusiv prin tensiune, competiție şi conflict social. 
Procesualitatea sistemului este treptat „sublimată” într-o procesualitate a 
interpretărilor simbolice, istoria este ,,esentializata” prn reducere la istoria 
biografică a „actorilor”, iar mecanismele luptei pentru putere la cele de 
distribuire selectivă prin decizii a privilegiilor şi oportunităţilor în sistem. 
Sociologia sistemică modernă este departe de a fi o teorie complementară 
sau convergentă cu o pretinsă sociologie „sistemică” în primul rând, pentru 
că metodologiile şi epistemologiile lor nu sunt şi nu pot fi convergente. 

Sistemismul în sociologie îşi împrumută „modelele” sale din alte 
câmpuri ale cunoaşterii ştiinţifice. Din biologia moleculară sunt preluate 
conceptul central (sistem) şi viziunea asupra fenomenelor sociale ca 

interacțiuni cu „environment-ul”. Dinamica acestei interacțiuni este 
analizată prin intermediul abordării împrumutate din lingvistică şi teoria 
informației, iar multe dintre categoriile analitice provin din ştiinţele 
economice (schimb, input, output). Sunt aceste împrumuturi conceptuale, 
metodologice şi epistemologice lipsite de orice risc, sunt ele „neutre” din 
punct de vedere ştiinţific? 

Teoria informaţiei postulează normalitatea sau raționalitatea 
comunicării, dar aplicarea acestui postulat în sociologie maschează 
distanțele şi opozitiile dintre cererile exprimate într-o societate şi „maşina” 
politică a acesteia; totodată, fenomenele de devianță şi marginalitate, în 
general fenomenele ,,anormale” sau patologice din societate, sunt 
prezentate ca „deviații iraționale”. Chiar dacă li se recunoaşte potențialul de 
schimbare, funcţia lor socială este privită din perspectiva standardelor 
raționale ale unui anumit tip de echilibru al sistemului social, echilibrul 
economic. De aceea, cererilor sociale deviante nu li se recunosc efecte de 
schimbare a ordinii politice, iar fenomenele puterii sunt considerate ca 
raporturi în cadrul unui discurs simbolic, si nu ca raporturi de forte. In 
general, „producerea discursurilor politice este considerată independentă de 
raporturile globale de forte”! 

Sistemismul, consideră B. Lacroix, nu este o teorie, pentru că nu 
există teorii decât dacă există o confruntare permanentă între fapte şi 
scheme conceptuale. Conceptele sistemismului sunt, însă, lipsite de precizie 
şi nu suportă decât cu mare dificultate o validare empirică. Sistemismul 
rămâne o ideologie care dezvoltă, pur şi simplu, „perversiunea analitică”: 
juxtapunerea unor fapte eterogene şi nu legarea lor, utilizarea excesivă a 
unor astfel de decupaje şi teama că numărul de variabile exprimate nu e 
complet; obsesia tipologiilor sistemice. Şi toate acestea arată idealul 
sistemismului: „idealul empirist de a epuiza exhaustiv realul în toată 
complexitatea sa... Pe scurt, cum regulile construcției care permit a califica 
un ansamblu social ca sistem nu sunt niciodată clar definite, nimic nu 
garantează că lista sistemelor reţinute ar fi exhaustivă şi nici că ea ar 
permite să se tind seama de totalitatea fenomenelor sociale”? 

Dintr-o teorie ştiinţifică „neutră” ideologic, sistemismul devine o 
ideologie. S-ar putea ca B. Lacroix să exagereze considerând sistemismul 
ca o „mistificare” sociologică, dar nu se poate nega finalitatea sa ideologică 
conservatoare: refacerea echilibrului sistemic prin cunoaşterea „abaterilor” 
sociale sau prin revigorarea mecanismelor sociale adaptative şi a 


B, Lacroix, Systémisme ou sisté-mystification?, în „Cahiers Internationaux de 
Sociologie”, vol. LVII, 1975, p. 105. 

* Ibidem, p. 117—118. 

structurilor integrative. Cauzalitatea socială, chiar în forma sa morfologică, 
este concepută în afara sau deasupra istoriei societății, uneori în opoziție cu 
această istorie. Ca „împrumut” metodologic, sistemismul este depăşit astăzi 
de teoriile „logicii socialului”, ca o logică specifică, unică în logica 
sistemică generală. Tentativa de depăşire vizează reconstrucția rationalitatii 
sociale ca o raționalitate neformală, substanţială şi, în consecință, recons- 
tructia abordării sistemice ca o teorie sociologică şi nu ca o ideologie. 

Pentru a evita dificultăţile teoretice ale modelelor sistemice elaborate 
de T. Parsons şi G.C. Homans, W. Buckley renunţă la analiza societății ca 
sistem, urmărind comportamentul sistemic al organizațiilor sociale. 
Promovarea microsociologiei nu a fost, însă, suficientă pentru a evita 
transformarea abordării sistemului într-o ideologie sistemistă. Mai mult 
decât atât, ignorandu-se contextele istorice obiective şi globale ale 
societății, organizațiile sociale apar doar ca sisteme de interacțiuni generate 
de interpretările subiective ale „actorilor”, iar microsociologia sistemică 
devine o teorie fără relevanţă pentru cunoaşterea unor procese politice 
majore ale contemporaneitatii. Sociologii „clasici” au elaborat teorii despre 
societate, dar nu au reuşit să construiască modele sistemice 
corespunzătoare, aşa cum au făcut Parsons şi Homans. 


5. Macrosociologia sistemică. A. Etzioni 


Pasul următor al ciclului abordării sistemice în sociologie îl constituie 
elaborarea unei macrosociologii sistemice. 

A. Etzioni consideră macrosociologia ca o sociologie a 
macrounitatilor sociale, cum sunt societățile globale, naţiunile, ceea ce ar 
repune „în drepturi” dimensiunea istorică a cunoaşterii sociologice, căci 
istoria este, ea însăşi, un proces macroscopic. Macrosociologia nu trebuie 
identificată cu „sociologia generală”, care studiază proprietăţile sociale atât 
ale micro cât şi ale macrounitatilor sociologice: „Teoria macroscopică are 
de-a face cu acţiunile care au consecinţe macroscopice şi cu relațiile dintre 
aceste consecinţe; ea nu-şi propune să examineze efectele microscopice 
decât atât timp cât ele au macroconsecinte în cadrul unei perioade istorice 
specifice”! 

Conceptul central al teoriei macrosociologice este societatea ca 
unitate macroscopică, adică acțiunea societală îndreptată nu numai spre 
obiecte sociale, simbolice, ci şi spre obiecte nonsimbolice, materiale, 
întrepătrunderea legilor obiectelor materiale (nonsimbolice) şi a legilor 


' A. Etzioni, Toward a Macrosociology, in Theoretical Sociology. Perspec- 
tives and Developments, New Y ork, Meredith Corporation, 1970, p.70. 

obiectelor simbolice. Totodată, acțiunea implică un „control prin 
cunoaştere”, al cărui rezultat este „energizarea” obiectelor materiale şi 
simbolice. Acestea „capătă putere”, şi în acest fel lumea socială este 
divizată de procesul acțiunii în două straturi sociale: care controlează; care 
este controlat. 

Societăţile au capacitatea de autocontrol, care este, ne spune Etzioni, 
„transcendentală”, în funcție de care putem să ierarhizăm unităţile sociale în 
unități, subunități $i supraunităţi, după cum controlul este asigurat de 
unitatea socială însăşi sau de o unitate înglobantă. Relaţiile dintre aceste trei 
tipuri de unități sociale nu sunt produse ale voinței indivizilor, ale „ordinii 
societale”, sunt relaţii sociale. După cum actorii se raportează unii la alții ca 
scopuri, ca mijloace sau ca obiecte, relaţiile sociale sunt normative, utilitare 
sau coercitive; cele utilitare sunt rationale, celelalte sunt nonrationale; 
relaţiile normative sunt cooperative, iar celelalte sunt conflictuale. 

Inlantuirea conceptuală reprezintă partea analitică a teoriei 
macrosociologice. Or, această teorie îşi propune să fie mai mult decât o 
abordare analitic-colectivistă. Ea este o sinteză a colectivismului şi 
voluntarismului: „In spatele consideratiilor metodologice şi teoretice din 
paginile următoare, ne anunță A. Etzioni în prefața lucrării sale, se află o 
dilemă şi o imagine. Dilema este similară celei exprimată de Freud în 
legătură cu comportamentul individual: cât de controlat este viitorul unui 
om? Cum poate istoria să fie făcută mai putin fatală si mai rațională”! De 
aceea, macrosociologia îşi propune în mod deliberat să ajute la creşterea 
autocontrolului societăților şi la rationalizarea lor. Pentru aceasta, este 
nevoie, însă, de elaborarea unui model al rationalitafii societale. 

Două concepții rationaliste au fost dominante în istoria sociologiei: 
cea a raționalității instrumentale, legată de considerarea „actorilor” sociali 
mai degrabă ca mijloace decât ca scopuri sau obiecte, şi care constă în 
„selecţia deschisă a mijloacelor pentru atingerea unui scop”; concepția 
rationalitatii comprehensive, care recunoaşte că „actorii” sunt atasati mai 
multor scopuri în acelaşi timp, că în cele mai multe situații există mai multi 
„actori” şi nu unul singur, şi că oamenii trebuie priviţi mai întât ca scopuri, 
nu ca mijloace. Fie că este definită ca raționalitate subiectivă sau obiectivă, 
în funcție de poziția „actorului” fata de criteriile alegerii mijloacelor, 
raționalitatea instrumentală conduce la o societate a „raționalității 
iraționale”, in care mijloacele sunt „vizualizate” în afara scopurilor. In plus, 
societatea rationalizata instrumental este o societate afomară şi, în cele din 
urmă, ineficientă pe termen lung. Marea dificultate a rationalitatii 


' A. Etzioni, The Active Society, Londra, The Free Press, 1971, p. X. 
? Ibidem, p. 254. 

instrumentale este absenţa oricăror modalități de „ataşare” a „actorilor” la 
scopuri. De aceea, acțiunile rational-instrumentale sunt lipsite de o bază 
socială de susținere efectivă, încât, în cele din urmă, instrumentalitatea 
poate apărea „actorilor” ca nonnecesară şi alienantă, conducând la o stare 
socială mai degrabă pasivă şi imobilă. 

Dar nici concepţia rationalitatti comprehensive nu este lipsită de 
limite şi dificultăţi: ierarhizarea scopurilor este dificilă, căci ceea ce este 
rational pentru o unitate societală poate fi nonrational pentru alta, iar daca 
luăm in considerare toate cerințele raționalității comprehensive, 
raționalitatea societăţii pare imposibilă, fiindcă informatile necesare pentru 
o acțiune socială sunt cel mai adesea fragmentare, iar acordul asupra 
valorilor este aproape totdeauna doar dezirabil, nu şi realizabil. 

Analiza concepțiilor rationalitatti instrumentale şi comprehensive îl 
conduce pe A. Etzioni la concluzia că dilema rationalitatii sociale, care este 
dată de contradictia dintre elementele rationale şi cele nonrationale ale 
acțiunii sociale, nu poate fi depăşită prin adoptarea unui model unilateral, 
rationalist sau irationalist, ci a unei strategii „alternative”, care este 
denumită „mixed-scanning”, de fapt, un model de luare rațională a 
deciziilor, mai degrabă tehnic decât teoretic, care încearcă să reconstruiască 
raționalitatea acţiunii prin: 

1) listarea tuturor alternativelor relevante; 

2) eliminarea celor față de care pot fi formulate obiecții utilitare 
(indisponibilitatea mijloacelor), normative (violarea valorilor de bază ale 
celor care iau decizii), politice (violarea valorilor de bază ale celor care 
suportă decizia); 

3) repetarea „în mare”, a punctului 2 pentru alternativele reţinute şi 
„în detaliu” pentru alternativele care au rămas după primele două eliminări. 

Strategia „mixed-scanning”, considera A. Etzioni, este singura care 
ne poate conduce spre o societate rațională, atât din punct de vedere 
instrumental, cât şi comprehensiv. Dar ea nu poate fi adoptată decât de 
„societățile active”, capabile de o bună cunoaştere societală şi de o 
mobilizare puternică a consensului social. 

Pentru ca societatea să se transforme dintr-una pasivă într-una activă, 
ea trebuie să-şi dezvolte capacitatea de autocontrol societal, ceea ce nu este 
însă posibil decât prin intermediul elitelor sale. 

Rationalitatea socială are două dimensiuni majore, în concepția lui 
Etzioni: acţiunile celor care iau deciziile şi ale celor care implementează 
aceste decizii. Rolul principal în autotransformarea societății îl au elitele, iar 
întreaga pledoarie a lui Etzioni pentru „activizare” se concretizează în cele 
din urmă într-o sociologie a elitelor. De aceea, evaluarea semnificatiilor 

ultime ale teoriei „societăţii active” este posibilă mai degrabă în cadrul 
concepțiilor sociologice elitiste contemporane. Problema principală pe care 
o ridică această evaluare este determinată de măsura în care elitismul este 
soluţia proiectului „societăţii active”. 

Să reținem, deocamdată, doar faptul că analiza logicii şi rationalitatii 
sistemului social macroscopic îl conduce pe A. Etzioni la indicarea unor 
forte sociale ale schimbării sociale. Accentul pus pe logica sistemului 
suferă o deplasare semnificativă spre sursele (elitare) de inovaţie în sistem. 
Voluntarismul „activist” îşi ia astfel revanşa în fata colectivismului „pasiv”. 
Se reuşeşte în acest fel şi o reprezentare mai corectă a structurii şi dinamicii 
societăţilor contemporane? 


6. Sociologiile elitiste 


Într-o acceptie largă, am putea numi sociologii ale elitei toate 
concepțiile asupra societăţii în care elita este desemnată, practic, ca pivot al 
întregii teorii, având sensuri diferite, dar concentrabile în două direcții 
fundamental opuse: 

a) pe de o parte, elita, ca instrument conceptual de segregatie între 
minoritatea conducătoare, responsabilă sau făuritoare a istoriei, şi majo- 
ritatea iresponsabilă, guvernată şi manipulată psihosocial, sau forțată prin 
violență fizică să contribuie inconştient la „derularea” unei anumite istorii; 

b) de cealaltă parte, elita ca o minoritate care a uzurpat puterea 
politică spre a o folosi în mod iresponsabil pentru satisfacerea intereselor de 
„corp”, separată de o majoritate care-şi caută încă forțele politice eterogene 
spre a se constitui ca forță social-politică capabilă să revendice real, şi nu 
alienat, sensul istoriei. 

In această acceptie, „gruparea” teoriilor sociologice ale elitei ar 
cuprinde atât grupul concepțiilor elitiste ale lui V. Pareto, G. Mosca, R. 
Michels, cât şi, de cealaltă parte, grupul concepțiilor sociologice „elitare”, 
de fapt antielitiste, ale radicalismului sociologic. 

Fiind concepții de tradiție în istoria sociologiei, teoriile sociologiei 
„elitiste” trebuie incluse istoric într-o tipologie a etapelor dezvoltării lor, 
întrucât argumentele lor s-au produs în strânsă legătură cu problemele 
epocii în care au apărut. Astfel, o primă etapă ar putea să o reprezinte 
teoriile sociologice de la începuturile dezvoltării sau afirmării burgheziei, 
perioadă în care interesele sale de clasă „reproduceau” pe cele generale ale 
societății şi în care burghezia apărea în fata istoriei ca o clasă revoluționară; 
conştientă de forța social-politică revoluţionară a maselor populare, 
burghezia luptă pentru îndepărtarea obstacolelor care mențin nedezlantuita 
această forță; ea cere egalitate, libertate şi, în esență, democrația redusă la 

sufragiul universal, dar vede poporul numai ca instrument al 
transformărilor istorice, care trebuie manipulat de o „forță inteligentă” 
numită „corpul intermediar” sau „corpul magistraţilor”. 

A doua etapă a dezvoltării ideologiei elitelor este elitismul tehnico- 
scienteist sau sociologic: încercând să menţină terenul cucerit în prima 
etapă, burghezia încearcă în perioada de maturizare, şi mai ales la 
începuturile societăţii postindustriale, să mute terenul luptei de clasă în 
domeniul „abilităţilor de conducere” sau al capacităților funcţionale de 
conducere politica; ea argumentează, prin sociologia lui Mosca, Pareto, 
Michels, că modul de organizare elitist este cerut de parametrii tehnici de 
funcţionare ai oricărei conduceri politice, care necesită un sistem de 
organizare politică perfectă şi o acțiune rapidă, încât orice clasă care 
cucereşte puterea politică o cedează în ultimă instanţă (desigur, nu în baza 
unui „contract social”, ca la Rousseau) unei „clase politice”, unei „elite 
guvernante”, singura în stare să-şi asume global responsabilități politice ale 
conducerii societății. 

Elitismul sociologic a fost confruntat cu pericolul de a amenința două 
valori fundamentale ale luptei burgheziei împotriva feudalității, democrația 
şi egalitatea. De aceea teoriile sociologice de astăzi sunt preocupate în mod 
special de problemele democraţiei şi egalității; ele sunt reprezentate de 
concepția „democraţiei reprezentative” a lui K. Manheim, ca şi de 
concepţiile moderne asupra egalităţii, „oportunităţilor educaţionale”, pe 
care s-au constituit cele mai actuale teorii sociologice cu semnificație 
elitistă: era managerială a lui J. Burnham, era tehnotronică a lui Z. 
Brzezinski, era sfârşitului ideologiilor şi al politicii a lui D. Bell. 

Este evident deci faptul că în spaţiul teoretic al sociologiilor elitiste 
pot fi introduse teorii cu intenţii şi construcții eterogene, ale căror diferente 
sunt nu numai de ordin istoric, ci şi logico-gnoseologic. Dar dincolo de 
toate aceste diferenţe, există câteva caracteristici comune care le unesc, şi 
care le determină natura: de la utopia şi reformismul mic-burghez până la 
reactionarismul capitalismului monopolist contemporan. 

Elitismul a apărut şi s-a dezvoltat în istoria sociologiei ca o reacție 
ideologică fatis antisocialista, încercând să demonstreze că în condiţiile în 
care natura umană este „un dat natural’, schimbarea ei este imposibilă. 
Ceea ce se poate schimba, în viziunea elitistă, este numai ,,conceptia” 
despre natura umană, elitiştii rămânând la concepția machiavelică asupra 
naturii umane, în raport cu care se apreciază că istoria are o dezvoltare 
ciclică: „În istorie nimic nou nu este sub soare”. Și pentru că ceea ce se 
schimbă sunt numai rationalizarile pe care oamenii le fac deasupra 
constituției umane, atunci aceasta din urmă nu poate să aibă decât o esență 

rezistentă la rationalizare, determinată de factorii irationalitatii: sentimente, 
instincte, prejudecăți etc. Natura umană abstractă şi irationalitatea ei 
funciară sunt bazele opțiunii politice elitiste: folosirea violenţei sau forței în 
organizarea socială, până la legitimarea celor mai reacționare metode şi 
mijloace ale fascismului şi neofascismului. Ordinea socială trebuie impusă 
maselor „dezorganizate”, care acționează irațional, printr-o rationalizare 
elitistă, şi acestea vor sfârşi prin a o accepta ca propria lor ordine. De aceea, 
elita îşi are adversari politici în orice încercare de organizare nonelitară a 
maselor, în organizarea sindicală, în măsura în care sunt depăşite 
revendicările pur profesionale, şi mai ales în partidele revoluţionare ale 
maselor populare. 

Sociologia elitistă s-a dezvoltat in jurul problemei claselor sociale, 
neadmitand, însă, realitatea claselor în accepţia marxistă. In fazele 
următoare ale evoluţiei, elitismul sociologic şi-a schimbat această atitudine, 
considerând că cercetarea dinamicii structurii claselor sociale este problema 
fundamentală a oricărei sociologii ştiinţifice! 

In esenţă, elitismul a înlocuit clasa socială cu elita, iar in ultima 
vreme operează fie recunoscând, formal, existența claselor sociale doar ca 
grupuri statistice nerelevante politic şi manifeste numai prin grupul lor 
conducător, vorbindu-se astfel de pluralismul democratic şi pluralismul 
elitelor, fie recunoscând clasele sociale numai ca funcții ale întregului 
social, după criterii exterioare naturii lor, cum ar fi influența asupra 
comportamentului celuilalt, elemente ce constituie teoria modernă a 
„rețelelor de elite”. 

Pe această bază, lupta politică, dacă nu este eliminată din sociologie, 
este redusă (,,sociologizata’’) la prevalarea tehnicilor controlului social sau 
integrării socioculturale, la probleme ca ,,devianta normativă”, „niveluri de 
integrare”, „grupuri de presiune” etc., sau este pur şi simplu eliminată din 
sociologie, înlocuind-o cu problema optimizării structurilor organizaționale. 
Prin aceasta, sociologia însăşi îşi deplasează domeniul de studiu propriu de 
la analiza integralistă a devenirii istorice a societății ca întreg, la 
microanaliza unor grupuri considerate a fi relevante pentru un tip sau altul 
de strategie organizațională. Este firesc, de aceea, ca pentru criza 
sociologiei, elitismul să fie tot atât de resposabil la nivelurile intrinsece 
devoltării sociologiei, pe cât este de responsabil la nivelul politicii 
contemporane. 

Egalitatea şi democraţia nu mai rămân, în concepția sociologică 
elitistă, decât simple asertiuni metafizice, ele fiind în realitate, în aceasta 


' J. Schumpeter, Jmperialisme et classes socials, Paris, Les Editions de Minuit, 

concepție, doar rezultate ale mecanismului concret de producere a 
conducerii științifice”; adică, în măsura în care sunt eficiente socialmente, 
sunt deja alese ca variante optime, aşa încât, pentru elitism, nu criteriile 
tehnice sunt extrase şi adaptate criteriilor sociale, ci, dimpotrivă, acestea din 
urmă sunt acceptate numai în măsura în care pot fi asimilate celor dintâi, 
putând vorbi în esenţă de o irationalitate a societăţii prin rationalizarea ei 
tehnicista. 

De altfel, această poziţie nu este decât o formă sofisticată a 
antidemocratismului şi antiegalitarismului elitismului clasic, care, analizând 
inegalitatea şi formalismul democrației clasice, conchidea că acestea sunt 
trăsăturile de fond ale oricărei societăţi şi prognostica imposibilitatea creării 
bazelor reale ale egalității sociale. Sursa acestei poziţii se află în caracterul 
anistoric al elitismului sociologic. 

Caracteristicile generale ale concepțiilor sociologice elitiste nu pot fi, 
însă, considerate ca suficiente pentru o descrieire standard a oricărei teorii 
sociologice a elitei. Totuşi, lista caracteristicilor este importantă pentru a 
sesiza corect inovațiile contemporane în analiza sociologică a elitelor 
(politice, morale, intelectuale etc.), inovaţii a căror funcţie ideologică nu 
este manifestă, ca în cazul teoriilor autoreglării sistemului politic prin 
control elitar, al unor concepții asupra inegalităţi sociale „tolerabile”, 
precum şi în cel al analizelor sociologice consacrate mecanismelor de 
distribuire socială a puterii, şi mai ales al mecanismelor democrației şi 
participării politice în sistemul social capitalist. 

Caracteristicile generale ale elitismului, la care ne-am referit, sunt 
derivate şi se regăsesc într-o serie de teorii elitiste particulare de asăzi. Între 
acestea, problematica raorturilor dintre elite şi mase este analizată în mod 
specific în cadrul teoriei sale macrosociologice a „societății active”, de 
către sociologul american A. Etzioni. În acest context el discută raporturile 
dintre „straturile sociale care controlează şi cele care sunt „controlate”, 
formulând teza potrivit căreia, în funcţie de contextul in care isi desfăşoară 
activitatea, elitele sunt: 

— tehnice (experţii), când contextul este instrumental; 

— intelectuale, când acesta este normativ, 

— politice, când contextul este coercitiv. 

Între aceste tipuri de elite, pot exista atât relații competitive, cât şi 
conflictuale. Este drept că şi publicul poate avea capacitatea de a controla 
elitele, mai ales pe cele tehnice şi politice, dar aceasta depinde de pragul de 
activizare a masei, ceea ce Etzioni numeşte „criticism fudamental”, in 
esenţă de oportunităţile pe care elita intelectuală le găseşte pentru a critica 
organizarea societăţii. Societatea democratică permite cea mai mare 

oportunitate pentru critica socială fundamentală; „pluralismul democratic”, 
cerința funcţională principală a „societăţii active”, rămâne astfel un 
pluralism al elitelor, mai degrabă, şi nu un democratism real, al maselor. 

In cele din urmă, caracterizarea „elitistă” a elitelor nu mai poate fi 
evitată. Or, recunoaşte Etzioni, elitele acționează totdeauna pe un plan 
dublu de valori şi interese: unul corespunzător nevoilor grupului elitar ca 
atare, celălalt, nevoilor publicurilor. Când cel de-al doilea este pierdut din 
vedere, elitele sunt iresponsabile şi invers. Este ceea ce retinea C.W. Mills 
ca o caracteristică structurală a „elitei puterii” în societatea americană 
contemporană. Dar, elitele nu pot să acționeze împotriva propriilor lor 
valori şi interese, ceea ce se poate întâmpla este doar ca aceste valori şi 
interese să fie potrivnice celor societale. 

Insă, pentru a evalua corect „potrivirea” sau „nepotrivirea” dintre cele 
două planuri de valori şi interese, perspectiva elitei trebuie să fie com- 
pletată, dacă nu pur şi simplu înlocuită, de o dublă perspectivă: a structurii 
claselor şi a istoriei evoluţiei raporturilor de clasă, însă A. Etzioni nu folo- 
seşte nici perspectiva structurii claselor, nici pe cea a raporturilor de clasă. 


7. Teoria sociologică a „meritocraţiei”; 
intelectualii şi societatea de masă 


O altă variantă a elitismului sociologic contemporan o reprezintă 
teoria sociologică a „meritocraţier” care îşi propune să descifreze locul şi 
rolul intelectualilor în societatea contemporană. Reprezentanții acestei serii 
de teorii sociologice, pornesc de la constatarea că, în epoca noastră, 
intelectualii constituie un grup social în permanentă expansiune în 
societățile contemporane. Definirea lor sociologică este însă, departe de a fi 
lipsita de controverse şi contradicții. Se poate admite în general o definiție 
„funcțională”, în genul aceleia pe care o propune A. Gramsci. Puţine teorii 
sociologice occidentale se întemeiază totuşi pe această definiţie; ele concep 
intelectualii ca un grup social tot mai des numit prin termenul de 
„intelighenţie”, responsabil pentru orientarea culturală sau „expresivă” a 
societăților, ceea ce corespunde concepției elitiste a lui Ortega y Gasset, în 
centrul căreia se află criteriul valoric al funcționării elitei şi nu cel social 
propriu-zis: „Diviziunea societăţii în mase şi elite nu este o diviziune în 
clase sociale, ci mai curând în clase de oameni, şi această diviziune nu 
poate coincide cu un tablou ierarhic al claselor superioare şi inferioare”!. 
Or, „revolta maselor”, care reprezintă trăsătura crucială a societății 
dinaintea celui de-al doilea război mondial, se defineşte, după Gasset, prin 


1J, Ortega y Gasset, La Revolte des Masses, Paris, Stock, 1937, p. 7. 

faptul că „sufletul mediocru, ştiindu-se mediocru are îndrăzneala de a 
afirma drepturile mediocritatii şi de a le impune pretutindeni”. 

Caracteristic „societăţilor de masă” este faptul că atât la nivelul 
producerii, cât şi al consumului, se constată o creştere a formelor de cultură 
„mediocră” sau „brută”, comparativ cu forma „superioară”. Desigur, spune 
Shils, este greu să dovedim empiric că declinul culturii „superioare” s-ar 
datora ascensiunii formelor sale „inferioare”; ceea ce pare să se întâmple 
cel mai adesea este mai degrabă o diminuare a relevantei sociale şi, în 
primul rând politice, a culturii „superioare”. Cauza se află, după sociologul 
englez Shils, la nivelul naturii şi „circulației” elitelor: actualmente, elitele 
politice s-au separat de elitele intelectuale, apărând, cel puţin în Statele 
Unite ale Americii, o ostilitate reală faţă de cultura superioară; o con- 
trareactie puternică împotriva acesteia nu este posibilă decât prin trans- 
formarea elitelor intelectuale, care trebuie să-şi reia locul lor tradiţional de 
„Civilizatori” ai vieţii politice, să-şi reconstruiască activ statusul lor în 
societate. 

Pledoaria lui Shils pentru regenerarea socială a intelectualilor ca elită 
a societății este motivată de constatarea unei îndelungi crize a 
intelectualitatii occidentale, dar abordarea ideologică a culturii s-ar fi cerut 
completată de o abordare similară a structurilor sale sociale. Elita rămâne, 
altfel, un paleativ conceptual pentru o critică sociologică care se lasă mai 
degrabă aşteptată. 

O variantă a sociologiei „elitei intelectuale” mai aproape de realitate, 
dar nu şi mai realistă, a fost elaborată de sociologul american Daniel Bell. 
Societatea contemporană, consideră el, se află în pragul unei transformări 
fundamentale; ea urmează să devină o societate postindustrială, centrată pe 
producția de simboluri şi nu de bunuri materiale. „Prisma conceptuală” prin 
care poate fi văzută societatea postindustrială exprimă o tendinţă istorică 
unică: raționalitatea ştiinţei înlocuieşte treptat raționalitatea industrială 
impusă de tehnica adecvării mijloacelor la scopuri preexistente. 

Tendinţa istorică surprinsă de D. Bell este reală, dar nu în sensul în 
care vede această realitate sociologul american. Pentru el, raționalitatea 
ştiinţei este în primul rând indicată de un „etos al ştiinţei”, etos care va 
deveni în cele din urmă al întregii societăți: „Comunitatea ştiinţei este o 
instituţie unică a civilizaţiei umane. Ea nu are ideologie, în sensul că nu are 
postulat un set de credinţe morale, dar are un etos care prescrie implicit 
reguli de comportare”? . Etosul ştiinţei este asemănător celui caracteristic 


! Ibidem, p. 10. 
? D. Bell, The Coming of Post-Industrial Society, Adventure in Social 
Forecasting, New York, Basic Books Inc., 1973, p. 380. 

polisurilor greceşti; deşi epoca moderna a tansformat „comunitatea 
ştiinţifică într-o „societate ocupaţională”, ştiinţa şi-a păstrat „structura sa 
axială” proprie, care este independentă de structura politică a societății şi 
este centrată pe institutionalizarea ,,charismei vitalizate”. 

In ultimă instanță, întreaga demonstraţie a lui D. Bell se sprijină pe 
relaţia dintre comunitatea ştiinţifică propriu-zisă („colegiul invizibil”) şi 
„societatea ocupaţională” a ştiinţei. Iluzia că „rezistența? comunității 
ştiinţifice la etosul şi ideologia politică ale societății este destul de mare 
pentru a se impune în cele din urmă societăţii în ansamblul ei este 
alimentată de creşterea fără precedent a numărului de oameni de ştiinţă. În 
măsura în care aceasta nu este pur şi simplu numai o iluzie, atunci etosul 
ştiinţei este emergent societății postindustriale, dar dacă lucrurile vor evolua 
într-adevăr aşa, atunci etosul ştiinţei va deveni, acceptă D. Bell, în cele din 
urmă, o ideologie. Conţinutul acestei ideologii este elitist: meritocratia. 
Societatea postindustrială va fi o societate a meritocratiei, adică o societate 
în care elita va fi stabilită pe baza coeficientului de inteligență. În fata 
practicii testării psihologice a inteligenței, D. Bell consideră „meritul” ca o 
măsură mai degrabă a învățării decât a moştenirii ereditare: „Universitatea 
va deveni principalul arbitru al poziţiei de clasă”, şi cum orice instituţie care 
câştigă monopolul în privinţa stratificării sociale devine obiect al atacului, 
lupta socială principală se va duce pentru admiterea în universitate pe baza 
egalității de şanse. 

Elitismul meritocratic pare ca se deosebeste astfel fundamental de 
mai vechile concepții elitiste'. Nu numai că el nu este antiegalitar, dar 
consideră egalitatea ca o condiție esențială pentru afirmarea meritocratiei; e 
adevărat însă numai egalitatea de „şanse”, dar aceasta nu este posibilă decât 
ca o consecință a egalității sociale reale. O întreagă şcoală de cercetare 
sociologică a demonstrat acest fapt. De aceea, rămâne greu de acceptat 
concluzia lui D. Bell că universitatea va putea într-adevăr să reunească ceea 
ce societatea capitalistă a separat: conștiința istorică, conştiinţa 
metodologică şi conştiinţa individuală; nu ştiinţa ca atare produce 
conştiinţa istorică, ci forțele sociale angajate în creaţia liberă a istoriei. 

D. Bell recunoaşte, de altfel, că în societatea postindustrailă „există 
un antagonism radical între: normele şi structurile domeniului tehnico- 
economic (raționalitatea funcțională), politică (raționalitatea participativă) 
şi cultură (raționalitatea substanțială). Tensiunea dintre normele acestor trei 


' Inclusiv de concepțiile fondatorului ,,meritocratiei”, pentru care afirmarea 
noii elite însemna sfârşitul „epocii de aur a egalităţii”, M. Young, The Rise of the 
Meritocracy. An Essay on Education and Equality, London, Penguin Books, 1979, p. 
103. 

domenii (eficiență şi birocratie, egalitate şi drepturi cetăţeneşti, auto- 
împlinire şi spirit novator), formează contradictia lumii moderne, care este 
profundă din moment ce domeniul tehnico-economic promovează nu 
necesitățile economice reale, ci dorințele unei lumi hedoniste”! 

Sociologul american crede, pe de altă parte, că soluţia acestei 
contradicții o reprezintă „refacerea lumii religioase”, ca „suport existențial 
pentru individul uman, care să-i furnizeze acestuia conştiinţa finitatii şi a 
limitelor inexorabile ale puterilor sale, să-i susțină efortul de a găsi un 
răspuns coerent şi să-l reconcilieze cu această condiţie umană'”?. Departe de 
elitismul meritocratic, omul societății postindustriale pare a fi lipsit de un 
etos „istoric” şi real. „Reîntoarcerea la sacru” este soluţia complementară în 
ideologia elitistă meritocratică. Dar este o complementaritate contradictorie. 
Liberalismul meritocratic al „egalității şanselor” funcționează în planul 
socio-economic al vieții sociale. Dincolo de acest plan, individul pare să 
aibă nevoie de altceva, de o lume în afara standardelor rationalitatii. Un 
conservatorism religios sau măcar traditionalist vrea să contrabalanseze 
aventurile „democratice” ale liberalismului. 

Proiectul societăţii postindustriale elaborat de D. Bell reproduce în 
fapt, contradicţiile lumii sociale care l-a produs. In „refacerea” ordinii 
sociale şi morale a societății capitaliste, ştiinţa nu poate „juca” decât rolul 
pe care această societate i-l prescrie; pentru a juca un alt rol, este nevoie de 
o altă societate. 


8. Sociologia fenomenologică; interpretarea lumii sociale 


Sociologia interpretativă s-a dezvoltat cultivând sistematic o atitudine 
critică şi adesea polemică cu metodologia pozitivista şi neopozitivista a 
cercetării sociale. De aceea, principalele trăsături caracteristice ale 
concepțiilor interpretative în sociologie ar putea fi analizate prin raportarea 
acestora la ideile, orientările şi opțiunile sociologice pozitiviste. De fapt, 
ceea ce refuză sociologia interpretativă este mai întâi concepţia normativa 
(„normativistă”) după care cercetarea socială isi are rațiunea ei de a fi în 
studiul realităţii, pentru schimbarea acesteia, inclusiv schimbarea ei 
revoluționară. În al doilea rând, sociologia interpretativă respinge pozițiile 
metodologice „absolut istoriste” în sociologie, pentru că „istorismul 
absolut” ar împiedica constituirea unei ştiinţe a societăţii care să nu difere 
fundamental, adică în privinţa structurii şi logicii ei de cunoaştere, de 


! D. Bell, The Return of the Sacred? The Argument on the Future of Religion, 
în „British Journal of Sociology”, vol. 28, nr. 4, 1977. 
? Ibidem, p. 447. 

ştiinţele naturii şi de cele nomotetice în general. În sfârşit, acceptarea 
caracterului nomotetic al cunoaşterii sociale nu înseamnă refuzul unei 
ştiinţe ideografice a societăţii, ci dimpotrivă, efortul pentru elaborarea unei 
teorii sociale nomotetic-ideografice, comprehensiv-explicative (în limbajul 
lui Max Weber). 

Nu este greu să observăm că dimensiunile principale ale sociologiei 
interpretative au cel puțin „afinități elective” cu atmosfera dezbaterilor 
metodologice din Germania sfârşitului secolului al XIX şi, de aceea, că 
originile îndepărtate ale sociologiei interpretative se află în operele 
principalilor sociologi germani ai perioadei: G. Simmel, F. Tönnies şi mai 
ales Max Weber. De altfel, sociologia interpretativă este nu rareori 
considerată pur şi simplu un produs târziu al sociologiei germane, deşi 
Tönnies pare a fi mai degrabă un sociolog psihologist, iar Simmel este 
adesea revendicat de orientările structuraliste în sociologie. Weber rămâne, 
fără îndoială, „sociologul exemplar” al concepțiilor interpretative, dar 
acestea s-au dezvoltat pe filiere destul de diferite pentru ca uneori 
sociologia lui Weber să apară mai mult ca un „pretext” decât ca sursă de 
inspirație pentru orientări cum sunt fenomenologia, interactionismul 
simbolic, etnometodologia. 

Cu toate acestea, sociologia weberiană, sociologia fenomenologică şi 
cea interactionist-simbolica sunt legate toate de o preocupare metodologica 
aparte: aceea de a fundamenta teoretic interpretarea actelor sociale. 

Teoriile sociologice interpretative, orientate şi inspirate de concepția 
weberiană despre societate, poartă şi denumirea de sociologii umaniste, în 
sensul că şi acestea subliniază rolul comportamentelor umane ale societății, 
fiind preocupate de destinul uman în societățile moderne, elaborând 
proiecte pentru înțelegerea universului social din perspectiva valorilor şi 
culturii socioumane. Aceste sociologii propun investigarea emancipării 
omului de sub presiunile social-economice care nu îi permit deplina lui 
afirmare ca personalitate şi militează pentru impunerea rațiunii ca formă 
socială organizațională în lumea noastră. 

Cu toate acestea, umanismul lor este mai degrabă limitat la normele 
şi parametrii de funcționare ai unei anumite ordini sociale. De fapt, un 
umanism al conformării la această ordine, al cărui mesaj nu trece dincolo 
de graniţele unei opţiuni reformiste, melioriste şi rationalizatoare. În centrul 
umanismului sociologiilor postweberiene, se află, într-adevăr, omul, dar 
este vorba totuşi numai de omul pentru care normele integrării sociale sunt 
mai presus şi apar ca norme standard ale vieții oamenilor. Aşa încât, daca 
umanismul corespunde sau este adecvat pentru denumirea sociologiei 
interpretative datorită eforturilor acesteia de a vedea socialul ca obiectivare 


326 


Universitatea SPIRU HARET 


a umanului, el nu este cel mai adecvat termen pentru a pune în aceeaşi 
lumină dificultățile acestei sociologii în abordarea schimbării condiţiei 
umane ca un proces istoric macrosocial, reducând schimbarea socială la 
perspectivele socializării şi reordonării ansamblului de valori şi simboluri 
ale unei societăți determinate. 

Sociologia „creativă”, formula prin care se încearcă identificarea 
sociologiilor orientate umanist-cultural, în opoziţie cu cele pozitivist- 
materialiste’, nu este nici ea o denumire cu totul în afara realității 
sociologiei interpretative dar, în acelaşi timp, având în vedere asocierea ei 
cu trăsătura „umanismului”, la care ne-am referit mai sus, este de asemenea 
o caracteristică ce depăşeşte cu mult conținutul real al sociologiei 
interpretative. „Creativitatea” sociologiei interpretative ar putea fi concre- 
tizată în următoarele direcții mai importante: 

— metoda interpretării este, prin natura ei, una „creatoare”, întrucât 
apelează direct la funcțiile imaginativ-inventive ale conştiinţei subiectului 
cunoscător, nu este supusă canoanelor şi standardelor — adesea cantitative — 
ale metodei pozitiviste şi se bazează totdeauna pe „reciprocitatea perspecti- 
velor” (A. Schiitz), ca şi pe „pluralismul punctelor de vedere” (M. Weber); 

— sociologiile creative văd socialul într-o perspectivă subiectivă, 
antinaturalistă şi, prin urmare, dinamică, pluralista, fiind interesate de 
social ca o creație umană şi nu ca normă sau instituție, în sens drukheimist; 

= ca urmare, condiția umană este totdeauna înfăţişată sub raportul 
perfectibilităţii ei permanente, în opoziţie cu teoriile despre natura „rea” a 
omului (agresivă, egoistă, meschină etc.); 

— spre deosebire de concepțiile deterministe, sociologiile creative 
consideră libertatea umană ca o condiţie esenţială a creației sociale, 
analizând resursele umane ale creativității sociale, pe de o parte şi 
denuntand obstacolele şi manipulările politice care se opun acestei 
creativitati, pe de altă parte; 

— datorită accentului pus pe social ca o „creaţie umană liberă”, 
sociologiile creative consideră că obiectul lor de studiu trebuie să-l 
reprezinte nu faptele, ci acțiunile sociale; 

— în sfârşit, ca un corolar al celor cinci trăsături enumerate, 
sociologiile creative sunt sociologii ale subiecților şi nu ale „obiectelor 
sociale”, ele studiază persoanele, bărbaţi şi femei, bătrâni şi copii, şi nu 
obiectivările lor sociale, acestea din urmă nefiind decât creaţii (nu pur şi 
simplu „produse”) ale subiecţilor umani. 


l! M. B. Morris, An Excursion Into Creative Sociology, Oxford, B. Blackwell, 
1977, p. 4. 

Ceea ce ni se pare că reflectă relativ neadecvat conţinutul sociologiei 
interpretative în această listă de trăsături ale sociologiei creative este 
accentul exagerat pus pe libertatea de creație socială a omului, în opoziţie 
sau ignorând determinismele sociale; supraevaluarea subiectivitatii este o 
caracteristică a sociologiilor interpretative, dar acestea sunt preocupate în 
aceeşi măsură de identificarea mijloacelor de socializare prin însuşirea şi 
asimilarea ca atare a normelor. În general, creativitatea sociologiilor 
interpretative nu poate fi considerată ca o trăsătură caracteristică a acestora 
decât în legătură cu „umanismul” lor, pe de o parte, si cu „acționalismul”, 
pe de altă parte. 

Sociologia „acționalistă” ar putea fi caracterizată ca o viziune care 
„conceptualizează sistemul social drept un derivat al acțiunii şi interacțiunii 
sociale, o lume socială produsă de către membrii ei, care sunt infatisati ca 
fiind fiinţe active, cu scopuri auto şi sociocreatoare”’. Din acest punct de 
vedere, sociologiile actionaliste se opun concepțiilor sociologice 
„sistemiste”, inclusiv în forma lor de elaborare, sociologiile actionaliste 
apărând mai mult ca studii pe probleme, cu o conceptualizare lipsită de 
pretențiile construcției sistemice şi preocupate mai mult de surprinderea 
complexității sociale decât de rigoarea sistemului teoretic. 

In acelaşi timp, societatea însăşi este analizată ca proces social şi nu 
ca organism ori sistem, activităţile sociale fiind adesea înfăţişate nu atât în 
interdependenta, generalitatea şi universalitatea lor societală, cat in 
singularitatea, unicitatea şi particularismul lor concret-istoric şi local, ca 
activități umane individuale în societăți mai degrabă decât a/e societății. De 
aceea, lumea socială apare ca „viaţă a lumii”, realitatea socială ca o realitate 
„construită” social, iar mecanismele producerii societăţii, ca structuri 
individuale ale omului în „lumea vieţii” lui sociale. 

Desigur, umanismul, creativitatea şi actionalismul sunt caracteristici 
principale ale sociologiilor interpretative, dar din analiza acestor 
caracteristici, rezultă că ele nu definesc totuşi sociologiile interpretative, 
decât prin „genul proxim”, nu şi prin „diferenţa lor specifică”. Umanismul 
sociologic este un concept cu un conținut, evident, mult mai larg, decât cel 
denotat prin sociologiile interpretative, iar creativitatea sociologică nu 
reprezintă preocuparea totdeauna centrală a acestor sociologii. 

Actionalismul este un concept atât de larg în sociologie, încât, unii 
istorici ai sociologiei, împart pur şi simplu teoriile sociologice în 
,actionaliste” şi „ale sistemului social”. Dar, în prima grupă, în afara 
sociologiilor interpretative, se includ şi teorii ale acţiunii sociale de nuanță 


' A. Dawe, Theories of Social Action, în T.B. Bottomore şi R. Nisbet (eds.), A 
History of Sociological Analysis, Londra, Heinemann, 1979, p. 367. 

pozitivistă sau neopozitivistă, cum sunt cele funcționaliste, ori teoriile 
„schimbului” (nonbehavioriste). 

Cele trei caracteristici rămân aici definitorii pentru sociologia 
interpretativă, dacă avem în vedere rezervele specifice fata de fiecare dintre 
ele, precum şi faptul că ele răspund numai toate trei unei evaluări corecte a 
acestei sociologii. Umanismul se referă mai ales la finalitatea cunoaşterii 
sociologice interpretative, iar în perspectiva finalitatii acestei cunoaşteri, 
avem de-a face cu un umanism reformist, care se încadrează în cea mai 
mare parte, între limitele umanismului reformist-conservator. Creativitatea 
sociologiei interpretative se referă la creaţia structurilor ordinii sociale 
existente, numită „modernă”, „seculară”, „raţională”. In sfârşit, câmpul de 
interes al actionalismului cuprinde, totuşi, cu precădere, activităţile sociale 
integrative, diferenţa fata de sociologiile sistemice fiind aceea că ordinea 
apare ca o „creație” socială şi nu ca un datum neistoric al evoluţiei sociale. 

lată de ce, pe lângă aceste trei trăsături caracteristice de bază ale 

sociologiilor interpretative, trebuie considerate încă altele, inclusiv cele 
elaborate din alte puncte de vedere decât cele ale finalitatii, motivelor sau 
resurselor şi mijloacelor unei teorii a societății. 
Ă Seria reprezentanților sociologiei fenomenologice este foarte extinsă. 
Intre aceştia, merită a fi menţionaţi: Alfred Schütz, care insistă asupra 
necesităţii investigării sociologice a semnificației şi înţelegerii subiective a 
activităţilor sociale cotidiene ; P. Berger şi H. Kellner, doi sociologi 
proieminenti contemporani, care susțin că există şase probleme teoretice şi 
metodologice ale sociologiei fenomenologice”: 

— problema conceptualizarii; 

— conceptele sociologice nu pot fi modele de gândire impuse 
din afară; 

— explicaţia semnificatiilor acțiunii într-o situație determinată; 

— evidenţa sociologică (în termenii semnificatiilor); 

— „punerea în paranteze” a valorilor proprii ale sociologului, în 
vederea asigurării obiectivitatii cunoaşterii sociologice şi institutionalizarea 
el. 

Thomas Lukmann” s-a preocupat de problematica actionalisti a 
sociologiei fenomenologice, susținând că aceasta se referă, în primul rând, 
la „tipologia regională” a „lumii vieţii”, înțelegând tipologiile regionale ca 


! A. Schütz, „The Phenomenology of the Social World”, London, Heinemann, 
1972. 
? P, Berger, H. Kellner, Sociology Reinterpreted. An Essay on Method and 
Vocation, London, Penguin Books, 1972. 
> Th. Lukmann, Life-World and Social Realities, London, Heinemann, 1983. 

„structuri intersubiective ale lumilor istorice ale vieţii”. Din acest punct de 
vedre, atât Berger, cât şi Lukmann consideră că realitatea dominantă în 
societăţile moderne este cea a „vieţii cotidiene”, fiindcă: 

a) este o realitate ordonată; 

b) este anterioană apariţiei „actorului” sau observatorului pe scena 
realităţii; 

c) are sens pentru „actori”, fiindcă este ordonată în termenii 
limbajului; 

d) este o realitate ordonată spatio-temporal, în termenii hic et nunc; 

e) este intersubiectiva; 

f) apare, in sfârşit, întrucât este „scontată”, ca realitate, de către 
subiect, şi, de aceea, este o realitate problematică. 

E. Goffiman! este un alt reprezentant al fenomenologiei sociologice, 
care, ocupându-se de „dramaturgia socială” şi de fenomenologia 
aparentelor, readuce, în discursul sociologic, actul moral, moralitatea, 
eliminată o destul de lungă perioadă de timp din sociologia occidentală. 
Propunând ca interacțiunea să fie investigată prin prisma cinismului şi 
sinceritatii, onestitatii şi înşelăciunii, a credinței şi fariseismului. Prin 
concepţia şi lucrările lui Goffman, sociologia fenomenologică propune 
pentru prima dată în gândirea occidentală contemporană, un discurs despre 
sinceritate, moralitate şi cinste, într-o societate în care aparențele sunt cu 
mult mai importante decât ceea ce se ascunde în spatele lor. „Curajul civic” 
al acestei sociologii a emoţionat pe multi intelectuali occidentali, care s-au 
grăbit să vadă în ea o nouă „provocare revoluţionară”, sau chiar un 
„marxism revitalizat”. 


9. Interactionismul şi psihologismul 
sociologic contemporan 


Curent sociologic cu o largă tradiţie, interacționismul este concepția 
despre evoluţia societăţii şi reformă socială elaborată în cadrul Şcolii de la 
Chicago, imediat după înființarea departementului de sociologie la 
Universitatea din acest oraş (A. Small, 1892). Iniţiatorii interactionismului 
sunt doi sociologi americani mai degraba uitati in perioada 1910-1965: 
C.H. Cooley şi G.H. Mead. 

Cooley şi Mead au fost preocupaţi de analiza diemnsiunilor şi 
traiectoriilor evolutiei sociale, dar, spre deosebire de sociologii evolutionisti 
al vremii, ei au cercetat variabilele psihosociale ale evoluţiei, mai degrabă 


' E, Goffman, Response Cries, în Human Ethology, ed. cit. şi The Presentation 
of Selfin Everyday Life, Londra, Penguin Books, 1972. 

decât interdependentele normativ-institutionale, în explicarea societăţii, pe 
de o parte, şi în proiectarea reformelor sociale, pe de altă parte. 

In acest cadru, Cooley a elaborat o teorie a interacțiunii umane bazată 
pe „eul-oglindă”, în conformitate cu care ,,eul” nu poate fi explicat nici prin 
apelul la rezervorul” psihofiziologic de instincte şi înclinații, şi nici prin 
„reactivitatea” mecanică adaptativă a organismului biologic. „Eul, scrie 
Cooley, este o tendinţă socială militantă, care lucrează pentru a-şi lărgi locul 
său în curentul general al tendinţelor”, „A gândi «eub» separat de societate, 
este o absurditate evidentă”. Dacă „Eul” nu poate exista fără corelativul „tu”, 
el”, ,,e1’, atunci „într-un număr foarte mare de cazuri, referinţa lui socială ia 
forma unei imagini definite a felului în care persoana apare într-o gândire 
particulară, iar tipul autoconstiintei este determinat printr-o atitudine care este 
atribuită altei gândiri. O persoană de acest fel poate fi numită „reflectată” sau 
«eul-oglindă» (looking glass-selfy’'. „Imaginea” sau „eul-oglindă”, este 
formată din trei elemente principale: imaginea modului în care apar eu în 
ochii celuilalt; imaginea acestei judecăți sau aparente, adică „judecățile 
imaginate”, reacția fata de această imagine’. 

De aceea, sociologia este posibilă, după Cooley, nu atât ca analiză a 
„factorilor sociali”, mai ales institutionali, cât ca o ,,introspectie obiectivă” a 
interacțiunilor fiecăruia. Deşi „obiectul sentimentelor eului este afectat de 
mersul general al istoriei, de dezvoltarea specifică a naţiunilor, claselor şi 
profesiunilor, ca şi de alte condiţii de acest fel”, sentimentele se pot separa de 
condiţii, ceea ce „demonstrează rolul neglijabil pe care-l joacă instinctele în 
determinarea eului”. „Imaginea” construită în „oglinda” celorlalți se află la 
baza ordinii sociale şi, totodată, întrucât formarea eului este un proces 
selectiv, este singura realitate care explică, de asemenea, posibilitatea 
progresului. 

Conceperea societăţii ca „relaţie între ideile personale”, „contact şi 
influenţă reciprocă a anumitor idei numite «Eu»”, ca şi concepţia despre 
sociologie ca ,,introspectie obiectivă”, nu au avut urmări sensibile in 
conştiinţa sociologică. Totuşi, în 1930, G.H. Mead publică în „American 
Journal of Sociology” un studiu asupra contribuției lui Cooley la progresul 
gândirii sociale americane, în care nu face doar o critică a teoriei lui 
Cooley, dar propune şi o valorificare superioară a acesteia. Teoria 
sociologică a lui C.H. Cooley devine astfel, baza unei noi concepții 
interactioniste, a cărei dezvoltare începe prin delimitarea fata de 
interactionismul „eului-ogindă”: teoria lui Cooley, arată Mead, este parţială, 


' CH. Cooley, Human Nature and the Social Order, New York, Schocken 
Books, 1970, p. 181-182 şi 183-184. 
* Ibidem, p. 185-186. 

fiind elaborată mai mult pentru comportamentele caracterizate prin produse 
„morale superioare”, şi este incapabilă „în studiul impulsurilor primitive”; 
„Metoda sa a fost cea a unei introspecti care recunoaşte gândirea drept 
«locus» al fiinţelor ce acționează unele asupra celorlalte, dar problema 
metodologică a obiectivării acestei gândiri a fost neglijată de el ca fiind o 
problemă metafizică. Metoda lui Cooley a fost psihologică. Pentru el, 
societatea a fost „o lume psihică”; concepția lui Cooley a rămas una 
behaviorista, aplicabilă poate grupurilor primare”, pe care le-a studiat cu 
precădere, dar ea nu poate fi aplicată relațiilor dintre individ-societate, care 
nu mai sunt atât de clare şi „normale” cum sunt cele intime (face-to-face) 
dintre membrii unei familii, de exemplu. 

Valorificarea  interacționismului „behaviorist? promovat de 
C.H. Cooley se concretizează, deci, într-o nouă teorie interactionista, 
aplicabilă unei serii largi de comportamente sociale, inclusiv „anormale”, 
bazată nu pe introspectie, ci pe observaţie şi experiment, $i care, în sfârşit, 
concepe societatea nu ca o realitate psihică, ci ca o realitate spirituală 
„obiectivată ”, inclusiv în instituţii sociale exterioare individului şi relativ 
constrângătoare fata de el. 

Aceasta este teoria psihosociologică a lui G.H. Mead, în care: eul 
(the self), este conceput ca tensiune permanantă a „persoanei” (,„1”) şi 
„personalității” („Me”), în timp ce „I” este răspunsul organismului la 
cerințele mediului (format din ceilalți indivizi şi obiectele lor), „Me” este 
ansamblul atitudinilor celorlalți, presupuse de individ; deşi acest ansamblu 
este fluid şi permanent reconstruit, el este totuşi ordonat la nivelul societății 
în forma unui celălalt generalizat (the generalized other); cu toate acestea, 
structura generalizată a „eului” este permanent şi direct dependentă de 
comportamentul individului, inclusiv de acţiunea spontană generată de „I”; 
de aceea, personalitatea umană este dinamică şi deschisă, şi, „dacă nu ar 
exista aceste două faze ale ei («I» şi «Me»), nu ar mai putea exista nici 
reponsabilitate conştientă şi nici inovaţie în experiența socială”; totodată, 
indivizii reuşesc numai în grade diferite să „adopte” atitudinea „celuilalt 
generalizat”, ceea ce face ca ordinea socială să se constituie într-o ierarhie 
socială „verticală” (structură politică) şi într-o varietate de „clase” 
orizontale (structura socioprofesională), atât în cazul ierarhiei „verticale”, 
cât şi în cel al structurii socioprofesionale, relaţiile de ,,competitie” sau 
„cooperare” sunt reglementate de atitudinile sociale „organizate”, în cadrul 


' G.H. Mead, Cooley’s Contribution to American Social Thought, în C.H. 
Cooley, op. cit., p. XXXI-XXXVIL. 

? GH. Mead, Mind, Self and Society, Chicago şi London, The University of 
Chicago Press, 1967, p. 178. 

cărora mai importante sunt cele bazate pe „reacții comune”, şi ea poate fi 
realizată prin generalizarea sau extinderea „universului ei de discurs”; 
instrumentul principal al generalizării „universului de discurs” este 
participarea democratică a indivizilor la viaţa societăţii; totuşi, această 
participare nu este reală şi eficientă decât atunci când o elită (intelectualii) 
provoacă reconstrucția universului de discurs, sensul democraţiei fiind 
acela de generalizare prin însuşire colectivă a noilor „atitudini organizate”; 
de aici importanţa pe care Mead o atribuie statului şi elitei intelectualilor în 
reforma societății americane interbelice. 

Stimularea intelectuală a reformei sociale era, însă, nu numai ideea 
lui Mead, ci ideea dominantă în dezbaterea sociologică de la Universitatea 
din Chicago. Ea era susținută de doi proeminenți profesori de sociologie ai 
acestei universități: W.I. Thomas şi R.E. Park. Amândoi considerau că 
evoluția socială este sinonimă cu progresul, deşi primul susținea această 
idee ca expresie a unei atitudini optimiste despre posibilitatea controlului 
social al progresului, în timp ce Park vedea progresul mai degrabă ca o 
consecință a evoluţiei conflictuale a grupurilor sociale, în special rasiale. 
Amândoi subliniau rolul educației şi instituțiilor în promovarea reformei 
sociale, deşi Thomas credea că este mai uşor să ataci educaţional 
problemele, decât să reconstruieşti instituțiile, în timp ce Park nu vedea o 
relaţie directă între „luminism” şi schimbare socială, singura schimbare 
educațională eficientă fiind cea determinată în opinia publică, prin 
intermediul presei. 

Cinci presupozitii ghidau preocupările şi cercetările sociologice ale 
anilor ’20 in Universitatea din Chicago: 

— schimbarea socială este inevitabilă, şi ea este provocată de 
industrializare, explozia urbană, interacțiunea grupurilor rasiale, profe- 
sionalizarea muncii, cu cât comportamentul sociouman este mai precis 
subordonat unor norme sau linii raţionale de acțiune, cu atât schimbarea 
socială iminentă va putea fi mai uşor directionata progresist; 

— raționalitatea schimbării nu poate fi realizată, deci, fără 
rationalizarea comportamentului individual; acest lucru nu este posibil prin 
integrarea normativă a individului (pentru că integrarea normativă ar 
obstructiona schimbarea), ci prin stimularea creativității individuale; 

— indivizii au creat societatea, ei construiesc instituţiile, iar acestea 
nu trebuie înțelese reductionist, ca instituţii economice ori politice, ci ca 
instituții sociale în general; 

— de aceea, asocierea indivizilor, care este esenţa instituțiilor, are o 
valoare intrinsecă, în calitate de „mod al organizării sociale”; 

— asocierea nu trebuie privită însă numai ca o bază a integrării, ci în 
primul rând ca o condiție a libertății, totuşi, întrucât schimbarea rațională 
înseamnă depăşirea unor limite şi constrângeri, problema sociologiei este 
aceea a relațiilor dintre aceste limite şi constrângeri pe de o parte şi 
participarea activă a oamenilor în promovarea schimbării progresive pe de 
altă parte. 

De aceea, „atât în concepţia lui Thomas, cât şi în cea a lui Park, 
sociologia trebuia să exploreze contradictia construită prin chiar 
presupozitiile acestei ştiinţe: a descoperi scopul libertății de acţiune în 
promovarea schimbării sociale, învingând limitele sociale pe care 
schimbarea însăşi le face necesare”!. 

Noua ştiinţă a societăţii pe care o propuneau Thomas şi Park era 
sociologia, deoarece această ştiinţă urma să releve relația creativitate- 
constrângere; ea trebuia să fie fundamentată pe o abordare integralista a 
societăţii, adică să analizeze instituţiile sociale în general, nu doar pe cele 
economice, politice, educaţionale etc.; teoria societăţii trebuie să fie o teorie 
psihosocială, capabilă se evalueze deopotrivă creativitatea şi limitele 
schimbării (constrângerile), în vederea unui proiect al schimbării sociale 
raționale unitare. Ceea ce nu puteau face nici psihologia, pe de o parte 
(interesată de creativitate în afara constrângerilor), şi nici ştiinţele economice, 
politice, juridice, pe de altă parte, preocupate numai de analiza limitărilor 
corespunzătoare (economice, politice, juridice) ale creativităţii umane. 

W.I. Thomas şi-a elaborat concepţia sociologică ca o alternativă atât 
fata de psihologia behaviorista, cât şi fata de psihologia „inconştientului” şi 
a instinctelor umane. Punctul de vedere al sociologului american era că 
orice activitate umană este socială prin faptul că ea se desfăşoară totdeauna 
într-o „situație”. Or, „situaţia este un ansamblu de valori şi atitudini cu care 
individul este confruntat în cadrul unui proces activ şi în funcție de care 
această activitate este planificată, iar rezultatele ei sunt evaluate”. Cum 
situația implică atât condiţiile obiective ale activității, care sunt valori 
economice, religioase, intelectuale, cât şi atitudinile preexistente ale 
individului fata de aceste valori, rezultă că „definirea situaţiei” nu este un 
act uman pur subiectiv, ci un „proces de alegere” între numeroase variante 
de acțiune. Dar această alegere este identificată de W.I. Thomas cu 
realitatea faptului social. 

Opoziția lui Thomas fata de abordările psihologiste în sociologie este 
şi ea similară celei a lui Cooley față de introspectionismul subiectiv: în 
locul interpretării societăţii ca produs (derivat) al funcțiilor umane psihice, 


' BM. Fisher, A.L.-Strauss, Interactionism, în T.B. Bottomore şi R. Nisbet 
(eds.), A History of Sociological Analisys, London, Heinemann, 1979, p. 463. 

Thomas aşează interpretarea societății ca produs al funcțiilor psihice 
(uneori direct al impulsurilor) în contexte interactionale determinate. Cum 
esența interacțiunii rămâne spiritual-psihică, sociologia lui W.I. Thomas nu 
reuşeşte să depăşească reductionismul psihologic în abordarea societății. 
Dimpotrivă, mai ales prin lucrarea The Inconscious (1927), Thomas se 
raliază unui curent anume al psihologismului în sociologie: freudismul. 

În cadrul Şcolii de la Chicago, a fost dezvoltată o variantă particulară 
a psihologismului interactionist şi anume psihologia socială a oraşului şi 
ecologia umană, de către R.E. Park, E.W. Burgess, R.D. McKenzie şi alții, 
care „„...se ocupă de izolarea factorilor geografico-demografici şi descrierea 
constelatiilor tipice ale persoanelor şi instituţiilor pe care cooperarea acestor 
factori le produce” |. De fapt, multe din studiile remarcabile ale Școlii 
propun analiza oraşului şi a proceselor de urbanizare numai în aspectele lor 
psihologice. 

Tradiţia interacționistă din sociologia americană a fost reluată de 
H. Blumer, care reconstruieşte teoria lui Mead, ca o alternativă la concepția 
structural-functionalismului, în care problema centrală este cea a 
interacțiunii sociale. Este de reținut faptul că H. Blumer a sesizat corect 
pericolul implicatiilor psihologiste ale concepțiilor care reduc natura socială 
a omului la reacțiile acestuia față de stimulii (limitele) sociali. Natura 
simbolică a interacțiunii, asupra căreia insistă Blumer, şi mai ales 
interpretarea semnificatiilor obiectelor interacțiunii (individul însuşi putând 
fi un astfel de obiect), au menirea de a fundamenta sociologia fără un apel 
sistematic la psihologie. Cel puţin atâta vreme cât interpretarea nu 
angajează mecanisme psihologice,ea poate fi privită ca interacţiune 
„obiectivată” a subiecţilor umani, iar semnificaţia acesteia este analizată 
dintr-o perspectivă sociologică globală, nu doar din aceea a grupărilor 
umane neorganizate şi a mulțimilor ori comportamentului „colectiv”. 

Cu toate acestea, i s-a reproşat că oscilează între un idealism care 
concepe „lumea ca depinzând de modul în care este percepută” şi un 
realism care postulează existența unei realități „exterioare”, care are o 
„natură” ce abia ulterior urmează a fi „descoperită”, că realitatea socială 
este concepută de Blumer numai aparent ca o realitate în permanantă 
mişcare, căci, în fapt, el o studiază ca un „lucru ascuns”, „acoperit” şi 
relativ, imobil. Ajungându-se la concluzia că studiul „naturalist? al 
interacțiunii sociale pe care îl propune Blumer, este mai degrabă unul 
„introspecţionist”, din moment ce el nu este însoţit de proceduri 
experimentale corespunzătoare unui control riguros al faptelor. 


! R.E. Park, E.W. Burgess, R.D. McKenzie, The City, Chicago, The University 
of Chicago Press, 1970, p. 2. 

În ansamblul său, deşi interactionismul susţine teoretic abordarea 
procesuală a realităţii sociale, procesele sociale sunt reduse la interacțiunile 
dintre indivizi, încât o teorie interactionista a schimbării este mai degrabă 
un deziderat decât o realitate. Unii reprezentanți ai interactionismului 
simbolic, consideră că schema schimbării la nivelurile simbolice ale 
interacțiunii este valabilă pentru orice tip de schimbare socială, în timp ce 
alţii recunosc că interactionismul simbolic nu este capabil să trateze 
schimbarea la nivel macrosocial, deşi este „echipat conceptual” pentru a o 
trata la nivel microsocial, de exemplu, prin analiza mecanismelor 
socializării. Or, şi într-un caz şi în celălalt, analiza schimbării sociale este 
redusă la analiza mecanismelor psihoculturale ale schimbării, iar formele 
de schimbare socială sunt reduse la cele educational-reformiste, 
corespunzătoare tradiţiei interactioniste a lui Cooley, Mead, Thomas, Park. 

De aceea, aprecierea că ,,interactionismul simbolic trebuie văzut doar 
ca o teorie psihosociologică interesată în transformările culturale ale 
comportamentului individual este corectă numai dacă adăugăm că aceste 
transformări sunt considerate de sociologii interactionisti nu doar ca fiind 
esențiale în societate, ci şi ca singurele pe care trebuie să le analizăm pentru 
a explica societatea. 

Cu alte cuvinte, interactionismul în general, şi interactionismul 
simbolic în special, nu-şi propun să elaboreze doar o teorie parțială a 
societăţii, respectiv una care să evidentieze aspectele subiectiv- 
interpretative ale acesteia, ci o teorie sociologică în care aceste aspecte sunt 
prezentate ca fiind centrale, determinante. De aceea, teorile interactioniste 
trebuie apreciate ca resurectii ale reductionismului psihologic în sociologia 
contemporană. Ceea ce înseamnă, pe de o parte, că în calitatea lor de teorii 
sociologice „parțiale” teoriile interactioniste pot fi valorificate ca tentative 
de explicare a unei „zone” determinate a societăţii, dar că, pe de altă parte, 
ca teorii sociologice „integraliste”, ele sunt susținute de o concepţie 
teoretică anume, corespunzătoare  psihologismului metodologic şi 
concretizată prin: idealism, subiectivism şi solipsism. 

Din teoriile sociologice interactionniste s-a născut şi ceea ce este 
cunoscută astăzi a fi „sociologia experimentală a comportamentului 
colectiv’ care, realizând că experimentul psihosocial nu este identic cu cel 
de laborator, susține că, totuşi, cea mai mare parte a activităților sociale 
poate şi trebuie analizată „în laborator”, cu ajutorul unor proceduri 
cvasiexperimentale. Comportamentul colectiv face parte dintre activitățile 
sociale ce urmează a fi studiate prin metode cvasiexperimentale. Asemenea 
metode pot fi utilizate dacă sociologul dispune de instrumente adecvate de 

„înregistrare şi redare”, cum ar fi filmul, fotografia, producţiile sau 
documentele scrise etc. 

Esenţial este ca ipotezele cercetătorului să fie validate prin 
coroborarea lor cu observațiile experimentale ale altor cercetători, pe de o 
parte, şi cu „punctele de vedere” ale actorilor înşişi, pe de altă parte. Cu cât 
această dublă confruntare este mai extinsă, cu atât delimitarea problemei de 
cercetat este mai riguroasă. „Familiarizarea” sociologului cu activitățile 
sociale pe care urmează să le cerceteze nu este suficientă, aşa cum 
presupunea Blumer. Contactul sociologului cu „lumea empirică” este el 
însuşi problematic. lar „specificarea şi descrierea comportamentelor 
problematice nu se localizează în natura lumii empirice, ci sunt funcții ale 
răspunsului investigatorului la această lume. 

Ipotezele teoretice oferite ca rezoluții pentru comportamentele 
problematice trebuie să fie mai mult decât idei directoare. Ele trebuie 
stabilite astfel încât să poată fi supuse testării în raport cu faptele observate 
şi, pe această bază, acceptate, respinse ori revizuite”! 


10. Cercetări de logică, epistemologie 
şi metodologie sociologică 


Pentru sociologul francez P. Naville există două feluri de a face 
cercetare sociologică. Mai întâi, prin studii ,,clasice” de „identificare” a 
datelor empirice (comportamentale, relaţii) cu scopul de a explica (cauzal) 
legăturile dintre aceste date. Dificultatea acestui tip de cercetare constă în 
„hiatusul” care se instalează adesea între datele empirice recoltate şi 
conceptele sociologice explicative. 

De aceea, al doilea tip de cercetare sociologică recurge sistematic la 
matematică, considerată ca o metodă principală de „verificare” a 
conceptelor. Atracția pe care matematica o exercită pentru sociologi este 
explicabilă, dacă ne gândim nu numai la dificultățile cercetării de tip 
„identificare”, ci şi la eforturile sociologiei de a se înscrie în parametrii de 
stiintificitate ai fizicii, de exemplu. 

Matematizarea sociologiei nu este, însă, o garanție sigură a realizării 
acestor parametri. Aşa, de pildă, orice cercetare sociologică de tip 
„matematic” operează cu „frecvenţe statistice”, şi aproape întreaga 
sociologie contemporană se bazează pe semnificaţia numerică a seriilor de 
date. Există însă, cel puțin două situații în care această semnificaţie nu este 
relevantă, care nu sunt deloc ,,marginale” în sociologie: „cazul clinic”, care 


! C. McPhail, C. Rexroat, Ex Cathedra Blumer or Ex Libris Mead?, în 
„American Sociological Review”, vol. 45, 1980, p. 429. 

semnalează fie un fenomen necunoscut înainte, fie un fenomen izolat, fie 
forma accentuată a unui fenomen perceptibil statistic; „modelul”, care are 
la bază calculul, dar care este adesea confundat cu schema; ori, modelele se 
bazează pe frecvenţe relative, în timp ce schemele au la bază frecvenţe 
absolute, care nu au nici o semnificație statistică. Cele două „cazuri” 
demonstrează că sociologii folosesc încă, în mod curent, mai ales modelele 
sistemice descriptive de analiză. Or, „aceste modele recurg la o logică care 
nu este cea care are curs în viata socială reală”!. Rationalitatea acţiunilor 
sociale este totdeauna împletită cu  iraționalitatea preferințelor 
necuantificabile, şi, de aceea, sunt multi care se întreabă dacă sociologia 
este, într-adevăr, o ştiinţă sau numai o artă. 

P. Naville se află printre cei care susţin că sociologia este o ştiinţă sau 
poate deveni o ştiinţă. Condiţia este ca logica sociologiei să fie în 
ansamblul ei reconstruită. Sensul acestei „reconstrucții” este enunțat pe un 
ton profetic de către autor: ,,Populatiile, producţiile, consumurile s-au 
multiplicat în ultimele două secole într-un ritm care face necesară 
reexaminarea dimensiunilor economiei şi sociologiei... Ele cer depăşirea 
metodelor şi tehnicilor matematice cărora acestea li s-au adaptat. Pe scurt, 
ar trebui, trebuie să propunem un nou mod de a rationa şi calcula, cel care 
este al logicii. Iată ce-i va învăţa secolul al XXI-lea pe analiştii sociali, şi 
chiar pe alţii”?. În ce constă deci noul mod „de a rationa si calcula” în 
sociologie? 

Principiile construcției (reconstrucției) noii logici a sociologiei sunt 
următoarele: 

— grupările umane din societate nu trebuie considerate ca 
„ansambluri umane concrete”, ci ca „reţele abstracte”; 

— sociologia trebuie deci, să se refere la aceste grupări, la fel cum 
o fac fizica şi matematica fata de obiectele lor de studiu; 

— pentru a putea fi o ştiinţă deductivă, sociologia trebuie să stu- 
dieze relaţiile şi acţiunile sociale numai în calitatea acstora de „operatori 
specifici şi formalizaţi”; 

— „operatorii formali ai sociologiei deriva din structurile socie- 
tatilor, cel putin în măsura în care operatorii logicii matematice sunt 
elaborati pornind de la dezvoltarea reală a comportamentului uman, 
colectiv sau nu”; 

— istoria nu intervine în manipularea operatorilor decât ca „refe- 
rent antecedent”; 


' P, Naville, Sociologie et logique. Esquisse d'une theorie des relations, Paris, 
P.U.F., 1982, p. 39. 

* Ibidem, p. 8. 
338 


Universitatea SPIRU HARET 


— politica este arta care prelungeşte știința socială până acolo un- 
de ființele umane intervin în experienţa propriilor lor relaţii şi creează 
„civilizaţii experimentale”. 

In ansamblu, deci, formula sociologiei în concepţia lui P. Naville este 
cea a unei ştiinţe deductiv-formalizate, neutră valoric şi practic 
independentă de istorie, cu o vocaţie reformistă mai mult sau mai puţin 
scientist-tehnocratică. Pentru a înţelege mai bine această „formulă”, trebuie 
să vedem cum „funcționează” ea în mod practic, concret. 

Mai întâi, Naville propune să revedem statutul logicii în abordarea 
sociologică a relaţiilor umane. Sensul acestei propuneri este că, deşi logica 
(la fel ca matematica) este o ştiinţă independentă, suficientă sieşi, structurile 
ei nu sunt independente de cele ale societăţii. In general, logica rationalista 
a fost favorizată de apariţia şi dezvoltarea structurilor sociale „binare” de 
clasă ale capitalismulu, dar realitățile sociale „pluraliste” contemporane nu 
mai pot fi evaluate cu ajutorul acestei logici. „Soluția? este logica 
dialectică, dar în afara unor „intuiţii” ale gândirii dialectice, nu dispunem 
astăzi de o „logică dialectică” realmente constituită. De aceea, P. Naville 
sugerează o reconsiderare a operei lui Marx din perspectiva constituirii unei 
interpretări „matematice” a fenomenelor sociale (şi economice). Concluzia 
acestei reconsiderări este că ignorarea de către Marx a calculului 
probabilităților şi a statisticii matematice a făcut ca rezultatele matematizării 
ştiinţelor sociale să rămână la nivelul unei „algebre generale a raporturilor de 
producție”, care „nu este destinată decât formalizării unei serii de raporturi, 
nu şi calculării ei...; este vorba mai curând de aritmetică decât de algebră sau 
logică, deoarece se referă la raporturi între mărimi numerice”! . 

lată de ce este nevoie, după Navile, să extindem domeniul 
matematico-logic la structuri neidentificate în vremea lui Marx şi Engels (şi 
uneori existente deja, dar ignorate de ei). O asemenea „extensie” este 
necesară mai ales în domeniul contradictiilor, în care „logica matematică a 
deschis căile, poate cele mai interesante, ale analizei sociale”?. 

Cum sfera principală de manifestare a contradictiilor din societate o 
reprezintă structura claselor sociale, Naville propune o redefinire a acesteia 
pe o „scală a realismului claselor sociale”. La un capăt al acestei „scale” se 
află „realismul naiv”, care reprezintă accepțiunea comună sau spontană a 
noțiunii de clasă; la mijloc, „realismul secundar”, concretizat in 
reprezentarea empirică a claselor ca distribuții statistice, sociograme, 
modele funcţionale etc.; în sfârşit, „realismul superior” se consacră căutării 
structurilor în care operează grupările sociale, iar din acest punct de vedere 


! Ibidem, p. 104. 
? Ibidem, p. 109. 

o concepţie realistă asupra claselor înseamnă, pentru Pierre Naville, 
conceperea acestora ca sisteme de relaţii, numai atunci clasa putând fi 
privită ca o entitate abstractă şi nu doar ca o grupare socială concretă. 

Aşadar, evaluarea critică a contribuției lui Marx la matematizarea 
ştiinţelor sociale îl conduce pe sociologul francez la o concepţie „realistă” 
asupra claselor. „„Costul” acestei concepții este eliminarea analizei istorice a 
claselor, care era dominantă la Marx, dar care nu are decât un rol de 
„referent antecedent” la Naville. Iar acest „cost” ar trebui plătit pentru a 
putea reduce structurile totdeauna istorice ale claselor sociale la „clasificări 
logice de relații”, pe scurt, la „clase de relaţii care pot fi aplicate oricărei 
structuri sociale ce comportă aceste relații”! . 

Mai mult decât atât, pentru a „demonstra” că noua lui „logică a 
relaţiilor sociale” este compatibilă cu abordarea dialectică a contradictiilor 
sociale, Naville ia „logica lui Marx” ca propria-i logică a „clasificărilor” 
sau „complementarităţii”, încercând să ne convingă că Marx a operat si el 
cu o analiză formală a claselor, aşa încât o concluzie, cum este aceea că 
„orice clasă socială are o existență independentă fata de istorie, întrucât 
funcţia ei logică este cea care o caracterizează”, este validă metodologic 
numai dacă legitimarea unei ordini sociale anume este considerată ca fiind 
ordinea istorică însăşi. Ceea ce este adevărat numai pentru anumite tipuri de 
societăţi, nu pentru orice societate, aşa cum pretinde Naville. 

Aparent, demersul sociologic propus de Pierre Naville este unul strict 
metodologic, şi, din această perspectivă, el nu este lipsit de interesante 
„inovaţii” tehnice şi conceptuale. Dar, în realitate, „logica sociologiei” care 
rezultă de aici este o construcție ideologică a cărei funcție nu poate fi 
trecută cu vederea. Tipul de societate la care se referă P. Naville ca un 
referential antecedent” nu este altul decât societatea capitalistă 
„postmodernă”. Or, aceasta este societatea în care contrdictie dintre 
legitmarea ordinii şi ordinea istorică este atât de „reală” şi profundă încât 
finalitatea „discursului metodologic” al logicii sociologice imaginate de P. 
Naville conduce la delimitarea unei „sociologii formale”,care studiază mai 
mult situaţiile generale şi mai puţin structurile negative, contradicţiile şi 
opoziţiile, de o „sociologie practică”, care analizează structurile sociale 
concrete, şi de „sociografie”, preocupată de culegerea de date brute, 
descrieri, măsurători, statistici, şi care, recunoaşte Naville, formează totuşi, 
o bună parte din sociologia profesională contemporană. 

Sociologia lui P. Naville ar putea fi analizată ca un „drum critic” al 
încercărilor contemporane de elaborare a unei logici sociologice în general, 


! Ibidem, p. 136. 
* Ibidem, p. 113. 

dar şi a unei „logici a sistemului social” ca abordare complementară logicii 
sociologice. Naville nu este însă preocupat atât de logica socialului, cât a 
abordării ,,stiintifice” a socieatii. Logica socialului este, în schimb, preo- 
cuparea centrală a unui alt cunoscut sociolog francez: Raymond Boudon. 

Ca şi în cazul sociologiei lui P. Naville, punctul de plecare al 
concepției lui R. Boudon îl constituie preocuparea de a fundamenta 
matematic sociologia, cu scopul de a creşte gradul de stiintificitate al 
acesteia şi de a depăşi, astfel, decalajul care desparte ştiinţa societăţii de 
ştiinţele naturii. În Franţa, cel puţin, Boudon a fost privit multă vreme ca un 
reprezentant al sociologiei cantitativiste inspirată din empirismul american, 
dar contribuţiile sociologului francez pot fi evaluate dincolo de preocupările 
lui metodologice propriu-zise, şi anume, în calitate de contribuţii teoretice, 
concretizate mai ales în tentativa de a elabora o „logică a socialului”, pentru 
a împrumuta expresia folosită de Boudon ca titlu al uneia dintre lucrările 
sale. 

Credincios ideii lui V. Pareto după care valabilitatea unui principiu 
metodologic în sociologie nu poate fi evaluată decât „în act”, Boudon reia 
„tema  interşanjabilităţii” în aprecierea teoriilor contemporane asupra 
structurii sociale şi îndeosebi asupra mobilității şi egalității „şanselor 
sociale”. Rezultatul analizei acestor teorii a contrariat pe sociologi: în 
pofida diminuării inegalitatilor politico-juridice, inegalitatile economice şi, 
o dat cu ele, inegalitatile sanselor de acces în învățământ, persistă in 
societatea capitalistă. Or, toată sociologia occidentală nu a făcut altceva 
decît să studieze „factorii” mobilității sociale, punând în prim plan 
mobilitatea educațională. Se poate vorbi de o mobilitate socială reală atunci 
când persistă imobilitatea structurilor economice şi educaționale 
inegalitare? 

Criza sociologiei occidentale, căreia Boudon îi va consacra, de altfel, 
o lucrare aparte”, este în mare parte legată de dificultatea unui răspuns 
corect şi complet la această întrebare: „toate teoriile mobilității educaţionale 
presupun comportamentele indivizilor ca fiind determinate de funcţia de 
reproducere a sistemului social’”’, şi în calitatea lor de analize cauzale nu 
pot fi verificate empiric. De aceea, este necesară elaborarea unui „model 
sintetic” al lor, model care proiectează în acelaşi timp un „tip ideal” de 
societate şi care poate fi verificat cu ajutorul tehnicii ,,implicatiilor slabe”. 


' R. Boudon, La crise de la sociologie. Questions d’épistemologie 


sociologique, Paris-Genève, Librairie Droz, 1971. 
R. Boudon, L inegalité des chances. La mobilité sociale dans les sociétés 
industrielles, Paris, Armand Colin, 1973, p. 56. 

Modelul sintetic al lui R. Boudon arată că: mediile familiale 
generează inegalităţi pe care le putem numi „culturale”; sistemul scolar 
poate fi asimilat unui „sistem de puncte de bifurcaţie”, acestor puncte de 
bifurcatie li se pot asocia „spaţii de decizie”, pentru fiecare tip de poziție 
socială, probabilitatea de a urma o cale a bifurcatiei variază şi aceasta 
probabilitate desemnează, pentru fiecare tip de poziţie socială, un „sistem 
de curbe de indiferenţă”, cărora le putem da numele de „câmp de decizie”; 
creşterea ratelor de şcolaritate este mai mare la nivelul învățământului 
superior, iar şansele de ,,supravietuire” la trecerea prin „punctele de 
bifurcatie” au tendinţa de a fi mai mari la acest nivel. Modelul sintetic este 
un instrument de simulare (cvasiexperimentare), iar prin aplicarea lui la 
„tipul ideal de societate” (societatea industrială) Boudon ajunge la 
concluzia că anchetele sociologice care s-au făcut asupra inegalitatii de 
şanse educaţionale au supraapreciat, în general, rolul factorului moştenire 
culturală. În modelul său, acest factor continuă să aibă un rol important, dar 
dacă îl anulăm (experimental) se observă că „poziţia socială” produce 
inegalitatea. Mai mult decât atât, dacă schimbăm perspectiva sincronică 
din care s-au făcut anchetele, se poate uşor observa disiparea în timp a 
influenţei acestui factor şi persistenta influenţei „poziţiei sociale”. 

Concluzia este că reducerea inegalității sociale prin creşterea 
şcolarizării (ca o cale de reducere a „moştenirii culturale”) nu este decât o 
soluţie „slabă” şi puţin eficientă. Societăţile sunt ierarhizate şi stratificate în 
funcţie de nivelul de calificare (competenţă) şi acest factor ar trebui 
eliminat pentru a lichida inegalitatea. E adevărat că variabilele exogene 
(atenuarea inegalitatilor economice) şi endogene (creşterea „cererii” de 
educaţie din partea tuturor grupurilor sociale), permit formularea ipotezei 
că deplasarea curbelor de indiferență în spaţiul de decizie caracteristic 
fiecărei poziţii sociale este cu atât mai rapidă, cu cât poziția e mai joasă. 
Dar această deplasare devine lentă pe măsură ce „plafonul” care exprimă 
acţiunea variabilelor exogene şi endogene se aplică în toate cazurile. În 
concluzie, inegalitatea socială rămâne, în concepția lui R. Boudon, o 
dimensiune structurală a societăţii industriale: singurele „soluții” la 
problema inegalităţi sociale sunt, în fapt, irealizabile, utopii: o societate 
nestratificată sau o societate fără scoala’. 

Demonstrația sociologică a lui Boudon trebuie, desigur, circumscrisă 
„tipului ideal” de societate la care el îşi raportează modelul explicativ, adică 
la societatea industrială contemporană” . Ea arată că reducerea inegalitatilor 


! Ibidem, p. 131. 

? Structura modelului său poate fi utilizată numai în cercetarea proceselor de 
mobilitate socioeducationala din țările dezvoltate; aceasta este şi concluzia unei 
342 


Universitatea SPIRU HARET 


sociale nu poate fi realizată nici prin aplicarea ideologiei „meritocratice” 
(desemnarea prin „merit” a poziţiei sociale) şi nici a ideologiei „egalității 
şanselor”, şi una şi cealaltă au ca premisă menținerea inegalitatilor sociale. 
R. Boudon nu merge însă dincolo de aceste observaţii, fiind interesat, în 
schimb, de logica după care funcţionează de fapt societatea şi socialul în 
general. 

In căutarea unei soluţii mediatoare între „sistemism” şi „criticism” 
sociologic, s-au prefigurat unele concepţii noi asupra logicii şi raționalității 
sociale. Multe dintre acestea au fost dezvoltate în cadrul unor cercetări mai 
ample privind planificarea şi democraţia în ţări cu guverne de orientare 
social-democrată, îndeosebi în ţările scandinave. 

Modelul sistemic sau cibernetic al rationalitatii sociale, scrie 
E. Dahlström, consideră că „o societate rațională trebuie să îndeplinească 
anumite cerinţe, pornind de la premisa că centrul sistemului (elita) este 
responsabil fata de periferie (nonelita), că oamenii participă democratic în 
sistem şi că alocarea valorilor satisface nevoile oamenilor”!. Or, sistemele 
sociale nu sunt organizaţii monofunctionale şi, în general, nu putem 
exclude o dimensiune fundamentală a lor, disfunctionalitatea, tensiunea şi 
conflictele sociale. În plus, sistemul cibernetic este un model al retionalitatii 
societale în care nevoile oamenilor sunt stabilite de „centrul” (elita) 
sistemului, iar ştiinţei sociale i se rezervă un rol strict instrumental, de 
identificare a mijloacelor pentru atingerea unor scopuri prestabilite. 

Ca atare, dacă vrem să diminuăm irationalitatea finală rezultată din 
„sectorizarea rationalitatii instrumentale”, sociologia trebuie să devină o 
ştiinţă a nevoilor sociale, a prefigurării scopurilor sociale colective şi a 
rationalitatii acestor scopuri şi nevoi. Pentru aceasta, ea are nevoie de o 
perspectivă teoretică nouă asupra rationalitatii, în stare să depăşească atât 
limitele modelului tehnologico-birocratic, care implică riscul unei 
monopolizări centrale (elitare) a cunoaşterii sociale, cât şi ale modelului 
liberal-autonom, care se izolează de procesele, mişcările şi acţiunile sociale 
şi „a fost adesea legat de ideile elitiste ale intelectualilor, în spec de ideea 
despre omul de ştiinţă ca reprezentant al «intelighentiei» societăţii”? 


monografii româneşti consacrate cercetărilor lui R. Boudon: T. Rotariu, Școala şi 
mobilitatea socială în ţările capitaliste dezvoltate. Studiu metodologic, Bucureşti, 
Editura Ştiinţifică şi Enciclopedică, 1980. 

' E. Dahlström, Developmental Direction and Societal Rationality. The 
Organization of Social Knowledge Creation, în „Acta Sociologica”, vol. 19, nr. 1, 
1976, p. 8. 

? Ibidem, p. 20. 

Noua perspectivă a abordării rationalitatii societale este denumită de 

E. Dahlström modelul acțiunii democratice, care presupune: 
„explorarea practică”, ca parte necesară a cunoaşterii sociale; 

— ridicarea conştiinţei maselor prin participarea lor activa la 

cunoașterea socială; 

— colaborarea institutelor de cercetare cu organele legislative, cu 

scopul organizării ,,cercetarii-actiune”’; 

—  criticismul ştiinţelor sociale etc. 

In rezumat, modelul acţiunii democratice este o ,,combinatie” a 
individualismului sociologiei critice occidentale (mai ales al orientării 
„umanismului sociologic”) cu metodologia „colectivistă” a sociologiei 
marxiste, urmărind să elaboreze o nouă „politică” a ştiinţelor şi cercetării 
sociale: „Teza că poporul este forța creatoare a istoriei poate să devină 
adevărată şi în aria producerii cunoaşterii sociale, şi aceasta poate fi 
semnificaţia centrală a modelului acţiunii democratice”!. Dacă extindem 
această perspectivă de la subsistemul social al cunoaşterii la întreaga 
societate, finalitatea modelului acţiunii democratice devine social-politică şi 
ideologică: „Perspectiva umanismului critic şi a modelului acţiunii 
democratice este strâns legată de conceptul de socialism emancipator. 
Dezvoltarea democraţiei cunoaşterii este o componentă a democrației 
culturale. Umanism critic şi democraţie culturală + democrație economică 
şi politică = socialism emancipator”?. 

Este incontestabil că ştiinţa socială poate şi trebuie să contribuie la 
democratizarea vieţii sociale atât prin produsele ei, cât şi prin „procesul” 
însuşi de producere a cunoaşterii sociale. Logica socialului nu este, deci, o 
logică dată (sistemică, cibernetică, matematică etc.), ea este logica acțiunii 
şi participării democratice a oamenilor la evaluarea propriilor lor nevoi şi 
la stabilirea scopurilor colective. Prin urmare, raționalitatea socială nu este 
o caracteristică „derivată” din acțiunea socială şi nici un „model” de urmat 
în această acțiune. Ea reprezintă întregul proces social de autocunoaştere şi 
autodezvoltare a colectivitatilor societății. 

Limita concepţiei şi a modelului lui E. Dahlström este generată însă 
de iluzia lui că o cunoaştere democratică şi autentic participativă este într- 
adevăr posibilă în condițiile „fragmentării instituţionale” prin care se 
caracterizează societățile capitaliste contemporane; că numai „militan- 
tismul” ştiinţelor sociale ar putea „reface” unitatea organică a societății 
capitaliste; şi că în procesul producerii democratice a cunoaşterii sociale nu 


! Ibidem, p. 21. 
? Ibidem, p. 22. 

vor apărea conflicte de intrese la fel de acute ca cele generate de actuala 
„fărmâmiţare instituţională”. 

Reuşitele experimentelor suedeze în sociologie, prin care s-au 
conturat unele direcții ale  „sociologiei-acțiune” sau sociologiei 
participative, sunt încă departe de a se constitui în argumente suficiente 
pentru a demonstra că raționalitatea societății poate fi reconstruită practic 
numai prin cunoaştere socială. Unii sociologi şi antropologi preferă să 
„coboare”, mai întâi, standardul de raționalitate care poate fi atins realmente 
de o organizație socială, înainte de a proiecta programe socioculturale de 
realizare a rationalitatii sociale globale. 

Problemele logicii, rationalitatii sistemice şi ale raționalităţii sociale 
se regăsesc şi în lucrările lui J. Elster, M. Crozier şi alții, de inspiratii şi 
facturi diferite, tributare, fie modelului organicist preluat de sociologie fie 
din biologie, fie din structurile gnoseologice ale logicii consensului. 
Valoarea şi limitele lor se înscriu pe aceeaşi linie cu cele ale celorlalți 
reprezentanți ai sociologiei contemporane, preocupaţi de studiul şi aprofun- 
darea problematicii logicii, gnoseologiei şi metodologiei sociologice. 


BIBLIOGRAFIE 


G.C. Homans 

— Life of Synthesis, în I. L. Horowitz (ed.). 

— Sociological Self - Image. A Colective Portrait, New York, 
Sage Publications, 1969. 

— The Human Group, London, The Int. Library of Sociology, 1975. 

— Social Behavior. Its Elementary Form, New York, Harcourt 
Brace Iovanowich, 1974. 

W. Buckley 

— Sociology and Modern Systems Theory, New Jersey, Prentice 
Hall Inc., 1967. 


B. Lacroix 
— Systémisme ou sistémystification?, in „Cahiers Internationaux 
de Sociologie”, vol. LVIII, 1975. 


A. Etzioni 

— Toward a Macrosociology, in Theoretical Sociology. Perspec- 
tives and Developments, New York, Meredith Corporation, 
1970. 

— The Active Society, London, The Free Press, 1971. 


345 


Universitatea SPIRU HARET 


346 


J. Ortega y Gasset 
— La revolte des masses, Paris, Stock, 1937. 


E. Shils 
— The Intelectuals and the Pover and Other Essays, Chicago, 
London, The University of Chicago Press, 1974. 


Daniel Bell 

— The Comming of Postindustrial Society. Adventure in Social 
Forecasting, New York, Basic Books Inc., 1973. 

— The Return to the Sacred? The Argument on the Future of 
Religion, in British Journal of Sociology, vol. 28, 1977. 


M. Young 
— The Rise of the Meritocracy. An Essay on Education and 
Equality, Penguin Books, 1979. 


R. Dahrendorf 
— Survival, Justice and Equality, în Changing World, Leuven, 
Katholiecke Universiteit, 1977. 


T.B. Bottomore 

— Elités et Société, Paris, Stock, 1964. 

— Sociology as Social Criticism, London, George Allen and Unwin 
Ltd., 1975. 


N.C. Mullins 
— Theories and Theory Groups in Contemporary American 
Sociology, New York, Harper and Row Publishers, 1973. 


A.W. Gouldner 
— The Comming Crisis of Western Sociology, London, Heinemann, 
1971. 


C.W. Mills 
— White Collar, New York, Oxford University Press, 1953. 
— The Power Elite, New York, Oxford University Press, 1957. 


R.K. Merton 
— Insiders and Outsiders. A Chapter in the Sociology of 


Knowledge, in American Journal of Sociology, vol. 78, n°. 1, 
1972. 


A. Schutz 
— “The Phenomenology of the Social World”, London, 
Heinemann, 1972; 


Universitatea SPIRU HARET 


P. Berger, H. Kellner. 
— Sociology Reinterpreted. An Essay on Method and Vocation, 
London, Penguin Books, 1972. 


M.B. Morris 


— An Excursion into Creative Sociology, Oxford, B. Blackwell, 
1977. 


A. Dawe 

— Theories of Social Action, în T. B. Bottomore and R. Nisbet 
(eds.), “A History of Sociological Analysis”, London, 
Heinemann, 1979. 


Th. Luckmann 
—  Life— World and Social Realities, London, Heinemann, 1983. 


E. Goffmann 
— The Presentation of Self in Everyday Life, London, Penguin 
Books, 1972. 


K.M. Wolff 

— Phenomenology and Sociology, in T.B. Bottomore si R. Nisbet 
(eds.), A History of Sociological Analysis, London, Heinemann, 
1979. 

H. Garfinkel 

— The Origins of the Term «Ethnomethodology», in R. Turner, 
Ethnometodology, London, Penguin Books, 1974; 


— Studies in Ethnomethodology, New York, Englewood Cliffs, 
1967. 


A. Cicourel 
— Cognitive Sociology, London, Penguin Books, 1973. 


C.H. Cooley 

— Human Nature and the Social Order, New York, Schoken 
Books, 1970. 

G.H. Mead 

— Mind, Self and Society, Chicago şi London, The University of 
Chicago Press, 1967. 


W.I. Thomas, Fl. Znaniecki 
— The Polish Peasant in Europe and America, vol. 1, New York, 
A. Knopf, 1927. 


R.E. Park, E.W. Burgess, R.D. McKenzie 
— The City, Chicago, The University of Chicago Press, 1970. 


347 


Universitatea SPIRU HARET 


348 


R.E. Park 
— The City: Suggestions for the Investigation of Human Behavior 
in the Urban Environment, in The City, ed. cit., cap. I. 


H. Blumer 
— Symbolic Interactionism. Perspective and Method, New Jersey, 
Prentice-Hall, Inc., 1969, p. 71. 


B. McPhail, C. Rexroat 

— Mead vs. Blumer: the Divergent Methodological Perspectives of 
Social Behaviorism and Symbolic Interactionism, in ,,American 
Sociological Review”, vol. 44, 1979. 


L.T. Reynolds 

— The Self in Symbolic Interactionism: An Examination of the 
Social Sources of Conceptual Diversity, în L.T. Reynolds and J. M. 
Reynolds, The Sociology of Sociology. Analysis and Criticism of 
Thought, Research and Ethical Folkways of Sociology and its 
Practitioners, New York, D. McKay Co., 1970. 


T.R. Vaugham, L.T. Reynolds 
— The Symbolic Interactionism, in L. T. Reynolds and J. M. 
Reynolds, op. cit., p. 326. 


A. Rose 
— Human Behavior and Social Process, Boston, H. Mifflin, 
1926, p. VII. 


P. Naville 
— Sociologie et logique. Esquisse d'une theorie des relations, Paris, 
P.U.F., 1982. 


R. Boudon 

— Les mathématiques en sociologie, Paris, P.U.F., 1971. 

— La crise de la sociologie. Questions d’épistemologie 
sociologique, Paris - Genéve, Librairie Droz, 1971. 


R. Boudon 
— La logique du social. Introduction a l'analyse sociologique, 
Paris, Hachette, 1979. 


E. Dahlström 

— Developmental and Societal Rationality. The Organization of 
Social Knowledge Creation, în „Acta Sociologica”, vol. 19, n°1, 
1976. 


M. Crozier 
— Le mal americaine, Paris, Fayard, 1980. 


Universitatea SPIRU HARET 


ÎNCHEIERE 


ACTUALITATE SI PERSPECTIVĂ E 
ÎN EVOLUȚIA SOCIOLOGIEI CA ŞTIINŢA 


La încheierea acestei succinte şi, evident, limitatei incursiuni în 
istoria sociologiei, o privire sintetică asupra etapelor, nivelurilor şi 
configuratiilor traiectului parcurs de sociologie se impune ca o condiţie a 
formulării unor răspunsuri cât de cât coerente la câteva întrebări esențiale, 
pe deplin legitime: când a apărut, deci, sociologia ca ştiinţă? care sunt 
etapele fundamentale ale evoluției sale, de la naştere şi până astăzi? ce 
configurație are şi la ce nivel de dezvoltare se situează astăzi sociologia ca 
ştiinţă şi, nu în ultimul rand, care sunt perspectivele evoluţiei sale viitoare? 

Cu privire la geneza sociologiei ca ştiinţă şi la perioada în care acest 
proces a avut loc, discuţiile începute cu multă vreme în urmă continuă şi 
astăzi. Aceasta deoarece, spre deosebire de naşterea unei fiinţe vii, care se 
produce printr-un singur act, într-un moment şi la o dată precisă, geneza 
unei ştiinţe, cum este sociologia, nu poate fi marcată în acelaşi mod. 

In această privință există un singur acord cvasiunanim acceptat, şi 
anume acela că sociologia este o „ştiinţă tânără” care, deci, spre deosebire 
de ştiinţele naturii şi de multe din celelalte ştiinţe sociale are o istorie relativ 
mai scurtă. Ca atare, nu puţini istorici ai sociologiei consideră că sociologia 
a apărut ca ştiinţă spre mijlocul secolului al XIX-lea, perioadă în care a 
apărut şi numele acestei ştiinţe, formulat, după cum se ştie, în anul 1839 de 
către cunoscutul filosof şi sociolog pozitivist francez Auguste Comte. 

Dar nu trebuie pierdut din vedere nici faptul că, până la această dată, 
a fost necesar un interval istoric destul de lung în care să se acumuleze 
materialul faptic, care să permită o asemenea formulare. De aceea, pe 
parcurs au apărut şi unele concepții de istoriografie sociologică potrivit 
cărora apariția sociologiei ar putea fi identificată încă în lucrările principale 
ale filosofiei antice greceşti, romane sau orientale. După cum există şi 
istorici ai sociologiei care consideră că este posibil a începe să vorbim 
realmente despre sociologie ca disciplină ştiinţifică la sfârşitul secolului al 
XIX-lea şi, mai ales, la începutul secolului al XX-lea sau, chiar unii care 
consideră că adevărata ştiinţă sociologică începe abia în perioada cuprinsă 

între primul şi cel de-al doilea război mondial, o dată cu generalizarea 
cercetării sociologice empirice propriu-zise. 

Explicaţia acestor poziții divergente cu privire la determinarea 
perioadei începuturilor sociologiei se găseşte, înainte de toate, în concepţia 
mai mult sau mai puţin precisă, explicită sau numai implicită pe care 
istoricii sociologiei o au despre sociologie ca ştiinţă. Întrucât, în funcţie de 
aceasta se plasează perioadele apariției şi principalele etape ale evoluției şi 
dezvoltării acesteia. 

lată de ce, înainte de a formula un punct de vedere în această 
problemă, se impune formularea unei definiţii a sociologiei. In ceea ce ne 
priveşte, înțelegem prin sociologie o ştiinţă socială care răspunde la cel 
putin două exigente fundamentale: a) diferențiază un tip ştiinţific de 
cunoaştere a societăţii în ansamblul său, respectiv, b) a societăţii ca un 
întreg sau ca un „tot”. In această perspectivă, criteriile stiintificitatii 
cunoaşterii sociologice sunt, în principiu, criteriile oricărei cunoaşteri 
ştiinţifice şi nu este locul aici să insistăm asupra lor. Important este a defini 
„socialul” ca obiect al acestei cunoaşteri, care constituie baza pentru 
determinarea diferenței specifice în definiţia sociologiei ca ştiinţă. 

In accepţia cea mai largă, termenul ,,social” desemnează tot ceea ce 
se petrece în societate. Ceea ce însemnează că toate ştiinţele sociale 
studiază fenomene, procese, realități ce se petrec în societate, deşi nu sunt 
„sociologice” sau ramuri ale sociologiei. Care este, în această situaţie, 
diferenţa dintre sociologie şi celelalte ştiinţe sociale? Diferenţa deriva din 
faptul că sociologia nu este pur şi simplu o ştiinţă a socialului; ea este o 
„Ştiinţă societală”, În ce sens? În sensul că, spre deosebire de ştiinţele 
sociale care studiază, din perspective specifice, domenii determinate ale 
societăţii (economice, politice, juridice etc.), sociologia are ca „obiect” de 
studiu „societatea ca societate”, propunându-şi să formuleze răspunsuri 
valide la asemenea probleme cum sunt: 

— cum şi de ce este posibilă societatea ca un „întreg”, ca un „tot”?; 

— este societatea un fenomen, o realitate în întregime naturală, ne- 
naturală, partial naturală, partial supranaturală sau ideala?; 

— în ce sens realitatea socială este o realitate „suigeneris”, şi ce fel de 
autonomie implică aceasta?; 

— care sunt proprietăţile generice ale multiplelor procese şi fenomene 
de organizare socială şi ce fel de ordine este ordinea socială? în ce relaţie 
se află ordinea socială cu alte tipuri de ordini (naturale, umane etc.) produse 
de istorie?; 

— care sunt mecanismele proceselor prin intermediul cărora grupurile, 
organizaţiile şi instituțiile sociale apar, dobândesc coerență, durează, se 
schimbă şi dispar? 

— cum se structurează şi în ce ierarhii structurale se configurează 
societatea; în ce relații de interdependență se află „sferele” sau 
„Subsistemele” (economice, politice, juridice, religioase etc.) unele cu altele 
şi cu societatea, în calitatea lor de componente ale sistemului social global? 

— în ce mod elementele majore ale relaţiilor sociale se cristalizează în 
valori, norme, scopuri, acțiuni, mijloace, roluri, aşteptări etc. şi cum se 
constituie acestea în categorii sau tipuri de realităţi sociale distincte? 

-studiul comunităţilor sociale, a societăților nationale şi a „sferelor” 
componente ale acestora; cum şi în ce sens este posibilă şi necesară crearea 
deliberată a unor noi comunități, organizații, instituții sociale etc. şi 
„distrugerea” sau desfiinţarea altora, vechi; — cum şi de ce se schimbă, se 
transformă şi/sau se dezvoltă societățile umane; ce tipuri de societăţi este 
necesar şi util să fie identificate şi recunoscute şi care sunt regularitatile 
desfăşurării dinamicii lor în timp şi spatiu?'. Chiar şi numai enumerată 
parțial, credem că această problematică oferă elemente suficiente pentru a 
înţelege în ce sens sociologia este o ştiinţă socială, distinctă, dar în legături 
multiple, cu celelalte ştiinţe sociale şi umane. 

Dacă luăm ca bază a definirii sociologiei ca ştiinţă aceste elemente, 
atunci de când putem considera că, în abordarea fenomenelor şi proceselor 
din societate, cunoaşterea a devenit dintr-una socială, una societală? Este 
evident că acest moment nu poate fi indicat foarte precis, de exemeplu, anul 
în care a apărut termenul de sociologie. Dar, este tot atât de clar că nu 
putem vorbi de sociologie ca tip de cunoaştere societală decât mult mai 
târziu decât o fac cei care plasează începuturile sociologiei în antichitate, 
însă mai de vreme decât autorii care situează începuturile sociologiei la 
sfârşitul secolului al XIX-lea şi începutul secolului al XX-lea. 

In consecinţă, noi considerăm că sociologia ca disciplină ştiinţifică a 
apărut în prima perioadă a secolului al XIX-lea, geneza ei fiind determinată 
de „criza tranziției” de la societatea şi civilizația predominant agrară, 
feudală şi ecleziastică, în întreaga sa substanță şi configuraţie socială, 
politică şi spirituală, la o nouă societate industrial-capitalistă, comercială, 
predominant națională, urbană şi seculară, în țările europene. 


l Vezi pentru întreaga discuție: Traian Herseni, Sociologia industrială, 


Bucureşti, Editura Didactică şi Pedagogică, 1974; Talcott Parsons, Eduard Shils, K.D. 
Naegele, Jesse Pitts, Prefata la ,,Theories of Society, Foundations of Modern 
Sociological Theory, The Free Press New York, 1962; Kaspar D. Naegele, Some 
Observations on the Scope of Sociological Analysis” (in op.cit. p. 23-29). 

Este vorba de o ,,tranzitie” radicală de la un tip de ordine socială, la 
un nou tip de ordine socială, care a antrenat transformări şi restructurări 
fundamentale în toate componentele structurilor şi formelor de organizare a 
vieții sociale a oamenilor şi a generat noi tipuri de probleme sociale care nu 
mai puteau fi soluționate cu mijloacele produse de cunoaşterea socială de 
până atunci. Acesta este contextul în care îşi au sorgintea atât problemele, 
cât şi ideile distinctive care s-au format şi s-au articulat într-un sistem 
ştiinţific nou, specific, care s-a conturat şi a dobândit coerenţa unei noi 
discipline ştiinţifice, începând cu anii 1830 şi până în a doua jumătate a 
secolului al XIX-lea. 

In esenţă, noile tipuri de probleme au fost generate de nevoia de 
legitimare a noii „ordini sociale”, care a adus la ordinea zilei necesitatea de 
a analiza şi de a răspunde la întrebarea: „ce este de fapt societatea?, care 
este natura ei şi în ce sens ea evoluează? La care s-a adăugat una mai 
importantă, vizând explicarea mecanismelor structurale interne şi imanente 
ale societăţii ca fundament al devenirii sale viitoare şi a soluționării 
problemelor sociale deja apărute, ca şi a celor ce vor apare şi în viitor. Aceste 
întrebări au generat, de fapt una din temele centrale ale sociologiei, pe 
parcursul întregii sale evoluții istorice, tema rationalizarii sociale. Până la data 
la care a apărut această temă, răspunsul era: esența societății este dată de 
Dumnezeu şi de credinţa în Dumnezeu; această credință generează şi explică 
toate fenomenele, acțiunile şi mecanismele vieții sociale şi ale mersului 
istoric al societăţilor umane, care pot fi cunoscute prin revelaţie divină. 

In noile condiţii create de trecerea societăţilor europene la 
dezvoltarea industrială, la noua organizare socială, subordonată activităţilor 
febrile de creştere a avutiei materiale şi economice etc. problemele nu mai 
puteau fi soluționate decât prin schimbarea viziunii asupra societății în 
ansamblul său şi prin reconsiderarea naturii acesteia. Aşa s-a ajuns să se 
contureze noile idei, potrivit cărora esența societății este cât se poate de 
mundană şi nu divină: că mecanismele evoluţiei sociale sunt generate de 
raporturile dintre clasa producătorilor şi industriaşi şi că rationalizarea 
acțiunilor şi a vieții producătorilor devine raționalitatea centrală în societate. 
Ceea ce face ca, numai pe această bază, conducerea politică să devină şi ea 
rațională şi „economică”, eficientă. Apariţia acestor idei a antrenat 
necesitatea de a da răspuns unei alte întrebări: cum putem noi cunoaşte 
esenţa noii ordini sociale şi a mecanismelor prin care ea se exprimă, în fapt, 
şi în ce fel este posibilă o nouă organizare, mai rațională şi mai pe măsura 
necesităților şi aspirațiilor umane legitime? 

Eforturile consacrate formulării unor răspunsuri la această 
„provocare” s-au finalizat prin geneza sociologiei ca ştiinţă pozitivă a 

realității sociale. O ştiinţă având ca vocaţie investigarea, explicarea, şi 
participarea (cu mijloacele sale specifice), la construcţia şi la reconstrucția 


„lumii” sociale. 
x 


x x 


Ca şi în cazul celorlalte ştiinţe, în evoluția „ciclului de viaţă” al 
sociologiei pot fi identificate mai multe „perioade” sau etape distincte, atât 
din perspectiva „substanței si a logicii sale interne, cât şi din cea a 
dimensiunii temporale, cronologice. Analiza acestui „ciclu de viaţă” 
conduce la concluzia că, în evoluţia istorică a sociologiei, etapele parcurse 
nu pot fi înscrise, nici din punct de vedere al conținutului şi nici din cel al 
relațiilor ei cu societatea, într-o singură direcție, cu un singur sens, 
dezvoltarea sociologiei ca ştiinţă realizându-se într-o mişcare ciclică, în 
funcție de contextele istorice, sociale specifice, pe de o parte şi de 
„atmosfera” generală în care apare o teorie sociologică sau alta. 

Descifrarea acestui traiect evolutionar reclamă, în consecință, analiza 
„discursului interior” al fiecărei teorii, paradigme, sistem de gândire, din 
perspectiva relevantei lui privind, pe de o parte, înțelegerea unui tip 
determinat de societate (în principal a societăților moderne), iar, pe de altă 
parte, prin prisma implicatiilor şi impactului acestuia asupra constituirii, 
funcţiilor şi disfunctiilor rationalitatii societăţii contemporane. 

Apărând ca tentativă de rationalizare ştiinţifică a societății moderne, 
dar şi ca produs al rationalizarii istorice a acestei societăți, sociologia a avut 
ca problemă fundamentală constituirea şi garantarea ordinii sociale. In 
consecință, fără a lua în considerare etapele anterioare acestui moment, cele 
ale gândirii sociale, ale reflectiei „sociologice”, ale conturării punctului de 
vedere „sociologic? în abordarea studiului vieții sociale şi ale 
„predecesorilor”, prima etapa în dezvoltarea sociologiei poate fi 
circumscrisă între perioada dintre apariția operei sociologice a lui A. Comte 
şi primul război mondial, considerată perioada sociologiei „clasice” şi 
ilustrată, în principal, de sociologia lui Durkheim, Marx, Weber şi Pareto. 
A doua, poate fi situată între cele două războaie mondiale, până spre 
sfârşitul anilor ’50-’60 şi ultima în a doua jumătate a secolului XX şi până 
la încheierea lui. 

Sociologia „clasică ” a situat în centrul preocupărilor câteva proble- 
me comune, formulate inițial de Durkheim, Pareto şi Weber. Este vorba, în 
primul rând, de problema statutului ştiinţific al faptului social, respectiv, al 
sociologiei ca ştiinţă socială, pentru a cărei soluționare, E. Durkheim a 
elaborat „regulile metodei sociologice”, Weber a propus ştiinţa socială ca 
teorie comprehensiv-explicativa, iar Pareto, ipoteza nonlogicității acțiunilor 
sociale. Punctul comun al întemeietorilor analizei sociologice a societății 

este acela că faptul social nu poate şi nici nu trebuie să fie studiat exclusiv, 
ca un comportament sau „fapt fizic”, ci ca realitati şi activități sociale cu 
sens, fie că ele sunt cristalizate în norme sau instituţii sociale, fie că sunt 
orientate spre valori, instrumentale sau ,,substantiale” ale societății. Iar 
pentru aceasta este nevoie de o ştiinţă specială care să evalueze sensurile 
activității sociale. O asemenea ştiinţă urma să fie sociologia, ale cărei 
structuri teoretice specifice să fie constituite potrivit modelului gnoseologic 
şi după aceeaşi parametri ca ştiinţele naturii, în genere. Fiind convinşi că o 
asemenea ,,intreprindere” este posibilă, Durkheim şi-a întemeiat sociologia 
pe conceptul de fapt social, Weber a propus conceptul de orientare 
subiectivă a actorului şi acțiunii sociale, iar Pareto, conceptul de acțiune 
nonlogică. Ceea ce arată că toţi au sesizat aspectul subiectiv semnificant al 
socialului ca o caracteristică specifică, fundamentală a realităţii socio- 
istorice, formulând tipuri explicative corespunzătoare acestui aspect al vieţii 
sociale: interiorizarea normelor sociale (Durkheim), tipul ideal (Weber), 
cuplul reziduuri-derivatii (Pareto). Scopul major al acestor tipuri de 
explicații este caracterizarea sociologică de ansamblu a societății 
moderne. Durkheim a analizat în acest sens, structura „organică” a socie- 
tatii, comparativ cu cea „mecanică”, Pareto a comparat structura economică 
„logică”, cu structura socială „nonlogică” a acesteia, iar Weber, pornind de 
la „spiritul capitalismului”, a diagnosticat, pe baza analizei genezei istorice 
a organizării sociale raţionale (birocratice), tendințele iraționale ultime ale 
acestei organizări. 

Ei şi-au finalizat viziunile şi explicaţiile teoretice, integralist-holist- 
sistemice asupra societăţii, prin teorii asupra dinamicii şi destinului 
societății moderne. Durkheim a întrevăzut destinul acestei societăţi într-o 
perspectivă evolutionist-functionalista, considerând că „organicitatea” vieţii 
sociale va determina extensiunea ,,socializarii” şi apariția unor forme 
social-istorice „socialiste”, care vor revitaliza evolutionar funcţiile de 
solidaritate socială ale grupurilor profesionale. Pareto, respingând orice 
prognostic sociologic evoluționist, a prefigurat „totalizarea” fascistă a 
societăţii capitaliste moderne, pe baza „circulaţiei elitelor” în sistemul 
social. lar Weber a întrevăzut procesul de erodare permanentă a autorității 
şi tipului de legitimare rational-legala a puterii, prin intruziunea 
charismatică a agentului istoric irațional, în structura relaţiilor de putere. 

Din cele precedente rezultă concluzia generală că misiunea 
sociologiei clasice a fost aceea de a „pune de acord” raționalitatea 
economică dominantă a societăţii moderne, cu structurile „morale” ale 
societăţii, ceea ce a făcut ca, în esenţă, problema fundamentală a acestei 
sociologii să devină problema constituirii şi garantării „ordinii sociale”, iar 
imperativul constituirii ştiinţei acestei ordini, ,,rationalizarea ordinii 

sociale”. Aceasta este explicaţia conceperii sociologiei ca ştiinţă a 
instituțiilor şi interacțiunilor umane” de către Durkheim sau a „acțiunilor 
nonlogice” de către Pareto. De aceea, paradigmele acestor sociologii sunt 
centrate pe conceptul de societate, teoretizat ca „ordine socială” (sau 
consens) la Durkheim, ca legitimare a ordinii la M. Weber, ca „schim- 
bare”a ordinii la Pareto. De aici a derivat şi interesul specific al sociologiei 
lui Durkheim pentru normele sociale, pentru studiul sociologic al valorilor 
la Weber, precum şi predilectia lui Pareto pentru studiul ideologiilor. 

Ca atare, ei au elaborat paradigmele sociologiei ca ştiinţă a 
rationalitatii integrative, a rationalitatii comprehensive, a rationalitatii 
simbolice. Potrivit cărora, o societate ,,rationala” este o societate integrată 
normativ sau moral (Durkheim), una legitimată valoric (Weber), sau una 
caracterizată prin activităţi sociale strict logico-experimentale (Pareto). Dar, 
cum o asemenea societate nu este decât una ideală, ea rămâne doar 
,simbolic” fundamentată ştiinţific, prin ideologii şi nu prin ştiinţă. 

Insă, prin însăşi logica şi structura ştiinţifică a sociologiei ca 
disciplină ştiinţifică „multiparadigmatică”, respectiv, a unei ştiinţe in care 
„mai multe paradigme competitioneazi pentru hegemonie”! încă din 
această perioadă, clasică a sociologiei, pe lângă teoriile analizate este 
prezentă şi teoria sociologică marxistă, teorie care, prin construcţia sa 
logică conceptuală, prin conţinutul său „interior” s-a constituit, în epocă (şi 
nu numai), ca o „alternativă” aparte la teoriile sociologice propuse de 
Durkheim, Weber şi Pareto. Aceasta, întrucât sociologia marxistă nu este 
preocupată de ordinea socială modernă, decât în măsura în care aceasta 
creează premisele depăşirii ei şi ale producerii unor noi baze pentru 
instaurarea unei noi societăți (ordini sociale), în care marile probleme 
umane şi societale să fie soluționate în alt mod şi cu alte instrumente, decât 
cele propuse de preopinentii ei. In consecință, Marx consideră că toate 
societățile şi, în special, societatea moderna capitalistă se întemeiază pe 
moduri de producţie care reprezintă sisteme economice, social-istorice 
globale, care sunt fundamentul inegalitatii din societăţile moderne şi care 
generează sisteme bipolare de structuri şi clase sociale. Structuri al căror 
caracter bipolar, generează la rândul său, în mod ineluctabil „conflictul”, 
care devine ,,motorul” schimbării şi dezvoltării istorice a societății şi care 
deschide calea spre un nou tip de societate şi a unei noi faze a evoluţiei 
istorice a umanității. Prin aceasta, sociologia marxistă s-a constituit ca o 
teorie sociologică a „conflictului” şi a „contestării ordinii” sociale, 


A 


devenind, pe de o parte, un reper al „dialogului” şi al „confruntării” în 


! G. Ritzer, Toward an Integated Sociological Paradigm, London, Allyn and 
Bacon Inc., 1981, p. 6. 

sociologie, iar, pe de altă parte, o sursă a celor mai multe dintre teoriile 
sociologice ulterioare ale conflictului social. 

Prezenţa sociologiei marxiste în peisajul sociologiei clasice n-a 
schimbat, însă, dimensiunile specifice ale analizei sociologice a epocii, care 
s-au înscris pe coordonatele a trei „linii” teoretice de abordare a societății: 
constituirea ordinii sociale, legitimarea ei şi „schimbarea” ordinii sociale pe 
baza conceptului central comun tuturor teoriilor epocii: raționalitatea 
socială, în variantele specifice fiecărei teorii; raționalitatea sistemică, 
raționalitatea empirică şi raționalitatea individuală. 

Cea de a doua „etapă ” a „ciclului de viață” al sociologiei, situată în 
perioada dintre cele două războaie mondiale, este marcată de două direcții 
fundamentale de evoluţie: cea a empirismului sociologic şi de cea de 
„integrare” sau de „sintetizare” într-o singură paradigmă, a paradigmelor 
sociologiei clasice (Durkheim, Weber, Pareto), ilustrată cel mai pregnant de 
sinteza structural-functionalista propusă de Talcott Parsons. 

In privința empirismului sociologic, aşa cum am văzut, acesta a 
apărut în America, în condițiile specifice societăţii americane şi a cunoscut 
o largă răspândire în Europa, în special după cel de-al doilea război 
mondial. Caracteristica esenţială a acestuia a constituit-o faptul că el nu a 
fost un empirism teoretic sau radical, ci un empirism „de fapt” întemeiat pe 
un fel de „prejudecată” a „venerării” faptelor aşa cum sunt ele, fără nici un 
fel de afectare sau distorsiune a lor. Caracteristică ce a dat naştere unui 
dezinteres cvasigeneralizat față de teoria şi epistemologia sociologică şi, în 
general, fata de „ideile” sociale. Concomitent cu un interes obstinat fata de 
identificarea şi promovarea celor mai diverse şi mai rafinate metode şi 
tehnici de investigație directă a realităţii sociale, inclusiv a „măsurării” şi a 
metodelor statistice, matematice şi cantitative în sociologie. Rezultatul 
acestei orientări în sociologie a fost acela al absenței unor studii şi cercetări 
pe teme şi probleme mai generale şi globale şi refuzul, pentru o 
semnificativă perioadă de timp, de a aborda şi de a vorbi despre societatea 
americană în ansamblul său şi, cu atât mai putin, despre alte societăți, în 
special, despre cea occidentală. 

Toate acestea, avându-şi sursa în convingerea că orice generalizare 
sau încercare de interpretare teoretică a datelor şi realitatilor imediat 
observate, nu poate produce decât, cel mult „impresionism” care, tratând 
faptele produce în mod inevitabil, viziuni deformate, „înşelătoare”, care nu 
pot decât să facă deservicii ştiinţei sociologice. 

In aceeaşi perioadă, tot în America a apărut Talcott Parsons care, asa 
cum am văzut, în contrast cu orientarea şi cu climatul general din 
sociologia americană a epocii, a elaborat o nouă sinteză teoretică de 

anvergură structural-functionalist-sistemica a acțiunii sociale generale şi a 
societății. 

In acest scop, Parsons şi-a însuşit paradigma rationalitatii integrative 
a sociologiei lui Durkheim, cercetând-o şi completând-o cu cea a legitimării 
ordinii a lui Weber, la nivelul sistemului social, concept elaborat de Pareto, 
pe baza căreia a identificat patru tipuri de rationalitati funcționale în 
societate: congnitivă, instrumental-expresivă, moral-evaluativă şi consti- 
tutivă. In concepția lui, fiecare tip de raționalitate este ,,functional” în raport 
cu exigenţele menținerii sistemului sau ordinii sociale, exigente, definite ca 
„imperative funcționale”: adaptare, realizarea scopurilor, integrare morală 
şi transmiterea modelelor culturale. Imperative cărora le corespund structuri 
determinate ale acțiunii şi societății, sistematizate de Parsons în scheme 
analitice pentru a fi utilizate în cercetarea empirică a realitatilor sociale. Prin 
aceasta, în sociologie a fost creat un model de exemplar, ca model teoretic 
şi metodologic „de lucru”, pe baza căruia să se poată trece, atât la 
investigarea coerentă a fenomenelor şi proceselor sociale, cât şi la 
soluționarea multiplelor probleme sociale ale societăților contemporane. 

Pornind de la acest model, în sociologia perioadei la care ne referim 
şi ulterior, au apărut multiple teorii sociologice care nu reuşesc să propună 
noi paradigme sociologice, semnificative, ci urmăresc să aplice în studiul 
societăţilor contemporane modelele „de lucru” elaborate deja, cu precădere 
modelul structural-functionalist, sistemic, parsonsian. In aplicarea acestui 
model s-au înregistrat numeroase critici adresate sociologiei lui Parsons şi 
au fost încercate o serie de perfectionari ale structural-functionalismului de 
către sociologi ca R.K. Merton, M.J. Levy, L.A. Coser ş.a. In esență acestea 
au urmărit nu atât analiza logicii sistemului sociologic functionalist, cât logica 
sistemului social capitalist, pe baza cărora propun alte tipuri de „integrare” a 
paradigmelor „clasice” decât „integrarea” structurală funcționalistă. 

Pe această filieră, de critică şi de încercări de depăşire a structurat 
functionalismului au apărut şi variante teoretice sociologice care contestă 
această paradigmă, între care, sociologiile critice, sociologia radicală pe 
care le-am analizat în lucrare pe larg. La care se adaogă, variante mai 
recente ale teoriei conflictului social, cum sunt cele ale lui R. Dahrendorf 
asupra raporturilor de autoritate în cadrul şi între diferitele grupuri sociale, 
lucrările lui Theda Skocpol, consacrate analizei rolului sistemului ca factor 
primordial al fenomenelor de creştere birocratică şi de dominație socială, ca 
şi în procesele revoluționare sau, cele ale lui Levy Strauss, Michel Foucault 
şi Pierre Bourdieu consacrate analizei codurilor culturale şi a influenţei 
sociologiei culturii în societățile americană şi europene, în raporturile dintre 
putere şi cultură, în raporturile structurale din sânul societăţii, al 


357 


Universitatea SPIRU HARET 


antagonismului dintre diferitele clase sociale, pe baza diferitelor tipuri de 
„capital” al acestora etc. 

Pe aceleaşi coordonate se înscriu şi mai recentele teorii critice ale 
modernizării într-o dimensiune internaţională. Una din acestea este teoria 
dependenţei, asociată de obicei de numele economiştilor şi sociologilor 
latino-americani Fernando Cardoso şi L. Falleto, care susțin că, în zilele 
noastre dezvoltarea socială nu mai este determinată în principal de factori 
interni ai societății, ci de factori economico-sociali, financiari şi politici 
internaționali, care orientează cursul evoluţiilor economice şi sociale şi 
configurează structurile şi relaţiile sociale în societățile şi țările in curs de 
dezvoltare. In prezent, acest tip de teorii, luând în considerare noile realități 
istorico-sociale, insistă asupra cazurilor societăților sud-estice asiatice 
(Coreea de Sud, Taiwanul ş.a.), în care, în condiții de dependență s-au 
înregistrat decalaje şi reuşite economice spectaculoase. 

Tot în context internaţional şi-au dezvoltat concepţiile francezul 
Fernand Brauduel si americanul Immanuel Wallerstein, care, utilizând 
noțiunea de „sistem-lume”, susțin că, în perspectivă istorică, modalităţile de 
organizare a societăților nu sunt determinate de factori endogeni, ele 
reflectând, de fapt, evoluția relațiilor, în principal economice, dintre 
societăţi. Aceasta, deoarece, în întreaga istorie modernă a dezvoltării 
economico-sociale, au existat si continuă să existe „nuclee centrale” de 
dezvoltare, (cum a fost Marea Britanie în secolul al XIX-lea, SUA după cel 
de-al doilea război mondial etc., şi o „periferie” (ţările coloniale şi, ulterior, 
țările în curs de dezvoltare). La care se adaugă şi o „semiperiferie”, formată 
din țările şi societățile contemporane, prezente pe scena internațională 
(Mexic, Argentina etc.), dar slabe, atât din punct de vedere economic, 
financiar, cât şi social şi politic. Ceea ce, în viziunea autorilor menționați, 
conduce la concluzia posibilă, potrivit căreia dezvoltarea internă a acestor 
societăți să nu fie în realitate, decât un „epifenomen”, întrucât de fapt, ea este 
o rezultantă a acțiunii combinate a multiplelor categorii de forte internationale 
care le influenţează şi le determină întreaga lor evoluţie, prezentă şi viitoare. 

Cu structural-functionalismul şi sistemismul (şi celelalte teorii 
sociologice interbelice) se încheie un alt ciclu istoric al sociologiei. Ciclu de 
gândire care, pentru a putea fi evaluat în mod corect, trebuie să fie analizat, 
atât din perspectiva teoriei propriu-zise, prin „descompunerea” analitică a 
teoriei în concepte, relații conceptuale, tipologii şi structuri metodologice, a 
relevantei lor în raport cu societatea analizată, a „intereselor de cunoaştere”, 
cât şi din punctul de vedere al finalitatilor specifice diferitelor teorii 
sociologice, finalitati care, prin însăşi natura sociologiei ca ştiinţă socială, 
sunt şi ideologice şi politice şi actional practice. 

Consecința unor asemenea evoluţii este aceea că, în prezent, în cea 
de a treia etapă a sociologiei, aceasta să fie din ce în ce mai puţin un studiu 
al societăţii, devenind în principal un studiu al sociologiei ca ştiinţă, deci o 
„sociologie a sociologiei”. In această perioadă se înregistrează multiple 
critici la adresa metodologiei pozitivist-conventionale a sociologiei 
anterioare, sunt reliefate insuficientele teoretice ale acestora în explicarea 
noilor fenomene şi procese sociale, în primul rând a mişcărilor social- 
politice contestatare. Paradigma sociologiei structural-functionalista este 
din ce în ce mai puţin luată în considerare pentru rezolvarea de probleme 
sociologice, ca fiind irelevantă, alături de teoriile sociologice 
„consensualiste”, pentru analiza, explicarea si, mai ales, soluţionarea 
marilor probleme sociale generate de evoluţia generală a societăţilor 
contemporane. 

In esență, criticile aduse „vechii sociologii” pornesc de la premisa 
potrivit căreia, ignorând realitatea acțiunii umane şi sociale „cotidiene”, 
sociologia a ajuns să nu mai poată spune nimic semnificativ despre 
contextele sociale specifice vieţii de zi cu zi ale oamenilor. Sursa acestei 
situații o constituie tentativa sociologiei de a se profesionaliza şi 
institutionaliza pentru a putea deveni o instituție ştiinţifică, academică 
recunoscută şi, în acelaşi timp, eficientă. Iar pentru aceasta, în evoluţia sa 
istorică s-a străduit să demonstreze că ea este o ştiinţă autentică a „faptelor 
sociale” care este în măsură să elaboreze enunturi generale, universale şi 
impersonale cu privire la acestea, asemănătoare sau identice cu cele ale 
ştiinţelor „exacte? asupra fenomenelor şi proceselor naturale. Această 
orientare epistemologică „naturalistă” şi „pozitivistă” a sociologiei s-a 
dovedit a fi neproductivă. 

De aceea, noile orientări şi cercetări sociologice se întemeiază pe 
concepţii care pornesc de la premisa că, în locul eforturilor de a înţelege şi 
explica societatea în ansamblul său sau sistemele sociale în structurile, 
funcționalitatea şi dinamica lor, trebuie promovată studierea activităților şi 
acțiunilor sau interacțiunile umane, înțelegerea actelor umane din societate 
şi interpretarea sensului lor. Ca urmare, în sociologia contemporană, în 
locul sociologiilor „faptelor sociale”, a apărut teorii ale semnificantului, 
care, fără a ignora în totalitate ,,lucrurile” sau „obiectele” sociale, îşi propun 
să meargă dincolo de ,,aparentele” fenomenelor şi realitatilor sociale 
„obiective”, pentru a identifica rădăcinile lor constitutive, subiective. 

Aceasta este problema centrală a teoriilor sociologice fenome- 
nologice, interactionaliste simbolice şi etnometodologice contemporane a 
căror sursă de inspiraţie o reprezintă sociologia „subiectivă” a structurii 
motivationale ca rădăcină a acţiunii sociale a lui Max Weber. Fără a res- 
pinge, ca atare, deci, paradigmele sociologice moderne Durkheim, Pareto 

Weber, Parsons), ele manifestă o atitudine critică fata de acestea, fiind 
preocupate de depăşirea lor, în vederea elaborării unor teorii sociologice ale 
cunoaşterii sociale (nu numai a unei metodologii), care să fie în măsură să 
explice societatea, lumea socială şi interacțiunea umană ca produse ale 
cunoaşterii umane comune şi nu ca realităţi „naturale”, obiective. 

Pe această linie de gândire, sociologia fenomenologică înțelege şi 
explică viata socială a oamenilor ca pe o realitate socialmente constituită. 
Interactionistii simbolici investighează mecanismele subiective ale 
interacțiunilor sociale şi umane, iar etnometodologii „introduc” în mod 
deliberat „agenţi perturbatori” în viaţa grupurilor sociale, pentru a le obliga 
să îşi „autodezvăluie” aceste mecanisme. 

In acest mod, reprezentanţii acestor orientări sociologice speră să 
redea vechilor paradigme dimensiunea „reflexivităţii”, care este esenţială în 
cunoaşterea ştiinţifică, dar şi în cea comună şi spontană, prin intermediul 
„resurecției”  subiectivităţii faptului social, ca interacțiune umană 
psihologică şi psihosocială. 

Tabloul general al evoluţiei sociologiei ca ştiinţă oferă „materialul 
faptic” sau „baza de date” necesară pentru a putea identifica, dincolo de 
marea varietate a demersurilor, abordărilor şi orientărilor sociologice, în 
diferite etape şi contexte istorice, sociale, două /inii principale de dezvoltare 
a sociologiei ca ştiinţă. 

Una este cea macrosociologică, căreia i se subsumează toate teoriile 
şi şcolile, sistemele sociologice care şi-au stabilit ca obiect al cercetării 
societățile şi culturile globale, organizațiile şi instituţiile sociale. A doua 
este perspectiva microsociologică care accentuează asupra studiului 
acţiunilor şi interacțiunilor dintre indivizi din perspectivă preponderent 
psihologică. Este clar, însă, că între aceste două linii de evoluţie, demarcatia 
nu este totală şi rigidă, întrucât nu există teorii macrosociologice care să nu 
se întemeieze, cel putin implicit, pe presupozitii şi pe elemente psihologice, 
după cum nu există teorii microsociologice care să nu ia în considerare, în 
construcţiile lor explicative sau interpretative, parametri societali care 
depăşesc orizonturile psihologice propriu-zise. 

Dincolo de toate aceste încercări de ordonare, sistematizare şi 
clasificare a marelui număr de variante teoretice, metodologice, logice sau 
epistemologice prezente în câmpul general al sociologiei, de bogăția de 
abordări, teze poziţii, curente etc. sociologice, riscul ca cititorul să trăiască 
un sentiment de descurajare şi de frustrare in fata unui asemenea tablou, nu 
poate fi pe deplin înlăturat. Ceea ce este, în mare măsură, explicabil dacă 
ținem seama de caracterul ,,... efectiv proteiform, fragmentat si polemic”! al 


' Neil I. Smelser, Les théories sociologiques, în „Revista Internaţională de 
Ştiinţe Sociale”, nr. 139, februarie 1994. 

„corpusului” total al sociologiei contemporane. Această situație s-a 
perpetuat pe întreg parcursul dezvoltării sociologiei şi ea a fost nu numai 
semnalată de unii observatori ai fenomenului, dar şi analizată de unii 
istorici ai sociologiei. 

Astfel, Henri Poincaré, reputatul matematician francez, referindu-se 
cu un prilej la faptul că o perioadă de aproape un secol, sociologia nu a 
reuşit să producă generalizări teoretice semnificative, în măsură să se 
constituie în elemente ale unei teorii sociologice propriu-zise, acest fapt este 
explicabil dacă avem în vedere că sociologia este „ştiinţa cu cele mai multe 
metode şi cu cele mai puține rezultate”! 

lar Pitirim Sorokin, în concluzia lucrării sale consacrată teoriilor 
sociologice contemporane, apreciind că domeniul sociologiei, divizat în 
multiple domenii de investigaţie, conţinând teorii, metodologii şi practici 
diverse, „creşte” într-un mod „anarhic”, semănând mai mult cu ,,o pădure 
națională semisălbatică, decât cu o grădină planificată”, o disciplină 
ştiinţifică bogată în „flori sterile” şi „buruieni”? care se pierde î în dezbateri şi 
discursuri despre: ce este şi ce ar trebui să fie societatea, cultura, progresul 
social, sociologia etc. Ceea ce face ca ea să fie percepută mai mult ca un 
„muzeu al teoriilor ştiinţifice patologice” (potrivit profesorului Petrajitzsky)”. 

Cum poate fi calificată o asemenea situație? Este bună? Este rea? În 
ce relație se mai află unitatea şi diversitatea în structura interioară a 
sociologiei ca ştiinţă, în condițiile în care astăzi asistăm la un proces 
continuu de fragmentare a sociologiei într-un număr crescând de 
„sociologii de ramură” sau „sectoriale” (peste 50, potrivit structurii 
Comitetelor internaționale de cercetare ale Asociaţiei Internaţionale de 
Sociologie). Ceea ce se impune a fi reținut este faptul că această 
fragmentare se realizează în toate direcţiile şi cuprinde aproape toate 
sectoarele de activitate socială. In consecință, astăzi, pe lângă vechea 
sociologie generală, au apărut şi se practică: sociologia istorică, economică, 
politică, juridică, industrială, rurală, a religiei, ştiinţei, culturii etc. şi 
sociologii ale familiei, educaţiei, organizaţiilor, medicinei, comunicaţiilor, 
loisirului, tineretului, populaţiei de vârsta a treia, criminalității etc. În aceste 
condiții, în introducerea la lucrarea sa Handbook of Sociology, Neil 
Smelser sublinia: „Probabilitatea ca termenul de sociologie să desemneze 
un domeniu identificabil este slabă. Apartenența la disciplină, în general, 


' Apud: T.B. Bottomore, Sociology. A. guide to Problems and literature, 
Revised Edition, London, George Allen & Unwin Ltd., 1971, p. 48. 
? Pitirim Sorokin, Contemporany Sociological Theories, N.Y ., London, Harper 
& Brothers Publishers, 1928, p. 757-758. 
? Pitirim Sorokin, Op. cit., p. 759. 

tinde să se reducă” . lar Ralph Turner, referindu-se, de asemenea, la 
procesele de fragmentare excesivă şi de dispersie a investigațiilor 
sociologice contemporane caracteriza evoluţia acesteia astfel: „Sociologia a 
parcurs un ciclu, formulând mai întâi teorii lipsite de orice bază empirică, 
apoi, angajându-se pe calea unui empirism lipsit de orice perspectivă 
teoretică şi, în final, dând prioritate cercetărilor susceptibile să contribuie la 
formularea marilor teorii”. 

Daca aceasta este configuraţia actuală a sociologiei ca ştiinţă, două 
mari semne de întrebare apar: 

— dacă, până în prezent, un „corpus general” al teoriei sociologice n-a 
fost deplin validat şi nici larg acceptat, care este de fapt stadiul de 
dezvoltare al sociologiei ca ştiinţă ,,generalizatoare” a cercetărilor 
consacrate studiului societății şi a fenomenelor sociale? şi 

— spre ce orizonturi, ce perspective şi cu ce şanse de succes se vor 
îndrepta tentativele şi eforturile de stimulare a reflecției şi a investigației 
concrete, în vederea unor noi dezvoltări în câmpul teoretic al sociologiei? 

In formularea unui răspuns decent la prima problemă, noi 
considerăm că, dincolo de neîmplinirea şi de limitele reale ale cunoaşterii 
sociale înregistrate în evoluţia de până acum a sociologiei, trebuie avut în 
vedere si pus în evidenţă şi ceea ce a „produs” această ştiinţă; dacă în 
„producția? sa pot fi identificate „realizări? şi, eventual, o anumită 
cumulativitate şi progres cumulativ, atât în planul teoriei sociologice, al 
metodologiei, metodelor şi tehnicilor de cercetare, cât şi în cel al relațiilor 
sale cu acţiunea şi practica socială, în general? 

Sub acest aspect, o analiză atentă a situației va putea demonstra că, 
până astăzi, prin expansiune, aprofundări şi diferențieri, sociologia, totuşi, a 
progresat şi a „crescut” ca disciplină ştiinţifică, realitate care poate fi pusă 
în evidență printr-un set suficient de consitent de indicatori obiectivi de 
evaluare. 

În primul rând, ea a progresat intelectual, fiind mai bogată în 
percepția complexităţii realitatilor şi a vieţii sociale a oamenilor, pe baza 
creşterii capabilității ei de a include în observaţiile şi investigațiile pe care 
se realizează situaţiile, experienţele şi trăirile actuale, individuale si 
colective, aşa cum apar ele membrilor societăţii care trăiesc împreună. 

In al doilea rând, reflectia teoretică sociologică a avansat ca urmare a 
eforturilor de articulare şi de unificare a diferitelor tipuri de generalizări 


! Neil Smelser, Handbook of Sociology, (ed.), Beverly Hills, Sage 
Publications, 1988. 

? Ralph H. Turner, The Many Faces of American Sociology. A Discipline in 
Search of Identity, in: Easton, D, Schellong C., 1991. 

realizate pe baza investigațiilor empirice. Este vorba despre generalizări de 
întinderi, de nivele, de grade de validitate, cum sunt: generalizările empirice 
(de tipul celor care se referă la corelațiile empirice dintre fenomenele 
sociale concrete), de generalizările care privesc formularea unor tendinţe, 
regularitati, conexiuni cauzale şi corelaţii funcționale în procesele devenirii 
şi ale dinamicii sociale (cum sunt cele care privesc geneza şi evoluţia 
diferitelor organizaţii şi instituţii sociale, secvențele faziale şi recurentele 
ritmice în dinamica dezvoltării economice, schimbările din structurile 
sociale şi alte tipuri de schimbări sociale), de teoriile de rang mediu şi de 
teoriile explicative, justificative, întemeiate pe legile uniformitatii sau ale 
cauzatiei istorice sociale. 

In al treilea rand, este de necontestat faptul că domeniul cercetării 
sociologice descriptive a înregistrat avansuri semnificative, atât în privința 
perfecționării metodelor şi tehnicilor de investigaţie, cât şi în practica 
cercetării descriptive, directe, a realitatilor şi proceselor sociale, in 
asigurarea continuitatii si consolidarea surselor de inspiratie, ca si a 
caracterului colectiv al investigatiilor sociologice. 

Avansuri concretizate în acumularea unui imens volum de date şi 
fapte concrete, care pot constitui o bună bază pentru stimularea procesului 
de sistematizare şi de articulare teoretică a acestora în concepte şi scheme 
de clasificare, cum sunt cele de: structură socială, instituţie socială, status, 
rol, funcţie, grup primar, grup secundar, clasă socială, comunitate, asociație, 
mobilitate, birocratie etc., care sunt utilizate in mod frecvent ca mijloace de 
organizare a „gândirii” sociologice, de cercetare şi de comunicare a rezul- 
tatelor cercetării, care favorizează progresul procesului de teoretizare şi de 
construcţie a unor generalizări mai largi, bazate pe corelatiile empirice 
stabilite, care vor putea fi testate şi validate de viitoarele cercetări. 

La acestea trebuie adăugată şi creşterea relevantei şi acceptării 
publice a sociologiei, astăzi fiind promovată atât în învățământ, în sistemele 
de cercetare ştiinţifică, cât şi în viata şi activitatea socială, politică, în lumea 
afacerilor care a încurajat dezvoltarea sociologiei din nevoi şi interese 
specifice, ceea ce a făcut ca aceasta să dobândească o proeminenta 
instituțională şi, uneori, chiar o prosperitate financiară şi materială. Toate 
acestea, ca urmare a faptului că, pe lângă statutul său de sursă a 
„criticismului” social, sociologia oferă o cunoaştere mai sistematică atât a 
experienței trăirii unei vieți sociale mai „largi” în orizonturi mai 
cuprinzătoare, cât şi a manifestării vieţii sociale „curente” a oamenilor 
ajutându-i să înţeleagă mai profund sensul afinitatii şi traiului lor comun şi 
al experienţei sociale şi umane actuale. Ea răspunde din ce în ce mai 
satisfăcător necesității oamenilor, de „contemporaneitate”, participând la 


cultivarea şi dezvoltarea sensibilităţii morale, culturale şi spirituale, la 

menţinerea spiritelor noastre deschise față de prezent, conferindu-i acestuia 
semnificaţii tot mai bogate, mai rationale şi mai dezirabile şi ,,ascutind” 
percepţia realității sociale, ca fundament al unor noi experienţe sociale. 

Evolutiile şi acumulările de până acum ale sociologiei au avut şi un 
alt efect: ele au pregătit şi au condus la creşterea capacităţii sale de a ieşi din 
starea de izolare în care s-a plasat în eforturile inițiale de a obţine 
„autonomia” ca o condiţie a recunoaşterii sale ca ştiinţă, astăzi fiind din ce 
în ce mai deschisă la dezvoltarea „prieteniei intelectuale” cu celelalte ştiinţe 
sociale şi umane, în eforturile de aprofundare a cunoaşterii ,,lumii” sociale 
şi de interpretare mai subtilă a fenomenelor, proceselor şi a vieţii sociale în 
ansamblul sau’. 

Privită, însă, în ansamblul său, situația generală a sociologiei nu poate 
fi considerată a se afla într-o etapă total neproblematică. Întrucât, ceea ce s-a 
reuşit până în prezent în procesele de sistematizare şi de unificare a 
realizărilor din domeniul sociologiei descriptive se află abia în fază 
incipientă, de căutare a unor noi orientări în această direcție. Chiar dacă 
aceste procese ar fi duse până la capăt, rezultatul lor n-ar putea constitui 
decât o ,,preconditie” a obiectivului major, cel al elaborării unor teorii 
generale, intim corelate cu datele empirice acumulate şi exprimate în 
propoziţii teoretice empiric susținute. 

De aceea, este corect consensul aproape general al istoricilor 
sociologiei, potrivit căruia, distanţa dintre teoria (teoriile) sociologică 
generală şi sociologia descriptivă actuală rămâne şi astăzi considerabilă. 
Situație care întreține şi discuțiile cu privire la caracterul sociologiei ca 
ştiinţă încă în curs de constituire, „tânără”, „mică” (şi nu mare), aflată în 
procese de ,,crestere” sau de „criză” etc. 

Dincolo de toate acestea, ceea ce rămâne esenţial a discuta este dacă 
şi în ce fel este posibilă dezvoltarea viitoare a sociologiei ca ştiinţă. Două 
coordonate esenţiale pot contura un cadru adecvat al unei asemenea 
discuţii. Prima se referă la analiza măsurii in care, clasificările, 
generalizările, modelele şi interpretările realității sociale pe care sociologia 


' Pentru întreaga discuţie privind situaţia actuală a sociologiei vezi: Pitirim 
Sorokin, Contemporary Sociological Theories, Harper & Brothers, Publishers, N.Y. 
and London, 1928, Conclusion. Retroprospect and Prospect, p. 757-763; Talcott 
Parsons, Edward Shils, Kaspar D. Naegele, Jesse R. Pitts, Theories of Society, 
Fondations of Modern Sociological Theory, The Free Press, New York, Collier 
MacMillan Ltd. London, 1985, Prefaţă XXI-XXV; General Introduction p. 1-80 şi 
Epilog p. 1403-1449, Tom B. Bottomore, Sociology, George Allen & Unwin Ltd, 
London, 1971, Part I, p. 15-28; Neil I. Smelser, Les théories sociologiques, în „Revue 
Internationale de Sciences Sociales”, nr. 139, februarie 1994, 10-24. 

le-a produs până în prezent, continuă să-şi păstreze capacitatea de a mai 
genera noi direcții, teme sau probleme de reflecţie şi de investigaţie şi de a 
produce noi cunoştinţe şi descoperiri ştiinţifice teoretice sau practice. Şi, a 
doua, dacă „obiectul” său de cercetare — societatea — în toate componentele 
şi ipostazele sale a evoluat şi s-a transformat atât de profund, încât 
achizițiile actuale ale sociologiei să nu mai aibă relevanță pentru noua 
natură şi configuraţie a realității sociale contemporane. Numai luând în 
considerare aceste coordonate analitice pot fi create condițiile necesare 
pentru a putea face evaluări şi a determina perspectivele sociologiei de a 
progresa în direcţia identificării unor noi domenii, direcţii, teme, subiecte de 
investigaţie, care să conducă la construcția unor noi generalizări şi teorii 
majore, pe baza cărora să dobândească abilități sporite în „ghidarea” 
cercetării de profil pe direcţii precise şi în valorificarea superioară a 
rezultatelor cercetării empirice, concrete, consolidându-şi pe această cale 
statutul de ştiinţă socială autentică. Reflectiile, studiile şi lucrările de până 
acum par să identifice şi să determine anumite orizonturi în acest domeniu. 
Cele consacrate analizei evoluției societăţilor contemporane reliefeaza 
transformări în natura, structura şi formele de organizare a acestora, 
comparabile cu cele ce s-au produs în perioada trecerii de la societățile 
tradiționale, agrare, la cele industriale moderne, perioadă în care s-a născut 
sociologia. Ceea ce înseamnă că, în noua etapa de dezvoltare, 
„postindustrială”, avem de a face cu emergenta unui ansamblu de noi si 
complexe procese sociale, cum sunt: dezvoltarea impresionantă ca volum şi 
ritm a cunoaşterii umane, progresul spectaculos al ştiinţei, tehnologiei şi 
culturii care pun în noi termeni complexele probleme ale satisfacerii 
necesităților vitale ale oamenilor, transformarea treptată a societății 
contemporane în societate a „cunoaşterii” şi societate „informațională”; 
transferul din ce în ce mai masiv al muncii industriale dinspre oameni spre 
maşini; transformările consecutive ce se înregistrează în structurile 
organizaționale şi sociale ale diferitelor societăţi contemporane, cu 
implicaţiile inevitabile ale acestora în toate domeniile şi sferele vieții 
sociale. 

La acestea se adaugă marile „probleme globale” ale umanităţii reperate 
la începutul ultimului sfert de veac al secolului trecut şi formulate în termenii: 
crizei resurselor energetice neregenerabile, foamea şi alimentaţia, sărăcia, 
subdezvoltarea, problemele ecologice. Acestei problematici i s-a adăugat pe 
parcurs şi cea a „globalizării, considerată ca un proces general sau un sistem 
de procese de dimensiuni planetare, care reprezintă „destinul” ineluctabil al 
lumii contemporane, un proces ireversibil, care afectează toate popoarele, 
națiunile, statele nationale şi societățile contemporane. In prezent, 
globalizarea este diferit concepută şi definită, însă dincolo de diferențe, ea 

reflectă o altă logică a dezvoltării sociale decât cea lineară şi prefigurează o 
societate sau o comunitate mondială configurată ca un ansamblu de 
configurații internaționale şi sisteme de interacțiuni şi schimb. Ea implică un 
nou proces de „structurare” a „ordinii sociale mondiale”, ca produs atât al 
acțiunilor individuale, cât şi al cumulativitati dintre interacțiuni, dincolo de 
,agentiile” şi instituţiile sociale existente astăzi în întreaga lume. 

Ceea ce face ca aproape nici o zonă sau sferă a vieții sociale să nu se 
afle în afara acestui proces, de la cele economice, politice, juridice, militare, 
până la cele de mediu, culturale şi spirituale. 

Ea antrenează, în consecință, ample procese de transcendere a 
actualelor frontiere geografice şi politice, deci de de-teritorializare a 
spaţiilor socio-economice şi politice, concomitent cu organizarea şi 
exercitarea puterii, ca atribut esențial al globalizării, pe întinderi spațiale 
extensive, ale configuratiilor şi circuitelor unor sisteme globale 
interconectate, de dimensiuni din ce în ce mai mari. 

In această perspectivă, pe lângă noile probleme sociale şi umane ce 
apar, vechile probleme „globale” cunosc evoluţii şi dobândesc semnificații 
noi, între care: măsura în care globalizarea contemporană implică în 
continuare „inclusiune” generalizată sau/şi progresivă segregare, separare şi 
exclusiune spaţială, socială şi umană; condițiile comunicării dintre elitele ce 
devin din ce în ce mai „globale” şi „extrateritoriale” şi cele rămase „locale”; 
relațiile centrelor de „producere a valorilor” devenite extrateritoriale şi 
„emancipate” de „constrângerile” locale, de condiţiile istorico-sociale 
concrete şi de orientările valorice ale comunităților sociale şi umane locale 
cu aceste noi dimensiuni şi configurații ale polarizării si distinctiei dintre 
„bogaţi” şi „săraci”, „nomazi” şi „sedentari” etc. 

Chiar şi numai o creionare generală a evoluţiilor fundamentale ce se 
produc în prezent în „obiectul” de cercetare al sociologiei este edificatoare 
în privința câmpului larg al noilor domenii de cercetare sociologică, a căror 
abordare devine rapid de o acută actualitate, ceea ce, evident, deschide noi 
orizonturi şi oferă temeiuri solide în favoarea încrederii că sociologia are un 
„viitor” — viitor ale cărui dimensiuni şi anvergură vor depinde de modul şi 
măsura în care sociologii de azi şi cei ai generaţiilor viitoare vor şti şi vor 
reuşi, pe de o parte, să valorifice eficient achizițiile de până acum, (a căror 
valabilitate se va păstra în viitor), iar pe de altă parte, vor fi dispuşi şi 
capabili să depăşească limitele existente în corpus-ul cunoaşterii 
sociologice contemporane, valorificând, în acelaşi timp, tendința majoră de 
evoluţie spre sinteză a cunoaşterii umane din zilele noastre. Care aduce în 
prim-planul gnoseologiei evoluţia spre multi, pluri, interdisciplinaritate şi 
transdisciplinaritate, o direcţie privilegiată de dezvoltare a sociologiei (şi nu 
numai) prin însăşi vocaţia sa fundamentală. 

POSTFATA 


Îndrăzneala de a supune atenţiei opiniei publice o lucrare consacrată 
istoriei sociologiei poate să apară cititorului avizat o întreprindere pe cât de 
ambițioasă, pe atât de riscantă. 

Aceasta, întrucât, el ştie că sociologia s-a născut şi a evoluat printr-o 
complicată şi conflictuală diversitate de concepții, teorii, sisteme, curente 
sau şcoli, care, considerate în ansamblul lor, prezintă imaginea unui „câmp” 
al cunoaşterii ştiinţifice marcat de o adevărată „anarhie de idei”, aflat astăzi 
într-o stare mai mult „amorfă”, decât structurată sistematic. Domeniu al 
cunoaşterii în care nu este uşor să se poată identifica şi trasa linii şi 
coordonate de evoluţie clare, precis delimitate, care să permită clasificări, 
sistematizări, caracterizări şi evaluări în măsură să obțină recunoașteri 
ştiinţifice, cât de cât semnificative şi concordante. 

Realizând dificultățile implicate de abordarea istoriei sociologiei ca 
unitate de investigaţie, în lucrarea de față noi nu ne-am propus decât să 
conturăm principalele coordonate ale evoluţiei istorice a sociologiei, prin 
intermediul unor „tipuri” de personalităţi şi concepţii sociologice, pe care 
le-am considerat a fi cele mai reprezentative, atât prin modalităţile de 
abordare, tematica şi problematica analizate, cât şi prin semnificaţiile 
teoretico-metodologice şi impactul lor asupra activităților, proceselor, 
subsistemelor şi a sistemelor şi societăţilor umane, în ansamblul lor. Ca 
atare, în investigația întreprinsă, mărginindu-ne să creionăm doar 
principalele teme, tendințe care au avut poziţii dominante în diferite 
perioade, contexte istorice, sociale şi intelectuale ale procesului istoric al 
genezei şi evoluţiei sociologiei, am acordat atenție mai mare concepțiilor, 
sistemelor şi şcolilor sociologice şi contextelor europene şi americane, care 
constituie, de fapt, „leagănul” acestei ştiinţe. 

In afară de aceasta, dat fiind contextul în care apare lucrarea şi 
obiectivul său major, acela de a fi un instrument menit să faciliteze 
introducerea celor interesaţi şi, în principal, a tinerelor generații în istoria 
sociologiei, am menţinut analiza şi prezentarea concepţiilor şi teoriilor 
sociologice în limitele celor mai generale formulări şi expresii ale lor, 
evitând analizele extinse şi aprofundate ale conținutului ideatic al lor şi 
abtinandu-ne de la discutarea mai largă a adecvarii sau corectitudinii 
diferitelor poziţii teoretice a unora în raport cu altele şi a fiecăreia în parte. 

Propunându-ne să conferim lucrării şi un caracter informativ, 
prezentarea analitică a fost precedată sau însoţită şi de una informativă, 
astfel încât să oferim cititorului surse generale acceptabile de date, atât în 
privința agenţilor socio-istorici ai „producerii sociologiei, cat şi 
bibliografice. In această privință, ne-am străduit să nu repetăm ceea ce 
cititorul poate găsi în lucrări româneşti deja publicate, căutând să centrăm 
informaţia pe contextul şi ,,substanta” concepţiilor şi teoriilor sociologice 
incluse în lucrare, astfel încât să oferim un material documentar de 
referință, care să permită aprofundări şi evaluări mai nuantate şi de 
respirație istorică şi teoretică mai largă a problematicii dezbătute în lucrare 
şi să faciliteze promovarea unor noi şi mai eficiente investigaţii de istoria 
sociologiei naţionale şi universale. 

O dorință expresă a noastră a constituit-o şi aceea ca prin 
structurarea, conținutul şi tratarea problematicii abordate, lucrarea să ofere 
şi un sprijin cititorilor în reperarea specificului şi locului cunoaşterii 
sociologice în corpus-ul mai larg al cunoaşterii sociale generale, precum şi 
în descifrarea principalelor etape, nivele de evoluție şi realizări de referință 
din sociologie, ca fundament al descifrării stadiului actual şi a 
perspectivelor dezvoltării viitoare a sociologiei ca ştiinţă. 

Sperăm ca, prin toate aceste elemente, ea să prezinte un anumit 
interes şi pentru un public mai larg, preocupat de probleme teoretice, 
epistemologice, metodologice ale celorlalte ştiinţe sociale şi umane, de 
dezbaterile, argumentele şi soluțiile sugerate, atât pentru dezvoltarea 
cunoaşterii vieții sociale a oamenilor, cât şi pentru continua îmbunătățire a 
acesteia. 

